
CUVÂNT-ÎNAINTE 


Scopul publicării tratatului de storia Tehnicii şi a Industriei Româneşti 
este acela de a difuza pe plan naţional şi internaţional realizările româneşti 
în domeniul tehnicii. Tratatul este împărțit în două volume intitulate: Mecanica, 
tehnicile de prelucrare şi construcţiile, respectiv Electrotehnica, energetica, 
transporturile şi învățământul tehnic. Fiecare volum cuprinde mai multe 
capitole incluse în domeniile specificate în subtitlul volumului. 

În literatura română de specialitate istoria tehnicii româneşti a fost 
abordată de-a lungul timpului în câteva cărţi scrise de istorici, ingineri, 
industriaşi sau sociologi. Cu toate acestea, ea este foarte puţin cunoscută 
înafara graniţelor României. Acest lucru se datorează, printre altele, insuficientei 
popularizări în limbi de largă circulaţie a istoriei tehnicii româneşti şi 
a principalelor contribuţii ale românilor la patrimoniul tehnic mondial. 
România este menţionată în enciclopediile de istoria tehnicii şi în cele de 
invenţii de pe plan mondial, în special, prin contribuţiile din domeniul 
aviaţiei şi aeronauticii. Din acestea lipsesc numeroase nume de ingineri şi 
inventatori români care au contribuit semnificativ la dezvoltarea tehnicii 
româneşti precum şi a celei mondiale. 

Abordarea multidisciplinară a volumelor a presupus împărțirea domeniului 
tehnicii în mai multe ramuri industriale. În acest volum au fost incluse 
următoarele industrii: electrotehnică, energetică, inginerie biomedicală, 
transporturi navale şi feroviare, autovehicule şi aviaţie. Istoria societăţilor 
inginereşti, a învățământului tehnic, a proprietăţii intelectuale şi a invențiilor 
şi un sinoptic al personalităților ingineriei româneşti au fost tratate în 
capitole separate. Pentru fiecare domeniu au fost invitaţi să colaboreze cei 
mai buni specialişti din domeniul respectiv sau autori care au publicat deja 
istorii ale domeniului. Au fost implicaţi în elaborarea unor capitole 
specialişti care au fost factori de decizie în elaborarea unor strategii de 
dezvoltare a României şi care cunosc nu numai faptele şi istoria domeniului 
lor, ci şi „filozofia” dezvoltării acelui domeniu. Este cazul capitolelor „Istoria 
electrotehnicii”, „Istoria energeticii”, „Istoria aviaţiei, tehnicii rachetelor 
şi ştiinţelor aerospaţiale”. Valorificarea acestor „arhive vii” aduce un plus 
de calitate cărții de faţă. Aceasta este o abordare nouă față de cărțile de istorie 

a tehnicii scrise în ultimii 80 de ani, având avantajul că specialiştii din 
domeniu pot face o mai corectă ierarhizare valorică a realizărilor tehnice 
înfăptuite de-a lungul timpului. Acum, în era internetului, când nu găsirea 
informaţiilor este o problemă de documentare, ci ierarhizarea valorică a 
acestora, această abordare este esenţială şi aduce o valoare în plus prezentei 
lucrări. O limită a acestei abordări este aceea că există diferenţe de redactare 
între unele capitole, datorate stilului diferit al fiecărui autor/coordonator de 
capitol, aspect inerent oricărei cărți cu un număr mare de autori. Un alt element 
de noutate adus de această lucrare, faţă de cele publicate până acum, este acela 
că autorii au valorificat din plin sursa extrem de bogată a informaţiilor aflate 
pe internet, sursă aflată la îndemâna tuturor, dar valorificată printr-o ordonare 
şi o ierarhizare de către specialiştii din domeniul respectiv. 

Coordonatorul lucrării mulţumeşte tuturor autorilor care au contribuit la 
elaborarea capitolelor, aceştia depunând un efort semnificativ pentru finalizarea 
la timp şi în condiţii bune a acestora. Mulţumiri deosebite sunt aduse, de 
asemenea, tuturor acelora care au contribuit la realizarea prezentei lucrări. 


Academician Dorel BANABIC 
Octombrie 2018 

Capitolul 1 
ISTORIA ELECTROTEHNICII 


FLORIN TĂNĂSESCU, ION BOLDEA 


1.1. ÎNCEPUTURILE ELECTROTEHNICII ROMÂNEŞTI, 
SECOLUL AL XIX-LEA PANA LA PRIMUL RAZBOI MONDIAL 


1.1.1. IDEILE CARE DOMINAU LUMEA ELECTRICITĂȚII 


Sfârşitul secolului XIX şi începutul noului secol XX marcau o preocupare tot 
mai susținută pentru electricitate şi aplicaţiile care se prefigurau că vor apărea. 

În lupta cu „civilizaţia aburului”, „civilizaţia electricităţii” dovedea o mare 
atracție pentru oamenii de ştiinţă din întreaga lume, iar rezultatele — ca descoperire 
sau aplicaţie — nu încetau să apară. Energia dată de abur aplicată cu preponderență 
în transportul pe calea ferată şi naval sau în aplicațiile industriale tot mai 
numeroase ce se dezvoltau în lume era concurată de electricitate, care oferea noi 
performanţe aplicațiilor tot mai numeroase în încercarea de a înlocui tehnologiile 
bazate pe folosirea aburului cu cele având la bază electricitatea. Începuturile 
electricităţii se găsesc în istoria fizicii, dovadă că, alături de mecanică şi căldură, 
electricitatea devenea un al treilea pilon al fizicii, domeniu în care se vor forma 
viitorii specialişti. Pe parcursul anilor, urmat în timp de adâncirea şi aplicarea unor 
concepte teoretice în aplicaţii, pregătirea inginerilor care vor lucra în domeniul 
electrotehnicii va fi făcută în cadrul şcolilor de inginerie, al politehnicilor. 

România nu era nici ea străină de aceste preocupări, mulți absolvenți ai 
universităților sau institutelor politehnice urmând specializări în electricitate la 
şcoli europene, susținându-şi doctorate sau lucrând în laboratoare puternice din 
Paris, Dresda, Charlottenburg, Ziirich, Montefiore, Grenoble, Berlin, Budapesta, 
Praga, Karlsruhe. 

Perioada la care ne referim — secolul al XIX-lea până la Primul Război 
Mondial — a fost marcată de o serie de descoperiri remarcabile, la baza unor 
aplicaţii care au schimbat „faţa lumii” prin aplicațiile pe care electricitatea le-a pus 
la dispoziția omului în anii care vor urma, anii electricităţii, documente ale timpului 
arătând că nu erau necunoscute pentru români. 

Studiul teoretic al electricităţii se poate considera că începe cu anul 1800! 


În anul 1802, chimistul englez H. Davy, având ca asistent pe M. Faraday 
doi electrozi de cărbune, iar H.C. Oersted în 1820 arată că trecerea curentului 
electric printr-un fir deviază acul unei busole şi descoperea efectul magnetic al unui 
curent electric. I. Rive la Universitatea din Paris, repetând experienţa, atrage la 
lucrări pe Ampere care adaugă noi cunoştinţe. 

G. S. Ohm (1787-1854) stabileşte în anul 1827 o relaţie deosebit de importantă 
şi anume: curentul (I) care trece printr-un circuit este proporțional cu forța 
electromotoare aplicată (U) şi invers proporțional cu rezistenţa (R), iar M. Faraday 
(1791-1867) dezvoltă în anul 1831 măsurători pentru a determina forțele de natură 
electrică, demonstrează fenomenul complex al inducției, descoperire care deschide 
drumul dezvoltării de generatoare electrice, discul lui Faraday fiind primul 
generator care a produs un curent electric continuu. 

J.C. Maxwell (1831-1879) dezvoltă între anii 1855-1873 aparatul matematic 
al fluidelor incompresibile pentru a explica liniile de forță ale lui Faraday, stabilind 
ecuaţiile care-i vor purta numele, anticipând că electromagnetismul are proprietăți 
asemănătoare luminii. Decedat în anul 1879 nu a putut să-şi verifice teoria. 

H. Hertz (1857-1894) dezvoltă între anii 1885-1889, o serie de experimentări 
în care descarcă un condensator pe un eclator creând unde radio, care au fost apoi 
detectate cu ajutorul unui rezonator, o primă transmisie şi recepție a undelor radio, 
posibilitatea de a măsura lungimea de undă şi frecvenţa. El a arătat că undele radio 
sunt reflectate şi refractate în acelaşi mod cu lumina. 

C. Weathstone (1802-1875), preluând o idee a lui Miincke, realizează prima 
instalaţie comercială de telegrafie, intrată operaţional în funcțiune la căile ferate 
engleze (1839); în anul 1843 experimentează telegrafia submarină, întârziată ca 
generalizare de capacitatea slabă de izolare a conductoarelor, iar S. Morse (1791-1872) 
în America — aproape simultan — dezvoltă un serviciu telegrafic între Baltimore- 
Wasinghton. Primul cablu submarin unind Dover de Calais a fost pus în funcțiune 
în anul 1851. 

Lordul Kelvin Willian Thomson (1892-1907), preşedinte al CEI în anul 1905, 
devine faimos prin telegraful său transatlantic; O. Heaviside, care iniţial a lucrat 
ca operator de telegraf, arată cum ecuaţiile lui Maxwell pot fi reduse la ecuaţii 
diferențiale uşor utilizabile în practică, iar germanul C. Steinmetz, la 3 ani după 
sosirea sa în America, formulează în anul 1889 histerezisul, permiţând reducerea 
pierderilor în motoare, generatoare, transformatoare. 

Dezvoltarea electrotehnicii a fost rezultatul sinergiei între teoriile de bază şi 
contribuţiile unor inventatori, care fie au aplicat rezultatele teoretice ale primilor, 
fie au generat „prin observaţie” noi deschideri teoretice pornind de la aceste 
realizări practice de excepție. În istoria electrotehnicii prezentată de IEC, pe primii 
îi numeşte „teoreticieni”, pe cei din a doua categorie „inventatori”, iar şi unii şi alții 
„creatorii electrotehnicii” [1]. 

Cine sunt acești inventatori care au stat la baza dezvoltării electrotehnicii? 


T. Edison (1847-1931), trăind într-o epocă a telegrafului, are ideea genială a 
transmiterii mai multor semnale pe un singur cablu (telegrafie multiplex), lucru 
care conduce la economii de timp şi bani. Pasiunea sa pentru inovare era dublată de 
interesul pentru bani, lui atribuindu-se citatul „nu inventez nimic dacă nu se vinde”. 
În 1887 îşi extinde fabrica cu realizarea de generatoare, sisteme de iluminat, 
inclusiv lămpi cu filament, fonografe. 

N. Tesla (1856-1943), născut la Smilijan în Croația şi emigrat în America 
în anul 1884, este deținătorul a peste 112 patente numai în America, cu idei de 
maximă originalitate, multe neabordate nici astăzi. Brevetul vizând transmisia 
electricităţii a fost fundamental pentru dezvoltarea electrotehnicii, generând mari 
deschideri în construcţia generatoarelor electrice, transformatoarelor, liniilor 
electrice şi aparatajului de comutație, al tipurilor de transmisie a energiei electrice 
în curent continuu (în prima fază) şi apoi al celui alternativ. 

Z. Gramme (1826-1901), belgian, realizează în anul 1870 propriile construcții 
de maşini electrice, inițiativă urmată de Siemens în Germania, E. Burgin în Elveţia. 
În America alimentarea cu energie electrică cunoaşte o amplă dezvoltare odată cu 
inaugurarea centralei electrice realizată de Edison în Manhattan. 

S. Ferranti (1864-1930) a patentat un „dinamo” la 17 ani, la 21 ani era 
inginer-şef la London Electric Corporation, constructorul primei staţii de alimentare 
în curent alternativ (10kV), care alimenta cu energie electrică o mare parte a 
centrului Londrei (1885). 

G. Westinghouse (1846-1914), urmărind dezvoltările europene în producerea 
şi transportul electric şi beneficiind de noutăţile aduse de N. Tesla în construcția 
generatoarelor electrice şi transformatoarelor, a conceptului de transport a energiei 
în c.a. pe distanțe lungi, realizează centrala hidroelectrică de la Niagara (1895) şi 
promovează transportul energiei în c.a. Din anul 1861, British Association for the 
Advancement of Science împuterniceşte pe William Thomson — viitorul Lord 
Kelvin — să studieze problema unităților de măsură. În anul 1881, se definesc voltul 
(V), amperul (A), rezistenţa (Q). 

Aceste preocupări nu erau străine românilor, erau predate în şcoli, se 
repetau experiențe făcute de alți specialişti în electricitate, dar se dezvoltau şi 
experiențe originale care au condus la descoperiri româneşti preluate şi 
menționate în istoria electrotehnicii. 


1.1.2. INFLUENȚA MARILOR TEORETICIENI ȘI INVENTATORI AI 
ACESTEI PERIOADE ÎN ISTORIA ELECTROTEHNICII ROMÂNEŞTI 


Până la începutul secolului XX, când se poate vorbi în România de un 
învățământ electrotehnic de specialitate, cunoştinţele de electricitate se dezvoltau în 
cadrul catedrelor de fizică a universităţilor, alături de mecanică şi căldură. Dacă 
ar fi să caracterizăm această perioadă, ea este similară unui „ogor ” pregătit de 


a primi „sămânţa. Mari profesori, precum Emanoil Bacaloglu, Dragomir Hurmuzescu, 
Vasilescu Karpen, Augustin Maior, Ștefan Procopiu, erau cunoscuţi de lumea 
ştiinţifică internațională, ideile care dominau în electrotehnica mondială erau cunoscute 
în ţară, punctele lor de vedere fiind apreciate ca valoroase la îmbogățirea volumului 
de cunoştinţe ale lumii. Dragomir Hurmuzescu a fost primul român ale cărui lucrări 
în domeniul razelor X au fost însuşite de savanţi precum A.H. Beckerel, M. Curie, 
J. Perrin, ca şi cele ale lui Vasilescu Karpen (în electrochimic), St. Procopiu 
(Magnetonul Bohr-Procopiu), A. Proca (mezonul Yukawa-Proca) şi C. Budeanu 
(în etapa de după război — definirea unității de măsură pentru energia reactivă 
VAR-ul), A. Maior [2-5]. 

Legătura electrotehnicienilor români cu marile organisme internaţionale şi 
centre electrotehnice era atent urmărită, fiind cunoscuţi prin contribuţiile lor 
ştiinţifice. Contactele şi schimburile de idei au făcut ca electrotehnica românească 
să se dezvolte într-o strânsă conexiune cu electrotehnica europeană. 

După Unirea Principatelor — lucru care se va întâmpla şi după Marea Unire 
din 1918 — a existat o politică înțeleaptă a Ministerului Instrucțiunii de a trimite 
la licenţe şi doctorate tineri valoroşi care, formaţi în şcoli de tradiţie şi întorși în ţară, 
au promovat lucrurile noi de care au beneficiat acolo şi pe care cu generozitate erau 
hotărâți să le transmită şi altora. Vârfuri ale ştiinţei şi ingineriei româneşti care 
vor rămâne înscrişi în istoria electrotehnicii se formau la Paris, Zürich, Berlin, 
Charlottenburg, Liege, Dresda, rămânând în Panteonul Electrotehnicii: D. Hurmuzescu, 
Vasilescu Karpen, A. Proca, A. Maior, St. Procopiu, A. Avramescu, R. Răduleţ, 
C. Budeanu, D. Pavel, I. S. Gheorghiu, D. Leonida, P. Andronescu, A. Nicolau, 
C.D. Buşilă. 

Se poate spune că datorită acestor oameni dezvoltarea electrotehnicii 
româneşti a fost mult influenţată de modul în care în ţări avansate industrial se 
promova acest nou domeniu — trecerea de la o dezvoltare industrială bazată 
pe abur la una superioară, cu ajutorul unui nou vector care se anunţa şi va 
revoluţiona industria — electricitatea. 

Dezvoltarea industrială a României era inferioară țărilor europene avansate 
economic, compensată însă de faptul că teoreticienii electrotehnişti români formaţi 
în centre electrotehnice europene de prestigiu au cunoscut aceste preocupări şi au 
ştiut cum pot fi ele utile în dezvoltarea industrială a României bazată pe aplicarea 
electricității. 

În România, electricitatea a fost abordată la început de fizicieni în cadrul 
universităților, urmând o tendință semnalată şi în ţările avansate, situație care a 
durat până la formarea inginerească în domeniul electrotehnicii organizată în cadrul 
politehnicilor. 

Emanoil Bacaloglu (1830-1891), profesorul de fizică a lui Dragomir Hurmuzescu 
căruia îi sădeşte pasiunea pentru electricitate, urmează cursuri ale Universităţii 
din Leipzig şi Sorbona, este profesor la Universitatea din Bucureşti şi cel care 
promovează cunoştinţe de electricitate, constructor a numeroase aparate de laborator, 


un dispozitiv de variație a rezistenței electrice care va fi apoi fabricat în serie 
la Viena. A promovat iluminatul electric şi a instalat în universitate numeroase 
generatoare electrice. Considerat a fi un promotor al electricității, este membru 
al Academiei Române. 

Dragomir Hurmuzescu (1865-1954) se naşte la Bucureşti. Absolvent al 
Universităţii din Bucureşti îşi ia licenţa şi doctoratul la Sorbona cu un viitor laureat 
al premiului Nobel G. Lippmann (pentru fotografia în culori), şi rămâne în istoria 
electricităţii prin câteva rezultate intrate în tezaurul ştiinţific al lumii. Teza sa de 
doctorat susținută în anul 1886 îşi propunea, reluând un experiment a lui J.C. Maxwell, 
să determine valoarea exactă a raportului „v” dintre unitatea electrostatică şi cea 
magnetică, valoare din care se putea determina valoarea vitezei luminii. Reluând 
această idee a lui J.C. Maxwell, Hurmuzescu dezvoltă o nouă metodă refăcând 
această determinare printr-o metodă experimentală originală, remarcată în literatură 
„ca o metodă foarte elegantă” [2, 6, 7]. Imaginarea experimentului şi realizarea 
schemei au condus la determinarea celei mai exacte valori a vitezei luminii 
(300.000,1 km/s determinată de Dragomir Hurmuzescu, în anul 1895, față de cea 
determinată de Maxwell în anul 1868 şi cifrată la 280.300 km/s). De altfel, el va fi 
recunoscut ca unul dintre cei mai riguroşi experimentatori datorită modului de 
organizare a experimentului, acuratețea şi concepția cu care identifică fenomenul 
şi imagina tehnicile de măsurare ale lui. 

În istoria descoperirilor în domeniu razelor X, domeniu abordat de J. Perrin, 
M. Curie, A.H. Beckerell, A. Righi, lui D. Hurmuzescu şi L. Benoist li se pot 
atribui prioritatea descoperirii unei proprietăţi a razelor X şi anume aceea de a 
descărca corpurile electrizate. Descoperirea lor a fost prezentată printr-o serie de 
note susținute de Gabriel Lippman şi J. Bouty la şedinţele Academiei de Ştiinţe din 
Franța, publicate în analele Academiei din anul 1896, iar acest lucru este făcut 
înainte de descoperirea aceluiaşi fenomen de către H. Dufur şi J.J. Thomson, 
comunicarea fiind făcută înaintea acestei date. La rândul său, J. Perrin recunoaşte 
în [8] contribuţia lui Dragomir şi Benoist, dar alăturând acestora şi pe A. Righi, J.J. 
Thomson, W. Roentgen „Descărcarea corpurilor prin radiaţii X”, fenomen descoperit 
în acelaşi timp de W. Roentgen, J.J. Thomson, L. Benoist, D. Hurmuzescu, A. Righi. 

Tot lui Dragomir Hurmuzescu i se atribuie şi realizarea după un brevet 
propriu a dielectrinei, un material izolant utilizat în construcţia electroscoapelor. 
Referindu-se la familiile de electroscoape concepute de Hurmuzescu, M. Barquins 
evidenţiază [9] contribuţiile aduse de acesta „A partir de 9 Mars 1896 l'utilisation 
intensive de lelectroscop a feuille d’or mis a point par le français Louis Benoist et 
le roumain Dragomir Hurmuzescu dans le laboratoire de Gabriel Lippman ă la 
Sorbonne, a permis aux Delandre et A.H. Becquerel de passer de qualitatif au 
quantitatif mesurant l'Energie des rayonnements émis”. 

Întors în țară în anul 1906, Dragomir Hurmuzescu este cel care organizează 
învățământul electrotehnic ingineresc prin crearea unor Institute Electrotehnice în 
universități, formând un număr important de ingineri universitari diplomați, până în 
anul 1937, când diplomele de inginer erau date doar de politehnici. 


În domeniul electricităţii, Dragomir Hurmuzescu rămâne înscris în rândul 
marilor personalități ştiinţifice europene, de numele său fiind legate cercetările 
în domeniul radiaţiilor X, al radiofoniei şi organizarea învățământului electrotehnic, 
prin clarviziunea sa în interpretarea unor fenomene, în studiul unor materiale 
termoelectrice, prin pasiunea de a aborda curajos domenii noi şi de mare 
complexitate şi organizarea experimentului. 

Nicolae Vasilescu Karpen (1870-1964) este a doua mare personalitate a 
electrotehnicii româneşti aparţinând acestei perioade. Despre opera sa va scrie o 
excelentă lucrare profesorul A. Nicolaide, prefațată de prof. M. Poloujadov de la 
Universitatea Curie din Paris [2, 10]. Urmează cursurile Şcolii Naţionale de Poduri 
şi Şosele din Bucureşti pe care o absolvă în anul 1881 ca şef de promoţie. Ca mulți 
ingineri români atraşi de electricitate se înscrie la Şcoala superioară de electricitate 
de la Paris, unde-l are ca profesor pe renumitul Paul Janet, care-i va şi prezenta în 
cadrul şedinţelor Academiei de Științe originalele sale rezultate ale cercetărilor 
întreprinse în Franţa. Teza sa de doctorat intitulată „Cercetări asupra efectului 
magnetic al corpurilor în mişcare” abordează o problemă modernă a electrodinamicii, 
în comisia sa de doctorat fiind doi laureați ai Premiului Nobel, renumiţii Gabriel 
Lippmann, Henri Moissan şi matematicianul/fizicianul Henri Poincaré, membru al 
Academiei Franceze. Ea a reprezentat o încercare curajoasă de a arbitra o problemă 
larg abordată în acei ani: problema efectului magnetic al curenților de convecție, 
problemă apărută în lucrările lui Faraday şi Maxwell, dar cu experimentări şi 
rezultate contradictorii comunicate de J. Rowland, L. Pellat, Eichenwald. 

Organizarea şi filosofia experimentului, dublată de o pregătire teoretică de 
excepţie, conferă o valoare excepţională rezultatelor, actuale şi astăzi, după mai 
bine de 100 de ani în bibliografiile care tratează problema relativității. Este creatorul 
Pilelor Karpen, care funcționează de mai bine de 25 ani fără a putea spune dacă 
sunt pile de combustie, pile de concentraţie sau care este principiul care guvernează 
funcționarea lor! Profesor la Universitatea din Lille (1901) şi Politehnica bucureşteană 
(1905) şi după război Rector al acesteia are un rol important alături de Dragomir 
Hurmuzescu în organizarea învățământului electrotehnic, chiar dacă în unele 
situaţii viziunea lor era diferită în stabilirea cărei unități revine formarea 
inginerului electrotehnic! În universităţi, în politehnici sau în ambele? 

Organizarea învățământului electrotehnic pe care o şi realizează la Școala 
de Poduri şi Şosele — viitoarea Politehnică bucureşteană — este rezultatul analizei 
multor instituții de învățământ electrotehnic europene, al preluării celor mai bune 
experienţe, de unde rezultatele şi aprecierile date de lumea ştiinţifică internațională 
electrotehnicii româneşti. În 1912 înființează Laboratorul de electricitate, electro- 
tehnică şi măsurări electrice, important pentru dezvoltarea electrotehnicii 
româneşti. Ca activităţi inginereşti îl regăsim în viitor la dezvoltarea centralelor 
electrice şi electrificarea oraşelor Câmpina şi Constanţa, Telegrafia Fără Fir (TFF) 
de la Băneasa, postul de radiotelegrafie de putere (150 kW) de la Herăstrău. 

Preşedinte al Comitetului Electrotehnic Român pentru CEI [11] se bucură 
de un larg prestigiu internaţional, cercetările sale în domeniul Pilelor Karpen 


(Pilele K) şi contribuţia sa ştiinţifică referitoare la existenţa electronilor liberi în 
lichide, aderenţa fierului la beton, stabilirea mecanismului ce aparţinea presiunii 
osmotice, reacţia indusului la maşinile tip dinam, îl consacră ca una din marile 
personalităţi electrotehnice internaționale. 

Augustin Maior (1882-1964), cu studii la Facultatea de Mecanică din 
Budapesta, profesor de fizică teoretică şi tehnologică, decanul Facultăţii de Ştiinţe 
a Universităţii din Cluj, director al Institutului de Fizică Teoretică şi Aplicată din 
Cluj, director general al PTT din România, şi-a concentrat activitatea ştiinţifică 
în domeniul electricităţii şi magnetismului, acusticii şi opticii, termodinamicii, 
radiațiilor şi teoria cuantelor. Rezultatele obținute de A. Maior în domeniul 
transmiterii semnalelor pe linii lungi şi reducerii distorsiunilor constituie cercetarea 
care-i conferă priorităţi ştiinţifice în dezvoltarea comunicaţiilor. În anul 1905 
demonstrează că printr-un circuit se pot transmite simultan mai multe convorbiri 
utilizând frecvenţe diferite ale semnalelor şi pune bazele telefoniei multiple. Lui 
A. Maior i se poate atribui realizarea primului dispozitiv care permitea ca pe un 
acelaşi circuit electric să se transmită simultan mai multe convorbiri telefonice 
cu ajutorul curenților alternativi de înaltă frecvenţă [5, 12] datorită selecţiei în 
frecvenţă, astfel că „fiecare curent putea fi purtătorul unei convorbiri separate”. El 
realizează pentru prima oară în lume o linie telefonică de 15 km (1907) în care 
realizează telefonia multiplă utilizând curenți alternativi de înaltă frecvenţă. 
Fundamentarea teoretică a telefoniei multiple o face în plan internaţional, 
contribuţiile sale ştiinţifice fiind recunoscute după apariţia lucrării sale de bază care 
fundamentează telefonia multiplă: Uber Mehrfact Fernsprechen (1907) şi seria de 
articole publicate în „Elektrotechnische ZeitSchrift” (ETZ) până în anul 1917. La 
rândul lor, americanii, în revista „Electrical World”, sub titlul Multiple Telephony, 
sugerează aplicarea invenţiei acestuia în telefonia transelectrică (1908). 

Contribuţii remarcabile aduce A. Maior şi în teoria cuantelor introducând o 
nouă funcție pe care a numit-o cvasisentropică şi în explicarea unor fenomene din 
interiorul nucleului pe baza mecanicii neeuclidiene. Realizările sale reprezintă o reală 
contribuţie românească la construcţia tezaurului de cunoştinţe științifice ale lumii. 

Ștefan Procopiu (1890-1972) se alătură savanților români care rămân înscrişi 
în dezvoltarea electrotehnicii. Urmează cursurile Universităţii din laşi pe care le 
absolvă în anul 1912. Este asistent al profesorului Dragomir Hurmuzescu la 
Universitatea din Bucureşti, după război fiind trimis cu bursă pentru a-şi face 
doctoratul la acelaşi conducător pe care l-a avut şi acesta, Gabriel Lippmann. 
Rămâne în istoria electricităţii prin cercetări în domeniul magnetismului, prin 
calculul magnetonului elementar. Plecând de la cuantificarea lui Plank, în anul 
1913, Şt. Procopiu publică în „Bull. Scientifique de l’Académie Roumaine des 
Sciences” rezultatele sale privind determinarea momentului magnetic molecular, 
aplicând teoria cuantelor elaborată de Max Planck. Şt. Procopiu intuieşte existența 
stărilor staţionare de energie a atomilor şi stabileşte expresia teoretică a 
momentului magnetic al electronului în raport cu valoarea constantelor universale. 


Valoarea momentului magnetic molecular — numit şi magnetonul teoretic — stabilită 
de Șt. Procopiu cu câţiva ani înainte ca N. Bohr să calculeze această valoare a fost 
cunoscut inițial sub numele de Magnetonul lui Bohr. Ca un act de dreptate, câțiva 
ani mai târziu lumea ştiinţifică recunoaşte descoperirea lui Șt. Procopiu, ea purtând 
numele de magnetonul Bohr-Procopiu [4, 13—15]. 

Alte rezultate remarcabile ale lui Şt. Procopiu, vor apărea în etapa de după 
Primul Război Mondial, o perioadă de explozie a preocupărilor ştiinţifice şi 
industriale în electricitate. 

Dimitrie Leonida (1883-1956) urmează cursurile Școlii regale tehnice din 
Charlottenburg, unde manifestă un interes deosebit pentru hidrotehnică şi 
amenajări electrice, aplicaţii ale electricităţii [16]. În proiectele sale dovedeşte o 
mare imaginaţie tehnică, fiind apreciat de profesorul Walter Reichel pentru 
originalitatea soluţiilor date în realizarea unui eventual „metropolitan” la Bucureşti, 
sau de Otto Incze în problema utilizării apelor din România pentru a produce 
electricitate. I se propune să rămână în catedra lui Reichel — lucrând o perioadă de 
timp cu acesta în Germania — şi să-şi continue activitatea la Berlin, dar preferă să se 
întoarcă în ţară (1908), unde se angajează la Serviciul Tehnic al Primăriei capitalei, 
distingându-se prin primele sale proiecte legate de: organizarea transportului 
electric (tramvaiele electrice), Centrala Termică de la Grozăvești (împreună cu un 
alt mare inginer al timpului I. Ștefănescu Radu) şi ulterior cea de la Botoşani, 
centrale la care aduce multe soluţii inovatoare. Perioadele de timp care au urmat 
conduc la consacrarea sa ca un autentic creator de mari obiective în domeniul 
hidroenergeticii şi a promovării electricităţii, devenind o personalitate ştiinţifică 
care a dominat electrotehnica românească. 

Un lucru de remarcat la toţi cei formaţi în şcolile electrotehnice europene 
a fost legătura pe care au păstrat-o cu acestea şi după întoarcerea în ţară, 
consultarea în cadrul proiectelor care se dezvoltau în România, implicarea 
multora dintre foştii colegi ajunşi mari personalități ştiinţifice, o practică care 
permitea aplicarea întotdeauna a ceea ce era valoros în alte părţi, făcând totodată 
cunoscută creativitatea inginerească a românilor şi interesul lor pentru nou! Prin 
continuitatea legăturilor ştiinţifice şi umane pe care le-au avut şi după terminarea 
studiilor, au dovedit că ştiinţa nu are frontiere, contribuind la creşterea 
prestigiului ştiinţific al României. 

Exemplele date arată că România deşi nu a avut iniţial o industrie electro- 
tehnică care să stimuleze apariţia unor soluţii teoretice sau industriale de dezvoltare 
a domeniului, prin faptul că pregătirea viitorului inginer electrotehnic făcută în ţară 
era urmată de mulți cu o specializare în țări cu înaltă tradiție electrotehnică, a 
permis ca aceştia, odată întorşi în țară, cunoscând tendinţele de dezvoltare din lume 
şi orgoliul de a face în țară „ceea ce fac alții”, să fie elementele de mare dinamism 
care au contribuit la dezvoltarea electrotehnicii. 

I. S. Gheorghiu (1885-1968), la cererea directorului general al CFR, începe 
studiul în vederea electrificării liniei Ploieşti-Predeal pentru care recomandă 


construirea (1914—1915) a două centrale hidroelectrice pe Ialomiţa superioară, la 
Dobreşti şi la Gâlma-Moroieni (realizate în anii 1928-1930, respectiv 1952-1953); 
întrerupt în timpul războiului, proiectul este reluat în 1921. În 1933, I. S. Gheorghiu 
întocmeşte planul general de electrificare a CFR. 

Dionisie Germani (1877-1948) inginer constructor, hidrotehnician şi electro- 
tehnician. A construit centrale electrice în staţii de pompare, fabrici la Iaşi, Tulcea, 
Piteşti s.a. Este printre primii ingineri care au stabilit o serie de legi de similitudine 
în calculele hidraulice şi electrice atunci când se cunosc parametrii care determină 
sistemul. 

Dimitrie Negreanu (1858-1908) determină constantele dielectrice ale 
materialelor (1887), face doctoratul cu G. Lippmann (1899), fiind primul român 
doctor în fizică. 

Electrotehnica românească a avut şi un „inventator” în electricitate, cunoscut 
în Franța, Constantin Mănciulescu, care brevetează la Paris un dispozitiv numit 
electrogramofon şi care poate fi considerat un precursor al magnetofonului [12, 17]. 

Aceşti „deschizători de drumuri în electrotehnică” vor fi regăsiți şi în etapele 
următoare, prin noile lor contribuții ştiinţifice şi inginereşti pe care le-au adus la 
dezvoltarea electrotehnicii. 


1.1.3. ÎNCEPUTURILE INDUSTRIEI ELECTROTEHNICE ÎN ROMÂNIA 


Se poate spune că un prim obiectiv al electrotehnicianului a fost încă de la 
început dezvoltarea surselor de energie şi, în concordanță cu acesta, dezvoltarea 
componentelor sistemului. Electrificarea a fost motorul care a generat dezvoltarea 
electrotehnicii, urmat apoi de aplicaţiile electricităţii, care au cerut noi componente. 

Firmele străine erau interesate să vândă noile echipamente industriale şi este de 
remarcat faptul că timpul de preluare al acestor noi tehnologii era foarte apropiat 
de cel al țării de origine a echipamentelor. Livrarea echipamentelor era legată 
implicit şi de formarea personalului de unde şi o formă eficientă de specializare 
a muncitorului sau al celui care exploata o anumită tehnică. Odată cu livrarea 
echipamentelor apărea nevoia asigurării pieselor de schimb şi a asistenţei tehnice, 
de aici şi necesitatea dezvoltării unor noi forme de colaborare prin crearea unor 
reprezentanțe ale unor firme europene care livrau echipamente şi care asigurau şi o 
consultanță tehnică: Siemens, AEG, Ganz, s.a. În această perioadă de timp, deşi 
nu poate fi vorba de o industrie electrotehnică românească bine conturată, se 
semnalează primele apariţii ale unor firme care efectuau reparații ale echipamentelor 
electrice din import, utilizate în principal la electrificarea ţării, în exploatările 
petroliere şi minerit (Fig. 1.1). 

Trebuie remarcat faptul că România, deşi nu a avut în această perioadă 
de timp o industrie electrotehnică similară altor ţări europene, a sesizat viitorul 


acestui domeniu, a fost „deschisă” la elementele de progres care apăreau, 
cumpăra aceste echipamente produse în ţări europene, de multe ori perioada 
de timp în care apăreau ele în România fiind apropiată de cea întâlnită în alte ţări, 
dovadă fiind dezvoltarea iluminatului electric, a transportului electricităţii în 
c.c. şi c.a., a apariţiei tramvaiului electric sau acționărilor industriale, nu mult 
diferenţiate în timp faţă de ceea ce era în lume. 


ele Technice S.A.R. 


Fig. 1.1. Începuturile industriei electrotehnice în România. 


Acest interes al României pentru electrotehnică a determinat multe firme de 
profil electrotehnic din alte țări să-şi constituie filiale în România, să deschidă 
pentru început reprezentanţe şi ateliere de reparaţii şi montaj, alături de noi firme 
româneşti care începeau să apară. În anul 1895, Uzinele AEG din Germania 
deschid o reprezentanţă şi un atelier de reparaţii, iar firma Ganz din Budapesta este 
regăsită în România la introducerea electricităţii în oraşele Timişoara, Oradea, 
Arad şi Cluj. Siemens îşi creează şi ea în anul 1905 o reprezentanţă şi un atelier de 
producţie: Societatea Română de Electricitate Siemens Schuckert. După anul 1918, 
acesteia 1 se va adăuga şi filiala austriacă a firmei Siemens de la Cernăuţi. Este 
puternic angrenată în dezvoltarea unor instalaţii de forță pentru Fabrica de Hârtie 
Buşteni şi pentru Uzinele din Ploieşti producătoare de instalaţii şi motoare destinate 
sondelor (1910-1925). Inginerul Laurenţiu Teodoreanu cu studii electrotehnice 
la Dresda şi Ziirich, cunoscut în lumea electricienilor prin contribuţiile sale la 
dezvoltarea Centralei Electrice de la Iaşi 1898-1907 (primul proiect de iluminare 
a Iaşiului în 1897 şi începerea lucrărilor pentru introducerea tramvaiului la laşi — 
1898), va fi şi directorul Filialei (1905-1938). 

Uzinele de la Reşiţa după reparaţii ale echipamentelor electrice vor începe 
din anul 1915 producţia de maşini electrice, bazată pe concepţia inginerilor români 
specializaţi în alte țări europene. În anul 1911 se înființează prima fabrică de 
acumulatoare electrice Tudor, care marchează începutul industriei electrotehnice 
româneşti, iar în anul 1913 Dimitrie Leonida pune bazele industriei electrotehnice 
româneşti prin crearea la Bucureşti a societăţii „Energia” — care atrage vârfuri ale 
ingineriei româneşti — şi care se va dezvolta puternic în etapa viitoare. 

1.1.4. APLICAȚII ALE ELECTRICITĂȚII ÎN ROMÂNIA 


O primă activitate a inginerilor electrotehnicieni — dar şi a altora cu profil 
mecanic atraşi de electricitate, aşa cum a fost cazul lui Elie Radu, Dimitrie 
Leonida — a fost construcţia de centrale electrice: termo sau hidro, care să asigure 
energia necesară. 

Dezvoltarea industrială a României depindea în mare măsură de asigurarea 
surselor de energie destinate trecerii la noile tehnologii. Realizarea centralelor 
electrice termo şi hidro a constituit o primă activitate a electricienilor români, 
menită a asigura energia necesară pentru industrie, tracțiune electrică, populaţie. 
Grupurile electrogene pentru centrale termice şi centralele hidro au fost principalii 
furnizori de energie electrică, filiera hidro abordându-se cu mare intensitate în 
Transilvania datorită apelor şi costului mai ridicat al filierei termo. 

În anul 1897, se construieşte Hidrocentrala Sadu, a treia în lume după cea 
de la Niagara şi cea de la Merano (Italia), executată de faimosul Oskar von Miller 
şi continuată de către Sig Dachler. 

În perioada anilor 1899-1900 se întreprind în România studii sistematice 
privind valorificarea resurselor hidro pentru generarea de electricitate şi alimentarea 
oraşelor cu apă. Elie Radu şi Alexandru Orăscu studiază captarea afluenților 
Ialomiţei, iar Dimitrie Leonida al râului Bicaz. În etapele următoare se disting 
lucrările lui Dorin Pavel în care a identificat peste 500 locuri de instalare şi 
a înfiinţat şcoala de hidrotehnicieni care a dezvoltat marile complexe energetice 
ale României (Porţile de Fier, Vidraru, Valea Oltului, s.a.). Pentru producerea 
curentului electric şi sursele de energie vezi Capitolul 2 „Istoria Energeticii”. 


1.1.4.1. Surse de energie 


Prima centrală electrică a fost construită de Edison, la New York, în 1882, 
în acelaşi an construindu-se la Berlin două centrale de 300 CP (una cu generatoare 
în c.c. cealaltă în c.a. (1 CP = 0,735 kW). Tensiunile de transport în c.c. 110 şi 
220 V. La Bucureşti în acelaşi an 1882, se construiesc două centrale de câte 25kW, 
una în Piaţa Palatului Regal (era realizată de firma Brush-Viena şi alimenta 
Palatul Regal, fațada Teatrului Naţional şi Palatul Cotroceni), alta la Atelierele 
CFR Gara de Nord — ambele în curent continuu. La numai câteva zile după ce 
Edison punea în funcţiune centrala de la New York! 

Primele amenajări hidraulice pentru producerea energiei electrice se dezvoltă în 
România în perioada anilor 1888-1900 la numai câțiva ani după apariția primelor 
centrale hidro în SUA, Franţa, Italia, Elveţia şi ele au avut un rol important în 
introducerea electricităţii în numeroase oraşe ale ţării: Caransebeş, Sibiu, Cluj, 
Sighişoara, Bacău, sau a unor centre industriale: Valea Prahovei, Reşiţa, Hunedoara, 
Baia Mare, Oţelul Roşu, Cugir, precum şi realizarea primelor linii de transport Sadu- 
Sibiu (1896), Caransebeş-Hunedoara (1897), Sinaia-Doftana (1899). 

1.1.4.2. Electrificarea oraşelor româneşti 


Electrificarea oraşelor româneşti s-a făcut de timpuriu [18], în pas cu ţările 
avansate: Timişoara (1884), primul oraş electrificat din România şi primul oraş 
european în care s-a introdus iluminatul permanent al străzilor cu electricitate, 
Caransebeş (1889), Băile Herculane (1892), Satu Mare (1893), Sighet (1894), Sibiu 
şi Craiova (1896), Arad şi Târgu Mureş (1897), Brăila-laşi-Sinaia (1898), Lugoj şi 
Galaţi (1900). Municipiul Bucureşti a fost electrificat în anul 1899, când a fost pus 
în funcțiune iluminatul public de la Cotroceni până la Calea Moşilor, iluminatul 
Cişmigiului. Electrificarea rurală s-a făcut lent, prima localitate rurală electrificată 
fiind Topleţ (1893), urmată de Sadu şi Cisnădie (1897). 


1.1.4.3. Tracţiunea electrică 


Tracţiunea electrică urbană. Prima linie de tramvai electric în România 
a fost pusă în funcţiune pe 9 dec. 1894 în Bucureşti pe B-dul Est-Vest Cotroceni— 
Obor, având 5,5 km linie dublă, 8 vagoane cu echipament Siemens şi 3 cu echipament 
Thomson, una din primele din Europa. Lor li se alătură 3 vagoane/ motoare Brill în 
1908 şi în anul 1912 vagoane Preston (AEG). Alimentarea cu energie se făcea de la 
o centrală termoelectrică a tramvaielor instalată la Grozăveşti (2 generatoare 
Siemens Halske de 55 kW/550 V). În anul 1909 se înființează Societatea de 
Tramvaie Bucureşti (STB), în anul 1912 intrând în exploatare linia 17 Obor-Gara 
de Nord; au urmat apoi alte linii; la această dată STB avea un parc de 72 vagoane 
motoare Simmering AEG cu câte 2 motoare de 45 kW/vagon, 750-800 V. După 
război, dezvoltarea continuă, în anul 1922 existând 20,9 km cale dublă şi 27,3 km 
linii cu cai; se completează parcul cu 50 vagoane Thomson-Hudson şi 50 remorci. 
Dacă în SUA Edison monta la New York prima centrală electrică, iar în 1888 
realiza primele linii de vehicule cu şine în România (cu toate oponențele 
companiilor de tramvaie cu cai care aveau concesionate pe mulţi ani transportul şi 
se opuneau noilor investiţii), Bucureştiul (1894) nu era decât cu 6 ani în urma 
Americii şi la nivelul multor țări europene. O contribuție majoră în organizarea 
rețelei de tramvaie din Bucureşti o are Dimitrie Leonida care, întors de la studiile 
făcute la Charlottenburg, lucrează în Primăria Capitalei şi însărcinat de primar 
efectuează o serie de vizite în capitale europene cu scopul de a prelua cele mai 
bune experienţe în transportul electric. Cu o pregătire tehnică de excepție îl găsim 
pe Dimitrie Leonida şi în dezvoltarea Uzinei Electrice de la Grozăvești. Interesul 
pentru tramvaie se manifestă şi la Brăila (1898) care concesionează linia de 
tramvaie firmei Helios-Koln (cca 20 km), Galaţi (1900 — 26,5 km) cu vagoane 
belgiene, laşi (1900-1901, AEG cca 20 km), Oradea (1906 — 36 km), Sibiu (1904 — 
primele troleibuze, 1905 — primele tramvaie până la „Dumbrava”, Timişoara 
(27 iulie 1899), la 5 ani după Bucureşti, pe o lungime de cca 10 km; Timişoara va 
avea în etapele următoare un rol important în domeniul tracţiunii electrice şi al 
fabricaţiei vagoanelor de tramvai, al tehnologiilor de sudare a şinelor, aplicând 
brevetele profesorului Cornel Micloşi. 

Interesul pentru tracțiunea electrică şi pentru noutăţile care existau în lume 
se semnalează şi în domeniul automobilelor electrice. În anii 1910-1911, în 
Bucureşti, pe Calea Victoriei, exista o linie de mici vehicule cu acumulatoare la 
care s-a renunțat ulterior din motive economice. În anul 1910 este adus în 
Bucureşti primul autocamion electric cu acumulatoare produs de uzinele NAG 
(Germania), destinat transportului de mărfuri. 


Tracţiunea electrică feroviară în România. Singura cale ferată cu tracţiune 
electrică a fost calea ferată Arad-Podgoria (1906), o linie cu automotoare Diesel 
care lega Aradul de o serie de localităţi din vecinătate, o zonă de vii şi livezi. Cu un 
traseu în forma unei stele, la care punctul central era comuna Ghioroc, se realizau 
conexiuni la Pâncota, Arad, Radna. În anul 1912 s-a realizat electrificarea liniei — 
cu punerea în funcţiune în anul 1913 — fiind prima linie de cale ferată electrificată 
din România, cu un rol important în dezvoltarea oraşului Arad. În 1912 circula 
experimental în Podgoria-Arad primul tren electric. 


1.1.4.4. Iluminatul şi alte utilizări 


Iluminat public. Prima instalaţie de iluminat public cu electricitate s-a făcut 
în America în oraşul lui Edison, Menlon Park (1878), şi în Franţa, Place de la 
Concorde, în acelaşi an. 

În Bucureşti (1882) s-a făcut pentru prima oară iluminatul electric exterior al 
Palatului Cotroceni, exteriorul Teatrului Naţional, Gara de Nord. În 1884 Spitalul 
Militar din Bucureşti este iluminat dintr-o sursă proprie, primul spital european 
iluminat cu electricitate. După C. Dinculescu [18] Țările Române erau, la nivelul 
anilor 1882-1900, printre ţările cele mai avansate în iluminatul electric al ţărilor 
europene. În anul 1884 s-a construit şi pus în funcţiune la Timişoara o centrală 
electrică (generatoare Brush de 2.000V c.c. cu lămpi cu arc legate în serie), având 
ca scop iluminatul oraşului, Timişoara fiind primul oraş european care a făcut 
iluminatul permanent al străzilor cu energie electrică, desfiinţând iluminatul cu gaz 
aerian din cărbune. Timişoara a fost iluminată cu gaz natural rezultat din distilarea 
cărbunilor încă din 1857! 


Iluminatul teatrelor şi al clădirilor. La Expoziţia electricităţii de la Miinchen 
(1882), Oscar von Miller, cel care a creat Muzeul Tehnic de la Miinchen şi 
proiectantul Hdrocentralei Sadu I, a prezentat o primă soluție de iluminat într-un 
teatru, soluția fiind până la această dată bazată pe iluminarea cu lămpi cu gaz sau 
lumânări. Scena Teatrului a fost iluminată cu o instalaţie electrică livrată de firma 
Edison care livra grupul electrogen şi lămpi cu filament de cărbune, succesul fiind 
aşa de mare încât două teatre din Miinchen au trecut în 1885 la iluminatul cu acest 
sistem. Ecoul a ajuns şi la Bucureşti, iar Teatrul Naţional comandă aceleiaşi firme 
Edison o astfel de instalaţie. Ing. Francis Jelle (1885, american de origine română), 
instalează o uzină electrică cu două maşini cu abur de câte 25 CP, care cuplate prin 

curea cu două dinamuri furniza energia necesară aprinderii a 1.115 lămpi. Teatrul 
Naţional din Bucureşti a fost al treilea teatru european iluminat cu electricitate, 
după exemplul lui electrificându-se şi alte teatre din țară. În timp, puterea instalată a 
centralei electrice a ajuns la 188 CP, dar după anul 1908 energia a fost asigurată de 
Uzina Grozăvești. 


Telecomunicaţii şi alte utilizări. După Unirea Principatelor, telecomunicaţiile 
au cunoscut o dezvoltare accelerată, dovedind că sunt o parte a progresului 
economic şi social al etapei [19, 20]. 

La începutul anului 1851, Gazeta Transilvaniei publică înştiinţarea unei 
„licitații pentru livrări de materiale necesare a se întinde în acest an linii de telegraf 
din care una să fie din Banatul Timişoarei până la Sibiu” [19]. Prima linie de 
telegrafie fără fir s-a construit între anii 1852-1853 pentru legarea oraşelor Timişoara 
şi Sibiu cu Viena. Au urmat apoi liniile Timişoara-Sibiu (1854), Sibiu-Braşov (1854), 
laşi-Roman-Fălticeni prin Cernăuţi şi legătura la Viena (1854), Bucureşti—Predeal 
prin Braşov cu legătura la Viena, laşi-Bârlad-Tecuci (1885), Bucureşti-Giurgiu-— 
Rusciuc (1854), trecând Dunărea prin cablu subfluvial, Bucureşti-Ploieşti- Buzău 
Focşani-laşi (1855), Buzău-Brăila-Galaţi (1855), laşi-Bârlad-Tecuci-Galaţi 
(1855). 

Gh. Enciu menţionează [20] că România nu era străină de politicile şi 
acţiunile care se desfăşurau în lume. În 1865 se creează Uniunea Internaţională de 
Telecomunicaţii din care făcea parte şi România. Se promulgă Legea de organizare 
a Serviciului de Poştă şi Telegraf (1865), iar România aderă la Uniunea Poştală 
Internaţională (1874). În prefața acestei lucrări, istoricul acad. Dinu Giurescu [21] 
remarca interesul pentru nou al românului: la 5 ani de la descoperirea telefonului 
se instalează telefoane la Timişoara, se creează nu îndepărtat în timp față de alte 
țări primele unităţi de telegrafie, inclusiv pentru telegrafiştii militari. La bordul 
unui avion militar se fac primele experimente de telegrafie fără fir: aer-pământ cu 
un aparat de construcție românească (1913), iar în anul 1905 se montează cablul 
submarin între Constanţa şi Istanbul. În 1882 se efectuează o primă convorbire 
telefonică experimentală, iar în 1883 se instalează o linie telefonică între magazinul 
şi tipografia SOCEC şi alta între Ministerul de Interne şi Poşta Centrală. O primă 
carte de telefon apare în 1894. 

Prima linie telefonică publică s-a construit la Bucureşti în 1886 (în SUA în 
anul 1878), iar în anul 1898 în Bucureşti erau 700 abonaţi la o centrală de 1.200 
numere. Preocupările în dezvoltarea telefoniei se amplifică, în 1906, apărând telefonia 
automată la expoziţia din Parcul Libertăţii, Filaret, pentru ca în 1927 să existe deja 
centrale automate de 3.000 numere. Telegrafia fără fir în marină s-a introdus pentru 
prima oară în anul 1905 între vasele Serviciului Maritim Român şi apoi în 1915 
la Herăstrău. Date importante privind istoria telecomunicaţiilor se găsesc în excelentele 
lucrări publicate de N. Perciun şi Gh. Enciu. 


14 


1.1.5. DEZVOLTAREA ÎNVĂŢĂMÂNTULUI ELECTROTEHNIC 


1.1.5.1. Învăţământul universitar 


Învățământul electrotehnic nu s-a dezvoltat pe „un loc gol”, existând o 
tradiție în dezvoltarea învățământului superior în ingineria cartografierii, a 
construcţiilor de poduri şi şosele, a mineritului sau a fizicii. Se inaugurează la laşi, 
în prezența domnitorului Cuza, Universitatea, având din cele patru facultăţi una de 
ştiinţe (1860). Teodor Stamatiu publică la Iaşi un prim manual de fizică în limba 
română „pentru clasele colegiale” ale principatului Moldovei (1849); în acelaşi an, 
la îndemnul lui M. Kogălniceanu, Gh. Asachi înfiinţează la laşi Şcoala Superioară 
de Drumuri şi Ziduri „pentru pregătire arhitecţi şi ingineri de drumuri”, iar în 1852, 
la Bucureşti, francezul Leon Lalanne creează o şcoală de „conductori de poduri şi 
şosele” care a format cadre pentru construirea şoselei Comarnic-Predeal. Se deschide 
Şcoala de Poduri, Şosele şi Mine din Bucureşti (1867), care se transformă în Şcoala 
Naţională de Poduri şi Şosele cu acordarea titlului de inginer (1881), primul rector 
fiind Gh. Duca şi prima locaţie clădirea din Calea Griviței (1886) [22]. 

În istoria învăţământului superior electrotehnic două mari personalități 
ştiinţifice au avut un rol esenţial: Dragomir Hurmuzescu (1865-1954) şi Nicolae 
Vasilescu Karpen (1870-1964). Chiar dacă viaţa i-a pus uneori în situaţia de a se 
plasa pe poziţii diferite, electricitatea i-a unit. Trăind în perioade de timp apropiate 
şi amândoi cu specializare electrotehnică în Franţa, beneficiari ai unor formări 
profesionale de excepţie (Dragomir Hurmuzescu cu Gabriel Lippmann, Henry 
Poincaré şi Bouty) celălalt absolvent la Ecole Supérieure d'Electricite şi al 
Universităţii Sorbona — cu acelaşi conducător de doctorat, Gabriel Lippmann, dar 
cu Moissan şi Paul Janet — ei fiind consideraţi în Franţa, „vârfuri ” în electricitate, 
atestaţi de documentele Academiei de Științe din Franţa sau ale Societăţii de Fizică. 

Universitarii au înţeles necesitatea unei amplificări a învăţării electricităţii, 
şi Universitatea din laşi, la iniţiativa profesorului Dragomir Hurmuzescu, creează 
o primă formă organizată de învățământ superior electrotehnic — Şcoala de 
Electricitate Industrială (1910) care se va transforma în anul 1913 în Institut 
Electrotehnic al Universităţii din laşi. Un Institut Electrotehnic similar va apărea în 
anul 1913 şi la Universitatea din Bucureşti [23, 24]. 

Programa analitică a acestor institute aborda atât problematici legate de 
electrotehnică şi electricitate industrială, electrometalurgie, cursuri de maşini 
electrice, electrochimie, centrale electrice şi instalaţii, măsurători şi încercări de 
laborator, cât şi cursuri suport de matematică, fizică, tehnica experimentului, 
mecanica şi rezistența materialelor. La terminarea şcolii, absolventul primea 
diplomă de inginer electrotehnician universitar şi certificat. Prin Legea 
învățământului apărută în anul 1937 Institutele Electrotehnice îşi încetează 
activitatea, ele integrându-se în cadrul Politehnicilor de la Iaşi (chimia) şi Bucureşti 
(electrotehnica). 

Şcoala de Poduri şi Şosele din Bucureşti era interesată de dezvoltarea 
învățământului electrotehnic, Nicolae Vasilescu Karpen fiind al doilea pilon al 
acestuia. Întors în ţară în anul 1905, după susținerea tezei de doctorat, apare în anul 
1906 ca membru al corpului profesoral al Şcolii de Poduri şi Șosele alături de alte 
mari personalități ale ingineriei româneşti: L. Mrazek, M. Romniceanu, E. David, 
M. Mironescu, A. Saligny. Acestuia, rector al Politehnicii (1920-1940), i se atribuie 
organizarea învățământului electrotehnic în şcolile politehnice. 

Încă din anul 1901 este semnalată preocuparea pentru electrotehnică, 
Em. Bacaloglu, susținând un astfel de curs, iar apoi Comisia Mironescu-Hârjeu— 
Saligny întocmeşte un raport care propunea să se facă în politehnici doi ani 
de cursuri comune, iar în ultimii ani să se organizeze trei specializări: ingineri 
constructori şi arhitecţi, ingineri mecanici şi electrotehnicieni. Această concepţie este 
întărită de deplasarea unei delegaţii conduse de Mironescu în Italia, Franţa, Elveția, 
Belgia, Germania, Austro-Ungaria (1904) şi însuşirea unui sistem de învăţământ 
bazat pe doi ani comuni şi apoi specializare, lucru stabilit şi în raportul din 1901. 
În anul 1905 se inaugurează primul curs de electrotehnică, la o catedră cu acest 
profil înființată pentru prima oară în ţară [22]. 

Istoric vorbind, şi Dragomir Hurmuzescu şi Nicolae Vasilescu Karpen 
au merite deosebite în dezvoltarea învățământului superior electrotehnic din 
România, care nu le pot fi contestate: primul pentru crearea institutelor electro- 
tehnice cu profil bazat în întregime pe aplicaţii ale electricităţii, cel de al doilea 
pentru specializarea inginerului electrotehnic în ultimii 2 ani de studii, prin 
crearea primei Catedre de Electrotehnică, distinctă de alte specialități ale fizicii, 
şi acordarea diplomei de inginer doar de Politehnici. 


1.1.5.2. Învăţământul electrotehnic pentru muncitori şi tehnicieni 


Formarea muncitorilor şi tehnicienilor în domeniul electrotehnic s-a făcut la 
început în cadrul colectivelor cu preocupări în profil electric sau de către firmele 
străine furnizoare de echipamente electrotehnice (motoare electrice, grupuri 
energetice, aparataj electrotehnic). Prima formă organizată de învățământ 
electrotehnic pentru personalul cu studii medii [25] este Şcoala de electricieni şi 
mecanici, pe care o înfiinţează Dimitrie Leonida în anul 1908, care a funcționat pe 
str. Primăverii (actuala stradă Mendeleev). Ideea constituirii acestei şcoli a fost în 
mod fericit asociată cu constituirea în acelaşi local a unui Muzeu Tehnic, elevii 
având şansa de a cunoaşte echipamente electrice pe care urmau să le întâlnească în 
activitatea lor. El a stat la baza actualului Muzeu Tehnic „Dimitrie Leonida”. 


1.1.5.3. Educarea populaţiei în cunoaşterea electrotehnicii 


Dimitrie Leonida, creatorul primului Muzeu Tehnic din România (1909), 
sesizează importanța pe care un muzeu tehnic o are în formarea electrotehnicienilor, 
dar şi în pregătirea populaţiei pentru acceptarea unor tehnologii şi produse electro- 

tehnice noi inspirat de rolul pe care, ca student la Charlottenburg, a cunoscut rolul pe 
care Muzeul Tehnic de la Miinchen şi Muzeul Transporturilor de la Berlin l-au avut 
în educarea populaţiei. El vorbeşte cu mândrie de piese care ilustrează în aceste muzee 
creativitatea românească, moara cu făcaie de la Muzeul din München (străbuna 
turbinelor Pelton), sau vagonetului de mină din lemn, prevăzut cu macaz care exista în 
minele de aur din Munţii Apuseni încă de prin anii 1600 (Muzeul Transporturilor). 
Mărturia lui este impresionantă: „A fost firesc ca în anul 1908 când am terminat 
studiile şi când am înființat pentru muncitori Şcoala serală de electricieni şi 
mecanici, să caut şi să adun împreună cu elevii mei, tot ceea ce mai rămăsese de la 
noi şi care aveau valoare istorică, didactică”. Din rândul primelor exponate ale 
Muzeului Tehnic [26], se menţionează „cilindrul de la Moara de foc a lui Assan”, 
prima moară cu abur din Ţara Românească, dinamurile Brush de la primele 
centrale electrice din România (Centrala din Calea Victoriei şi cea de la Atelierele 
CFR în 1882) şi cea de la Teatrul Naţional montată în anul 1884 chiar de un 
asistent al lui Edison [26], telefonul Siemens Halske (1882), dinamul Edison de la 
Teatrul Naţional. Este de remarcat concepţia dată de Dimitrie Leonida acestui 
muzeu ca o „şcoală a şcolilor” unde oricine să poată vedea sau acţiona mecanisme 
care ilustrează legile mecanicii, electricităţii şi magnetismului. 


1.2. PERIOADA DINTRE CELE DOUĂ RĂZBOAIE MONDIALE 
(1916-1940) 


1.2.1. ROMÂNIA ŞI DEZVOLTAREA INDUSTRIALĂ 


Etapa 1918-1940 parcursă de România, cu un război generând pierderi uriaşe şi 
impunând cheltuieli mari ale statului pentru echilibrarea economică a provinciilor 
care constituiau acum România Mare — nici ea exclusă de la efectele crizei 
mondiale din anul 1933 — a fost o perioadă în care prin valorificarea resurselor 
materiale şi umane, de care dispunea țara, marca un semnificativ progres economic, 
semnalizându-se primele apariţii organizate în industria electrotehnică. Ridicarea 
economică a ţării avea la bază un susținut efort de modernizare a structurilor 
economice ale țării „căi de comunicațiune, sporirea şi modernizarea utilagiului 
industrial, utilizarea energiei naturale pentru dezvoltarea forțelor de producţie” 
[27]; prin proiecte de legi se creea cadrul juridic de operare: amenajarea apelor, 
energie, organizare teritoriu, transport, legislaţie a muncii. Anul 1938 a fost un 
an de vârf al dezvoltării României până la cel de-al Doilea Război Mondial, 
semnalându-se progrese mari în industrializarea ţării, dar contribuția ştiinţei la 
progresul industriei — inclusiv a celei electrotehnice — era încă redus, România 
rămânând încă o ţară slab dezvoltată industrial. 

Caracterizarea acestei perioade poate fi făcută prezentând câteva date extrase 
din Enciclopedia României: 80% din populaţie era ocupată cu exploatarea solului, 
0,04% din buget era rezervat pentru ştiinţă, producţia industrială pe cap de locuitor 
era de 7,5 ori mai mică decât cea din Franţa şi de 12 ori mai mică decât cea din 
Anglia, iar participarea capitalului străin la dezvoltarea industrială a României 
depăşea 80% [28]. 

România, manifestând un interes deosebit pentru modernizare, devenea o 
atracție pentru industriaşii din ţările europene, fapt dovedit de prezența tot mai 
intensă a acestora în industria românească, fie prin livrarea de echipamente şi 
tehnologii, fie prin realizarea în ţară a unor componente ale electrotehnicii de 
curenți tari: maşini electrice, transformatoare, aparataj electrotehnic, cabluri şi 
materiale izolante. În această acţiune, inginerii români formaţi în şcolile europene 
au adus o reală contribuţie în dezvoltarea acestor unităţi, de multe ori conducerea 
acestora fiind încredinţată chiar acestora. Cu ani în urmă (1881) la inaugurarea 
întâiului drum de fier „conceput, construit şi condus prin noi înşine”, cum spunea 
la inaugurare Regele Carol, se aprecia forţa ingineriei româneşti în cinstea căreia 
regele i se adresa cu memorabila urare „închin acest pahar în onoarea geniului 
românesc”. 

Perioada 1918-1940 a cunoscut un avânt general industrial prin apariția de 
noi termo şi hidrocentrale, precum şi a unor unităţi industriale formate cu capital 
public/privat sau internaţional: Societatea petrolieră Unirea, dezvoltarea uzinelor 
Reşiţa, Societatea Franco Română Brăila (viitoarea Fabrică Progresul Brăila), 
Uzinele Malaxa (1922), noi societăți pentru exploatări petroliere şi de cărbune 
(Societatea carboniferă Lupeni pentru exploatarea cărbunelui), Uzinele Nicolina, 
Wolf, Vulcan, noi căi ferate, poduri şi şosele. 

Se dezvoltau noi procedee în extracția şi prelucrarea petrolului — Lazăr 
Edeleanu realiza o metodă originală de distilare a petrolului —, o nouă uzină 
electrolitică de rafinare aur şi argint funcţiona la Baia Mare (1924), se dezvolta 
concernul metalurgic Titan-Nădrag-Călan (1924), Întreprinderea Copsa Mică- 
Cugir (1924) şi Societatea Naţională de Gaz Metan Sonametan în care statul 
deţinea 80% din capital, apare o Lege a minelor care consfințea participarea 
capitalului de stat şi privat la dezvoltarea unor obiective. Aplicațiile electricităţii 
deveneau tot mai semnificative [29-36]. La Bucureşti intra în funcţiune Centrala 
telefonică Dacia cu 3.000 de numere realizată sub îndrumarea acad. Matei Marinescu 
(1903-1983). 

În afara universităților, care aveau structuri de cercetare, apar noi instituții 
precum: Institutul de Statistică (1924), Institutul de Cercetări Agricole — ICAR 
(1927) — sub conducerea savantului Gheorghe Ionescu Siseşti, Oficiul Proprietății 
Industriale (1920). 

Apărea suportul industrial pe care electricitatea şi aplicaţiile ei puteau să 
se grefeze. 

1.2.2. CREATORII DE NOU ÎN ELECTROTEHNICĂ 


Ca şi în restul lumii, dezvoltarea electrotehnicii a fost rodul unor sinergii 
de cunoştinţe generate din activitatea unor oameni de ştiinţă, profesori sau ingineri. 
De cele mai multe ori multe ori, aceste „trăsături profesionale” se îngemănau, 
în aceeaşi personalitate ştiinţifică regăsindu-se atât „profesorul”, „savantul”, sau 
„inginerul”, iar încadrarea lor într-o categorie sau alta, putând fi doar formală. 
S-a ales însă „dominanta activităţii” pe care a dezvoltat-o, chiar dacă cel prezentat 
era recunoscut şi în celelalte domenii [37-42]. 


1.2.2.1. Oameni de ştiinţă 


După terminarea războiului, se întoarce în ţară Augustin Maior, personalitatea 
ştiinţifică deja cunoscută în lume prin ideea sa de telefonie multiplă comunicată 
încă din anul 1911. La propunerea lui Petru Poni, Ludovic Mrazec şi Gheorghe 
Țiţeica, Augustin Maior este numit în anul 1919 profesor la Institutul de Fizică 
Teoretică şi Tehnologică din cadrul Universităţii din Cluj, mai târziu director al 
acestuia, decan al Facultăţii în anii 1929-1930 şi 1945—1946 [43, 44]. Înființează 
la Sibiu prima Şcoală de Telefonie şi Telegrafie (una din primele în Europa), 
director general al PTTR Transilvania şi Banat, este desemnat la conducerea Uzinei 
Electrice. Continuă seria de rezultate originale care-l plasează în rândul marilor 
personalități ştiinţifice europene: Stabilirea legăturii dintre masă şi temperatura 
unui corp pe baza teoriei cuantice şi a legii de echivalență masă-lungime a lui 
Einstein, lucrare publicată în Buletinul Societăţii de Știință din Cluj (1924), şi 
studiul Asupra simbolismului Termodinamicii cu referire la legătura dintre gravitație 
căldură şi radiaţie (1938), prin care se introduc în astrofizică noţiunile de pseudo- 
temperatură, pseudoentropie. 

Dragomir Hurmuzescu (1865-1954), în continuarea activității ştiinţifice 
prezentată în etapa anterioară, în cadrul Institutului Electrotehnic al Universității 
din Bucureşti lărgeşte aria de rezultate ştiinţifice comunicate la laşi (studiul 
radiaţiilor X şi a aparaturii de investigaţie), problema cea mai importantă în care 
aduce contribuţii majore fiind radiofonia. El realizează aici primul post experimental 
care asigură recepții radio (1924) pentru ca, în anul 1925, să se realizeze prima 
transmisie în Parcul Carol. La 1 nov. 1928 primul semnal radio cu anunţul „Alo, 
Alo, aici Radio Bucureşti România” era transmis în eter [6]. 

Ștefan Procopiu (1890-1972) continuă cercetările sale în domeniul electro- 
magnetisnului, opticii şi termodinamicii. În anul 1921 descoperă în laboratoarele 
Sorbonei, unde îşi pregătea licența şi doctoratul, „fenomenul de depolarizare 
a luminii de către suspensii de coloizi, pe care în anul 1939 fizicienii francezi 
A. Boutaric şi J. Breton îl vor numi Fenomenul Procopiu (diferit de alt fenomen 
Efectul Procopiu). Studiind efectul „Barkhausen transversal”, St. Procopiu descoperă 
în anul 1929 efectul circular al discontinuităţii de magnetizare care apare la trecerea 

unui curent electric alternativ printr-un fir feromagnetic, numit Efect Procopiu, efect 
care va fi utilizat mai târziu în America la construcţia calculatoarelor. 

Cercetările lui Şt. Procopiu în domeniul magnetismului şi ridicarea hărților 
magnetice pe perioada 1895-1954, pe lângă valoarea ştiinţifică a acestora, au un 
mare caracter de actualitate, permiţând previziuni ştiinţifice asupra unor fenomene 
de geomagnetism. Urmare a cercetărilor sale, el a constatat că, începând cu anul 1932, 
momentul magnetic al globului terestru a început să crească, după ce timp de 100 
de ani a scăzut continuu (rezultatele comunicate au dat răspuns unor controverse 
întinse pe mai multe decenii) şi a determinat la 500 de ani perioada acestei variații. 
„Journal Geophysical Research”, Washington, 1955, acordă un larg interes acestui 
rezultat [45-47]. 

Cornel Micloşi (1887-1963), cu studii universitare în electrotehnică (Politehnica 
din Karlsruhe 1905-1906 şi Facultatea de Mecanică a Universităţii din Budapesta), 
cu doctorat în 1912 şi docenţa în anul 1919, revine în ţară şi activează ca director al 
Întreprinderilor de Tramvaie din Timişoara şi al Uzinei Electrice din oraş, unite în 
timp ca Întreprinderile Electromecanice Timişoara şi conduse de el până în 1949; 
cele două unități au stat la originea unor realizări ştiinţifice de valoare, cele mai 
importante şi specifice electrotehnicii fiind: instalația semiautomată de sudat şine 
tip Taurus, realizată după o idee originală a sa, brevetată în România şi Elveţia, 
studiul comparativ al diferitelor procedee de sudură aplicată şinelor de cale ferată 
(1940) în care evidențiază superioritatea „sudurii electrice în capete prin topire 
intermediară”. Apare ca o autentică şcoală de sudură la Timişoara, creată de 
Cornel Micloşi şi conținută în viitor de Traian Sălăgean, Dorin Deheleanu, având 
contribuţii majore în dezvoltarea unor noi principii în sudură, a tehnologiilor şi 
a echipamentelor, a oamenilor formaţi în acest domeniu, care se va perpetua până 
în zilele noastre. Un Institut de Sudură constituit mai târziu (ISIM) va deveni 
izvorul de tehnologii şi agregate de sudură care vor fi realizate în etapele următoare. 
Cornel Micloşi este interesat şi de marea problemă a acestei etape, electrificarea 
României, elaborând lucrarea Electrificarea rurală în România în lumina datelor 
statistice (1937), Electrificarea Banatului (1939) şi Utilizarea energiei hidraulice 
din Munţii Banatului (1942), Tracţiunea electrică urbană [49, 50]. 

Profesorul Constantin Budeanu publică lucrarea Puissance reactives et fictives 
(1927), lucrare care a condus la stabilirea unității de măsură a puterii reactive VAR 
(Volt Amper Reactiv) propusă de România şi acceptată de CEI. Alături de Volt, 
Ampere, Coulomb, Maxwell, Tesla şi alţi mari savanţi, un român se înscrie în 
rândul celor mai iluştri electrotehnicieni [51]. În Gallery of Fame a CEI (2006), 
C. Budeanu şi R. Răduleţ sunt alăturaţi acestor mari personalităţi ale electrotehnicii 
[31, 32], primul cu contribuţii de bază la proiectul de electrificare a Căii Ferate 
Câmpina-Braşov [34]. 

Fizicianul Jon Plăcințeanu (1893-1960), profesor la Universitatea din Iaşi, 
întrevede existenţa antiprotonilor, anticipând studiile americanului George Galmow 
(1933). 

I. S. Gheorghiu (1885-1968) a urmat Şcoala de Poduri şi Şosele şi cu o bursă 
Adamache îşi continuă studiile la Şcoala Superioară de Electricitate din Paris. În 
anul 1911 este inginer la instalațiile electrice ale Portului Constanţa, la Societatea 
de Tramvaie Bucureşti, din anul 1925, şef de serviciu la Serviciul de Electrificare 
al Direcţiei CFR, iar din 1925, director tehnic la Societatea de Gaz şi Electricitate. 
Este cel care realizează primul proiect de electrificare al liniei de cale ferată 
Ploieşti—Braşov [52], modernizarea Uzinei Filaret şi Grozăvești, electrificarea zonei 
rurale din jurul Bucureştiului. Profesor al Politehnicii bucureştene din anul 1926 
(conferenţiar în 1921) şi şef al catedrei de maşini electrice, director al Institutului 
de Energetică al Academiei Române, este autorul Tratatului de maşini electrice 
(4 volume, 1960-1966), în colaborare cu A. Fransua, pentru care a primit „Premiul 
de Stat”. I. S. Gheorghiu are contribuţii teoretice originale la mersul în paralel al 
uzinelor electrice pe baza unor metode originale imaginate de el, rolul puterii 
sincronizate la mersul în paralel al alternatoarelor, aplicarea teoriei cvadripolilor la 
motoarele de curent alternativ cu colector, în stabilirea unei teorii unitară a 
maşinilor electrice [53]. 

Dionisie Germani (1877-1948), inginer hidrotehnist şi electrotehnist, absolvent 
al Școlii de Poduri şi Şosele (1900) şi Şcoala Superioară de Electricitate din Paris 
(1918). Între anii 1903-1910 se angajează la Primăriile din Craiova şi Bucureşti, 
fiind autorul unor proiecte de alimentări cu apă şi canalizare. Asistent la Catedra 
de Hidraulică şi Construcţii edilitare (1908) şi profesor (1915), apropiat al prof. 
C.D. Buşilă, atunci când acesta va deveni director general la Uzinele Reşiţa i se 
încredinţează proiectul „Amenajări Hidrotehnice la Reşiţa”, realizând Barajul Valiug. 
Aduce o soluţie inovatoare pentru a evita pătrunderea apei din lacul de acumulare 
spre baraj şi anume prin îmbrăcarea feței dinspre apă a barajului cu „o mască 
de fier”, realizând o construcție unică în tehnica acelor ani. Este un promovator 
al modelelor fizico-matematice de studiu, elaborând o teorie nouă asupra structurii 
formulelor şi sintezei legilor de similitudine mecanică pe care o prezintă la Congresul 
Internaţional de Mecanică Tehnică de la Stockholm (1931) Sur la structure des 
formule et la syntese des lois de similitude en Physique, numită de mulţi specialişti ca 
„Similitudinea Germani” [54, 55]. 

Constantin D. Buşilă (1877—1950) urmează cursurile Politehnicii din Bucureşti 
şi Înalta Şcoală de Studii Electrice de la Liège. Lucrează cu C. Feldman — 
personalitate ştiinţifică de vârf a electrotehnicii şi viitor preşedinte al Comisiei 
Electrotehnice Internationale (CEI) — în biroul de proiectare a Centralelor electrice 
(1901-1902), după care se întoarce în ţară. Este personalitatea inginerească care a 
dominat electrotehnica românească a acestei perioade interbelice prin clarviziune, 
deschiderea față de nou şi aplicarea lui, capacitate organizatorică. În anul 1926, 
C. D. Buşilă creează în România Institutul Român de Energie (IRE), cu titulatura 
completă Institutul Naţional Român pentru Studiul Amenajării şi folosirea 
izvoarelor de energie. Incluzând cei mai buni specialişti din ţară, s-au dezvoltat 
proiecte electrotehnice de mare valoare: amenajările hidroelectrice în România, 
tracțiunea electrică [56], identificarea rezervelor de combustibili ale României, 

dezvoltarea industriei electrotehnice româneşti. În anul 1927 declanşează înscrierea 
României în cadrul marilor instituţii ştiinţifice internaționale: Comisia Marilor 
Baraje, Comitetul Electrotehnic Român (CEI), Conferinţa Marilor Reţele Energetice 
(CIGRE), Conferinţa Mondială a Energiei (WEC), prilej de afirmare a specialiştilor 
români prin contribuțiile comunicate. 

În anul 1937 într-o notă publicată în Buletinul IRE, Industria electrică, arată 
importanţa care trebuie acordată industriei electrice „Nevoile actuale şi viitoare ale 
țării cer ca industria producerii şi distribuţiei energiei electrice să se dezvolte cât 
mai mult, să se consolideze aşa ca să poată funcţiona în condiții cât mai perfecte, în 
toate împrejurările şi timpurile în care ne vom găsi, industria fabricației 
electrotehnice”. Prin activitatea sa depusă pe diverse planuri, director al unor 
societăți şi chiar ministru a lucrărilor publice, vizionar în dezvoltarea inginerească, 
organizator de excepție, C. D. Buşilă este cea mai reprezentativă figură a electro- 
tehnicii din perioada interbelică, aşa cum rezultă din lucrările [57, 58]. 

Aurel Avramescu (1903-1985), absolvent al recunoscutei instituţii electro- 
tehnice Tehnische Hochschule Dresda, se bucură de aprecierea prof. Ludwik Binder, 
o personalitate marcantă a electrotehnicii germane (maşini electrice şi tehnica 
tensiunilor înalte), cu care îşi va pregăti dizertația de doctorat (1937) şi apoi docenţa 
(1943). Prin lucrarea sa, Contribuţii la calculul încălzirii conductelor electrice, 
este primul în lume care, introducând variaţia rezistivităţii şi căldurii specifice cu 
temperatura, rezolvă ecuaţia neomogenă a căldurii în regim staționar şi tranzitoriu. 
El aduce prin teza sa de doctorat o serie de contribuţii noi la înţelegerea încălzirii 
contactelor electrice care extind teoriile elaborate de Holm şi Binder. Lucrările 
sale apar în „Elektotechnische ZeitSchrift”: Despre încălzirea la scurt circuit a 
conductoarelor (1938) şi Încălzirea la scurt circuit a aparatajului electric (1941) 
şi în „Journal Technics Physics”: Încălzirea conductoarelor de Cupru şi Aluminiu 
la scurt circuit (1939). Aurel Avramescu se va regăsi şi în etapa următoare de 
dezvoltare a electrotehnicii în România, prin şcoala sa în domeniul Descărcărilor 
parțiale şi Scientometrie [59, 60]. 

Plautius Andronescu (1893-1965), în afara muncii de profesor de electrotehnică 
la Politehnica timişoreană, a fost director tehnic la fabrica cu profil electric Energia 
fondată de Dimitrie Leonida (1925-1929), fiind implicat în dezvoltarea tele- 
comunicaţiilor sau a căilor ferate electrificate (director general al PTT şi membru 
în Comisia de Electrificare a CFR). Cunoscut prin profunzimea cunoştinţelor sale 
în electrotehnică, este autorul a numeroase articole publicate în țară şi străinătate şi 
comunicări susținute la mari Congrese internaționale. În această perioadă, prin 
contribuţiile sale clarifică unele probleme legate de sistemele de unități, probleme 
matematice ale electrostaticii şi magnetostaticii, putere şi energie deformantă, 
tracțiune electrică [61, 62]. 

Ion S. Antoniu (1905-1987) a fost absolvent al Şcolii de Poduri şi Şosele, cu 
specializare la Ecole Superieure de PElsctricite din Franţa (1929). A colaborat cu 
N. Caranfil la Societatea Generală de Gaz şi Electricitate pentru dezvoltarea 

sistemului de distribuţie a energiei. Apreciat pentru lucrările sale, este cooptat de 
către C. Budeanu (asistent 1945, şef de lucrări 1950, profesor 1953). Predă cursul 
Chestiuni speciale de electrotehnică, o modernă tratare matricială şi tensorială a 
reţelelor electrice şi este continuator al lui C. Budeanu în problema energiei reactive 
şi deformante. A realizat într-o concepție originală D-metrul pentru măsurarea puterii 
deformante, C-metrul pentru măsura puterii complementare şi PDO-metrul pentru 
măsurarea puterii active, reactive şi deformante, în regim deformant [17, 61]. 


1.2.2.2. Şcoala şi Profesorii, realizări inginereşti 


Dragomir Hurmuzescu înfiinţează şi la Bucureşti în cadrul Universităţii 
(1920) un Institut Electrotehnic care va funcţiona până în anul 1937. 

Cristea Mateescu (1894-1979), viitor academician, lucrează la construcția 
noilor linii de transport a energiei, dezvoltă o metodă de calcul a stabilităţii 
mecanice, introducând conceptul „calcul la stări de limită” la baza unor noi şi 
moderne prescripții (1928). 

Dimitrie Leonida (1883—1965), cunoscut din etapa trecută ca cel care, conducând 
serviciul electricității oraşului Bucureşti, a Centralei Electrice Grozăveşti şi a reţelei 
de tramvaie, construieşte în timpul Primului Război Mondial Staţia de emisie TFF 
nr. 2, montată pe vagoane de cale ferată. În anul 1923 întocmeşte proiectele pentru 
Uzina Electrică din Focşani, în anul 1924 fiind consilier tehnic pentru electricitate 
în Ministerul Industriei şi Comerţului, iar din anul 1926, membru în Consiliul 
superior al apelor. Cu ocazia împlinirii a 20 de ani de la crearea Şcolii de mecanici şi 
electricieni (1908), organizează prima expoziţie din România cu profil electrotehnic 
(1928) [63]. 

Dorin Pavel (1900-1979) elaborează planul general al amenajărilor hidro- 
centralelor din România, identificând 570 de amplasamente favorabile (1933). Este 
autorul unei monumentale lucrări privind amenajarea surselor hidro din România [64]. 

Elie Radu (1853-1931) a fost absolvent al Şcolii Politehnice şi a celei din 
Bruxelles pe care o absolvă în anul 1877. Întors în ţară, lucrează cu Anghel Saligny 
la controlul liniei ferate Ploieşti-Predeal, iar după război la construcția sistemelor 
transcarpatice realizate după Marea Unire. Ajunge director general în Ministerul 
Lucrărilor Publice, calitate în care coordonează mari proiecte de drumuri, trasee de 
cale ferată, poduri de beton armat şi tabliere, stația de captare a apei de la 
Bragadiru, gări, construcţii energetice. A fost preşedinte al Societăţii Politehnica şi 
membru de onoare al Academiei Române. 

Ion (lancu) Constantinescu (1884—1963) inventează şi brevetează la Paris 
aparatul teletipografic care stă la baza teleimprimatorului. 

Laurenţiu Teodoreanu (1870-1943) — inginer electromecanic cu studii la Dresda 
şi Zurich, cunoscut de comunitatea electrotehnică încă din anii 1899 când se pune 
problema electrificării Iaşiului. Lui i se atribuie şi iluminatul spitalului, Teatrului 
Naţional şi universității [65]. 

Sigmund Dachler (1872-1951) — absolvent al Şcolii Politehnice din Budapesta 
şi al Şcolii tehnice din Winterhur (Elveţia), diplomat al acesteia în 1895, inginer. 
Este recomandat de Oscar von Miller, proiectantul centralei electrice Sadu să conducă 
această centrală (1897), pentru ca în 1905 să devină director al Întreprinderii de 
Electricitate, calitate în care promovează numeroase aplicaţii cu caracter electro- 
tehnic [18]. Este autorul Proiectului de electrificare a Transilvaniei (1922) realizat 
parţial în sud. Tehnician şi organizator de excepţie, este numit în anul 1928 director 
general al Societăţii SETA, una din cele mai mari unităţi de electricitate din ţară 
implicată în electrificarea rurală şi urbană. 

Aurel Bărglăzan (1905-1960) creează la Politehnica timişoreană primul laborator 
de maşini hidraulice din ţara noastră, cu contribuţii deosebite în studiul fenomenului de 
cavitaţie, hidrodinamică, construcţia de turbine (1929). În etapa următoare aduce 
contribuţii valoroase la fabricarea turbinelor Pelton şi Kaplan la Reşiţa. 

Alte realizări şi evenimente remarcabile sunt menționate în continuare: 

— Iluminarea aeroportului Băneasa (far de semnalizare cu bătaie 100 km, 
iluminarea pistei 1929). 

— Începe în România carotajul electric la schela Țintea, detectându-se structuri 
sedimentare în Câmpia Română (1930). 

— Şcoala Naţională de Poduri şi Șosele din Bucureşti (1881) se transformă în 
Şcoala Politehnică (1920). Ia ființă la Timişoara Şcoala Politehnică cu secţii de 
Electromecanică, Mine şi Metalurgie (1920). 

— Se realizează o primă conexiune şi emisie experimentală radio între Şcoala 
Politehnică din Bucureşti şi Postul de radiotelegrafie de la Herăstrău, la numai un 
an după o primă emisiune în America (1920). 

— Apare fabrica de avioane IAR (1926) şi compania aeriană Lares, Centrala 
telefonică Dacia cu 3.000 numere. Dragomir Hurmuzescu realizează primele emisiuni 
experimentale radio (1924). În laboratoarele Şcolii Politehnice din Timişoara 
profesorii C.C. Teodorescu (1892-1972) şi Şt. Nădăşan (1901-1967) fac primele 
experimentări pe maşini de încercat materiale, cu efect deosebit pentru studiul 
caracteristicilor de material (1924). 

— Plautius Andronescu (1893-1975) creează la Politehnica timişoreană primul 
laborator de Tehnica Tensiunilor Înalte. 

Sergiu Condrea (1900-1982), profesor la Politehnica din Bucureşti, în urma 
cercetărilor sale în domeniul sistemelor de telecomunicaţii, înregistrează la Paris 
brevetul privind multiplexiunea cu diviziune de timp (1928). 

— Se înfiinţează Societatea de Difuziune Radiofonică (1927) sub conducerea 
lui Dragomir Hurmuzescu şi începe construirea staţiei de radio Băneasa cu aparatură 
din Anglia. Încă din 1925 emisiunile s-au făcut de la Institutul Electrotehnic al 
Universităţii din Bucureşti printr-un post de putere 400 W. Se remarcă contribuţiile 
aduse de Emil Petraşcu, un colaborator a lui Dragomir Hurmuzescu, viitor profesor 
şi membru al Academiei de Ştiinţe, care va avea un rol important în dezvoltarea 
radiofoniei în România. 

— Intră în funcțiune la Băneasa postul de radio (1930), dar experimental se 
transmite şi de la postul Institutului Electrotehnic şi de la un post al Politehnicii 
bucureştene, pus în funcţiune de prof. Tudor Tănăsescu (1901-1961). 

— În Laboratorul de Acustică şi Optică a Institutului Electrotehnic al Universității 
din Bucureşti, creat de Dragomir Hurmuzescu, se fac primele încercări de transmitere 
a imaginilor, la Expoziţia „Luna Bucureştilor”, organizată în anul 1938, realizându-se 
emisiuni experimentale de televiziune, iar în anul 1939, la sala Dalles, emisiuni 
cu public. 

— Crearea de către Cornel Micloşi a Laboratorului de Încercări de Caracterizare 
a Sudurii, iar la Bucureşti, profesorul Alexandru Popescu creează în cadrul 
Institutului Politehnic un Laborator Electrotehnic de Încercări Industriale, 
Verificări de Performanţe în conformitate cu standardele. Poate fi considerat ca cel 
care a pus bazele indexării informaţiei documentare în România, al clasificării 
zecimale şi al măsurătorilor în electricitate. Cristina Popescu (soția sa) a format 
numeroşi specialişti în domeniul dezvoltării şi utilizării materialelor electrotehnice. 


1.2.3. DEZVOLTAREA INDUSTRIEI ELECTROTEHNICE 


Dacă în anul 1920 totalul importului de maşini electrice, aparate şi instrumente 
electrice şi materiale electrotehnice era de 2.723 tone (respectiv 280 mil. lei), în 
anul 1937 el era de 9.656 tone, respectiv 1.125 mil lei [28, 32-33]. Dacă energia 
furnizată de centralele electrice din Vechiul Regat la momentul Unirii atinsese 
puterea totală de 40.000 kW, în anul 1937 uzinele electrice însumau o putere 
instalată de 471.000 kW, cu 239.000 kW produşi în uzine electrice de interes 
public şi 235.550 kW în uzine de întreprinderi, dovedind nevoia de energie pe care 
o avea industria românească în dezvoltare. 

Am arătat anterior că importul de tehnologii şi produse electrotehnice a fost 
urmat şi de dezvoltarea în ţară a unor mici ateliere de reparaţii sau execuţia unor 
produse electrotehnice mai simple, adesea sub impactul firmelor care au făcut 
asemenea livrări (motoare electrice, transformatoare, aparataj electric pentru instalaţii, 
corpuri de iluminat, motoare electrice). Începuturile aparțin unor mici unităţi specializate 
în reparaţii şi mici construcţii de echipamente electrotehnice, corpuri de iluminat, 
radioreceptoare. 

Domeniul electrotehnicii cunoaște în lume o dezvoltare alertă, lucru care se vede 
şi la noi prin apariția unor mici fabrici electrotehnice, o etapă superioară faţă de cea a 
micilor ateliere electrotehnice, şi realizarea de produse complexe [28, 33—34]. 

În anul 1913, Dimitrie Leonida înfiinţează la Bucureşti Întreprinderea Energia, 
cu scopul de a răspunde necesităţilor ţării în instalaţii şi materiale electrotehnice şi 
care să stea la baza unei viitoare industrii electrotehnice. Războiul a blocat această 
dezvoltare, dar în 1919 societatea cumpără o fabrică la Timişoara unde instalează şi 
produce maşini electrice mici, transformatoare şi aparataj electrotehnic, ajungând 

la un număr de 100 salariaţi. În anul 1924, societatea cumpără fabrica Teleromână 
care producea aparate telefonice, telegrafice şi semnalizatoare CFR, devenind Fabrica 
Energia Cluj. Fabrica şi-a creat ateliere de turnătorie, uzinaj, bobinaj, staţii de 
încercări şi a dezvoltat motoare de c.c. şi c.a, generatoare, transformatoare uscate 
sau cu ulei, transformatoare de sudură, aparataj de forță şi distribuţie, material pentru 
izolaţii. Nu s-a depăşit puterea de 1.000 kVA şi tensiunea de 60 kV! De remarcat o 
primă încercare de tipizare a maşinilor prin dezvoltarea conceptului serie unitară 
de motoare 1/8-100kW. În domeniul curenților slabi producea telefoane, centrale 
telefonice, staţii de telegrafie, semnalizări feroviare. Criza din anii 1929 a avut 
repercusiuni economice importante, Leonida se retrage, fiind urmat la conducerea ei, 
de prof. Plautius Andronescu, iar în anul 1933 firma îşi încetează activitatea. 
Uzinele de la Reşiţa, care au cunoscut în etapa trecută o mare dezvoltare în 
domeniul construcţiilor de maşini şi metalurgiei, încep încă din anul 1915 (după ce 
înainte erau cunoscute prin reparațiile de echipament electric), o producţie de 
motoare electrice, devenind cea mai veche fabrică de maşini electrice din România. 
Ea se va dezvolta în timp, Reşiţa devenind un centru electrotehnic puternic, specializat 
în fabricaţia de maşini de mare putere. În anul 1922, Atelierul de reparaţii se 
transformă în Fabrica de Maşini Electrice a Uzinelor Reşiţa, fiind prima fabrică 
organizată de maşini electrice care va sta la baza echipării multor obiective industriale 
cu motoare mari sau speciale de c.c, c.a., destinate laminoarelor, grupurilor 
convertizoare, morilor cu bile, pompelor, exhaustoarelor, compresoarelor, metroului. 
Grupul Industriilor Electrice Române (GIE) se înfiinţează în anul 1935 la 
Bucureşti şi are în profil producerea de motoare până la 50 kW în anul 1939 şi 100 
kW mai târziu, transformatoare, aparataj electric, piese izolante din bachelită, mine 
antitanc şi cutii pentru proiectile în timpul războiului (1941). După 23 August 1944 
lucrează pentru CFR asigurându-i motoarele, transformatoarele şi echipamentele 
electrice necesare căii ferate, iar la naționalizarea din 1948 se comasează cu 
Dinamo Bucureşti, actuala Fabrică de Maşini Electrice (UMEB), înfiinţată în anul 
1935, întreprindere care fabrica contactoare, separatoare şi întrerupătoare, tablouri 
şi aparataj electric, aparate de semnalizare, materiale de forță. Ea a stat la baza 
creării în anul 1949 a Fabricii Electroaparataj prin comasarea IER, Electrocasnica 
(lustre, corpuri de iluminat, aparate electrocalorice, instalații de încălzit industriale) 
şi Electroaparataj — Andre Prott (tablouri şi aparataj electric, construcţii metalice). 
Fabrica de Acumulatoare Tudor, creată în anul 1912 şi având ca acţionar 
principal Acumulatoren Fabrik din Berlin care a dat licența şi a organizat specializarea 
oamenilor, producea baterii staționare, importând doar plăcile negative, restul fiind 
produs în ţară. A crescut continuu fabricaţia, în anul 1938 ea fiind de 100 tone. Alte 
două fabrici de acumulatoare apar în această perioadă: fabricile de acumulatoare 
Rova (1932), Aco (1943), precum şi Atelierul Varta. Toate aceste unităţi producătoare 
de acumulatoare se vor naționaliza şi vor sta la baza viitoarei fabrici Acumulatorul. 
Fabrica Electrotehnica provine din atelierele de reparaţii şi întreţinere ale 
Societății germane AEG construite în anul 1895, care s-au dezvoltat continuu, şi în 
anul 1935 firma se mută într-un spaţiu mai larg, dezvoltând iniţial o serie de motoare 

şi transformatoare după planurile venite din Germania, iar apoi după concepția 
inginerilor români, motoare până la 175 kW, transformatoare până la 800 kVA. 

Atelierele Trafo, înfiinţate în anul 1937, reparau şi construiau maşini şi 
transformatoare mici, iar Atelierele Carol Stenberg, înființate în anul 1938 la 
Bucureşti, produceau aparataj electric mic, magneţi de frână, controlere, siguranţe 
fuzibile, stând la baza viitoarei firme Electroaparataj. 

Atelierele de reparaţii ale Societăţii Tramvaielor Bucureşti (Fig. 1.2). Creşterea 
parcurilor de tramvaie a impus dezvoltarea unei baze tehnice care să întreţină şi să 
facă reparaţii la un parc de tramvaie care, în anul 1930, era de 173 [66]. 

Fabrica Precizia Românească — Prerom la Săcele, producea aparate de precizie, 
după naţionalizare fiind nucleul viitoarei fabrici Electroprecizia. 

Fabricile Hinterseher (1925) şi > 
Britania (1939) — ambele din Timişoara — 
produceau maşini electrice de puteri 
mici, medii, după naţionalizare, devenind 
Electromotor Timişoara. 

Fabrica Galvani şi Dura încep 
fabricaţia de baterii, iar în domeniul 
materialelor electroizolante apar Fabricile 
de Tevi Bergman şi articole electrice 
de instalaţii la Cluj şi Oradea. La Cluj 
apare fabrica Iris care începe producția 
izolatoarelor ceramice pentru joasă şi 
înaltă tensiune. Iluminatul electric solicită 
tot mai multe becuri, semnalându-se 
interesul multor firme de a dezvolta în 
România capacități de producție [67]. 

Firma Electrolux apărută după 
Primul Război Mondial producea lămpi 
cu incandescență cu import de filament 
din străinătate. Se desființează datorită concurenţei firmei Tungsram, care la Cluj 
înființează în anul 1932 firma Eterna, urmată de o alta construită la Bucureşti ce 
ajunge la o producţie de 300.000 becuri. În anul 1934 apare la Bucureşti firma Lumen 
folosind sticla românească, pentru ca în anul 1936, la Fieni să se construiască cea mai 
mare fabrică de becuri, E/ectrostar, deja cu un personal de 350 salariați. 

Aceste începuturi industriale stau la baza formării firmei Steaua electrică 
Fieni care va deveni una din marile firme europene producătoare de corpuri de 
iluminat. Dimitrie Leonida înfiinţează în anii 1921-1923 două întreprinderi: Faraday 
pentru utilaje electrice şi Prometeu pentru materiale de construcții utilizate la realizarea 
Barajului Izvorul Muntelui, Bicaz, şi a căii ferate Piatra Neamţ, Topliţa. 

Dacă firmele prezentate până acum aparţin electrotehnicii de „curenţi tari” şi 
în domeniul „curenților slabi” specifici electronicii apar numeroase firme, precum: 
Întreprinderile Matak Otopeni (1937) — aparate de orientare radio pentru aeroportul 


Fig. 1.2. Hala de reparaţii cu pod rulant de 14 tone. 

Băneasa după licenţa Lorenz-Telefunken, Energia (aparate de telefonie şi telegrafie), 
Standard (fabrica de telefoane şi radio) înființată de societatea americană ITT în 
1932, la Bucureşti. Ea va produce telefoane, centrale, aparatură de telecomunicaţii, 
iar din 1939, posturi de emisie de 500 W; în anul 1938, Standard preia şi sucursala 
unei societăţi de telefoane maghiare 7e/efoghiar, funcţionând la Budapesta. 

Fabrica Radiotehnica Româno-ltaliană (Ratec) apare în anul 1942 şi produce 
instalaţii de înaltă frecvență pentru poştă, telefoane, CFR; împreună cu Întreprinderile 
Tudor Tănăsescu (1940) vor fabrica posturi de radio emisie pentru armată. 

În anul 1937 existau în România 25 de întreprinderi electrotehnice aparținând 
marii industrii a acelor ani, având 20 de lucrători sau o forţă motrice de cel puţin 
5 CP, şi încă 13 care funcționau sub formă de secții producătoare de articole 
electrotehnice. Pe parcursul anilor au mai avut loc dispariţii ale unor firme, dar 
după Dimitrie Gusti [28], în anul 1937, existau în România următoarele fabrici cu 
producţie majoritar electrotehnică: fabrici de aparate electrice pentru uz casnic: 
(Metaga — Sibiu şi Framex — Timişoara, Fabrica de Acumulatoare şi Pile Rova 
SAR, Tudor — Bucureşti, Crypton, Vega — Rădăuţi, Dura — Timişoara, Galvani — 
Timişoara, Novalux — Timişoara, Hoppecke — Deva), aparate de radio (Weiss — 
Arad, Iron — Arad, SET — Bucureşti; fabrici de becuri (Lumen — Bucureşti, 
Tungsram — Bucureşti, Electrostar — Fieni, Uzina Tehnică SAR — Arad, Eterna — 
Cluj); fabrici de maşini electrice (Reşita SAR, Grupul Industriei Electrice — 
Bucureşti, Industria Electrotehnică Românească — Bucureşti); fabrici de aparate 
electrice pentru semnalizări şi transmisiuni (Standard Electrica Română — 
Bucureşti, Elnor — Bucureşti, Fabrica de Telefoane — Timişoara; Fabrica de 
aparate electrice Korber şi Hann — Bucureşti, Rudolf Mayer — Timişoara, Phoebus — 
Timişoara); fabrici de materiale pentru industria electrotehnică (Metalica — 
Bucureşti, Hidrocaloria — Bucureşti, Industria Sârmei — Cluj, Uzinele Valcovici — 
Bucureşti, Industria Română de Cabluri — Braşov, Uzina Vulcan — Bucureşti). 

Din rândul unităţilor industriale cu profil bine conturat ca fiind electrotehnic 
şi existente în anul 1944, în afara celor menţionate mai sus, ar putea fi remarcate 
alte câteva unităţi, de multe ori punctul de plecare a unor viitoare dezvoltări 
industriale: Prerom, înfiinţată în anul 1936, specializată în aparatură şi tablouri de 
bord pentru avioane; Întreprinderea de Avioane Română (IAR), care va cumpăra în 
anul 1941 compania Tartler (fabricantă de maşini electrice) şi care după 
naţionalizare va deveni Flectroprecizia — Săcele; Lumen SAR — Bucureşti (1935), 
Tehnica SAR — Arad (1936), Eterna SAR — Cluj (1936), Tungsram SAR — Bucureşti 
(1937), Electrostar SAR — Fieni (1937) sunt fabricile din România care produceau 
becuri cu filament simplu sau dublu spiralat şi care asigurau, în anul 1939, 69% din 
producţie; Electrica, cu uzine şi filiale la Câmpina, Sinaia, Floreşti, cu preocupări 
în domeniul distribuţiei de energie electrică în regiunile petrolifere (în special în 
judeţele Prahova şi Dâmboviţa) şi a reparațiilor de generatoare şi transformatoare 
electrice, electromotoare, transformatoare, contoare şi staţii de verificare, Phoebus — 
Oradea (1937) — agregate de iluminat, maşini-unelte şi componente pentru acestea; 
Atelierul Flesch — Arad (AFA) a funcţionat la Arad între anii 1935-1945 şi a 

produs radioreceptoare la un nivel al producţiei de cca 500 buc/an; producea, de 
asemenea, rezistenţe, bobine, condensatoare; la 11 iunie 1948, au fost naţionalizate, 
„comasate” toate fabricile producătoare de radioreceptoare existente în România: 
Philips, Radiomet, Stark ş.a., într-o singură fabrică: Radio Popular, Societatea 
Dura a luat ființă în anul 1920 la Timişoara, apoi fuzionează cu fabrica Lumina SA, 
devenind Uzina Dura cu cca 200 angajaţi, având în programul de fabricație: 
elemente galvanice umede şi uscate destinate alimentării radioreceptoarelor, diverse 
tipuri de corpuri de iluminat (candelabre, plafoniere, lanterne); Întreprinderea ASAM 
(Arsenalul Armatei) înfiinţată în anul 1876, destinată fabricării unor produse cu 
caracter militar, devine în 1945 Întreprinderea Metalurgica de Stat, menită a 
asigura piese de schimb pentru întreaga economie naţională, pentru ca în anul 1948 
să devină cunoscuta fabrică de motoare electrice Dinamo, iar în 1961 să primească 
numele Uzina de Maşini Electrice Bucureşti; Întreprinderea Britania — Timişoara 
ia naştere în anul 1929 şi este moştenitoarea a două firme: Fabrica Frederich care 
producea subansamble pentru locomotive şi maşini electrice şi Britania care 
producea motoare electrice de medie putere. În anul 1944 firma devine Industria 
fierului având ca profil de fabricație: valțuri şi maşini de morărit, instalații de 
producere a uleiului comestibil, motoare electrice de medie putere, compresoare. 
Faptul că se creea o piață a electrotehnicii şi că exista interesul capitalului 
român şi străin de a se implica în dezvoltarea acestui sector este dovedit de 
existenţa firmelor electrotehnice mari din Europa care îşi dezvoltau în România 
reprezentanţe, urmate apoi de înființarea unor unități, la început pentru reparaţii, 
apoi pentru montaj şi în final realizarea de construcţii autohtone: Firma AEG — 
Bucureşti, cu sucursalele sale de la Braşov, Cernăuţi şi Timişoara, livrează maşini 
electrice şi aparataj electric, uzine electrice, linii şi echipamente de transmisie a 
energiei electrice, dezvoltă proiecte de instalaţii complete, execută reparații de 
produse electrotehnice şi rebobinări de motoare electrice, produce transformatoare 
şi motoare. În jurul acesteia s-a constituit viitoarea şi bine cunoscuta în plan intern 
şi extern, fabrică Electrotehnica. Reprezentanta Hildebrandt, dezvoltator de alimentări 
cu energie electrică a unor obiective industriale, furniza grupuri electrogene, în special 
pentru foraj. Firma Brown Boveri manifesta un interes deosebit pentru piaţa 
românească, dovedit de oferta pe care o făcea în domeniul turbinelor pentru toate 
puterile, generatoare, motoare şi transformatoare electrice, redresoare cu mercur, 
aparataj de înaltă tensiune, locomotive electrice şi alte echipamente de tracțiune, 
ascensoare şi agregate frigorifice. Firma ASEA era prezentă pe piața românească cu 
cele mai moderne prototipuri, cum este şi cazul turbinelor STAL, cu puteri de 
1.000-—50.000 kW. Firma Siemens livra aparate de măsură, aparatură telefonică, 
aparatură medicală. În atelierele sale deja efectua reparaţii, etalonări de aparate, 
construcţii de echipament electric. Societatea anonimă Philips şi-a deschis o 
reprezentanță în Bucureşti (1937), vindea radioreceptoare Philips şi realiza o linie 
de asamblare radioreceptoare la Oradea, cu un personal de cca 70 persoane. Un an 
mai târziu, sediul se mută la Bucureşti, ajungând ca la nivelul anilor 1939 prin 
dezvoltarea a altor două secţii să producă peste 10.000 aparate/an. Dacă ne referim 

la puterea instalată pe cap de locuitor, ea nu depăşea, în anul 1935, 70W, iar 99% 
din energia furnizată era obţinută pe cale termică. 

Există câteva explicaţii privind dezvoltarea industriei electrotehnice 
româneşti în acea perioadă: a existat un personal ingineresc autohton, format în 
centre industriale europene, atras de electricitate şi aplicațiile ei; a existat 
capacitatea tehnică a noilor unități electrotehnice ca preluând licențe sau 
documentaţii date de firme străine să dezvolte în concepţie proprie noi produse; au 
crescut în timp dimensiunile acestor firme, ajungând numeric la un personal de sute 
de salariați şi la puteri electrice instalate tot mai ridicate; implicarea unor 
personalități ştiinţifice de prestigiu la conducerea acestor unități, fiind o garanţie a 
nivelului tehnic al realizărilor (Dimitrie Leonida, Plautius Andronescu, Tudor 
Tănăsescu, I.S. Gheorghiu, Carol Stenberg ş.a.). 


1.3. PERIOADA DE LA TERMINAREA CELUI DE-AL DOILEA RĂZBOI 
MONDIAL (1945) PANA IN ANUL 1990 


Perioada 1945-1990 a însemnat nu doar construcția de unități industriale care 
să apropie România de multe țări industrializate ale lumii, ci şi formarea unui 
personal ingineresc de mare valoare şi creativitate, dezvoltarea unei cercetări 
puternice şi a unui fond de tehnicieni şi muncitori în continuă perfecţionare, 
avantaje care nu au fost folosite după anul 1990 aşa cum ar fi trebuit! Conceptul 
care a stat la baza economiei româneşti în această perioadă a fost al dezvoltării 
intensive bazate pe cercetare ca forţă de producție şi integrarea învățământului cu 
cercetarea şi industria. 

Şi chiar dacă au existat exagerări în interpretarea acestuia, prin rezultatele 
cercetării din România — dezvoltate de toate aceste segmente — industria 
electrotehnică a avut cea mai mare dinamică comparativ cu celelalte sectoare ale 
economiei româneşti, a avut un grad de înnoire ridicat, a susținut industria in 
condiţiile unei acute lipse de devize şi a reuşit să dezvolte în concepţie proprie 
produse similare celor din ţări puternic dezvoltate industrial. 


1.3.1. CREATORII ŞTIINŢEI ŞI INDUSTRIEI ROMÂNEȘTI 


Mulţi din cei amintiţi în perioadele trecute îşi continuă activitatea în 
dezvoltarea electrotehnicii şi apar alți mari ingineri care rămân înscrişi în istoria 
tehnicii româneşti. 

Dimitrie Leonida, datorită performanțelor sale tehnice şi a capacităţii de 
organizare, devine Director la Societatea de Gaz şi Electricitate, iar între anii 
1942—1948, consilier superior la CFR. În anul 1948 este chemat să lucreze la 

Consiliul Superior CFR şi la elaborarea Planului de Electrificare a ţării. Este 
consilier al Departamentului Energiei Electrice (1950-1955), iar până la sfârşitul 
vieţii sale (1965) este membru al Consiliului Tehnic din Ministerul Energiei. 
Editează pentru scurt timp „Revista Energia” (1921) şi este organizator în anul 
1928 al expoziţiei Electricitatea în România [25], la 20 de ani de la înfiinţarea 
Şcolii de mecanici şi electricieni, şi pune bazele Muzeului Tehnic care funcționează 
şi astăzi purtându-i numele. Este profesor al Politehnicii timişorene (1924—1941) şi 
al celei din Bucureşti (1941-1945). 

În domeniul construcţiilor de centrale hidroelectrice, Dorin Pavel se remarcă 
prin identificarea zonelor favorabile unor dezvoltări, în construcția de baraje, 
ecluze şi elemente deversoare, soluțiile date reprezentând elemente de bază ale 
construcțiilor hidrotehnice de pe diverse râuri ale ţării şi de pe Dunăre. În lucrarea 
Plan general d'amenagement des forces hydrauliques en Roumanie, realizată în 
anul 1933, carte de bază a hidroenergeticii româneşti [64], identifica peste 500 de 
amplasamente ale unor viitoare centrale, multe din ele valorificate în timp pe 
Dunăre, Valea Oltului, Mureş, Argeş, Someş ş.a. 

Nicolae Vasilescu Karpen şi Ion S. Gheorghiu continuă activitatea de leaderi 
ai electrotehnicii româneşti începută în perioada 1918-1940, fiind regăsiţi atât în 
activitatea de profesori şi organizatori ai învățământului electrotehnic şi autori de 
cărți ştiinţifice, cât şi prin implicarea lor în dezvoltarea electrotehnicii româneşti. 
Ei rămân în patrimoniul ştiinţei româneşti: prin dezvoltarea unor familii de motoare 
electrice şi soluțiile date în electrificarea CFR (I.S. Gheorghiu), sau a unor surse 
electrochimice dezvoltate de Vasilescu Karpen. 

Ion S. Antoniu (1905-1987) susţine o teză de doctorat în domeniul „Funcţionării 
aparatelor de măsură într-un regim deformant al aparatelor de inducție”, tematică care 
îl apropie de lucrările lui C. Budeanu, domeniu în care aduce originale contribuţii 
ştiinţifice prin crearea unor aparate de măsură noi: D-metrul (măsurarea puterilor 
activă, reactivă şi deformantă) modernizat apoi sub forma PDQ, brevetat în 
România, SUA, Franţa şi medaliat la Expoziţia de la Niirenberg (1969). În cadrul 
catedrelor universitare cu profil electrotehnic s-au desfăşurat de-a lungul anilor 
numeroase cercetări cu caracter teoretic care au condus la comunicarea unor 
rezultate de mare valoare ştiinţifică. 

Remus Răduleţ (1904-1984) descrie stările, fenomenele şi efectele reversibile 
şi ireversibile din electromagnetism printr-un sistem de 6 legi specifice generale şi 
4 legi de material, pentru corpuri mobile sau în repaus şi stabileşte un limbaj şi un 
formalism comun lucrărilor de cercetare, utilizat în predarea electrotehnicii în 
învăţământ, o unificare a lui [39]. Deduce repercusiunile comportării nelineare a 
împreună cu Alexandru Timotin şi Andrei Țugulea elaborează o teorie generală a 
regimurilor tranzitorii a marilor sisteme cu comportare lineară care conţin 
conductoare masive şi au pierderi. 

Andrei Țugulea cercetează metode de calcul exact în câmpuri magnetice în 
corpuri de mare permeabilitate, rezistențe, capacități de permeanţe în aer, proprii 
în cazul unor poziţii relative ale corpurilor, metode de calcul al parametrilor 
electrici şi magnetici. Soluţiile acestor cercetări sunt utile la o judicioasă proiectare 
a unor maşini de frecvență, cum a fost cazul generatoarelor de 8.000 Hz făcute la 
UMEB împreună cu ing. V. Bunea. Împreună cu A. Millea arată că în problemele 
plan paralele de regim armonic al câmpului electromagnetic cvasistaționar 
este necesară, în afară de similitudinea geometrică, o condiție suplimentară 
adimensională de similitudine care asigură aceleaşi valori ale factorului de creştere 
a rezistenţei în alternativ față de valoarea ei în curent continuu. 

Constantin Nemoianu studiază dispersiunea în sol a curentului continuu prin 
prize de pământ de diferite forme şi elaborează formulele de calcul. Împreună cu 
Remus Răduleţ, studiază problemele de stricţiune ale curentului armonic la 
pătrunderea lui în conductoare masive, cu aplicaţii în operaţii de sudură. 

Aurel Avramescu (1903-1985) abordează problema refulării curentului şi 
efectul pelicular tranzitoriu în conductoarele cilindrice, la excitaţia treaptă de 
tensiune. Face o analogie între difuzia termică şi difuzia informaţiei, defineşte 
constanta arială şi publică o lucrare de referință care, alături de cele elaborate de 
Schanon, sunt esențiale în evaluarea informaţiei ştiinţifice: Quantifying Scientific 
Information. Aduce contribuţii originale în calculul constantelor de timp a fenomenelor 
electromagnetice tranzitorii de pătrundere în conductoarele cu simetrii şi rezolvă 
numeroase probleme de încălzire ce apar la contacte electrice şi siguranțe. Este 
creatorul „Scolii de siguranţe şi descărcări parțiale” de la ICPE [59—60]. 

Cezar Flueraşu studiază câmpul electromagnetic al pereților subțiri conductori 
în regim armonic cvasistaționar, defineşte şi calculează o conductivitate şi o 
permeabilitate superficială echivalente în acest regim, rezolvă probleme de 
ecranare electromagnetică cu aplicaţii în tehnica curenților tari. Este autorul unor 
originale programe în stabilirea câmpului magnetic, pierderilor prin curenţi 
turbionari în părțile frontale ale marilor turboalternatoare. 

Alexandru Timotin (1925-2007) studiază câmpul electromagnetic cvasistaţionar 
al unui sistem de bare paralele şi deduce expresii ale puterii active disipate prin 
efect Joule în bare şi a puterii reactive. Elaborează o metodă de iteraţie pentru 
studiul efectului pelicular în bare drepte. Împreună cu A. Tugulea, A. Moraru, 
C. Flueraşu, F. Hănţilă şi membri ai Catedrei de bazele electrotehnicii abordează 
problema definirii câmpului magnetic, pierderile prin curenţi turbionari şi fenomenele 
asociate în părțile frontale ale marilor turboalternatoare. Contribuţii originale la 
modelarea, analiza şi calculul câmpurilor magnetice staționare şi cvasistaţionare, 
teoreme de unicitate, procese tranzitorii de câmp în elementele masive ale rețelelor 
electrice. Este coautor împreună cu R. Răduleţ la monumentala lucrare Tezaurus of 
IEC, Geneva, 1986 [68—69]. 

Constantin Mocanu (1922-1998), împreună cu Remus Răduleţ studiază refularea 
netă a curentului alternativ în conductoarele drepte presupunând conturul sectiunilor 

drepte ale conductoarelor linii de câmp magnetic. Dezvoltă o metodă de aproximare 
a refulării nete a curentului de aducţie în conductoare poligonale şi studiază modul 
în care în conductoarele masive se induc curenți care determină dezvoltarea de 
căldură. lar C. Bâlă studiază curenții turbionari în medii magnetice nelineare şi 
utilizarea calculatoarelor electronice în modelare. Aduce contribuţii teoretice şi 
constructiv-experimentale la proiectarea transformatoarelor mari de la Electroputere 
Craiova (100-400 MVA). Stabileşte metode de studiu ale regimurilor tranzitorii în 
circuite magnetice masive, regimuri nesimetrice în maşinile sincrone, soluţii 
originale în schemele de bobinare. 

Toma Dordea (1921-2015) elaborează programe de calcul pentru optimizarea 
proiectării maşinilor electrice de inducţie, concepe noi comutatoare de reglaj sub 
sarcină pentru transformatoarele mari, promovează tehnologii de diagnoză pentru 
echipamente electrice din fabricaţia Electroputere şi Uzina Reşiţa; contribuţii la 
stabilirea unei teorii generalizate a maşinilor electrice, modelări şi optimizări de 
soluţii [70]. 

Alexandru Fransua dezvoltă metode de calcul ale maşinilor şi transformatoarelor 
electrice ca părți ale unui sistem energetic, concepe noi familii de motoare electrice 
destinate acţionării maşinilor-unelte, optimizează relaţia maşină electrică-electronică 
de putere şi a regimurilor de funcționare (prof. A. Fransua înţelege că maşina 
electrică poate avea şi alte caracteristici dacă i se asociază o electronică adecvată, 
dezvoltând sisteme moderne de acţionare echipate cu maşini electrice speciale); 
constructor al unei familii de motoare cu rotor cilindric şi magneti permanenţi 
de mare energie destinată echipării maşinilor unelte; coautor al tratatului de maşini 
electrice (4 volume) cu acad. I. S. Gheorghiu. Împreună cu Răzvan Măgureanu 
dezvoltă sisteme de acţionare moderne, publică în străinătate rezultate de larg 
interes şi creează o şcoală de acționări electrice la Facultatea de Electrotehnică 
din Bucureşti. 

Victor Bunea (1903-1995), inginer la Uzina Reşiţa (1926-1937), apoi la 
Grupul Uzinelor Electrotehnice şi UMEB, cu specializări în Austria, Franţa, Elveţia, 
este unul din marii constructori de motoare electrice şi, totodată, un teoretician 
deschis întotdeauna la transferul unor cunoştinţe noi în proiectare (spre exemplu: 
soluționarea prin diferențe finite a ecuațiilor lui Maxwell în medii feromagnetice şi 
în medii conductore anizotrope) cu aplicaţii la maşini electrice, cu priorități 
ştiinţifice în concepţia generatoarelor rotative de înaltă frecvenţă. Profesor apreciat, 
a fost ales membru de onoare al Academiei Române. 

Constantin Apetrei are rezultate ştiinţifice deosebite în domeniul maşinilor 
domeniul optimizării maşinilor electrice speciale: motoare cu magneţi permanenţi 
de mare energie destinate acţionării maşinilor electrice, giroscopie şi platforme 
giroscopice. Dezvoltă sisteme în care maşina electrică este doar un component al 
acestora: motor-rezolver-tahogenerator, cu utilizări în manipulatoare şi roboţi. Are 
cercetări originale în domeniul electrotehnologiilor. 

Augustin Moraru (1928-2010) studiază inducția curenților turbionari în miezuri 
feromagnetice magnetizate alternativ atât la flux sinusoidal, cât şi la curent de 
excitație sinusoidal, şi aduce contribuţii noi la dezvoltarea maşinilor electrice de 
c.a. Soluţii originale aduce împreună cu A. Panaitescu în tehnologii, în electroliza 
aluminiului [71]. 

Marius Preda, Florin Manea şi Paul Cristea aduc contribuţii originale la 
sinteza circuitelor electrice, cu stabilirea funcțiilor de reţea şi caracteristicilor 
acestora, propunând circuite corespunzătoare diverselor funcțiuni. 

Plautius Andronescu (1893-1976) tratează problemele matematice ale 
electrostaticii şi magnetostaticii [62], aduce contribuţii esenţiale la stabilirea 
unităților de măsură, în definirea puterii reactive şi a semnificației fizice. Apreciat 
pentru studiile sale în domeniul formalismului matematic [72], util în descrierea 
stărilor şi fenomenelor electromagnetice, iar D. Daba, apropiat colaborator al lui 
Plautius Andronescu, aduce contribuţii în domeniul tratării axiomatice a unor 
probleme teoretice din electrotehnică [73]. 

A. Nicolaide are contribuţii valoroase atât în domeniul bazelor electrotehnicii, 
cât şi în domeniul proiectării şi optimizării maşinilor electrice. I se atribuie cea mai 
riguroasă interpretare a funcţionării pilelor K dezvoltate de Nicolae Vasilescu Karpen, 
într-o lucrare prefațată de cunoscutul electrotehnician francez Poloujadof [3]. 

Gheorghe Vasiliu este conducătorul Şcolii de electrotehnică teoretică de la 
laşi, aducând contribuţii în clarificarea unor probleme teoretice ale Bazelor 
Electrotehnicii. Împreună cu Hugo Rosman şi Ghe. Savin dezvoltă cercetări în 
domeniul circuitelor electrice lineare şi neliniare, introduce conceptul de cuadripol 
general, aplicând teoria lui Tellegen pentru rețele de condensatoare şi magneţi 
permanenţi, iar profesorul Emil Luca în domeniul materialelor magnetice dezvoltă 
cercetări în domeniul feritelor [74]. 

În cadrul Programului nuclear, academicianul Marius Peculea, la Institutul de 
Fizică din Cluj, concepe o tehnologie originală de obţinere a apei grele utilizabilă 
în centralele nucleare, realizează echipamentul industrial în cadrul Uzinei G de la 
Râmnicu Vâlcea şi a Combinatului de Apă Grea de la Turnu Severin, România 
devenind unul din marii producători de apă grea [75]. Aduce contribuţii originale 
în procesul de separare a deuteriului prin schimb izotopic succesiv apă-hidrogen în 
sistem biterm-bibar (1966) şi cel de separare a apei grele prin schimb izotopic apă- 
hidrogen sulfurat în sistem biterm (1986), priorități pe plan mondial. Pentru 
încercările echipamentului electric ce intră în componenţa unei centrale nucleare, la 
ICPE (P. Rotileanu, P. Arabadji) se dezvoltă laboratoarele de verificări la seism 
unde o masă de vibrații cu 6 grade de libertate permitea simularea oricărui tip de 
cutremur, precum şi verificarea comportării echipamentelor la pierderea agentului 
de răcire a reactorului (încercarea LOKA). 

Universitatea din Timişoara dezvoltă încă din anii 1982-1986 ideea unor 
parcuri de turbine de vânt, construind în Munţii Semenic o fermă eoliană cu turbine 
de 100 kW (prof. I. Ghiulai), iar Colette de Sabata concepe sisteme termice bazate 

pe utilizarea energiei solare. La ICPE (O. Bizim, C. Popescu, D. Moraru, N. Olariu, 
E. Zaideş, FI. T. Tănăsescu) se dezvoltă un puternic nucleu de cercetare în domeniul 
surselor noi, realizarea unor celule solare de 2 şi 3 inch din siliciu monocristalin 
produs după o tehnologie realizată de ICPE a unei linii de fabricaţie celule cu care 
s-au realizat 30-40 kW necesari promovării unor aplicaţii (iluminat, protecţie catodică, 
alimentări cu energie a unor obiective izolate). Se dezvoltă la Agigea (Marea Neagră) 
un poligon de testări echipamente şi din domeniul conversiei energiilor: clădiri cu 
independenţă energetică, ferme de vânt de mici dimensiuni, captatoare cilindric- 
parabolice, fotoelectroliza apei şi obţinerea hidrogenului de mare puritate [76]. 

Alexandru Dănescu (Politehnica bucureşteană) împreună cu O. Bizim şi 
Doina Moraru (ICPE) realizează familii de captatoare cilindric-parabolice de 
temperaturi înalte cu care realizează primele centrale termice de mari temperaturi 
(până la 120'C), instalate la ferme agricole, sanatorii. 

Institutul de Cercetări Energetice al Academiei (IEA) realizează [77] o primă 
instalaţie de generare a energiei electrice prin conversie magneto-hidrodinamică 
(MHD) în topul cercetărilor acelei perioade, când doar URSS şi SUA aveau 
semnificative rezultate. L. Katona, M. Dogaru şi C. Mocanu (de la IEA) şi 
P. Nichiforescu, J. Cruceanu şi V. Ciofu (de la ICPE) au adus noi contribuţii în 
elaborarea generatorului MHD. 

Anii 1970 marchează primele pile de combustie dezvoltate de Gh. Bălăşescu 
şi aplicate în exploatarea releelor de televiziune (Fig.1.3). 

În domeniul Terminologiei Electrotehnice, R. Răduleț şi Al. Timotin 
realizează Tezaurul de Concepte Electrotehnice al CEI, lucrare care ordonează 
termenii după relații logice ce permit o definire univocă a conceptelor, precum 
şi Dicţionarul Multilingv al CEI. R. Răduleț, coordonatorul acestor lucrări, dar şi 
al Lexiconului Tehnic Român (LTR), 
rămâne una dintre cele mai 
reprezentative figuri ale terminologiei 
electrotehnice, menţionat alături de 
Maxwell, Faraday, Tesla şi alți 
electrotehnicieni ai lumii în Hall of 
Jame a CEI. 

Chiril Popescu şi Florin T. 
Tănăsescu, în cercetările dezvoltate la 
ICPE, în domeniul unor sticle 
electrotehnice, dezvoltă noi tipuri de Fig. 1.3. Pile de combustie realizate şi 
izolatoare lanț, pentru care pun la punct produse sarit 197/0 pentu alien 

di 7 fir = cu energie a releelor de televiziune plasate 
o nouă tehnologie de călire ţinând în zone izolate şi greu accesibile. 
seama de grosimile diferite ale piesei. 

În domeniul descărcărilor parţiale în izolaţii şi al formării de arborescenţe 
premergătoare unor descărcări şi deteriorări de izolaţii, se remarcă cercetările de la 
Facultatea de Electrotehnică din Bucureşti (A. Ifrim şi P. Notingher) şi ICPE. 


35 


A. Avramescu, F. T. Tănăsescu, Ch. Popescu, M. Stoica, V. Ciofu, I. Râulescu, 
I. Radu aduc contribuţii valoroase privind mecanismul descărcării şi formarea 
arborescenţelor, aparatura de identificare a lor, în lucrări publicate în reviste din 
ţară şi străinătate (ETZ, RGE, AfTM, RGE Transaction of IEEE, CIGRE, EEA). 

V. Petrescu continuă tradiţia ieşeană a electrotehnicii experimentale 
promovată de Dragomir Hurmuzescu şi Ştefan Procopiu, aducând contribuţii în 
domeniul depolarizării luminii, determinarea constantei dielectrice a unor materiale 
izolante în vecinătatea punctului de fuziune, producerea celor mai scurte unde 
electromagnetice. D. Bărbulescu şi M. Antoniu dezvoltă acest domeniu propunând 
scheme de măsurare pentru fenomene neconvenţionale întâlnite în electrotehnică, 
dezvoltarea unor noi aparate de măsură, senzori şi traductoare [74]. 

Electrotehnica clujeană a acestei perioade este dominată de personalitatea 
ştiinţifică şi performanţele inginereşti ale lui S. Dachler, T. Dragoş, L. Mănduc, 
N. Patachi, M. Hăngănuţ, A. Kelemen, M. Imecs, R. Morar, Al. Iuga, A. Samuilă, 
R. Munteanu, D. Comşa. R. Munteanu prezintă personalităţile inginereşti clujene în 
lucrările [78—80]. 

Traian Dragoş (1883-1962), absolvent cu titlul de Magna cum Laude al 
Politehnicii din Budapesta, inginer apreciat prin creativitatea sa în cadrul unor 
fabrici cunoscute din Ungaria (Fraţii Liptak) şi Cehia (Skoda), revine după Unire la 
Cluj la Atelierele CFR. Se remarcă prin cercetările sale în domeniul motoarelor 
Diesel funcţionând la combustie joasă, o idee originală deosebit de promițătoare 
privind viitorul maşinilor termice. Are un rol esențial în crearea primei şcoli de 
subingineri electromecanici la Cluj în anul 1922. Liviu Mănduc (1909-1999) aduce 
contribuții deosebite în fundamentarea sistemului energetic naţional şi după [79] 
„a ctitorit învățământul electrotehnic de la Cluj”, iar M. Hăngănuț (1929-1995) 
înființează secţiile de Automatizări şi Calculatoare, Electronică şi Telecomunicații, 
şef al Filialei IPA Cluj, cu contribuţii ştiinţifice remarcabile în testoare şi sisteme 
de prelucrare a datelor şi laureat al Premiului de Stat în anul 1954. N. Patachi 
(1920-2016) pune bazele şcolii de instrumentaţie şi metrologie; A. Kelemen 
(1932-1997) şi M. Imecs, a şcolii de acţionări cu electronică de putere; D. Comşa, 
a şcolii clujene de electrotermie. Cercetările în domeniul electrostaticii desfăşurate 
la Institutul Politehnic din Cluj (R. Morar, Al. luga, A. Samuilă şi L Dăscălescu) 
şi ICPE (R. Cramariuc, E. Bahrin, M. Duruianu, F.T. Tănăsescu, D. Neagu, 
M. Slănină, I. Toma) conduc atât la comunicarea unor rezultate teoretice (calculul 
şi modelarea traiectoriei unei particule încărcate în deplasarea spre electrozi (I. Toma), 
cât şi la aplicaţii transferate în industrie: vopsire electrostatică pentru industrie şi 
agricultură, separatoare electrostatice, generatoare de ozon pentru tratarea apelor, 
aparate de copiat, filtre electrostatice, neutralizatoare de sarcini elecrostatice [81, 82]. 

În domeniul regimurilor de descărcări electrice într-un filtru de mari 
dimensiuni promovarea unui sistem de încărcare/descărcare la o frecvență de 
câteva sute de descărcări — faţă de o alimentare în c.c. a electrozilor de încărcare, 
constituie obiectul unor invenţii ale lui Dan Finţescu şi Romulus Zăroni (ICPE) 

Şi reprezintă o prioritate românească preluată apoi de alte firme din lume 
producătoare de filtre electrostatice. M. Marinescu (1903-1983) dezvoltă la 
Institutul de Energetică al Academiei o serie de cercetări în domeniul pilelor de 
combustie, al materialelor de electrozi destinate unor pile, efectuează studii asupra 
pilelor Karpen, realizează un motor constructiv nou — oscilomotorul, iar I. Bichir 
dezvoltă o serie de cercetări în domeniul motoarelor şi transformatoarelor electrice, 
optimizarea lor constructivă utilizând tehnica de calcul, dezvoltarea de studii 
destinate tipizării şi realizării unor serii unitare de maşini electrice şi transformatoare 
(împreună cu V. Liuba). Aduce contribuţii ştiinţifice la reducerea zgomotului maşinilor 
electrice şi corelează seriilor de motoare produse în CAER-GOST cu cele dezvoltate 
în țările cu producții de motoare electrice după normele CEI. La Craiova, C. Ambrozie, 
O. Drăgănescu şi A. Câmpeanu dezvoltă noi construcţii de motoare electrice, 
studiază regimuri anormale în maşini şi transformatoare, dezvoltă metode noi de 
încercare şi standuri de încercări. C. Boţan este creatorul şcolii de acționări 
electrice de la Iaşi [83], iar prof. V. Petrescu, D. Bărbulescu, I. Bejan dezvoltă noi 
tehnici de măsură şi sisteme experimentale. 

I. Barbu, colaborator apropiat al acad. A. Avramescu, dezvoltă la ICPE 
cercetări teoretice şi experimentale care au condus la rezultate originale în construcția 
siguranţelor fuzibile rapide, lente şi de mare putere, iar Gh. Dumitrescu (ICPE) şi 
D. Pavelescu (UPB) dezvoltă comutația în vid: contactoare şi întrerupătoare. 
Gh. Hortopan (1920-2009), creator de „şcoală în domeniul încercărilor aparatajului 
electrotehnic la tensiuni înalte”, dezvoltă în mod original după o schemă Marx 
o familie de generatoare de impuls de tensiune, cu care echipează fabricile electro- 
tehnice de profil (ElectroPutere, ElectroCeramica, ICME, unităţi din Energie). 
Împreună cu C. Popescu şi T. Vascan dezvoltă divizoare de tensiune neinductive, 
şunturi şi eclatoare, scheme sintetice de încercări la puterea de rupere a aparatajului, 
generatoare de impuls de tensiune. Poate fi considerat unul dintre cei mai inovativi 
expermentatori în domeniul măsurărilor la tensiuni înalte [84—85]. 

T. Sălăgean (1929-1993), continuator al lui C. Micloşi în studiul sudurii, 
elaborează numeroase tehnologii de sudură, echipamente şi electrozi specifici unor 
anumite tipuri de sudură [86], iar C. Şora determină proprietăţile generale ale 
câmpului electric staționar în plăcile semiconductoare Hall, demonstrând că 
rezistenţa lor electrică în raport cu electrozii de alimentare este mai mare decât în 
absența câmpului magnetic şi deduce criterii de identificare în cazurile în care un 
sistem poate fi reciproc sau antireciproc. C. Răduți, E. Nicolescu şi V. Bunea la 
IMEB dezvoltă noi metode de proiectare ale maşinilor electrice, cu contribuţii 
originale la dezvoltarea motoarelor de tracțiune, antigrizutoase sau acționări. 

A. Nicolaide (1933-2016) dezvoltă la Braşov metode de calcul ale parametrilor 
maşinii sincrone, studiază propagarea câmpului eletromagnetic în medii feromagnetice 
şi încălzirea rotoarelor masive în câmp elecromagnetic învârtitor. Explică mecanismul 
de generare a energiei în pilele K realizate de Vasilescu Karpen, iar Gh. Bălăşescu 
concepe la ICPE o serie de pile de combustie zinc-aer cu lungă durată de viaţă, 

cu care echipează relee de televiziune montate în locuri izolate şi greu accesibile. 
E. Ceangă, la Facultatea de Inginerie Electrică de la Galaţi are contribuţii originale 
în diagnoza sistemelor şi procesarea semnalelor, aplicaţii în termoenergetică, industrie 
navală, conversie a energiei. 


1.3.2. FABRICILE SECTORULUI ELECTROTEHNIC ŞI REALIZĂRI 
ALE PERIOADEI 1945-1990 


a nel e Lai 


Încă din perioada trecută, 1919-1944, se semnala importanţa electricităţii în 
viața societăţii, fapt dovedit de începuturile dezvoltării electrotehnicii, perioada 
următoare (1944-1990) fiind caracterizată prin dezvoltarea unor noi şi puternice 
capacităţi de producere a energiei electrice (termo, hidro şi nucleară), precum şi 
a celor bazate pe aplicaţii ale ei. Electrificarea ţării trebuia să furnizeze energia 
electrică necesară dezvoltării sectorului industrial, dar pentru aceasta trebuia să 
înceapă producţia de transformatoare, aparataj de comutație pentru liniile energetice 
care, trecând an de an de la tensiuni de 10, 35 kV, să ajungă la clasele de tensiuni 
de 110-400 kV, fiecare dintre acestea solicitând sectorului electrotehnic noi tipuri 
de echipamente. Diversificarea cerințelor a determinat şi diversificarea profilului 
fabricilor care trebuiau dezvoltate. Actul de naţionalizare a industriei [87] a fost 
momentul de la care industria electrotehnică existentă în România, slab dezvoltată 
şi cu un redus profil de fabricaţie, prin investiţiile făcute a ajuns la o industrie care, 
prin ritmurile mari de creştere, să poată asigura în cea mai mare parte nevoile 
celorlalte sectoare industriale ale României (dacă în industria construcțiilor de 
maşini ritmul de creştere era 17%, în sectorul electrotehnic era cca 30% !). Pentru 
o urmărire mai uşoară a evoluţiei industriei electrotehnice în România, noile 
obiective vor fi grupate în cadrul unor perioade. 


1.3.2.1. Perioada 1950-1960 


În perioada 1950-1960 se organizează pe baza unor nuclee industriale 
existente în etapa anterioară şi în sprijinul Planului de Electrificare de 10 ani, 
următoarele unităţi caracterizate prin realizarea unor produse cu grad redus de 
integrare, precum: Electroputere Craiova (transformatoare până la 5.000 kW şi 
aparataj până la 35 kV, electrocare din 1951, locomotive de mină LEM; Dinamo 
Bucureşti (motoare electrice până la 100 kW); Electromotor Timişoara şi Electro- 
precizia Săcele împart gabaritele de motoare; Uzina Reşiţa (maşini electrice mari, 
primul turbogenerator de 3 MW pentru Uzina Ucea), Fabrica de Aparataj de 
Telefonie Bucureşti — ulterior Electromagnetica — telefoane şi radioreceptoare cu 
seturi de componente din import; Steaua Electrică Fieni — becuri cu incandescenţă. 

Un excelent studiu privind dezvoltarea sectorului electrotehnic după anul 1950 
îl face Valerius Stanciu [88, 89], fost director tehnic în departamentele electrice ale 

ministerelor în care acestea au funcţionat. Electroputere Craiova se înfiinţează în 
anul 1949, urmând să se dezvolte pe o platformă de ateliere a CFR care făceau 
reparaţii de locomotive, fabrica devenind funcţională din anul 1962. Personalul 
tehnic, care a stat la baza dezvoltării, a provenit iniţial de la Uzina Dinamo: 
A. Mahalinschi, I. Crişan, St. Grosu, V. M. Stanciu, D. Niculescu, N. Nicolae, la care 
s-au adăugat T. Ciubotaru, B. Herscovici, C. Ambrozie, H. Buşilă, M. Balasz. Ei vor 
avea un rol deosebit în amplificarea profilului uzinei şi creşterea nivelului tehnic al 
produselor Uzinei Electroputere Craiova printr-o judicioasă politică de achiziţie a 
licenţelor de vârf, pregătire a oamenilor şi dezvoltare a propriului institut de cercetări, 
colaborarea cu alte institute de cercetări şi catedre universitare. Începuturile au fost: 
transformatoare până la 7.500 kVA-6: 15: 25 kV şi motoare până la 15 kW, aparataj 
de IT: 6 kV (întrerupătorul cu ulei mult: IUM-6 kV şi putere de rupere 100 MVA). 
Utilizarea unor noi materiale electrotehnice, înglobarea în răşini epoxidice de turnare, 
hârtii electroizolante, materiale ceramice, cărbunoase, magnetice sau pentru contacte 
electrice, table electrotehnice, hârtii electrotehnice, au constituit o preocupare intensă a 
industriei româneşti, care se baza pe colaborări cu institutele de cercetări complementare 
electrotehnicii (ICECHIM, ICEM, ICPHC). Astfel s-au asimilat în țară numeroase 
materiale electrotehnice având la bază materii prime româneşti. Ca rezultat al unor 
cercetări dezvoltate la ICECHIM (F. Stoenescu) şi ICPE (Gh. Başturea, M. Mihăescu, 
Gh. Nistor) au fost realizate transformatoare înglobate în răşini epoxi, fabricație 
preluată de Electroputere şi generalizată şi în alte fabrici ale sectorului [90]. 

Deschiderea unor noi domenii impunea şi înființarea unor unități, precum: 
Electroaparataj (aparataj de joasă tensiune: protecţie şi comutație, aparate electro- 
calorice); Electrocablu (cabluri electrice de joasă tensiune şi medie tensiune, unele 
materiale izolante), Fabrica de materiale izolante (izolaţi din mică şi hârtie 
impregnată, alte scheme de izolație); Electroceramica (ceramică de joasă şi înaltă 
tensiune pentru liniile energetice, izolatoare pentru aparatajul de joasă şi medie 
tensiune); Radio Popular (devenită ulterior Electronica) — pentru producerea de 
receptoare radio. Ea va deveni în anii următori una din cele mai puternice unități 
de electronică radio-tv din Europa; Institutul de Cercetări Electrotehnice (în viitor 
ICPE) — a cărui istorie este strâns legată de cea a industriei electrotehnice, programele 
sale de cercetare asigurând cerinţe de ridicat nivel tehnic, tot mai ridicate pe 
măsura trecerii timpului [91-92], conturând planurile de dezvoltare ale acesteia 
prin crearea laboratoarelor de testări şi omologări produse. În anul 1955 institutul 
realizează primul transfer la Electromagnetica a rezultatelor unor cercetări în domeniul 
redresoarelor cu seleniu şi eliberează primul buletin de omologare după normele 
CEI, pentru un produs al fabricii Electromagnetica. Se înființează întreprinderea 
Automatica şi Institutul de Proiectări în Automatizări — IPA [93]. 

În această perioadă (1953), apare şi primul număr al revistei Electrotehnica 
(1953), care a jucat şi joacă un rol important în promovarea cunoştinţelor, apreciată 
ştiinţific şi recenzată în lume. Produsele realizate de aceste fabrici în ultimii ani ai 
acestei perioade, arată o creştere evidentă a performanţelor tehnice ca urmare a 

cercetărilor dezvoltate în sectoarele de concepţie ale fabricilor, dar şi datorită celor 
două institute de cercetări ICPE şi IPA, a catedrelor universitare a căror implicare 
în dezvoltarea performanței devine marcantă! 

Creşte nivelul tehnic al aparatajului de înaltă tensiune până la 110 kV 
(Licenţa Delle) şi se realizează transformatoare în gama de puteri 1,6-40 MVA -— 
parţial licenţă Elen (peste 200 bucăţi livrate până în anul 1958), cu noutăţi în planul 
concepţiei şi cu priorităţi de utilizare a aluminiului pentru înfăşurări, a schemelor 
de izolaţie şi înglobarea în răşini epoxidice. Se poate vorbi de o autentică „şcoală de 
transformatoare Electroputere Craiova” — Grosu-Toma şi colectivul, tot mai 
cunoscută în lume. Pentru realizarea programelor de testări impuse de partenerii din 
alte ţări unde se exportau transformatoarele, ICPE realizează un generator de 
impuls de tensiune pentru simularea comportării transformatorului la supratensiuni 
atmosferice realizat de Gh. Hortopan şi C. Popescu (750 kV-11 kWs) [94-95]. 

Se realizează motoare electrice până la 320 kW şi se livrează primul tramvai 
de mare capacitate (8 ian. 1955), începe livrarea de locomotive Diesel electrice la 
12 martie 1960 (realizate după licenţă Brown Boveri). Institutul de Fizică Atomică 
din Bucureşti (IFA), în colaborare cu unități din sectorul electrotehnic, realizează 
în anul 1957, sub conducerea ing V. Toma, primul calculator electronic românesc 
CIFA 1 (tip paralel cu tuburi electronice, memorie pe cilindru magnetic), iar în 
anul 1958, CIFA 2 îmbunătăţit, în aceeaşi perioadă în care ZUSE realiza în Austria 
tot un calculator cu tuburi. Dezvoltarea Fabricii de Memorii Magnetice de la 
Timişoara, ca urmare a contribuţiilor aduse de prof. AI. Rogojan a fost un punct de 
plecare în dezvoltarea industriei de tehnică de calcul în România. 

ICPE este antrenat în acțiunea de transfer a unor rezultate precum tehnologia 
de emailare a conductorilor de aluminiu transferată la FCME (1957), se realizează 
primul monocristal de siliciu după o tehnologie Czokralski dezvoltată de ICPE 
(R. Pavel, Schiteanu, B. Didiv, Rittenberg) şi seria de diode redresoare cu siliciu 
8-10-25-50-100-200 A la IPRS Băneasa (1957-1959), a unor celule fotovoltaice; 
începe dezvoltarea electronicii de putere în România (D. Lupaş, A. Stoenescu, diode 
şi tiristoare) Fig. 1.4. 


Fig. 1.4. Realizarea siliciului românesc şi transferarea lui în industria chimică a condus 
la realizarea redresoarelor 8—200 A la IPRS Băneasa şi a tiristoarelor, 
a celulelor fotovoltaice de 2-3 inch. 

Apare primul televizor românesc de concepție autohtonă, utilizând cinescoape 
din import, iar în anii următori va fi dezvoltată o modernă Fabrică de Cinescoape. 

Creşterea competenţei tehnice în aceşti ani, datorate unor sectoare de proiectări în 
uzine, existenţei unor puternice institute şi ale sectoarelor de concepție din fabrici au 
condus la realizarea unor exporturi de echipamente pentru Rafinăria Gauhati (India, 
1957), Barauni (1959), Centrala Electrică Singarani, India (1959). Exportul în țări cu 
climat diferit de al ţării noastre a impus crearea la ICPE, încă din anul 1956, a unor 
laboratoare climatice cunoscute în lume prin originalitatea unor protocoale de încercări 
şi viabilitatea lor dovedită în ore de exploatare, care să reproducă condiţiile de mediu în 
care echipamentele vor funcționa, încercări de standuri sau în situ, o şcoală de 
condiţionare a produselor electrotehnice pentru funcţionare în medii agresive. 

Din anul 1952, fabrica din Reşiţa produce generatoare electrice pentru turbine 
hidraulice, livrând în această perioadă peste 1,5 mil kW motoare electrice. Astăzi, 
ea produce motoare asincrone cu rotor în scurtcircuit sau bobinat (0,5-10 MW), 
motoare sincrone (0,5 — 12,5 MW), maşini de c.c. 0,5-6 MW. Departamentul turbine 
a Uzinelor Reşiţa este cunoscut printr-o gamă largă de turbine: Pelton cu Pmax = 
178 MW; bulb cu Pmax = 28 MW; pompe axiale — turbine având Pmax = 113 MW. 
Din 1976 principalii importatori vor fi China, Turcia. Se vor realiza turbinele de la 
H. C. Lotru, Porţile de Fier (Tip KVB 178 — 27,16, 6 turbine Kaplan cu diametrul 
9,5 m cuplate cu generator sincron). După dimensiunile acestor grupuri şi puterea 
lor unitară, investiţia a fost o premieră naţională şi chiar mondială în ceea ce priveşte 
puterea unităţilor instalată într-o hidrocentrală cu turbine Kaplan. Hidrocentrala de la 
Porţile de Fier 1, echipată de Reşiţa, este cea mai mare de pe Dunăre. (Cele 6 unități 
au devenit operaţionale în perioada 1970-1972, 3 fiind construite la LMZ-Electrosila, 
3 construite la Reşiţa). 


1.3.2.2. Perioada 1960—1970 


Pentru a asigura necesarul de componente ale industriei electronice (diode, 
tranzistoare şi tiristoare, condensatoare) se dezvoltă fabrica IPRS Băneasa (1962). 
Se creează noi secții şi creşte dotarea celor existente la: Electroputere, Electro- 
precizia, Electromagnetica, Electroceramica, Electroaparataj, Electrotehnica. 

Apar alte fabrici precum: Fabrica de Maşini Electrice Piteşti, Fabrica de 
Frigidere Găeşti, Maşini de Calcul şi Bunuri de Consum Electrice Tg. Mureş), 
Fabrica de Aparataj de Înaltă Tensiune Craiova, Direcția de Cabluri Telefonice 
Bucureşti, Secția specializată de cabluri din PVC, Fabrica de Cinescoape 
Bucureşti (1970), Fabrica de Receptoare Pipera (1970), Fabrica de Aparate 
Electronice de Măsură şi Industriale, Elemente de Automatizare (FEA). Se înființează 
Fabrica de Calculatoare Bucureşti (1970) şi Întreprinderea de Ferite Urziceni 
(1968). Dezvoltate printr-o fericită politică de achiziție şi asimilare a unor licențe 
de vârf: Delle, Brown Boveri, Hokusin, Pentaconta, ASEA, ELIN, dar şi cu aplicarea 
rezultatelor cercetării româneşti reprezentate până la acel moment de ICPE, IPA şi 
catedrele din Institutele Politehnice din Bucureşti, Cluj, Timişoara şi laşi, apar noi 
unități de cercetare care în etapele următoare vor aduce extinderi ale programelor 

de fabricaţie din industria electrotehnică. Se înfiinţează astfel: Centrul de Cercetări 
Științifice şi Tehnologice ICSIT — Craiova, Centrul de Cercetări Științifice şi 
Tehnologice pentru Semiconductoare (1966), devenit ulterior ICCE, Institutul de 
Cercetări Electronice (ICE-1963), Institutul de Tehnică de Calcul (1967), 
institutul de proiectări uzine — ElectroUzinProiect (EUP). 

La nivelul anului 1970, industria electrotehnică românească asigura pentru 
țară şi export un sortiment larg de motoare electrice şi aparataj electric; se dezvoltă 
producţia de locomotive cu componente şi materiale din ţară, seriile unitare 
de motoare, transformatoare, izolatoare, miezuri de transformatoare cu table 
electrotehnice cu cristale orientate, se atinge tensiunea de 220 kV, se realizează 
transformatorul de 200 MVA-—220/ 110kV. Apar noi produse: centrale telefonice 
automate de mare capacitate construite la Electromagnetica după licenţa Pentaconta 
(1963), elemente de automatizare cu sisteme UNILOG şi tranzistoare cu germaniu 
(PA-FEA, 1965), componente electronice pasive şi active (diode, tranzistoare, 
condensatoare şi bobine, transformatoare şi difuzoare corelate cu fabricaţia de 
radioreceptoare şi televizoare (Electronica şi IPRS), cinescoape). În anii 1961 se 
realizează la IFA calculatorul CIFA 3 îmbunătăţit, iar la Politehnica timişoreană 
calculatorul MECIPT-1. În anul 1962 se realizează CIFA 101 la IFA cu tranzistoare 
şi memorie de ferite, apoi CIFA 102, 104 în anii 1963 şi 1964, iar la Institutul de 
Calcul din Cluj se realizează calculatorul DACICC-I. 

Pentru CHE de pe Bistriţa (Pângăraţi, Gârleni, Racova, Bacău) şi a celor de 
pe Argeş, ICPE asigura concepția şi producerea de regulatoare pentru excitaţia 
hidrogeneratoarelor. Soluţiile vor fi extinse şi la cele de pe Argeş şi alte hidrocentrale 
care se vor construi în ţară. 

O realizare tehnică deosebită a cercetării şi industriei electrotehnice româneşti 
a fost realizarea în concepția ICPE a echipamentelor pentru instalaţia de foraj E 75, 
prima instalaţie de foraj realizată cu elemente de comutație statică (amplificatoare 
magnetice) alimentată de la rețea şi utilizând motoare de c.c derivate din motoarele 
de locomotive DE, o realizare cu multe elemente de originalitate care a deschis 
drumul soluțiilor moderne de echipare a instalaţiilor de foraj produse de Uzina 
„1 Mai” şi creşterea poziţiei României de leader pe piața mondială (Fig.1.5). Anul 
1965 marchează şi începutul modernizării troleibuzelor TV2F prin introducerea unor 
scheme logice de acţionare şi în viitor acționarea motoarelor de c.c. cu chopper şi 
trecerea la acţionarea cu motor asincron şi convertizor de frecvenţă (Fig. 1.5). 


Fig. 1.5. Acţionarea electrică a instalaţiilor de foraj începând cu E 75 şi continuând cu seria 
F100-200-400-F500 au constituit premiere europene şi nu mult depărtate de SUA, 
iar modernizarea troleibuzelor va face din România un mare producător. 

În domeniul aparatajului de înaltă tensiune se atinge tensiunea de 400 kV. 
Apare în 1970 prima generaţie de echipamente pentru comenzi numerice concepută 
de IPA şi având în structura sa motoare de acţionare în avans şi acționarea principală 
a motoarelor de construcție originală (cu rotor disc şi magneți de mare energie), 
concepute de /CPE la nivelul celor mai înalte performanțe europene (CEM, Porter, 
Inland). După seria de amplificatoare magnetice dezvoltate de D. Finţescu-—R. Zăroni la 
ICPE, se realizează de către IPA sistemul electronic de comutație statică USILOG şi 
se dezvoltă accentuat acţionările electrice automatizate. Se achiziționează licenţa 
HOKUȘIN pentru elemente de automatizare şi se realizează instalaţiile automatizate 
de distilare pentru RDG, centrala termoelectrică din Sri Lanka. 

ICPE concepe pentru Electroputere o stație de încercări la impuls de tensiune 
(750 kV, 11 kW secundă), realizată de Gh. Hortopan-C. Popescu, se dezvoltă o 
nouă familie de echipamente de acţionare pentru instalații de foraj F200 EC, cu 
utilizarea tiristoarelor în schemele de acţionare a motoarelor electrice (1967) şi noi 
echipamente pentru troleibuzul articulat TV2-EA (1968). Se realizează noi materiale 
de contact pe bază de AgCdO, AgC, AgW, care se transferă la Electroaparataj, 
Electroputere Craiova, microproducţie în ICPE; materiale magnetice la Electro- 
magnetica, ceramici speciale (aluminoase, zirconifere) de înaltă frecvență transferate 
la Electroceramica Turda şi microproducție ICPE; materiale izolante şi lacuri 
în clase de izolaţie B, F şi H la FCME. Trecerea la tensiunea de 400 kV impune 
dezvoltarea de transformatoare la 400 kV, întrerupătoare de 400kV-20 GVA, 
separatoare de 400 kvV-—1.600 A. Se realizează locomotiva electrică de 5.100 kW 
(1966), în noi variante constructive şi se integrează componente realizate în industria 
electrotehnică românească. 

Spre sfârşitul acestei perioade, Institutul Politehnic din Timişoara realizează 
calculatorul MECIPT 2 tranzistorizat, iar Centrul de Calcul de la Cluj dezvoltă 
calculatorul DACICC 200 tranzistorizat şi compilator Fortran. 

În domeniul echipamentelor de telecomunicaţii, industria electrotehnică livra: 
radiotelefoane, echipamente de curenţi purtători, diversifica centralele telefonice. 
Faţă de turbogeneratoarele de 6 MW care se fabricau în anul 1965, la sfârşitul 
perioadei România construia în concepţie proprie turbogeneratoare de 50 MW. 


1.3.2.3. Perioada 1971-1980 


Continuă dezvoltarea accelerată a industriei electrotehnice din România, în 
perioada 1971-1975 intrând în funcțiune noi fabrici: Fabrica Transformatoare 
Filiaşi, Celule Băileşti, Aparataj de Instalaţii Titu, ElectroArgeş (1971-1975), 
Electrotimiş, Aparate Electrice de Măsură (AEM), Aparataj Auto Sfântu Gheorghe, 
Conductoare Zalău, Aparataj de Joasă Tensiune Botoşani, Izolatoare Electrice 
Botoşani, Memorii şi Componente pentru Tehnica de Calcul (1971), Romlux 
Târgovişte, Echipamente Periferice FEPER (1975), Tehnoton laşi (1972), Conect 
(1974). Acestor dezvoltări li se adaugă în perioada 1975-1980 alte noi fabrici: 
Memorii Timişoara, Contactoare Buzău, Izolatoare Electrice Târgu Secuiesc, 

Relee Mediaş, Traductoare Paşcani, Panouri Electropneumatice Bacău, Electronică 
Industrială şi Automatizări Cluj (1976-1980), Combinatul Bistrița (acumulatoare, 
elemente pneumatice, materiale izolante), Rom Control Data (RCD), o societate 
mixtă româno-americană pentru fabricarea echipamentelor de calcul. În domeniul 
cercetării se dezvoltă institutele existente prin crearea de noi capacități şi apare un nou 
institut, Centrul de Cercetări pentru Echipamente Electronice Speciale (CCCE-—1978). 
La produsele dezvoltate până acum se adaugă: turbogeneratoarele de 300 MW 
(o evoluţie tehnică remarcabilă de la 6,5 MW la început la 330 MW!) şi se asigură 
întreaga gamă de echipamente pentru sistemul energetic, se diversifică producţia de 
locomotive şi se dezvoltă noi familii de aparate de măsură şi control pentru 
mijloace de automatizare, echipamente de conducere a proceselor industriale. În 
domeniul tracțiunii feroviare, Electroputere Craiova şi Uzina 23 August asigurau 
întreg necesarul CFR — în continuă expansiune — şi are participări tot mai 
semnificative la export. În perioada anilor 1975-1977, în afară de locomotivele 
LDE şi LE fabricate la Craiova, au fost construite la Uzinele Faur locomotive 
Diesel electrice de putere 960 kW echipate cu grupuri Sulzer 6-LDSR-28 B, 
tendinţa însuşită de fabrică fiind trecerea la fabricaţia de LDH, cu echipare grupuri 
Mybach, Sulzer, Reşiţa şi transmisii de la Voith (Fig. 1.6). 


«Vest Trans Rail 


1 UER VERA E 


Fig. 1.6. Locomotive produse la Electroputere Craiova: a) LDH 2100 kW şi b) LE 5100 kW. 


La Electroputere (CCSIT), se dezvoltă unul dintre cele mai puternice 
laboratoare de încercări la „înaltă tensiune şi mari puteri de rupere”: generator de 
1,8 MV-50 Hz; 2,4 MV-190 kJ la impuls de tensiune şi 7.500 MVA la încercări de 
scurtcircuit a aparatajului [96]. 

IPA concepe sistemul electronic unificat cu circuite integrate introdus în 
fabricaţie la FEA, precum şi noi generații de echipamente NUMEROM pentru 
comanda maşinilor unelte. Pe baza unei licenţe KENT-EGHI, IPA şi IEPAM 
Bârlad dezvoltă un sistem unificat de reglare pneumatică pentru turbine hidraulice, 
primele montate la hidrocentrala Tarniţa. 

Se dezvoltă instalaţii de automatizare pentru platformele industriale de la 
Ploieşti, Râmnicu Vâlcea, combinatele chimice pentru îngrăşăminte azotoase 
de la Slobozia, Târgu Mureş, Brad, Turnu Măgurele şi pentru blocurile energetice 
de mare putere 330 MW de la Rovinari şi Turceni. 

G. Jitianu şi I. Dan au priorităţi în concepția generatoarelor de impuls pentru 
maşini de prelucrare prin eroziune electrică, soluții acoperite prin brevete. Industria 
electrotehnică ajunge la maturitatea de a produce în concepţie proprie sisteme 
de televiziune în circuit închis (Tehnoton laşi), echipamente de radionavigație 
la Bacău, echipamente periferice pentru calculatoare, module de memorie, 
echipamente de calcul pentru conducerea proceselor industriale ECAROM-800 
pentru ţară (23 sisteme la Oltcit din cele 300 sisteme realizate) şi export (Pakistan, 
China), automate programabile AP 101 şi AP 117, echipamente de cântărire şi 
dozare statice sau în flux, conducerea prin calculator a unor linii de ciment de mare 
capacitate (Fieni, Hoghiz, Deva, Taşca, Medgidia), realizarea calculatorului Coral 
411 cu variantele 4001 pentru conducerea maşinilor unelte (1979) şi calculatorul 
Independent 100 (1977). 

În domeniul calculatoarelor se asimilează după licenţa ICL-IRIS calculatorul 
de capacitate medie din familia Felix C. Electrotimiş şi Electrotehnica asimilează pe 
baza concepţiei ICTCM-ICPE echipamentele electrice pentru maşinile de electro- 
eroziune cu electrod masiv şi filiform, echipamente la un nivel de performanță similar 
cu al celor mai reprezentative tipuri fabricate de firma elveţiană Charmilles (Fig. 1.7). 


Fig. 1.7. a) GEPSOMF din producţia de serie, cu maşina românească ELER 05 (1984) 
şi b) Generatorul ROGIF 20 cu maşina ELEROFIL. 


Sfârşitul perioadei marchează trei 
realizări tehnice de excepție ale 
cercetării şi ale industriei electrotehnice 
din România: acționarea electrică a 
morilor de ciment cu motor sincron 
inelar de 5,5 MW, 6 rot/minut, la 
început la Taşca (Fig. 1.8), apoi o 
generalizare la toate fabricile de ciment, 
convertizoare statice de frecvență de 
putere 500 kW pentru locomotiva 
exportată RDG (2.400 CP), echipa- 


, Fig. 1.8. Linie de fabricație ciment la Taşca 
mentele pentru metroul bucureştean şi cu motor sincron inelar cu puteri de ordinul MW, 


punerea lui în funcţiune (1978). acționată electric. 

R. Zăroni, M. Dan, E. Lapedat au avut contribuţii tehnice de mare valoare la 
realizarea echipamentelor pentru LDH-2400, brevetate şi apreciate de specialiştii 
germani. 

Într-o perioadă în care România nu dispunea de resurse valutare, un export de 
mai bine de 200 locomotive plătite în cupru, care pentru industria electrotehnică 
din România însemna valută, a reprezentat şi un succes economic. Realizarea unor 
invertoare de mare putere (500 kW) destinate încălzirii electrice a trenurilor, 
renunțându-se la „clasicul vagon de aburi” a fost unul dintre marile succese ale 
electrotehnicii româneşti în acea perioadă (Fig 1.9). 

În domeniul acţionărilor electrice în forajul petrolier (terestru sau marin), 
cercetările dezvoltate la ICPE de D. Finţescu, R. Zăroni, D. Ion, E. Lapedat, 
V. Şerbu şi B. Şerbănescu au condus la promovarea unor noi sisteme de acţionare a 
acestor complexe echipamente în România, contribuind ca prin soluţiile date 
echipamentelor electrice din structura unei instalaţii de foraj să contribuie la 
poziţionarea României în primele 5 ţări furnizoare de instalații de foraj. De altfel, 
soluția de acţionare electrică a instalaţiilor de foraj a fost aplicată în România 
doar la 6 luni după ce Westinghouse aplicase în America o soluţie asemănătoare. 
Seria de echipamente pentru instalaţiile de foraj E 75, F 100, F 200, F 400, F 500 
DEC, livrate Uzinei „1 Mai” Ploieşti şi fabricate la ICPE, Electrotehnica, Electro- 
putere Craiova, au condus la o creştere a competitivităţii industriei româneşti în 


Fig. 1.9. Locomotiva de 2.400 CP export RDG (a) cu echipament electric de încălzire tren 
cu invertor ICPE de 500 kW (b) şi omologarea ei (c). 


domeniul echipamentelor de foraj. În domeniul forajului, ICPE concepe şi dezvoltă 
echipamentele pentru prima platformă de foraj marin Gloria, precum şi 
echipamentele electrice pentru acţionarea instalaţiilor de foraj F320 de 5 MW 

(5 motoare de 850 kWe.c.). Platforma de foraj marin Gloria a fost lansată de la 
Şantierul Naval Galaţi la 9 noiembrie 1975 şi era cea mai modernă platformă 
din această clasă (cu fixare pe fundul mării, 90 m adâncime). În continuare au 
fost construite platformele Orizont, Prometeu, Fortuna, Atlas, Jupiter şi Saturn. În 
16 septembrie 1976 începe forajul în Marea Neagră (Fig. 1.10). 


Fig. 1.10. Echiparea electrică a platformelor marine şi de exploatare realizate în România. 


De la forajul terestru, România, pentru a-şi valorifica resursele petroliere din 
zona Mării Negre, a promovat proiectul „Platforme de foraj marin” în care institutele 
de cercetare, precum ICEPRONAV (construcția navală), IPCUP (proiectant general), 
ICPE (proiectant de specialitate), au realizat seria de 7 platforme de foraj marin. 

România se înscrie în rândul puţinelor ţări producătoare de platforme de foraj 
marin, realizarea lor însemnând nu doar o coordonare a numeroase institute 
de cercetări care elaborau soluții tehnice, ci şi participarea a sute de fabrici 
antrenate în acest efort. A fost un exemplu de maturitate la care a ajuns industria 
electrotehnică românească. 


Fig. 1.11. Metroul bucureştean înainte „de Fig. 1.12. Generaţia a II-a a metroului 
pornire”. Ministrul Şerban Teodorescu şi o parte bucureştean realizată de ICPE, 
din colectivele de cercetare, proiectare, execuţie motor de c.c. cu chopper, performant 
şi exploatare (în poză: IVA Arad, O. Bacony; şi cu economii de energie semnificative, 
Proiectanţi: C. Miculescu, Malcoci, P. Canja, 6 rame realizate. 


I. Străinescu, Gh. Stănescu; 
Colectiv Intr. Metrou condus de G. Udrişte). 


O realizare de prestigiu a industriei şi cercetării româneşti în această perioadă 
a fost şi realizarea ramei de metrou şi a echipamentelor electrotehnice, acțiuni la 


47 


care au participat zeci de întreprinderi şi institute de cercetări, catedre universitare. 
Dezvoltată în concepţia Proiect Metrou Bucureşti după o schemă clasică, motor 
de acţionare + rezistențe şi contactoare (prima etapă), ea urma să continue cu 
acţionare motor de cc + chopper (CPE) şi motor asincron + convertizor de 
frecvenţă (ICMET Craiova). Realizate până la finele anilor 1988-1990 ca prototipuri, 
cu remarcabile performanţe şi fiabilitate, ele nu au fost produse datorită prefacerilor 
din industria construcţiilor de maşini ce vor apărea după anul 1990. Ceea ce au 
reuşit însă la acei ani Uzina Vagoane Arad, fabricile din construcţia de maşini şi 
electrotehnică, Întreprinderea Metrou Bucureşti, în cercetarea românească, constituie 
o dovadă a maturității tehnice a industriei şi concepției româneşti (Fig. 1.11, 
Fig. 1.12). La ICPE se pregăteşte în paralel o soluție cu motor de c.c. şi chopper — 
generaţia II (D. Ion), iar la ICMET Craiova una cu motor asincron şi convertizor de 
frecvenţă (Burdubuş-Juncu-Boldea de la IP Timişoara), generaţia III. 


1.3.2.4. Perioada 1981-1989 


Perioada se caracterizează printr-o consolidare a fabricilor dezvoltate până 
atunci, creşterea gradului lor de dotare şi apariţia unor secții care să abordeze noile 
direcții care se conturau: echipamente pentru centrale nucleare, organizarea 
„orizontalei” pentru industria de automobile (echipamente de bord, alternatoare, 
demaroare, instalaţii de aprindere şi depoluare), automatizarea proceselor industriale 
şi dezvoltarea fabricației de roboţi, reducerea importurilor şi, prin calitatea impusă 
fabricaţiei, România să devină un partener important în schimburile economice. 
Apare şi o fabrică nouă în concordanță cu tendinţele semnalate în lume în domeniul 
componentelor electronice: Microelectronica (1982). 

Ca rezultat al cercetărilor dezvoltate de IPA, se introduc în fabricație la 
Automatica sistemele distribuite de conducere automată a proceselor SDC-—2050 pe 
bază de microcalculatoare de proces, cu prime aplicaţii la Fabrica de Cinescoape, 
Combinatul Petrochimic Râmnicu Vâlcea şi Drobeta-Turnu Severin. 

Prima generaţie de echipamente de comandă pentru roboți industriali SICOR 
apare în industria electrotehnică românească. În industria tehnicii de calcul se 
dezvoltă noi tipuri de unităţi de bandă magnetică cu viteză medie de transfer, 
calculatorul Independent 100F pentru aplicaţii universale şi Independent 100P 
pentru conducerea proceselor industriale (1982), echipamente pentru comanda 
numerică a maşinilor-unelte, microcalculatoare compatibile Spectrum, sistemul de 
conducere distribuit DISTRIPROM. Se pune în funcţiune o capacitate de producție 
module şi blocuri de memorii pentru minicalculatoare personale compatibile 
SPECTRUM (FMCTC Timişoara — 1985). 

În domeniul automatizărilor, Institutul de Proiectări Automatizări şi Filiala de 
la Cluj, catedrele universitare de la Timişoara, Bucureşti, Cluj, Iaşi au contribuţii 
deosebite în realizarea unor sisteme de automatizare şi componentele acestora. Se 
dezvoltă sistemul tipizat modular hardware şi software MULTIPROM, familia de 
testoare automate pentru module electronice THETAROM (prof. M. Hăngănu), 

automatizarea şi conducerea prin calculator de proces a rafinăriei Banias (Siria), 
linii de fabricaţie ciment în Irak, Pakistan, China, sisteme de irigaţii în Irak, 
instalaţii de automatizare în hidrocentrale din RDG, Turcia şi alte ţări, conducerea 
prin calculator a unor procese industriale la Oltcit, automatizarea combinatelor de 
fibre artificiale la CFA Brăila, Suceava, Dej, Vâscofil Bucureşti, conducerea prin 
calculator de proces la Combinatul Petrochimic Borzeşti (cracare catalitică) şi 
Midia (Rafinăria şi Platforma 1 şi 2), Combinatul de fibre sintetice Câmpulung 
Muscel, Combinatele chimice de la Brazi. Se dezvoltă capacitatea de dispecerizare 
a unor obiective: Canalul Dunăre-Marea Neagră, câmpurile de sonde de țiței şi 
gaze de la Danos şi Videle, fabricile de zahăr de 1.000-—2.000-4.000 t/zi de la 
Fălticeni, Calafat, Țăndărei, Drăneşti, Olteniţa. 

Se realizează regulatoarele electrohidraulice pentru turbine hidro REH-76 M 
cu care s-au echipat 44 centrale hidro în concepţie IPA; IPA şi ICPE vor asigura 
întregul necesar de regulatoare de diverse tipuri pentru hidrocentralele construite în 
țară sau în afara ei, iar în domeniul maşinilor-unelte, România se înscrie în rândul 
primilor 9 producători mondiali de maşini-unelte. Dacă în Europa utilizarea gazelor 
electronegative (SF6, spre exemplu) este 
cunoscută prin realizările firmei Delle, 
la nivelul anilor 60-70, la Electroputere, 
ca urmare a cercetărilor ICMET-ICPE, 
se introduc în fabricaţie după anul 1980 
echipamentele de distribuţie capsulate de 
123 kV şi curenţi 120-3.500 A (Fig.1.13), 
întrerupătoare monopolare cu auto- 
compresie pentru 27,5 kV, 1.250 A. 
Prin colaborarea dintre ICMET Craiova 
şi ICPE se realizează întrerupătoare în Fig. 1.13. Celulă capsulată de 123 kV cu izolaţie 
SF6 (primul institut) şi celule (cel de- în SF6 în concepţie ICPE aflată în exploatare 
al doilea). În industria electrotehnică lei Uzina Vila: 
românească, „calitatea” începe să fie 
asigurată într-o viziune modernă, vizând atât caracteristicile funcționale, constructive, 
ergonomice, fiabilitate, cât şi pe cele economice: consumuri de materiale, productivitate, 
grad de valorificare a materialelor, eficiență la export. 

Introducerea pe scară largă a electronicii şi tehnicii de calcul în produsele 
româneşti se înscrie în tendințele sesizate în lume, electrotehnicienii români 
însuşindu-şi-le şi contribuind ca România să furnizeze celorlalte ramuri industriale 
produse de la an la an mai complexe. „Recordurile” la transformatoare foarte mari 
(400 MVA şi mai mult) au fost atinse de cele două transformatoare destinate Unităţilor 
1 şi 2 ale Centralei Nucleare Cernavodă, performanţe care poziţionau Uzinele 
Electroputere printre cei mai puternici constructori şi furnizori de transformatoare 
mari, lucru care va continua şi după anii 1990. Se poate vorbi de o „şcoală 
de concepţie şi realizare de transformatoare” creată la Craiova de către oameni cu 
o mare forță de creaţie S. Grosu, Gh. Toma, T. Ciobotaru, V. M. Stanciu, C. Ambrozie, 

H. Buşilă, E. Răducanu, Treschin. 
Încercările s-au făcut în staţia de înaltă 
tensiune din Electroputere Craiova, 
una dintre cele mai moderne staţii 
europene de încercare a aparatajului de 
înaltă tensiune, M. Bal/asz, D. Cârstea, 
V. Stanciu, A. Marinescu fiind autori 
ai numeroaselor metode originale de 
testare a echipamentelor [92—93, 100] 
Fig. 1.14. Încercări la impuls de tensiune (Fig.1.14). Şcolii de constructori 
a izolaţiei transformatoarelor. de transformatoare mari (formată în 
jurul a două mari personalităţi ale 
electrotrehnicii româneşti, S. Grosu şi Gh. Toma) i se adaugă calculele, metodele 
şi tehnicile promovate de profesorii C. Bâlă, A. Moraru, A. Țugulea, A. Timotin, 
C. Ambrozie şi T. Dordea, care elaborează noi metode de calcul privind calculul la 
scurtcircuit. 

Centrala nucleară de la Cernavodă a fost obiectivul pentru care industria 
electrotehnică românească a avut responsabilități majore în realizarea de motoare 
electrice şi aparataj, transformatoare, echipamente de automatizare, cabluri, toate 
testate în condiţii de securitate nucleară, aceste înalte cerințe însemnând pentru 
industria electrotehnică românească solicitări majore, dar, totodată, o cale de 
creştere a performanţelor. 

La ICPE se dezvoltă în anii 1985-1986 unul dintre cele mai moderne 
laboratoare europene destinat încercărilor pentru echipamentele electrice ale 
centralelor nucleare. 

Pentru testarea la seism s-a achiziţionat cel mai modern echipament MTS (SUA), 
iar pentru testarea LOKA (verificarea la pierderea agentului de răcire), concepția 
originală a aparţinut lui P. Rotileanu (EUP) şi P. Arabadji (ICPE) (Fig.1.15). 


Fig. 1.15. Sala de comandă (a) şi echipamentul de testare LOKA (b). 


Electroputere Craiova, Electrotehnica, Automatica, FMUAB sunt fabricile 
care în această perioadă devin furnizorii a numeroase sisteme livrate în ţară şi 
străinătate: echipamente electrice pentru acţionarea morilor de ciment, locomotive, 
troleibuze şi metrou, foraj terestru şi marin, echipamente navale, echipamente 
pentru comanda mașinilor-unelte. Industria electrotehnică devenise aptă să echipeze 

în totalitate fabrici de ciment, ICPE fiind cel desemnat să realizeze acţionări electrice 
pentru fabricile de ciment de la Taşca, Medgidia, Aleşd sau de minereu de la 
Moldova Nouă. Peste 20 de asemenea linii de fabricaţie au fost realizate pentru ţară 
şi export, soluţii de mare tehnicitate atât la motorul sincron inelar şi de puteri de 
ordinul MW realizat la IMGB, cât şi pentru sistemul de acţionare în care se poate 
vorbi de o „şcoală a acţionărilor de putere în ICPE”, având ca direcții principale 
forajul şi sistemele de reglaj a grupurilor energetice (R. Zăroni, E. Lapedat, 
I. Potârniche, D. Micu), acţionările de linii industriale de ciment, surse de energie, 
tracțiune electrică, standuri (D. Jon, V. Şerbu, B. Șerbănescu, V. Rădulescu). 


1.3.3. CERCETAREA ELECTROTEHNICĂ DIN ROMÂNIA, 
ÎN PERIOADA ANILOR 1945-1990 


În această perioadă de timp, cercetarea ştiinţifică a beneficiat de un număr tot 
mai ridicat de ingineri formați în şcolile noastre, cât şi de dezvoltarea unor institute 
de cercetări în continuă modernizare. 

Deşi lipsa devizelor la nivelul țării a constituit o frână pentru institute, obligate 
adesea să facă mari eforturi pentru a-şi susţine programele de cercetare, industria 
electrotehnică românească a reuşit: să depăşească în multe domenii stadiul 
de „urmăritor”, să ofere produse la nivelul multor ţări dezvoltate industrial, având 
priorități în domeniile: echipamentelor energetice complexe, maşinilor-unelte cu 
comandă numerică, motoarelor electrice, tracțiunilor electrice şi echipamentelor 
destinate forajului terestru şi marin. 

Dezvoltarea electrotehnicii româneşti are la baza sa o politică înțeleaptă a 
celor care i-au condus destinele, de a „accelera dezvoltarea sectorului” atât prin 
achiziția de licenţe de înalt nivel, cât şi prin dezvoltarea unei cercetări apte nu 
numai să le preia, dar şi să le dezvolte în mod creator oferind soluţii de înaltă 
performanță, apte de a genera la rândul lor soluţii de mare originalitate, acoperite 
prin numeroase brevete româneşti sau străine. 


1.3.3.1. Consideraţii privind politica ştiinţei 


În istoria tehnicii româneşti, interesul pentru aplicarea noului este cunoscut 
din cele mai vechi timpuri [18, 28, 32, 39], lucru care s-a întâmplat şi în cazul 
electricității. 

Cu trecerea timpului, de la etapa „curiozității ştiinţifice” s-a trecut la 
transformarea unor „idei” în „aplicaţii”, dar acest transfer se făcea încă lent din cauza 
numărului mic de oameni implicați în studiul electricității şi aplicaţiilor ei, cât şi 
lipsei unui mediu industrial în România care să aplice aceste idei (1919-1945). Dar 
chiar dacă acest mediu industrial nu era similar ca în alte ţări europene, inginerul 
român era informat despre ceea ce era nou şi era receptiv la aplicaţiile ingineriei, 

fapt dovedit prin aplicaţiile pe care le promova: electrificare şi iluminat, acționări 
industriale, transport în curent continuu sau alternativ, maşini electrice. 

Revistele noastre tehnice care se publicau încă de la începutul secolului XX, 
„Buletinul Societăţii Politehnica”, „Buletinul AGIR”, „Buletinul IRE”, prezentau 
în permanență noutăţile care apăreau în lumea electrotehnicii, câteva exemple 
extrase dintr-un număr al „Buletinul Societăţii Politehnica” fiind edificatoare: date 
despre tracțiunea electrică, scala de tensiuni, amenajări hidroelectrice, unităţi de 
măsură, iluminat, aparataj electric şi maşini electrice, aplicaţiile electricităţii. 

După R. Moldovan [87], în anul 1938, cu tot progresul care a apărut în 
formarea personalului tehnic şi al dezvoltării industriei româneşti, realizările 
cercetării, deşi apreciate ca nivel ştiinţific în centre europene de prestigiu, nu 
satisfăceau decât cca 5% din „nevoile de inteligenţă tehnică şi socială a României”. 
Bugetul alocat de stat în anul 1938 pentru cercetare era de cca 105,9 mil. lei care, 
raportat la venitul naţional al României, reprezenta doar 0,014% din venitul național, 
dar în creştere de la an la an, încât se semnala un interes pentru dezvoltarea 
învățământului electrotehnic în cadrul politehnicilor sau universităţilor (vezi 
introducerea cursurilor de electrotehnică în unele facultăți şi crearea institutelor 
electrotehnice la Iași şi Bucureşti, 1910 şi 1913. În anul 1945, cercetarea ştiinţifică 
se desfăşura în 52 unităţi, dar personalul acestora nu depășea 5.000 de salariaţi. 

Apreciindu-se faptul că cercetarea ştiinţifică poate conduce la progres, se 
înființează Consiliul Naţional al Cercetării Stiinţifice, menit a stabili politici pentru 
dezvoltarea ştiinţei în România (1945) similar multor ţări din lume. 

După naționalizarea industriei din anul 1948, construcția industrială a ţării 
impunea o creştere a numărului de personal cu studii superioare tehnice şi inginereşti 
necesar dezvoltării electrotehnicii în România. În anul 1938, în România, în 
învățământul ingineresc existau doar trei politehnici (Bucureşti, Timişoara şi laşi) şi 
două de subingineri (Bucureşti şi Cluj), iar specializările în electrotehnică erau 
minime, de unde şi eforturile de dezvoltare care se vor semnala în anii următori 
pentru introducerea de noi discipline cu caracter electric: electronica, automatica ş.a. 
Această măsură va creşte numărul celor implicaţi în dezvoltarea electrotehnicii 
(cercetare sau industrie), inclusiv sumele alocate cercetării. În anul 1965, după date 
oficiale, ajungea la 0,88% din venitul naţional. Fondurile alocate cercetării cresc în 
mod continuu, lucru care explică şi contribuţia de la an la an mai substanţială a 
cercetării ştiinţifice româneşti la dezvoltarea industrială a țării, a trecerii României 
din rândul țărilor slab dezvoltate la economia unui stat cu dezvoltare industrială medie, 
cu domenii în care nu era doar „un urmăritor”, ci cu unele în care avea priorități. 

La nivelul cercetării ştiinţifice româneşti, de la 901 de cercetători raportați 
la milionul de locuitori în anul 1965, în anul 1989 (vezi statisticile UNESCO) se va 
ajunge la 4.827 cercetători/mil. locuitori, la nivelul ţărilor avansate ale lumii [97]. 

Dat fiind interesul tuturor ramurilor industriale din România pentru electro- 
tehnică, devenită motorul dezvoltării, acest sector a activat în cadrul ministerelor 

de construcții de maşini ca Departament sau Direcţie Generală şi doar în ultimii ani 
ca Minister al Maşinilor-Unelte şi al Electrotehnicii. 

La nivelul cercetării naționale (cu toate sectoarele) personalul total angrenat 
ajunsese în anul 1990 la 270.121 de persoane din care 111.738 cu studii superioare; 
în cercetarea electrotehnică a anilor 1990 erau cel puțin 9.000 de ingineri cu 
studii superioare, iar profilul acestora urmărea o structură modernă cu un anumit 
echilibru între numărul de profiluri (electrotehnică, energetică, electronică, 
automatică, chimie, mecanică, fizică), impus de caracterul tot mai complex pe care 
cercetarea electrotehnică trebuia să-l realizeze [29]. 


1.3.3.2. Institute de cercetare cu profil electric 


Institutele de cercetări care aparțineau sectorului Electrotehnică, Electronică, 
Mecanică şi Maşini-Unelte în anul 1990 sunt cele date în continuare, menționându-se 
şi anul lor de înființare: Institutul de Cercetări şi Proiectări Electrotehnice (ICPE) — 
1950; Institutul de Cercetări şi Proiectări Automatizări (IPA) — 1961; Institutul de 
Cercetări şi Proiectări pentru Maşini-Unelte şi Agregate (CPMUA) — 1966; 
Centrul de Cercetare şi Proiectare pentru Mecanică Fină şi Scule (CCPMFS) — 
1966; Institutul de Cercetări şi Proiectări Tehnică de Calcul UTC) — 1966; Centrul 
de Cercetări şi Proiectări Electroputere Craiova, ulterior (ICMET) — 1968; Centrul 
de Cercetări şi Proiectări de pe lângă IPRS Băneasa — ulterior (ICCE) — 1968; 
Institutul de Cercetări Electronice (ICE) — 1972; Institutul de Studii şi Proiectări 
Tehnologice pentru Uzine din Industria Electrotehnică şi Electronică (EUP) — 
1972. Pentru electrotehnică, ICPE, IPA, ICMET au avut rol principal, celelalte 
doar parţial. Activitatea celorlalte este prezentată în alte capitole ale lucrării. 


1.3.3.3. Pregătirea inginerului electrotehnician 


În dezvoltarea învăţământului electrotehnic, din trunchiul comun al electro- 
tehnicii au apărut noi ramuri care s-au dezvoltat cu o anumită specificitate: 
energetica, electronica, automatica şi tehnologia informaţiei care au condus 
la apariţia unor noi facultăţi cu profil electric. Începând cu anul universitar 
1974-1975 facultăți cu profil electrotehnic existau la: Institutul Politehnic 
Bucureşti (profil electric), Institutul Politehnic Cluj, Institutul Politehnic , Gh. 
Asachi” laşi, Institutul Politehnic „Traian Vuia” Timişoara, Universitatea Brașov 
(în cadrul Facultăţii de Mecanică, profil electric), Universitatea Craiova, 
Universitatea Galaţi, Facultatea de Mecanică — profil electric. Aceste instituţii 
organizau şi cursuri de subingineri în profil electric: Institutul de subingineri Reşiţa 
(subordonat IP Timişoara), Institutul de subingineri din Hunedoara, profil 
electromecanic; Institutul de Petrol şi Gaze în cadrul Facultăţii de Utilaj 
Tehnologic, secţii de profil electric, Institutul de Învățământ Superior Baia Mare, 
Facultatea de subingineri — profil electric. 

1.3.3.4. O radiografie a perioadei. Şcoli şi realizări de prestigiu ale 
electrotehnicii româneşti 


Perioada parcursă de electrotehnica românească în perioada 1945-1990 se 
caracterizează printr-o dezvoltare cu grad ridicat de intensitate, fiind capabilă să 
asigure o bună parte din necesităţile celorlalte sectoare ale economiei cu tehnologii 
electrice. 

În dezvoltarea electrotehnicii românești un rol important l-au avut oamenii 
de care sectorul a dispus, capacitatea lor tehnică de a înțelege că o politică 
rațională şi rapidă de dezvoltare nu se poate face decât prin achiziția unor licenţe 
valoroase care să elimine anumite rămâneri în urmă, acțiune dublată de crearea şi 
sprijinirea dezvoltării unei forțe de concepţie românească, aptă să preia şi să 
dezvolte aceste licenţe. 

Învăţământul electrotehnic românesc, prin diversificarea profilului electric de 
bază şi apariția unor noi specialități: electronica, automatica, tehnologia informaţiei, 
care au format specialişti cu o pregătire interdisciplinară şi cu o forță de creativitate 
recunoscută. 

Cercetarea românească a cunoscut în această perioadă o dezvoltare explozivă, 
a crescut numărul de cercetători şi institutele de cercetare, înnoirea prin cercetare 
fiind un concept apărut şi în fabricile electrotehnice, prin dezvoltarea unor 
puternice sectoare tip constructor-şef — tehnolog-şef, o interfață între cercetare şi 
sectorul productiv. 

Existența unor şcoli electrotehnice româneşti recunoscute, care s-au dezvoltat 
atât în centrele de învăţământ vechi, cât şi în cele noi, este probată de numărul 
personalului implicat în anul 1990 în activități de cercetare din electrotehnică: 
26.385 personal în unităţile de cercetare şi 10.325 cu studii superioare dintr-un total 
la nivelul cercetării româneşti de 111.732 [ 29]. 

Industria electrotehnică ajunsese la capacitatea de a prelua un transfer 
tehnologic şi forța de a-l dezvolta mai departe. România a dovedit o mare forță 
de inovare prin realizarea echipamentelor energetice, acționărilor electrice de mare 
putere, automatizarea proceselor, motoare şi transformatoare, tehnologia informaţiei. 
S-au format şcoli în diverse zone ale ţării, iar membrii lor au dovedit o reală forță 
de concepţie. 


1.3.3.5. Şcoli formate în electrotehnica românească 


Rezultatele obţinute şi continuitatea cu care ele au apărut şi s-au dezvoltat 
dovedesc existența unor şcoli formate în jurul unor personalități sau centre 
industriale/universitare, cu o largă participare a specialiştilor, succesele fiind explicate 
prin sinergia acestor contribuţii. 

Şcoala de echipamente energetice „mari” pentru sistemul energetic Reşiţa şi 
IMGB. Uzina Reşiţa şi IMGB pot fi considerate stâlpii şcolii de echipamente 
energetice de „mare putere”, la eforturile colectivelor de concepţie ale celor 

două unităţi (/. Cserverny, E. Sarkany şi V. Opaschi la Reşiţa şi colectivul de la 
IMGB) asociindu-se contribuţiile originale aduse de prof. $t. Nădăşan, A. Bărclăzan, 
C. Micloşi, T. Dordea şi T. Sălăgean de la Politehnica timişoreană, C. Băâlă, 
A. Nicolau şi C. Apetrei de la Politehnica din Bucureşti, Catedra de bazele 
electrotehnicii de la Facultatea de Electrotehnică din Bucureşti. Școlii de la Reşiţa i 
se poate atribui realizarea primelor turbine Kaplan de 178 MW, România fiind 
după URSS a doua ţară europeană care construieşte turbine de o asemenea putere, 
6 turbine livrate la Hidrocentrala Porţile de Fier, trei dintre ele fabricate integral 
în România, dezvoltarea familiilor de maşini electrice de c.c. sincrone şi de c.a. 
necesare echipării centralelor hidroelectrice. 

IMGB extinde gama gama echipamentelor de mare putere, realizând 
generatoare de 300-600 MW, dezvoltate prin licenţă Altsthom, ultimele dezvoltate 
pentru CNE Cernavodă. În acest domeniu merită a fi menţionate cercetările 
dezvoltate de Facultatea de Electrotehnică din Bucureşti (4. Țugulea, Al. Timotin, 
A. Moraru, C. Flueraşu, FI. Hănţilă şi alţi membri ai catedrei de bazele electro- 
tehnicii) şi grupul de cercetare de la Electricite de France, activitate care prin 
cercetările întreprinse şi programele de calcul elaborate a condus la optimizarea 
proiectării turbogeneratoarelor mari. 

Scoala de sudură de la Timişoara, creată de C. Micloşi şi completată în ani 
cu valoroşi continuatori (Tr. Sălăgean, C.C. Teodorescu, V. Hossu, I. Safta), rămâne 
în istoria tehnicii româneşti prin contribuţiile aduse la fundamentarea principiilor 
fizice ce stau la baza procesului de sudură, dezvoltarea unor noi procedee de sudură, 
realizarea de echipamente specifice şi a materialelor aferente, formarea la nivel 
național a sudorilor. 

Scoala de Transformatoare de la Electroputere Craiova. Cu excepţia licenţei 
ELIN luată de România când s-a trecut la o nouă treaptă de tensiune (110 kV), 
întreaga concepție a transformatoarelor în gama 6-440 kV şi a puterilor de la sute de 
KVA la 400 MVA se bazează pe contribuţiile aduse de inginerii de la Electroputere 
(S. Grosu, T. Gheorghe, C. Treschin, V.M. Stanciu, T. Ciubotaru), a implicării 
catedrelor de la Electrotehnica din Timişoara (acad. 7. Dordea) şi de la Bucureşti 
(prof. C. Băâlă, A. Moraru — forţele electrodinamice în transformator), a prof. 
C. Ambrozie de la Facultatea de Electrotehnică Craiova, M. Balasz, D. Cârstea, 
A. Marinescu, Şt. Ogrezeanu (UEPC) — pentru încercarea lor, utilizarea aluminiului — 
ing. V.M. Stanciu (ICPE). Colective de cercetare din alte unităţi au adus contribuţii 
punctuale care însumate au permis celor de la Electroputere Craiova să atingă înalte 
performanțe ale transformatoarelor pe care le proiectau: tipizarea transformatoarelor 
şi a seriilor unitare — prof. Al. Nicolau, Gh. Nistor (ICPE), scheme moderne de 
izolație — prof. A. Ifrim şi P. Notingher (UPB), modelare matematică — T. Dordea 
(UPT), înglobarea în răşini epoxidice — Gh. Başturea şi Gh. Nistor (ICPE), studiul 
supratensiunilor în transformator — prof. Gh. Hortopan, G. Drăgan (UPB-ICPE) şi 
N. Gavrilaş (laşi). S-a creat o autentică „Şcoală de construcţie a transformatoarelor” 

prin meritul colectivului de aici, şi al specialiştilor atraşi de această tematică, ca şi 
de trecerea la noile trepte de tensiune (220 kV şi 400 kV) şi la puteri tot mai ridicate. 

Scoala de aparataj de înaltă tensiune. Deşi în acest domeniu UEPC a dispus 
de o experienţă mai redusă comparativ cu domeniul transformatoarelor, datorită 
personalităţiilor ştiinţifice ale colectivului, ea a fost capabilă ca într-un termen scurt 
să asimileze licenţa DELLE, să o dezvolte şi să realizeze în concepţie proprie 
întrerupătoare pentru alte game de puteri şi tensiuni. Diversificarea aparatajului de 
medie şi înaltă tensiune s-a făcut atât prin contribuţiile aduse de propriul colectiv 
de cercetare, cât şi din partea unor alte institute şi catedre universitare. Pentru 
încercarea la impuls de tensiune a transformatoarelor ICPE, prof. Gh. Hortopan 
concepe un generator de impuls de tensiune 11 kWs şi 750 kV, cu undă 1/50 micro- 
secunde, pentru ca mai târziu T. Vascan, împreună cu prof. Gh. Hortopan, să 
dezvolte alte tipuri de generatoare, şunturi şi divizoare neinductive de tensiune. 
S. Donici dezvoltă după o concepţie originală şi transferă în fabricile de la UEPC 
seria de descărcătoare pentru protecția echipamentelor la supratensiuni atmosferice, 
utilizând discuri de rezistențe neliniare realizate din carborund românesc, iar 
I. Marinescu, A. Torok şi acad. A. Avramescu, seria de siguranţe de medie tensiune 
şi mare putere. În construcţia siguranţelor de joasă tensiune concepute la ICPE, în 
gândirea lui A. Avramescu şi I. Barbu, apar soluţii originale menţionate în literatura 
de specialitate. În domeniul descărcărilor parțiale, cercetările conduse în cadrul 
ICPE de acad. A. Avramescu, F.T. Tănăsescu, V. Ciofu, I. Râulescu, R. Ionel, 
M. Stoica, prin aparatura de măsurare concepută (etalonul de descărcări Trichel 
propus), publicarea şi citarea rezultatelor la „CIGRE”, „Archiv fur Elektrotechnik” 
(AfE), „Electrotechnische Zeitschrift” (ETZ), „Revue Generale d'Electricite” 
(RGE), reprezintă Școala academicianului Aurel Avramescu. 

Școala de dezvoltări teoretice şi inovative în domeniul electronicii de mare 
putere, al aplicaţiilor în domeniul acționărilor electrice. În plan naţional se poate 
vorbi de crearea în timp a unor şcoli, atât în cadrul unor centre universitare, cât şi 
în unele institute de cercetări, primele cu contribuţii în clarificarea unor aspecte 
teoretice, celelalte în aplicarea şi dezvoltarea acestor concepte în rezolvarea fizică a 
unor acționări industriale. La Universitatea „Gh. Asachi” din laşi, prof. V. Boțan 
este considerat întemeietorul Școlii de acţionări electrice de la Iaşi [83]. În anul 
1952 creează la laşi primul laborator de acţionări electrice, în anul 1955 apare 
primul Curs de acționări electrice, iar în anul 1956 se publică lucrarea Acționarea 
electrică şi echipamentul electromecanic al podurilor rulante (împreună cu prof. 
L. Sebastian, I. Bejan, N. Poiata), urmată de: Acţionări electromecanice şi 
automatizări (1962, împreună cu I. Bejan şi E. Balaban). Între anii 1973-1975, 
N. Boțan elaborează o trilogie cu mare impact ştiinţific: Bazele teoretice ale sistemelor 
de acţionare electrică, Reglarea vitezei sistemelor de acţionare electrică şi Comanda 
sistemelor de acţionare electrică. Este organizatorul primei Conferinţe Naţionale 
de Acţionări Electrice (laşi, 1972). Contribuţii ştiinţifice aduc în acest domeniu: 

I. Bejan (soluţii noi în aplicarea amplificatoarelor magnetice şi a modulatoarelor 
magnetice, dezvoltarea de regulatoare automate), L. Sebastian (acţionări electrice şi 
utilaje electromecanice, dinamica sistemelor nelineare), E. Balaban (aplicarea algebrei 
logice în calculul schemelor de comandă a acţionărilor electrice, sisteme automate 
discrete, amplificatore magnetice), M. Lunacu (invertoare PWM, modulaţia vectorului 
spaţial, control fuzzy, circuite corectoare ale factorului de putere), M. Voicu (studiul 
sistemelor dinamice cu referire la circuite electrice, controlabilitate şi stabilitate, 
sisteme automate şi identificarea parametrilor, elaborarea modelelor, vederea artificială 
şi recunoaşterea formelor). 

La Cluj, A. Kelemen poate fi considerat „leaderul” Școlii de acționări electrice 
şi aplicaţii ale electronicii de putere clujene, şcoală în care se disting prin 
contribuţiile lor M. Imecs, M. Hăngănuţ, D. Comşa, M. Crivii, M. Chindriş. În 
domeniul automatizărilor M. Hăngănur va dezvolta familii de testoare şi 
echipamente de automatizare [20-22]. El dezvoltă, asociindu-se cu un profesor cu 
o mare forță de creaţie — M. Imecs —, probleme moderne privind: reglarea pe baza 
principiului orientării după câmp a motorului asincron. Rezultatele cercetărilor lor 
fac obiectul unor cărți de referinţă: Acţionări electrice (ediţiile 1975 şi 1979), 
Comutatoare (1978, 1980), Electronica de putere (1983). În 1989 publică lucrarea 
Sisteme de reglare cu orientare în câmp ale maşinilor de curent alternativ, iar în 
anii următori: Vector Control of AC Drives [99]. 

La Timişoara, 7. Boldea — laureat al Premiului IEEE „Nikola Tesla” pe anul 
2015 — prin lucrările sale în domeniul proiectării maşinilor electrice speciale şi a 
electronicii de putere [100-102] este una dintre personalităţile cele mai vizibile ale 
cercetării româneşti în acest domeniu, cu peste 10 cărți ştiinţifice, editate şi 
reeditate în 2—3 ediţii în mari centre ştiinţifice din SUA şi Anglia. I se atribuie 
ideea promovării primului vehicul pe pernă magnetică realizat până în faza de 
prototip de Electroputere Craiova şi Politehnica Timişoara [103]. La Bucureşti, în 
cadrul Facultăţii de Electrotehnică, R. Măgureanu şi Al. Fransua pun bazele unei 
şcoli moderne de acţionări electrice, în care maşina electrică, senzorul/traductorul 
şi electronica de putere sunt tratate în mod holistic. Autori a numeroase lucrări 
publicate în ţară şi străinătate (Al. Fransua: Tratatul de maşini electrice, 4 volume 
între anii 1968-1972 — împreună cu I. S. Gheorghiu; cărți de electrotehnică şi 
electronică, maşini electrice şi sisteme de acţionare, lucrări de referință publicate în 
Anglia şi Germania). Rezultate deosebite apar în formarea a numeroşi cercetători 
activând în acest domeniu, L. Kreindler, I. Creangă, N. Vasile. Dezvoltarea unor 
componente pentru acționările electrice (servomotoare fără perii, magneţi de mare 
energie şi noi tipuri constructive de circuite magnetice). 

Şi la Institutul de Cercetări Electrotehnice se poate vorbi de o Școală de 
acționări industriale bazată pe aplicarea electronicii de putere, în atenţia institutului 
stând această activitate încă din primii săi ani de existenţă, în care, la ICET a lucrat 
şi M. Popov, cunoscut în automatizări prin Criteriul Popov, criteriu care permite 

evaluarea stabilităţii absolute a unui sistem de reglare automată nelinear. Preocupările 
în domeniul acţionărilor de putere la ICPE încep încă din anii 1955-1956, când 
echipa D. Fințescu — R. Zăroni elaborează o primă acţionare electrică a unui 
automotor a cărui schemă de comandă/control folosea amplificatoare magnetice, 
un prim început de comutație statică. O serie de amplificatoare magnetice de 
diferite tipocaracteristici este proiectată şi transferată în fabricație la Electrotehnica. 
O a doua realizare, cu originale performanţe şi făcând obiectul unui brevet național 
şi internaţional, a fost acţionarea şi controlul regimurilor de funcționare a filtrelor 
electrostatice din industria cimentului. Noutatea soluţiei a constat în faptul că, față 
de soluţia clasică de alimentare a electrozilor de înaltă tensiune în c.c. şi aplicată 
în mod permanent, s-a elaborat un sistem care permitea stabilirea unui regim 
pulsatoriu, având ca efect o încărcare mai bună a particulelor de filtrat şi 
creşterea randamentului. Sub conducerea acestora — la care se adăuga un grup 
select de ingineri — V. Şerbu, E. Lapedat, V. Iacob, B. Șerbănescu, D. Micu, 
V. Rădulescu, I. Potârniche — se vor dezvolta în perioada anilor 1960-1990 (şi în 
continuare) acţionări de putere realizate după cele mai noi cunoştinţe în domeniu 
[104-108]. Dintre acestea merită a fi menţionate: acţionările electrice pentru instalaţiile 
de foraj terestru (E 75) — prima instalaţie acționată de la reţea (la scurt timp după 
ce o acţionare similară fusese testată în SUA), acționările electrice ale celor 
7 platforme de foraj marin, acţionările cu motor sincron inelar cu puteri până la 
10 MW pentru mori de ciment şi minereu, tracţiune electrică: (tramvaie şi 
troleibuze în c.c. şi c.a., metrou — gen II CC şi chopper), locomotive (tiristorizare, 
surse de tensiune comandate, convertoare), redresoare comandate pentru electroliza 
aluminiului sau cuptoare de grafitizare (până la 200.000 A !). 

Şcoala de electrotehnologii bazată pe aplicaţii ale electrostaticii. În domeniul 
electrotehnologiilor, aplicaţiile electrostatice reprezintă un domeniu în care România 
are numeroase priorităţi, putând vorbi de o autentică şcoală care şi-a desfăşurat 
activitatea în două centre ştiinţifice: la Cluj şi Bucureşti. La Cluj, profesorii R. Morar, 
L. Dăscălescu, Al. Iuga, A. Samuilă creează un Centru de Câmpuri Electrice Intense 
care a dezvoltat în mod original echipamente de separare electrostatică, generatoare 
de ozon, modelare numerică şi experimentală a proceselor electrostatice [82-84]. La 
ICPE Bucureşti (R. Cramariuc şi F.T. Tănăsescu, E. Bahrin, D. Neagu, M. Duruianu, 
D. Botez, M. Slănină) dezvoltă separatoare electrostatice industriale, echipamente de 
pulverizare pentru industrie şi agricultură, aparate de copiat bazate pe procedeu 
uscat, neutralizatoare de sarcini electrostatice, generatoare de ozon, tehnologii 
transferate industrial [85-86]. Ambele colective au avut permanente contacte cu 
prof. Ion Inculeţ, directorul Centrului ce Cercetări pentru Electrostatică a 
Universităţii Western (Canada), figura cea mai reprezentativă a electrostaticii 
mondiale [109-110]. 

Şcoala naţională de maşini electrice. Maşina electrică are cea mai îndelungată 
istorie în electrotehnică, o istorie cu continue dezvoltări datorate cunoştinţelor 

teoretice care apar în permanență, metode moderne de calcul şi modelare, materiale 
avansate. Fiind rezultatul câtorva generații de specialişti care au lucrat în România 
în acest domeniu, este firesc să existe o tradiţie în domeniu, competenţă şi 
originalitate. România a avut şansa unor mari constructori de maşini electrice, 
înaintaşi în domeniu: 7. S. Gheorghiu, C. Parteni, A. Nicolau, T. Dordea, V. Bunea, 
C. Parteni, A. Moraru, C. Apetrei, C. Bâlă, I. Cserveny, D.F. Lăzăroiu, V. Liuba, 
I. Bichir, şi valoroşi continuatori, precum: Z. Boldea, E. Nicolescu, C. Răduţi, 
N. Galan, M. Covrig, M. Cistelecan, G. Toma, I. Gheţa (Săcele), P. Minciulescu, 
S. Slaiher. Domeniul maşinilor electrice [111-118], un domeniu dezvoltat în 
întregime în concepţie proprie şi cu elemente de mare originalitate, este definit prin 
3 direcții principale: 

e Seriile unitare de motoare electrice de mare randament — program coordonat 
de ICPE, V. Liuba, Al. Nicolau, I. Bichir) şi colectivele de concepţie de la IMEB, 
Electromotor, ElectroPutere, ElectroPrecizia Săcele); 

e Motoarele pentru aplicaţii speciale: tracțiune UMEB, ICPE, Electroputere, 
Reşiţa), maşini-unelte (ICPE, Electromotor, IMEB). Realizarea motoarelor cu rotor 
disc şi mică inerție a fost o soluţie cu priorități mondiale. Ceea ce aduc nou 
inventatorii, S. Slaiher, F. Lăzăroiu, M. Mihaescu, constă în elaborarea unei 
tehnologii prin care circuitul electric se obţine prin procedee mecanice. Noua 
soluţie constructivă permitea extinderea gamei de puteri de la zeci de W, cum 
se oferea iniţial, la kW. Originalitatea acestor idei, aplicată la o producţie de câteva 
mii de motoare produse la Electrotehnica, a fost confirmată de brevetele internaţionale 
obţinute în Franţa şi SUA, precum şi Medalia de Aur obţinută la Târgul de la Caen 
(Franţa), ţară care iniţiase dezvoltarea acestor motoare. Familiile de resolvere, 
motoarele cu frână înglobată traductor-resolver, se dezvoltă în concepția lui 
S. Şlaiher, F. Lăzăroiu, iar maşinile electrice destinate pentru avansul şi acţionarea 
principală a maşinilor-unelte au ca proiectanți pe A. Fransua, C. Răduţi, C. Apetrei, 
S. Șlaiher. N. Vasile extinde metoda elementului de frontieră dezvoltat de C.A. 
Brebbia în domeniul mecanicii şi împreună cu acesta prezintă o aplicație cu 
caracter electrotehnic publicată în anul 1989 la Editura Springer. 

e Cea de-a treia direcție de cercetare (ICPE SA) este dominată de dezvoltarea 
unor familii de maşini electrice hightech destinate sectorului de automatizări şi 
robotică, aeronautică şi telecomunicaţii, acţionări antene, lasere în comunicații, 
tehnici speciale. Ea îşi va amplifica activitatea după anul 1990. 

Scoala de terminologie electrotehnică. În terminologia electrotehnică, 
R. Răduleţ şi Al. Timotin, împreună cu Comitetul Electrotehnic Român (CER), 
Facultatea de Electrotehnică din Bucureşti, institute de Cercetare (ICPE, ICE, 
ICCE), elaborează Tezaurul de concepte al CEI, lucrare monumentală publicată la 
Geneva în anul 1986, în care toate conceptele utilizate în electrotehnică şi regăsite 
în standardele CEI sunt corect şi univoc determinate după 5 relaţii originale (directe 
sau inverse) concepute şi aplicate de autori: specie-gen, parte-tot, derivat-original, 

restrâns-larg, entitate-proprietate, relaţii care permit stabilirea unor arbori 
terminologici şi corecta definire a unui nou concept. Tezaurul publicat la Geneva 
în anul 1986 [68] a devenit o lucrare de referință în domeniul electrotehnicii şi a 
stat la baza a peste 30 dicţionare de specialitate (Fig. 1.16). 

Dictionnaire CEI 


multilingue 
de lelectricite 


IEC multilingual 
dictionary 
of electricity 


Fig.1.16. Dicţionarul multilingv al CEI şi Tezaurul de concepte al CET, lucrări realizate 
de electrotehnica românească, având ca leader pe Remus Răduleţ. 


Şcoala de protecţii climatice de la ICPE. Dezvoltarea industriei electrotehnice 
româneşti a permis ca produsele sale să fie oferite la export, de multe ori în zone 
în care condiţiile climatice erau diferite de cele ale unui climat normal (căldură, 
căldură umedă, ceaţă salină, factori biologici: termite, ciuperci, mucegaiuri, frig). 
Au fost dezvoltate cercetări astfel încât să se constate comportamentul echipamentelor 
în funcţie de factorii climatici, s-au dezvoltat laboratoare care să simuleze aceşti 
factori cuantificându-i şi elaborând norme pentru protecții climatice. Au fost 
realizate in situ laboratoare pentru comportarea la ceață salină (Agigea), climat 
tropical şi tropical umed (Hainan-China), tropical arid (Irak, Siria), friguros (URSS). 
ICPE a devenit cea mai puternică bază de cercetări în acest domeniu, oferind în 
timp nu doar soluţii de protecţie climatică, ci şi schimbări constructive sugerate 
producătorilor. I. Cerveny, cu o experiență inginerească formată la Reşita anilor 
1935-1940, E. Parligras şi M. Cristescu au format un colectiv care a dominat viața 
ştiinţifică din acest domeniu (M. Salgo, L. Oprean, S. Minea). 

Scoala de materiale electrotehnice din ICPE şi ICPE-CA. Şcoala creată la 
ICPE (1950) în cadrul secțiilor de materiale electrotehnice are rezultate deosebite 
în şase mari domenii, şi anume referitoare la pseudoaliaje metalice cu proprietăți 
electrice impuse, materiale carbonice (perii electrice, rezistenţe, compozite), ceramici 
structurale şi funcţionale, materiale magnetice, materiale supraconductoare şi 
materiale organice electroizolante. 

Cercetarea materialelor electrotehnice începe la ICPE (1951), în cadrul 
Secţiei de materiale, primul şef la această secție fiind ing. M. Nicolae, specialist 
recunoscut în materiale ceramice. S-au cercetat şi realizat în paralel celulele de 
redresare pe bază de seleniu, de către ing. Gh. Mozeş, care transfera această primă 
tehnologie la Electromagnetica în anii 1957-1961. În decursul anilor, Şcoala de 

materiale de la ICPE va înscrie rezultate de prestigiu în domeniul ceramicii pentru 
înaltă frecvenţă, ceramică rezistentă la arc electric şi şoc termic, ceramici electro- 
conductoare la temperatură înaltă, ceramici piezo, ceramică cordilieră pentru 
suporturi de catalizatori ai eşapamentelor auto, ceramici neliniare pentru descărcătoare 
de joasă tensiune. În deceniul 1960-1970 s-au transferat la Electroceramica Turda 
tehnologia de fabricaţie a izolatoarelor electrice şi a ceramicii bazate pe ZrO» 
pentru izolatori electrici rezistenți la şoc termic. De asemenea, la IPEE Curtea de 
Argeş a început fabricaţia de rezistori ceramici şi capacitori după tehnologia 
dezvoltată în institut, în deceniul 1970-1980, iar la Electroceramica Turda au fost 
omologate tehnologiile ceramicii zirconifere pentru camere de stingere, steatit 
format prin injecție sub presiune, tehnologia de fabricaţie a izolatorilor din sticlă 
(Izolatori Electrici Botoşani). Între anii 1980-1990, se transferă la Steaua Electrică 
Fieni treceri metal-sticlă pentru compresoarele de frigidere, iar la Electro Târgu 
Secuiesc, ceramica CER 2020 şi izolatorii ceramici tubulari pentru siguranțe 
electrice obţinute prin presare izostatică. În laboratorul de materiale supra- 
conductoare şi criogenie se dezvoltă, prin cercetări proprii, supraconductorii de 
speța a doua pe bază de Nb-Ti şi stabilizaţi în Cu şi instalaţia de reciclare 
criogenică la temperatura azotului lichid a pneurilor uzate cu recuperarea 
cauciucului. O poziţie aparte ocupă aici preocupările ICPE în domeniul electro- 
chimiei, cercetări care au culminat în 1973 cu realizarea, în laboratorul condus de 
chimistul Gh. Bălăşescu, a primei pile de combustie Zn-aer, cu obținerea brevetului 
de invenţie în 1975, exploatată în anii ce urmau la alimentarea cu energie. 

Secţia de materiale organice şi laboratoarele desprinse din ea au realizări 
importante în dezvoltarea unor materiale organice, transferate în industrie sau 
produse în propriile staţii pilot: conducte de conexiune cu izolaţie din teflon, 
cabluri coaxiale, folii electrice încălzitoare, izolatori din răşini epoxidice pentru 
vagoane (de metrou, tramvai, troleibuz), compounduri şi materiale plastice cu 
proprietatea de a disipa electricitatea statică, izolaţii sintetice combinate pentru 
maşini şi aparate electrice de clasă B şi F, izolaţie combinată neimpregnată, sistem 
triplex de clasă B şi F, materiale electrofotografice (toner-developator). 

Una dintre cele mai spectaculoase realizări ale laboratorului de materiale 
conductoare şi semiconductoare a fost realizarea în anii 1957-1964 în ICPE a 
monocristalelor de siliciu şi a dispozitivelor cu siliciu (diode şi tranzistoare cu 
siliciu), tehnologie transferată în 1963 la IPRS Băneasa, şi la introducerea în 
fabricaţie la ICECHIM -— Dudești şi Matpur a triclorsilanului şi a monocristalelor 
de siliciu [119]. 

În domeniul materialelor cărbunoase, primele materiale cercetate şi 
dezvoltate pe bază de carbon au fost periile electrice din categoria metal-grafit, 
perii pentru regimuri de funcţionare grele şi foarte grele, cu frecare redusă şi cădere 
de tensiune mică la contactul perie-colector, cu conductibilitate bună şi apte să 
suporte densități mari de curent. 


6l 


În domeniul materialelor de contact (inima unui aparat) au fost cercetate 
materiale de contact din: argint fin, aliajele de Ag-Cu, Ag-Mn, Ag-Cd, precum şi 
materiale compozite Ag-C, Ag-Ni, pseudoaliaje W-Ag, cu conţinut de 10-50% Ag, 
rezistente la arc electric [120], realizarea sub formă de benzi şi profiluri placate 
total sau parţial, de tip Ag/Ag, AgCu/Cu, AgNi/Cu, AgPd/Cu. Pentru diversificarea 
acestora s-au studiat noi materiale de contact de tipul AgCdO, AgNi, AgNIiC, AgC, 
WAg, WCu. Aliajele grele de tip W-Ni-Cu şi W-Ni-Fe au aplicaţii importante în 
calitate de contacte electrice şi electrozi, dar aliajele pot fi folosite ca mase de 
echilibrare în construcţii aerospaţiale, în mecanica fină. 

În domeniul materialelor magnetice, primele materiale studiate şi obţinute 
în ICPE au fost feritele moi, Mn-Zn pentru miezuri de transformatoare, şi ferite 
dure pe bază de ferită de bariu sub formă de toruri, pentru memoriile primelor 
calculatoare construite la Timişoara. 

Cercetările în domeniul materialelor magnetice au continuat cu aliaje 
magnetice moi pe bază de Al-Si-Fe, folosite sub formă de toruri în transmisii de 
înaltă frecvență, magneții permanenţi pe bază de Alnico cu o stabilitate termică 
deosebită. S-au cercetat şi dezvoltat magneţi permanenţi, izotropi cristalini şi 
magnetici, izotropi cristalini şi anizotropi magnetici, şi cei mai performanţi 
anizotropi cristalini şi anizotropi magnetici. Dezvoltarea în ICPE a maşinilor, a 
servomotoarelor electrice sincrone cu magneți permanenţi şi a traductoarelor cu 
magneţi permanenţi a fost posibilă datorită performanţelor materialelor magnetice 
studiate în această şcoală şi produse apoi industrial [121-122]. În jurul anului 1985 
a început dezvoltarea magneţilor permanenți din sistemul Nd-Fe-B şi au început să 
apară primele aplicaţii la cuplaje magnetice radiale sincrone. Un aport important la 
aceste realizări l-au adus cercetătorii dr. ing. S. Cedighian, dr. fiz. W. Kappel. 

Scoala de Electrotehnică teoretică creată de Remus Răduleţ. Format la 
Politehnica din Zürich cu profesori care i-au lăsat o puternică amprentă (Karl 
Kuhlman, Paul Debye, Wolfang Pauli, W. Schroedinger, Max Planck), lucrând la 
Politehnica timişoreană alături de un alt mare electrotehnician format tot la Zirich 
(prof. Plautius Andronescu), Remus Răduleț reuşeşte să formeze o Școală românească 
de Electrotehnică teoretică larg recunoscută în plan naţional şi internaţional. Şi-a 
asociat o pleiadă de mari electrotehnicieni din diverse generaţii, din întreaga țară, 
cu care a adus contribuţii la dezvoltarea electrotehnicii: 4. Tugulea, Al. Timotin, 
C. Mocanu, C. Flueraşu, G.M. Tomescu, A. Morar, I. Daniel, FI. Hănţilă, M. Vasiliu, 
M. Preda, FI. Manea, P. Cristea, C. Nemoianu, A. Panaitescu. La „zestrea” 
catedrei din Bucureşti s-au adăugat lucrările lui P. Andronescu, T. Dordea sau 
Daba de la Timişoara, a lui M. Preda de la Craiova, ale Iaşiului, prin GA. Vasiliu, 
H. Rosman, Gh. Savin. Caracterul de „şcoală” este dovedit nu doar de faptul că 
aduce elemente noi în domeniu, ci şi prin atragerea unor personalităţi ştiinţifice din 
alte centre universitare, generalizarea unor practici în toate centrele electrotehnice 
din țară. 

1.4. ELECTROTEHNICA ROMÂNEASCĂ ÎN PERIOADA ANILOR 
1990-2017 


1.4.1. IMPACTUL SCHIMBĂRII ASUPRA ELECTROTEHNICII 


Schimbările politice/economice apărute după anul 1990 au avut un puternic 
impact asupra tuturor celor care activau în dezvoltarea electrotehnicii: şcoală, 
cercetare, industrie, obligate din mers să preia noi concepte de funcționare. În acest 
efort de a găsi răspunsuri la problemele noi şi complexe care apăreau, electrotehnica 
românească a trebuit să-şi croiască un drum nou, nu lipsit de greutăți şi capcane, 
apărând succese, dar şi multe neîmpliniri, convingeri că unele lucruri ar fi putut fi 
făcute altfel. 

Ca ţară membră a Uniunii Europene, şcoala românească de inginerie electro- 
tehnică s-a alăturat politicilor europene în domeniul educaţiei, în stabilirea 
curriculei şi a politicilor educaţionale, organizarea de masterate şi doctorate, 
derularea de activităţi în cotutelă, recunoaşterea de diplome, cicluri de învățare. 
Există două lucruri importante pe care şcoala de inginerie românească le-a câştigat 
în această perioadă: accesul la programe europene şi mobilitatea. Programele 
europene au dat facultăţilor posibilitatea să-şi modernizeze laboratoarele, multe 
ajunse la nivelul unor universităţi europene, iar ca mobilitate, profesorii şi studenţii 
să circule, să cunoască şi să aplice ceea ce este nou şi poate fi preluat. Mobilitatea 
dascălilor şi a studenţilor s-a făcut pe scară mare, cu multe avantaje în ceea ce 
priveşte cunoaşterea şi aplicarea bunelor practici. Ca un revers al avantajelor 
mobilităţii este nu „pierderea dascălilor”, ci „pierderea studenţilor” tentaţi să lucreze 
după terminarea studiilor în alte ţări, după cum motivează ei, atât pentru o situaţie 
materială mai bună, cât şi pentru a dispune de condiţiile şi mijloacele tehnice care 
să le permită să se realizeze profesional. Limitarea acestui exod nu se va putea face 
decât prin ridicarea nivelului tehnic de pregătire, pentru a creea din facultățile 
noastre electrotehnice centre științifice cu prestigiu internaţional, reevaluarea rolului 
inginerului în societate şi plata muncii după responsabilitatea pe care o are în 
societate, provocări pentru care statul român va trebui să găsească răspuns. 

Industria electrotehnică a avut însă o soartă mai grea decât învățământul 
electrotehnic, întrucât în noua ordine economică, dispariția pieţii CAER, precum şi a 
unor pieţe tradiționale din ţări europene, Asia, America de Sud, lipsa comenzilor 
interne, a creat mari dificultăţi fabricilor. La acestea s-a adăugat şi capitalizarea slabă 
a unor fabrici, mai ales a celor cu ciclu lung de fabricaţie, obligate să ia credite cu 
dobânzi mari, iar de aici lipsa eficienţei şi dispariţia lor în timp. Cazul cel mai pregnant 
a fost cel al Uzinei Electroputere Craiova, esenţială în producerea de echipamente 
energetice, tracţiune electrică, echipamente complexe, care, nedispunând de fonduri 
pentru susținerea producției, pierdea comenzi de mare valoare şi, încet, încet, se 
desprindea de piaţă. 

Simultan cu căderea bruscă a tuturor ramurilor industriale din România 
acestei perioade — angajate în definirea unui nou profil care să le facă apte de a 
rezista pe piaţă (tehnic şi competitiv economic), a scăzut şi cererea de produse 
electrotehnice, prin reducerea comenzilor sau, şi mai grav, apelarea tot mai intensă 
la import. Industria electrotehnică din România a suferit din cauza acestor 
restructurări ale întregii industrii naționale şi din punctul de vedere al asigurării 
unor materiale, nemaiprimind cupru pentru bobinaje, tablă electrotehnică pentru 
maşini şi transformatoare electrice, lacuri şi materiale izolante, oţeluri speciale, 
materiale de contact sau magnetice). 

Privatizarea fabricilor electrotehnice s-a făcut fără o gândire şi o analiză 
atentă a acelor domenii în care continuarea activităţii ar fi fost un succes, ci doar ca 
„să se scape” de dificultăţile economice de a le redresa şi sub presiunea forței de 
muncă care, neplătită, era în centrul unor mişcări revendicative. În aceste condiţii, 
fabricile mari: Electroputere, Electroaparataj, IMEB, Electrotehnica, Electromotor 
aproape au dispărut față de ceea ce erau, au fost vândute la prețuri infime, iar 
vânzările unor active destinate modernizării celor care trebuiau să rămână au fost 
folosite pentru plățile unor datorii sau salarii. Din fabricile vechi s-au desprins 
unele sectoare, continuând într-un fel anumite direcţii în care vechile firme aveau 
expertiză, unele rezistând pe piaţă prin asocierea cu unii parteneri externi în 
fabricarea de componente sau produse după licența firmelor mamă. 

În cele ce urmează se va prezenta o imagine actuală a industriei electrotehnice 
româneşti, principalele unităţi care există şi profilul acestora. O observaţie la care 
trebuie reflectat este aceea că majoritatea lor sunt cu capital străin, că unități 
electrotehnice realizate cu capital public/privat nu există, iar cele existente (tip 
IMM) nu sunt sprijinite să se dezvolte tehnologic pentru a rezista confruntărilor tot 
mai dure pe pieţele globale. 

Există şi un lucru îmbucurător care se sesizează la aceste unități, înțelegerea 
fenomenului de globalizare şi necesitatea de a aparține unor structuri economice 
internaționale mari, apte să producă la nivelurile tehnologice cele mai ridicate şi să 
aibă mecanisme de comercializare sigure. 

Cercetarea ştiinţifică ajunsese în anul 1990 un partener recunoscut de industrie 
datorită transferului reuşit al unor rezultate ale sale. Între cercetare şi industrie se 
stabiliseră relaţii solide de colaborare, finanțarea unor proiecte din fondurile fabricilor, 
care se adăugau la cele asigurate din buget, şi permiteau realizarea unor prototipuri 
în atelierele fabricilor, scurtând astfel ciclul de transfer tehnologic, fabricile 
devenind un „burete” al unor rezultate care confereau modernitate. De la situaţiile 
de început ale dezvoltării industriei electrotehnice, când cercetarea simţea 
neîncrederea în rezultatul oferit, s-a ajuns ca fabrica să se intereseze permanent de 
ceea ce se putea prelua din cercetare, sprijinind-o de cele mai multe ori cu 
materiale deficitare, uzinări. 

Dezorganizarea industrială prezentată mai sus, dificultățile cu care industria se 
confruntă astăzi au slăbit interesul pentru cercetare şi, neavând resurse financiare, 
firmele practic au renunțat la multe legături care în timp deveniseră tradiționale. 

Rămasă fără un stâlp al finanțării (industria), cu un buget de la stat insuficient pentru 
o activitate care să conducă la prototipuri apropiate de faza industrială şi cu fondurile 
acordate tot mai mici, s-au impus cercetării restructurări drastice, pierderi de personal, 
dispariții de institute. O încercare a statului de a crea în primii ani 1990-1992 un fond 
suplimentar, de 1% din cifra de afaceri a firmelor destinat cercetării, nu a răspuns decât 
parțial obiectivului, întrucât situaţia grea a industriei nu permitea ca în acest fond să 
se colecteze mai mult de 30-40%, în timp renunțându-se la acesta şi rămânând doar 
resursele minime acordate de la bugetul statului. 

Şi în domeniul cercetării s-a considerat că privatizarea poate fi o soluție deşi, 
rațional, ea trebuia să se facă nu concomitent cu industria, ci după stabilizarea ei. S-a 
arătat în subcapitolul anterior numărul de institute de profil electric, mecanică fină şi 
maşini-unelte care acționau total sau parțial în profil electric (institute în care activau 
peste 26.385 persoane, 10.325 dintre ele fiind cu studii superioare). Pentru profilul 
electrotehnic, în majoritate, lucrau în Institutul de Cercetări şi Proiectări Electro- 
tehnice, Institutul de la Electroputere Craiova (ICMET), parțial IPA (pentru acţionări 
electrice), ElectroUzinProiect (EUP) — institut de proiectare care în trecut dezvolta 
fabrici, având la bază rezultate ale institutelor de cercetări şi care practic nemaiavând 
obiect, va dispărea. S-a aproximat că în anul 1990 lucrau pentru cercetarea din 
sectorul electrotehnic cca 9.000 salariaţi cu studii superioare şi cca 24.000 salariați în 
activitatea institutelor; după anul 1990 institutele suferă un sever proces de reducere 
a personalului şi al unor fragmentări, mai puţin ca urmare a unei judecăți pe termen 
lung. Din ICPE, care în cercetare era similar cu Electroputere Craiova în industrie, cu 
cei cca 4.500 oameni din care peste 1.200 cu studii superioare, s-au separat prin 
privatizare: ICPE-SA, ICPE-CA (institut național), ICPE-SAERP, ICPE-ACTEL, 
ICPE ECOENERG, EUROTEST, ICPE-Trafil laşi, ICPE-Bistriţa, ICPE Maşini 
Electrice, Electrocond, Electrostatica. Unele dintre acestea şi-au găsit „nişe” în care 
să activeze, altele şi-au redus activitatea, iar ultimele 3 au dispărut. Personalul total 
din acestea, nu depăşeşte 800 de oameni! Institutul ICMET-Craiova a fost puternic 
afectat de modificările suferite de Electroputere Craiova, a pierdut multe domenii, 
dar rămâne în continuare o forță în metodele şi tehnologiile de încercare datorită 
laboratoarelor sale (de încercări la înaltă tensiune şi mare putere de rupere a arcului 
electric, a măsurării de forţe), printre cele mai puternice din Europa. Rămâne unul 
dintre cei mai competenți consilieri în probleme de compatibilitate magnetică. 
Cercetarea ştiinţifică din cadrul facultăților electrotehnice este o prezență activă 
alături de cea din cadrul institutelor de cercetare sau a firmelor high-tech cu profil 
electrotehnic. Programele lansate de către Ministerul Cercetării şi Inovării, ca şi cele 
europene, atrag multe colective din România la abordarea unor tematici, România 
devenind un partener important în generarea de cunoştinţe. 

Există încă în România o cercetare ştiinţifică valoroasă care în ceea ce 
priveşte baza sa materială a făcut progrese impresionante şi trebuie folosită pe 
deplin, ceea ce înseamnă angajarea unui număr mai mare de oameni şi asigurarea 
fondurilor pentru cercetare. Rezultatele mai puţin spectaculoase pe care le comunică 
astăzi cercetarea ştiinţifică românească (implicit de către sectorul electrotehnic) 

se datorează câtorva factori care trebuie să-şi găsească rezolvarea în etapele următoare 
de dezvoltare a României şi care, cu siguranţă, o vor găsi: numărul dureros de scăzut al 
cercetătorilor din România după anul 1990; fonduri reduse alocate cercetării 
ştiinţifice româneşti, cca 70% din sumele alocate fiind destinate salariilor şi prea puţin 
pentru realizarea de prototipuri; lipsa unui mediu industrial care să fie capabil să 
absoarbă rezultatele cercetării; lipsa unor instrumente stimulatorii care în noile condiţii 
economice (prin piaţă şi nu decizie) să stimuleze partenerii din cercetare şi industrie. 


1.4.2. INDUSTRIA ELECTROTEHNICĂ ROMÂNEASCĂ DUPĂ ANUL 1990 


După anul 1990, schimbarea tipului de economie din România, trecerea de la 
o economie planificată la una de piaţă, a dus la schimbări majore în structura 
industriei electrotehnice. Privatizarea industriei electrotehnice făcută fără o atentă şi 
responsabilă politică economică, fără a ţine seama de faptul că în trecut organizarea 
sectorului presupunea o anumită corelare între fabricile de componente/materiale 
electrotehnice şi cele care realizau produse complexe, a generat ruperea legăturilor 
profitabile între fabrica care asigura componente/materiale şi cea care realiza sisteme/ 
echipamente, a condus la lipsa de profit a unora, iar în noile condiţii economice 
multe au fost împinse spre dispariţie sau restrângeri de activităţi, reprofilări. 
„Entuziasmul” privatizării a fost urmat în cazul multor fabrici electrotehnice de 
deteriorarea situației financiare, acumularea unor datorii sau dobânzi mari de restituit 
la bănci, valoarea lor de piață a devenit sub valoarea reală şi adesea au fost vândute 
la preţuri foarte mici, de care astăzi ne mirăm şi ne întrebăm cum a fost posibil 
acest lucru, fără obligaţii ferme ale cumpărătorului de a păstra profilul (Fig.1.17)! 


Fig. 1.17. Industria electrotehnică nu a scăpat de furia buldozerului. Se dărâmau fabrici: Dinamo, 
Electroaparataj, Electrotehnica, Electroputere (a, b); în loc de Electroputere — spaţii comerciale (c, d); 
în loc de UMEB — mall (e, f). 

La eşecul suferit de industria electrotehnică românească a contribuit şi „căderea” 
celorlalte industrii din România, beneficiare ale produselor şi tehnologiilor 
electrice, ale pieţii CAER în care electrotehnica românească avea o mare pondere 
în politica de schimburi. Industria electrotehnică din România primea o lovitură 
dură privind volumele de fabricaţie şi cererile, atât din cauza pieţei interne, cât şi a 
celei CAER, volume reduse şi valori minime. 

Dacă în trecut industria electrotehnică prin tot ceea ce producea avea în țară 
„clienți cu mare forță economică”: calea ferată, metalurgia, industria de auto- 
vehicule, automatizarea de procese, maşinile-unelte, industria navală, armata, astăzi 
cererile din partea acestora sunt extrem de reduse. Mari unități din sectorul 
electrotehnic au dispărut, fiind cumpărate nu pentru a fi păstrate în acelaşi profil 
electric, ci pentru dezvoltarea de spaţii comerciale. Electroputere Craiova, Electro- 
aparataj, IMEB, Electrotehnica, Platforma Pipera au fost demolate în favoarea unor 
mall-uri, iar în cazul altora s-au vândut din spaţii sau au fost practicate închirieri. 

Fabrici puternice şi cu vechime în electrotehnică au dispărut sau şi-au 
restrâns dramatic activitatea. De la miile de oameni care au lucrat în ele, astăzi 
personalul este de ordinul sutelor, doar câteva dintre ele depăşind mia! Din 
fabricile vechi s-au desprins şi format noi unităţi care încearcă să refacă tradiția 
înaintaşilor. Ca pasărea Phoenix, aceste unităţi — ca şi altele — încearcă să-şi 
găsească locul renunțând la unele domenii şi dezvoltând direcții noi. Creativitatea 
inginerească, de care aminteam că este o prezenţă la români, este dovedită de faptul 
că în condiţiile unei pieţe interne reduse, participarea firmelor româneşti la export 
constituie o direcție importantă şi tot mai numeroase sunt unităţile care sesizează 
că piața externă este mai interesată decât cea internă. 

Firmele româneşti din industria electrotehnică au înţeles globalizarea, 
întrepătrunderea, atât în producţie, cât şi în desfacere, şi încep să lucreze preluând 
în fabricaţie produse ale unor parteneri străini, lucrând pentru aceştia după 
documentaţii şi norme de calitate primite. Tehnic însă, din punct de vedere al 
nivelului problemelor abordate, după 27 de ani de la schimbarea sistemului 
economic, cu excepția unor firme cu capital străin — în special industria auto şi 
orizontala ei — nivelul de complexitate al produselor electrotehnice nu se ridică la 
nivelul tehnic al firmelor electrotehnice care au activat în etapa trecută. 

Astăzi, ca să crească şansele de a vinde un produs trebuie să ai cercetare, 
pentru a crea valoare adăugată, şi fonduri, pentru ca aplicând tehnologii moderne să 
poţi concura de la egal la egal cu un partener străin! Fondurile alocate pentru 
cercetare şi cele necesare pentru modernizarea industriei electrotehnice vor rămâne 
în continuare „un dureros călcâi al lui Achile” pentru economia românească. Ca un 
adevăr trist, supraviețuirea industrială obligă pe cei care lucrează astăzi în industria 
electrotehnică românească să producă ceea ce se cere şi poate fi vândut şi mai 
puțin ceea ce ar putea să facă şi se vinde mai greu! 

Organizarea industrială mondială, cu întrepătrunderea şi specializarea 
fabricilor şi desfacerea pe piaţă, impun o nouă ordine privind diviziunea cooperării 

după acest principiu, inclusiv în organizarea producţiei. De la a face totul — aşa 
cum industria electrotehnică românească era obligată să facă în trecut datorită 
izolării sale — acum ceea ce produce trebuie să fie la cel mai înalt nivel pentru a fi 
acceptat de cel care creează sisteme. lar ca să faci acest lucru la cel mai înalt 
nivel, trebuie să dispui de o forță de concepţie de înalt nivel şi să ai acces la 
tehnologii industriale de la o etapă la alta mai performante, dar tot mai costisitoare 
şi mereu în „„upgradare”. Cum aceasta înseamnă eforturi financiare ridicate pe 
care trebuie să le asiguri, găsirea „„nişelor ” în care poţi avea şanse şi poţi să le 
sustii financiar este o problemă de maximă importanţă. 


1.4.3. INDUSTRIA ELECTROTEHNICĂ ROMÂNEASCĂ - PROFIL 
ŞI REALIZĂRI 


Industria electrotehnică românească este astăzi în faţa unui proces complex 
de schimbare, în definirea profilului cel mai adecvat pentru a participa cu succes la 
politicile de piaţă, la dimensiunile pe care trebuie să le aibă o întreprindere pentru 
integrarea ei în economia mondială. Aceste noi cerinţe au condus la dispariţia unor 
unități şi restrângerea activităţii altora, lucru făcut în cele mai multe cazuri fără o 
analiză atentă a nevoilor ţării şi a şanselor lor de a fi competitive, România 
devenind un importator al unor lucruri pe care foarte bine le făcea în trecut, atât 
economic, cât şi ca performanță tehnică (echipamentul energetic, acționările 
industriale, materialele electrotehnice, echipamentele de tracţiune). Fabrici de mare 
tradiție, precum Electroputere Craiova, Uzina Reşiţa, Electrotehnica, fabricile de 
aparataj electric, fabricile de motoare electrice, cele care în economie ofereau baza 
pentru o dezvoltare industrială, acţionează doar pe „nişe restrictive”, pierzându-și 
impactul tehnico-economic pe care-l aveau în trecut. Și mai dureroasă este situația 
din industria electronică, unde fabrici cunoscute au dispărut: Fabrica de Cinescoape, 
Electronica, IPRS Băneasa, Fabrica de Calculatoare ş.a. Aceste mutații au avut 
impact şi asupra forței de muncă, atât numeric, cât şi calitativ. În faţa acestor 
provocări, industria electrotehnică românească îşi caută drumul în găsirea celui mai 
corect profil care să-i asigure competitivitatea, în dimensionarea şi modernizarea 
dotărilor tehnologice”, care să le asigure competitivitatea. Există semnale de 
dezvoltare a unor noi unități, care, atât din punct de vedere al soluţiilor tehnice, cât 
şi al ofertei economice sunt competitive, fapt dovedit de prezenţa lor pe pieţe 
internaționale (transformatoare electrice şi motoare speciale, echipamente 
complexe în energie şi tracțiune, acționări de procese industriale, bunuri de larg 
consum electrotehnice). Participarea capitalului privat la dezvoltarea industriei 
electrotehnice — aşa cum s-a făcut în perioada interbelică — ca să nu mai vorbim de 
perioada 1945-1990 în care statul a susținut masiv modernizarea — asocierea 
capitalului public-privat în realizarea unor obiective electrotehnice de interes 

reprezintă cheia pentru o industrie electrotehnică de succes, din păcate prea puţin 
implicat. De remarcat faptul că, în dezvoltarea noilor unităţi sau modernizarea 
celor care au activat în perioade trecute, preocuparea pentru introducerea unor noi 
tehnologii se sesizează în numeroase cazuri (Fig. 1.18). 


Fig. 1.18. Modernizări tehnologice la UMEB, AEM şi ARCTIC. 


Alături de firme vechi, care-şi consolidează poziţia pe piaţă prin găsirea unor 
nişe industriale, şi nivelul de performanţă pe care-l asigură, apar şi firme noi, cu 
capital românesc sau străin. 

General Turbo, despărțită de Uzina IMGB în anul 1992, începe privatizarea cu 
Compania Alstom în anul 1995. Rămâne una dintre puternicele unităţi ale electro- 
tehnicii prin producţia sa de turbine şi maşini electrice de mare putere. În profilul său 
de fabricaţie întâlnim fabricaţia de motoare sincrone de 1-10MW: 14-1.000 rpm, 
motoare asincrone de 1-10 MW, turaţii 300-3.000 rpm, motoare asincrone cuplate 
cu convertizoare statice. Este un producător recunoscut de generatore sincrone în 
gama 1-700 MW, răcite cu H; şi apă şi 1-60 MW, răcite cu aer (Fig. 1.19). 


Fig. 1.19. Rotoare de generatoare mari la General Turbo 35 MW şi 1.000 MW — Kozlodui. 


Integrarea în grupul Alstom dă firmei accesul să participe la mari proiecte 
europene, dispunând de o dotare excelentă şi personal tehnic de înaltă calificare. 

Fabrica de transformatoare Electroputere Craiova. În domeniul trans- 
formatoarelor mari continuă experienţa „Școlii de transformatoare de la Electroputere”, 
Grosu-Toma, rămânând unul dintre marii producători de transformatoare de înaltă 
tensiune (110-400 kV, zeci MW-400 MW) destinate sectorului energetic românesc 
şi altor utilizatori din Europa, America de Sud (Fig. 1.20). 

Fig. 1.20. Transformatoare de înaltă performanță în concepția şi execuţia fabricii de transformatoare: 
200 MVA, 231-121 kV (a) şi 380 MVA, 400 kV (b). 


Automatică-Electrotehnică, Electrotel, Grupul Electrocontact Botoşani în 
domeniul echipamentelor de automatizare dezvoltă, în continuare, echipamente 
pentru echiparea centralelor sau a unor obiective industriale. Automatica dezvoltă 
sisteme unitare de celule de medie tensiune de 7,2-24 kV-400 A, echipamente 
de compensare a factorului de putere, automatizări procese. Electrotehnica, fabrică 
high-tech cu preocupări recunoscute în domeniul aplicaţiilor electrotehnice 
cu electronică de putere, îşi păstrează acest profil oferind soluții complete pentru 
echipamente destinate acționării electrice sau automatizării unor procese industriale. 
Acordă asistență, mentenanţă şi service pentru instalaţiile livrate. Grupul Electro- 
contact Botoşani este un producător de aparataj electric de distribuţie şi comandă 
destinat unor utilizări industriale şi casnice, aparataj antiex, echipamente pentru 
industria navală şi metalurgică, senzori inductivi şi optoelectronici. Electrotel este 
specializată în proiectarea, echiparea şi fabricaţia dulapurilor de comandă şi 
semnalizări în domeniul tensiunilor joase şi medii, compensarea factorului de putere, 
automatizarea substaţiilor energetice, sistemelor de ventilaţie, sisteme SCADA. 

În fabricaţia motoarelor de uz general şi speciale, România avea în trecut o 
poziţie de leader pe piaţa motoarelor de uz general, al seriilor unitare şi maşinilor 
electrice antigrizutoase, fiind un „urmăritor” în privința maşinilor speciale destinate 
automatizărilor, maşinilor-unelte, aviației şi roboticii, poziție pe care încă o mai 
menţine. Dintre acestea doar IMEP şi ElectroPrecizia Săcele se pot lăuda astăzi cu 
producţii semnificative (7 fabrici mari). Din oferta pe care o prezintă astăzi aceste 
firme, se pot semnala: 

Uzinele Reşiţa — motoare asincrone cu rotor în scurtcircuit sau bobinat 
500-—10.000 kW, 300-3000 rpm; motoare şi generatoare sincrone 500-12.500 kW, 
100-1500 rpm; motoare şi generatoare de c.c. 500—6000 kW. IMEB — motoare 
antigrizutoase, motoare de tracțiune, grupuri electrogene. Electromotor Bega — 
motoare în gabaritul 0,25—55 kW, motoare pentru electrocasnice; Electroputere — 
motoare asincrone de joasă şi înaltă tensiune: motoare asincrone pentru medii 
explozive, motoare pentru foraj şi acționări de putere, generatoare până la 1.000 
kVA pentru CHE, motoare de tracțiune, foraj, laminoare. E/ectroprecizia Săcele — 
cu peste 15 mil. de motoare electrice în existenţa sa de mai bine de 80 ani, rămâne 

principalul exportator al motoarelor electrice trifazate 0,75-7,5 kW, piese de 
schimb pentru vechea industrie auto românească şi începuturi timide spre cea nouă. 
Ana IMEP — recent vândută concernului japonez NIDEC (95,5% din acţiuni), este 
un actor important pe piaţa mondială de motoare pentru industria auto, bunuri de 
larg consum, cu o capacitate de producţie de cca. 8 mil. unităţi. ICPE SA — unitate 
high-tech cu un puternic sector de concepţie, dar şi de uzinare în propriile 
capacități, consacrată tehnic în plan internațional prin performanţele maşinilor 
electrice speciale pe care le dezvoltă. Familia de motoare cu rotor disc — regina 
motoarelor pentru acţionarea roboților şi maşinilor unelte — concepute şi fabricate 
la ICPE şi Electrotehnica în trecut, şi-a mai pierdut din importanţă, dar tot la ICPE 
SA se dezvoltă astăzi noi familii de motoare speciale, selsine, rezolvere, 
giroscoape, maşini de cuplu cu o participare semnificativă pe pieţele internationale 
high-tech (Fig. 1.21). 


Fig. 1.21. Maşini electrice high-tech dezvoltate în anii 1990-2017 de ICPE. 


În alt domeniu, Gh. Dumitrescu dezvoltă aparatajul de comutație de joasă şi înaltă 
tensiune, în vid ultraînalt, cu aplicație la aparatajul electric de comutație (Fig. 1.22). 

Alte fabrici cu pondere în industria electrotehnică şi care extind profilul de 
fabricaţie a industriei electrotehnice româneşti sunt: 

SC Arctic Găeşti — una dintre cele 
mai puternice întreprinderi din industria 
electrotehnică — face parte din grupul 
internațional ARCELIK, cu o cifră de 
afaceri care depăşeşte 100 mil. euro, 
profilată pe fabricaţia bunurilor de larg 
consum: frigidere şi congelatoare, maşini 
de spălat vase sau rufe. Este una dintre 
cele mai mari firme europene de aparate 
frigorifice, cu un export de cca 85% în 


A ; i Fig. 1.22. Comutaţia în vid devine o prioritate 
60 de ţări, cu o capacitate de producţie ce a ICPE, prin dezvoltarea noii familii 


depăşeşte 2,6 mil. unităţi/an. de aparate de comutație. 
Electromagnetica SA — fondată în 

anul 1930 sub denumirea Standard Electrica Română, având pentru început 

preocupări în domeniul echipamentelor de telecomunicaţii şi centralelor telefonice, 

şi-a completat profilul cu o serie de echipamente pentru măsurarea energiei electrice, 
concepţia şi dezvoltarea de soluţii de iluminat, contoare şi sisteme de monitorizare 
a energiei, aplicaţii ale surselor noi de energie. 

AEM devine unul dintre marii producători de sisteme de contorizare, fiind un 
leader regional în dezvoltarea soluţiilor de contorizare a energiei electrice şi a 
gazelor. Este o companie integrată şi cu o mare capacitate de a controla întregul 
proces de producţie începând cu concepţia, continuând cu proiectarea, producţia şi 
testarea ei, terminând cu execuţia. Concepţie modernă în producerea de contoare de 
energie mono şi trifazate, contoare de gaze cu utilizarea TIC. 

ELBA — firmă a cărei vechime depăşeşte 100 de ani, este un producător de 
corpuri de iluminat, având în producţie peste 400 modele. În cadrul unei divizii 
Elba Automotive dezvoltă noi construcţii de faruri şi lămpi pentru automobile. În 
strânsă conexiune cu industria auto din ţară sau lucrând pentru export, în România 
există fabrici de cablaje, cu o pondere importantă în industria electrotehnică (Leoni: 
Bistriţa, Piteşti, Arad, Beiuş; Kronberg & Schubert: Nadab Arad, Sumitomo Tg. Jiu), 
zeci de firme la Ploieşti, Timişoara, sau de componente mecanice sau electrotehnice. 

ElectroArgeş — fabrică specializată în producţia de electrocasnice şi utilaj 
gospodăresc, echipamente electrice destinate sectorului agricol, unelte de mână. 
Cooperare cu firma Karcher în fabricaţia de aspiratoare. 

ElectroBAT Bistriţa — fabrică de acumulatoare parte a grupului sud african 
METAIR care deţine, din anul 2012, 99% din acţiuni. Producătoare de acumulatoare 
pentru industria auto, partener al unor firme europene, cu o producţie ce depăşeşte 
3,3 mil. unități/an. 

Firma Caranda — firmă de acumulatoare integral românească, începută ca o 
afacere de familie, dar al doilea producător de baterii din ţară — specializată în 
producţia de acumulatoare pentru condiţii grele de lucru: tracţiune grea, surse noi 
de energie. A câştigat un segment important de piață, 10-15%, datorită calității 
diagnozei automate a stării bateriei, a staţiilor service pe care şi le-a dezvoltat în ţară, 
a mentenanţei. 

Elecmond Electric SRL — unitate înfiinţată în anul 1997, specializată în fabricaţia 
şi reparația transformatoarelor electrice cu ulei, de puteri 25-—10.000 KVA la 
tensiuni până la 110 kV, localizată în jud. Dolj-Carcea în aceeaşi zonă în care a 
funcționat în trecut Fabrica de transformatoare Filiaşi. 

Electroceramica Turda — furnizorul de izolatoare suport şi de linie pentru întreg 
sistemul energetic românesc şi al fabricilor de aparataj de înaltă tensiune, a mai produs 
izolatoare ceramice până în anul 2013. Scăderea comenzilor în favoarea importului — 
deşi înainte de anul 1990 fabrica era şi un principal exportator — a determinat-o 
să treacă la fabricaţia de izolatoare de medie tensiune din răşini epoxidice. 

Din ICME Bucureşti, una din cele mai mari fabrici româneşti de cabluri şi 
materiale electroizolante, s-a desprins prin privatizare secţia de cabluri, care a devenit 
parte din grupul grecesc Helenic Cables, sub numele ICME-ECAB, producătoare 

de cabluri de joasă şi medie tensiune, cabluri de telefonie, pierzându-şi ponderea 
pe care o avea în trecut pe piaţă. 

În domeniul tracțiunii electrice, urbane şi feroviare există câteva firme în 
România cu rezultate notabile în ceea ce priveşte modernizarea sau dezvoltarea de 
sisteme de tracțiune electrică urbană sau feroviară: ICPE Saerp, Reloc-Electroputere, 
Softronic. De menţionat că în domeniul tracţiunii, în afară de concepție, România 
dispune şi de o industrie de mijloace de tracțiune electrică, modernizată în ultimii ani: 
Astra Vagoane Călători şi Astra Bus Arad, VHU Paşcani. În istoria transportului 
electric urban, după o perioadă de glorie a tramvaiului, troleibuzul a fost cel care a 
stat în interesul municipalităților pentru ca apoi dependenţa vehiculului faţă de 
traseu şi de linia de contact să încline balanţa spre autobuz. Înainte de anul 1990 
acționarea electrică a tramvaielor se făcea în România după scheme clasice: 
contactor-relee-rezistenţe de frânare, iar după anul 1990 cei care îşi propuneau 
modernizarea tramvaielor (URAC-Electroputere Paşcani) apelau la sistemele chopper 
realizate de ICPE SAERP, întreprindere high-tech din România. Progresele mai 
rapide obţinute în acționarea electrică a troleibuzelor după anul 1990, cu motoare 
asincrone şi convertizoare de frecvenţă, a făcut ca atât modernizarea de tramvaie, 
cât şi realizarea celor noi, să se facă utilizând acționări similare: motor asincron şi 
convertizor de frecvenţă. 

URAC București, Uzina Vagoane Călători Arad şi Electroputere Paşcani au 
fost unităţile angrenate după 1990 în modernizarea tramvaielor, iar la Arad se 
construieşte un tramvai în concepţie total românească UVA-ICPE SAERP — 
vagonul de tramvai Autentic — care îl completează pe cel luat pe bază de licenţă de 
la Siemens, tramvaiul Imperio (Fig. 1.23). 


Fig. 1.23. Tramvaie modernizate, realizate la UR AC Bucureşti. 


ICPE SAERP — o societate nou înființată după anul 1992 prin privatizarea 
unei secţii din ICPE, cu o tradiţie de mai bine de 50 de ani în domeniul tracţiunii 
electrice, joacă un rol important în dezvoltarea unor sisteme de tracțiune electrică 
şi furnizor de echipamente de acţionare. Sunt prezentate mai jos tramvaie 
modernizate sau noi echipate cu sisteme de tracţiune ICPE SAERP. 

Cele două noi tramvaie fabricate după 1990 în România sunt tramvaiul Imperio, 
după licenţa Siemens, şi cel realizat în concepţie românească: Autentic (Fig. 1.24). 

Fig. 1.24. Tramvai Imperio, licență Siemens, şi Autentic, tramvai de concepţie românească. 


În domeniul troleibuzelor, concepţia şi dezvoltarea fabricaţiei de troleibuze 
s-a făcut în două etape: în prima, dezvoltarea fabricaţiei de troleibuze echipate cu 
aceleaşi motoare de c.c. ca la acționarea clasică la care se adaugă variatorul de 
viteză (chopperul), câştigul fiind economia de energie prin recuperarea energiei la 


Fig. 1.25. Două generaţii de troleibuze dezvoltate în România de Uzinele Astra Arad 
şi ICPE SAERP, acţionare în c.c. şi chopper, motor asincron şi convertizor de frecvență. 


În cea de a doua etapă, care se raportează după anii 2010, se va trece la 
motorul asicron şi convertizor de frecvență, acțiune care a condus la avantaje 
suplimentare față de cele semnalate în prima etapă: creşterea randamentului 
motorului de tracțiune, fiabilitate, electronizare masivă a vehiculului, echipamente 
de diagnoză, dinamică superioară a vehiculului, introducerea pe scară largă a TIC. 
În Figura 1.25 se prezintă troleibuze moderne realizate în această perioadă în 
România, acţionate în c.c. şi c.a. 

În domeniul tracţiunii feroviare, unităţile din zona Craiova au un rol important 
atât în modernizarea locomotivelor şi ramelor de automotoare, cât şi în dezvoltarea 
unor sisteme noi de tracţiune. În perioada trecută, Electroputere Craiova, care 
a fabricat peste 5.000 de locomotive LDE şi LE, a înzestrat întreg parcul de 
locomotive al CFR şi a fost un principal exportator, împărțind această piață cu 
Uzina Faur, producătoare de locomotive DH şi parțial DE. 

Electroputere Craiova face parte împreună cu Reloc din Grupul GRAMPET 
(cel care a cumpărat în anul 2012 producţia de locomotive şi o parte a brandului 

Electroputere), reuşind unele modernizări 
de succes şi dezvoltând în ultimii ani 
o locomotivă destinată exportului. LDH 
Tera Nova, o locomotivă versatilă 
cu posibilitatea de funcţionare pe diverse 
ecartamente, are o putere de 1.250 CP 
şi poate funcţiona cu uleiuri vegetale 
(Fig. 1.26). 

Reloc este specializată în modernizări 
de locomotive, rame electrice şi auto- 
motoare. 

Softronic este o unitate high-tech intrată de curând în domeniul tracţiunii 
electrice. Se înfiinţează în anul 1999, având ca principal obiectiv atât modernizarea 
de locomotive, cât şi dezvoltarea altora noi. Câteva realizări recente dovedesc forța 
de concepţie şi capacitatea de industrializare a unor soluţii: locomotiva Phoenix, 
o primă locomotivă cu reglaj pe joasă tensiune cu chopper, şi Transmontana, 
o locomotivă de 6.600 kW (Fig. 1.27). 


Fig. 1.26. Locomotivă Diesel hidraulică 
de 1.250 CP Tera Nova. 


Fig. 1.27. Locomotivă Transmontana şi rame electrice Hyperion de la Softronic. 


Indratrac este o firmă de cercetare-dezvoltare de dimensiune mijlocie-mică, 
formată după 1990, cuprinzând mulți specialişti ai platformei industriale Electroputere. 
Este specializată în echipamente de electronică de putere, tracţiune electrică 
feroviară şi urbană. Contribuţii la modernizarea unor locomotive Diesel hidraulice 
în locomotive electrice, cu motor asicron, convertizor de frecvenţă şi acumulatoare 
Li-lon (Locomotivă LDH 1250). 


1.4.4. CERCETAREA ȘTIINȚIFICĂ ÎN ELECTROTEHNICĂ 
DIN ANUL 1990 ŞI PÂNĂ ÎN PREZENT 


După anul 1990, schimbările survenite în economia naţională au avut reper- 
cusiuni dramatice asupra structurii cercetării româneşti, reprofilarea industrială — 

în structura institutelor de cercetări care, în situația lipsei de comenzi, au trebuit 
să se adapteze în funcţie de cerinţele pieţii. Fondurile reduse pe care statul şi firmele 
le puteau asigura au influenţat şi ele numărul institutelor, profilul şi dimensiunea 
personalului care activa în acestea. Faţă de cerințele UE 20-2020 care prevedeau 
ca cercetarea ştiinţifică în ţările UE să fie finanțată în anul 2020 cu minim 2% din 
PIB, România nu a depăşit din anul 1990 şi până astăzi procentul de 0,5% din PIB, 
printre cele mai mici din UE. După Anuarul Statistic al României pentru anul 2016, 
numărul total de salariaţi în cercetare (2015) este de 31.331, dintre care cercetători 
17.459, de cca 8 ori mai redus decât cel existent în anul 1989! 

Din punct de vedere al cheltuielilor pentru activităţi C-D, fondurile alocate au 
variat între 0,3—0,5 din PIB. Acest lucru s-a reflectat în reducerea dimensiunilor 
colectivelor de cercetare, renunțarea la unele domenii, pierderea profilului unor 
institute care nu mai puteau supraviețui, aşa cum a fost cazul institutelor din 
domeniul: maşinilor electrice, condensatoarelor, cele de componente electronice, 
hard calculatoare şi chiar de electronică industrială. Cercetarea ştiinţifică a trecut în 
aceşti ani (1990-2017) prin perioade nu simple, s-a integrat în politicile europene 
ca participant activ la Programele de cercetări europene şi-a recâştigat o meritată 
vizibilitate ştiinţifică, lucrări ştiinţifice ale unor cercetători români fiind publicate 
în mari edituri ştiinţifice din lume. Privatizarea unor institute — atunci când a fost 
rațional făcută — a creat o serie de unităţi high tech care încep să aibă o pondere tot 
mai importantă în furnizarea de proiecte şi realizarea unor echipamente de mare 
complexitate, cum este cazul echipamentelor energetice, de foraj, tracţiune electrică — 
cu un grad înalt de utilizare a electronicii de putere şi TIC — motoare electrice 
specializate, proiecte la cheie, realizate împreună cu mari firme din străinătate şi 
destinate pieţii interne şi a celei internaţionale. 

Din păcate, după privatizare, unitățile industriale din industria electrotehnică 
românească au rupt legătura cu cercetarea autohtonă care le furniza soluţii, au fost 
înglobate în structuri internaționale care au propriile centre de cercetare şi nu 
apelează la cercetarea din electrotehnica românească, iar formarea de noi start-up-uri 
sau spin-off-uri în care s-ar putea transfera rezultate ale cercetării este lentă din 
cauza lipsei de stimulente acordate noului întreprinzător: credite, scutiri de impozite, 
alte facilități. 


1.4.5. REALIZĂRI ŞTIINŢIFICE ŞI CONTRIBUȚII 


Cercetarea ştiinţifică în domeniul electrotehnicii se desfăşoară în cadrul 
facultăţilor cu profil electric, al institutelor de cercetare ştiinţifică (ICPE-CA şi 
ICMET Craiova care sunt institute naționale), firmelor high-tech, desprinse din vechi 
unități de cercetare şi care dezvoltă o interesantă activitate cercetare/dezvoltare în 
domeniu (ICPE SA, ICPE-ACTEL, ICPE SAERP, IPA, Softronic). Despre celelalte 

institute cu profil electric: ICE, ITC, IPA (vezi subcapitolele specifice). Finanţarea 
proiectelor de cercetare se face de la Programele naționale sau europene, comenzi 
din partea mediului economic. 


1.4.5.1. Cercetarea în universități 


După anul 1990, universităţile şi-au creat puternice centre de cercetare, au 
devenit parteneri căutați atât la Programele europene, cât şi la Planurile naționale. 
S-a dezvoltat infrastructura de cercetare, majoritatea facultăților electrotehnice 
beneficiind de fonduri însemnate pentru achiziţia de echipamente de cercetare. 
Cu cei 6.400 cercetători existenţi în anul 2015 (după Anuarul Statistic 2016), 
cercetarea din universități (în toate domeniile inclusiv electrotehnica) reprezintă 
aproximativ o treime din forța de cercetare a României. 

Facultatea de Inginerie Electrică din Bucureşti şi-a organizat cercetarea 
ştiinţifică în cadrul a 7 centre, cercetările principale abordate fiind în domeniile 
magnetismului, tehnicilor de măsurare, modelării electromagnetice şi optimizării 
maşinilor electrice, materialelor şi acţionărilor electrice, convertoarelor statice şi 
ingineriei biomedicale. 

Facultatea de Inginerie Electrică şi Energetică din Timişoara. În cadrul 
Departamentului de inginerie electrică se abordează numeroase proiecte derivate 
din planurile naționale sau din colaborări internaţionale: maşini electrice şi sisteme 
de control al proiectării maşinilor electrice, testării şi monitorizării lor, acţionărilor 
electrice în procese industriale acționărilor electrice, electrotehnologii şi iluminat. 

Universitatea Tehnică din Cluj-Napoca. S-au constituit mai multe centre de 
cercetare în cadrul Facultăţii de Inginerie Electrică, având ca direcţii de cercetare: 
inginerie medicală, câmpuri electrice intense etc. 

Facultatea de Inginerie Electrică, Energetică şi Informatică din laşi. Abordează 
în cadrul centrelor problema procesării imaginilor în traficul auto, tehnică utilizată 
în recuperarea pacienţilor cu boli neurologice, noi materiale compozite pentru 
ecranări electromagnetice, sisteme de predicţie şi control a circulaţiei, microfire 
magnetice pentru aplicații speciale (explozii la distanță) şi microsenzori acustici 
pe bază de nanofire magnetostrictive, conversia energiei şi sisteme electromecanice 
de conversie a energiei. 

Facultatea de Inginerie Electrică din Craiova. Domeniile de cercetare abordate 
aparțin energiei şi mediului, proceselor şi produselor inovative în inginerii, tracțiunii 
electrice şi managementului industrial. Programele de cercetare se desfăşoară în 
cadrul a 5 centre: inginerie aerospațială, electrotehnică în transporturi şi sisteme de 
energie, inginerie electrică şi electroenergetică, centru de inovare şi transfer 
tehnologic, sisteme electromecanice şi calitate. Centrul de transfer e integrat în viața 
industrială a regiunii. 

Facultatea de Inginerie Electrică şi Știința Calculatoarelor din Braşov. 
În cadrul celor 29 centre de cercetare, în profilul electrotehnic, se dezvoltă cercetări 

în domeniile: surse regenerabile şi reţele inteligente, aplicaţii ale electronicii de 
putere în domeniul surselor noi de energie, modelări şi simulări ale unor sisteme 
hibride, reţele distribuite, sisteme electrice şi compatibilitate electromagnetică, 
modernizarea echipamentelor electrice şi electronice, modelări şi proiectări de 
motoare electrice, sisteme avansate de expertiză şi monitorizare, compatibilitate. 

Facultatea de Inginerie Electrică şi Știința Calculatoarelor din Suceava. În 
cadrul centrelor sale de cercetare dezvoltă originale abordări în domeniul maşinilor, 
aparatelor şi acţionărilor electrice familiilor de senzori, traductoare şi actuatoare, 
automatizarea unor procese industriale, surse noi de energie, eficiență energetică. 
Editează o revistă indexată ISI: Advanced in Electrical and Computer Engineering. 
Colectivele de cercetare din cadrul facultății abordează următoarele direcţii 
tematice: modelarea electromagnetică, managementul energiei electrice/termice, 
comenzi secvențiale, aplicaţii biomedicale, compatibilitate electromagnetică, acționări 
electrice vectoriale, roboți. 

Facultatea de Automatică, Calculatoare, Inginerie Electrică şi Electronică 
din Galaţi. În cadrul Departamentului automatică şi inginerie electrică se dezvoltă 
programe de cercetare abordând: electronica de putere şi acționările electrice, 
sisteme electromecanice, ingineria electrică şi sisteme moderne de conversie a 
energiei, utilizarea eficientă a energiei, robotică, echipamente navale, nebulozitatea 
ca factor important în conversia solară. 

Facultatea de Inginerie Electrică, Electronică şi Tehnologia Informaţiei din 
Târgovişte. În cadrul Universităţii „Valahia” din Târgovişte funcţionează un Institut 
de Cercetare Ştiinţifică şi Tehnologică Multidisciplinară. În cele 15 centre de 
cercetare, cuprinzând 35 laboratoare de cercetare, se abordează cercetări în domeniul 
surselor noi de energie, a sistemelor inteligente bazate pe acestea, a nanomaterialelor 
şi MEMS, a aplicaţiilor ingineriei mecanice şi ale ştiinţei materialelor, a sistemelor 
solare distribuite şi a tehnologiilor de testare module. 


1.4.5.2. Rezultate ale cercetării în institute de cercetare şi unităţi de 
înaltă tehnologie 


ICPE CA ia ființă în anul 2004 desprinzându-se de ICPE şi constituindu-se ca 
Institut Naţional. Preocupările şi cercetările de material în aceşti ani la ICPE-CA 
(1990-2010) au fost marcate de fenomenul „nano”, un nou concept de tratare si 
dezvoltare a materialelor cu proprietăți dorite, atunci când poți dirija formarea 
texturii lor prin aşezarea dirijată a unor particule din materialul dat, asemănător cu 
aşezarea atomilor la solidificarea unei topituri cu formarea reţelei cristaline. În 
domeniul materialelor supraconductoare cu temperatura critică ridicată (la temperatura 
azotului lichid) a fost elaborată o tehnologie bazată pe metoda ceramică care asigură 
obținerea de materiale supraconductoare ceramice, de compoziţie YBa»Cu30-, 
cu denumirea comercială YBCO, având granulația şi conţinutul de oxigen 
controlabile. A fost elaborată o tehnologie de laborator pentru realizarea de cabluri 
mono- şi multifilamentare compozite din materiale ceramice de temperatură 

critică ridicată (83-91 K) cu Cu şi Ag (metoda pulberii în tub). Cercetările au fost 
extinse către sistemul MgB, pentru aplicaţii ale sârmelor supraconductoare, dar la 
temperaturi în jurul a 30 K. 

S-au dezvoltat materiale ceramice necesare construcţiei pilelor de combustie 
cu electrolit solid: pentru electrozi, ceramică bazată pe LaMnOs-dopat cu Sr şi 
ceramica LaCoO3, pentru electrolit, ZrO, stabilizat cu 8% mol Y20; şi inter- 
conectori din LaCrOs-dopat cu Sr şi Ca. Din realizările aceluiaşi laborator trebuie 
amintită stabilirea tehnologiei de fabricaţie pentru o ceramică biocompatibilă pe 
bază de trifosfat de calciu. 

În domeniul materialelor de 
contact se cercetează şi se dezvoltă 
noi familii de contacte pe bază 
de AgZnO pentru înlocuirea Cd 
din producţia curentă de contacte 
AgCdO şi s-au obţinut noi tipuri 
de contacte din categoria celor 
din materiale placate (Fig. 1.28). 
De asemenea, au fost obţinute 
materiale stocatoare de hidrogen 
pe bază de aliaje de La şi aliaje de Fig. 1.28. Materiale de contact placate în piste. 
Mg, de asemenea pulbere nano de 
Ag cu numeroase întrebuințări, soluţii coloidate de Ag, şi au fost stabilite 
tehnologii de sudură prin difuzie la cald pentru o serie de perechi de materiale 
nemiscibile (de exemplu, SiC cu Ti). S-au dezvoltat pe direcţia nanocompozitelor 
C-C, dar şi pe linia tradițională pentru utilizări în maşini. Sunt studiate 
nanocompozite C-C pentru înlocuirea conductorilor de Cu din maşini electrice, 
realizarea supercapacitorilor pentru stocarea foarte densă a sarcinii electrice, se 
obţin fibre carbonice şi compozite cu aceste fibre, pelicule rezistive pentru aplicații 
diverse, plăci bipolare din compozite grafit-polimeri, diferite materiale flexibile de 
ecranare a câmpurilor electromagnetice, diverşi senzori. Studiul materialelor 
magnetice permanente pe bază de Nd-Fe-B a condus la realizarea unor magneţi 
permanenţi de mare performanţă şi la obţinerea în 1998 al unuia dintre primele 
brevete din Europa privind reciclarea deşeurilor din magneţi. Se dezvoltă noi 
compozite magnetice moi pe bază de Fe pentru maşini electrice şi compozite 
magnetic dure pe bază de Nd-Fe-B, iar firele feromagnetice micronice obținute au 
condus la introducerea în fabricaţie de serie la Ceprohart a tehnologiei de fabricaţie 
a hârtiei securizate. 

Aliajele magnetice permanente cu temperatură Curie scăzută au permis 
utilizarea lor la fabricaţia cablurilor aeriene de transport energie pe care nu se mai 
poate depune gheaţă, eliminând astfel pericolul ruperii acestora din cauza greutăţii 
suplimentare a gheții depuse. 

În domeniul energiei şi a sistemelor de conversie s-au realizat microhidro- 
generatoare electrice autonome care sunt amplasate pe cursul apelor — semnalizarea 
şenalului navigabil al unor cursuri de ape navigabile și ambarcaţiuni acţionate 
electric (Fig. 1.29). 


Fig. 1.29. Aplicaţii privind: a) asigurarea semnalizării luminoase pe şenalul navigabil; 
b) asigurarea cu energie a utilităţilor electrice pentru o ambarcațiune cu propulsie electrică (c). 


S-au realizat sisteme de turbine cu două rotoare contrarotitoare, ambele cuplate 
la un singur generator electric. Astfel, cel de al doilea rotor contribuie suplimentar 
la puterea totală a sistemului, captând energia cinetică a vârtejului din avalul primului 
rotor, care se deplasează în sens opus mişcării. 

În domeniul desalinării capacitive a apei de mare, G. Hristea dezvoltă o 
tehnologie alternativă nonmembranară de tip deionizare capacitivă şi obţinerea unor 
electrozi specifici aplicaţiei pe bază de xerogelcarbonic. În soluția propusă, efluentul 
lichid curge printr-un ansamblu de 2 electrozi cu suprafaţă specifică mare, aflaţi la 
o diferenţă de potenţial de până la 1,2 V, ionii sau alte particule încărcate fiind 
atrase şi menținute electrostatic pe suprafaţa electrozilor poroşi, un efluent de curățare, 
îndepărtându-le apoi de pe aceştia. Pentru acest subiect încă din anul 1960, când 
B. Caudle a sugerat această metodă ca posibilă soluţie pentru desalinare, se caută 
soluții de optimizare care să permită transferul acestei soluţii în aplicaţii industriale. 
Cercetările menționate, privind structura electrozilor şi a soluţiilor constructive, 
având un pronunţat caracter de originalitate, au condus la realizarea unui pilot la 
care randamentul se plasează între 87-99%, soluţie generalizabilă în domeniul 
desalinării apei, realizarea unor purități a apei cerută de industria farmaceutică, 
a semiconductoarelor promițătoare, cercetări high-tech în domeniul desalinării. 

ICMET Craiova. Institut cu profil deosebit de larg în trecut întrucât acoperea 
profilul Electroputere Craiova (maşini electrice, transformatoare, aparataj de înaltă 
tensiune, tracţiune echipamente complexe, încercări la înaltă tensiune şi la putere de 
rupere a arcului electric), după anul 1990, odată cu restructurarea Uzinei Electroputere, 
şi-a redus preocupările în aceste domenii cu excepţia încercărilor, ICMET rămânând 
un institut în care priorităţile se concentrează în domeniul încercărilor. Abordează 
noi direcţii de cercetare în monitorizarea şi diagnoza echipamentelor electrice, 

aplicaţii industriale în electronica de putere. Este leader în domeniul comptabilității 
electromagnetice. 

ICPE SA. Frecvența cu care apare ICPE în dezvoltarea electrotehnicii 
româneşti în perioada 1945-1990 este explicabilă datorită oamenilor de care 
dispunea — oameni şi valoarea lor — numărul lor şi echilibrul între cercetarea 
fundamentală şi cea aplicată, legătura cu industria şi transferul tehnologic de 
produse, tehnologii, cunoştinţe, situaţie întâlnită şi după anul 1990. 

După anul 1990 ICPE s-a reorganizat în 11 entități: 10 ca societăți comerciale 
high-tech: ICPE SA, ICPE SAERP, ICPE ACTEL, EUROTEST, ICPE-Maşini 
Electrice, ICPE ECOENERG, ICPE ELCOND, ICPE Electrostatica, ICPE- 
TRAFIL Iaşi, ICPE-Bistriţa şi un Institut Naţional ICPE-CA (Cercetări Avansate). 

ICPE SA, dar şi celelalte societăţi din acelaşi brand, joacă acelaşi rol de 
leader al electrotehnicii româneşti pe care l-au avut şi în trecut — maşinile electrice 
speciale, domeniu tradiţional al ICPE, continuat într-o viziune ştiinţifică modernă 
de V. Racicovschi şi colectivele sale, atât din punct de vedere al soluţiilor tehnice 
date, cât şi al tehnologiilor de realizare. Școala de maşini electrice de la ICPE 
menționată în subcapitolul 1.3 — cu referire la cele 3 direcţii: serii unitare de 
motoare electrice, maşini electrice pentru acționări industriale şi maşini speciale 
high tech — se concentrează şi se consolidează în aceşti ani, pe ultima direcţie, 
ICPE SA devenind unul dintre puternicele colective europene de concepție 
şi dezvoltare. Problema tracţiunii electrice (biciclete, scutere, autoturisme şi 
microbuze) a fost o preocupare mai veche a ICPE, dat fiind caracterul inter- 
disciplinar al cercetării (motoare electrice specializate, motoare cu rotor disc 
introduse în roată, electronică de comandă, surse de alimentare). După 1990 se 
echipează o Dacia Solenza cu propulsie electrică (2004), microbuz electric (2006), 
sisteme de propulsie pentru ambarcaţiuni (2008-2015), un sistem de acţionare/ 
control montat pe un autoturism VW şi pe un scuter (Fig. 1.30). 


Fig. 1.30. ICPE SA şi motoarele de tracţiune: a) motor electric răcit cu apă; b) motor sincron 
fără perii; c) motor electric pentru vehicule hibride; 4) roată motoare pentru scutere. 


După anul 1990, ICPE continuă cercetările în domeniul aplicațiilor surselor 


la Agigea (1984) un poligon de încercări şi optimizări pentru soluții de conversie 
a energiei (Staţia de încercări experimentale — Fig. 1.31). Din anul 1998 se dezvoltă 
conceptul de „casă inteligentă şi ecologică”, descriind un tip de locuinţă care 

integrează elemente solare active şi pasive cu un management al energiei BMS 
securitate, monitorizare şi optimizare parametri energetici. 


Fig. 1.31. Centrala PV de la Agigea şi autonomia energetică a unui far, realizat de ICPE, 
alimentat cu energie solară pentru iluminat şi transmiterea de date. 


ICPE SAERP este o firmă privată high-tech, desprinsă în anul 1992 din ICPE 
prin privatizare, cu capital privat integral românesc, care moşteneşte experiența 
Secţiei de redresoare şi echipamente de acţionare (LAREC) din ICPE şi oameni de 
înaltă profesionalitate în domeniul acționărilor electrice, cunoscuţi prin lucrările 
prezentate anterior: tracţiune, foraj, redresoare de putere, acționări industriale. 
Dezvoltă acţionări electrice utilizând motoare de c.c. şi chopper, sau de c.a. 
şi convertizoare de frecvență, convertizoare statice pentru servicii auxiliare, 
acționări industriale de putere, sisteme de controlere cu microprocesor, transmisii 
de date prin interfeţe specializate, diagnoza Touchscreen, IGBT-uri şi comanda 
prin drivere cu protecţie inclusă. Realizări deosebite în transportul electric urban: 
tramvai, troleibuz, autobuz electric, cu soluţii transferate industrial şi aflate deja 
în exploatare (Fig. 1.32). 

= a, i DP: ICPE ACTEL. În domeniul acţionărilor 
a © de putere, ICPE ACTEL îşi consolidează 
politica sa de leader în domeniul acționărilor 
electrice de putere amintite în perioada 
trecută, regăsindu-se şi astăzi în multe şi 
moderne soluţii date în diverse domenii. 

În domeniul acţionărilor şi exploatărilor 

de petrol şi gaze, ICPE ACTEL dezvoltă după 


Fig. 1.32. Troleibuzul cu acţionare electrică SO ERE originale: TIELA 
în c.a. conceput de ICPE SAERP şi intrat — echipamente de foraj utilizând motoare 


în fabricație la Arad. de curent alternativ şi convertoare c.a./c.c. 

pentru condiții grele de funcționare (dincolo 

de Cercul Polar sau în zona tropical aridă), ultimele soluții promovate de ICPE 
ACTEL şi care-l înscriu în rândul celor mai performanți furnizori de echipamente, 
aplicate atât la forajul terestru, cât şi cel marin, au la bază câteva idei fundamentale 
privind structura: surselor de energie, a convertoarelor c.a./c.c. alimentate din sursă, 

a utilajelor tehnologice (trolii, pompe, masă rotativă, fopdrive, servicii auxiliare) 
alimentate după secvenţe care să asigure o eficiență energetică maximă (Fig. 1.33). 


b 


Fig. 1.33. Echipamentele electrice de foraj concepute de ICPE ACTEL în funcţiune la Polul Nord: 
Novai Uigorod (a) şi organizare energetică la forajul terestru (b). 


— modernizări ale platformelor de foraj marin urmărind reducerea consumului 
de motorină/metru liniar de foraj, soluții care plasează firma printre promotorii 
acestor soluţii în ţară şi în lume. Dezvoltă după soluții proprii stații de cuplare, 
sincronizare şi protecţii pentru grupuri Diesel-generator, funcţionând pe bară comună 
de tensiune, promovând în mod original conceptul PMS (Power Management System), 
o premieră națională. 

În domeniul energiei, ICPE ACTEL este leaderul echipamentelor de excitație 
statică cu comandă digitală pentru întregul parc de CHE din România şi o prezență 
în ţări precum India, Indonezia, Thailanda, Turcia, R Moldova, Kenia, Franţa. 
Două alte soluţii tehnice merită a fi menţionate: nava cu propulsie electrică 
destinată transportului de personal la platformele de foraj marin şi conceperea unui 
sistem de organizare a unui centru de primiri populaţie în cazuri extreme de stocare, 
grup electrogen), apt să răspundă problemelor medicale, comunicaţii. Nava cu 
propulsie electrică Phoenix beneficiază de un sistem modern de frânare care 
utilizează parţial din energia electrică a centralei electrice (cca 10 MW) pentru 
propulsia acesteia în perioadele în care pompele nu lucrează, permiţând utilizarea 
ei şi ca navă de transport personal de la țărm la platforma de foraj marin. O altă 
cercetare finalizată de ICPE ACTEL s-a referit la utilizarea unui mix de surse 
energetice, convenţionale şi neconvenționale, pentru asigurarea cu energie a unui 
centru funcțional de asigurare a condiţiilor de supravieţuire după un accident major. 

IPA, cel mai puternic institut de cercetare/proiectare în domeniul automatizărilor 
(vezi subcapitolul anterior), practic cel care a „automatizat” majoritatea proceselor 
industriale în ţară şi a fost promotorul acţionărilor pentru maşini-unelte, domeniu în 
care a fost obligat să-şi restrângă activităţile din cauza slabei industrializări a 
României după anul 1990, păstrându-şi însă priorități în numeroase domenii. IPA 
rămâne o importantă prezenţă în economia românească prin concepția sa tehnică 
întâlnită în cadrul unor noi sisteme de diagnoză pentru hidroagregate şi modernizarea 
staţiilor şi substaţiilor electrice, aplicații industriale pentru conducerea proceselor 

în timp real. In domeniul automatizărilor industriale, dezvoltă în concepţie proprie 
o serie de echipamente şi sisteme SCADA, este titularul unor soluții originale în 
aplicarea unor sisteme informatice şi este furnizor de formare profesională. 


1.5. TENDINŢE ALE INDUSTRIEI ELECTROTEHNICE 


Electricitatea şi aplicaţiile ei au reprezentat în istoria dezvoltării electro- 
tehnicii româneşti domenii în care creativitatea inginerului electrician s-a manifestat 
cu pregnanță, contribuind atât la aplicarea unor rezultate apărute în alte țări, cât 
şi la promovarea unor idei şi concepte ştiinţifice proprii, care au stat la baza 
dezvoltării domeniului. Electrotehnica românească s-a integrat în tendințele care 
apăreau în lume, a înţeles nevoia de interconectare internaţională a eforturilor care 
trebuiau să conducă la dezvoltarea societăţii. Standardizarea în electrotehnică este 
încă din anul 1906 un exemplu, atunci când fabrici cu interese poate diferite au 
acceptat să-şi stabilească, în cadrul Comisiei Electrotehnice Internaţionale (CEI), 
recunoaşterea oriunde în lume a unităţilor de măsură a performanţelor: game de 
tensiuni, puteri, curenți, un prim demers în globalizare, România implicându-se 
de la început în această acţiune. 

Astăzi, problemele care stau în faţa electrotehnicii sunt mult mai complexe, 
se derulează în timpi scurţi, au o mare generalitate a aplicațiilor, a gradului de 
inteligență şi a dificultății stăpânirii lor, impactul fiind pozitiv asupra societăţii, 
dacă măsurile sunt luate la timp, sau negativ, dacă ele nu sunt abordate cu 
competența necesară. 

Noul concept care domină lumea tehnicii, smart/inteligent, se extinde la nivel 
global în toate sectoarele societăţii şi nu numai în cele inginereşti. Vorbim de reţele 
de energie inteligente, de oraşe inteligente, structură inteligentă, transport 
inteligent, rețele de apă inteligentă, fabrică inteligentă. Acest concept „inteligent” 
presupune cerinţe noi care se îndreaptă spre industria electrotehnică clasică, 
electronică şi automatică, TIC, cerinţe bazate pe principii noi şi largi interconectări 
cu alte domenii: fizică, biologie, ştiinţele naturii. Abordările în electrotehnică 
trebuie să răspundă unor probleme de mare actualitate astăzi: reducerea nivelului 
de poluare (decarbonizarea proceselor), asigurarea cu energie electrică (surse noi, 
stocare energii, utilizare inteligentă) şi apă (desalinare, electrolize), creşterea 
duratei de viaţă (noi tehnici medicale de investigare, aparatură medicală de 
diagnostic şi tratament), robotizarea activităților industriale şi aplicarea inteligenţei 
artificiale în procesele de fabricaţie, introducerea TIC în tot ceea ce ne înconjoară 
(casă inteligentă, fabrică inteligentă, transport ş.a.). Se spune că numai pentru 
asigurarea acestor lucruri vor trebui dezvoltate miliarde de senzori şi milioane de 
sisteme [123]. Internet of Things (loT) şi conceptul cloud al marilor bănci de date 

vor domina lumea, şi România, aşa cum a făcut-o şi în trecut când era regăsită în 
avangarda descoperirilor în electrotehnică, nu va trebui să lipsească. Şi toate aceste 
acțiuni se integrează conceptului de dezvoltare sustenabilă a societăţii, siguranța 
populaţiei, creşterea standardului de viaţă. 

Învățământul electrotehnic românesc va sta şi în viitor la baza dezvoltării 
electrotehnicii, urmărind tendinţele care se semnalează în lume cu preluarea celor 
valoroase şi a celor care i se potrivesc. Deschiderea față de noile tendinţe care se 
prefigurează va trebui să asigure competenţa tehnică a inginerului care va activa în 
noile sectoare. 

În domeniul cercetării ştiinţifice dezvoltată în cadrul facultăţilor electro- 
tehnice, a institutelor de cercetare sau a grupurilor de concepţie din firme, 
implicarea în programele de cercetare internationale şi aplicarea rezultatelor 
acestor cercetări şi în economia românească constituie o obligaţie esențială. 

Identificarea priorităţilor româneşti, care pot conduce la un succes industrial 
şi modul în care acestea se pot integra în contextul global al tendinţelor care se 
semnalează în lume, poate deveni realitate dacă se asigură resursele care să permită 
dezvoltarea şi competitivitatea pe pieţele tot mai globalizate, cheia existenţei unei 
industrii româneşti. 

Crearea Fondului Suveran de Investiţii, menit a eficientiza activitatea 
economică, poate fi un instrument util în viitoarea dezvoltare a electrotehnicii, în 
acele domenii care prefigurează priorităţi în viitoarele dezvoltări. 

În contextul acestor tendințe, România poate fi un partener industrial care să 
dezvolte, în concepţie proprie sau în cadrul unor cooperări internaţionale, 
echipamente energetice (transformatoare, generatoare mari, echipament electric), 
echipamente de foraj, gaze, resurse minerale, echipamente de tracțiune şi aplicaţii 
ale electronicii de putere, digitalizare şi grefare TIC, economie, dezvoltator de 
echipamente legate de aplicaţii generate de sistemul ELI de la Măgurele, industrie 
navală şi aerospațială. A sesiza tendinţele şi a-ţi corecta şi adapta întotdeauna şi 
rapid deciziile constituie lucrul esenţial care trebuie să stea în faţa electro- 
tehnicianului român, capabil să continue un drum ascendent al electrotehnicii din 
fara noastră. 

Electrotehnica românească a urmat după anul 1918 mersul ascendent al 
României moderne de după Marea Unire, contribuind cu dăruire la consolidarea 
statului român, lucru care, cu certitudine, o va face şi în viitor. 

Capitolul 2 
ISTORIA ENERGETICII 


VICTOR VAIDA, VIOREL BĂDESCU 


2.1. ELECTRIFICAREA ROMÂNIEI DE LA PRIMELE ÎNCEPUTURI 
PÂNĂ LA PRIMUL RĂZBOI MONDIAL (1882-1918) 


2.1.1. INTRODUCERE 


Cuvântul „energie” provine din limba greacă veche — „energheia”, însemnând 
„în lucru”. Termenul a fost introdus de Thomas Young în anul 1807, pentru a 
înlocui termenul de „forță vie”, utilizat până atunci pentru a descrie cauza care 
generează mișcarea corpurilor. În accepțiunea actuală, energia reprezintă capacitatea 
unui Sistem de a face un lucru. O formă specifică de energie este energia electrică. 
Ea reprezintă capacitatea de acţiune a unei sarcini electrice în prezenţa unui câmp 
electromagnetic. 

În secolul al XIX-lea noţiunea de energie s-a extins asupra tuturor formelor 
de mișcare a materiei, iar la începutul secolului XX a apărut un nou termen al 
ştiinţei, energetica, în cadrul căruia se studiază tipurile de energie corespunzătoare 
acestor forme de mișcare, precum şi transformarea lor reciprocă, în rapoarte bine 
determinate. Scopul principal al energeticii este conversia raţională a diferitelor 
forme de energie primară, neregenerabile sau regenerabile, în energie utilă. 
Conversia energiei primare în energie utilă se realizează în principal prin: 
conversia energiei chimice a combustibililor fosili; conversia energiei nucleare 
de fisiune a combustibililor nucleari; conversia energiei nucleare de fuziune; 
conversia energiei hidraulice; conversia energiei eoliene; conversia energiei solare; 
conversia energiei geotermice; conversia energiei mărilor şi oceanelor şi conversia 
biomasei. „Transformarea şi conversia energiei sunt termeni adesea folosiţi fără 
diferenţiere. Cu toate acestea, în sens strict, transformarea se referă la producerea 
de energie cu menţinerea stării fizice a agentului energetic, iar conversia, când 
starea fizică a acestuia suferă modificări” [3, p. 3]. La sfârşitul secolului al XIX-lea, 
pe baza studiilor și aplicaţiilor realizate, s-a putut realiza conversia energiei termice 
şi mecanice în energie electrică, ceea ce a reprezentat un moment deosebit în energetică. 


De studiul energiei electrice se ocupă elecrroenergetica, în cadrul căreia se urmăresc 
modurile de producere, transfer şi utilizare a energiei electrice [1, p. 99]. 

De-a lungul timpului s-au dat mai multe definiţii energeticii. Aceasta este 
„Știința tehnică având ca obiect descoperirea, înregistrarea şi exploatarea resurselor 
energetice, transformarea, transportul şi utilizarea energiei, precum şi construcţia şi 
exploatarea sistemelor energetice” (Dicţionarul energetic român, Vol. 2, 1964). 
Energetica este „Ştiinţa şi tehnica producerii, transformării, distribuirii şi folosirii 
în condiţii optime a energiei sub diferitele ei forme, începând de la surse până la 
punctele de consum” (Dicţionar Politehnic, Editura Tehnică, 1967). „Energetica 
este o ştiinţă aplicată situată la confluenţa între ştiinţele tehnice, economice, cele 
ale naturii, sau mai degrabă supradisciplinară.” (Martin Bercovici). „Ingineria 
energetică, în tot ce are mai frumos, este o simbioză creatoare între concretul 
tehnologic, abstractul științei şi inefabilul artei. Energetica este o triplă concepţiune: 
ca ştiinţă, ca ramură a tehnicii, ca profesie.” (Martin Bercovici). 

Deoarece de-a lungul timpului au apărut mereu noi direcţii în energetică şi 
pentru că aceste definiţii nu conferă un caracter ştiinţific suficient acesteia, s-a 
considerat de către unii cercetători că sunt incomplete. Deci aceste definiții au fost 
mereu îmbunătăţite. Un lucru este însă cert, că energetica este o ştiinţă inter- 
disciplinară”. „Energetica este o ştiinţă interdisciplinară care studiază ansamblul 
fenomenelor şi activităţile privind valorificarea resurselor energetice în scopul 
satisfacerii în condiţii optime a alimentării cu energie a societăţii” [84, p. 25]. 

Ramurile energeticii sunt: energetica generală, termoenergetica, hidro- 
energetica, electroenergetica, energetică nucleară şi o ramură nouă, a energeticii 
resurselor regenerabile de energie, care au fost studiate şi aplicate de mai multe 
generaţii de energeticienii români. Toate aceste ramuri ale energeticii se găsesc 
astăzi aplicate în Sistemul Energetic Naţional, interconectat cu Sistemul Energetic 
European, coordonat de UCTE (ENTSO-E). 

Odată ce Michael Faraday (1791-1863) finalizează principiul inducției electro- 
magnetice, maşina cu abur, împreună cu dinamul electric au fost folosite pentru 
producerea curentului electric, utilizat ca purtător secundar de energie pentru 
transportul la distanțe mari. La 6 septembrie 1882, Edison deschide era folosirii 
electricităţii la New York, realizând prima instalație de producere, transport şi 
utilizare a energiei electrice, constând dintr-un cazan de abur pe bază de cărbune, 
un motor cu abur cuplat la un dinam şi fire subterane la care a legat 58 de becuri 
proiectate şi executate de el, care s-au aprins. 

Consecința este că se poate spune: „Energia electrică (electricitatea) — este 
energie derivată care poate fi produsă plecând de la cea mai mare parte a agenţilor 
energetici primari. Procedeul de departe cel mai important constă în a recurge la un 
generator, care face conversia energiei mecanice furnizată de la o turbină cu abur, 
cu gaze, cu apă etc. în energie electrică. Pentru cea mai mare parte din aplicaţii, 
energia electrică este o energie de rețea, care trebuie produsă în momentul consumului. 
Stocarea nu este posibilă decât indirect şi în limite foarte restrânse.” [3, p. 98]. 

Centralele electrice în care se realizează conversia energiei termice în 
energie mecanică şi apoi conversia acesteia în energie electrică se numesc 
centrale termoelectrice (CTE, CET, CTG, CDE, CNE şi CES). Încă de la primele 
centrale termoelectrice realizate de Thomas Alva Edison, la New York şi Londra, 
puse în funcțiune în anul 1882, s-au identificat părțile componente de bază: cazanul 
de abur, în care se ardea cărbune (conversia energiei chimice în energie termică), 
pentru obținerea aburului; mașina cu abur, mai târziu turbina cu abur (conversia 
energiei termice în energie mecanică), dinamul, mai târziu generatorul electric, 
cuplat la maşina sau turbina cu abur (conversia energiei mecanice în energie 
electrică) producea curent electric. Generatorul sincron trifazat prezintă caracteristici 
extrem de favorabile pentru producerea energiei electrice de curent alternativ şi 
reprezintă în prezent unica soluţie pentru sistemele electroenergetice. 

Realizările şi datele existente arată că România a fost în primele rânduri pe 
plan european și chiar mondial în problema folosirii noii forme de energie — 
electricitatea. Studiile teoretice și aplicaţiile practice realizate la nivel mondial 
erau cunoscute de inginerii români, cu preocupări în domeniul electricității şi care 
le-au folosit la realizarea unor studii și aplicaţii originale, ca realizări româneşti, 
cunoscute în istoria energeticii. Numeroşi ingineri români, care au făcut studii sau 
specializări în electricitate la Paris, Dresda, Montefiori, Berlin, Budapesta, Zürich, 
Leipzig, Bruxelles etc. s-au remarcat prin rezultatele ştiinţifice obținute, făcându-se 
cunoscuţi în lumea ştiinţifică a timpului. Deşi primeau oferte deosebite în 
învățământul superior tehnic sau în industrie, ei s-au întors acasă să aplice 
cunoştinţele acumulate şi să contribuie la dezvoltarea ţării lor. În anul 1882, când 
s-a deschis era electricității, a început electrificarea României, care continuă şi 
astăzi, pentru satisfacerea necesităților dezvoltării economice şi sociale, fiind 
influențată permanent de evoluţiile europene şi globale. La baza începutului 
electrificării au stat dezvoltarea aplicaţiilor magnetismului, electricităţii şi energeticii 
pe plan mondial. 


2.1.2. EVOLUȚIA CENTRALELOR ELECTRICE 


Centrale termoelectrice. O centrală termoelectrică convenţională cu abur 
este un convertor de energie de mari dimensiuni. Ea realizează conversia energiei 
chimice a combustibililor fosili în energie termică, conversia energiei termice în 
energie mecanică de rotaţie și conversia acesteia în energie electrică. 

Evoluţia centralelor termoelectrice poate fi împărţită în următoarele 5 perioade 
de dezvoltare: 

1. Perioada până în anul 1900, caracterizată de folosirea cazanele de abur tip 
Cornwall şi a cazanelor cu ţevi de fum şi de utilizarea maşinilor cu abur cu piston. 
Puterea acestor instalaţii era limitată la 5 MW. Datorită capacității mici, se 
conectau până la 12 cazane de abur la o bară colectoare, pentru o maşină cu abur. 

Datorită parametrilor reduşi ai aburului (cca 15 bar şi 300°C), şi a pierderilor 
ridicate în instalaţii, randamentul conversiei energiei combustibililor fosili în 
energie electrică, era doar de circa 5%. 

2. Perioada 1900-1925, în care au fost utilizate aşa numitele cazane cu ţevi 
cu înclinare mare, cu grătare mobile pentru arderea combustibilului şi introducerea 
turbinelor cu abur. În această etapă, evoluţia centralelor termoelectrice a fost 
limitată de problemele de material şi de construcţie a cazanelor şi a sistemelor de 
ardere. Astfel, capacitatea cazanelor de abur era de circa 30 t/h, parametrii aburului 
de circa 40 bar şi 425*C, iar randamentul până la cca 20%. 

3. Perioada 1925-1955, caracterizată de introducerea cazanelor cu focar 
pentru arderea cărbunilor pulverizaţi. Astfel, s-au putut construi cazane de abur cu 
capacitatea de până la 400 t/h, cu parametrii aburului până la 120 bar şi 525*C. 
Randamentul termocentralelor a crescut până la 35%. 
existente în procesul de transformare apă-abur, prin trecerea la circulația forțată la 
cazane, ridicându-se mult limitele de putere la centralele termoelectrice, datorate 
cazanelor. 

5. Perioada după 1975, caracterizată de evoluţia tehnică privind construcţia 
centralelor termoelectrice, ce a permis ca astăzi să fie în exploatare grupuri 
energetice cu puteri mai mari de 1.000 MW, cu parametrii supracritici şi 
ultrasupracritici ai aburului, de 270-300 bar şi 600-620*C, sau chiar mai mari. 
Sunt atinse randamente de până la 46-47%, cu tendinţă spre 50%. De asemenea, se 
construiesc grupuri pe gaze cu ciclu combinat, cu randamente care depăşesc 60%. 
O altă caracteristică importantă a acestei perioade este problema de mediu, apărută 
ca o prioritate. Au fost proiectate şi realizate procedee tehnice performante pentru 
eliminarea gazelor toxice SO, şi NO, din gazele de ardere. În prezent se fac 
cercetări intense pentru instalațiile de captare şi depozitare a CO» din gazele de 
ardere. Dar dotarea centralelor termoelectrice cu instalaţii performante de protecţie 
a mediului, precum şi costul certificatelor de CO» a dus la creşterea costurilor cu 
investiţiile şi a costurilor de exploatare. 

Din informaţiile prezentate privind dezvoltarea centralelor termoelectrice, 
rezultă că limitele privind mărimea instalațiilor se datorau în principal arderii 
combustibililor şi cazanelor de abur. Datorită creativităţii a două generaţii de ingineri 
aceste limite au fost mult ridicate. 

În paralel s-au realizat progrese mari şi la execuţia turbinelor cu abur şi a 
generatoarelor electrice, încât şi la aceste instalaţii se poate vorbi de o fază 
aproape finală în evoluţia lor. 

În procesul de dezvoltare a turbinelor cu abur se remarcă patru perioade 
distincte, caracterizate de orientarea diferită a construcției şi diferența dintre 
parametrii aburului proaspăt [31, p. 6]: 

— Perioada I (1883-1910) se întinde între momentul apariţiei primei turbine 
a lui de Laval până aproape de Primul Război Mondial. Parametrii aburului nu 

treceau de 16 bar şi 300*C. Puterea maximă realizată într-o singură unitate a atins 
6 MW la 50 rot/s, 10 MW la 25 rot/s şi 20 MW la 16,6 rot/s. 

— Perioada II (1910-1932). Parametrii aburului nu depăşeau de obicei 90 bar 
şi 400°C. Puterea agregatelor nu depășeau încă 25 MW la turaţia de 50-60 rot/s 
şi 100 MW la 25-30 rot/s, dar s-a realizat şi un agregat de 208 MW (pe trei linii 
de arbori). 

— Perioada III (1932-1946). Puterea unitară maximă a turbinelor realizate 
nu a depăşit decât în cazuri izolate 100-150 MW. 

— Perioada IV. Se întinde din 1946 până în zilele noastre. Puterea a ajuns în 
câteva decenii la 1.500 MW. Limitele parametrilor aburului folosit în centralele 
europene existente, mai vechi, sunt cuprinse în majoritatea cazurilor între 35—90 bar 
şi 450-500*C. Randamentul acestor centrale atinge 26-30%. Marile centrale moderne 
cu combustibil fosil funcţionează însă cu abur la o presiune de 150-250 bar, şi chiar 
mai mult, și la o temperatură între 535—565*C, caz în care se realizează randamente 
de cel puţin 36-38%. Se prevede mărirea în continuare a parametrilor aburului. 

Calitatea funcţionării unei termocentrale este dată de randamentul său rezultat 
din randamentul instalaţiilor sale componente. 

Centralele termoelectrice care funcţionează cu combustibili fosili sunt 
considerate cele mai sigure şi adaptabile instalații energetice. Această concluzie 
rezultă din evoluţia concepţiei, proiectării, realizării şi exploatării acestor instalaţii 
timp de mai multe decenii. 

Centrale nuclearoelectrice. Paralel cu dezvoltarea centralelor cu combustibili 
fosili, din anii '60 a început producţia de energie electrică cu centralele nucleare de 
fisiune, promovate la început cu entuziasm, fiind acceptate unanim. Şi aceste 
centrale sunt tot centrale termoelectrice. Prima centrală nucleară experimentală 
cu reactor american cu neutroni rapizi a fost pusă în funcţiune în 1951 la Arco 
(Idaho) în SUA. Primele centrale nucleare au intrat în funcţiune în anul 1955 la 
Obninsk în Uniunea Sovietică, Shippingport în SUA, Calder Hall în Marea Britanie 
şi Marcoule în Franţa. S-au construit apoi un număr mare de centrale nucleare în 
multe ţări din lume, iar în ţări ca Franţa şi Japonia producţia energiei electrice în 
centralele nucleare reprezintă mult peste 50% din consumul lor de energie 
electrică. Producţia de energie electrică în centralele nucleare are o abordare foarte 
diferită în diferite ţări ale lumii şi din Europa. În prezent, dezvoltarea şi funcţionarea 
centralelor nucleare este mult redusă, ca urmare a problemelor de mediu, agravate 
de accidentele nucleare care au avut loc în Ucraina și în Japonia. În România s-au 
pus în funcţiune până în prezent la CNE Cernavodă două unităţi nucleare de 706,5 
MW, care au obţinut rezultate remarcabile în exploatare. Pe plan mondial există în 
prezent peste 400 de centrale nucleare, cu o putere totală de circa 360 GW în 
funcțiune şi peste 100 de centrale în proiectare sau în execuţie. Cele mai mari 
reactoare au o putere de 1.450 MW (Chooz, Franţa), iar cea mai mare centrală 
nucleară cu o putere de 9.100 MW cu 10 grupuri, se găseşte la Fukushima, în Japonia. 

Centrale hidroelectrice. Conversia energiei hidraulice în energie mecanică 
s-a realizat prima dată în timpul Imperiului Roman, cu ajutorul roţilor cu apă. 
Primele turbine cu apă s-au realizat în secolul al XVIII-lea, s-au perfecționat 
în secolul al XIX-lea şi până în zilele noastre. Astăzi, cu ajutorul turbinelor cu apă, 
în centralele hidroelectrice se realizează conversia energiei hidraulice în energie 
mecanică şi aceasta în energie electrică cu ajutorul generatoarelor electrice. Circa 
20% din energia electrică consumată pe glob se obţine în centralele hidroelectrice, 
iar în unele ţări peste 60% (Norvegia, Brazilia, Canada, Austria, Elveţia etc.). 
În România aportul energiei electrice produse în hidrocentrale este de 25-30%. 

Turbina cu apă reprezintă într-o centrală hidroelectrică convertorul cu ajutorul 
căruia se realizează conversia energiei apei în energie mecanică. 

Clasificarea turbinelor cu apă [5, p. 49]: 

— Turbine cu acţiune, cu jet de apă liber (Pelton, Banki sau Mitchell şi tipurile 
vechi: Girard, Zapinger, Jonval şi altele); 

— Turbine cu reacțiune, cu jet forţat (Francis, Kaplan, Helice etc.). 

Potenţialul hidroenergetic reprezintă o resursă de energie sigură și permanentă, 
folosită cu succes pentru dezvoltarea electrificării țării. 

Poziția geografică a României, într-un climat temperat-continental, conferă 
un nivel mediu al precipitațiilor, de circa 630 mm/an. Energia hidraulică are un 
potenţial energetic mediu anual (estimat) de aprox. 40 TWh, din care în capacităţi 
mai mici de 10 MW/unitate — cca 6 TWh. Gradul de valorificare a potențialului 
tehnic amenajabil (36 TWh/an) este de circa 50%, iar al potenţialului economic 
amenajabil (30 TWh/an) este de circa 60%. Potenţialul hidroenergetic amenajat poate 
să ajungă la 59% în anul 2020, 65% în anul 2028, respectiv la 67% în anul 2038. 


2.1.3. ELECTRIFICAREA ROMÂNIEI 


„Electrificarea României a fost realizată prin studierea, proiectarea şi executarea 
unui număr de instalaţii de producere, transport şi distribuţie, care asigură alimentarea 
cu energie electrică a consumatorilor de pe un întins teritoriu al țării” cu continuitate, 
la parametrii prestabiliți şi la un preţ care să asigure o dezvoltare economică 
sustenabilă şi creşterea nivelului de trai [4, p. IX]. Acţiunea de electrificare a ţării a 
început în 1882, fiind realizată în principal în perioada 1918-2018 şi în cea mai mare 
parte în perioada 1950-1990. „Electrificarea României este una dintre realizările 
tehnice principale ale României, care a contribuit în mare măsură la dezvoltarea 
economică, socială și culturală a ţării” [4, p. V]. 

De la primele începuturi până astăzi, un rol major la înfăptuirea electrificării 
României l-au avut personalitățile româneşti. Au avut contribuţii, pe de o parte 
personalităţile care au activat direct în practică, iar, pe de altă parte, acei care au 
activat în munca de cercetare științifică pură, cu o influență majoră încă de la 
realizarea primelor instalații energetice de producere și transport a energiei electrice 

pe teritoriul țării. Acest lucru a fost posibil deoarece încă de la începuturile 
aplicaţiilor electricităţii pe teritoriul țării noastre, realizate aproape simultan cu cele 
ale lui A. Edison, a existat un grup competent de personalități care au ales şi aplicat 
cele mai bune soluţii pentru acele timpuri, apoi au fost continuate de mai multe 
generaţii de specialiști până în zilele noastre. 

Un număr mare de ingineri români care vor rămâne înscrişi în istoria electro- 
tehnicii şi energeticii românești și internaționale s-au format în Universităţi sau 
Şcoli Politehnice la Paris, Ziirich, Berlin-Charlottenburg, Liege, Dresda, Bruxelles, 
Liege-Belgia, Karlsruhe, Gand-Belgia, Munchen, Winterhur-Elveţia: Dragomir 
Hurmuzescu, Nicolae Vasilescu-Karpen, A. Proca, Augustin Maior, Stefan Procopiu, 
Aurel Avramescu, Remus Răduleţ, Constantin Budeanu, Dorin Pavel, I.S. Gheorghiu, 
Dimitrie Leonida, Plauţius Andronescu, Al. Nicolau, C. D. Buşilă, Elie Radu ş.a., 
care, chiar dacă în străinătate au avut oferte în învățământul superior sau în 
industrie, au preferat să se întoarcă şi să contribuie la dezvoltarea țării lor. Vom 
găsi în această lucrare alături de realizările din energetica românească, în diferitele 
perioade, nume cunoscute, dar şi mai puţin cunoscute de energeticieni care au 
lucrat în specialităţile: energetică generală, termoenergetică, hidroenergetică, 
energetica nucleară, electroenergetică şi energetica resurselor regenerabile de 
energie, în concepţie, proiectare, exploatare, construcţii-montaj și învățământ de 
toate gradele. Alături de aceștia, au contribuit la realizarea electrificării ţării și 
formarea Sistemului Energetic Naţional mai multe generaţii de specialişti și lucrători. 
Le aducem tuturor un cald omagiu. 

Intervalul de electrificare a României (1882-2018) poate fi împărțit în patru 
perioade: perioada până la Primul Război Mondial, perioada dintre cele două 
războaie mondiale; perioada de la al Doilea Război Mondial până în anul 1990 şi 
perioada de după anul 1990, care acoperă etape diferite ale istoriei României. 


2.1.4. ELECTRIFICAREA ROMÂNIEI PÂNĂ LA PRIMUL RĂZBOI MONDIAL 


2.1.4.1. Introducere 


Perioada până la Primul Război Mondial (1882-1918) este caracterizată printr- 
o evoluţie fără orientări stabilite prin legi, bazată pe iniţiativele administraţiilor 
locale, pentru a realiza iluminatul electric stradal şi casnic, ce constituia un progres 
tehnic faţă de iluminatul cu petrol sau gaz. În anul 1857 Bucureştiul devenise prima 
capitală din lume iluminată cu petrol lampant. Pentru electrificare, la început, soluția 
folosită era cu o centrală electrică pentru o localitate, un obiectiv industrial, cultural 
sau de sănătate, cu distribuţia energiei electrice la joasă tensiune. Mai târziu, 
au apărut electrificările zonale obţinute prin interconectarea a cel puţin două 
centrale electrice, cu distribuţia energiei electrice la medie tensiune. Exemple erau 
electrificarea Văii Prahovei unde, după 1900, s-a dezvoltat industria petrolului și 
cea din Bucureşti, cu o dezvoltare rapidă. Resursele energetice primare folosite 

în centralele termoelectrice au fost cărbunele și petrolul. În această etapă s-au 
construit mai multe centrale termoelectrice şi hidroelectrice pe râurile interioare. 
Echipamentele energetice folosite la realizarea instalaţiilor energetice erau procurate 
din import. 


2.1.4.2. Energetică generală 


Realizările obţinute în perioada de început a electrificării din ţara noastră ne 
arată că în România se cunoșteau toate noutăţile apărute la nivel mondial, existând 
o preocupare de aplicare a acestora, din acest punct de vedere situându-se la nivelul 
celor mai dezvoltate ţări din Europa. Prima preocupare a inginerilor electro- 
tehnicieni români — sau chiar a unor ingineri mecanici cu preocupări în electricitate — 
a fost construcția de centrale electrice: termoelectrice sau hidroelectrice, care să 
asigure tot mai multă energie electrică, factor important de dezvoltare şi civilizaţie. 
Putem aminti pe inginerii Elie Radu, Dimitrie Leonida ș.a. 

În această perioadă are loc trecerea de la o dezvoltare industrială bazată pe 
abur, la una superioară cu ajutorul electricității. Au luat fiinţă mai multe societăţi 
de electricitate, care asigurau producerea şi distribuţia de energie electrică: 

În anul 1893 s-a înfiinţat Uzina Electrică Timişoara, prima societate de 
electricitate din țară (Fig. 2.1). 

La 18 mai 1895, la Sibiu, din 
Uzina Electrică Sibiu s-a constituit 
Hermannstadter  Elektrizitatswerke 
A. G. — Societatea Uzinei Electrice din 
Sibiu, care a hotărât construirea Uzinei 
Electrice Sadu I, pe valea râului Sadu, 
la 18 km de Sibiu, şi a instalațiilor 
de transport şi distribuţie a energiei 
electrice. Energia electrică produsă se 
Fig. 2.1. Sediul administrativ al Uzinei Electrice transporta la Sibiu şi la Cisnădie, la 

Timişoara (1936) [33. p. 36] tensiunea de 4.500 V, prin două linii 
electrice. 

În anul 1898 se înfiinţează Societatea Română pentru Întreprinderi Electrice 
Industriale, cu sediul în Bucureşti, preluând mai multe societăţi din ţară, care 
devine în 1902, „Electrica” — Societate Anonimă, în 1921 „Electrica ” — Societate 
Anonimă Română, iar din 1937 va funcţiona în cadrul Societăţii Anonime Române 
„Concordia”, care preia şi Societatea „Schitu Golești” cu centrala electrică. 

În anul 1906 se înființează la Bucureşti Societatea Generală de Gaz şi 
Electricitate, ca societate anonimă românească, pe baza concesiunii acordate de 
primărie pentru iluminarea cu gaz şi electricitate a oraşului. 

În anul 1912, la București, Dimitrie Leonida fondează Societatea „Energia” 
şi pune bazele industriei electrotehnice românești. 

În anul 1918 Societatea „Energia” îşi reia activitatea şi îşi măreşte capitalul 
de participări interne şi externe. În condiţiile grele de atunci, ing. Dimitrie Leonida, 
împreună cu colaboratorii săi, ing. Nicolae Caranfil, ing. Cristea Niculescu, 
prof. Plauţius Andronescu, au creat o nouă industrie în România, la concurență 
cu firmele străine. Aceste firme, profitând de condițiile marii crize economice, 
au gâtuit Societatea „Energia”. Dimitrie Leonida spunea în acele momente: „Cauze 
străine de noi şi din afară de ţara noastră au forţat încetarea activității...” [22, p. 81]. 


2.1.4.3. Termoenergetică 


Perioada 1882-1918, din punct de vedere a instalaţiilor termoenergetice, 
cuprinde două etape: 

Etapa 1882-1900 este caracterizată de folosirea cazanelor de abur tip Cornwall 
şi a celor cu ţevi de fum şi a maşinilor cu abur cu piston. Puterea centralelor era 
limitată la 5 MW, parametrii aburului la 15 bar şi 300'C, iar randamentul conversiei 
totale a energiei combustibililor fosili în energie electrică la circa 5%. 

Etapa 1900-1918 este caracterizată de folosirea cazanelor de abur cu țevi 
cu înclinare mare, cu grătare mobile pentru arderea cărbunelui şi introducerea 
turbinelor cu abur. Capacitatea cazanelor de abur era de circa 30 t/h, parametrii 
aburului de circa 40 bar şi 425*C şi randamentul până la cca 20%. 

= a Pi Realizările din România din 
perioada 1882-1918 în domeniul 
termoenergetic se referă în principal 
la: primele centrale termoelectrice 
realizate în ţară, cu cazane de abur 
şi generatoare electrice de curent 
continuu de tip Brush (1982), pentru 
iluminat în București, Timișoara 
şi în alte oraşe; prima centrală 
din țara noastră și printre primele 
din lume, cu distribuţie de curent 
alternativ monofazat (1889 la 
Caransebeș); centrale electrice pentru activităţi industriale (petroliere, saline, 
minerit etc.) şi iluminat; laşi — uzina electrică cu proiect realizat de inginerul Elie Radu 
(1898); Bucureşti — CTE de la Grozăvești, uzină nouă după planurile inginerului 
Elie Radu, echipată cu maşini cu abur (1901); primele centrale electrice cu grupuri 
Diesel; CTE Filaret (Fig. 2.2) cu 3 grupuri — Diesel de 675 CP (1907-1908), cele 
mai mari grupuri de acest fel din Europa la acea vreme, montate într-o centrală 
electrică; noua termocentrală CTE Grozăveşti (Fig. 2.3) — proiectată de ing. 
Dimitrie Leonida, cea mai mare centrală din ţară la acea vreme (1912); centrala 
electrică din Vaslui după proiectul inginerului Nicolae Vasilescu-Karpen, cu două 
motoare Diesel de 120 CP (1912); CTE Târnăveni, cu primul grup de 6 MW din țară 
(1917) etc. 


Fig. 2.2. CDE Filaret — clădirea uzinei [8, p. 83]. 

Fig. 2.3. CTE Grozăveşti (1912): clădirea uzinei şi turnurile de răcire [8, p. 85]. 


2.1.4.4. Hidroenergetică 


Producerea energiei electrice în centrale hidroelectrice (CHE) începe în 
România în ultima parte a secolului al XIX-lea, existând mai multe perioade de 
dezvoltare a acestora. 

În perioada 1884-1918, în România se întreprind studii sistematice privind 
valorificarea resurselor hidro pentru generarea de electricitate şi alimentarea 
oraşelor cu apă. Inginerii Elie Radu şi Alexandru Orăscu studiază captarea afluenților 
Ialomiței, iar ing. Dimitrie Leonida, a râului Bicaz. 

Această perioadă cuprinde 2 etape de dezvoltare: 

a) Etapa 1884-1900, în care au fost 
construite şi puse în funcţiune 13 CHE, 
cu puteri între 70 şi 100 kW. De asemenea, 
în această etapă au fost înlocuite turbine 
vechi cu unele noi, în centralele hidraulice 
existente, şi s-au adăugat generatoare electrice 
la 6 amenajări hidraulice industriale, care 
foloseau turbine cu apă pentru acționări, 
rezultând în total 19 CHE. Realizările din = 
România din perioada 1884-1900, în Fig. 2.4. Uzina hidroelectrică Peleş, 
domeniul hidroenergeti referă în principal Vedere mterioara Bi 73], 

getic, se referă în princip 

la: prima centrală hidroeletrică de mică putere (CHEMP) (Fig. 2.4) din ţară pe 
râul Peleş, pentru iluminatul castelului Peleş, primul iluminat electric din Europa, 
a parcului şi a drumului de acces (1884); CHE Grozăveşti pe râul Dâmboviţa, 
prima centrală hidroelectrică cu caracter industrial din ţară (1888-1889), CHE 
Topleț pe pârâul Bârza, care alimenta și comuna Topleţ, prima localitate rurală 
electrificată din fară (1893); CHE pentru activităţi industriale (minerit, petrol, 
cherestea, postav etc.), CHE Sadu I (Fig. 2.5) — a treia din lume, care alimentează 
un oraş, prin transport la mare distanță a energiei electrice, exploatată de către 
Sigismund Dachler din Sibiu (1896); CHE Câmpina pe râul Prahova a alimentat cu 
energie electrică primul foraj electric din lume, la 4 sonde de petrol, CHE Sinaia 1 
(Fig. 2.6) pe râul Prahova, cu o soluție modernă a inginerului Elie Radu — cea mai 
mare centrală electrică din țară în acel timp. 


£ 

Fig. 2.5. CHE Sadu I — clădirea uzinei şi sala maşinilor (1896) [21, p. 30]. 


Grupurile sunt realizate cu primele turbine Francis perfecționate, instalate în 
Europa (1896-1900). Puterea totală în CHE puse în funcțiune, în perioada 1888-1900, 
este de 4.466 CP în turbine cu apă și 3.750 kW în generatoare, la care se adaugă 
365 kW a generatoarelor cuplate cu turbine cu apă din instalaţii industriale. În anul 
1900 se producea în CHE, o cantitate de energie electrică medie anuală de circa de 
16 milioane kWh. 

b) Etapa 1901-1918. Ca urmare a creşterii necesarului de energie electrică, 
în această etapă s-au pus în funcţiune centrale electrice în 18 amenajări hidro- 
electrice, cu puteri între 25 şi 5.000 kW, un număr mare de microhidrocentrale 
industriale, au fost extinse CHE existente, cu o putere totală de circa 32.000 CP 
(21.000 kW), cu o producție medie anuală de 75 GWh. Realizările din România din 
perioada 1901-1918, în domeniul hidroenergetic, se referă în principal la: CHE 
pentru electrificare; CHE Grebla-Reşiţa pe râul Bârzava, cea mai importantă construcţie 
hidroenergetică a etapei 1901-1918 (1901-1904). Până în anul 1930, CHE Grebla 
a fost cea mai mare CHE din fară; 
„inginerul Dimitrie Leonida propune 
realizarea unei centrale hidroelectrice 
la Bicaz şi elaborează proiectul barajului 
de greutate pe Bistriţa (1908); CHE 
Sadu II pe râul Sadu (1905-1907); 
CHE Timişoara pe râul Bega, prima 
zi j centrală de tipul centrală-baraj de joasă 
Ral = £ P presiune fără derivație din țara noastră 
(1908-1910). In etapa 1901-1918, s-a 
realizat un număr mare de hidrocentrale, 
mai ales în Transilvania, unde centralele mici pe cărbune aveau randamente mici, 
iar produsele petroliere erau scumpe. 


Fig. 2.6. CHE Sinaia, sala mașinilor [8, p. 76]. 


2.1.4.5. Electroenergetică 


În perioada 1982-1918, electroenergetica românească a urmat îndeaproape 
dezvoltarea electroenergeticii pe plan mondial și european. 

PRIMUL CORP DE ILUMINAT 
MONTAT PE STRAZILE ORASULUI 
TIMIȘOARA 


Fig. 2.7. Primul corp de iluminat montat pe străzile Timişoarei. 
Sursa: Muzeul Transelectrica Timișoara (Foto: Victor Vaida, 2017). 


Realizările din România din perioada 1882-1900 în domeniul electro- 
energetic se referă în principal la: Timişoara (Fig. 2.7) — primul oraș iluminat 
stradal din Europa (12 noiembrie 1884); Topleţ (jud. Caraş-Severin) — prima 
comună rurală electrificată din ţara noastră (1893); salina din Slănic — iluminare 
electrică în subteran prima dată în industria minieră din România (1893); 
Bucureşti — prima linie de tramvai electric şi una dintre primele din Europa 
(1894); în judeţul Bacău — prima atestare a folosirii energiei electrice pentru 
iluminat la schelele petroliere Zemes şi Solont — Stăneşti (1895); la Sibiu — primul 
sistem energetic integrat de producere, transport şi distribuţie de energie electrică 
din România, pe Valea Sadului — jud. Sibiu (1896), CHE Sinaia I — prima 
producţie de energie electrică în sistem trifazat, la frecvența de 50 Hz (1898); 
prima funcţionare interconectată între CHE Sinaia şi CHE Dofiana (1899); prima 
linie electrică trifazată de 25.000 V, LEA Sinaia — Câmpina (1900); inter- 
conectarea CTE Câmpina cu CHE Sinaia şi CHE Doftana (1907); la Câmpina 
începe electrificarea orașului, după proiectul realizat de inginerul Nicolae 
Vasilescu Karpen (1908). Se constituie cel de-al doilea sistem energetic din Ardeal 
(primul fiind la Sibiu), prin interconectarea CTE Alba Iulia cu CHE Sebeş; prima 
cale ferată electrificată Arad-Ghioroc-Pâncota—Radna, realizată cu linie de 
contact de 1.500 Ve.c.; intră în funcţiune prima linie electrică de 55 kV între CET 
Anina și Uzinele Reșița cu o lungime de 24 km, dublu circuit, şi primele stații la 
tensiunea de 55 kV din ţară, cea mai mare tensiune nominală din România (1916). 


2.1.4.6. Personalităţi cu contribuţii deosebite la electrificarea ţării în 
perioada 1882-1918 


Personalităţile din această etapă sunt primii cercetători şi experimentatori 
din ţara noastră ai fenomenelor electrice, numiţi „premergători”, care la sfârşitul 

secolului al XIX-lea şi începutul secolului următor au avut primele realizări 
practice în domeniul electricităţii: Emanoil Bacaloglu, Dragomir Hurmuzescu, 
Elie Radu, Nicolae Vasilescu-Karpen, Dimitrie Negreanu, Constantin Miculescu, 
Augustin Maior, Ştefan Procopiu, Laurenţiu Teodorescu, Sigismund Dachler, 
Ion Ştefănescu Radu, Dimitrie Ghermani [15, p.13]. 


2.2. ELECTRIFICAREA ROMÂNIEI ÎNTRE CELE DOUĂ RĂZBOAIE 
MONDIALE (1918-1950) 


2.2.1. INTRODUCERE 


Această perioadă este caracterizată printr-o evoluţie în condiții de economie 
liberală, cu orientarea activității pe baza prevederilor legale, prin Ministerul 
Industriilor, fără ca statul să aibă o participare majoră la investiţiile energetice. 

S-au avut în vedere următoarele obiective majore: continuarea construcției de 
centrale termoelectrice și hidroelectrice pentru asigurarea consumului de energie 
electrică în creştere; extinderea rețelelor electrice de transport și distribuţie a 
energiei electrice (linii şi staţii electrice) pentru dezvoltarea electrificării; formarea 
unor sisteme energetice zonale şi realizarea interconectărilor zonale; dezvoltarea 
învățământului electrotehnico-energetic. 

Dezvoltarea economiei a dus la creşterea consumului de energie electrică și la 
creșterea volumului investițiilor în instalaţii energetice. 

Pentru accelerarea electrificării s-au luat o serie de măsuri: 

e Înființarea societăților de electricitate pentru o organizare mai bună a 
activităţii de electrificare. Astfel, în anul 1920, se realizează la Sibiu Uniunea 
Uzinelor Electrice din noile provincii ale României, cu sediul la Uzina electrică din 
Sibiu. S-a pus accent pe electrificările zonale, realizându-se interconectarea unor 
centrale electrice, cu ajutorul unor linii electrice la tensiuni de 60 şi 110 kV. S-au 
realizat însă în continuare şi unele centrale electrice izolate între ele. 

e Realizarea primelor fabrici de aparate electrotehnice, pentru reducerea 
importului de echipamente. În 1915, s-a realizat la Uzinele din Reşiţa un atelier de 
întreţinere şi reparaţii a maşinilor electrice existente în Uzinele de Fier şi Domeniile 
Reșița (UDR), iar în 1922 se fabrică primele maşini electrice din România. 

e Înființarea primelor organizaţii de proiectare și de montaj în sprijinul 
electrificării țării. 

e Adoptarea unor soluţii noi pentru centralele electrice şi reţelele electrice, 
cu scopul creşterii siguranţei în alimentare a consumatorilor cu energie electrică. 

e Realizarea unor sisteme electroenergetice mici: Societatea de Gaz și 
Electricitate Bucureşti; Societatea Electrica Ploieşti, din zona petrolieră de pe 
Valea Prahovei; Societatea Electrică Transilvăneană (pe acțiuni) — SETA din Sibiu, 
care au început să fie interconectate, pentru a se sprijini reciproc. 

e Conceperea primelor programe ample de electrificare, cu aportul unor 
iluştrii energeticieni: Dimitrie Leonida, Nicolae Caranfil şi Sigismund Daher. 

e S-a înființat şi dezvoltat învățământul politehnic la București, Timişoara şi 
Iaşi, pentru pregătirea specialiştilor necesari industriei energetice româneşti [4]. 

În timpul celui de-al Doilea Război Mondial (1941-1944) a avut loc o stagnare 
a consumului de energie electrică și a realizării programului de electrificare, fiind 
afectată grav siguranţa în funcționare a instalaţiilor energetice și alimentare cu 
energie electrică a consumatorilor. 

Etapa 1945-1949 poate fi considerată a „reconstrucţiei” și „reorganizării ”, 
ca urmare a schimbării regimului politic. 


2.2.2. ENERGETICĂ GENERALĂ 


În perioada (1918-1950) s-a pus prima dată problema unui plan de electrificare a 
țării. Planul de electrificare sau Programul de dezvoltare energetică a reprezentat 
totalitatea prevederilor de electrificare sau dezvoltare energetică a unei ţări. 
În perioada dintre cele două războaie mondiale, preocupările principale ale 
personalităților din domeniul electricităţii erau: electrificarea țării, pregătirea şi 
aprobarea legislaţiei în domeniul energiei; organizarea activităţilor de producere, 
transport şi distribuţie energie electrică; înființarea unor organisme ştiinţifice 
naționale şi arondarea acestora la organismele științifice internaţionale etc. 

În acest sens s-au întreprins o serie de acţiuni. 


pa 


O CENTRALĂ HIDROELECTRICĂ 
@) CENTRALĂ TERMOELECTRICĂ 
+ STAȚIE DE TRANSFORMARE 
—— LEA 120 kV 

— LEA 70 


| TIMIȘOARA 


e 
~ Reșița 


CRAIOVA 


ING. D. LEONIDA PRIMUL PLAN NAȚIONAL DE ELECTRIFICARE 
RETEAUA DE DISTRIBUȚIE CU TENSIUNE ÎNALTĂ 
(120.000 V și 70.000 V 


Fig. 2.8. Primul Plan Național de Electrificare a României [8, p. 88]. 


e În anul 1921, Dimitrie Leonida editează prima revistă cu tematică energetică 
din România „Energia”... Un număr este dedicat Electrificării României. 

Pe 140 pagini Leonida prezintă importanţa electrificării, problema transformării 
energiei electrice în alte forme de energie, starea căilor de comunicaţie înainte de 
Primul Război Mondial, repartizarea surselor de energie hidro pe teritoriul ţării noastre. 
Dimitrie Leonida întocmeşte Primul Plan Naţional de Electrificare a României 
(Fig. 2.8) şi concepe reţeaua de distribuţie cu tensiune înaltă de 120 şi 70 kV. 

Se aprobă în Camerele Legislative Legea apelor. Din comisia de redactare a 
proiectului legii făceau parte şi energeticienii: Elie Radu şi Dimitrie Leonida. 
Conform acestei legi „toate apele de pe teritoriul României sunt bunuri publice 
puse sub autoritatea şi controlul statului” [22, p. 87]. Era o lege în interesul economiei 
naționale, prin efortul lui Dimitrie Leonida. 

e În anul 1922 este întocmit studiul Zranscarpatina, cu subtitlul Proiectul 
unei alimentări transilvănene a ţării cu electricitate, primul studiu amplu al unei 
electrificări regionale în România. Este prezentat de Oskar von Muller din 
München şi inginerul Sigismund Daher din Sibiu, în martie 1922 [8, p. 88]. 

e În mai 1925, Sigismund Daher prezintă o variantă nouă a Planului de 
extindere a reţelelor electrice [20, p. 101] (Fig. 2.9). 


A unter A ma m decăt Flea ma vi 
— Erster Ausbau — Prima odificaro a pe 
== Späterer Ausbau — —Eanicare uneroara y. 9... utan 
° Arira x 


Fig. 2.9. Planul de extindere a rețelelor electrice — S. Dacher (1925) [8, p. 93] 


e În anul 1924, se aprobă Legea energiei, care „stabileşte care sunt, cum se 
construiesc şi cui aparţin instalaţiile pentru producerea, transmiterea sau distribuţia 
energiei” [22, p. 88]. În nr. 4-5 din 1921 a revistei Energia, Dimitrie Leonida face 
o amplă pledoarie pentru crearea unui cadru legal care să reglementeze „problema 

energiei în interesul naţiunii române” [22, p. 87—88] şi pentru Legea minelor, care 
să se refere la resursele subsolului, la condiţiile de cercetare, explorare, exploatare 
şi modalităţile de utilizare a bogățiilor statului. Leonida vedea sectorul minier 
„esenţial pentru dezvoltarea economiei naționale... și realizării centralelor termo- 
electrice care să valorifice cărbunele, petrolul şi gazele naturale” [22. p. 87]. 

La Sibiu se înfiinţează Societatea Electrică Transilvăneană pe acţiuni (SETA), 
având ca obiect de activitate transportul şi distribuţia de energie electrică în sudul 
Ardealului, fără uzinele de producere: „Asociaţia profesională română pentru 
cooperare şi cercetare în domeniul energiei şi a industriei electrotehnice” (fără 
personalitate juridică). 

e În anul 1925, la Buzău s-a înfiinţat Societatea Comunală de Electricitate, 
având ca obiect de activitate producerea şi distribuţia energiei electrice, pentru 
instalaţii publice şi consumatori particulari. 

e În anul 1927, se constituie Comitetul Electrotehnic Român (CER), care se 
afiliază la Comisia Electrotehnică Internaţională (CEI), IRE devine membru al 
Uniunii Producătorilor și Distribuitorilor de Energie (UNIPEDE). În anul 1991, 
după o lungă întrerupere, România îşi reia activitatea în UNIPEDE prin Regia 
Naţională de Electricitate (RENEL). 

e În anul 1930, se înfiinţează la Constanţa Societatea Comunală de Întreprinderi 
Electrice. 

e În anul 1931, se înființează Cercul Electro-Tehnic Român în cadru Asociaţiei 
Generale a Inginerilor din România (AGIR), de către inginerii energeticieni. În 
septembrie 1931, se înființează Asociația Producătorilor şi Distribuitorilor de Energie 
Electrică din România (APDE), primul preşedinte fiind prof. loan Ştefănescu Radu. 
Se asociază la Uniunea Internaţională a Producătorilor şi Distribuitorilor de Energie 
Electrică (UNIPEDE) și preia de la IRE legătura cu aceasta. Au fost delegați 
români la Congresele UNIPEDE de la Roma (1926), Paris (1928), Bruxelles 
(1930), Paris (1932), Elveţia (1934). 

e În anul 1933, la iniţiativa IRE se constituie Comitetul Naţional Român al 
Marilor Baraje (CROMB), cu primul preşedinte prof. C. Buşilă. În 6 iulie 1928, 
cu ocazia Congresului UNIPEDE, reprezentanţii Elveţiei, Franței, Italiei, Marii 
Britanii, SUA şi României (prof. C. Buşilă) au hotărât „constituirea unei asociații 
profesionale internaționale, care să se ocupe de problema barajelor” [22, p. 268]. 
La Berlin, în 1930, cu ocazia Conferinţei Mondiale a Energiei, s-a stabilit denumirea: 
Comisia Internaţională a Marilor Baraje a Conferinţei Mondiale a Energiei (CIGB). 
„Criteriul ca un baraj să fie considerat „mare”, este să aibă înălțimea mai mare sau 
egală de 15 m şi cele a căror înălțime este între 5 şi 15 m, dar care creează 
acumulări mai mari de 3 milioane de metri cubi de apă” [22, p. 269]. În 1990, 
România este reprimită în GIGB. 

Structura puterilor instalate şi a tipurilor de producţie de energie electrică în 
România, în anul 1936, conform comunicării făcută de Asociaţia Producătorilor 
şi Distribuitorilor de Energie Electrică din România (APDE), este prezentată 
în Tabelul 2.1. 

Tabelul 2.1 
Structura puterilor instalate şi a producţiilor de energie electrică (1936) 


: F ; E P Producția 
Tipul uzinei Tipul maşinilor kW] [mil kWh] 
Hidro 29.000 81,3 

-Turbine şi maşini cu abur 150.000 305,4 
Termo -Motoare Diesel 57.500 74,7 
-Motoare de gaz 2.500 2,6 


e În anul 1937, Electrica — Societate Anonimă funcționează în cadrul între- 
prinderii petroliere Societatea Anonimă Română Concordia, devenind Departamentul 
Electric al acesteia; are loc prima legiferare a programului de electrificare rurală, 
cu ajutor de stat. 

e În anul 1938, s-a înființat Societatea Generală de Gaz şi Electricitate la 
București. La 1 aprilie 1938, la Timişoara au fost unificate Uzina Electrică cu 
tramvaiele comunale şi s-a înfiinţat Întreprinderea Electromecanică Timişoara 
(L.E.T.) care a funcţionat până în anul 1948, anul naționalizării. Dr. ing. Cornel 
Micloşi a fost numit directorul societății. 

* În anul 1939, a fost elaborat Planul de electrificare a Munteniei de către 
prof. Nicolae Caranfil, directorul general al Societăţii Generale de Gaz şi Electricitate 
din Bucureşti (Fig. 2.10). 


ELECTRIFICAREA MUNTENIEI DE S.G.G.E. 


"De la munți până la Dunăre” 
Începuturi 1939 


CHE DOBREȘTI 


CTE SCHITU 
GOLEȘTI 


SANATORIUL MOROIENI 
PETROȘIȚA 


TÂRGOVIȘTE 

Ba CAIREȘTI 


URZICENI 


MÂNĂSTIREA 
— IE AERIANĂ 110 kV 
= LINIE AERIANĂ 60 kV 


LINIE AERIANĂ 15 kV onm 305 ni 
POST DE TRANSFORMARE DUNÄAEA 


Fig. 2.10. Planul de electrificare a Munteniei (1939) [8, p. 108]. 

e În anul 1948, se înființează întreprinderi de electricitate: Societatea Generală 
de Electricitate (SGE) Bucureşti, Societatea Regională de Electricitate (SRE) 
Braşov, SRE Sibiu, SRE Cluj, SRE Timişoara, SRE Craiova, SRE Galaţi, SRE 
Constanţa, SRE lași; două Întreprinderi Regionale de Electricitate: IRE Slănic 
Prahova şi IRE Târgovişte şi Departamentul Electrica din cadrul Sovrompetrol, 
care va deveni IRE Ploieşti. 

e În anul 1949, se înființează: Ministerul Energiei Electrice şi Industriei 
Electrotehnice (MEEIE), pentru coordonarea electrificării ţării; Institutul de Studii 
şi Proiectări Energetice (ISPE), cu obiect de activitate executarea de studii şi 
proiecte de către inginerii români, pentru electrificarea țării: centrale termoelectrice 
şi hidroelectrice, reţele de termoficare urbană, staţii şi linii electrice de înaltă 
tensiune etc.; întreprinderile industriale de stat: Energoconstrucţia şi Electromontaj, 
pentru execuţia lucrărilor de construcţii-montaj cu specialişti şi forță de muncă 
românească, la obiectivele din programul de electrificare; Uzina Electroputere 
Craiova, producătoare de utilaj electrotehnic greu: motoare electrice sincrone de 
puteri până la 1.600 kW, aparataj electric de înaltă și medie tensiune. Activitatea ei 
este legată de realizarea centralelor termoelectrice şi hidroelectrice şi a staţiilor 
electrice de înaltă şi medie tensiune din sistemul energetic românesc. Această 
societate a avut un aport important în realizarea programului de electrificare, timp 
de 40 de ani (1949-1989); la Bucureşti și Cluj s-au înființat filiale ale Institutului 
de Fizică al Academiei Române. 


2.2.3. TERMOENERGETICĂ 


Perioada 1918-1950, din punctul de vedere al echipamentelor termoenergetice 
se poate împărți în două etape: 

Etapa 1918-1925, caracterizată de utilizarea aşa numitelor cazane cu țevi cu 
înclinare mare, cu grătare mobile pentru arderea combustibilului şi introducerea 
turbinelor cu abur. Astfel, capacitatea cazanelor de abur era de circa 30 t/h, parametrii 
aburului de circa 40 bar, 425*C şi randamentul până la cca 20%. 

Etapa 1925-1950, caracterizată de apariţia cazanelor cu focar pentru arderea 
cărbunilor pulverizaţi. S-au construit cazane de abur cu capacitatea de până la 400 t/h 
şi parametrii aburului de până la 120 bar, 525*C. Randamentul termocentralelor a 
crescut până la 35%. 

În perioada 1918-1950, realizările din sectoarele de producere a energiei 
electrice erau la nivelul tehnicii epocii respective. În 1939-1940, la Centrala Grozăvești, 
parametrii aburului erau de 130 ata şi 500*C. În anul 1949 s-a instalat la Centrala 
Filaret prima turbină cu gaze din țară, de 10 MW. Puterea instalată în centralele 
electrice a crescut continuu, cele termoelectrice având permanent ponderea principală. 
Astfel, în anul 1938, puterea totală instalată era de 501 MW, din care 453 MW 
(87%) în centrale termoelectrice, şi 48 MW (13%), în centrale hidroelectrice. 

În anul 1950, puterea totală instalată era de 740 MW, din care 680 MW (92%), în 
centrale termoelectrice, şi 60 MW (8%), în centrale hidroelectrice. 

Începând cu anul 1950, programele de dezvoltare stabilite pentru sistemul 
energetic prevedeau dotarea centralelor termoelectrice cu utilaje performante, la 
nivelul tehnicii mondiale. 

Realizările din România din perioada 1918-1950, în domeniul termoenergetic, 
se referă în principal la următoarele: realizarea de centrale termoelectrice cu putere 
crescută şi eficiență tot mai ridicată: CTE Floreşti (1923), CTE Grozăvești (1926); 
CDE Filaret (1929); CTE Timișoara (1935) [22, p. 84] (Fig. 2.11). 


Fig. 2.11. Uzina electrică Timişoara (1935) [44, p. 25]. 


2.2.4. HIDROENERGETICĂ 


Perioada 1921-1950 a hidroenergeticii din România, după modul de 
dezvoltare, se poate împărți în două etape: 

a) Etapa 1921-1940. Numărul centralelor hidroelectrice construite în această 
etapă a fost redus, deoarece s-au construit cu prioritate centrale termoelectrice, 
în special cu gaze şi petrol. S-au realizat totuşi şi 19 hidrocentrale, cu puteri între 
100 şi 16.130 kW, cu o putere totală instalată de 28.930 kW şi o producţie de 
energie electrică de circa 114,5 GWh/an. S-au realizat mai multe extinderi în 
centralele existente şi 38 microhidrocentrale (MHC). Astfel, puterea totală instalată 
în această perioadă a ajuns la 45.600 CP (32.140 kW), cu o producţie anuală 
de circa 122 GWh. Au fost construite 8 CHE cu baraje de acumulare, reuşindu-se 
o acoperire mai bună a vârfului curbei de sarcină şi o alimentare mai sigură 
a consumatorilor. Realizările din România din perioada 1921-1940, în domeniul 
hidroenergetic, se referă în principal la următoarele: centrale hidroelectrice cu 
putere tot mai ridicată: CHE Letea Bacău pe râul Bistriţa, cu primul grup THG cu 
turbină Kaplan din ţara noastră (1928), CHE Dobreşti (jud. Dâmboviţa), cu o 
putere de 16 MW, cea mai mare din țară, până în anul 1950 ş.a. 

b) Etapa 1941-1950. În această etapă s-au pus în funcţiune mai multe CHE 
şi MHC, cu o putere totală de 4.600 CP (3.104 kW). Realizările din România din 
perioada 1941-1950, în domeniul hidroenergetic, se referă în principal la: centrale 
hidroelectrice cu putere tot mai ridicată, pentru valorificarea potenţialului hidro- 
energetic; ing. Dorin Pavel realizează cea mai importantă acumulare de apă la 
vremea respectivă, pe râul Bârzava: barajul Gozna, primul mare baraj de anro- 
camente din fara noastră, de 48 m înălţime; un lac cu un volum total de 
11,5 milioane m”, apa fiind folosită pentru alimentarea hidrocentralei electrice de la 
Crăinicel — Reşiţa (1949). În anul 1944, exista în România o putere instalată de 
cca 60 MW în peste 100 CHE şi MHC. În anii 1947-1955 a început execuţia unor 
amenajări pentru CHE, cu un volum de apă de 16,3 milioane m° şi putere instalată 
de 59.000 CP (42.200 kW), intrate în funcţiune după anul 1950: CHE Crăinicel — 
Reşiţa (1947-1952); CHE Moroieni (1949-1953); CHE Aştileu (1949-1954). În 
perioada 1944-1950, o parte dintre CHE şi MHC au fost dezafectate din cauza 
uzurii și a scăderii rentabilităţii, astfel încât în anul 1950 puterea totală instalată în 
hidrocentrale (CHE şi MCH) în România era doar de circa 30 MW. 


2.2.5. ELECTROENERGETICĂ 


Ideea unui sistem energetic naţional o are în anul 1921 Dimitrie Leonida, 
când propune o hartă cu rețeaua de distribuţie la înaltă tensiune de 120 şi 70 kV, 
odată cu Primul Plan Naţional de electrificare a României (Fig. 2.12). Se 
realizează interconectări între sistemele energetice zonale. Cresc tensiunile de 
transport a energiei electrice şi se aplică soluții moderne de execuţie a rețelelor 
electrice. Realizările din România din perioada 1918-1950, în domeniul 
electroenergetic, se referă în principal la: interconexiunea sistemelor energetice 
zonale: Valea Prahovei cu București (1924) și Brașov (1924); Sibiu cu cel din zona 
oraşului Târnăveni (1931), interconectarea CHE Dobrești, CTE Schitu Golești, 
CTE Grozăvești şi CTE Filaret (1929), crearea suprarețelei de 30 kV (concepţia 
ing. Martin Bercovici) la Bucureşti, care devine al doilea oraș din Europa cu 
suprareţea de 30 kV, după Berlin (1931); primul laborator de contoare, măsurare 
și relee (PRAM) din fară, realizat de inginerul Ion S. Antoniu (1937-1938); 
concepția ing. Dimitrie Leonida de realizare a Sistemului Energetic Naţional 
(1938) (Fig. 2.12); prima interconexiune cu sistemul energetic al unei alte ţări, al 
Bulgariei, prin LEA de 60 kV CTE Grozăveşti-Giurgiu-Ruse (1949); LEA 110 
kV, dublu circuit, Braşov-Azuga, prima linie proiectată și construită cu personal 
din țară (1949); se pun bazele Sistemului Energetic al Ardealului Central, prin 
interconectarea sistemului energetic al munţilor Apuseni (CTE Gura Barza) cu 
sistemul energetic din zona Sebeş-Sibiu-Târnăveni (1949). 

ING. D. LEONIDA: CONCEPȚIA DE REALIZARE A SISTEMULUI 
ENERGETIC NAȚIONAL 
1938 


BUCUREȘTI Y 


PES 


O CTE 
o CHE 
— LEA 220 kV (REȚEA NAȚIONALĂ) 
— LEA 110 kV (DISTRIBUȚIE GENERALĂ) 
e STAȚIE DE SISTEM Uz 


Fig. 2.12. Concepţia lui D. Leonida de realizare a S.E.N., 1938 [8, p. 107]. 


2.2.6. PERSONALITĂŢI CU CONTRIBUŢII DEOSEBITE 
LA REALIZAREA ELECTRIFICĂRII ROMÂNIEI ÎN PERIOADA 
DINTRE CELE DOUĂ RĂZBOAIE MONDIALE 


Personalităţile care au avut contribuţii deosebite la electrificarea României, în 
perioada dintre cele două războaie mondiale, sunt considerate generația de aur. 
Ideile şi proiectele lor privind: formarea Sistemului Energetic Naţional, folosirea 
resurselor hidroenergetice, realizarea unor termocentrale cu putere instalată ridicată, 
dezvoltarea învăţământului superior electrotehnic şi energetic etc. au fost aplicate 
şi în perioada următoare (1950-1990). Dintre aceştia amintim: Constantin Buşilă, 
Dimitrie Leonida, Dorin Pavel, Constantin Dinculescu, loan S. Gheorghiu, Corneliu 
Micloşi, Plauţius Andronescu, Nicolae Caranfil, Cezar Parteni-Antoni, Aurel 
Avramescu, Aurel Bărglizan, Ion Antoniu ş.a. [14, p. 31]. 

În continuare, se prezintă câteva contribuţii importante la realizarea 
electrificării țării. 

Dimitrie Leonida este promotor al electrificării căilor ferate și al unei reţele 
interconectate în România, fondator al Muzeului Tehnic din Bucureşti, director 
general (1930-1944) al Societăţii Generale de Gaz şi Electricitate şi al Uzinelor 

Comunale Bucureşti; ca promotor al electrificării Munteniei, în anul 1927, 
organizează în Bucureşti Prima Expoziţie a Electricităţii din România [22, p. 83]. 
În cadrul expoziţiei au fost prezentate şi proiectele mari ale electrificării României. 

Cornel Micloşi este numit, în 15 septembrie 1923, director al Uzinei Electrice 
din Timişoara, având o contribuţie majoră la electrificarea Timişoarei şi a țării. 

C.D. Buşilă are în anul 1926 iniţiativa înființării Institutului Național Român 
pentru Studiul Amenajării şi Folosirii Surselor de Energie (IRE), organizaţie cu 
caracter tehnico-ştiinţific, fiind primul preşedinte (1926). La constituirea IRE 
au participat importanţi „oameni de știință formați în a doua parte a secolului al 
XIX-lea şi prima parte a secolului XX, numiţi premergătorii”. În cadrul IRE 
s-a desfăşurat activitatea ştiinţifică privind electrificarea României, fiind elaborate 
programe în acest scop de către „prof. Dimitrie Leonida, prof. Dorin Pavel, 
un colectiv coordonat de prof. Constantin Dinculescu, prof. Cristea Marinescu, 
ing. D. Șerbănescu şi ing. Nicolae Moldoveanu” [22, p. 192]. 

Dorin Pavel, în anul 1931, publică studiul Capacitatea energetică a României, 
elaborează lucrarea Planul general de amenajare a forțelor hidraulice ale României 
şi întocmeşte harta cu amplasarea centralelor şi rețelelor electrice (Fig. 2.13) 
[22, p. 192-193]. În anul 1949, realizează cea mai importantă acumulare de apă 
la vremea respectivă, pe râul Bârzava, pentru alimentarea hidrocentralei de la 
Crăinicel — Reşiţa. 


/ Sai al HARTA CENTRALELOR 
f a JA ȘI REȚELELOR PROIECTATE 
~ 


Fig. 2.13. Harta cu centralele şi rețelele electrice — Dorin Pavel (1931) [22, p. 193]. 


Paul Dimo pune în funcţiune la CTE Grozăvești, în anul 1942, ciclul termic 
suprapus, cu cei mai înalți parametri ai aburului din Europa la acea dată. 

Personalităţile acelei generaţii au abordat toate problemele energeticii: energetica 
generală, termoenergetica, hidroenergetica, energetica nucleară şi electroenergetica. 


2.2.7. ÎNVĂŢĂMÂNTUL ELECTROTEHNIC ŞI ENERGETIC 


Învăţământului energetic universitar este strâns legat de învățământul 
electrotehnic și mecanic universitar. De aceea, primele elemente ale învățământului 
energetic universitar sunt din anii când se înființează Școlile Politehnice, în care 
sunt prevăzute facultăți de Electromecanică sau de Electrotehnică, în care se 
predau de la început materii despre electricitate, iar mai târziu şi despre 
energetică. Electrificarea României începe în anul 1882, odată cu începutul erei 
electricităţii şi s-a făcut în principal cu absolvenţi ai școlilor electrotehnice și 
energetice românești, dar şi cu alte specialităţi: mecanică, chimie, electronică, 
automatizări etc., având în vedere complexitatea instalaţiilor energetice de producție 
în centrale termo şi hidroelectrice, transport şi distribuţie a energiei electrice şi 
termice. Întreaga perioadă de început se caracterizează printr-o „dezvoltare datorată 
unor oameni de suflet, iubitori de ţară şi cu o pregătire profesională de excepţie, 
dobândită în şcoli superioare de prestigiu din diverse ţări europene” [27, p. 180]. 

Se vor prezenta în continuare câteva aspecte privind evoluția şcolii de 
electricitate și energetică. 

Bucureşti. În anul 1921, se înființează Școala Politehnică din București prin 
transformarea Școlii de Poduri și Șosele, iar prof. Vasilescu Karpen devine primul 
rector (1920-1940). Şcoala Politehnică din Bucureşti are următoarele secțiuni: 
Construcţii, Electromecanică, Mine, Industriale. Se organizează Laboratorul de 
electrotehnică pentru încercări industriale și cercetări. În anul 1948 este transformată 
Politehnica din București în Institutul Politehnic din Bucureşti, având patru 
facultăţi: Electrotehnică, Chimie industrială, Mecanică şi Textile. Facultatea de 
Electrotehnică avea specializările: mașini și aparate electrice, producția și distribuţia 
energiei electrice, electronică şi telecomunicații. 

Timişoara. La 15 noiembrie 1920, la Timișoara ia ființă Școala Politehnică 
cu două secţii de specialitate: e/ectromecanică şi mine și metalurgie [17, p. 84]. 
Primul rector este prof. Traian Lalescu, care la deschiderea solemnă a cursurilor în 
cel de-al doilea an de existență spunea: „„... Pe întinderea pământului românesc, 
o nouă aglomerație de oameni se va strădui, astfel, ca să aducă o contribuţie 
originală de creaţiune la activitatea ştiinţifică universală” [15, p. 15]. Printre ctitorii 
politehnicii timişorene: Victor Vlad (arhitect), Marin Bănărescu (maşini termice), 
Pompiliu Nicolau (hidraulică și centrale hidraulice), Valeriu Alaci (matematică), 
Plauţius Andronescu (electrotehnică), Corneliu Micloşi (tehnologii moderne — sudură), 
Koloman Bakony (tehnologia materialelor). La Facultatea de Electromecanică, care 
ia ființă în 1925, la Catedra de Electrotehnică, condusă de profesorul Plauţius 
Andronescu, revenit în ţară de la Politehnica din Zurich, în 1927, se înființează 

primul laborator de tehnică a tensiunilor înalte din ţara noastră, iar în 1928 se 
înființează primul laborator cu caracter electric din Şcoala Politehnică timişoreană. 
În anul 1933 sunt înfiinţate: Facultatea de Electromecanică (Mecanică şi Electricitate) 
şi Facultatea de Mine şi Metalurgie. După reforma învățământului din anul 1948, 
Şcoala Politehnică se va numi Institutul Politehnic cu facultățile: Mecanică, 
Electrotehnică, Construcţii şi Chimie Industrială. 

Iaşi. Au fost parcurse următoarele etape ale școlii de electrotehnică: 

a) Şcoala de electricitate industrială (1910-1912), urmată de Institutul 
electrotehnic (1912-1923), la care absolvenţii primeau titlul de inginer electrician 
universitar. 

b) Secţia aplicată de electrotehnică (1923-1937), înfiinţată în anul 1923 din 
Institutul Electrotehnic, cu durata studiilor de 4 ani, iar absolvenţii primeau diploma 
de inginer electrician. Personalitatea ştiinţifică cea mai importantă a Secţiei aplicate 
de electrotehnică a fost Ştefan Procopiu, fost elev al lui Dragomir Hurmuzescu. 

c) Facultatea de Electrotehnică 1937-1989, în cadrul Şcolii Politehnice 
„Gh. Asachi”, înfiinţată în luna aprilie 1937. Din anul 1948, structura facultăţii 
de Electrotehnică cuprindea două secţii: Centrale, transport şi distribuţia energiei 
electrice şi Maşini şi aparate electrice. 


2.3. ELECTRIFICAREA ROMÂNIEI DE LA AL DOILEA 
RĂZBOI MONDIAL PÂNĂ ÎN ANUL 1990 


2.3.1. INTRODUCERE 


Perioada de la al Doilea Război Mondial până în anul 1990 (1950-1990) 
este caracterizată de o economie centralizată planificată, cu planuri cincinale, 
dezvoltându-se în principal industria, ceea ce a condus la dezvoltarea intensă a 
electrificării, prin extinderea sistemului electroenergetic, introducerea sistemului 
centralizat de termoficare, formarea și dezvoltarea Sistemului Energetic Naţional 
(SEN). Resursele energetice principale folosite la producerea energiei electrice şi 
termice au fost gazele naturale, petrolul, cărbunele și energia hidro. Echipamentele 
energetice folosite pentru realizarea electrificării au fost la începutul perioadei 
majoritatea din import (circa 80%), în principal din Europa de Est, dar și din 
Europa de Vest şi apoi din ce în ce mai multe din ţară, până la excluderea aproape 
în totalitate a importurilor, prin crearea industriei proprii constructoare de maşini și 
a celei electrotehnice pentru energetică. S-a construit un număr mare de centrale 
termoelectrice şi de termoficare, hidroelectrice şi a început execuția centralei 
nucleare Cernavodă cu 5 unități, pentru creșterea producţiei de energiei electrică şi 
a căldurii, necesară acoperirii consumului mereu în creştere, precum şi linii şi staţii 

electrice, necesare transportului și distribuției energiei electrice, interconectării cu 
țările vecine și cu Sistemul Energetic Interconectat (SEI). 

Obiectivele principale ale acestei perioade: creșterea producţiei de energie 
electrică: termo, hidro şi nucleară; dezvoltarea transportului şi distribuţiei de 
energiei electrică (linii şi stații electrice); crearea şi dezvoltarea Sistemului Energetic 
Naţional şi interconectarea cu sistemul energetic (SEI) al ţărilor socialiste din estul 
şi centrul Europei; dezvoltarea învățământului pentru formarea specialiștilor şi 
lucrătorilor necesari dezvoltării şi funcționării sistemului energetic. 

Pentru realizarea în condiţii bune a obiectivelor prevăzute în Programul 
de electrificare a ţării au fost necesare industrii proprii constructoare de mașini și 
electrotehnică pentru echipamente, instalaţii și materiale pentru industria energetică; 
societăți specializate pentru execuţia obiectivelor energetice; institute specializate 
de proiectare-cercetare pentru energetică; specialişti pentru proiectare-cercetare, 
execuţie, punere în funcțiune şi exploatare a instalaţiilor energetice. 


2.3.1.1. Industria proprie constructoare de mașini și electrotehnică 


S-a realizat o industrie proprie pentru producerea de echipamente energetice, 
pe bază de licenţe de la firme occidentale, dar şi pe baza cercetării şi proiectelor 
proprii, producându-se grupuri termoenergetice şi hidroenergetice cu puteri unitare 
până la 330 MW, echipamente pe bază de licenţe pentru unităţile nucleare de 706,5 
MW şi echipamente electrice pentru liniile și stațiile electrice cu tensiuni până la 
400 kV. 

Programul de dezvoltare are următoarele componente principale: 

a) Programul termoenergetic. Producţia de turbine cu abur şi generatoare 
electrice se realiza în următoarele uzine: 

— U.C.M Reşiţa pentru turbine mici cu puteri de 2, 3, 4, 5, 6, 7, 10, 12, 50 
MW; General Torbo pentru turbine şi generatoare cu puteri de 150, 330 MW 
(licența ALSTOM Franţa) și 706,5 MW (licenţa General Electric); 

Producţia de cazane de abur se realiza în următoarele uzine: 

— Uzina Vulcan București, dezvoltată pe platforma Sebastian pentru fabricarea 
echipamentelor auxiliare ale cazanelor (mori de cărbune, ventilatoare de aer şi 
gaze, ansamble din ţevi pentru cazane, tratarea chimică a apei etc.), Uzina nouă 
„Berceni” specializată pentru sistemul de înaltă presiune, pereți membrană, 
colectoare etc.; Uzina de Cazane Mici Cluj, cu debite de abur de 10, 20, 50, 100 
t/h; Uzina Vulcan pentru cazane cu debite de 440 t/h şi 550 t/h (pe baza proiectelor 
I.C.P.E.T), cazan de 1035 t/h (licență Babkok) și cazane de termoficare de 50 şi 
100 Gcal/h. 

— Uzine noi sau existente pentru echipamente auxiliare cazanelor: Uzina 
Vulcan pentru părți specifice centralelor electrice; Uzina de Pompe Aversa 
București; Uzinele de armături Zalău şi Strehaia; Uzina Armătura Cluj. 

În paralel, s-a făcut asimilarea de materiale metalurgice în industria metalurgică 
românească (ţevi din oţel normal, aliat şi inoxidabil pentru cazane, tablă pentru 

cazane): Combinatul Siderurgic Galaţi (tablă); Combinatul Siderurgic Hunedoara 
(profile), Uzina Republica (ţevi din inox); Uzina Roman (ţevi de înaltă presiune). 

Producţia de echipamente electrice şi de automatizare: Uzina Electroputere 
Craiova (transformatoare de mare putere, cu tensiune până la 400 kV, întrerupătoare 
şi separatoare de înaltă tensiune); Fabrica de transformatoare mici Filiaşi; Fabrica 
Automatica București; Fabricile de panouri electrice Alexandria şi Buzău; Fabrica 
de aparate de măsură și control FEA București; Fabrica de celule Băileşti; Fabrica 
de contoare AEM Timişoara. 

Producţia de cabluri electrice, conductori şi materiale electrice la: Uzina 
Electroputere Craiova; U.C.M. Reșița; U.M.E.B. București; Fabrica Filiași. 

În perioada 1965-1989 au fost livrate la cheie grupuri termoenergetice: de 
50 MW la centralele electrice din Turnu Severin, Arad, Oradea, Suceava, Iaşi, 
Bacău, Giurgiu, Palas, Braşov etc.; 150 MW la centrala electrică Craiova II; 
grupuri de 330 MW la CTE Rovinari, Turceni, Anina şi Brăila. 

b) Programul hidroenergetic. Pentru echipamente hidroenergetice s-au 
dezvoltat capacităţile de producție în funcţie de potențialul hidroenergetic tehnic 
amenajabil, pe râurile interioare: Dunărea, Olt, Argeş, Siret, Crişuri, Buzău, Someș, 
Prahova, Râul Mare (Retezat) etc. Până în anul 1990 s-au pus în funcţiune circa 
6.600 MW, din care circa 5.500 MW cu echipamente produse de industria 
românească, livrate la cheie. 

În anul 1965, la U.C.M Reşiţa se produceau grupuri hidroenergetice de 
6 MW (cele mai mari). Ulterior s-au asimilat toate tipurile de turbine necesare, cu 
puteri de 5-200 MW. La U.C.M. Reșița s-a realizat Uzina de Utilaj Greu, 
specializată pentru construcţia de turbine cu apă şi hidrogeneratoare şi Fabrica 
nouă de la Câlnicel, pentru turbine cu puteri până la 30 MW şi echipamente hidro- 
mecanice, necesare centralelor hidroelectrice. Pentru microhidrocentrale s-a realizat 
Fabrica Caransebeş. Pentru stavile, vane şi echipamente auxiliare s-a realizat 
Fabrica Bocșa. Pentru macarale şi poduri rulante s-a realizat Uzina nouă Lugoj şi 
s-a dezvoltat Uzina Mecanică Timişoara. În perioadele de vârf de producție s-a 
folosit şi CUG Cluj, care a fabricat câteva turbine bulb pentru amenajarea Oltului. 
Au fost realizate echipamente performante la U.C.M. Reşiţa: turbinele Kaplan cu 
putere de 175 MW, pentru hidrocentrala Porţile de Fier I. La această hidrocentrală, 
primul grup a fost rusesc, iar următoarele cinci fabricate la Reşiţa. O parte din 
echipamentele părţii iugoslave ale centralei au fost fabricate la Reşiţa şi ulterior 
plătite cu energie electrică; turbinele Francis, pentru hidrocentrala subterană de la 
Râul Mare (Retezat), cu putere de 170 MW; turbinele Pelton pentru hidrocentrala 
Lotru, de 178 MW; turbinele bu/b pentru hidrocentrala Porţile de Fier II. 

Hidrogeneratoarele sincrone au puterea nominală, turaţia de sincronism şi 
poziţia axului determinate de turbinele cu care sunt cuplate. Programul de micro- 
hidrocentrale a început să se dezvolte începând cu anii 1975-1976. S-a făcut un 
studiu privind microhidrocentralele care prevedea realizarea a 3.000 MW, din care 
s-au realizat circa 600 MW până în anul 1989. 

La realizarea programului hidroenergetic, un rol important l-a avut Catedra 
de Hidraulică, de la Facultatea de Mecanică a Institutului Politehnic Timişoara, 
care a fost şcoala românească de proiectare şi încercări pe modele a turbinelor cu 
apă, coordonată de acad. prof. loan Anton, şi Catedra de mașini electrice, de la 
Facultatea de Electrotehnică a Institutului Politehnic Timişoara, coordonată de 
acad. prof. Toma Dordea. 

c) Echipamente pentru gospodării de cărbune. S-au realizat în ţară 
echipamente pentru gospodăriile de cărbune de la termocentralele pe cărbune. În 
Fabrica nouă de la IM Timişoara s-au realizat maşini cu rotor pentru scos şi depus 
cărbune în depozitele termocentralelor. La Fabrica Unio Satu Mare s-au realizat 
benzi transportoare cu covor de cauciuc pentru gospodăriile de cărbune de la 
termocentralele pe cărbune. 

d) Dezvoltarea capacităţiilor proprii de cercetare şi proiectare. S-au 
înființat: Institutul de Cercetare şi Proiectare Echipamente Termoenergetice — 
I.C.P.E.T Bucureşti, cu profiluri: turbine cu abur, generatoare electrice și 
echipamente auxiliare pentru sala mașinilor unei centrale termoelectrice; Centrul 
de Cercetare şi Proiectare Cazane „Vulcan” Bucureşti, Institutul de Cercetare şi 
Proiectare Hidroenergetică Reșița, cu o filială la Timişoara, pentru echipamente 
hidromecanice şi auxiliare pentru centrale hidroelectrice; Centrul de Proiectare 
Cazane Mici Cluj; Institutul de Proiectare Transformatoare Craiova; Institutul de 
Proiectare pentru Instalaţii de Automatizare „Automatica” București. 

e) Programul nuclear. După încheierea contractului cu AECL Canada 
pentru realizarea de unităţi nucleare CANDU, s-a întocmit un program de asimilare 
în România a echipamentelor pentru unităţile nucleare. Programul prevedea 
următoarele măsuri: 

e Aducerea IMG București la performanțele necesare pentru fabricarea de 
echipamente pentru centrale nucleare. S-a realizat Fabrica de Echipament Nuclear 
pe baza documentaţiei General Electric și a documentaţiei canadiană şi japoneză, 
pentru sectoarele calde. Au fost instalate utilaje performante pentru fabricarea 
echipamentelor părții nucleare şi clasice, pentru grupuri nucleare cu puteri de 660 
şi 1.000 MW. S-a realizat oţelăria cu tehnologia „„vidat” de elaborare a oţelului, pe 
baza licenţei Japan Steel, pentru lingouri de 400 tone (cel mai mare din ţară). S-a 
dezvoltat forja grea cu o presă de 12.000 tone, România devenind a patra țară din 
Europa cu asemenea performanţe de forjare. S-au dezvoltat tratamentele termice cu 
cuptoare adânci de 20 m. În hala de echipament nuclear se fabrica, monta şi 
prelucra vasul sub presiune al reactorului. Podul rulant din hală era de 800 tone pe 
o travee şi de 400 tone pe cealaltă. S-a instalat un valţ de roluit tablă până la 350 
mm grosime. S-a cumpărat Centrul de Prelucrări Multidimensionale a reactorului, 
din habă cu diametrul planşaibei până la 16 m. Toate aceste tehnologii și 
echipamente au fost rezultatul unor analize tehnice făcute în uzine şi institute. În 
anul 1989 România avea o capacitate de producție de echipament nuclear, care 
o situa în primele 10 ţări din lume. „Pentru trecerea la construcţia de centrale 

nuclearo-electrice (CNE) în ţara noastră, pe lângă acţiunile întreprinse pentru 
asimilarea în fabricaţie a echipamentelor din instalaţia reactorului nuclear, au fost 
luate măsuri deosebite şi pentru asigurarea unui nivel corespunzător al 
echipamentelor din partea „clasică” a CNE. Astfel, în anul 1981, a fost încheiat 
contractul de licenţă pentru execuţia la IMGB, a turboagregatului (turbina cu abur 
şi turbogeneratorul) de 706,5 MW, după documentaţia tehnică a General Electric 
(SUA); echipamentele şi instalațiile din sala maşinilor turboagregatului se vor 
executa pe baza documentaţiei tehnice a ANSALDO Mecanico-Nucleare (AMN) 
Italia” [32, p. 6-7]. 

e Aducerea sau dezvoltarea altor fabrici și uzine în regim nuclear, pentru 
mașina de încărcare a reactorului nuclear şi pompe. La Centrala nucleară 
Cernavodă, contractul prevedea realizarea grupului 1, cu 50% echipament Canada 
şi SUA şi 50% românesc, grupul 2, cu 35% Canada şi SUA şi 65% românesc, 
grupul 3, cu 30% Canada şi SUA şi 70% românesc şi grupul 4, cu 18% Canada şi 
SUA şi 82% românesc. La Fabrica de apă grea de la Drobeta-Turnu Severin, 95% 
din echipamente au fost realizate în România (coloanele, rezervoarele, pompele). 
La Fabrica de combustibil nuclear de la Feldioara, România a contribuit cu o parte 
din echipamente. 


2.3.1.2. Execuţia obiectivelor energetice 


Centralele electrice, liniile şi stațiile electrice de înaltă tensiune din România 
au fost realizate în principal de către patru trusturi de construcţii montaj (cu 
diferite denumiri de-a lungul timpului), cu specialişti români şi forţa de muncă 
românească. 

* Trustul Hidroconstrucţia (T.C.H). Societatea a executat în perioada 
1950-1990 şi în continuare un număr de 169 baraje din beton, cu înălțimi de până 
la 168 m şi volum total de acumulare 10.500 mil. m? de apă, 175 de centrale hidro- 
electrice, circa 1.000 km de diguri de retenţie sau de dirijare, peste 850 km galerii 
subterane. În Figura 2.14 se prezintă lucrările la barajul levom Maiei i 

Trustul Energoconstrucţia (T.E.C). În ; 
perioada 1950-1990 şi, în continuare, Energo- 
construcția a realizat lucrări de construcții şi 
instalații la peste 30 de centrale termoelectrice şi 
la peste 20 de centrale de termoficare, realizând 
[2]: 137 grupuri energetice cu puteri de 3—330 
MW, cu o putere totală de peste 15.000 MW, 
incluzând: fundații de turbine şi de cazane; 
turnuri de răcire; coşuri de fum; gospodării de Fig. 2.14. Execuția barajului 
cărbune; diguri pentru depozite de zgură şi !ZVOrul Muntelui (Bicaz) [34, p. 312]. 
cenuşă; baraje pe diferite râuri; rețele de termoficare; stații electrice etc. În Figura 
2.15 se prezintă fundația unui coş de fum de 220 m, iar în Figura 2.16, lucrările de 
acoperire cu grinzi metalice a sălii maşinilor (6 x 210 MW). 

Fig. 2.15. Fundaţie la un coş de fum 220 m, Fig. 2.16. Execuţia sălii mașinilor, 
CTE Mintia [47, p. 51]. CTE Mintia, 1.260 MW [47, p. 44]. 


Trustul Energomontaj (T.Eg.M.) În perioada 1950-1965, Energomontaj 
a executat şi pus în funcțiune mai multe grupuri termoenergetice cu puteri unitare 
de 12-330 MW şi un mare număr de centrale hidroelectrice, având majoritatea 
echipamentelor fabricate în ţară. În anii 1970-1971 s-au pus în funcţiune 6 grupuri 
de 175 MW de la CHE Porţile de Fier I, cu puterea totală instalată de 1.050 MW. 
Până în anul 1989 Trustul Energomontaj a realizat montajul şi punerea în funcțiune 
la centrale electrice (termoelectrice şi hidroelectrice) cu o putere totală instalată 
de peste 21.000 MW. În Figura 2.17 se prezintă lucrările de montaj la o turbină de 
210 MW la (CTE Mintia). 


Fig. 2.17. Montarea unei turbine Fig. 2.18. Autotransformatorde 400 MVA 
de 210 MW (CTE Mintia). (Electroputere Craiova) [8, p. 144]. 


Trustul Electromontaj (T.E.M). În perioada 1950-1989, s-au construit 
circa 100.000 km LEA de înaltă tensiune, medie şi joasă tensiune. S-au realizat linii 
importante, cum sunt: LEA 400 kV Sibiu — Arefu, LEA 220 kV Sebeş — Gâlceag, 
LEA 220 kV Bicaz — Sângeorgiu etc., LEA de traversare a Dunării etc. În perioada 
1950-1989, puterea electrică montată în stațiile electrice şi posturile de transformare 
a fost de peste 90.000 MVA. În Figura 2.18 se prezintă un autotransformator de 
400 kV, montat în staţiile electrice 400/220 kV. 


2.3.1.3. Proiectarea obiectivelor energetice 


a) Institutul de Studii și Proiectări Energetice (ISPE). Echipamentele 
energetice principale (cazan de abur, turbina cu abur şi generatorul electric) au fost 


118 


la început importate din URSS și Cehoslovacia, apoi din Franţa și Germania, 
iar mai târziu au fost fabricate în ţară. Planul general și soluţiile tehnologice, 
referitoare la părțile termomecanice, electrice şi automatizări, au fost stabilite de 
furnizorii echipamentelor, dar soluţiile privind amplasarea, construcţiile, partea 
hidrotehnică şi toate instalaţiile auxiliare au tost stabilite aproape în totalitate de 
specialiștii români, în principal la Institutul de Studii şi Proiecte Energetice — ISPE 
[4, p. 211]. Proiectele realizate de ISPE — 80% din proiectele pentru centralele 
termoelectrice şi de termoficare, din totalul puterii instalate în Sistemul Electro- 
energetic Naţional; pentru 2 grupuri de 706,5 MW, instalate în CNE Cernavodă 
(partea clasică); lucrări de inginerie pentru 100% din LEA de 400 kV, 750 kV şi 
30% din LEA de 110 kV din cadrul SEN; 80% din proiectele elaborate pentru 
staţiile electrice de înaltă şi medie tensiune din cadrul reţelei naţionale de distribuție; 
proiecte realizate pentru circa 258 de Sisteme centralizate de alimentare cu căldură, 
la nivel naţional, însumând o reţea de transport şi distribuţie de 16.500 km. 

b) Institutul de Studii și Proiectări Hidroenergetice (ISPH). Este specializat 
în elaborarea studiilor şi proiectelor pentru amenajarea resurselor de apă în scopuri 
multiple, preponderentă fiind utilitatea energetică. Institutul de studii şi Proiectări 
Hidroenergetice (ISPH) s-a înfiinţat în 1963, din Întreprinderea de Studii și Cercetări 
pe Teren pentru Lucrări Energetice, despărțită de ISPE în 1958. Serviciile sale 
acoperă toate fazele întocmirii proiectelor şi asigură consultanța aferentă pentru 
realizarea, punerea în funcţiune şi exploatarea amenajărilor hidroenergetice şi ale 
componentelor lor: baraje, centrale hidroelectrice, stații de pompare, tuneluri, galerii, 
canale, ecluze etc. Această activitate este concretizată într-o mare diversitate de 
structuri puse în funcțiune: 97 baraje de diverse tipuri, 119 centrale hidroelectrice, 
mai mult de 600 km de tuneluri și galerii, 100 km de canale, 11 ecluze, împreună 
cu instalaţiile aferente până în 1994, la care se adaugă cele realizate ulterior [80, p. 65]. 

c) Institutul de Cercetări şi Modernizări Energetice (ICEMENERG). 
Iniţial, activitatea a fost axată pe producţia de aparate şi echipamente unicate şi de 
serie mică, necesare sectorului energetic. Apoi a dezvoltat activităţi de raţionalizări şi 
modernizări şi activităţi de studii şi cercetări în domeniul termo şi hidroenergetic, 
automatizări, tehnica tensiunilor înalte, maşini electrice etc. ICEMENERG a desfăşurat 
activităţi de cercetare ştiinţifică, inginerie tehnologică şi microproducţie. Partea de 
cercetare şi inginerie tehnologică era organizată în laboratoare, secţii, sectoare, 
pe tipurile de echipamente aferente proceselor energetice: producerea energiei 
electrice şi termice în termocentrale, echipamente hidroenergetice, generatoare şi 
motoare electrice, transformatoare electrice, aparataj electric, linii şi cabluri energetice, 
automatizări etc. Existau de asemenea compartimente cu profil în chimia combustibililor, 
apei, surse neconvenţionale de energie, utilizarea şi conservarea energiei. Din anul 
1986 s-au organizat un sector distinct pentru partea clasică a centralelor nucleare. 
Activitatea de cercetare şi inginerie tehnologică a abordat, iniţial, probleme privind 
asimilarea în ţară a echipamentelor energetice. Odată cu înființarea ICEMENERG 
s-a înființat şi Institutul Central de Cercetări Energetice (ICCE), subordonat 

Ministerului Energiei Electrice, având ca obiect de activitate coordonarea cercetării 
ştiinţifice şi a dezvoltării tehnologice în domeniul energiei. ICCE a funcţionat pe 
structura ICEMENERG şi a avut în subordine toate unitățile de studii, proiectare şi 
cercetare din domeniu (inclusiv din învăţământ). A fost desfiinţat imediat după 
revoluţia din 1989. Astfel, în perioada de dezvoltare a centralelor electrice, activitatea 
de cercetare din ICEMENERG a constat în elaborarea de condiţii tehnice care au stat 
la baza întocmirii contractelor pentru achiziţionarea echipamentelor din import sau 
de licenţe, precum şi la întocmirea proiectelor româneşti la fabricile de echipamente 
energetice: Vulcan, IMGB, UCM Reşiţa, Electroputere Craiova etc. 


2.3.2. ENERGETICĂ GENERALĂ 


Perioada 1950-1990 poate fi împărțită în trei etape, fiecare parte cu unele 
caracteristici bine determinate: 

1. Etapa 1950-1960 este considerată ca una de început a industrializării şi 
electrificării organizate a ţării. În octombrie 1950, se adoptă „Primul plan de 
electrificare şi utilizare a apelor” pe zece ani (1951-1960), etapă importantă a 
electrificării țării noastre, elaborat cu contribuţia celor mai buni specialiști români, 
majoritatea din „generația de aur”. Planul prevedea: concentrarea producției de 
energie electrică în centrale mari cu randament ridicat, prin construirea unor 
centrale termoelectrice şi hidroelectrice noi și dezvoltarea celor existente; amenajarea 
complexă a bazinelor hidrografice; electrificarea principalelor ramuri agricole şi 
pătrunderea electrificării la sate; construirea de linii de transport a energiei electrice; 
realizarea de uzine electrotehnice; valorificarea rațională a resurselor energetice 
prin utilizarea combustibililor inferiori; crearea Sistemului Energetic Naţional cu 
rețele de transport de 110 kV. Proiectele necesare investiţiilor au fost realizate 
de Institutul de Studii şi Proiectări Energetice (ISPE), cu specialiști români, iar 
execuţia lucrărilor de construcții montaj au fost realizată în principal de către 
societățile specializate înființate: Energoconstrucţia, Energomontaj, Electromontaj, 
Hidroconstrucţia şi Nuclear Montaj. În anii 1951-1955, s-au pregătit condiţiile 
necesare formării Sistemului Energetic Naţional (SEN), Dispecerului Energetic 
Naţional (DEN) şi Dispecratelor Teritoriale, în vederea îmbunătăţirii conducerii 
SEN, creşterii siguranței în funcționare a instalaţiilor energetice şi a continuității 
în alimentarea cu energie electrică a consumatorilor. Începând cu anul 1951, la 
Electroputere Craiova au fost proiectate şi fabricate primele transformatoare de 
forță în concepție proprie. În perioada 1960-1965, se achiziţionează licenţa ELIN 
(Austria) pentru autotransformatorul de 200 MVA. În etapa 1965-1975, se fabrică 
cu forțe proprii transformatoarele de 400 MVA pentru grupurile energetice de 
330 MW fabricate în ţară. În 1987, este fabricat primul transformator de 440 MVA 
pentru Centrala Nucleară Cernavodă, cel mai mare transformator fabricat în România. 
S-au dezvoltat laboratoare de încercări, care asigurau probele şi încercările necesare 

pentru transformatoarele livrare în ţară şi la export; a început fabricarea mașinilor 
electrice rotative în ţară, asimilându-se peste 400 de tipuri de maşini electrice, 
multe folosite la dezvoltarea sistemului energetic. În perioada 1950-1990 au loc un 
număr foarte mare de măsuri organizatorice, la început ca urmare a schimbării 
regimului politic, iar mai târziu pentru îmbunătățirea activității în sectorul energetic, 
cele mai importante fiind prezentate în continuare. În anul 1957 se înfiinţează 
Ministerul Industriei Grele, iar MEEIE trece în cadrul acestuia, devenind 
Departamentul Energiei Electrice; se înfiinţează Comitetul Român pentru Iluminat 
(CNRI), componentă a Comisiei Internaţionale de Iluminat (CIE), fondat de un 
colectiv condus de prof. Nicolae Gheorghiu; se organizează la Bucureşti prima 
conferinţă a electricienilor din România. În anul 1958 se desfiinţează energotrusturile 
şi energocombinatele înfiinţate în anul 1953; se formează Întreprinderea de studii 
și cercetări în teren pentru lucrări energetice (ICSE), din sectorul de cercetare 
şi studii al ISPE, nucleul viitorului Institut de Studii şi Proiectări Hidroenergetice 
(ISPH). În anul 1960, DGH Bicaz devine Întreprinderea de Construcții Hidro- 
energetice (ICH) Bucureşti, iar Trustul de Construcții Hidroenergetice (TCH), 
executantul lucrărilor hidroenergetice din țara noastră cu specialişti români şi forță 
de muncă locală. 

2. Etapa 1961-1979 este considerată perioada de industrializare a României 
și de dezvoltare intensă a energeticii pentru susţinerea creşterii consumului de 
energie electrică şi termică. Puterea instalată în SEN a crescut de la 7.346 MW, în 
1970, la 16.109 MW, în 1980. Producţia de energie electrică a crescut de la 35.000 
GWh, în 1970, la circa 67.500 GWh, în 1980. A crescut permanent exportul de 
energie electrică, de la 33 GWh în 1955, la 3.555 GWh în 1973, a scăzut apoi, 
ajungându-se la un import de 420 GWh, în 1980. S-a extins permanent sistemul 
energetic şi s-a trecut la nivelurile superioare de tensiune de transport, de 220 şi 
400 kV, pentru linii şi stații electrice. Cea mai mare parte a echipamentelor de 
înaltă tensiune s-au proiectat şi executat la Electroputere Craiova. S-au realizat 
cercetări şi s-au întocmit studii privind echipamentele energetice la ICEMENERG 
București. S-au realizat interconexiuni ale SEN cu sistemele energetice ale țărilor 
vecine, iar în 27.10.1963, a fost interconectat SEN cu Sistemul Energetic Interconectat 
(SEI), prin punerea în funcţiune a LEA 220 kV Luduş — Lemeşany, cu gabarit de 
400 kV. În anul 1961 se înființează Ministerul Minelor şi Energiei Electrice 
(MMEE). În anul 1963 se înfiinţează Institutul de Studii si Proiectări Hidro- 
energetice (ISPH), prin separarea de ISPE,; se semnează acordul între România și 
Iugoslavia privind realizarea şi exploatarea Sistemului Hidroenergetic şi de 
Navigaţie Porţile de Fier, situat pe locul trei în Europa prin caracteristicile sale 
tehnice şi economice. În anul 1965 se înființează Ministerul Energiei Electrice 
(MEE). În anul 1967 se înființează Institutului de Cercetări Energetice (ICENERG); 
apar revistele Producerea, transportul și distribuţia energiei electrice şi Construcţii 
şi montaje energetice, până în anul 1994. În anul 1968, ca urmare a aprobării Legii 
reorganizării teritoriale a ţării pe judeţe, se reorganizează Întreprinderile Regionale 
de Electricitate (IRE) şi se formează exploatări electroenergetice judeţene, care vor 

avea instalaţiile de distribuţie energie electrică. Se înființează secții de înaltă 
tensiune care vor avea instalaţiile de înaltă tensiune. În anul 1971, se organizează la 
Bucureşti al VIII-lea Congres Mondial al Energiei (CME-WEC). Ministrul 
Energiei, ing. Octavian Groza, este ales președinte al Conferinţei Mondiale a 
Energiei pentru perioada 1971-1974. În anul 1979 se înfiinţează în cadrul MEE, 
Trustul de Construcţii-Instalaţii Centrale Nuclearo-Electrice (TCI-CNE), prin 
desprinderea din TEC; se desparte societatea de comerţ exterior Romenergo în 
Romenergo Centrale şi Romenergo Reţele. 

3. Etapa 1980-1989 este caracterizată de continuarea industrializării şi a 
electrificării țării. A crescut în continuare consumul de energie electrică, neacoperit 
permanent de producţie, creându-se dezechilibre frecvente, care au creat multe 
situații de funcţionare a SEN în condiţii de siguranță scăzută, import de energie 
electrică, măsuri de reducere a consumului de energie electrică, inclusiv cel casnic 
şi de iluminat public. În această perioadă, deficitul de sarcină era de 400-600 MW 
la vârful de dimineaţă şi de 200 MW la vârf de seară, deşi producţia de energie 
electrică a crescut de la 67.500 GWh, în 1980, la 83.660 GWh, în 1989, reducându-se 
apoi la 75.851 GWh în 1990. Producția de energie electrică a crescut permanent 
până în anul 1989, ponderea principală având-o cea din centralele termoelectrice: 
în 1938, de 1,130 TWh, din care 0,982 TWh (87%) în centralele termoelectrice şi 
0,148 TWh (13%) în centralele hidroelectrice; în 1950, de 2,113 TWh, din care 
1,944 TWh (92%) în centrale termoelectrice și 0,169 TWh (8%) în centrale 
hidroelectrice; în 1960, de 7,650 TWh din care 7,253 TWh (95%) în centralele 
termoelectrice de diverse tipuri şi 0,397 TWh (5%) în centralele hidroelectrice; în 
1975, de 53,721 TWh, din care 45,010 TWh (84%) în centrale termoelectrice şi 
8,711 TWh (16%); în 1985, de 71,819 TWh din care 59,923 TWh (83%) în 
centrale termoelectrice şi 11,896 TWh (17%) în centrale hidroelectrice; în 1989, de 
75.851 GWh (83,35%): centralele termoelectrice şi de termoficare 63.223 GWh 
(28.860 GWh din gaze naturale, 24.402 GWh din cărbuni, 8.506 GWh din păcură și 
motorină, 1.455 GWh din alţi combustibili) și în centralele hidroelectrice 12.628 GWh 
(16,65 %). În anul 1990, cantitatea totală de energie electrică produsă era mai mică 
decât cea din 1989, fiind de 64,309 TWh, din care 53,397 TWh (83%) în centrale 
termoelectrice şi 19,982 TWh (17%) în centrale hidroelectrice. Producţia totală de 
energie electrică a crescut în perioada 1950-1989 de circa 35 de ori, de la 2,113 TWh 
la 75,851 TWh, în termocentrale de circa 32 de ori, de la 1,944 TWh la 63,223 TWh, 
iar în hidrocentrale de circa 74 de ori, de la 0,169 TWh la 12,628 TWh. Puterea 
electrică instalată în centralele de termoficare a crescut permanent în perioada 
1960-1990, în 1960 (472 MW), în 1970 (2.165 MW), în 1985 (4.849 MW) şi în 
1990 (6.201 MW). Între 1960 şi 1990, puterea instalată în centralele termoelectrice 
de termoficare a crescut de 13 ori. După 1990 a scăzut permanent, din cauza opririi 
unor capacități de producţie, datorate lipsei consumului. Producţia de energie 
termică în centralele electrice de termoficare din SEN a crescut permanent în 
perioada 1960-1990: în 1960 (800 Tcal), în 1970 (21.524 Tcal), în 1980 (45.6544 
Tcal), în 1990 (56.204 Tcal), apoi s-a redus permanent. 

2.3.3. TERMOENERGETICĂ 


2.3.3.1. Concepţia şi realizarea centralelor termoelectrice instalate în 
România în perioada 1950-1990 


În România, în perioada 1950-1990, centralele termoelectrice (inclusiv cele de 
termoficare), au avut un aport principal la realizarea producţiei de energiei electrică 
şi a căldurii pentru economie şi pentru sistemele centralizate de încălzire. 
Echipamentele energetice principale (cazan de abur, turbină cu abur și generator 
electric) au fost majoritatea importate la începutul perioadei. Planul general şi 
soluţiile tehnologice referitoare la părțile termomecanice, electrice şi automatizări, au 
fost stabilite de furnizorii echipamentelor, dar soluțiile privind amplasarea, 
construcțiile, partea hidrotehnică şi toate instalaţiile auxiliare au fost stabilite 
aproape în totalitate de specialiştii români, în principal în Institutul de Studii și 
Proiecte Energetice — ISPE [4, p. 211]. Partea de construcţii şi montajul 
echipamentelor au fost executate de la început de către societăți româneşti înființate 
cu acest scop, cu specialişti români, forță de muncă din ţară şi cu asistenţă tehnică a 
furnizorilor de echipamente externi și interni. Mai târziu, s-a organizat producția 
echipamentelor energetice în ţară, fie pe baza unor licenţe preluate de la furnizorii de 
echipamente din URSS, Franţa și Germania, fie şi pe baza concepției româneşti din 
institutele de cercetare și proiectare specializate, nou înfiinţate: ICPET, Electroputere, 
IPA, ICPE etc. Astfel a fost organizată fabricarea grupurilor energetice româneşti de 
50 MW, 150/125 MW și 330 MW, cu funcționare pe cărbuni și hidrocarburi și a unor 
grupuri de mică putere până la 12 MW [4, p. 212]. Centralele termoelectrice s-au 
realizat în mai multe etape, fiind caracterizate de nevoia de creştere a producţiei de 
energie electrică şi termică, de nivelul tehnic al echipamentelor şi de resursele 
energetice disponibile în ţară. Anul 1950 este considerat un moment important al 
energeticii româneşti, când funcționau centralele electrice preluate de stat, prin 
naţionalizarea din 11 iunie 1948. Puterea instalată în centralele electrice existente în 
anul 1950 era de 750 MW, din care 680 MW în centrale termoelectrice, echipate cu 
turbine cu abur cu puteri unitare până la 20 MW, care realizau 65% din producţia de 
energie electrică, motoare cu ardere internă (motoare Diesel și diverse motoare 
termice) cu puteri unitare până la 6,3 MW, care realizau 23% din producţia de 
energie electrică. Combustibili principali folosiți în aceste centralele termoelectrice 
erau păcura şi motorina. Majoritatea centralelor existente în 1950 au funcționat în 
continuare, efectuându-se reparațiile necesare, schimbarea frecvenței de funcţionare, 
extinderi, amenajări, treceri în regim de termoficare, schimbarea combustibilului 
folosit, realizarea de noi linii electrice de transport şi distribuţie a energiei electrice, 
dintre care: CTE Timişoara, CTE Arad, CTE Oradea, CTE Gura Barza, CTE Târnăveni, 
CTE Reşiţa, CTE Brașov, CTE Brăila ş.a. S-au racordat la sistemele energetice 
zonale mai multe centrale electrice ale autoproducătorilor: Fabrica de hârtie Buşteni, 
Fabrica de ciment Fieni, Rafinăriile Ploiești, Câmpina şi Brazi, Industria mecanică 

Ploieşti [4, p. 220] ş.a. La centralele din Bucureşti: CDE Filaret, CTE Grozăvești, 
s-au realizat extinderi şi trecerea la termoficarea urbană. Centralele electrice existente 
în 1950 au fost dezafectate eșalonat pe măsura montării noilor centrale. Puterea 
unitară a grupurilor termoenergetice, instalate în centralele termoelectrice din 
România, a crescut în perioada 1928 — 1976, astfel: 20 MW — Grozăvești (1928), 
25 MW -— Fântânele (1954), 50 MW — Paroşeni (1956), 100 MW — Luduş-lernut 
(1963), 150 MW — Paroşeni (1964), 200 MW — Luduş-lernut (1966), 210 MW — 
Mintia (1969), 315 MW -— Işalniţa (1967), 330 MW — Rovinari (1976). 


2.3.3.2. Realizarea centralelor termoelectrice 


Perioada 1950-1990 de realizare a centralelor termoelectrice se împarte în patru 
etape, fiecare cu unele caracteristici specifice: 1950-1960; 1960-1970; 1970-1980; 
1980-1990. 

1. Etapa 1950-1960. Pentru etapa 1950-1960, au fost stabilite două direcții 
principale: 

a) Folosirea gazelor naturale drept combustibil de bază, pentru producția de 
energie electrică şi căldură; 

b) Dezvoltarea termoficării prin centrale mari, pentru producerea energiei 
termice necesară industriei şi încălzirii centralizate. 

În funcţie de parametrii aburului produs în cazanele cu abur, au existat două 
etape de dezvoltare: 

a) Etapa I (1950-1954), cu parametrii aburului de nivel mediu, până la 64 ata 
şi 450*C. Realizările din această etapă în domeniul termoenergetic se referă în 
principal la construcţia şi punerea în funcțiune a unui număr mare de centrale 
termoelectrice şi grupuri termoenergetice cu combustibili fosili: CTE Doiceşti 
de 120 MW -— prima centrală din seria marilor termocentrale construite în baza 
planului de electrificare (1950-1960), CDE Filaret — Bucureşti, turbină de gaze de 
12 MW, cu două axe — cea mai mare din Europa la acea vreme (1951); CTE 
Fântânele-Sângeorgiu de Pădure, grupul de 25 MW pe gaze — cel mai mare din 
țara noastră, la acea vreme (1954) ș.a. 

b) Etapa II (1955-1960), cu parametrii aburului de (100-160) ata şi (500-540°C). 
Realizările din această etapă, în domeniul termoenergetic, se referă în principal la: 
CTE Fântânele de 250 MW; CTE Borzeşti 655 MW; CTE Paroşeni 300 MW — 
primul grup de 50 MW, cel mai mare din țară la acea vreme (1956) [4] ş.a. 

2. Etapa 1960-1970. În această perioadă s-au pus în funcţiune 10 centrale 
termoelectrice noi şi mai multe grupuri noi în centralele existente [4]. S-a generalizat 
introducerea parametrilor aburului de 140 ata și 540*C și supraîncălzirea intermediară 
şi la blocurile de termoficare. Realizările din România din perioada 1960-1970, în 
domeniul termoenergetic, se referă în principal la construcţia şi punerea în funcţiune 
a centralelor termoelectrice şi grupurilor termoenergetice cu combustibili fosili: 
CET Govora şi CET Palas, primele grupuri de 50 MW fabricate în ţară, CTE 
Luduş (Fig. 2.19) — primul grup de 100 MW pe gaze, import Cehoslovacia, primul 
de această mărime din România la acea dată; CTE Paroşeni — grupul nr. 4 de 150 MW 

din CTE Paroşeni de fabricaţie sovietică — cel mai mare grup din țară la acea vreme; 
CET Bucureşti Sud — primul grup cu turbină de gaze de 36,5 MW, cel mai mare 
grup cu turbina de gaze din ţară (1966), CTE Fântânele-Sângeorgiu de Pădure, 
primul grup de 100 MW cu cazan cu pornire rapidă (fabricaţie Siemens) — primul 
de acest fel din ţară; CTE Luduş, primul grup de 200 MW pe gaze (fabricaţie 
sovietică) — cel mai mare la acea dată din țară; CET Işalniţa (Fig. 2.20), primul 
grup de 315 MW pe lignit (fabricaţie franceză şi germană) — cel mai mare din țară 
la acea dată (1967) ş.a. În plus, s-au luat măsuri de adaptare la criza petrolului 
(a crescut preţul petrolului de 20 de ori). 


Fig. 2.21. Termocentrala Mintia (vedere generală şi camera de comandă). 


3. Etapa 1970-1980. Realizările din România din etapa 1970-1980, în domeniul 
termoenergetic, se referă în principal la construcţia şi punerea în funcţiune a 
centralelor termoelectrice şi grupurilor termoenergetice cu combustibili fosili: CTE 
Mintia — Figura 2.21 (1971-1972); CTE Rovinari — Figura 2.22 (1972-1979), CTE 
Brăila (1973-1979); CET Brazi (1973-1976), CET Bucureşti-Vest (1975-1976); 
CET Bucureşti Sud (1975), CET Galaţi (1975), CE Borzești (1975-1977); CTE 
Turceni — Figura 2.23 (1978-1980) ş.a. 


Fig.2.22. Termocentrala Rovinari (vedere generală şi sala mașinilor). 

Fig. 2.23. Termocentrala Turceni (vedere generală, machetă). 


4. Etapa 1980-1990. S-a continuat programul de fabricare, montare şi punere 
în funcţiune a grupurilor cu puteri de 330 MW, 150/120 MW şi de 50 MW, 
în principal pe cărbune din țară. 

Realizările acestei etape, în domeniul termoenergetic, se referă în principal la 
construcţia şi punerea în funcțiune a: 

a) Centralelor termoelectrice şi grupurilor termoenergetice cu combustibili 
fosili: CTE Turceni (Fig. 2.23), câte un grup de 330 MW (1981, 1982, 1983, 1985, 
1987), ajungând la o putere maximă de 2.310 MW cu 7 grupuri de 330 MW; CTE 
Doiceşti (1982); CTE Anina (1984) ş.a. 

b) Centralelor de termoficare: CET Borzești (1982-1983), CET Piteşti (1983); 
CET Drobeta Turnu Severin (1986-1989); CET Craiova II (1987-1989) ş.a. 

În perioada 1980-2000, erau prevăzute centrale termoelectrice cu grupuri 
româneşti de 150/120 MW şi de 50 MW, în mai multe localităţi [3], care s-au 
realizat parțial. 

Un parametru important care caracterizează eficienţa funcționării centralelor 
termoelectrice este consumul specific de combustibil. În perioada 1955-1975, 
consumul specific de combustibil mediu al centralelor termoelectrice a scăzut permanent, 
în principal datorită montării grupurilor energetice cu puteri mai mari și randamente 
mai ridicate: în anul 1955 (723 gcc/kWh), 1965 (407 gcc/kWh), 1975 (318 gec/kWh). 
Apoi a crescut în perioada 1975-1985 (353 gcc/kWh în 1985), apoi a scăzut în 
1990 (336 gcc/kWh). Consumul specific de combustibil realizat este mai mare în 
centralele pe cărbune, având o valoare maximă de 444 gcc/kWh, şi mai mic în cele 
pe hidrocarburi, având valoarea maximă de 331-333 gcc/kWh, în anul 1990. 
Randamentul mediu realizat în centralele termoelectrice pentru realizarea producției 
de energie electrică a crescut permanent în perioada 1960-1980, pe seama montării 
unor grupuri mai performante, astfel: 1960 (25,4%), 1975 (36,8%), 1980 (38,6%), apoi 
a scăzut la 34,9% (1984). Centralele electrice de termoficare au furnizat o importantă 
cantitate de energie termică, care s-a obținut într-o proporţie apreciabilă în regim 
de cogenerare, producere combinată — energie electrică şi termică. Producţia de 
energie termică în centralele electrice de termoficare din SEN a crescut permanent 
în perioada 1960-1990: în 1960 (800 Tcal), 1970 (21.524 Tcal), 1980 (45.6544 
Tcal), 1990 (56.204 Tcal). Apoi a scăzut astfel: în anul 1993 (43.258 Tcal), 2000 
(24.956 Tcal), 2003 (12.243 Tcal). Producerea combinată a energiei electrice şi a 

căldurii (cogenerare) — distribuită direct prin reţeaua de termoficare, prezintă avantaje 
deosebite: economisirea combustibililor, față de producerea separată a energiei 
electrice în centralele de condensaţie, respectiv a căldurii în centralele termice; 
reducerea preţului de cost a căldurii şi energiei electrice produse în comun, față de 
preţul producerii separate; reducerea gradului de poluare a spaţiului urban. S-au 
realizat, începând cu anul 1950, sisteme de reţele pentru transportul energiei 
termice, la consumatorii industriali şi urbani, de peste 4.000 km de rețele de 
termoficare. Cele mai mari realizări, au fost în marile centre urbane şi în platforme 
industriale: București, Ploieşti-Brazi, Craiova, Constanţa, Galaţi, Suceava, Oradea, 
Timişoara, Giurgiu, Drobeta-Turnu Severin, laşi, Piteşti, Braşov, Deva şi altele. 
Cantitatea cea mai mare de energie termică în centralele de termoficare s-a produs 
pe bază de hidrocarburi: în anul 1975 (87%), 1985 (80%), 1993 (78%). 


Concluzii 

1. Realizarea centralelor termoelectrice și de termoficare în diferite etape ale 
perioadei 1882-1990, ca o parte a programelor de electrificare, s-a făcut pe baza 
resurselor energetice proprii, cu echipamente din import şi din ţară. 

2. Începând cu anul 1950, programele de dezvoltare stabilite pentru sistemul 
energetic au prevăzut dotarea centralelor electrice cu utilaje performante, la nivelul 
tehnicii timpului respectiv. 

3. La sfârşitul perioadei 1950-1990, puterea totală instalată era de 22.904 
MW, din care în centralele termoelectrice şi de termoficare 17.320 MW (75,6%) 
(8.708 MW -— cărbuni și 8.612 MW -— hidrocarburi) și în centralele hidroelectrice 
5.854 MW (24,4%). 

3. Producţia totală de energie electrică în anul 1989 a fost de 75.851 GWh, cu 
următoarea structură: centralele termoelectrice şi de termoficare 63.223 GWh (83,3%) 
din care 28.860 GWh din gaze naturale, 24.402 GWh din cărbuni, 8.506 GWh din 
păcură şi motorină, 1.455 GWh din alţi combustibili, iar în centralele hidroelectrice 
12.628 GWh GWh (16,6%). 

4. Producţia totală de energie electrică a crescut în perioada 1950-1990 de 
circa 35 de ori (de la 2,113 TWh la 75,851 TWh), în termocentrale de circa 
32 de ori (de la 1,944 TWh la 63,223 TWh), în hidrocentrale de circa 74 de ori 
(de la 0,169 TWh la 12,628 TWh). 

5. Puterea electrică instalată în centralele de termoficare a crescut permanent 
în perioada 1960-1989, astfel: în anul 1960 (472 MW), 1970 (2.165 MW), 1985 
(4.849 MW) şi 1990 (6.201 MW). Astfel, între 1960 şi 1990, puterea instalată în 
centralele electrice de termoficare a crescut de 13 ori. 

6. Producţia de energie termică în centralele electrice de termoficare din SEN 
a crescut permanent în perioada 1960-1990: în anul 1960 (800 Tcal), 1970 (21.524 
Tcal), 1980 (45.6544 Tcal), 1990 (56.204 Tcal). După 1990 a scăzut permanent, 
datorită opririi unui număr mare de unități industriale și reducerii consumului în 
sistemele centralizate de termoficare. 

7. Producerea energiei electrice în Romania, de la început până în prezent 
(peste 100 de ani), s-a bazat în principal pe producția în centralele termoelectrice şi 
de termoficare, cu pondere de peste 80% (până în 1996), de 50-80% (1996-2012), 
sub 50% după 2012, care au folosit în principal resursele energetice proprii. 

8. Planul general şi soluțiile tehnologice pentru centralele termoelectrice și de 
termoficare au fost stabilite, de obicei, de furnizorii echipamentelor, iar soluţiile 
privind amplasarea, construcţiile, partea hidrotehnică şi toate instalațiile auxiliare 
au fost stabilite aproape exclusiv de specialiștii din ţară, în principal de către ISPE. 

9. În perioada 1950-1990, lucrările de construcții-montaj s-au realizat de 
către societăți comerciale româneşti: TEC, TEM, TEgM, Nuclear Montaj, cu forță 
de muncă din ţară, sub coordonarea specialiștilor români. 

10. Probele de punere în funcțiune a grupurilor termoenergetice s-au realizat 
de către specialiştii şi personalul din exploatare, împreună cu asistenţa tehnică a 
furnizorilor de echipamente şi a societăţilor de construcții montaj (Energoconstrucția, 
Energomontaj şi Electromontaj ). 


2.3.4. HIDROENERGETICĂ 


2.3.4.1. Introducere 


În perioada 1950-1990 s-au obţinut rezultate remarcabile în valorificarea 
potenţialului hidroenergetic: se pun în funcțiune 115 CHE, cu puteri instalate mai 
mari de 3,5 MW [4, p. 461], cu o putere totală instalată de 5.853 MW; se realizează 
118 baraje cu o acumulare totală de 10.800 milioane m” de apă; se produc anual 
16.500 GWh; se execută lucrări apreciate la 15 miliarde dolari (preţuri la nivelul 
anului 1989). Amenajările hidroenergetice şi CHE aferente au fost realizate în principal 
de societățile de construcții montaj: Hidroconstrucţia, Energomontaj şi Electromontaj. 
Centralele realizate în ţară sunt de diferite tipuri gravitaționale [4, p. 462]: CHE cu 
mare cădere și de putere mare, cu lacuri de acumulare alimentate gravitațional sau 
prin pompare, cu rol deosebit în siguranţa funcționării SEN: Stejaru — Bicaz, Argeș — 
Vidraru, Lotru — Ciunget, Someş — Mărişelu, Sebeş — Dorin Pavel etc.; CHE cu 
mare cădere, fără lacuri mari de acumulare proprii, dar cu lacuri mari în amonte, cum 
sunt: Someş — Tarniţa şi Sebeş — Șugag; CHE de joasă cădere, izolate, cum este 
Stânca — Costeşti, CHE de joasă cădere, în cascadă, cum sunt cele de pe râurile Argeş, 
Bistriţa și Olt; CHE fluviale: Porţile de Fier I şi H; MCH pe râuri de mică importanță. 


2.3.4.2. Concepţia de amenajare hidroenergetică 


La baza concepţiei de amenajare hidroenergetică, în perioada 1950-1989, a stat 
„alegerea şi promovarea prioritară a amenajărilor hidroenergetice cu caracter 
complex, care să asigure satisfacerea maximă a tuturor folosințelor şi să conducă la 
avantaje globale maxime” [4, p. 462]. 

Se disting două concepţii asupra amenajării hidroenergetice a cursurilor de apă 
[4, p. 462]: 

a) Înainte de declanșarea crizei petrolului din anii 1973-1974. Centralele 
hidroelectrice trebuiau dimensionate pentru a acoperi partea variabilă (cea de vârf 
de sarcină) a curbelor de sarcină ale sistemului electroenergetic. Cea mai importantă 
centrală de acest fel, realizată până în anul 1960, a fost CHE Stejaru (Bicaz) 
supraterană, de 210 MW, pe râul Bistriţa. Proiectele realizate în perioada 1960-1973 
au fost caracterizate de următoarele idei principale [4, p. 463]: crearea de lacuri de 
acumulare mari, în special pe sectoarele superioare (cu investiții mai reduse), care 
permit regularizări supraanuale ale debitelor, concentrarea debitelor și căderilor 
afluenților secundari pe firul principal; realizarea unor centrale cu puteri instalate 
totale mari, cu un număr mic de agregate cu puteri unitare mari. Pe cursurile 
mijlocii și inferioare ale râurilor, regularizate prin baraje în amonte, s-au amenajat 
cascade de centrale, cu căderi şi debite instalate aproximativ egale, pentru tipizarea 
hidroagregatelor. 

Acest concept s-a realizat în următoarele amenajări [4, p. 463]: acumulări 
mari şi concentrări de debite şi căderi: Argeş — Vidraru (220 MW), Lotru — Ciunget 
(510 MW), Someş — Mărişelul (220 MW); transferarea debitelor dintr-un bazin 
în altul: Cerna în Motru (Bazinul Jiului), Iara în Someș, afluenți ai Oltului în 
Dâmboviţa (CHE Dâmboviţa — Clăbucet). 

Tot în perioada 1960-1973 s-au realizat amenajări hidro care să satisfacă 
cerinţe energetice şi de gospodărire a apelor [4, p. 464]: Porţile de Fier I pe Dunăre, 
cu un lac de acumulare de peste 2 mld. m” şi CHE de 2.100 MW (1.050 MW pe 
teritoriul iugoslav și 1.050 MW pe teritoriul românesc) şi pe Prut la Stânca — 
Costeşti, un lac de acumulare de 1 mld. m°. 

b) După declanşarea crizei petrolului din anii 1973—1974 [4, p. 464]. Pentru 
a produce în CHE mai multă energie electrică preluând vârfurile de sarcină ale 
SEN, s-au realizat CHE cu acumulare prin pompaj, pentru mărirea siguranței în 
funcţionare a SEN. Cu ajutorul CHE puse în funcțiune în perioada 1960-1990, s-a 
obținut un coeficient de utilizare mediu a stocului de apă corespunzător de peste 
0,93, ceea ce reprezintă raportul între cantitatea medie de apă prelucrată în centrală 
şi cantitatea medie de apă scursă pe râu în decursul unui an [4, p. 465]. De-a lungul 
timpului, puterile unitare ale agregatele hidroenergetice au crescut de la 8 MW 
(1953), la 55 MW (1962) şi 170-175 MW după 1970. 


Centrale hidroelectrice subterane şi supraterane [4, p. 476]. Descriere: 


— CHE subterane realizate la amenajările cu căderi concentrate mari, din 
cursurile superioare ale râurilor, pe derivații (CD), cu specific și particularități de 
concepţie diferite faţă de cele ale centralelor supraterane. 

— CHE supraterane realizate la amenajările cursurilor mijlocii şi inferioare, 
în cascadă sau izolat, fie în schemă derivație cu centrală de tip derivație şi de tip 
baraj, fie în schemă cu lacuri și centrală de tip baraj. 

Evoluţia tipurilor de CHE în amenajările realizate în țara noastră, rezultă din 
prezentarea amenajărilor hidroenergetice şi a centralelor hidroelectrice realizate. 

Realizările din România în domeniul hidroenergeticii în perioada 1950-1990 
se pot împărţi în două categorii: amenajări hidroenergetice complexe; amenajări 
hidroenergetice secundare. 

Amenajările complexe sunt următoarele: 

1. Amenajarea hidroenergetică a râului Bistriţa (Fig. 2.24) care cuprinde: 
CHE cu o puterea totală instalată de 454 MW, cu o producţie medie anuală de 
energie electrică de 1.183,5 GWh/an, fiind prima amenajare complexă a unui râu 
din țara noastră — barajul (Fig. 2.25); lacul de acumulare Izvorul Muntelui, CHE 
Stejaru-Bicaz (Dimitrie Leonida) (Fig. 2.26) de 210 MW (1960-1961) şi o salbă de 
13 CHE în aval, cu o putere totală de 244 MW (1962-1966), pe râul Bistriţa până 
la vărsarea în Siret. 

Fig. 2.24. Schema amenajării hidroenergetice a râului Bistriţa [34, p.306]. 


Fig. 2.25. Barajul Izvorul Muntelui [34, p. 313]. Fig. 2.26. CHE D. Leonida [34, p. 314]. 
2. Amenajarea hidroenergetică a râului Argeș (Fig. 2.27) care cuprinde: 


CHE cu o putere totală instalată de 417,2 MW, cu o producţie medie anuală de 
energie electrică de 800,1 GWh/an; barajul de beton în arc (Fig. 2.28), cu înălțimea 

de 166,60 m, cel mai înalt din țară; lacul de acumulare Vidraru (14 km lungime); 
CHE subterană Argeş (Corbeni) de 218 MW (1966) şi cascada de CHE cu o putere 
instalată totală de 187 MW (1967-1990). La amenajarea râului Argeş se află 
statuia energeticianului (Fig. 2.29), simbol al recunoştinţei faţă de generaţiile de 
energeticieni care au realizat electrificarea României. 

Fig. 2.27. Schema amenajării hidroenergetice a râului Argeş [34, p. 231]. 


Fig. 2.28. Barajul Vidraru [34, p. 233]. Fig. 2.29. Statuia energeticianului [34]. 

3. Amenajarea hidroenergetică a râului Lotru (Fig. 2.30) care cuprinde: 
barajul din arocamente de 121 m înălțime; lacul Vidra şi CHE subterană Ciunget 
de 510 MW (3 x 170 MW) (1972-1974), singura centrală de mare putere din ţară 
echipată cu turbine Pelton, având cea mai mare putere dintre centralele subterane 
şi cu cea mai mare cădere amenajată din țară (809,0 m), cu o producţie medie 
anuală de energie electrică de 1.100 MWh. 

Fig. 2.30. Schema amenajării hidroenergetice a râului Lotru [34, p. 168]. 


Primul grup de 170 MW, se pune în funcțiune în 1972, echipat cu cea mai 
mare turbină tip Pelton, fabricată în țara noastră. Tot aici se realizează şi primele 
stații de pompare din țară: Lotru-aval Jidoaia şi Petrimanu, pentru a introduce apă 
în lacul Vidra, din captări secundare. În aval sunt realizate CHE Mălaia (1978) şi 
CHE Brădişor (1982). 


4. Amenajarea râului Siret care cuprinde 3 CHE de tip baraj cu acumulare 
şi centrale în cascadă (1983-1986). 


5. Amenajarea hidroenergetică a râului Buzău care cuprinde: CHE de 
mare putere, Nehoiaşu, de 207 MW (1988), care foloseşte apă din lacurile de 
acumulare Cireşu-Surduc şi Siriu şi o salbă de CHE până în aval de Buzău. 


6. Amenajarea hidroenergetică a râului Olt (Fig. 2.31) care cuprinde: 


a) Amenajarea Oltului superior, cu lacuri de acumulare şi o cascadă de 11 
CHE de tip baraj (1989-1994); 

b) Amenajarea Oltului mijlociu, cu lacuri de acumulare şi o cascadă de 14 
CHE de tip baraj (1975-1994), una dintre ele fiind CHE Strejeşti, al cărui baraj 
se prezintă în Figura 2.32. 

c) Amenajarea Oltului inferior, cu lacuri de acumulare şi o cascadă de 5 CHE 
de tip baraj (1980-1991). În toate CHE de pe Oltul Inferior, au fost prevăzute 
turbine reversibile de tip bulb, fabricate în țară, utilizate pentru a produce energie 
electrică și pentru irigaţii. 


10 ras - RJA 
J 03 Fâgă as Hogijz AN 
Ainiin , A 


198 Arpăbu deys 


122 loneşti 


N Ee 183 Zavideni 


126 Arceşti 


SLATINA 
O) _127 Siatina 


128 Ipotesti 


129; 130 Drâgânegti 
134; 132 Frunzaru 
133 Rusâneşt 
Î I3 Izbiceni 
135 tsiaz 


— $ 


Fig. 2.31. Schema amenajării hidroenergetice Fig. 2.32. Barajul Strejeşti — deversarea 
a râului Olt [34, p. 190]. Oltului mijlociu [34. p. 189]. 


7. Amenajarea hidroenergetică a râului Râul Mare (Fig. 2.33) care 
cuprinde: acumularea Gura Apelor, cu un baraj de arocamente de 173 m, cel mai 
mare din fară de acest tip; CHE subterană Râul Mare (Retezat) de 334 MW 
(1987), cu două hidroagregate cu turbină Francis. În anul 1970, începe la Î.C.M. 
Reşiţa fabricarea primei turbine Francis de 170 MW, construită în țara noastră, 
după planuri româneşti, care s-a montat la CHE Râul Mare — Retezat, în anul 1980. 
La Î.C.M. Reşiţa se toarnă monobloc rotoarele cu diametrul de 3 m, cel mai mare 
realizat vreodată în țara noastră, pentru turbina de 170 MW, cea mai mare turbină 
hidraulică proiectată şi construită în România. În aval de CHE Râul Mare — 
Retezat este o cascada de 10 CHE de tip baraj (1986-1990), până la debuşarea 
Râului Mare în râul Strei. 

Fig. 2.33. Schema amenajării hidroenergetice Râul Mare [34, p. 86]. 


8. Amenajarea hidroenergetică a râului Strei (Fig. 2.34) care cuprinde o 
cascadă de 6 CHE până la vărsarea râului Strei în râul Mureş (1993). 

Fig. 2.34. Schema amenajării hidroenergetice a râului Strei [34, p. 106]. 

Capt. Cugirul Mic 


9. Amenajarea hidroenergetică a râului Sebeş (Fig. 2.35) care cuprinde: 
CHE Gâlceag, CHE Șugag şi CHE Săsciori, cu o putere instalată de 342 MW 
formată din centrale de mică putere. 

Fig. 2.35. Schema amenajării hidroenergetic a râului Sebeş [34, p. 70]. 

10. Amenajarea hidroenergetică a râului Someş (Fig. 2.36) care cuprinde: 
CHE subterană de mare putere, Mărişelul de Sus de 200 MW (1997), care foloseşte 
apa din lacul de acumulare Fântânele, CHE Tarniţa de 45 MW (1974-1975), de pe 
râul Someş, şi mai multe centrale în cascadă. 

Fig. 2.36. Schema amenajării hidroenergetic a râului Someș [34, p. 14]. 

11. Amenajarea hidroenergetică a râului Crişului Repede care cuprinde: 
CHE Remeţi de 100 MW (1985), centrală subterană care prelucrează apa din 
Acumularea Drăgan — Iad (Fig. 2.37), CHE Munteni I de 58 MW) (1988) şi mai 
multe centrale în cascadă. 


a N 4 
Fig. 2.37. Barajul Drăgan [34, p. 46]. 


12. Amenajarea hidroenergetică din bazinul Timiş-Bârzava-Nera care 
cuprinde: centralele subterane CHE Poiana Mărului de 80 MW (1992), pe 
aducțiunile acumulărilor Scorilo; CHE Poiana Mărului de 140 MW (1990) şi CHE 
Turnu Ruieni, care prelucrează acelaşi stoc de apă pe o cădere mai mare; CHE 
Râul Alb de 40 MW (1992), care prelucrează apa din acumularea Poiana Ruscă şi 
mai multe CHEMP şi MHC. 

13. Amenajarea hidroenergetică Cerna-Motru-Tismana care cuprinde: 
CHE subterane Tismana de 106 MW (1983) şi Motru de 50 MW (1979), ce 
valorifică potențialul hidroenergetic din Bazinul Cerna-—Jiu; CHE Herculane 
supraterană, de mare cădere, care prelucrează apa din două căderi, cu aducţiuni în 
sensuri opuse. 

14. Hidrocentralele de pe Dunăre. Guvernele României şi Iugoslaviei, au 


Fig. 2.38. Amenajarea Porţile Fier I — vedere în plan [34, p. 350]. 

Fig. 2.39. Dispoziţia generală a nodului principal [34, p. 361]. 
În anul 1964, încep lucrările de construcţii la amenajarea Porţile de Fier 1 


(Fig. 2.38). În nodul hidroenergetic Porţile de Fier I (Fig. 2.39), s-a realizat una 
dintre cele mai mari hidrocentrale din Europa (Fig. 2.40). 


„i Ofer E s 


Fig. 2.40. Porţile de Fier I — vedere generală şi sala maşinilor [34, p. 351-355]. 


S-a rezolvat în același timp problema navigației fluviale, care în regimul natural 
al Dunării era deosebit de dificilă în zona cataractelor. În etapa I (1964-1972), 
s-a realizat Sistemul Porţile de Fier I, de la kilometrul 943 al Dunării, CHE comună 
(româno-iugoslavă), de 2.100 MW și o producţie de energie electrică de 10.500 
GWh/an. În etapa a Il-a (1978-1986), s-a realizat Sistemul Porţile de Fier II, de la 
kilometrul 862 al Dunării şi ridicarea cu 1,50 m a nivelului biefului amonte la 
Sistemul Porţile de Fier I, o CHE de 432 MW şi o producţie de energie electrică de 
2.400 GWh/an. În etapa a III-a (1987 şi 2000) s-au realizat alte două CHE 
suplimentare, de 108 MW, şi o producție de energie electrică de 600 GWh/an, la 
Sistemul Porţile de Fier II şi ridicarea cu 0,80 m a nivelului biefului, amonte la 
Sistemul Porţile de Fier I. României i-au revenit 50% din puterea instalată şi din 
energia electrică produsă. 

CHE Porțile de Fier I (Fig. 2.40) a reprezentat centrala cu cel mai mare debit 
instalat din țara noastră (8.700 m/s), cea mai mare putere a grupurilor Kaplan 
(178 MW) şi cea mai mare putere instalată, de 2.100 MW, în 12 grupuri (6 pentru 
partea română, 6 pentru partea iugoslavă (sârbă) şi energie produsă de cca 10 TWh/an. 
În anul 1970 se pune în funcţiune la CHE Porţile de Fier, primul grup TAL de 
175 MW. CHE Porțile de Fier II de 216 MW (8 x 27 MW) este echipată cu turbine 
bulb. În 1982, la I.C.M. Reşiţa, începe fabricarea primelor turbine cu bulb de 
27 MW pentru CHE Porţile de Fier II. În anul 1983 încep lucrările la CHE Porţile 
de Fier II în partea română, la grupul nr.1, care se pune în funcţiune în 1984. 

În Tabelul 2.2 se prezintă caracteristicile CHE de pe Dunăre (partea română). 


Tabelul 2.2 
Caracteristicile CHE de pe Dunăre 
Nr. Centrala Tip turbină [m7 s] [MW] [GWh/an] An PIF 
1 | P.Fierl 6K 9.600 1.050 5254 1970-71 
2 | P.Fierll 8B 6.800 216 1236 1984-86 
3 | Gogoşu 2B 850 54 69 1990 
Total 1.320 6.559 


Sursa datelor: Hidroconstrucția [9] şi Hidroelectrica. 
K — turbina Kaplan; B — turbina bulb; PIF — punere în funcțiune. 


CHE Gogoșu de 54 MW este situată în amonte de CHE Porţile de Fier II pe 
braţul Gogoşu cu 2 grupuri tip bulb de 27 MW (identice cu cele din Porţile de Fier II). 


15. Amenajarea hidroenergetică a râului Jiu cuprinde acumularea Valea 
Sadului şi câteva CHE pe râul Jiu. 


2.3.5. ENERGETICĂ NUCLEARĂ 


Energetica nucleară din România, cu o istorie de aproape şapte decenii, este 
compusă din următoarele părți: cercetare-proiectare, fabricarea de echipamente, 
construcția şi punerea în funcțiune a unităților nucleare, a fabricilor de apă grea și 
combustibil nuclear, precum şi exploatarea celor două unităţi nucleare CANDU 6 de 
706,5 MW şi a fabricilor de apă grea şi combustibil nuclear. Programul de dezvoltare 
a energeticii nucleare din România se poate împărți în două perioade: 1950-1989; 
1990-2014. 

În perioada 1950-1989, în domeniul energeticii nucleare s-au desfăşurat 
activități importante de informare şi cercetare, de participare la conferințe 
internaționale și de pregătire a realizării centralelor nucleare în România. 

Realizările româneşti din etapa 1950—1990, în domeniul nuclear, se referă în 
principal la următoarele: 

a) Dezvoltarea relațiilor externe în domeniul energeticii nucleare: România 
țară fondatoare a Agenției Internaționale pentru Energie Atomică; participarea 
delegațiilor României la conferințele internaţionale pentru informări referitoare la 
utilizarea în scopuri paşnice a energiei nucleare; acțiuni de informare privind 
calitatea echipamentelor centralelor nucleare; Acordul de Cooperare în domeniul 
energiei nucleare în scopuri paşnice între România şi Canada; competiţia dintre 
reactorii energetici cu apă grea şi cu apă uşoară; alegerea soluției CANDU, ca o 
variantă optimă pentru România din considerente tehnice şi politice. 

b) Acţiuni interne de pregătire privind realizarea de centrale nucleare în 
România: Program nuclear naţional privind cercetarea şi ingineria nucleară; cercetare 
privind producerea apei grele la Uzina de apă grea (ROMAG);, producerea 
combustibilului cu uraniu natural în fabrica de combustibil nuclear; organizarea 
industriei constructoare de maşini româneşti producătoare de echipamente pentru 
centrala nucleară pe bază de licenţe; crearea colectivului de energetică nucleară la 
Institutul de Studii şi Proiectări Energetice — ISPE. 

c) Alegerea soluției CANDU 6, cu uraniu natural drept combustibil şi apa 
grea ca agent de răcire şi moderator: contractele cu AECL Canada, pentru partea 
nucleară a Unităţii 1 (U1) de la CNE Cernavodă, referitoare la: licenţă, proiectare 
şi asistență tehnică, procurare de echipamente și materiale din Canada; extinderea 
contractului cu AECL Canada şi pentru realizarea U2 la CNE Cernavodă; decizia 
de realizare a 5 unităţi la CNE Cernavodă, cu începerea în paralel a lucrărilor la 
toate unităţile; demararea programului de asimilare în ţară a echipamentelor şi 
materialelor nucleare specifice, cu implicarea a 240 de întreprinderi româneşti. 
Conducerea lucrărilor se face din partea română cu asistenţă tehnică de la AECL 
Canada şi ANSALDO Italia, iar supravegherea lucrărilor, de către Inspectoratul de 
Stat pentru Controlul Activităţilor Nucleare. 


2.3.6. ELECTROENERGETICĂ 


În perioada 1950-1990 se realizează eșalonat interconectările sistemelor 
energetice zonale, ia ființă Sistemul Energetic Naţional și se realizează inter- 
conectările cu ţările vecine şi cu Sistemul Energetic Interconectat (SEI). Crește 
nivelul de tensiune al liniilor şi staţiilor electrice de la 110 kV la 220 KV şi apoi la 
400 kV. Realizările din România din etapa 1950-1990, în domeniul electro- 
energetic, se referă în principal la: formarea Sistemului Energetic Naţional (SEN) şi 
Dispecerul Energetic Naţional (DEN); evoluţia formelor de organizare instituțională 
a SEN şi DEN [14. p. 23] (1951-1955); introducerea eșalonată a echipamentelor şi 
a materialelor româneşti la realizarea liniilor şi stațiilor electrice etc. 

În continuare, se vor prezenta principalele acţiuni întreprinse pentru realizarea 
eşalonată a acestor obiective. În octombrie 1951, se trece prima dată la conducerea 
prin dispecer a sistemelor energetice zonale interconectate: IRE Bucureşti, IRE Câmpina 

şi IRE Braşov, la tensiunea de 110 kV, prin dispecerul coordonator de la CTE 
Grozăveşti. În același an se ia hotărârea de trecere a funcţionării de la frecvența de 
42 Hz la cea de 50 Hz, acţiunea finalizându-se în 1959. În Figura 2.41 se prezintă 
stadiul interconexiunilor zonale la începutul anului 1951. În anul 1952, la CTE 
Ovidiu-Constanţa, se montează primul trafo de 15 MVA, 35/6 kV, fabricat la 
Electroputere Craiova; la Braşov se pune în funcțiune prima stație de 110 kV 
proiectată şi realizată de specialiştii români; se trece la 110 kV, interconexiunea 
sistemelor energetice ale Munteniei şi Braşovului. În anul 1953, se pune în 
funcţiune staţia electrică Braşov 110/35/6 kV, prima stație electrică de 110 kV din 
Planului de Electrificare a ţării (1950-1960). Între anii 1954-1960 se realizează 
Sistemul Energetic Naţional Unic, prin interconectarea eşalonată a sistemelor 
energetice zonale: Transilvania și Muntenia (1954); nordul Olteniei și Banatul 
(1956); zonele Iaşi şi Galaţi (1957); zonele Baia Mare şi Craiova (1959); zonele 
Suceava, Oradea şi Dobrogea (1960). În anul 1954 se interconectează: CTE 
Fântânele la sistemul energetic Ardeal prin LEA 110 kV Fântânele — Târnăveni — 
Hunedoara; sistemele energetice Ardeal cu Muntenia prin LEA de 110 kV 
Fântânele — Braşov; sistemele energetice Ardealul de Nord şi Ardealul de Sud prin 
LEA 110 kV Târnăveni — Câmpia Turzii. În 1955, s-a înfiinţat Serviciul dispecer 
național (SDN), cu funcţia principală de coordonare a activității de producere, 
transport şi distribuţie a energiei electrice din Sistemul Energetic Naţional (SEN) 
interconectat. Dispecerul Energetic Naţional (DEN) avea atribuţii principale: 
reglajul frecvenţei, tensiunii și funcționarea economică a sistemului interconectat. 


a R. S. S. FS 


R. P. 
UNGARĂ 


Oradea 


= Cluj 


Arad Teiuş 


Í i Gura Barza / Sighişoara 
_ "= Zlatna 
| Făget Deva 
Vinga — `~ Sibiu 
Ghelari ** călan (a Brașov 


X Reșița Ai Petroşani 


Târnăveni 


ARE Târgu Jiu Târgoviște Poolagsi 
* Drobeta 
R.S.F. Turnu Severin BUCUREŞTI 
IUGOSLAVIA 


Craiova a. 
ai N 


R.P. BULGARIA 


Fig. 2.41. Interconexiunile zonale la începutul anului 1951 [14, p. 26] 

În anul 1956 s-a interconectat SEN cu sistemele energetice din zonele: Banat, prin 
LEA de 110 kV Paroşeni — Oţelul Roşu — Reşiţa; Oltenia de Nord, prin LEA 
110 kV Paroşeni — Bărbăteni şi LEA Bărbăteni — Rovinari; se pune în funcțiune 
primul compensator sincron de fabricaţie românească — Electroputere Craiova. În 
anul 1957 s-a interconectat SEN cu sistemele energetice din zonele: Iaşi, prin LEA 
de 110 kV Roman — laşi; Galaţi, prin LEA de 110 kV Focşani — Galaţi; Banatul de 
Vest, prin LEA 110 kV Oţelu Roșu-Timișoara; Moldova, prin racordarea zonelor 
lași, Stejaru şi Galaţi. În 1958 se pune în funcţiune câte un compensator sincron de 
5 MVAr fabricat în ţară la Electroputere Craiova, la Uzinele „1 Mai” Ploieşti şi 
la staţia Obor (Bucureşti). În anul 1959 se creează Sistemul Electroenergetic 
Naţional (SEN). În data de 24 ianuarie 1959, ora 16%, se realizează primul paralel 
între Sistemul Energetic Naţional de 110 kV şi sistemul Moldova, prin punerea în 
funcţiune a LEA de 110 kV Buzău-Focşani, creându-se Sistemul Electroenergetic 
Naţional. Punerea în paralel are loc prin închiderea întreruptorului liniei în stația 
Focşani. Data primului paralel este cea a centenarului Unirii Principatelor. Tot 
în anul 1959, s-a interconectat SEN cu sistemele energetice ale zonelor: 
Maramureșului, prin linia de 110 kV Cluj-Baia Mare; Craiovei, prin LEA 110 kV 
Craiova-Bărbăteşti; Baia Mare, prin LEA 110 kV Cluj-Baia Mare. În anul 1960, 
s-a interconectat SEN cu sistemele energetice a zonelor: Suceava, prin LEA 110 kV 
Stejaru-Suceava şi Stejaru-Fălticeni; Dobrogea, prin LEA 110 kV Chișcani (Brăila) 
Gura lalomiţei-Medgidia; Oradea, prin LEA de 110 kV Gura Barza-Vaşcau şi 
LEA 110 kV Fântânele-Odorhei—Miercurea Ciuc; se pune în funcţiune primul cablu 
de 110 kV de traversare a fluviului Dunărea în zona Giurgeni Vadu Oii; începe în 
fara noastră construirea liniilor de înaltă tensiune de 220 kV, cu LEA Bicaz-Luduş, 
prelungită apoi până la Hunedoara. La sfârșitul anului 1960 Sistemul Energetic 
Naţional cuprinde practic tot teritoriul ţării și 82,6% din puterea instalată a 
centralelor electrice din România. În anul 1963 se pune în funcțiune prima LEA 
220 kV din țară, CHE Stejaru Bicaz-CTE Fântânele şi prima traversare a Munţilor 
Carpaţi cu o linie de înaltă tensiune; se face primul paralel SEN și Sistemul 
Interconectat (SEI) al ţărilor socialiste (coordonat de Direcţia Centrală Dispecer — 
DCD de la Praga), prin punerea în funcţiune a LEA 220 kV Luduș-Lemesany 
(Cehoslovacia), proiectată şi executată pentru tensiunea de 400 kV. În anul 1964, 
se face interconectarea SEN cu sistemul energetic al Iugoslaviei, prin punerea în 
funcțiune a LEA 110 kV Timişoara-Kikinda. În anul 1965 se face interconectarea 
SEN cu sistemul energetic din R.P. Ungară; se realizează astfel prima interconexiune 
la 400 kV, prin trecerea la 400 kV a LEA Iernut-Mukacevo, care funcţionase la 
220 KV. În staţia Iernut se montează primul AT de 400/220 KV din țară; Unitatea 
Productivă de Dispecer Energetic (UPDE) devine Dispecerul Energetic Naţional 
(DEN). În anul 1967 se realizează interconectarea SEN cu sistemul energetic al 
Bulgariei prin LEA 220 kV Ișalnița-Boicinovţi (Bulgaria), care traversează 
Dunărea la Bechet, putându-se funcționa în paralel (interconectat) cu SEI, devenind 
SEN sistem de tranzit. DEN îşi modifică atribuţiile prin preluarea reglajului 

centralizat fiecvenţă-putere de schimb cu celelalte sisteme energetice. În anul 1968, 
se pun în funcţiune: prima traversare a Dunării la 220 kV, proiectată în România, 
LEA simplu circuit Gura lalomiţei-Basarabi; primul compensator de mare putere 
din țară în stația de 110 kV Brainer-Bella (Zizin) din Brașov, de 60 MVAr. 

În anii 1965-1970 se pun în funcţiune mai multe linii de 400 kV, pentru 
optimizarea regimurilor de funcţionare a SEN: Slatina — Bucureşti Sud; Slatina — 
Sibiu — Luduş; Gura Ialomiţei — Barboși; Barboşi — Borzești şi Porţile de Fier — 
Slatina ş.a. În perioada 1968-1981 s-au pus în funcțiune în regim buclat mai multe 
LEA de 400 kV: Urecheşti — Bucureşti Sud; Țânţăreni — Slatina; Bucureşti Sud — 
Gura Ialomiţei — Lacul Sărat; Bradu — Braşov; între centralele CHE Porţile de Fier I, 
partea românească şi sârbească ș.a. Se pun în funcțiune staţiile de 400kV: Urechești 
pentru CTE Rovinari; Roşiori şi Țânţăreni pentru CTE Turceni; Porţile de Fier I 
pentru CHE Porţile de Fier I. În aceste staţii sunt montate autotransformatoare 
(AT) de 400 MVA, 400/220 kV şi de 250 MVA, 400/110 kV, pentru alimentarea 
staţiilor marilor consumatori etc. În anul 1971 se pune în funcţiune LEA de 400 kV 
Vulcăneşti-Dobrudja, pentru interconexiunea dintre URSS şi R.P. Bulgaria, linie 
aflată pe teritoriul României. În anul 1972 se pun în funcţiune LEA 400 kV: Porţile 
de Fier-Bucureşti Sud, prima LEA de 400 kV din țară cu două conductoare pe fază 
AL/OL 450/72 mm”; Porţile de Fier I-Rovinari-Bucureşti, pe traseul căreia, la 
Slatina şi Bucureşti-Sud, sunt puse în funcțiune primele transformatore de 400/220 
KV, furnizate de Uzina Electroputere Craiova, Porţile de Fier-Djerdap (R.S.F. 
Iugoslavia) — se face interconexiunea SEN cu sistemul energetic din Iugoslavia; 
Arad-Szeged (în 220 kV) — se face interconexiunea SEN cu sistemul energetic din 
Ungaria; Vulcăneşti-Dobrujda (Bulgaria) — se interconectează SEN cu sistemele 
energetice ale URSS şi Bulgaria (LEA traversează ţara noastră). Între 1968 şi 1973 
se modernizează dotarea tehnică a DEC şi DET-uri, cu echipamente Siemens, 
integrând şi vechile echipamente. La proiectare participă şi specialiștii de la ISPE 
şi DEC. Sistemul informatic era compus din: 2 calculatoare de proces Siemens 330 
pentru DEC şi un calculator Siemens 320 pentru fiecare DET. Aceasta este prima 
rețea de calculatoare de proces din România [14, p. 96]. La DEN se instalează un 
sistem de calcul Felix C-256. În 1973, se trece la 400 kV LEA Slatina — București 
Sud, iar în staţiile Slatina şi București Sud se pun în funcțiune primele 
autotransformatoare (AT) de 400/220 kV, de concepție şi fabricaţie românească 
(Electroputere Craiova). În anul 1977 are loc cea mai mare avarie în SEN 
(10.05.1977), provocată de un scurtcircuit la un separator de 110 kV în staţia 
Tismana (jud. Gorj) ora 8.40, urmat de o succesiune de evenimente. Au declanşat 
succesiv circa 95 de grupuri cu o putere totală de circa 6.000 MW. În aceste 
condiţii SEN îşi pierde stabilitatea în întregime. Se reia alimentarea consumatorilor 
după 2 ore. În anul 1980 se pun în funcţiune: modelul experimental de teleconducere, 
telesemnalizare, telemăsură, telecomandă, în stația de 220/110/20 kV Suceava, 
prima stație telecomandată din SEN, realizată de IRE Suceava în colaborare 
cu Institutul Politehnic Bucureşti; se pune în funcţiune primul transformator de 

400/110 kV din țară, în staţia Smârdan, de concepție și producţie românească, 
la Electroputere Craiova. Se realizează prima transformare directă de la 400 kV la 
110 kV, din țară. Deoarece în etapa 1981—1990 se pun în funcţiune grupuri mari de 
330 MW şi CHE în cascade de mare putere, se pun în funcţiune linii electrice noi 
de 400 kV: Bucureşti Sud-Pelicanu, Gădălin-Cluj Est, Constanţa Nord-Tulcea, 
Țânţăreni-Kozlodui (Bulgaria), Isaccea-Smârdan, Reşiţa—Anina și noi staţii electrice 
de 400 kV: Gădălin, Domnești, Dârste, Anina, Reşiţa, Brazi. Se construiesc linii de 
220 kV pentru racordarea la SEN a unor CHE mari: Șugag-Alba Iulia, Râul Mare- 
Hăşdat etc., sau pentru alimentarea unor centre mari de consum: Roşiori-Satu 
Mare, Tihău-Zalău etc. 
În Figura 2.42 se prezintă configuraţia SEN în anul 1980. 

Fig. 2.42. Configurația rețelelor electrice de 220—400 kV, 1980 [39, p. 147]. 


În anul 1982, se pune în funcțiune LEA de 400 kV Bucureşti Sud-Pelicanu și 
se realizează dublarea arterei de transport Bucureşti-Gura Ialomiței. Prima linie de 
400 kV realizată cu 3 conductoare pe fază, pentru reducerea pierderilor corona. În 
anul 1984 se pune în funcțiune LEA de 400 kV Reșiţa-Anina; la București se pun 
în funcţiune primele stații de transformare echipate cu celule din anvelopă 
metalică din țara noastră, fabricate la Electroputere — Craiova, reprezentând o 
noutate tehnică în acest domeniu, care arată nivelul ridicat al tehnicii românești. În 
anul 1985 se pune în funcţiune la Combinatul Metalurgic Tulcea, primul compensator 
sincron de 60 MVAr de construcţie românească, se pune sub tensiune până la Dunăre, 
LEA 400 kV dublu circuit Tânţăreni (România)-Kozlodui (Bulgaria), apoi se pune 
sub tensiune traversarea Dunării, dinspre România, a acestei linii. În 8 iunie 1986 se pune 

sub tensiune stația electrică de 750/400 kV Isaccea ca staţie de interconexiune a 
SEN cu Bulgaria şi Ucraina, şi LEA 750 kV la frontiera URSS-Isaccea — frontiera 
Bulgariei. România devine astfel a cincea fară din Europa cu instalaţii 
de transport şi transformare a energiei electrice la 750 KV şi a noua din lume, 
după URSS (1970), Ungaria (1978), Suedia (1982) la 800 kV, SUA (1969) la 
735 kV, Brazilia (1980) la 765 kV şi Africa de Sud (1982) la 765 kV. La 
30 decembrie 1986 se pune sub tensiune LEA 750 kV Isaccea (România)-Varna 
(Bulgaria), până la graniţa cu Bulgaria. În anul 1988 se pune în funcțiune LEA 
110 kV Ostrovul Mare (Porţile de Fier II)—-Kusiac, de interconexiune cu sistemul 
energetic al Iugoslaviei, începe modernizarea camerelor de comandă a DEC şi 
DET, fiind dotate cu calculatoare de tip CORAL 4021 (6 bucăţi la DEC), care 
lucrează împreună cu cele existente, iar la DET-uri câte două calculatoare tip 
CORAL 4021 [14, p. 162]. 


2.3.7. ENERGETICA RESURSELOR REGENERABILE DE ENERGIE 


Începând cu anul 1979, începe să se acorde o atenţie mărită folosirii energiilor 
neconvenţionale, cercetându-se soluţii pentru utilizarea lor, precum şi stabilirea unor 
tehnologii energetice şi echipamente corespunzătoare. Au fost realizate instalaţii de 
utilizare a energiei geotermale în judeţele Timiș, Bihor, Arad, Satu Mare. În domeniul 
energiei solare au fost asimilate, în baza cercetărilor şi proiectelor întocmite la 
ICPE, INCERC etc., o serie de captatoare pentru furnizarea apei calde menajere. 
S-au realizat, în cadrul Laboratorului de cercetare pentru utilizarea vântului de la 
Braşov, câteva tipuri de turbine eoliene de capacitate mică (0,5, 1,6 şi 20 kW), 
intrate în producția de serie. Progrese remarcabile s-au obţinut şi în producerea şi 
utilizarea biogazului. În anul 1979 se pune în funcţiune prima microcentrală 
românească experimentală acționată de energia eoliană, care alimenta cu curent 
electric cabana Dochia (Muntele Ceahlău). În anul 1981 au început cercetările privind 
agregatele eoliene, ca o extensie a domeniului turbinelor hidraulice, sub coordonarea 
acad. loan Anton, de la Facultatea de Mecanică (I. P. Timişoara), împreună cu trei 
institute de cercetare şi întreprinderi executante ale proiectelor realizate, în vederea 
valorificării potenţialului eolian existent în ţara noastră. 


2.3.8. PERSONALITĂȚI CARE AU CONTRIBUIT LA ELECTRIFICAREA 
ȚĂRII ÎN PERIOADA 1950-1990 


Personalităţile din perioada 1950-1990, reprezentând marele val, au avut o 
contribuţie importantă la electrificarea ţării, realizarea Sistemului Energetic Naţional, 
exploatarea marilor obiective energetice, precum şi la crearea unei școli energetice 
româneşti. Aceştia au colaborat cu cei din „generaţia de aur” de la care au preluat 

marile idei şi proiecte şi au dus mai departe dezvoltarea energeticii româneşti. 
Această grupă de personalități trebuie împărțită în funcţie de sectoarele în care au 
activat şi au obţinut rezultate remarcabile: universitari, cercetători, proiectanți, 
constructori, montori, coordonatori şi specialişti din exploatare. Rezultate remarcabile 
au putut fi obţinute doar printr-un efort comun. Trebuie remarcat că mulți dintre ei 
au activat de-a lungul activității lor în mai multe zone ale energeticii. 

Universitari — Constantin Dinculescu, loan S. Gheorghiu, Dorin Pavel, Toma 
Dordea, loan Anton, Martin Bercovici, loan D. Stăncescu ş.a. 

Cercetători — Florian Trandafirescu, Ionel Purica, Vlad Ionescu, Teodor Bodu, 
Călin Mihăileanu, Teodor Maghiar, Sergiu Săndulescu, Emilian Simian, Alexandru 
Rogojan, Paul Dimo ş.a. 

Proiectanţi — Alexandru Nourescu, Victor Sabovici, Florin Iorgulescu, Nicolae 
Armencoiu, Petre Constantinescu, Aurel Stănucă, Sebastian Ionescu, Eugen Neniţă, 
Romeo Zbarcea, Vasile Popovici ş.a. 

Constructori-montori — Adalbert Gilbert, Pavel Vicol, Gheorghe Cocoş, 
Gheorghe Miliţescu, Alexandru Floreşteanu, Gheorghe Sălăjan, Iosif Ciupuliga, 
Dumitru Iordache, Florin Kesler ş.a. 

Coordonatori — Nicolae Gheorghiu, Adrian Georgescu, Octavian Groza, 
Petru Stan, lon Măiereanu, Trandafir Cocârlă, Dumitru Popescu ş.a. 

Specialiști din exploatare — Anibal Baciu, Radu Zane, loan Popescu, Ieronim 
Rusan, Vladimir Constantinescu, Romul Munteanu, Constantin Fulga, Vasile 
Căpăţână, Gheorghe Stoica, Romulus Țecheră, Dumitru Alexa, Ion Haţegan, Ilie 
Zaberca ş.a. 


2.3.9. ÎNVĂŢĂMÂNTUL ELECTROTEHNIC ŞI ENERGETIC 


Învăţământul universitar energetic, din punct de vedere organizatoric și 
administrativ, este strâns legat, în primul rând, de învățământul universitar 
electrotehnic, dar şi de cel mecanic. La început, materiile vizând electricitatea și 
energetica s-au predat la facultăţile de mecanică, electromecanică şi electrotehnică. 
Acest învățământ a pregătit de-a lungul timpului specialiști pentru electrificarea 
țării, dezvoltarea cercetării în energetică şi a învățământului superior energetic. 
Doar mai târziu a apărut învățământul energetic de sine stătător, ca urmare a 
preocupării unor iluștrii profesori. 

București. În anul 1950, din Facultatea de Electrotehnică se separă Energetica 
şi se înființează Facultatea de Energetică, la iniţiativa profesorilor Constantin 
Dinculescu şi Martin Bercovici. Din anul doi studenţii erau repartizaţi pe trei secţii: 
Electroenergetică, Termoenergetică şi Hidroenergetică. În 1956, Facultăţile de 
Electrotehnică și Energetică se unesc în Facultatea de Electrotehnică și Energetică. 
În anul 1960 se separă din nou facultățile de Electrotehnică și Energetică. În anul 
1965, în cadrul facultăţii de Energetică se înființează specializările de centrale 

nuclearoelectrice şi energetică industrială. În anul 1972 se înfiinţează Secția 
de centrale nucleare. În anul 1986, Facultăţile de Electrotehnică și Energetică, 
fuzionează în Facultatea de Electrotehnică şi Energetică. În perioada 1950-1990, 
la Facultăţile de Electrotehnică și de Energetică au fost profesori de mare valoare, 
care au contribuit la dezvoltarea științei și ingineriei energetice: Joan S. Gheorghiu, 
Constantin Dinculescu, Dorin Pavel, Martin Bercovici, loan D. Stăncescu, Nicolae 
Gheorghiu, loan Carabogdan, Ionel Purica, Costin Moţoiu, Arie A. Arie, Gleb 
Drăgan, Dorin Cristescu ş.a. 

Timişoara. În anul 1959, la Facultatea de Electrotehnică ia ființă Secția de 
Energetică. În anul 1972 se formează Catedra de electroenergetică, care coordonează 
pregătirea inginerilor în domeniul ingineriei energetice. Între anii 1975-1976 s-a 
dat în funcţiune sediul nou al Facultăţii de Electrotehnică, care avea în acel moment 
5 secţii de specializare: electrotehnică, energetică, electronică și telecomunicaţii, 
automatizări şi calculatoare. În perioada 1950-1990 la Facultăţile de Electrotehnică 
şi de Energetică au fost profesori de mare valoare, care au contribuit la dezvoltarea 
ştiinţei şi ingineriei energetice: Plauţius Andronescu, Cornel Micloși, Alexandru I. 
Nicolau, Remus Baziliu Răduleţ, Toma Dordea, Alexandru Rogojan, Constantin 
Şora, Mihai Braşovan, Iacob Suciu ş.a. 

Iaşi. După reforma învățământului din anul 1948, Facultatea de Electrotehnică 
avea cu două specializări: centrale electrice şi transportul și distribuţia energiei 
electrice, precum şi mașini şi aparate electrice cu două subspecializări: mașini 
electrice şi aparate electrice [20, p. 17]. În anul 1951, specializarea Centrale, 
transport și distribuția energiei electrice a fost transferată la Bucureşti, iar Maşini şi 
aparate electrice, la Craiova. În perioada 1951-1955 funcționează Secţia de 
electrificare a industriei, agriculturii şi transporturilor. În perioada 1956-1960 
funcționează la Facultatea de Electrotehnică, specializarea mecanoenergetică, 
transferată de la Facultatea de Mecanică. În anul 1960 se înfiinţează Secţia de 
energetică, iar în 1972, Secţia de electronică aplicată, care devine în 1976 Secţia 
de automatizări şi calculatoare. În această structură, Facultatea de Electrotehnică 
funcţionează până în anul 1989. În perioada 1950-1990, la Facultăţile de 
Electrotehnică şi de Energetică au fost profesori de mare valoare, care au contribuit 
la dezvoltarea ştiinţei şi ingineriei energetic: Cezar Parteni-Antoni, Mircea 
Volanschi, Alexandru Poiată, Nicolae Gavrilaş, Petru Leonte, Dumitru Ivas ş.a. 

Craiova. La 7 iulie 1951 se înființează la Craiova Institutul de Maşini și 
Aparate Electrice (IMAE), având legătură cu Uzina Electroputere Craiova și cu 
Planul de Electrificare a României, cu sediul în fostul Palat al Justiţiei, actualul 
sediu la universităţii, primul conducător fiind prof. Cezar Parteni-Antoni, urmat de 
prof. Marcel Sand şi prof. Iacob Suciu. În anul 1954, s-a înființat Secţia de 
electrificare a industriei, transporturilor şi agriculturii. În anul 1955 se înfiinţează 
Institutul Tehnic din Craiova prin unirea Institutului de Maşini și Aparate Electrice 
(IMAE) cu Institutul Agronomic din Craiova. În anul 1957, Institutul Tehnic din 
Craiova devine Facultatea de Electrotehnică din Craiova a Institutului Politehnic 

din Bucureşti. În anul 1958, institutul este desființat, iar cadrele didactice şi 
studenţii transferați la alte centre universitare, în principal, la Bucureşti şi 
Timişoara. În anul 1966 se înființează Universitatea din Craiova, având în cadrul 
său şi Facultatea de Electrotehnică, cu două secţii: mașini și aparate electrice şi 
automatică, care devin în anul 1973 Secţiile de electrotehnică şi automatizări- 
calculatoare. În perioada 1950-1990, la facultăţile de Electrotehnică și de Energetică 
au fost profesori de mare valoare, care au contribuit la dezvoltarea științei şi 
ingineriei energetice: Constantin Belea, Marius Preda, Aurel Câmpeanu, Mircea 
Ivănescu, Silviu Puşcaşu, Corneliu Ambrozie, Nicu Vintilă ş.a. 


2.4. ELECTRIFICAREA ROMÂNIEI DUPĂ ANUL 1990 


2.4.1. INTRODUCERE 


Perioada 1990-2018 este caracterizată de tranziţia economiei şi a energeticii 
românești de la economie planificată centralizat la economia de piață. Evoluţia 
economiei şi a energeticii românești a fost puternic influențată de evenimente 
majore naţionale și internaționale. S-a redus substanţial consumul și producţia de 
energie electrică şi termică. Resursele energetice principale folosite: cărbunele, 
gazele naturale, petrolul, energia hidro, energia nucleară şi resursele regenerabile 
de energie. S-au redus masiv investiţiile în sistemul energetic. Se separă SEN de 
sistemul energetic SEI şi funcționează o perioadă izolat, apoi interconectat cu 
sistemele energetice ale Bulgariei şi Serbiei, iar din 2004, interconectat cu Sistemul 
Energetic European coordonat de UCTE (ENTSO-E). 

Dacă analizăm evoluţia economiei şi a energeticii româneşti, această perioadă a 
electrificării se poate împărți în două etape: etapa 1990-2000, de tranziţie spre economia 
de piaţă; etapa de după 2000, cu economie de piaţă. În perioada 1990-2018 s-au 
avut în vedere următoarele obiective principale: reorganizarea și restructurarea 
Regiei Naţionale de electricitate — RENEL și SEN; organizarea și realizarea producției 
de energie electrică în structura: termo, hidro, nucleară şi resurse regenerabile; 
consolidare a transportului şi distribuţiei de energiei electrică (linii şi stații electrice); 
interconectarea SEN cu sistemul energetic european coordonat de UCTE (ENTSO-E); 
crearea, dezvoltarea și funcţionarea pieţei de energie electrică; începerea procesului 
de privatizare. 

Etapa 1990-2000 are următoarele caracteristici: reducerea consumului de energie 
electrică ca urmare a restructurării economiei; reducerea activităţii industriale şi a 
funcționării irigaţiilor;, reorganizarea RENEL şi apoi a Companiei Naţionale de 
Electricitate — CONEL,; pregătirea tehnică a SEN pentru interconectarea cu sistemul 
energetic european coordonat de UCTE (ENTSO-E), modernizarea unor instalații 

de producere, transport şi distribuţie a energiei electrice şi realizarea unor instalații 
noi. În perioada 1989-2000 scade consumul de energie electrică de la 83.660 GWh 
(1989) la 50.700 GWh în 1998. Vârful de sarcină scade de la 11.000 MW (1989) la 
7.800 MW (1999). 

Etapa 2000-2018 are următoarele caracteristici: continuarea reorganizării, prin 
desființarea CONEL, şi înfiinţarea societăților independente juridic; interconectarea 
SEN cu sistemul european coordonat de UCTE (2003); modernizarea unor instalaţii 
de producere, transport şi distribuţie energie electrică şi realizarea unor instalații 
noi; privatizarea a cinci filiale ale Societăţii Comerciale Electrica SA şi vânzarea 
de acţiuni ale statului în mai multe societăți de stat cu activitate în domeniul 
energetic; înființarea, dezvoltarea și funcționarea pieţei de energie electrică; începe 
funcţionarea pieţei regionale de energie electrică (România, Ungaria, Slovacia 
şi Cehia); pregătirea SEN pentru participarea la viitoarea piață unică europeană de 
energie electrică. 

După 1990, un merit deosebit în ceea ce priveşte redresarea funcționării 
sistemului energetic l-a avut A. Georgescu, ministru după revoluție, cu o vastă 
activitate în energetica românească. Apoi Ministerul Energiei Electrice a devenit 
pentru scurt timp Departamentul Energiei Electrice şi Termice — DEET, transformat în 
Regia Naţională de Energie Electrică — RENEL, care a avut de-a lungul existenței 
sale (1990-1998) trei preşedinţi: prof. Aurel Leca, prof. Victor Vaida şi dr. ing. 
Victor Romert. 


2.4.2. ENERGETICĂ GENERALĂ 


În perioada 1990-2018 au loc mai multe reorganizări şi restructurări în sectorul 
energetic, cu scopul trecerii la economia de piaţă prin privatizare şi formarea pieţei 
de energie electrică. În perspectivă, se va forma o piaţă unică europeană de energie 
electrică. Se înființează mai multe organizații profesionale şi științifice, asociate la 
organisme europene. În anul 1990 se iau următoarele măsuri organizatorice: se 
desființează Centralele Industriale de Reţele Electrice (CIRE) şi de Producţie a 
Energiei Electrice şi Termice (CIPEET) şi se înfiinţează Direcţia Generală de 
Transport şi Distribuţie a Energiei Electrice (DGTDEE) şi Direcţia Generală de 
Producere a Energiei Electrice şi Termice (DGPEET);, se înființează Direcţia 
Generală Centrale Nuclearo-Electrice (DGCNE); întreprinderile de Exploatare şi 
Întreţinere a Reţelelor şi Instalaţiilor Electrice de Distribuţie a Energiei Electrice 
(IEIRIEDEET) şi cele de Exploatare a Reţelelor Exterioare de Înaltă Tensiune 
(EREIT) Bucureşti revin la denumirea de Întreprinderi de Reţele Electrice (IRE), 
iar întreprinderea similară din Bucureşti redevine Întreprinderea de Distribuţie a 
Energiei Electrice Bucureşti (IDEB); Dispecerul Energetic Naţional (DEN) devine 
Direcţia Generală Dispecerul Energetic Naţional (DGDEN); Întreprinderea Antrepriză 
Nuclear Montaj (LANM) trece de la MICM la MEE, în subordinea TAgM. În anul 

1990 iau fiinţă: Societatea Inginerilor Energeticieni din România (SIER), din 
iniţiativa unui grup de specialişti, coordonat de prof. Vasile Nitu, primul preşedinte 
(1990-1994), urmat de prof. Victor Vaida (1994-2019). SIER este membră a 
Convenţiei Societăților Naţionale a Inginerilor Electricieni din Europa (EUREL); 
Societatea de Termoenergetică şi Termoficare din România (STTR), prin transformarea 
Comisiei de Termoenergetică din cadrul Consiliului Naţional al Inginerilor şi 
Tehnicienilor — CNIT, primul preşedinte fiind prof. Nicolae Dănilă; Asociaţia Română 
Energia Nucleară (AREN), care în 1991 devine membră a Societății Nucleare 
Europene (ENS); Societatea Română a Termotehnicienilor, primul preşedinte fiind 
prof. Nicolae Leonăchescu. În noiembrie 1990 se înființează Regia Naţională de 
Electricitate — RENEL, companie care acoperea întreaga gamă de activităţi din 
ramura energiei electrice şi termice. În anul 1991 a fost reînființat Institutul Român 
de Energie — IRE, acesta fiind în raport de colaborare şi coordonat de SIER; 
se desprinde Institutul GEOTEC (cu studiile geologice) din ISPH; a luat ființă 
Federaţia Patronală din ramura industriei energetice — ELPEGA. În anul 1997 
ia ființă Asociația Naţională a Hidroenergeticienilor din România — ANHR — 
AQUA NOSTRA [22, p. 637]. În iulie 1998 se externalizează Grupul de Energetică 
Nucleară din RENEL şi se formează Societatea Naţională „Nuclearelectrica ” (SNN), 
ca producător de energie electrică și de combustibil nuclear, şi Regia Autonomă 
pentru Activităţi Nucleare (RAAN), ca producător de apă grea şi furnizor de servicii 
de proiectare şi cercetare; se înființează Compania Naţională de Electricitate — 
CONEL. În anul 1999 se formează Asociaţia ştiinţifică şi tehnică a enerseticienilor 
din România (ASTER), care preia activitatea IRE pentru continuitatea revistei 
Energetica. În anul 2000 se desființează CONEL în etapa doua de restructurare şi 
se înfiinţează societăţile comerciale: SC Termoelectrica SA, SC Hidroelectrica SA, 
CN Transelectrica SA şi SC Electrica SA. În anul 2001 ia ființă asociaţia Forumul 
Atomic Român (ROMATOM). În anul 2003 se înfiinţează Agenţia Naţională pentru 
Deşeuri Radioactive, care are rol de coordonator în domeniul gospodăririi deşeurilor 
radioactive; se semnează contractul de privatizare cu ENEL SpA Italia, pentru 
Electrica Banat SA și Electrica Dobrogea SA, prima privatizare în SEN. În anul 
2005 se semnează contractele de privatizare pentru filialele Electrica Moldova 
cu EON Energia AG (Germania) și Electrica Oltenia cu CEZ (Republica Cehă). 
În anul 2006 ia ființă Asociaţia Furnizorilor de Energie Electrică din România 
(AFER). În anul 2008 ia fiinţă Asociaţia Patronală Surse Noi de Energie (SUNE) 
şi Asociaţia Română pentru Microhidroenergie — ARMHE (august 2008). În anul 
2011 ia ființă Asociația Română pentru Promovarea Eficienţei Energetice (ARPE) 
şi Asociaţia Română a Industriei Fotovoltaice (RPIA). În perioada 1990-2018 s-a 
schimbat structura de producere a energiei electrice (mixul energetic), trecându-se 
de la cel bazat pe combustibili fosili şi energie hidro la unul bazat pe combustibili 
fosili, energie hidro, energie nucleară şi resurse regenerabile. Cantitatea totală de 
energie electrică produsă în anul 2002 este de 54,935 TWh, din care 38,389 TWh 
(69%) în centrale termoelectrice (din care 18% CNE Cernavodă cu 2 unităţi de 
706,5 MW) şi 6,242 TWh (31%) în centrale hidroelectrice. În anul 2013, structura 

producţiei de energie electrică este: centrale termoelectrice (47,6%), hidroelectrice 
(20,9%), nucleare (23,5%), eoliene (8%). Producţia maximă în eoliene a fost de 
27% (4.09.2013). În anul 2016, valoarea coeficientului de utilizare a puterii 
instalate pentru capacităţile pe bază de cărbune şi hidrocarburi este relativ redusă. 
Ponderea mare a producţiei de energie electrică din surse regenerabile şi a 
producţiei în hidrocentrale, mai ales în anii cu hidraulicitate ridicată, au redus 
numărul de ore de funcționare a capacităților pe bază de cărbune și gaze naturale. 
Dar unităţile de producere a energiei electrice bazate pe cărbune şi gaze naturale 
sunt necesare din perspectiva asigurării securităţii energetice [25, p. 148]. 


Putere instalată brută Putere disponibilă brută 

Fig. 2.43. Puterea instalată şi disponibilă în SEN, la 1 aprilie 2016 [25. p. 148]. 


În Figura 2.43 se prezintă structura mixului energetic în SEN, în 2016. 
Producţia de energie electrică a României (conf. datelor INS) a fost în anul 2015 de 
aprox. 65,6 TWh, iar consumul final, de 52,6 TWh; diferenţa de 13 TWh a fost 
împărțită între consumul tehnologic şi exportul net. Consumul în economie 
(construcţii, sectorul industrial şi servicii) a avut o pondere de 75% în consumul 
final, restul fiind consum rezidenţial (aprox. 12 TWh) [25, p. 148]. În Figura 2.44 
se prezintă structura producţiei de energie electrică şi coeficientul de utilizare a 
puterii instalate în anul 2015. 

Fig. 2.44. Producția de energie electrică (65,6 TWh) şi coeficientul de utilizare 
a puterii instalate, 2015. Sursa: INS (2016). 

Producţia de energie termică în centralele electrice de termoficare din SEN 
a scăzut permanent de la 56.204 Tcal (1990), la 43.258 Tcal (1993), 24.956 Tcal 
(2000), ajungând la 12.243 Tcal (2003). Producţia echipamentelor energetice în țară, 
pe baza licenţelor de la furnizorii de echipamente din URSS, Franţa şi Germania şi 
pe bază de concepţie românească în institutele de cercetare şi proiectare: ICPET, 
ICEMENERG, ISPH, IPA etc. s-a redus substanţial. Fabricarea grupurilor energetice 
româneşti, de 50 MW, 150/125 MW şi 330 MW, funcţionând cu cărbuni şi 
hidrocarburi şi a unor grupuri de mică putere până la 12 MW, realizată în industria 
constructoare de maşini pentru energetică: IMGB, Vulcan, Electroputere, Automatica, 
Electrotehnica, UCM Reşiţa etc., s-a redus substanţial. S-a redus foarte mult activitatea 
de cercetare-proiectare și de construcții-montaj în sectorul energetic, ca urmare 
a reducerii investițiilor în energetică. 


2.4.3. TERMOENERGETICĂ 


Perioada 1990-2018 este caracterizată de evoluţia tehnică privind construcția 
centralelor termoelectrice, astăzi fiind în exploatare la nivel mondial grupuri 
energetice pe cărbune cu puteri mai mari de 1.000 MW, cu parametri supracritici 
și ultrasupracritici ai aburului, de 270-300 bar şi 600-620*C sau chiar mai mari, 
cu randamente nete de până la 46-47%, cu tendinţă spre 50%. De asemenea, s-au 
construit şi funcționează grupuri pe gaze cu ciclu combinat (turbină de gaze și turbină 
de abur), cu randamente care depăşesc 60%. O altă caracteristică importantă a acestei 
perioade este problema de mediu. Au fost proiectate, realizate şi funcționează procedee 
tehnice, pentru reținerea gazelor toxice SO, şi NO, din gazele de ardere. Se fac 
cercetări intense privind instalațiile de captare şi depozitare a CO; din gazele de 
ardere. Instalaţiile de protecţie a mediului şi certificatelor de CO; au dus la creşterea 
costurilor cu investiţiile şi cele de exploatare la centralele termoelectrice, în mod 
special a celor cu cărbune. Exploatarea instalaţiilor de desulfurare şi denoxare creşte 
cheltuielile de exploatare cu 2—3%, iar costul cu introducerea instalaţiilor de captare 
şi depozitare a CO» va influenţa şi mai mult costurile de producţie şi preţul de 
vânzare al energiei electrice. În prezent, niciuna dintre tehnologiile de reţinere CO; 
nu este suficient de matură pentru a deveni aplicabilă comercial cu costuri rezonabile. 
În Figura 2.45 se prezintă schema de principiu a protecţiei integrate a mediului 
înconjurător pentru o centrală termoelectrică pe cărbune. Limitele tehnice privind 
dezvoltarea centralelor termoelectrice se datorau în principal arderii combustibililor şi 
cazanelor de abur, adică conversiei energiei chimice a combustibililor în entalpie 
a aburului. Aceste limite au fost mereu crescute datorită creativității a două generaţii 
de ingineri. S-au realizat progrese mari şi la execuţia turbinelor cu abur şi a 
generatoarelor electrice, astfel încât, şi la aceste instalații, se poate vorbi de o fază 
aproape finală în evoluţia lor. Calitatea funcţionării unei termocentrale este dată de 
randamentul său, rezultat din randamentul instalaţiilor sale componente. Centralele 

termoelectrice cu abur care funcţionează cu combustibili fosili sunt considerate 
cele mai sigure şi adaptabile instalaţii energetice. Această concluzie rezultă din 
evoluţia concepţiei, proiectării, realizării şi exploatării acestor instalaţii timp de mai 
multe decenii. În perioada 1990-2018, în România s-a funcţionat cu centralele termo- 
electrice pe bază de cărbune, care au fost puse în funcțiune majoritatea înainte de 
1990 (cu parametri subcritici, dar modernizate), cu centrale pe hidrocarburi vechi 
(având unele modernizări) şi cu centrale noi cu ciclu combinat: Brazi (OMV — 
Petrom) de 860 MW şi Bucureşti Vest de 160 MW ș.a., cu eficienţă ridicată. Pentru 
a răspunde normelor naţionale de mediu și ale UE şi programelor de conformare, la 
centralele termoelectrice pe cărbune sunt necesare în principal următoarele lucrări: 
reabilitarea instalaţiilor de reţinere a cenușii din gazele de ardere (electrofiltre); 
montarea instalaţiilor de desulfurare şi de denoxare; captarea şi depozitarea CO» din 
gazele de ardere (Fig. 2.45). 

Fig. 2.45. Protecţia integrată a mediului înconjurător la o centrală termoelectrică pe bază de cărbune. 


În această perioadă s-au modernizat mai multe grupuri energetice în centralele 
termoelectrice mari pe lignit și pe huilă, care realizează circa 90% din producția de 
energie electrică pe bază de cărbune și o parte din energia termică pentru instalații 
centralizate de încălzire (Craiova, Deva, Valea Jiului), la care s-au montat în mare 
parte şi instalațiile de mediu (electrofiltre, desulfurare şi şlam dens), iar instalaţiile de 
NO, redus se vor monta până în 2020, termenul de conformare stabilit cu UE. Aceste 
grupuri cu automatizare performantă sunt calificate de DEN — Transelectrica să livreze 
rezervă de putere pentru piaţa de echilibrare SEN. De asemenea, centrala performantă 
cu ciclu combinat multiax de la OMW Brazi de 860 MW şi grupul cu ciclu combinat 
de la CET București Vest de 160 MW pot avea la nevoie intervenții rapide pe piața 
de echilibrare. Astfel, centralele termoelectrice pe cărbune și gaz au permanent o 
putere totală disponibilă de circa 7.000 MW, având un aport major la funcționarea în 

siguranţă a SEN, în condiţiile funcționării intermitente a grupurilor eoliene. De 
aceea, nu se poate pune problema opririi acestora în următorii 20 de ani şi chiar mai 
departe. Necesitatea funcționării acestora s-a văzut în vara anului 2017, cu secetă şi 
hidraulicitate redusă, când s-a apelat la creșterea producţiei de energie electrică în 
centralele termoelectrice pe cărbune. Realizările din perioada 1990-2018 în domeniul 
termoenergetic se referă în principal la: punerea în funcțiune a ultimelor grupuri 
energetice de 50 MW fabricate în ţară, la CET Braşov (Fig. 2.46) şi CET Arad 
(Fig. 2.47); programul de reabilitare a centralelor termoelectrice şi de termoficare, 
cu o putere totală de 4.560 MW (1993-2000); realizarea instalaţiilor de protecție a 
mediului la termocentralele pe cărbune; trecerea de pe lignit pe huilă a unor grupuri 
energetice; realizarea grupurilor performante pe gaze cu ciclu combinat: OMW — 
Petrom (Brazi) de 860 MW şi CET Bucureşti Vest de 160 MW etc. 


-a „ 


Fig. 2.46. Termocentrala Braşov. Fig. 2.47. Termocentrala Arad. 


În perioada 1985-2018, consumul specific de combustibil mediu realizat în 
centralele termoelectrice a evoluat astfel: 353 gcc/kWh (1985), 336 gcc/kWh (1990), 
360 gcc/kWh (1995), 331,4 gec/kWh (2000) şi 341,4 gcc/kWh (2002), în funcție 
de structura de producţie şi nivelul de modernizare realizat. În anul 2002, puterea 
totală instalată în SEN era de 19.659 MW, din care 13.417 MW (68 %) în centrale 
termoelectrice şi 6.242 MW (32 %) în centrale hidroelectrice, redusă faţă de 1990. 


Concluzii 

1. Programul de reabilitare a centralelor termoelectrice şi de termoficare, întocmit 
de RENEL, pentru o putere totală de 4.560 MW (1993-2000), a fost realizat parțial 
şi cu întârziere, afectând funcţionarea sistemului energetic. 

2. Problemele actuale privind centralele termoelectrice și de termoficare: 
reducerea producţiei de energie electrică şi termică; fonduri insuficiente pentru 
realizarea la timp a instalaţilor de protecție a mediului înconjurător; lipsa fondurilor 
necesare executării şi punerii în funcţiune a unor grupuri termoelectrice cu 
randamente ridicate: grupuri cu parametri supracritici şi ultrasupracritici, cu puteri 
de 500-800 MW funcționând pe cărbune (randament până 46-47%) şi grupuri cu 
ciclu combinat cu puteri de 200-450 MW (randament de 56-57%); necesitatea 
realizării unui mix energetic echilibrat, în care să intre și centralele termoelectrice, 
pe baza unei politici şi strategii energetice naţionale coerente. 

3. O parte din producţia de energie electrică în centralele termoelectrice şi de 
termoficare este preluată de către CNE Cernavodă, centralele cu energie regenerabilă 
şi centralele hidroelectrice (în funcţie de hidraulicitate). 

4. Un mix energetic echilibrat se poate obține doar printr-o strategie energetică 
coerentă, care să țină cont de resursele energetice proprii, de siguranța în funcţionare 
a SEN, de funcționarea eficientă a pieţei de energie electrică, de eficiența producţiei 
şi a consumului energiei electrice şi prețul energiei electrice suportabil la consumatorii 
industriali și casnici. 


2.4.4. HIDROENERGETICĂ 


2.4.4.1. Programul de dezvoltare 


În perioada 1990-2018 s-au petrecut o serie de evenimente în hidroenergetica 
românească, creându-se situaţii critice, care au afectat funcționarea în siguranță și 
eficiență a SEN. S-a continuat programul de investiţii și de modernizare în 
centralele hidroelectrice, în limita resurselor financiare existente. Nu s-a început 
investiția CHEAP Tarniţa-Lăpuşteşti, cel mai mare proiect pentru o centrală cu 
acumulare şi pompaj. 

Programul de investiţii, modernizare și de punere în funcţiune cuprinde trei 
etape: 

a) Etapa 1990-2009. În această etapă s-au finalizat şi pus în funcțiune noi 
CHE cu hidroagregatele aferente și mai multe grupuri hidroenergetice modernizate, 
unele planificate să fie puse în funcţiune până în anul 1990, având loc și diferite 
evenimente, care au afectat indicatorii economico-financiari ai S.C. Hidroelectrica 
SA şi programul de dezvoltare al hidroenergeticii româneşti. Realizările din etapa 
1990-2009 în domeniul hidroenergetic se referă în principal la: realizarea şi 
punerea în funcţiune a mai multor centrale hidroelectrice din diferite amenajări 
hidroenergetice; retehnologizarea grupurilor hidroenergetice la CHE Porţile de Fier 
I şi II și în alte centrale hidroelectrice etc. 

b) Programul punerilor în funcțiune a CHE în perioada 2009-2014. Realizările 
din etapa 2009-2014 în domeniul hidroenergetic se referă în principal la: programarea, 
realizarea şi punerea în funcţiune a mai multor centrale hidroelectrice din diferite 
amenajări hidroenergetice: AHE Poiana Mărului, AHE Strei, AHE Olt, AHE 
Sebeş, AHE Jiu, AHE Surduc-Siriu, AHE Paşcani etc. 

c) CHE cu punere în funcțiune după 2014. Sunt cele care nu s-au finalizat 
până în acest an și CHE realizate în unele lucrări noi. Realizările din etapa de după 
2014, în domeniul hidroenergetic, se referă în principal la: programarea, realizarea 
şi punerea în funcţiune a mai multor centrale hidroelectrice din diferite amenajări 
hidroenergetice: AHE Surduc-Siriu, AHE Runcu-Firiza, AHE Bistriţa pe sectorul 
Borca-Poiana Teiului, AHE Cerna Belareca, AHE Bistra Poiana Mărului, Ruieni, 
Poiana Ruscă, AHE Siret pe sectorul Cosmești- Movileni etc. 

2.4.4.2. Starea tehnică a CHE din Hidroelectrica 


Situaţia obiectivelor hidroenergetice din patrimoniul Hidroelectrica în septembrie 
2010, pe categorii de instalaţii, este următoarea: 273 centrale cu 589 grupuri, cu 
o putere totală instalată de 6.439,1 MW și o cantitate medie anuală de energie 
electrică produsă de 17.463,4 GWh. Puterea instalată unitară a grupurilor este 
cuprinsă între 25 kW şi 194 MW (puterea instalată a grupurilor de la Porțile de Fier 
I, modernizate). Vârsta hidroagregatelor din centralele mari cu putere instalată mai 
mare de 10 MW, este următoarea: 15% între 0 şi 12 ani; 48% între 12 și 22 ani; 
37% între 22 şi 42 ani. Rezultă că circa 37% din hidroagregate au durata de viață 
depăşită. La o parte dintre hidroagregate, cu o serie de deficienţe de concepție şi 
realizare şi vârstă avansată, sunt necesare retehnologizări. 

În Tabelul 2.3 se prezintă ponderea producţiei hidro în producția totală a SEN. 


Tabelul 2.3 
Ponderea producției hidro în producţia totală SEN 


Total prod. SEN | Total prod. hidro | Ponderea prod. hidro 
[GWh] [GWh] în prod. SEN [%] 
1989-1998 592.029 142.870 24,1 
1999-2009 631.512 178.888 28,3 


Concluzii 

Principala sursă regenerabilă de energie electrică în țara noastră este potențialul 
hidroenergetic al cursurilor de apă din bazinul carpatic românesc, care prin amenajări 
complexe sau secundare şi construcția de centrale hidroelectrice produce o cantitate 
importantă de energie electrică, necesară funcționării în siguranță şi eficiență a SEN: 

e CHE cu lacuri de acumulare au investiția inițială mare, dar au o durată 
de viață lungă și cost de operare redus. În unele cazuri se regularizează cursurile 
râurilor, prevenindu-se viiturile şi inundaţiile, constituindu-se şi surse sigure de 
alimentare cu apă a localităţilor; 

e CHE au un randament ridicat de conversie a energiei hidraulice în energie 
electrică, iar energia stocată în lacurile de acumulare are un aport principal la 
reglajul frecvenţei şi siguranţa în funcționare a SEN; 

e Pentru creșterea gradului de utilizare a potenţialului hidroenergetic al 
bazinului carpatic sunt proiecte în derulare sau în promovare (cel mai important 
fiind CHEAP Tarniţa-Lăpuşteşti) ş.a.; 

e Gradul de valorificare a potenţialului tehnic amenajabil (36 TWh/an) este 
de circa 50%, iar al potenţialului economic amenajabil (30 TWh/an) este de circa 
60%. Potenţialul hidroenergetic amenajat va ajunge la: 59% în anul 2020, 65% în 
anul 2028, respectiv la 67% în anul 2038 [26. p. 116]; 

e Puterea totală instalată în centralele hidroelectrice în anul 2015 era de 6.741 
MW (54% cu lac de acumulare şi 46% pe firul apei), iar producţia de energie 
electrică de 16.546 GWh (57% cu lac de acumulare și 43% fără lac de acumulare). 

2.4.5. ENERGETICĂ NUCLEARĂ 


2.4.5.1. Introducere 


Programul de dezvoltare a energeticii nucleare este împărţit în două perioade 
principale: perioada 1949-1989 (prezentată anterior) şi perioada 1990-2018. 
Pentru realizarea centralelor nucleare în România a fost aleasă varianta utilizării 
uraniului natural, deoarece asigură independenţa faţă de ţările care deţin tehnologie 
de îmbogăţire a uraniului. Fabricarea combustibilului nuclear, necesar reactoarelor 
Ul şi U2 de 706,5 MW de la CNE Cernavodă, pe durata de exploatare a acestora, 
se bazează pe resursele naţionale de uraniu. Unităţile Candu 6 utilizează ca 
moderator apa grea, care s-a produs în România la Romag Drobeta Tr. Severin, 
pentru durata de viaţă a unităţilor Ul şi U2 Cernavodă (3-5 tone/an/unitate) şi 
pentru prima încărcare la unităţilor U3 şi U4 (1.100 tone). România are avantajul 
deţinerii unui ciclu nuclear complet. La o centrală nucleară sursa de căldură este 
reactorul nuclear, în care are loc reacţia de fisiune nucleară în lanţ. În vasul 
Calandria al reactorului se introduce combustibilul nuclear sub formă de pastile cu 
diametrul de 12,15 mm, din pulbere de oxid de uraniu sinterizată, în tuburi de 
zircaloy. Câte 37 tuburi formează un fascicul. În total sunt 12 fascicule în 380 
canale. Privind viitorul energeticii nucleare statele membre UE au opinii diferite: 
state care se pronunţă împotriva dezvoltării de noi centrale sau unităţi nucleare şi 
au planuri de dezafectare a unităţilor existente (exemplu: Germania, Austria), state 
care susțin păstrarea și chiar extinderea ponderii energiei nucleare, considerând că 
reprezintă o soluţie necesară pentru reducerea emisiilor de gaze cu efect de seră și 
creşterea securității energetice (exemplu: Marea Britanie, România, Polonia, 
Franţa, Slovacia, Ungaria). În România este necesară o politică şi o strategie 
energetică, care să asigure menţinerea în funcţiune şi dezvoltarea de unităţi 
nucleare noi, care să permită pe termen scurt, mediu şi lung funcţionarea continuă a 
cel puţin două unități nucleare de 706,5 MW (1.413 MW). 


2.4.5.2 Realizări în energetica nucleară în perioada 1990-2018 


Până în prezent sunt puse în funcţiune două unităţi nucleare, Ul (1996) și U2 
(2007), care au o durată de viață de 30 de ani, adică până în anul 2027 pentru Ul şi 
2038 pentru U2. Durata de viaţă a celor două unităţi se poate dubla, până la 60 de 
ani, printr-o revizie tehnică și retubare a reactoarelor. Realizările din energetica 
nucleară din ţara noastră, în etapa 1990-2018, se referă în principal la: pregătirea 
din punct de vedere tehnic şi financiar a reluării programului nuclear, început în 
perioada precedentă; realizarea lucrărilor de modernizare a fabricii de apă grea 
Romag Drobeta Tr. Severin, în două etape; contractarea, execuţia și punerea în 
funcţiune a unităţilor Ul şi U2 (Fig. 2.48) împreună cu consorțiul AEC (AECL 
Canada şi ANSALDO Italia), de către RENEL (1991 pentru Ul) şi de către 
Nuclearelectrica (2001 pentru U2); aprobarea unui credit de 400 milioane dolari 

de către Parlamentul României pentru realizarea U1 (1991); înfiinţarea Fabricii de 
combustibil Piteşti (1992), modernizarea şi calificarea acesteia (1995) şi producerea 
de combustibil nuclear; înființarea Grupului de Energetică Nucleară pentru 
administrarea programului de energetică nucleară în cadrul RENEL; convențiile de 
credit cu un consorțiu de bănci format din: Societe Generale, Credit Lyonnaise, 
BRD, în valoare de 410 milioane dolari SUA, pentru finalizarea lucrărilor la U2; 
punerea în funcțiune a unităților U1 şi U2 etc. 


Fig. 2.48. CNE Cernavodă (vedere a unităţilor 1 şi 2, camera de comanda Ul şi sala maşinilor 
cu Ul de 706,5 MW). Sursa: CNE Cernavodă. 


În continuare, se prezintă hotărârile şi acţiunile cele mai importante, 
desfăşurate în vederea dezvoltării programului nuclear, punerea în funcțiune și 
exploatarea în condiții de siguranță şi de protecție a mediului înconjurător a unităților 
Ul şi U2, puse în funcţiune la CNE Cernavodă şi a fabricilor de combustibil 
nuclear și apă grea. În 1993, prin Ordonanţa Guvernului nr. 15/1993, Grupul de 
Energetică Nucleară din cadrul RENEL a fost desemnat să administreze programul de 
energetică nucleară. Grupul era format din [10, p. 61]: Centrala Nuclearoelectrică 
Cernavodă (Fig. 2.49), Fabrica de Combustibil Nuclear Piteşti, Fabrica de Apă 
Grea (Romag) Drobeta Turnu-Severin; Centrul de Inginerie şi Obiective Nucleare 
București; Institutul de Cercetări Nucleare Piteşti. În 16 aprilie 1996 are loc prima 
criticitate la Unitatea UI — CNE Cernavodă. Prima sincronizare a generatorului de 
la U1 cu SEN, are loc la 11 iulie 1996. Prima atingere a puterii nominale a UI are 
loc la 2 decembrie 1996, când începe şi funcţionarea comercială. La 30 iunie 
1997, personalul român a preluat de la AEC în totalitate exploatarea Ul. În iulie 
1998 se externalizează Grupul de Energetică Nucleară din RENEL şi se formează 
Societatea Naţională Nuclearelectrica (SNN) — ca producător de energie electrică şi 
de combustibil nuclear și Regia Autonomă pentru Activităţi Nucleare (RAAN) — ca 
producător de apă grea şi furnizor de servicii de proiectare şi cercetare. SNN SA 
era formată din 3 sucursale: CNE PROD Cernavodă, care operează Ul şi Centrul 
de perfecționare a personalului, CNE INVEST Cernavodă, care asigură 
coordonarea investiţiilor şi a lucrărilor de conservare la U 2, 3, 4, 5; FCN Piteşti — 
producător calificat de combustibil nuclear de tip Candu 6, pentru funcționarea 
CNE Cernavodă. 

Fig. 2.49. Planul general al CNE Cernavodă. Sursa: CNE Cernavodă. 


În Figura 2.49 se prezintă planul general al CNE Cernavodă, care cuprinde 
5 unităţi nucleare, din care sunt puse în funcțiune U1 şi U2. În anul 2002: se aprobă 
Strategia pentru energetică nucleară, de către Guvernul României, care prevedea 
punerea în funcţiune a U3, în perioada 2010-2011 şi creşterea ponderii energiei 
electrice produsă în CNE Cernavodă, până la 20-40%, în următorii 25 de ani; 
constituirea Comisiei interministeriale, pentru reluarea şi finalizarea lucrărilor la 
U3; se dă Ordinul 860/2002 al Ministerului Apelor şi Protecţie a Mediului, pentru 
proceduri de evaluare a impactului asupra mediului; în mai 2002 intră în funcțiune 
primul modul al depozitului intermediar pentru combustibil ars — DICA. Depozitul 
în faza finală va asigura preluarea combustibilului uzat de la U1 şi U2, timp de 30 
de ani; la 27 iulie 2002 se împlineau 200 de zile de funcţionare a Ul Cernavodă, 
iar în 20-24 august 2002 are loc primul export de apă grea produsă de România. 
În anul 2007 se pune în funcțiune U2 Cernavodă de 706,5 MW. În 2012, pe lângă 
misiunile Asociaţiei Mondiale a Operatorilor Nucleari (WANO) şi ale Agenţiei 
Internaţionale pentru Energie Atomică de la Viena, CNE Cernavodă a trecut cu 
succes prin inspecția Comisiei Europene, care a verificat programul şi stadiul de 
implementare a măsurilor rezultate din raportul de stres. 


Concluzii 

1. Utilizarea, pe termen mediu și lung, a energiei nucleare în România este un 
obiectiv strategic de securitate națională, bazat pe rezultatele obţinute în exploatarea 
unităţilor nucleare şi a creşterii securității energetice. Coeficientul mediu de utilizare 

a puterii instalate pe durata de exploatare a unităţilor Ul şi U2 Cernavodă, dintr-un 
număr de 404 unităţi nucleare în exploatare la nivel mondial: U2 se află pe locul 
5 în lume (92,4%), iar U1 pe locul 16 (88,8%). 

2. Producţia în CNE Cernavodă acoperă cca 20% din producţia totală de 
energie electrică a României şi poate să crească la peste 30%, prin construirea și 
punerea în funcțiune a unităților nucleare U3 și U4. 

3. Unităţile Ul şi U2 vor intra într-un proces de retehnologizare/retubare, 
pentru a extinde durata de operare în condiţii de securitate cu 30 de ani. 

4. Extinderea capacităţii nucleare la CNE Cernavodă este sprijinită de faptul că 
proiectul va utiliza infrastructura existentă, rezerva de apă grea, continuitatea 
experienţei naţionale în sectorul nuclear și premisele ciclului nuclear complet în 
România şi valorificarea zăcământului de minereu de uraniu de la Tulgheş-Grinţieş. 

5. În mai 2016, Consiliul Suprem de Apărare a Țării a adoptat decizia 
conform căreia Unităţile 3 şi 4 sunt un proiect prioritar, de importanţă strategică. 


2.4.6. ENERGETICA RESURSELOR REGENERABILE DE ENERGIE 


Potenţialul energetic al surselor regenerabile este format din biomasă (inclusiv 
deşeuri menajere şi industriale), energie eoliană, energie solară, hidroenergie şi 
surse geotermale. 

Referitor la energia regenerabilă, există zone cu potential ridicat de exploatare 
în România [25. p. 148]. Pe zone geografice, sursele energetice regenerabile sunt 
repartizate astfel: Delta Dunării — energie solară, biomasă şi eoliană; Dobrogea — 
energie solară şi eoliană; Moldova — microhidroenergie, energie eoliană, biomasă; 
Munţii Carpaţi — potenţial ridicat de biomasă şi microhidroenergie; Transilvania — 
potenţial ridicat pentru microhidroenergie; Câmpia de Vest — energie geotermală; 
Subcarpaţi — biomasă şi microhidroenergie; Câmpia Română — biomasă, energie 
geotermală şi energia solară. România deţine o pondere de aprox. 40 % din producția 
totală de energie, față de 15% cât este media în UE 28, dar mult mai puțin decât 
Austria care produce cca 80%, din energie din surse regenerabile. La indicatorul 
energie regenerabilă, România se situează peste nivelul țintei comunitare UE 2020 
şi această situaţie favorabilă va continua până în anul 2035 [26. p. 115]. 

Valoarea energetică a surselor regenerabile are următoarea structură: energie 
hidroelectrică: potenţial hidroenergetic amenajabil: 36-40 TWh/an; energie solară 
(fluxul mediu anual 1.100 kWh/m, pe cca 50% din suprafața țării); — energie solar- 
termală — potenţial energetic anual: 60 PJ; energie solar-fotovoltaică — potenţial 
energetic anual: 1,2 TWh; energie eoliană — litoralul şi platforma continentală a 
Mării Negre, zona montană şi podişurile din estul ţării: 23 TWh; energie geotermală — 
potenţial energetic anual: 7 PJ; biomasă (corelat cu volumul de masă lemnoasă 
exploatată): circa 500 mii tep/an [25, p. 140-141]. 

Biomasa este o resursă regenerabilă de energie, provenind din componente 
biodegradabile de produse, deşeuri şi resturi biologice din agricultură (inclusiv 


159 


produse vegetale şi animale), reziduuri forestiere şi din industria alimentară (inclusiv 
prelucrare produse din piscicultură), componente biodegradabile din reziduuri 
industriale şi urbane, precum şi culturi pentru scopuri energetice (exemplu: salcie 
energetică) — Directiva Europeană 2009/28/CE. Biomasa deţine peste 50% din 
potenţialul total de surse regenerabile, din care 47% — biomasă solidă. În directivele 
Comisiei Europene se menţionează că, după dezvoltarea susținută a surselor eoliene şi 
fotovoltaice, creşterea cotei surselor regenerabile este posibilă prin utilizarea 
intensivă a biomasei sustenabile pentru asigurarea energiei în sistemul energetic, în 
domeniul transporturilor, a consumului rezidenţial etc. În Planul Naţional de Acţiune 
pentru Energie Regenerabilă (PNAER) sunt stabilite ţinte naţionale, a căror atingere 
contribuie la îndeplinirea celor fixate la nivelul UE [26, p. 117] — Tabelul 2.4. 


Tabelul 2.4 
Potenţialul energetic anual al surselor regenerabile de energie [26, p. 117] 


Sursa de energie Potenţial Potential energetic EM 
$ : : % din total 
regenerabilă energetic anual anual echivalent 
[GJ/GWh] [mii tep] [%] 

iute solara; 60 x 106 Gj 1.433 9,74 

RS 1.200 GWh 103 0,70 

- fotovoltaică 
Energie eoliană 23.000 GWh 1.978 13,44 
Energie hidro, din care: 40.000 GWh 3.440 23,37 

- capacități cu P; < 10 MW 6.000 GWh 516 3,51 
Biomasă, din care: 318 x 106 Gj 7.597 51,62 

- biomasa solidă 290 x Gj 6.917 47,00 

- biogaz 15 x Gj 353 2,40 
Deşeuri urbane 14 x Gj 327 2,22 
Energie geotermală 7 x GJ 167 1,13 
Total 14.718 


Potenţialul geotermal al României de cca 200.000 TJ/20 de ani (10 x 10%G]), 
se regăseşte în peste 250 de surse geotermale, dar se exploatează relativ puţin 
datorită limitărilor tehnologice, eficienţei economice reduse şi a restricţiilor de 
mediu. Cel mai mare potenţial geotermal se află în partea vestică a României. 
Sursele geotermale au temperatura între 40°C şi 120°C şi se pot utiliza pentru încălzire, 
în balneologie şi activităţi industriale (uscare cereale, prelucrare lemn, ceramică 
etc.). Forarea până la 5.000 m pentru a ajunge la rocile fierbinți oferă perspective 
pentru valorificarea surselor geotermale de energie, cu generarea energiei electrice 
prin cogenerare de înaltă eficienţă cu turbine cu gaze şi recuperarea căldurii din ape 
geotermale. Rezervele dovedite, cu puțuri forate, sunt estimate la aproximativ 200 
PJ pentru următorii 20 de ani. Puterea totală instalată a puţurilor existente este de 
aprox. 480 MWt (pentru o temperatură de referință de 30°C) [26, p. 117]. 

Realizările din energetica resurselor regenerabile de energie în etapa 1990-2018 
se referă în principal la: primele agregate aerodinamice din ţară; primele realizări 
în domeniul resurselor regenerabile din ţară; evoluția capacităților instalate cu 


160 


resurse regenerabile de energie etc. În Figura 2.50, se prezintă potenţialul 
resurselor regenerabile de energie (SRE), iar în Figura 2.51, evoluţia capacității 
instalate şi a energiei produsă cu SRE. 


PE RI 
nergie geotermală 7 PJ Solar termic 60 PJ 


Solar electric 4,32 PJ 


Biomasă şi bi 318 PJ 
i ŞI biogaz olian (teoretic) 82,8 PJ 


Hidro mare 129,6 PJ 


Microhidro 12,96 PJ 


Fig. 2.50. Potenţialul energetic al SRE din România [25, p. 182]. 

Fig. 2.51. Evoluţia capacităţii instalate şi a energiei electrice din SRE (2005-2015) [25, p. 182]. 

O contribuţie deosebită la cercetarea producerii de energie electrică şi termică 
din SRE au avut: prof. Teodor Maghiar de la Universitatea Tehnică Oradea şi acad. 
Ioan Anton de la Universitatea Tehnică din Timişoara. În anul 1993 se pune în funcțiune 
pe platoul Semenic, primul agregat aerodinamic din ţară, de 300 kW, concepţie a 
colectivului condus de acad. loan Anton de la Universitatea Tehnică din Timişoara. 


2.4.7. ELECTROENERGETICĂ 


În perioada 1990-2018, SEN revine la funcţionarea interconectată cu 
Sistemul Energetic Interconect (SEI) după o funcţionare izolată, se pregătește şi 
se interconectează cu sistemul energetic european coordonat de UCTE (ENTSO-E), 

Fig. 2.52. S.E.N. Rețele electrice în funcţiune şi din programul de dezvoltare. 


ia ființă piaţa de energie electrică şi funcționarea acesteia în piaţa regională, în 
perspectiva formării pieţei unice europene de energie electrică. Realizările şi 
evenimentele din electroenergetica din țara noastră în etapa 1990-2018, se referă 
în principal la următoarele: revenirea SEN la funcţionarea interconectată cu SEI 
(13.03.1990); pregătirea tehnică a instalațiilor din SEN, pentru a răspunde prevederilor 
regulamentelor UCTE, efectuarea probelor şi interconectarea SEN cu UCTE, în 
prima fază cu sistemele energetice din zona II de sincronism (Iugoslavia, Macedonia, 
Grecia), izolate de zona I de sincronism (5.04.1994), apoi cu zona a doua de 
sincronism, când cele două zone se resincronizează (10.10.2004); executarea şi 
punerea în funcţiune a unui număr mare de stații electrice de înaltă şi medie 
tensiune cu echipamente moderne; modernizarea DEN-ului şi a DET-urilor, măsuri 
organizatorice în vederea privatizării societăţilor de distribuţie din SC Electrica; 


162 


măsuri organizatorice în vederea înființării, 
dezvoltării şi funcționării pieţei de energie 
electrică etc. Măsurile principale luate în perioada 
1990-2018, pentru realizarea obiectivelor prezentate 
se prezintă în continuare. În anul 2003, Adunarea 
Generală UCTE aprobă funcționarea sincronă 
permanentă a SEN cu sistemul energetic UCTE, în 
urma trecerii testelor şi adaptarea reglementărilor 
după cele ale UCTE (08.05.2003); Din 2004 SEN 
(Fig. 2.52) funcţionează interconectat sincron cu 
sistemele energetice din UCTE. 

S-a realizat sincronizarea celor două zone Fig, 2.53. Camera de comandă a DEN. 
UCTE, prin LEA Arad-Sandorfalva. Apoi au fost 
puse în sarcină şi celelalte linii de interconexiune din programul de sincronizare. 
A fost pusă în funcțiune LEA Roşiori-Mukacevo. 

În Figura 2.53 se prezintă camera de comandă a DEN (2004), iar în Figura 
2.54 configuraţia reţelelor electrice de Transport (2006). 


Fig. 2.54. Configuraţia Reţelei Electrice de Transport, 2006 [13, p. 157]. 


2.4.8. PERSONALITĂŢI CU CONTRIBUȚII LA DEZVOLTAREA 
ENERGETICII ROMÂNEȘTI ÎN ETAPA 1990-2018 


Personalităţile din perioada de după anul 1990 se pot numi „continuatorii 
marelui val”, care au avut o contribuţie importantă la restructurarea Sistemului 

Energetic Naţional, continuarea marilor obiective energetice, precum şi la realizarea 
şcolii energetice româneşti moderne. Aceste personalități au colaborat cu cei din 
„generația marelui val” de la care au preluat proiecte şi au dus mai departe 
dezvoltarea energeticii românești. Această grupă de personalităţi trebuie împărțită 
în funcție de partea energeticii în care au activat şi au obținut rezultate remarcabile: 
universitari, cercetători, proiectanți, constructori, montori, exploatare şi coordonatori. 
Trebuie remarcat că mulţi dintre ei au activat de-a lungul activităţii lor în mai multe 
părți ale energeticii. Universitari: Gleb Drăgan, Toma Dordea, loan Boldea, Dorin 
Cristescu, Adrian Buta, Teodor Maghiar, Andrei Țugulea, Mircea Eremia, Constantin 
Şora, loan Felea, A. Diaconu ş.a. Cercetători: Ecaterina Arie, Balasz Mathe, Iosif 
Cserveny, Vlad Ionescu, Alexandru Chisonov ş.a. Proiectanți: Boris Stoleru, Petre 
Columbeanu, Sebastian Ionescu, Eugen Neniţă, Constantin Fodor, Hermina Albert, 
Sorin Pressel, Lucian Lefter, Dan Gheorhiu ş.a. Constructori-montori: Gheorghe 
Miliţescu, Dragoş Gabor, Florin Kesler, Iurie Druţă, Nicolae Decuseară, Mihai 
Cojocar, Eugeniu Popescu ş.a. Coordonatori: Adrian Georgescu, Dumitru Popescu, 
Aurel Leca, Victor Vaida, Victor Romert, Stelian Gall, Cornel Cioară, Tiberiu 
Câmpureanu ş.a. Specialiști în exploatare: Radu Zane, Paul Iliescu Saligny, loan 
Conecini, Ieronim Rusan, Florea Bereş, loan Merfu, Vladimir Constantinescu, 
loan Conecini, Viorel Cerchizan, Emilian Dobrescu, Paul Gheorghiescu ş.a. 


2.4.9. ÎNVĂŢĂMÂNTUL UNIVERSITAR ENERGETIC DUPĂ 1990 


Există în ţară unități de învățământ superior electrotehnic-energetic în București, 
Iaşi, Timişoara, Cluj, Oradea, Craiova, Braşov, Galaţi, Sibiu, Suceava, Târgovişte, 
care contribuie la formarea specialiştilor pentru Sistemul Energetic Naţional. 

Bucureşti. În anul 1990 se separă Facultăţile de Electrotehnică și Energetică. 
În cadrul Facultăţii de Energetică se înființează specializările: informatică în 
energetică, ingineria mediului şi inginerie economică. În anul 2005 Facultatea de 
Electrotehnică îşi schimbă numele în Facultatea de Inginerie Electrică. În cadrul 
Facultăţii de Energetică, există următoarele specializări: energetică și tehnologii 
nucleare, hidroenergetică, ingineria sistemelor electroenergetice, termoenergetică şi 
managementul energiei [27]. 

Timișoara. În anul 1990, se scindează Facultatea de Electrotehnică în: 
Facultatea de Electrotehnică, Facultatea de Electronică și Telecomunicaţii şi 
Facultatea de Automatizări şi Calculatoare. În anul 2002, Facultatea de Electrotehnică 
primeşte numele de Facultatea de Electrotehnică și Energetică. Începând cu anul 
1990, la Facultatea de Electrotehnică se pregătesc ingineri în domeniile: inginerie 
electrică şi inginerie energetică. De la înfiinţare s-au pregătit la Facultatea de 
Electrotehnică peste 10.000 de studenţi, mulţi „devenind nume de referință în 
domeniu, contribuind la dezvoltarea industriei electrotehnice, a energeticii, a tehnicii 
de calcul şi electronicii din România” [1, p. 23]. Se pregătesc studenți la Facultatea 

de Electrotehnică în domeniile: inginerie electrică cu specializare în electroenergetică 
sau energetică industrială şi inginerie energetică cu specializare în electrotehnică 
generală sau electromecanică. 

Iaşi. În anul 1990, structura Facultăţii de Electrotehnică era formată din secţiile 
de electrotehnică şi energetică, iar din anul 1991 şi secţia de electromecanică. În anul 
1996, în cadrul profilului energetic, apare specializarea centrale termoelectrice. 
În anul 2009 se schimbă denumirea facultăţii, devenind Facultatea de Inginerie 
Electrică, Energetică şi Informatică Aplicată, care reflectă mult mai bine activităţile 
facultăţii, din punct de vedere didactic şi ştiinţific. Planuri de învăţământ din cadrul 
facultăţii au funcţionale domeniile: inginerie electrică, inginerie energetică, ştiinţe 
inginereşti aplicate şi inginerie şi management [19]. 

Craiova. În anul 2011 se înființează Departamentul de Inginerie electrică, 
Energetică şi Aerospaţială, în cadrul Facultăţii de Inginerie Electrică, care 
coordonează activităţile în domeniile: inginerie electrică, inginerie energetică şi 
inginerie aerospațială. Ingineria sistemelor electroenergetice pregăteşte ingineri pentru 
centrale electrice în vederea proiectării, exploatării, dar şi pentru activităţi de 
modernizare şi retehnologizare Specialitatea termoenergetică asigură specialiști 
pentru centralele termoelectrice, în special pentru partea termică și mecanică a 
acestora [27, p. 299]. 

Oradea. În mai 1990, prin hotărârea guvernului, s-a înființat Universitatea 
Tehnică din Oradea, denumită ulterior Universitatea din Oradea, care a avut de la 
început Facultatea de Electrotehnică şi Energetică. În anul 1992 s-a înființat Facultatea 
de Energetică cu specializările: electroenergetică şi energetică industrială. În 
perioada de vârf, Facultatea de Energetică avea 750 de studenţi şi 54 de cadre 
didactice proprii (titulari şi asociaţi). În septembrie 2011, Facultatea de Energetică 
s-a transformat în Departamentul de inginerie energetică, în cadrul Facultăţii de 
Inginerie Energetică și Management Industrial. 


2.5. ORIENTĂRI STRATEGICE PE TERMEN MEDIU ȘI LUNG 


2.5.1. INTRODUCERE 


„Electrificarea României a fost realizată prin studierea, proiectarea şi executarea 
unui număr de instalații de producere, transport şi distribuţie, care asigură alimentarea 
cu energie electrică a consumatorilor de pe un întins teritoriu al țării” [4, p. IX], cu 
continuitate, la parametrii prestabiliți şi la un preţ care să asigure o dezvoltare 
economică sustenabilă şi o creştere a nivelului de trai. Acţiunea de electrificare a țării a 
început în 1882, s-a realizat în principal în centenarul 1918-2018, trebuind să continue 
pentru a răspunde noilor condiții de funcționare a Sistemului Energetic Naţional, 
interconectat cu sistemul energetic european, coordonat de ENTSO-E (UCTE). 

În perioada 1990-2018 s-au produs schimbări importante în energetica 
românească, prin reorganizări, restructurări şi privatizări, cu efecte majore privind 
dezvoltarea acesteia, creșterea economiei și a bunăstării generale. Cel mai 
important efect a fost reducerea investițiilor în Sectorul Energetic şi în Sistemul 
Electroenergetic, cu urmări economico-sociale deosebite. Din cauza modului de 
distribuire a resurselor financiare, cel mai mult a suferit sectorul termoenergetic 
de producere a energiei electrice şi termice, ajuns într-o situaţie de criză. În 10-15 
de ani se va reduce substanțial capacitatea de producere a energiei electrice și 
termice în termocentrale, cu efecte majore asupra siguranţei în funcționare a 
Sistemului Electroenergetic şi a securității energetice. 

Evoluţia în continuare a energeticii românești depinde de evoluţia energeticii 
Uniunii Europene şi de cea la nivel global, dar în primul rând de politicile și 
strategiile energetice proprii. 

Pe termen mediu și lung, energetica europeană va fi într-un proces complicat 
de tranziţie, cu următoarele etape [61]: etapa 2020, cu obiective stabilite în curs de 
realizare; etapa 2030, cu obiectivele în curs de stabilire; etapa 2050, cu obiective 
preliminare în curs de stabilire. 

Deoarece România este membră UE, energetica românească participă la acest 
proces de tranziţie, iar angajamentele luate pentru fiecare etapă trebuie să fie 
pregătite cu atenție, pentru a fi în interes naţional, pe de o parte, și de participare 
la realizarea obiectivelor comune ale UE, pe de altă parte. Pentru etapa 2020, 
angajamentele luate de România au avut efecte importante asupra dezvoltării 
energeticii, economiei și a bunăstării generale. O pregătire corespunzătoare a 
etapelor viitoare înseamnă, în primul rând, cunoașterea situației reale a energeticii 
actuale şi a posibilităților sale de dezvoltare şi aplicarea unor strategii în interes 
național. România este printre puţinele țări din Uniunea Europeană și chiar întreaga 
Europă, care are condiţii să-şi asigure resursele energetice şi energia electrică pe 
termen mediu şi lung, printr-un optim energetic, pe baza unui mix energetic echilibrat, 
susținut prin politici și strategii energetice naţionale coerente, create de specialişti 
români. Energetica, prin sistemul energetic şi pieţele de energie, trebuie să susțină 
creşterea economică și bunăstarea generală. 

În perioada 1990-2018 s-au petrecut în principal, următoarele evenimente 
importante în Sistemul Energetic Naţional: restructurarea RENEL şi CONEL, 
formându-se mai multe societăți comerciale; interconectarea SEN cu Sistemul 
Energetic European coordonat de UCTE (ENTSO-E);, promovarea producţiei de 
energie electrică din resurse regenerabile de energie; formarea, dezvoltarea şi 
funcţionarea pieței de energie electrică (etapa I: 2000-2005; etapa II: 2005 — 
prezent); cuplarea pieţei de energie electrică prin piaţa pentru ziua următoare (PZU — 
prin preţ), la piaţa regională de energie, Centrul Est Europa (Cehia, Slovacia, 
Romania și Ungaria); privatizarea unor societăţi comerciale din Sectorul Energetic 
şi Sistemul Electroenergetic. 

Rezultate obţinute. O siguranță mai bună în funcționarea SEN, în cadrul 
Sistemului Energetic European (ENTSO-E); formarea unui mix energetic, care s-a 
dovedit necorespunzător funcţionării eficiente a pieței de energie electrică şi 
dezvoltării SEN; reducerea drastică a investițiilor energetice; creşterea producției 
de energie electrică din resurse regenerabile; reducerea producţiei de energie electrică 
şi termică în termocentrale; creşterea continuă a prețului la energia electrică şi 
termică; reducerea drastică a activităţilor de proiectare-cercetare; reducerea drastică 
a activităţilor de construcţii-montaj;, reducerea numărului de specialişti în 
energetică; apariția şomajului datorat societăţilor de construcții-montaj, cercetare- 
proiectare şi a celor privatizate; decapitalizarea umană a Sectorului Energetic şi a 
Sistemului Electroenergetic; reducerea masivă a activităţii industriei construcţiilor 
de maşini şi a electrotehnicii pentru energetică; reducerea activităţilor de pregătire 
a specialiştilor în energetică; intrarea în insolvenţă a SC Hidroelectrica SA; 
desființarea SC Termoelectrica SA; vânzarea unei părți importante din SC Trans- 
electrica SA, SC Electrica şi SC Hidroelectrica; privatizarea a 5 filiale dintre cele 
8 filiale ale SC Electrica SA; intrarea în insolvenţă a Complexului Energetic 
Hunedoara; oprirea activităţii Combinatului de Apă Grea — ROMAG Turnu Severin. 

Orientări strategice pe termen mediu și lung [61]. În urma analizei situației 
actuale a Sistemului Energetic Naţional interconectat cu Sistemul Energetic European, 
a potenţialului intern de resurse energetice și a necesităţii de dezvoltare, pentru 
asigurarea pe termen mediu şi lung a energiei electrice şi termice, necesară dezvoltării 
economice sustenabile şi creșterii bunăstării generale în România, în condițiile 
existente la nivel european şi global, rezultă că este necesar să fie întocmită o nouă 
strategie energetică în interes naţional, de către specialişti români. În acest sens, se 
propun următoarele orientări pe termen mediu și lung [61, p. 48—63]: 

1. Realizarea unei noi strategii energetice în interes național, pentru stabilirea 
„scenariului energetic optim”, trebuie să fie o prioritate a Guvernului și 
a Parlamentului, fiind mult întârziată, cu efecte majore pe termen mediu şi lung 
asupra securităţii energetice a țării. 

2. Propunerile României, pentru participarea la strategiile energetice UE 2030 
şi UE 2050, trebuie să fie bine pregătite, pentru a asigura creşterea economică 
şi bunăstarea generală în România şi participarea la rezolvarea problemelor 
energetice comune ale UE. 

3. România deţine resurse energetice neregenerabile și regenerabile, care pot 
să-i asigure energia necesară pe termen mediu şi lung, dacă acestea sunt exploatate 
rațional și folosite în interes național. Resursele energetice nu trebuie privatizate, 
exploatarea lor să se facă în interes naţional, prin contracte de exploatare cu firme 
specializate, sub controlul statului. 

4. Noua strategie energetică trebuie să prevadă investiţiile necesare în noi 
capacităţi de producţie a energiei electrice şi termice, pentru a preîntâmpina în 
viitor un gol de capacități de producţie. 

5. Realizarea unor noi capacități de transport intern şi transfrontalier de 
energie electrică şi gaze naturale, pentru creşterea siguranței funcționării SEN şi a 
eficienței funcționării pieţei de energie. 

6. Sectorul termoenergetic din SEN poate dispune pentru mixul energetic de 
o putere de cca 6.500 MW, pentru perioada 2015-2030 şi în continuare, pe baza 
lucrărilor de reabilitare, încheiate sau în curs de desfăşurare și a unor grupuri noi 
performante (parametri supracritici și ultasupracritici şi ciclu combinat), care 
trebuie construite până în anul 2030, pentru a se înlocui eșalonat grupurile vechi. 

7. Sectorul hidroenergetic poate dispune pentru mixul energetic de o putere 
de circa 6.500 MW, pentru perioada 2015-2030 şi mai departe, pe baza lucrărilor 
de reabilitare realizate sau în curs de realizare şi de investiţii în capacităţi noi, cu 
prioritate Centrala Tarniţa-Lăpușteşti. 

8. Sectorul nuclear pentru perioada 2015-2050 şi în continuare, poate dispune 
de o putere de 1.413 MW (două unităţi de 706,5 MW în funcţiune) sau mai mare, 
prin realizarea unui program de dezvoltare şi modernizare corespunzător. 

9. Măsurile necesare de menţinere şi eficientizare a sistemelor de termoficare 
centralizate trebuie să reprezinte o prioritate a Guvernului și autorităţilor locale. 

10. Dezvoltarea producţiei de energie electrică din surse regenerabile să fie 
continuată în limitele tehnice și economice, cerute de funcționarea în siguranță a 
SEN şi de funcționarea eficientă a pieţei de energie electrică. 

11. Realizarea unui mix energetic echilibrat, bazat pe resursele energetice 
autohtone — cărbune (25-30%), hidro (25-30%), nuclear (20-25%), regenerabile 
(15-20%) şi hidrocarburi (8—10%), pentru perioada 2020-2035 și în continuare, 
reprezintă o prioritate, pentru siguranța energetică națională pe termen mediu şi lung. 

12. Dezvoltarea activităţilor care susțin exploatarea, dezvoltarea și modernizarea 
instalaţiilor din Sectorul Energetic și Sistemul Electroenergetic (cercetare-proiectare, 
construcţii-montaj, construcții de mașini, învățământ). Fără dezvoltarea acestor activități 
autohtone, dezvoltarea energeticii româneşti se va face într-un ritm necorespunzător, 
cu eforturi financiare foarte mari, care se pot susţine greu, având un viitor incert. 

13. Pregătirea corespunzătoare a SEN şi a pieţei de energie electrică pentru 
participarea la piața regională şi apoi la cea unică de energie electrică. 

14. Creşterea eficienței energetice trebuie să reprezinte o componentă principală 
a strategiei energetice, deoarece poate avea o contribuţie majoră la realizarea siguranței 
energetice primare şi a reducerii emisiilor de gaze cu efect de seră. 

15. Protecţia mediului înconjurător trebuie să reprezinte o componentă importantă 
a strategiei energetice. În variantă propusă a mixului energetic, pentru perioada 
2020-2030, circa 65% din producţia de energie electrică (din hidro, nuclear şi 
regenerabile) este fără emisii de CO». 

16. Asigurarea securității alimentării cu energie, componentă importantă a noii 
strategii energetice, se realizează prin: 

a) Securitatea asigurării resurselor energetice primare, în principal din resurse 
proprii și doar completarea din import. Resursele locale de energie (neregenerabile 
şi regenerabile) vor avea o contribuţie majoră la securitatea energetică a României, pe 
termen mediu și lung, doar printr-o exploatare şi o folosire rațională în interes național. 

b) Siguranța funcţionării SEN şi a instalaţilor componente de producere, 
transport şi distribuţie a energiei electrice şi termice. 

17. Analiza costurilor actuale, pe tot lanţul producţie-transport-distribuţie— 
furnizare-consumator. În Sistemul Energetic și Sistemul Electroenergetic Naţional 
au existat resurse financiare suficiente, cu care s-ar fi putut dezvolta bine, dacă n-ar 
fi fost irosite prin măsuri greşite, sau se vor putea dezvolta mai bine în viitor, dacă 
aceste resurse vor fi redirijate, urmărite și folosite corect, în interes național. 

18. Privatizările în Sectorul Energetic şi Sistemul Electroenergetic. Resursele 
energetice nu trebuie privatizate, iar exploatarea lor trebuie făcută doar în interes 
național, prin contracte de exploatare cu firme specializate. Trebuie evitată cu orice 
preţ în energetică experienţa negativă din marile privatizări ale industriei, care au 
dus la dezindustrializarea țării, şi din privatizările marilor bănci naţionale, care au 
dus la dificultăți în finanţarea unor proiecte de dezvoltare a economiei şi în mod 
special a Sectorului Energetic şi Sistemului Electroenergetic. Vânzarea acțiunilor la 
societățile Transelectrica şi Hidroelectrica trebuie oprită, pentru că va reprezenta în 
viitor o frână în dezvoltarea energeticii românești și a creşterii bunăstării generale. 

19. Creşterea eficienţei funcționării pieței de energie electrică, printr-o 
concurență și transparență reală. Funcționarea în continuare a pieţei de energie 
electrică, pe baza structurii actuale de producere (mixul energetic) şi fără 
corectarea legislaţiei primare şi secundare, nu va crea premizele necesare 
dezvoltării Sectorului Electroenergetic şi Sectorului Energetic, precum şi obținerii 
unei creşteri economice sustenabile și a bunăstării generale. 


Concluzii 

1. Electrificarea ţării a început în 1882, s-a realizat în principal în centenarul 
1918-2018, dar în mod accelerat în perioada 1950-1990, şi trebuie să continue 
pentru a răspunde noilor condiţii de funcționare a SEN, interconectat cu sistemul 
energetic European, coordonat de ENTSO-E (UCTE). 

2. Energetica României reprezintă o soluţie în mâna Guvernului de a obţine o 
creştere economică sustenabilă şi o creştere a bunăstării generale, cu efecte majore 
pe termen mediu şi lung [61, p. 64]. 

3. Personalităţile care au contribuit la electrificarea României trebuie împărțite 
în funcţie de care parte a energeticii au activat şi au obținut rezultate remarcabile: 
universitari, cercetători, proiectanți, constructori, montori, exploatare şi coordonatori. 
Trebuie remarcat că mulţi dintre ei au activat de-a lungul activităţii lor în mai multe 
părţi ale energeticii. 

4. Dezvoltarea corespunzătoare a Sectorului Energetic şi a Sistemului Electro- 
energetic trebuie să reprezinte o prioritate, pentru întărirea securităţii energetice, 
componentă principală a securității naţionale [61, p. 64]. 

5. Realizarea şi aplicarea noii Strategii Energetice trebuie să reprezinte o 
prioritate a Guvernului și a Parlamentului. Orice întârziere a realizării acesteia va 
avea efecte majore, pe termen mediu şi lung [61, p. 61]. 

6. Doar printr-o informare corectă a tuturor factorilor de decizie şi printr-o 
înțelegere de către aceştia a importanţei problematicii energeticii naționale, pentru 
dezvoltarea economiei şi creșterea bunăstării generale, se pot lua deciziile cele mai 
corecte cu efecte pe termen mediu și lung, în condiţiile actuale geopolitice și ale 
Uniunii Europene [61, p. 64]. 

7. Electrificarea României s-a realizat cu eforturi şi sacrificii extraordinare a 
mai multor generații de energeticieni din proiectare-cercetare, învățământ, construcții- 
montaj și exploatare, majoritatea necunoscuţi, cărora trebuie să le aducem un călduros 
omagiu. 

Capitolul 3 
ISTORIA INGINERIEI BIOMEDICALE 


ALEXANDRU MIHAIL MOREGA" 


3.1. INTRODUCERE 


Pornind de la o mumie descoperită în Teba, purtătoare a unui deget-proteză 
confecţionat din lemn, şi tehnicile de trepanare craniană, proteze oculare pentru 
corectarea estetică, instrumente chirurgicale simple [1], până la utilizarea unor 
dispozitive devenite acum banale, cum este stetoscopul, evoluția explozivă a 
tehnicilor de diagnostic, intervenție şi tratament nu s-a putut face fără contribuția 
inginerilor. În funcţie de etapele istorice, ei au ştiut să aplice şi să dezvolte, 
împreună cu medici, biologi, terapeuţi, fizicieni, noile descoperiri din fizică şi 
ştiinţele vieţii pentru dezvoltarea şi perfecţionarea sistemelor şi dispozitivelor 
medicale. Astăzi, acest domeniu de activitate comun medicinei şi ingineriei, care 
aplică principii şi tehnici inginereşti pentru rezolvarea problemelor în biologie şi 
medicină [2-4] a devenit un domeniu multidisciplinar de sine stătător, ingineria 
biomedicală. Ea acoperă cu o dinamică remarcabilă direcții de cercetare din, 
practic, toate domeniile ştiinţei. 

Este dificil de precizat momentul istoric şi locul apariţiei ingineriei biomedicale, 
dar câteva dintre premizele importante pot fi considerate: Societatea de Biofizică 
din Germania (1943), Conferinţa de Inginerie în Medicină şi Biologie, SUA 
(1948); Professional Group on Medical Electronics (1952) al Institute of Radio 
Engineers (IRE), devenit ulterior Engineering in Medicine and Biology Society al 
Institute of Electrical and Electronics Engineers (IEEE); Conferinţa Computers in 
Medicine and Biology (1958), Departamentul de Inginerie Biomedicală la 
Universitatea McGill, SUA (1966); prima Diplomă de licenţă în Bioinginerie 
Medicală la Institutul Politehnic Rensselaer, SUA (1967), Biomedical Engineering 
Society, SUA (1968). Utilizarea radiologiei medicale și a echipamentelor de 
fizioterapie, de tipul Faradizare şi d'Arsonvalizare, au impus implicarea ingineriei 
electrice. În aceeași perioadă s-a înființat Societatea de radiologie şi electrologie 


” Cu contribuţia substanţială a: prof. Octavian Baltag, prof. Anca Galaction, prof. Carmen 
Golovanov, conf. Sorin Kostrachievici, prof. Mihai Munteanu, prof. Sever Paşca, prof. Marius Roman. 


medicală din România (1924) şi a apărut Revista Societăţii de Radiologie și 
Electrologie Medicală din România (1934). Utilizarea noilor tuburi electronice 
trioda şi tetroda a adus electronica timpului în laboratoarele şi clinicile medicale, 
dezvoltând tehnici de electrocardiografie, electromiografie, electroencefalografie şi 
fizioterapie. Aparatura folosită era în exclusivitate adusă din străinătate, exceptând 
unele încercări independente ale inginerilor din unele universități, cu colaborarea 
medicilor clinicieni. 


3.2. PRECURSORI ROMÂNI AI INGINERIEI MEDICALE 


Despre prof. Ștefan Micle (1820-1879) — Fig. 3.1, fiul 
fierarului din Feleacul Clujului, absolvent al Universităţii 
Tehnice din Viena şi, ulterior, primul rector al Universităţii 
„Moldova şi Valahia” din laşi [5-7], din timpul domnitorului 
Alexandru loan Cuza, este consemnat că „acest copil de valah 
care avea o mare îndemânare, reuşea să le repare şi până la 
urmă experienţa reuşea”. El deschide cursul inaugural al 
Facultăţii de Medicină a universităţii ieşene, cu o lecţie de 
chimie [7]. Aşa cum afirma prof. Augustin Z.N. Pop, este 
posibil să fi realizat şi instrumente medicale. 

Profesorul Joan G. Stravolca (1847-1910), primul licenţiat în fizică al 
Universității din Bucureşti (1870) şi doctor în fizică la Universitatea Liberă din 
Bruxelles (1875), succesor al lui Ștefan Micle, susţine primul curs de fizică medicală 
la Iaşi. Profesor de fizică (suplinitor 1880-1881, titular 1893-1910) a ţinut la Facultatea 
de Medicină din laşi (1879) cursul de fizică Physica medicală care cuprindea: 
gravitatea, acustica, căldura, optica și electricitatea. Catedra de Fizică Medicală 
avea rolul de „informare în principii de fizică aplicată” [8]. În anul universitar 
1881-1882 cursul a fost predat de un medic, prof. Constantin Thiron (1853-1924). 

Doctorul A. Stere înființează (1905-1908) la spitalul Cantacuzino-Paşcanu 
din laşi [9] un laborator de radiologie, folosind aparatul realizat de D. Hurmuzescu 
din 1897. Începând din anul 1910, fizica medicală este predată de prof. Petru 
Bogdan de la Facultatea de Ştiinţe a universităţii ieşene, disciplină integrată în 
Catedra de Fiziologie, devenită Catedra de Fiziologie și Fizică Medicală, coordonată 
de prof. Gabriel Socor. Această fuziune constituie un moment important, întrucât 
fizica devenea tot mai bine integrată în lumea medicală, atât prin prezenţa cadrelor 
didactice, cât mai ales prin nevoia medicilor de a folosi eficient și corect noile 
tehnici de investigaţie, diagnostic și tratament. Din această catedră s-a dezvoltat, 
sub conducerea prof. Vasile Rășcanu (1885-1980), Laboratorul de Fiziologie (1922), 
cu metode şi mijloace specifice electricităţii şi echipamentelor electrice [10]. 


Fig. 3.1. Ştefan Micle. 


174 


Dragomir Hurmuzescu (1865-1954) — Fig. 3.2, poate fi considerat cel mai 
important precursor al fizicii și ingineriei medicale în România, prin rezultatele 
prioritare din domeniul radiografiei medicale şi a cercetărilor 
întreprinse privind razele X. În perioada pariziană, împreună 
cu ing. Victor Chabaud, a inventat tubul Chabaud-Hurmuzesco 
(1896), realizează prima instalație de raze X din România 
şi face, la Bucureşti (1896), demonstraţii cu o „tehnică nouă 
de investigare radiologică”. La laşi, profesor la Liceul Internat 
(1896-1897), realizează mai multe radiografii osoase, 
experimentând şi construind instalaţii de raze X cu componente 
din Franţa [10-13]. A înfiinţat un Laborator de Radiografie și 
Radioscopie la Facultatea de Fizică din Iaşi, pentru „a folosi în 
același timp medicilor şi clinicienilor doritori de a utiliza razele 
X în diferite cazuri, fracturi, luxaţiuni, tumori etc.” [10-12]. Cu 
ocazia Congresului Societăţii Europene de Radiologie, la unul dintre subdomeniile 
acestei ştiinţe, Imagistică medicală, se arată că „Un asemenea pionier cum este 
Prof. Dragomir Hurmuzescu, fizician și inventator român... la numai o lună de la 
descoperirea razelor X în 1895, descrie în studiile publicate în 1896 natura complexă 
a acestora”. La sugestia prof. Gh. Marinescu (1863—1938, fondatorul şcolii româneşti 
de neurologie), Hurmuzescu a făcut radiografia istorică care a permis descoperirea 
osului sfenoid („şaua turcească”). Electroscopul Benoist-Hurmuzescu, conceput în 
perioada pariziană, poate fi considerat ca primul dozimetru de măsurare a radiaţiilor X, 
iar instalaţia radiologică de la Sorbona a servit şi cercetărilor medicale. Cu ajutorul ei 
a realizat, împreună cu Gh. Marinescu, prima radiografie de craniu din lume. 

Primele cercetări experimentale de detecție magnetică 
din România şi prima aplicaţie a electromagnetismului în 
medicina militară pentru detectarea corpurilor metalice 
folosind „balanța Hugues” sunt datorate fizicianului Ștefan 
Procopiu (1890-1879) — Fig. 3.3 [10]. Rezultatele obţinute 
privind detectarea proiectilelor folosind un aparat de inducţie 
sunt trimise lui G. Lippmann, la Academia Franceză, ca o 
notă prezentată la şedinţa din 9 iulie 1917. În lucrările sale, 
se referă la folosirea detectorului cu galenă, precum şi la Fig, 3.3. Ştefan Procopiu. 
recomandările făcute de D. Hurmuzescu. 

O listă cuprinzătoare a fizicienilor români care au activat în domeniul 
medical poate fi găsită la referinţa [14]. 


Fig. 3.2. Dragomir 
Hurmuzescu. 


3.3. TEHNICA ŞI INGINERIA MEDICALĂ 


Începuturile tehnicii medicale, se pare, sunt legate de tehnicienii ortopedișşti, 
care „şi-au adus o importantă contribuţie şi au rămas peste ani colaboratori 

apropiaţi ai chirurgilor aparatului locomotor” [6, 11]. După anii 1860, prof. dr. 
Constantin Severneanu, de la Eforia Spitalelor din Bucureşti (Spitalul Colțea) 
remarcă un „gemlâc foarte sărăcăcios”, pe strada Apolodor din Bucureşti, care 
expunea instrumente medicale [6]. Era atelierul deschis de 7ravizani (lucrase la 
firma Suer, din Viena) şi Brohm (lucrase la firma Charier, din Paris), care veniseră 
în România să facă un atelier de proteze şi orteze. Cei doi sunt angajaţi de Eforul 
dr. Carol Davila la Eforia Spitalelor. 

i Urmările Războiului de Independenţă (1877-1878) îl 
determină pe principele Carol I să încurajeze aducerea unor 
specialişti în domeniul tehnicii medicale din Germania. Carol 
Biinger (n. 1860 în Bavaria, la Tutlingen, unde funcționau 
firmele medicale Aesculap şi Carl Stârz — Fig. 3.4) şi 
Wilhelm Heining ajung astfel la Bucureşti şi laşi. Carol 
Biinger a lucrat iniţial în atelierul Bröhm, apoi deschide 
propria firmă (în anul 1890, magazinul şi atelierul se aflau pe 
Calea Victoriei) şi devine furnizor al Casei Regale. În acea 
perioadă,în Regat funcționau trei ateliere de tehnică medicală: 
Bröhm şi Binger (la Bucureşti) şi Heining (la laşi) [6]. 

Atelierul Carol Biinger (fondat în 1894) a marcat începutul industriei tehnico- 
medicale româneşti, producând instrumentar chirurgical şi medical. La solicitarea 
Reginei Elisabeta, preşedinta organizaţiei civice Prietenii Orbilor, Carol Biinger 
construieşte (1906) maşina de scris pentru orbi în alfabetul Braille, după maşina 
inventată de Frank Hall, în SUA. În anul 1916, la intrarea României în război, 
Carol Biinger se retrage din afaceri, care sunt preluate de fii săi, Wilhel Fritz 
Biinger şi Alfred Dimitrie Biinger (1893—1986, Bucureşti, diplomă de optician şi 
brevet de ortopedist). Aceştia participă ca subofiţeri la război, în armata română. 
La intrarea în Primul Război Mondial, tehnicienii germani, cu excepția lui Carol 
Binger, se retrag din activitate, lăsând România complet descoperită în ceea ce 
priveşte asistenţa de stat în protezare şi ortezare. În aceste împrejurări, cu ajutorul 
Societăţii invalizilor de război, în anul 1917, Alfred D. Bünger organizează, la 
Atelierele Nicolina din laşi, un Atelier oficial de ortopedie pentru proteze, orteze şi 
ergoterapie, pentru invalizii și mutilații de război [12, 15, 16]. 

După război, la Bucureşti reapar firmele Brohm şi Penchas & Mendel, încep 
să funcţioneze numeroase firme mai mici, iar Alfred D. Biinger deschide (1925) 
Atelierele Carol Biinger, punând bazele industriei medicale româneşti [6]. 
Progresiv, firma se dezvoltă, produce primele „aparate şi instrumente medicale, 
aparate Röntgen şi accesorii, aparate şi instalaţii pentru laboratorul de analize 
medicale, aparate şi articole optice, aparate electrice pentru uzul medical, instrumente 
şi articole chirurgicale, mobilier spitalicesc” [15, 17], pune în aplicare invenţii şi 
inovaţii ale chirurgilor români: „depărtătoare abdominale, aparate pentru sterilizat, 
aparat pentru pneumomotorax, fotolii rulante pentru transportul bolnavilor, trusă 
de instrumente pentru osteosinteză, auto- traheo- stomecator, brățară pneumatică 


Fig. 3.4. Carol Biinger. 

pentru hemostază chirurgicală, bisturiu pentru 
deschiderea abceselor peri-laringiene, becul Teclu, 
mare şi mic, pentru gazul aerian, apostimatom pentru 
deschiderea flegmoanelor periamigdaliene etc.” [15]. 
Totodată, el editează revista (iniţial, lunară, apoi 
bilunară) Progresele instrumentaţiei medicale — 
un buletin informativ asupra progreselor şi 
perfecţionării realizate în instrumentaţia medico- 
chirurgicală, inițial la tipografia Triumful, 
Bucureşti, şi din 1946 la Tiparul românesc, 
Bucureşti (Fig. 3.5). În prefața primului număr 
(1 decembrie, 1926), este notat că ,„... se dau 
descrierile tuturor îmbunătățirilor aduse aparatelor, 
de la cele mai simple până la cele mai complicate, 
adică de la acul de seringă, până la aparatul Fig. 3.5. Primul număr al revistei 
Röntgen, asupra caselor care le fabrică şi locul „Progresele instrumentaţiei medicale”. 
unde se pot procura... Buletinul de faţă acoperă deci o lacună, fiind expediat 
fiecărui medic din ţară, în mod cu totul gratuit” [6]. 

Utilizarea pe scară din ce în ce mai largă a tehnicii medicale a necesitat, firesc, 
înfiinţarea unor şcoli de tehnicieni şi ateliere de reparaţii şi întreţinere. Inginerul 
Petre N. Georgescu (1892-1980) s-a remarcat ca organizator şi subdirector al 
Atelierelor Ministerului Sănătăţii (Bucureşti), care au aparţinut de Direcţiunea 
Generală Sanitară a Bucureştiului (1923), organizator al Şcoalei de Ucenici din 
Bucureşti, şi, mai târziu, al Regiei Publice Economice Comerciale a Atelierelor 
Sanitare (RECAS), Bucureşti. Petre Georgescu a urmat şcoala primară în comuna 
natală şi Școala de Arte şi Meserii, cunoscută şi ca Liceul Industrial Polizu de pe 
lângă Școala de Drumuri şi Poduri (Institutul Politehnic din Bucureşti). Prin 
stăruința prof. Mihai Ciucă şi prof. V. Sion, este trimis de stat în Franţa pentru 
specializare în domeniul fabricării instrumentelor şi aparaturii medicale, la Institut 
Normal Electrotechnique din Paris (fondat în anul 1911), unde obţine Diplome 
d'Ingenieur Électricien (1923) [13]. 

Atelierele Sanitare ale Ministerului Sănătăţii (ASMS) au început (1920) cu 
lucrări mărunte (vergele pentru paturile de spital şi noptiere din metal). Aici este 
confecţionată prima casoletă pentru sterilizare (1928), prezentată prof. Nicolae 
Hortolomei şi prof. Ion Turai, apar primele mese de operaţie fabricate în România, 
predate prof. Nicolae Hortolomei şi prof. Theodor Burghele, fierbătorul electric 
pentru sterilizarea instrumentelor medicale, fotoliul stomatologic, termostatele, 
instalaţia de sterilizare cu aburi, de tip Camson, autoclavele verticale şi multe 
altele. Se realizează prima instalație de cromare şi o turnătorie în bronz pentru 
instrumentar chirurgical [13]. 

Între despăgubirile de război datorate României s-au aflat şi aparate medicale, 
împrejurare în care Institutul de Radiologie din Cluj-Napoca, condus de prof. 

Dimitrie Negru, primeşte (1926-1928) aparate de radiologie de la Siemens, 
Erlangen [18]. Prima şcoală de tehnicieni de aparatură medicală începe să funcționeze 
la Bucureşti (1931-1934, Dimitrie Leonida). Elevii „mecanici” (profesia de tehnician 
este introdusă mai târziu) învățau să instaleze, să pună în funcţiune şi să repare 
aparatele de radiologie — cele mai complexe aparate la acea vreme. Elevilor le sunt 
predate cunoştinţe de fizica radiaţiilor şi electricitate [19]. 

Începând cu anul 1935, Ministerul Apărării Naţionale introduce în reţeaua sa 
sanitară specialitatea tehnică în domeniul aparaturii medicale, o formă de Şcoală 
de Arte şi Meserii, în cadrul Şcolii de Maiştri Militari, care funcţiona sub conducerea 
Depozitului Central Sanitar al Armatei. Absolvenţii au diplomă de bacalaureat şi 
devin maiștri militari în aparatură medicală [18]. 

În anul 1921, se înființează la Cluj-Napoca prima reprezentanţă Siemens 
pentru aparatură medicală şi se organizează o expoziție de tehnică medicală. 
Personalul tehnic de la Școala de Conductori Tehnici şi mai apoi de la Şcoala de 
Subingineri Electromecanici, conduse de ing. Traian Dragoş efectuau lucrări de 
instalare şi reparaţii ale aparaturii medicale. Se construiau etuve şi aparate de 
sterilizare, respectiv instalații de alimentare cu energie electrică pentru clinicile, 
spitalele şi sanatoriile din Cluj-Napoca (Fig. 3.6). La instalarea şi punerea în funcțiune 
a instalaţiilor Röntgen a fost consultat şi Augustin Maior, inventatorul telefoniei 
multiple [20]. În perioada 1937-1946 ASMS sunt concesionate unor particulari. 
În aceeași perioadă, Atelierele Carol Biinger deschid o filială la Cluj-Napoca, iar 
la Sighişoara se înfiinţează o fabrică de seringi [13]. După război, întreprinderea 
Electrometal asigură necesarul de aparatură medicală simplă pentru mediul 
medical clujean [18, 20]. 


Zparatură medicală 


Fig. 3.6. Muzeul farmaciei din Cluj-Napoca, colecţia de aparatură medicală [20]. 

Atelierele, treptat, fac loc întreprinderilor, iar în anul 1936 este înfiinţată, la 
Bucureşti, Întreprinderea de Optică Română — LOR, pentru proiectarea şi realizarea 
aparaturii opto-mecanice [21]. Este militarizată în anul 1941 şi produce cu 
precădere produse pentru armată (binocluri, lunete, telemetre etc). După 1949, IOR 
fabrică primele lentile de ochelari, primul microscop didactic (1951), primul aparat 
foto (1954). Începând din 1959, IOR dezvoltă produse pentru oftalmologie. Aici se 
produc primul microscop de laborator binocular (1960), primul unit dentar (1961), 
primul microscop de cercetare (1962). După anii '80 sunt abordate noi domenii 
precum: optoelectronică, laser, metrologie, termoviziune cu aplicaţii diverse [21]. 

Prin Legea naţionalizării nr. 118/11.06.1948 se înființează Regia Publică 
Economică Comercială a Atelierelor Sanitare (RECAS), Bucureşti, care înglobează: 
ASMS, ACTA S.A.R. (Bucureşti), Atelierul pentru construcțiuni de aparate medicale 
(C. Mihăilescu), Fabrica de aparate ortopedice (Gh. Niculescu şi P. Atanasiu, 
Bucureşti), Instrumentaria (Traian N. Ionescu şi I. Ionescu, Bucureşti), Sanitaria 
(fraţii Kraft, Sighişoara), Atelierele Carol Biinger (Alfred Dimitrie Biinger), Firma 
Medico-Tehnica (reprezentanța Philips, Cluj-Napoca) şi Societatea de Construcţii 
Mecanice S.A.R. (Bucureşti) [13]. RECAS se reorganizează (1956) şi devine 
Întreprinderea de Tehnică Medicală — 1.T.M. (Bucureşti), care aparţine 
Ministerului Sănătăţii, cu o Secție externă de seringi, la Sighişoara, Secția Medico- 
Tehnică, de la Cluj, şi Secţia de reparaţii, din Bucureşti. De la un singur inginer 
pentru fabricarea de instrumente şi aparate medicale şi un număr restrâns de 
ingineri şi tehnicieni, care construiau un mic aparat Röntgen şi reparau instalaţiile 
de radiologie, în anul 1951, ITM ajunge în anii ‘70 la peste 50 de ingineri care, în 
colaborare cu medici şi specialişti, au proiectat şi asimilat în jur de 250 sisteme, 
aparate şi dispozitive medicale pentru diagnostic, terapie şi cercetare medicală: 
aparate şi instrumente de laborator, aparate de stomatologie, aparate pentru 
dezinfecție şi sterilizare, aparate de anestezie şi respiraţie artificială, instrumentar 
medical şi chirurgical etc. ITM avea o secţie de reparaţii dotată şi capabilă să repare 
aparatură medicală complexă. Secţia şi unele ateliere judeţene din Cluj-Napoca, laşi 
şi Timişoara asigurau service-ul, inginerii şi tehnicienii lor fiind şcolarizaţi la 
întreprinderile producătoare [13]. 

După reforma învăţământului din anul şcolar 1948—1949, Ministerul Sănătății 
şi Prevederilor Sociale, prin Grupul Şcolar Sanitar, organizează o clasă postliceală 
de tehnicieni de electrofizioradiologie la Institutul Oncologic. Tot la acest institut 
se instalează primul aparat de telecobaltoterapie, GUT-400. În 1957 se înființează, 
la Bucureşti, Atelierul Central pentru Întreținerea şi Repararea Aparaturii Medicale 
(ACIR AM). Din anul 1955 apare prima promoţie postliceală, ai cărei candidaţi au 
diplomă de bacalaureat [22]. În perioada 1964-1974, Şcoala Specială nr. 9 din 
Bucureşti a pregătit operatori de radiologie pentru aparatele de microfotografii 
(MRF) şi repararea aparaturii medicale. Absolvenţii au lucrat în atelierele judeţene 
pentru întreţinerea şi repararea aparaturii medicale [22]. 

La Institutul de Fizică Atomică din Bucureşti, prof. 
Florin Ciorăscu, m.c.A.R. (1915-1977), fizician (1936) şi 
inginer electrotehnician (1938) (Fig. 3.7), a contribuit la 
construcţia spitalului care utiliza terapia cu radiaţii nucleare 
pe Platforma de la Măgurele, a coordonat realizarea unui 
accelerator linear de electroni de 17 MeV, instalat la Institutul 
Oncologic din Cluj-Napoca, a unui betatron în cadrul Institutului 
de Cercetare al Armatei, la Fundeni, şi a unui betatron de 
40 MeV la Academia de Ştiinţe Medicale [10, 23]. 

Fig. 3.7. Prof. Cooperativa de radiologie, condusă de ing. Gheorghe 

Florin Ciorăscu. Harnagea, devine cooperativa Radio Popular şi se transformă, 
ulterior, în întreprinderea de stat Electrotehnica. În anii *60, la Întreprinderea 
Automatica din Bucureşti s-a proiectat şi realizat primul aparat roentgen pentru 
micro-fotografii numit MRF automatica [22]. 

Atelierul Județean pentru Întreţinerea şi Repararea Aparaturii Medicale, 
AJIR AM, Cluj-Napoca — înfiinţat în anul 1968 şi trecut în anul 1973 în administrarea 
Spitalului Judeţean Sibiu — asigura tehnicieni pentru aparatură medicală [22]. Se 
remarcă şi implicarea /.7.1.M., Filiala I.P.A., LEA. etc. [20]. La Institutul de 
Cercetări Electronice (CSITE), filiala Cluj-Napoca, înfiinţat în anul 1979 ca 
rezultat al eforturilor depuse de către prof. Traian Daniil Gligor [23], au fost 
realizate numeroase dispozitive medicale, ca de exemplu: reflexometrul Achilean; 
interdinul şi diadinul 3; magnetodiafluxul (de la ITM București); electrocardiograful; 
bisturiul electric; analizorul echilibrului acido-bazic din sânge (ADEAB.01), primul 
dispozitiv de acest fel realizat în zona CAER; oximonitor transcutan; balanță de 
ultrasunete; detector de puls fetal; monitor de apnee; detector de flux sangvin; 
aparat pentru terapie cu ultrasunete [24]. 

În prezent, în România funcţionează un număr important de firme şi întreprinderi 
care au ca obiecte de activitate: aparatură medicală, aparatură şi consumabile pentru 
laborator, aparatură şi consumabile pentru stomatologie, dispozitive de măsură, control 
şi diagnostic, echipamente endoscopice, echipamente pentru terapie, imagistică medicală 
şi radiologie, instrumente chirurgicale, proteze şi echipamente pentru persoane cu 
dezabilităţi etc. [27-29]. Sunt, de asemenea, prezente reprezentanţe ale unor firme 
internaţionale, renumite pentru aparatura şi echipamentele medicale realizate [29]. 

Activitatea de cercetare-dezvoltare în domeniul biomedical este substanțială 
şi prin numeroasele brevete, baza de date OSIM cuprinzând 2.161 de înregistrări 
în prezent [10]. 


3.4. REGLEMENTAREA ÎN DOMENIUL APARATURII MEDICALE 


Direcţia tehnică a Ministerul Sănătăţii a înfiinţat (1958) un laborator propriu, 
cu personalitate juridică, pentru verificarea tehnică a echipamentelor medicale 
din reţeaua sanitară, devenit ulterior (1973) Staţia de Verificare şi Intreţinere a 

Aparaturii Medicale, SVIAM. Prin Legea nr. 176/2000, SVIAM face loc Oficiului 
Tehnic de Dispozitive Medicale, OTDM, instituţie publică, cu personalitate 
juridică, aflată sub coordonarea MSP, pentru controlul de identitate şi controlul 
fizic al dispozitivelor medicale, având şi sarcina transpunerii şi implementării 
directivelor europene referitoare la dispozitivele medicale. Laboratorul său de 
încercări, acreditat de Asociația de Acreditare din România (RENAR) în baza 
SR EN ISO 17025:2005, a verificat menţinerea în parametri de performanţă şi de 
securitate a dispozitivelor medicale, testarea şi verificarea unor tipuri noi de 
dispozitive medicale pentru certificare CE şi evaluarea organizaţiilor prestatoare de 
servicii în domeniul dispozitivelor medicale [30]. 

Institutul pentru Controlul Medicamentului şi Cercetări Farmaceutice, ICMCF 
(1956), devenit ulterior Institutul pentru Controlul de Stat al Medicamentului şi 
Cercetări Farmaceutice, ICSMCF (1960), este reorganizat ca Agenția Naţională a 
Medicamentului, ANM (1999-2010), şi fuzionează cu OTDM (OUG 72/2010), 
rezultând Agenția Naţională a Medicamentului şi a Dispozitivelor Medicale, 
ANMDM, instituţie publică aflată în subordinea Ministerului Sănătăţii [30]. 


3.5. ÎNVĂŢĂMÂNTUL ŞI CERCETAREA DIN INGINERIA MEDICALĂ 


Odată cu extinderea reţelei medicale şi dezvoltarea unor ateliere de reparaţii, 
apare necesitatea pregătirii unor muncitori calificaţi în aparatura medicală. După 
Primul Război Mondial ia ființă Şcoala de Ucenici din Bucureşti (1923), pentru 
care sunt recrutaţi copii de la ţară, orfani de război, cu vârste în jur de 14 ani. Cei 
peste 800 de absolvenţi ajung să lucreze pe întreg teritoriul României. Lor le-a fost 
dedicat un Îndrumător pentru ucenici şi lucrători din industrii (ordinul Ministerul 
Muncii nr. 41.778/1946), care în cele 64 de pagini prezintă calcule geometrice, 
unelte şi scule din ateliere, schiţe şi devize, aşa cum se învățau în şcolile de arte şi 
meşteşuguri [13]. Peste ani, în 1961, la Bucureşti, se înfiinţează Școala Postliceală 
de Pregătire pentru Exploatarea Echipamentelor Medicale, cu o durată de 
pregătire de trei ani. Absolvenţii au funcţionat în atelierele şi laboratoarele SVIAM 
din ţară, spitale, policlinici şi cabinete medicale, sau au continuat pregătirea 
devenind specialiştii care au activat în întreprinderile româneşti de profil [31]. 

Prima şcoală din România pentru instalarea întreținerea şi repararea aparaturii 
medicale a fost înființată de prof. Dimitrie Negru, la Cluj-Napoca, predând după 
cartea sa pregătitoare în aparatura de radiologie [18, 19]. Elevii şcolii purtau 
numele de elevi mecanici, meseria de tehnician fiind introdusă după reforma 
învățământului care a avut loc în anul 1948. 

Primele şcoli profesionale de electromecanici în aparatură medicală aveau 
candidații recrutați dintre absolvenţii de şapte clase primare, cu handicap fizic. 
Astfel, Școala specială numărul nouă din Bucureşti, cu durata de studii de trei ani, 
a funcţionat în perioada 1964-1974 şi a pregătit operatori de radiologie pentru 
aparatele de microfotografii MRF [31]. 

Începând cu anii *50, Politehnica din Bucureşti a dezvoltat învăţământul 
superior de Mecanică fină, inclusiv aparatură medicală: aparate optice, microscoape, 
endoscoape ş.a. La sfârşitul anilor ‘60 este introdus cursul de Aparare biomedicale 
(on Chesa, inginerul şef al SVIAM), iar absolvenţii de mecanică sunt angajaţi în 
laboratoarele SVIAM din Bucureşti şi din ţară [31]. Unele proiecte de diplomă au 
avut ca subiecte inovatoare la acea vreme: echipamente pentru bănci de organe, 
proteze de membre inferioare şi superioare, aparate pentru evaluarea ochiului uman ş.a. 
Învăţământul superior de inginerie medicală s-a dezvoltat iniţial în cadrul catedrei 
TCM a Facultăţii de Tehnologia Construcţiei de Maşini de către un colectiv de 8 
cadre didactice, şi ulterior (1970), la Catedra de Mecanică fină a Facultăţii de 
Inginerie Mecanică. În anii 70 catedra a beneficiat de un program complex UNESCO, 
care a permis înfiinţarea Laboratorului de Aparate Biomedicale — 1977 [31]. 

Între rezultatele de cercetare importante, premiere în România, se pot 
menţiona teze de doctorat în inginerie mecanică pe subiecte biomedicale şi 
numeroase realizări [31]: primul traductor incremental de turație (1975), primul 
fotoliu rulant (1984) cu comandă şi acţionare electrică pentru persoane cu probleme 
locomotorii, primul transductor cu ultrasunete utilizat în ecografie (1988), cuptor 
de topire-tumare cu inducţie pentru aliaje dentare; fantomă cu lichid pentru 
determinarea radioactivităţii surselor de mică putere; dispozitiv pentru determinarea 
nistagmusului în diagnosticul vertijului, proteză mioelectrică de membru superior; 
dispozitive de mobilizare pasivă posttraumatică sau operatorie a membrelor 
inferioare şi superioare; proteza mioelectrică de membru superior; dispozitiv pentru 
măsurarea semiautomata a pungilor parodontotice; dispozitiv pentru evaluarea 
dinamică a echipamentelor de ventilaţie pulmonară şi anestezie. Platforma de 
vibrații pentru terapia osteoporozei şi platforma de echilibru pentru determinarea 
posturii umane (brevetate) au fost larg cerute pentru recuperarea medicală. Conf. 
dr. ing. Sorin Kostrakievici şi-a dedicat decenii de activitate profesională pentru 
multe dintre aceste realizări. 

SI apă Ingineria medicală a apărut la Facultatea de Electronică, 
N Telecomunicații şi Tehnologia Informaţiei — (ETTI), la iniţiativa 
prof. Vasile Cătuneanu (1966-1977) (Fig. 3.8), ulterior prof. 
Rodica Strungaru [32-34]. ETTI a introdus specializarea 
electronică şi informatică medicală (1994-2005), masteratele: 
electronică şi informatică medicală (2005), şi imagistică 
avansată medicală (2017). Laboratorul de electronică medicală 
(1968) al Catedrei de Electronică Aplicată (1963, din 1997, 

Electronică Aplicată şi Ingineria Informației), devine 

Fig. 3.8. Prof. Electronică şi Informatică Medicală (EIM) — 1997. Cercetările 
Vasile Cătuneanu. EIM s-au concretizat în [35]: aparatură pentru supravegherea 
bolnavilor; osciloscop pentru monitorizarea cardiacilor; detectarea bătăilor cardiace 
fetale; reactometru fiziologic; multimetru fiziologic; sisteme de diagnostic automat 
în cardiologie; proteze locomotorii inteligente; sisteme informatice e-health; aplicaţii 

de telemedicină; neuromodulare; monitorizare maternă şi fetală prin înregistrări 
abdominale neinvazive; polisomnografie pentru afecțiunile sistemului respirator; 
reţele neurale artificiale în diagnosticarea maladiilor cronice. 

Între rezultatele importante ale cercetărilor se pot menţiona teze de doctorat 
în inginerie electronică cu subiecte biomedicale şi echipamente unicat la vremea 
lor [35]: tensiometru automat (Academia de Ştiinţe Medicale), chemiluminometru 
(unic în acel moment în blocul răsăritean), electrostimulator prin şoc pentru 
cercetări farmacodinamice (Institutul Naţional de Gerontologie şi Geriatrie), 
electrostimulator complex pentru acupunctură (la Întreprinderea de Electronică 
Industrială şi Automatizări Cluj-Napoca), care a fost utilizat cu succes pentru 
anestezie nemedicamentoasă în multe tipuri de intervenţii chirurgicale pe creier, 
rinichi, plămâni şi sistemul digestiv, la Spitalul Fundeni. La Spitalul Militar 
Central, acad. Vasile Cândea a efectuat operaţii pe cord, inclusiv pe cord deschis, 
folosind anestezia nemedicamentoasă prin electroacupunctură. 

În anii '70—'80, la Facultatea de Inginerie Electrică (Electrotehnică, până în 
anul 2005), Catedra de măsurări, aparate electrice şi convertoare statice (MAECS) se 
constituie (1964) primul colectiv multidisciplinar, compus din medici şi ingineri, 
condus de doctorul Joan Florin Dumitrescu (1937-1999) [36], iar programele (licenţă 
şi masterat) de Metrologie (1992) şi Acţionări electrice cu aplicaţii în bioinginerie 
(1996) ale facultăţii oferă primele cursuri de profil biomedical [37, 38]. 

Cercetările în domeniul ingineriei medicale la Catedra de electrotehnică, 
includ contribuţiile acad. Alexandru Timotin (propagarea impulsului electric 
neuronal [39] — Fig. 3.9 — şi acad. Paul D. Cristea (termografie de contact pentru 
detectarea timpurie a cancerului (“70-2000) [40] — Fig. 3.10 — şi metoda analizei 
secvențelor genomice nucleotidice). 


Fig. 3.9. Acad. Alexandru Timotin. Fig. 3.10. Acad. Paul D. Cristea. 


Laboratorul de inginerie electrică pentru medicină (IEM, 1998) [41, 42], 
al Catedrei de maşini, materiale şi acţionări electrice asigură suportul necesar 
programelor de licenţă, masterat şi doctorat în domeniul modelării numerice şi 
instrumentaţiei necesare diagnozei şi terapiei medicale. Cercetarea IEM se referă 
la aplicaţiile câmpului electromagnetic, interacțiunile câmp-substanţă, transferulde 
căldură şi masă, mecanica biofluidelor, procesarea semnalelor electrofiziologice, 
a datelor pentru diagnostic medical, proiectarea şi controlul sistemelor medicale; 
instrumente de planning şi diagnostic cardiovascular pentru arterele coronariene. 

Între rezultatele importante ale cercetărilor fundamentale şi experimentale la 
FIE se pot menţiona [36, 42]: explorarea electrică de suprafaţă (e/ectrodermală); 
investigația diagnostică şi funcțională a radiaţiilor emise de organismul uman în 
câmpuri electromagnetice (electronografie), convertografia;, spectrografia în electro- 
luminiscenţă; reactometria neurovegetativă; tehnici de digitizare şi interpretare a 
imaginilor în medicină; expunerea la câmp electromagnetic pentru utilizatorii 
de telefonie mobilă; dozimetria microundelor în biologie şi medicină, ş.a.; teze de 
doctorat în inginerie electrică cu subiecte biomedicale. 

Potenţialul existent, colaborările cu medici şi cercetători din unităţi de cercetare 
şi învăţământ medical (Spitalul Clinic „Colţea”, Spitalul Clinic de Urgenţă 
„Prof. Dr. D. Bagdasar”, Spitalul Universitar Bucureşti) şi consultările avute cu 
prof. Roger Barr, prof. Robert Plonsey (Dept. of Biomedical Engineering, Duke 
University, Durham, NC, SUA), dr. S. Eisenberg (Boston University, Boston, MA, 
SUA) au condus la înfiinţarea Departamentului de bioinginerie şi biotehnologie 
(DBB), subordonat direct Senatului şi Rectoratului [43]. DBB a avut patru direcţii 
de pregătire de masterat complementar (2 ani) [44]: inginerie medicală şi clinică, 
biotehnologie, biomateriale, sisteme biocompatibile şi bioinformatică, la care au 
contribuit cadre didactice din 11 dintre cele 13 facultăţi existente în acea vreme în 
UPB, de la Universitatea de Medicină şi Farmacie „Carol Davila” din Bucureşti, 
Universitatea din Bucureşti (Facultatea de Biologie), şi clinici medicale (Spitalul 
de ortopedie şi traumatologie „Foişor” şi Spitalul „Bagdasar Arsene”). 

Experienţa, resursele acumulate de DBB [41, 45], interesul pentru acest domeniu 
au condus la înfiinţarea Facultății de Inginerie Medicală, FIM (HG 631/2010), 
în baza protocolului încheiat cu UMF Carol Davila. FIM are două departamente: 
DBB şi Educație fizică, sport şi kinetoterapie. Este unica facultate de inginerie 
medicală din ţară acreditată în cadrul unei universităţi tehnice. Un rol important în 
înfiinţarea DBB şi FIM l-au avut prof. Alexandru Morega, m.c.A.R., conf. Sorin 
Kostrachievici, prof. Sever Paşca, prof. Horia Iovu, rectorii acad. loan Dumitrache 
şi prof. Ecaterina Andronescu. FIM oferă două programe 
de licenţă (4 ani), Echipamente şi sisteme medicale şi 
Biomateriale şi dispozitive medicale, şi 4 programe de 
masterat (2 ani): Inginerie medicală (2002); Substanțe, 
materiale şi sisteme biocompatibile (2002); Biotehnologie 
(2002); Smart biomaterials and applications (2017), 
acreditate. Cadrele didactice provin din cele două 
departamente ale FIM, 13 dintre cele 15 facultăţi ale 
UPB, UMF „Carol Davila” Centrul Internaţional de 
Biodinamică şi Universitatea din Bucureşti. 

Profesorul Adrian Bejan, J.A. Jones Distinguished 
Professor, Duke University, m.o.A.R., DHC al UPB, laureat (2018) al prestigiosului 
premiu Benjamin Franklin conferit de Institutul Franklin din Philadelphia (SUA) — 
Fig. 3.11 — până la data publicaţiei, 118 laureați ai Institutului Franklin au fost 


Fig. 3.11. Prof. Adrian Bejan. 

onoraţi cu premii Nobel — este autorul /egii constructale, care anticipează designul 
natural şi evoluţia acestuia în inginerie, ştiinţă, apariţia şi evoluţia modelelor de 
„organizare” în natură. Teoria constructală acoperă întreaga natură, de la 
fenomenele însufleţite şi neînsufleţite, la cele umane, sociale şi tehnologice, unifică 
aceste fenomene şi le înrădăcinează ferm în fizică [46, 47]. Multe dintre exemplele 
şi demonstrațiile folosite de prof. Bejan în ilustrarea aplicării legii constructale în 
natură poartă amprenta originii sale româneşti. 

Facultatea de Știința şi Ingineria Materialelor a UPB oferă specializarea de 
inginerie medicală, orientată spre biomateriale: alegerea şi selecţia pe criterii de 
biocompatibilitate a biomaterialelor (metalice, ceramice şi polimerice) utilizate în 
implantologiei şi protetică osoasă şi dentară; efectele structurale şi constituționale 
ale procedeelor tehnologice de realizare a dispozitivelor medicale; proiectarea 
informatizată a dispozitivelor medicale [48]. 

Ingineria medicală se regăsește şi în cursurile şi cercetările profesorilor, 
studenţilor și doctoranzilor din patru facultăţi ale Universităţii Tehnice „Gheorghe 
Asachi” din laşi [10]: Facultatea de Electronică [49, 50], Facultatea de Construcţii de 
mașini şi Management industrial, de exemplu, Aparate și tehnici medicale (1997), 
Bioinginerie mecanică asistată (2008). Facultatea de Mecanică oferă programele 
de licenţă Biomecanică şi Biomecanica aparatului locomotor, în domeniul Dinamicii 
mișcării umane. Laboratorul de biomecanică al Departamentului de inginerie 
mecanică, mecatronică şi robotică asigură efectuarea unor studii de osteosinteză și 
studii complexe vizând componentele anatomice ale corpului uman şi proteze 
pentru piciorul uman. Departamentul de utilizări, acționări şi automatizări industriale 
al Facultăţii de Inginerie Electrică, Energetică şi Informatică Aplicată oferă cursul 
de masterat Controlul mișcării biomecanice (2010). 

Interesul spre electrofiziologie, chirurgia membrelor şi 
protezare au determinat câţiva asistenți de la UMF laşi să 
frecventeze, la începutul anilor *60, cursurile Facultăţii de 
Fizică, între care şi dr. Florin Topoliceanu (1939-2015) — 
Fig. 3.12, medic fiziolog, asistent al prof. Vasile Rășcanu 
(1885-1980). El a contribuit direct la înfiinţarea, în anul 
1994, la Universitatea de Medicină şi Farmacie „Grigore T. 
Popa” din laşi, a primului program de licenţă în Bioinginerie 
din ţară şi, în 2011, a primei Facultăți de Bioinginerie 
Medicală (FBM) din ţară [10, 51, 52], cu două programe de Fig. 3.12. Florin 
licenţă (4 ani): Bioinginerie şi Balneofiziokinetoterapie şi Topoliceanu. 
recuperare şi trei programe de masterat (2 ani): Bioinginerie clinică, Biotehnologii 
medicale şi biomateriale avansate şi Bioingineria reabilitării [49]. Un rol important 
l-au avut şi acad. Joan Hăulica (1924-2010) şi acad. Horia N. Teodorescu. FBM 
este membru fondator al European Alliance for Medical and Biological Engineering 
and Science, (EAMBES), 2004. Meseria de bioinginer, conform BECON 
(Bioengineering Consortium), este inclusă în nomenclatorul de meserii [52]. 

În laboratorul de bioelectromagnetism (2000), prof. Octavian Baltag a iniţiat 
cercetări de pionierat: explorarea în scopul diagnosticului a câmpurilor magnetice 
şi electromagnetice; compatibilitate electromagnetică; generarea, măsurarea şi 
controlul câmpurilor magnetice și electromagnetice în relație cu materia vie 
şi activitatea omului. Rezultate importante ale cercetărilor fundamentale şi 
experimentale sunt [10]: primele imagini radiometrice ale corpului uman (2007); 
detectarea timpurie a cancerului prin radiometria cu microunde; magneto- 
cardiograma (2011); teze de doctorat în fizică şi inginerie electrică cu subiect 
magnetocardiografia umană; prima instalaţie şi primele brevete din România 
pentru instalaţii SQUID [53-56]. 

Ingineria medicală intră şi în preocupările Universităţii Tehnice din Cluj-Napoca 
[20, 25]. În cadrul Colegiului universitar tehnic economic şi de administraţie, 
funcționează Secţia de tehnică medicală şi exploatare a aparaturii medicale 
(1997-2002). În anul 2002 se introduce un pachet opţional de inginerie medicală, 
care devine specializare (2007), se înființează programul de masterat (2 ani), iar în 
cadrul extensiei de la Bistriţa a UTC ia ființă Secţia de inginerie medicală (2010). 

Cercetarea ştiinţifică desfăşurată în perioada 1980-1990 la Facultatea de 
Electrotehnică a UTC a vizat [20, 26]: utilizarea microprocesoarelor în aparatura 
pentru determinarea echilibrului acido-bazic din sânge; măsurarea pe cale electrică 
a debitului sanguin; modelarea curgerii sângelui arterial; determinarea variaţiei 
debitului sanguin; analiza de gaz şi PH din sânge; măsurarea continuă a 
concentraţiei de oxigen din sânge; prelucrarea semnalelor biomedicale folosind 
amplificatoare cu modulare/demodulare; măsurarea presiunii parțiale a CO» în 
sânge; determinarea PH-ului din sucul gastric etc. 

O serie de proiecte şi programe europene dau dimensiune internațională 
ingineriei medicale la UTC [20, 56]. Proiectele colectivului de inginerie medicală 
sunt concretizate prin teze de doctorat în inginerie electrică cu subiecte 
biomedicale şi teme de cercetare care vizează: aplicaţii software şi investigaţii 
experimentale pentru studiul fenomenului cavitațional în valvele cardiace 
mecanice; imagistică medicală în societatea informaţională; monitorizare şi transfer 
de date medicale; circuite de cuplaj fără contact pentru aplicații medicale; 
monitorizare  încărcări progresive a membrului inferior în recuperarea 
posttraumatică; măsurarea indirectă a masei obiectelor aflate în mişcare. 

Universitatea „Transilvania” din Braşov, Facultatea de design de produs şi 
mediu, organizează specializarea (licenţa) de inginerie medicală orientată spre 
managementul, mentenanţa, îmbunătăţirea fiabilităţii şi performanţelor echipamentelor 
medicale, elaborarea de programe specializate pentru sistemele expert, achiziții de 
date, diagnoză asistată, prelucrări de imagini şi recunoaşterea formelor [58]. 

Universitatea „Politehnica” din Timişoara, Facultatea de mecanică organizează 
programul de studii licenţă inginerie medicală, orientat spre modelarea sistemelor 
biologice/structurilor biomecanice şi implementarea modelelor în investigarea 
medicală; dezvoltarea echipamentelor medicale moderne; concepţia, proiectarea, 

dezvoltarea şi utilizarea aplicaaţiilor de informatică medicală; achiziţia şi procesarea 
semnalelor şi imaginilor biomedicale; concepţia, proiectarea, fabricaţia şi testarea 
implanturilor dentare şi ortopedice şi a unor elemente de protezare şi ortezare; 
alegerea şi utilizarea biomaterialelor pentru fabricarea dispozitivelor medicale; 
operarea cu dispozitive medicale în condiţii de securitate a pacientului şi a 
personalului medical; asigurarea calităţii dispozitivelor medicale şi managementul 
unităţilor medicale [59]. 

Capitolul 4 
ISTORIA TRANSPORTURILOR NAVALE 


CARMEN IRENE ATANASIU 


4.1. TRĂSĂTURI SPECIFICE EVOLUȚIEI TRANSPORTURILOR 
NAVALE ROMANEȘTI 


În spaţiul carpato-dunăreano-pontic, navigația are rădăcini istorice milenare. 
Dunărea, râurile interioare şi litoralul vestic al Mării Negre configurează dintotdeauna 
o rețea hidrografică bogată şi armonios alcătuită, oferind condiţiile necesare apariţiei 
şi dezvoltării tradiţiilor navale. Activitatea maritimă şi fluvială în spațiul românesc 
a fost practicată de localnici de-a lungul secolelor, chiar dacă drumurile maritime 
şi fluviale au fost controlate de greci, romani, bizantini, italieni şi, de la sfârşitul 
secolului al XV-lea până la 1878, de către otomani. În această lungă perioadă 
istorică românii au avut în navigația comercială locul şi prezența lor, aşa cum 
dovedesc: pânzarele din vremea lui Ştefan cel Mare, bolozanele şi şăicile care, în 
baza Hrisovului pentru corăbiile Țării Româneşti ce sunt a umbla pe Dunăre, au 
constituit, în anul 1793, prima flotă comercială românească aparţinând statului sau 
caicele brâncovenești. 

Flota comercială modernă a României s-a înfiinţat la sfârşitul secolului XIX, 
odată cu înființarea serviciilor regulate de transport fluvial şi maritim şi s-a dezvoltat 
considerabil în secolul XX. O caracteristică a evoluției marinei comerciale române, 
în mod deosebit a flotei maritime, a fost aceea că, în mai bine de o jumătate de 
secol de la înfiinţarea sa ca instituție naţională, dotarea cu nave a flotei comerciale 
româneşti s-a făcut exclusiv pe baza achiziţiilor de pe piaţa externă, navele intrate 
în dotare până la izbucnirea celui de-al Doilea Război Mondial, fiind importate din 
țări industrializate precum Italia, Anglia, Franţa, Danemarca şi Germania. Cu toate 
eforturile depuse de către stat în prima jumătate a secolului XX, România a dispus, 
ne referim în special la Marea Neagră, de o flotă comercială restrânsă, acest lucru 
fiind cauzat în principal de lipsa capitalului intern, de înapoierea industrială a ţării 
maritime, toate acestea fiind dublate de concurenţa companiilor străine care îşi 
adjudecau cea mai mare parte din contractele de transport maritim. În pofida 
acestor dificultăţi, preocupările generaţiilor anterioare au avut ca rezultat crearea 


unei flote maritime de transport care a înscris România în traficul internaţional de 
mărfuri şi călători, a pus bazele formării forței de muncă specializate, a adâncit 
relaţiile economice externe şi de navigaţie ale României. Acestea se vor materializa 
după ultimul război, odată cu dezvoltarea economică generală a ţării, a şantierelor 
navale şi a industriei de profil, flota comercială beneficiind din partea statului de 
importante fonduri pentru dezvoltare, ajungând la finele deceniului 9 să atingă 
punctul maxim pe curba evoluţiei de peste un secol, plasând România printre 
marile state ale Europei deţinătoare de flote maritime şi fluviale de transport. 

Un alt aspect specific evoluţiei marinei noastre comerciale a fost şi problema 
personalului navigant. În anii de început ai primelor instituţii de navigaţie 
comercială aparținând statului, pentru organizarea acestora şi comanda navelor s-a 
făcut apel la ofițerii şi membrii echipajelor marinei militare, care, prin pregătirea 
lor, constituiau un personal cu înaltă calificare. Şi aceasta pentru că, în perioada 
respectivă, singurele şcoli pentru formarea personalului navigant superior au fost 
cele militare. Sunt probleme pe care le vom dezvolta în cele ce urmează. 


4.2. TRANSPORTURILE NAVALE ÎN SPAŢIUL ROMÂNESC 
PÂNĂ LA PRIMUL RĂZBOI MONDIAL 


Necesităţile asigurării existenţei i-au împins pe oamenii preistorici să pornească 
la cunoaşterea şi stăpânirea apelor. Trunchiul de copac scobit (monoxila), folosit 
în număr mare de localnici, atât pe Dunăre şi râurile interioare, cât şi pe Marea 
Neagră a însemnat unul din primii paşi în arta nautică, fapt demonstrat de 
descoperirea în unele aşezări preistorice dobrogene a unor resturi de peşti ce nu 
puteau fi pescuiţi decât în larg (Fig. 4.1). 

Fig. 4.1. Monoxilă din secolul XV expusă la Muzeul Naţional al Marinei Române, Constanţa. 

Cunoştinţele în arta navigaţiei la strămoşii noştri s-au acumulat treptat, la 
experienţa proprie adăugându-se bogata experiență greco-romană în domeniul navigației. 
În cetăţile-porturi întemeiate de coloniştii greci pe litoralul vest-pontic locuit de geți, 
Histria (secolul VII î.Hr.), Callatis şi Tomis (secolul VI î.Hr.), s-a trecut la amenajarea 
incintelor portuare, s-au întemeiat ateliere pentru construcții şi reparaţii de corăbii, 
descoperirile arheologie atestând o bogată activitate comercială şi maritimă care nu 
s-ar fi putut desfăşura fără contribuția localnicilor. După instaurarea stăpânirii romane 
în oraşele vest-pontice şi în întreaga regiune dobrogeană (secolul I î.Hr.), interesul 
arătat de romani acestei zone s-a concretizat prin înființarea instituţiei prefectura 
orae maritime (prefect al țărmului maritim, cu sediul la Tomis), urmată de introducerea 
unor noi concepții în executarea construcțiilor portuare menite să înlesnească acostarea 
sigură a navelor şi o mai bună manevrare a mărfurilor. În perioada romană 
la Tomis funcţiona un puternic colegiu al corăbierilor — naukleroi. În lucrarea [1] 
sunt prezentate pe larg aceste începuturi. 

În anul 1793, după mai bine de 300 de ani de monopol turcesc la Dunăre și 
Mare, perioadă în care, cel puţin de formă, a fost oprită navigația cu nave sub 
pavilion românesc, vel-spătarul Enăchiţă Văcărescu, din dorinţa de a vedea înflorind 
tradiționala flotă (Fig. 4.2) şi a face să prospere comerțul Țării Româneşti, a stăruit 
ca domnitorul Alexandru Moruzi să înfiinţeze „slujba de corăbieri domneşci pentru 
a putea transporta cu uşurinţă, acolo unde se va cere, proviziile şi zaherelele pentru 
Înalta Poartă”. Sub această formă a intervenit domnitorul la Constantinopol, obținând 
un Hatişerif în baza căruia a dat Hrisovul pentru corăbiile Țării Româneşti ce sunt 
a umbla pe Dunăre, document care a pus bazele organizării primei flote comerciale 
în spaţiul românesc, subordonată unei instituţii de stat — Domnia. La promulgarea 
Hatişerifului, flota număra atâtea vase câte judeţe avea Țara Românească [2]. 

Fig. 4.2. Pânzar moldovenesc — navă comercială Fig. 4.3. Corabia „Mariţa” contruită la Giurgiu, 
maritimă (machetă din colecția MNMR). 1834 (machetă, colecţia MNMR). 


Consecinţă a clauzelor Tratatului de la Adrianopole (1829), potrivit cărora 
navigația pe Dunăre şi Marea Neagră a fost declarată liberă, prin firmane speciale 
Moldova şi Țara Românească, aflate încă sub suzeranitate otomană, au căpătat, în 
1834, libertatea de navigație pe Dunăre sub pavilion naţional, înlesnire extinsă şi 
pentru navigația pe mare, în anul 1836. Drept urmare, la sfârşitul anului 1834, sub 

domnia lui Alexandru Dimitrie Ghica Vodă, bricul „Mariţa”, construit în şantierul 
naval de lângă Giurgiu, a părăsit portul Sulina „sub bandieră românească”, având la 
bord „300 chile mari de grâu” (aproximativ 150 tone) cu destinaţia Constantinopol 
sub comanda lui loan Cristescu, „supus născut chiar în Tara Românească” 
(Fig. 4.3) [3]. A fost prima corabie care după sute de ani de monopol turcesc de 
navigaţie pe Dunăre şi Marea Neagră a navigat sub pavilion românesc. 

Fig. 4.4. Nava „România”. 


În anii ce vor urma, un interes fără precedent au suscitat în rândurile 
boierimii şi burgheziei româneşti mijloacele de transport cu aburi, ale căror 
avantaje au fost sesizate cu uşurinţă. „Navigaţia vapoarelor — scria Ion Ghica în 
1848 — a venit să dea omului putere deplină asupra mărilor (...) productele găsesc 
în navigația vapoarelor un mijloc repede şi regulat de transport şi omul un mijloc 
neostenitor şi plăcut” [4]. Insistenţele pentru dezvoltarea mijloacelor de navigație 
autohtone au dat rezultate. Treptat parcul de nave comerciale româneşti s-a mărit, 
iar navele cu aburi şi-au făcut şi ele treptat apariţia, la început ca urmare a 
iniţiativelor unor particulari. În 1857, pe Dunăre şi Siret nava cu zbaturi „Ceocan”, 
construită la Neuburg Kloster, lângă Viena, făcea deja transporturi de lemne şi sare 
(Fig. 4.4). În timpul domniei lui Al. I. Cuza a fost transformată în navă de luptă, în 
şantierul naval „Mayer” din Linz (Austria). Botezată „România”, a devenit prima 
navă de război cu aburi a flotilei române [5]. 
dezvoltare în toate sectoarele de activitate, implicit în cel naval. În timpul domniei 
lui Alexandru loan Cuza au avut loc evenimente cu profunde semnificaţii pentru 
progresul transporturilor navale, precum: adoptarea pavilionului Țării Româneşti 
pentru bastimentele şi navele comerciale ale ambelor Principate [6], iar Turcia, încă 

putere suzerană, a recunoscut această hotărâre; intrarea în vigoare a Regulamentului 
de navigaţie pentru Marina Comercială a Principatelor Unite (august 1862), având 
ca ţintă „mai cu seamă a pune marina noastră, în această privinţă, pe un picior 
asemenea cu celelalte ţări civilizate din Europa”, acte urmate, în anul 1863, de 
primele măsuri reale privind organizarea porturilor româneşti, fluviale şi fluvial- 
maritime, subordonate în acel moment Ministerului Afacerilor Străine (M.Af.S) [7]. 

Redobândirea Dobrogei în 1878 şi prezența României pe un litoral maritim 
de peste 220 km au deschis noi perspective activității româneşti pe mare, dar şi pe 
Dunăre. În aceste condiţii, România a continuat să efectueze între Galaţi şi Turnu 
Severin importante lucrări de amenajare a şenalului navigabil, a înființat noi porturi 
şi a alocat noi fonduri pentru modernizarea celor existente, aducând prin această 
operă o însemnată contribuţie la dezvoltarea navigației şi crearea condiţiilor 
propice înfloririi comerțului european la Dunărea de Jos. Rezultatul imediat al 
acestei politici a fost că, la cumpăna dintre veacuri, România avea deja 23 de 
porturi la Dunăre (Vârciorova, Turnu Severin, Gruia, Cetatea, Calafat, Bistreş, 
Bechet, Corabia, Turnu Măgurele, Zimnicea, Giurgiu, Olteniţa, Călăraşi, Ostrov, 
Cernavodă, Orşova, Gura Ialomiței, Măcin, Brăila, Galaţi, Isaccea, Tulcea şi 
Sulina), dintre care zece puse în legătură cu sistemul de căi ferate [8]. 

În condiţiile unui export activ de cereale, lemn, petrol, practicat, în cea mai 
mare parte cu nave sub pavilioanele altor state [9], dezvoltarea transporturilor 
fluviale şi maritime a devenit o necesitate stringentă pentru comerțul ţării. Se impunea 
crearea unei flote comerciale, fluviale şi maritime, ca factor de prim ordin în 
dezvoltarea economiei naţionale, ceea ce a presupus nu numai depăşirea unor greutăți 
de ordin tehnic şi material, dar şi o luptă îndârjită pe care au dus-o mari oameni ai 
naţiei pentru a convinge că românul este apt pentru „toate îndeletnicirile marinăreşti”, 
pentru a nimici şi înlocui falsa convingere potrivit căreia Marina Comercială este 
un „prea mare lux național”, cu cea adevărată că „marina este o necesitate”. 

Pentru constituirea şi dezvoltarea marinei comerciale naţionale a fost 
necesară rezolvarea unor probleme de importanță capitală şi anume: asigurarea 
unei legături directe între Dobrogea şi restul ţării; mărirea şi modernizarea portului 
Constanţa, lucrare realizată de către constructorii români, conduşi de Anghel 
Saligny, crearea unei flote maritime de comerţ moderne, factor de prim ordin în 
dezvoltarea economiei naţionale; crearea unei forțe navale pentru apărarea 
litoralului, porturilor şi traficului românesc în Marea Neagră. 


4.2.1. ÎNFIINŢAREA PRIMELOR INSTITUȚII NAŢIONALE 
DE NAVIGAȚIE COMERCIALĂ 


Serviciul Navigaţiunii Fluviale Române — NFR. După mai multe încercări, 
nefinalizate, de a elabora şi pune în aplicare legislaţia necesară (1887/1888), crearea 
unei flotile comerciale pe Dunăre aparținând statului nu a mai putut fi amânată. 

În 1889, în urma unei convenţii încheiate între Direcţia Regiei Monopolurilor 
Statului (RMS) şi guvernul sârb, de a aproviziona Serbia cu cantități sporite de 
sare, guvernul român, la insistenţele lui Grigore Manu (Fig. 4.5), directorul Regiei, 
a acordat un credit extraordinar de 1.000.000 lei pentru „cumpărarea vaselor 
necesare, spre înființarea unui serviciu special de transporturi pe apă în trebuința 
Regiei Monopolurilor Statului” [10]. 


m 


Fig. 4.5. Grigore N. Manu Fig. 4.6. „Principele Carol”, primul pasager fluvial 
(1843-1903). de construcţie românească. 


Cu aceşti bani s-au cumpărat de la Societatea austriacă Erste Donau- 
Dampfschiffahrts Gesellschaft (DDSG), remorcherul „Pacs” (750 CP) şi 4 şlepuri. 
Remorcherul a primit numele „Despina Doamna”, în memoria soției domnitorului 
Țării Româneşti, Neagoe Basarab. În 1890 au mai fost comandate încă trei 
remorchere şi opt şlepuri. Cu aceste nave la dispoziţie, la 1 noiembrie 1890 s-a 
inaugurat la Turnu-Severin Serviciul de Transporturi pe Apă al Regiei. 

Şantierul naval din Turnu-Severin. În urma unor noi intervenții, Grigore 
Manu a reuşit să obțină creditul necesar, cu ajutorul căruia în anul 1893, Regia a 
cumpărat de la DDSG Şantierul naval din Turnu Severin, înfiinţat de austrieci în 
anul 1858. În anul 1894, regia a comandat Şantierului Naval Turnu-Severin primul 
„pasager fluvial” de construcţie românească. Nava a fost denumită „Principele 
Carol” şi a început cursele în anul 1895 (Fig. 4.6). Alte nave fluviale realizate în 
acelaşi şantier au fost lansate în scurt timp: remorcherul „Ștefan cel Mare”, 
vaporaşul pentru curse locale „Calafat”, remorcherul „Călăraşi”, navele de pasageri 
„Domnul Tudor”, „Vasile Lupu” şi „Giurgiu”. În acelaşi timp, NFR a continuat 
achiziţionarea unor nave din străinătate [11]. Odată cu sporirea parcului de vase, 
RMS a fost solicitată să deservească traficul de călători şi mărfuri între porturile 
româneşti şi cele străine. Ca urmare, s-au înființat, treptat, următoarele linii şi 
agenţii: în 1894 cursa regulată de călători şi mărfuri între Giurgiu şi Rusciuk; în 
1895 cursa regulată de călători şi mărfuri între Galaţi şi Brăila; în 1896 cursa 
regulată de călători şi mărfuri între Calafat şi Vidin [12]. Această mică flotă 

comercială transporta pe Dunăre, în afară de sare şi cereale, cherestea, petrol şi 
numeroase alte mărfuri, aducând câştiguri substanţiale. 

În anul 1898, Directorul General al Regiei a 
fost numit Vintilă Brătianu care a încredinţat, în 
acelaşi an, conducerea Serviciului de transporturi pe 
apă inginerului Nicolae P. Ştefănescu (Fig. 4.7), sub 
direcţia căruia s-au făcut progrese însemnate. Odată 
cu această reorganizare întreprinderea şi-a schimbat 
denumirea în Serviciul Navigaţiunii Fluviale Române, 
prescurtat NFR, mutându-și sediul de la Turnu Severin 
la Galaţi (Fig. 4.8). Pe larg despre evoluţia Navigaţiei 
Fluviale Române în lucrarea [7]. 

Serviciul Maritim Român — SMR. Experiența 

pozitivă înregistrată în activitatea NFR-ului a încurajat 
factorii de decizie să înființeze şi un serviciu de iau iticols Seinen, 
navigaţie pe mare. Cel care a acţionat cu insistenţă pe director al NFR (1898-1914). 
lângă forurile conducătoare a fost acelaşi Grigore N. 
Manu, care, încă din anul 1890, demonstra că o flotă maritimă proprie nu poate fi 
decât în avantajul României [13]. La începutul anului 1895, Grigore Manu a adresat 
Corpurilor legiuitoare un raport în care atrăgea atenția că, prin aşezarea ei geografică 
la Dunăre şi la Marea Neagră, România era destinată să devină antrepozitul Europei 
Centrale cu pieţele orientale, îndeplinind prin aceasta rolul Belgiei şi Olandei în 
apusul Europei. În mai 1895, Consiliul de Miniștri l-a însărcinat pe Grigore Manu să 
organizeze un „serviciu de navigaţie maritimă”, dependent de Ministerul Lucrărilor 
Publice şi în subordinea directă a Direcţiei Generale a Căilor Ferate, care se va numi 
Serviciul Maritim Român (SMR) [14]. 

Fig. 4.8. Palatul Direcțiunii NFR — Galați, 1898. 

În consecință, s-au cumpărat navele „Medeea” de la Societatea Austriacă de 
Navigaţie pe Dunăre (DDSG) şi „Meteor” de la Casa „John Carlisle” din Londra. 
Prima călătorie în serviciul navigaţiei maritime comerciale române a făcut-o 
vaporul „Medeea”, care a plecat de la Brăila la 14 august „orele 6 seara cu 
destinația Constantinopol”, având la bord 25 de pasageri şi 600 tone mărfuri 
generale. La 26 august „Meteor” a făcut a doua călătorie, iar la 14 septembrie, în 
prezenţa Regelui Carol I, s-a inaugurat oficial prima linie regulată de călători 
deservită de nave aparţinând unei instituții de stat româneşti, linia Constanța- 
Constantinopol. Evenimentul s-a produs odată cu inaugurarea podului „Regele 
Carol I’ de la Cernavodă. În noiembrie 1895, Anghel Saligny, în calitate de 
director general al Direcţiunii Generale a Căilor Ferate, a numit în funcţia de 
director general al Serviciului Maritim pe Alexandru Cottescu [15]. 

În anii ce vor urma, sub conducerea eficientă a unor directori, precum 
comandorii loan Coandă (1896-1908) şi Pavel Popovăţ (1908-1924), au intrat în 
dotarea Serviciului Maritim Român, navele numite în epocă „lebedele albe” ale 
Mării Negre, superbele nave de pasageri: „Principesa Maria”, construit în 1896, 
la SN „Orlando”, Livorno, „Regele Carol”, construit în 1897 la SN „The Fairfield 
Gevon”, Glasgow, „România” (Fig. 4.9) şi „Împăratul Traian” (Fig. 4.10), construite 
în 1905 la SN Chantier et Atelieres de la Loire „Saint Nazaire”, şi „Dacia”, construit 
în 1907, în acelaşi şantier naval. 


Pa Vaporul Jmpdrats! Traian. 


Fig. 4.9. Nava maritimă de pasageri Fig. 4.10. Nava maritimă de pasageri 
„România”. „Împăratul Traian”. 


În 1897 s-a înfiinţat şi Serviciul de mărfuri al SMR, care a funcţionat, la 
început, cu un parc de cinci cargouri: „Dobrogea”, „Bucureşti” (Fig. 4.11), „laşi” 
(3200 TDW), „Carpaţi” şi „Bucegi” (7200 TDW), şi „Durostor” (1395 TDW), 
construite în şantiere navale din Anglia, Germania și Danemarca. La acestea s-au 
adăugat navele de servitudine pentru portul Constanţa: remorcherele „Sulina”, 
„Ovidiu” şi şalupa „Viitorul”. Detalii despre istoria flotei maritime comerciale se 
găsesc în lucrarea [15]. La mobilizare, navele de pasageri puteau fi transformate 
în crucişătoare auxiliare, nave care instalează mine (puitoare de mine), purtătoare 
de hidroavioane şi puteau transporta a 1.500 de oameni, în timp ce cargourile, 
armate la rândul lor, puteau lua la bord între 3.000-5.000 de oameni, cai, trăsuri 
şi autocamioane [16]. 

Fig. 4.11. Cargoul SMR „Bucureşti”. 


În septembrie 1897, cargoul „Bucureşti” a inaugurat prima linie maritimă de 
mărfuri a S.M.R., Dunăre-Rotterdam, demonstrând materializarea unei politici în 
domeniul transportului naval ce adeverea cuvintele Regelui Carol I: „După clădirea 
marelui pod Regele Carol I, după punerea în lucrare a portului Constanţa ajutat de 
Dumnezeu, am înfiinţat Serviciul Maritim al Statului Român pentru a face un pas 
mare şi hotărâtor în dezvoltarea noastră economică (...) drumul cel mai scurt din 
Anglia până în Indii trece prin Constanţa” [15]. În acelaşi timp, cu un parc de nave 
din ce în ce mai bogat (322 în anul 1916: pasagere, remorchere, şlepuri şi tancuri 
pentru produse petrolifere, elevatoare, pontoane de acostare), NFR efectua 
transporturi de pasageri şi mărfuri pe Dunăre, stabilind legătura directă, pe apă, cu 
centrul Europei. 


4.2.2. PERSONALUL NAVIGANT 


Odată cu înființarea primelor instituții de navigație comercială aparținând 
statului, în mod deosebit a Serviciului Maritim Român (SM.R.), o problemă 
deosebită care s-a ridicat în faţa iniţiatorilor săi a fost „chestiunea personalului” 
navigant. „Voind să ne îngrijim de prosperitatea marinei noastre viitoare — declara 
un membru al guvernului, înainte de Primul Război Mondial — trebuie să ne 
gândim că, dacă în alte țări marina de comerţ poate da marinei de război, la prima 
cerere, un număr ridicat de oameni spre a-şi completa echipajele pentru nevoile 
războiului, apoi în ţara noastră rolul este momentan invers şi va trebui mult timp să 
fie la fel” [17]. Într-adevăr, în anii de început ai SMR-ului, pentru organizarea 
acestuia şi comanda navelor s-a făcut apel la ofițerii şi membrii echipajelor Marinei 
Militare, care, prin pregătirea lor, constituiau un personal cu înaltă calificare [18]. 

Şi aceasta pentru că, în perioada respectivă, singurele şcoli pentru formarea 
personalului navigant superior au fost cele militare. În afara învăţământului de 
marină organizat în instituții specializate, o statistică, chiar sumară, referitoare la 
componenţa personalului inferior din serviciile de navigaţie româneşti, demonstrează 
că şi acesta era constituit, în cea mai mare parte, din marinari care îşi făcuseră 
stagiul militar la bordul navelor marinei militare. În aceste condiţii, trecerea 
personalului calificat din marina militară în marina civilă, reglementată de-a lungul 
timpului prin legi specifice, a fost unica soluție care a făcut posibilă, într-un timp 
relativ scurt, înlocuirea echipajelor străine — închiriate de statul român din Franţa, 
Anglia, Germania, Austria şi Grecia — cu marinari români. Vezi mai multe informaţii 
în lucrarea [14]. Mecanismul odată pornit a generat condițiile favorabile pregătirii 
la bord a oamenilor pentru aspra meserie de marinar. Sfidând convingerile aproape 
unanime şi persistente în epocă, potrivit cărora „un vapor nu putea merge fără un 
dalmatin sau englez la comandă şi fără un neamt la maşină”, navele marinei noastre 
comerciale s-au transformat în adevărate şcoli pentru formarea echipajelor proprii. 


4.2.3. MARINA COMERCIALĂ ROMÂNĂ ÎN PRIMUL RĂZBOI MONDIAL 
(1916-1918) 


Dezlănţuirea primei conflagrații mondiale a întrerupt pentru un timp dezvoltarea 
Marinei Comerciale româneşti. La 21 octombrie 1914, după ce Turcia a intrat în 
război alături de Puterile Centrale, strâmtorile au fost închise. Navele de pasageri şi 
cele de marfă ale SMR şi ale societăţilor particulare au fost retrase în porturile 
noastre, mai puţin cele surprinse în afara strâmtorilor, care au executat transporturi 
de muniții pentru România şi aliaţi prin Oceanul Îngheţat de Nord: cargoul SMR 
„Bucureşti” şi cargourile „Bistrița? şi „Jiul” aparţinând Societăţii „România”, 
prima societate privată românească în domeniul transportului maritim, constituită 
în 1913. Rutele de transport au fost, în anii 1914-1916: Port-Said — Singapore — 
Taiwan — Nagasaki — Vladivostok, iar în 1917, prin Marea Albă, către porturile de 
descărcare Arhanghelsk şi Kola [19]. Cele patru cargouri româneşti, alături de cele 
aparținând puterilor aliate, au contribuit, numai în perioada aprilie 1916 — decembrie 
1917, la transportarea a peste 120.000 tone de armament şi muniție din porturile 
franceze, în special St. Nazaire şi Brest, în îndepărtatele porturi ruseşti Vladivostok 
şi Kola, de unde, pe calea ferată erau aduse în România. În aceste voiajuri 
echipajele navelor comerciale româneşti au întâmpinat pericole deosebite din cauza 
războiului. După căderea Turtucaiei la 1 septembrie 1916 şi intrarea părții de sus a 
Dunării româneşti sub ocupaţia armatelor germane, care amenințau direct şi partea 
maritimă a fluviului, guvernul, un mare număr de instituţii, întreprinderi, unități 
militare, spitale cu răniţi, persoane particulare, precum şi o parte a navelor fluviale 
civile s-au retras în Moldova. Ordinul Marelui Cartier General prevedea ca întreaga 
marină să fie evacuată pe braţul Chilia şi pe Prut, iar mai târziu, zona fiind 

nesigură, să retragă navele la Odesa. În consecință, eforturile conjugate ale marinei 
militare şi civile au reuşit în numai 15 zile să evacueze, sub focul bateriilor 
germane de la Isaccea, peste 300 de şlepuri încărcate cu grâu, furaje, petrol, benzină, 
precum şi Arsenalul, şantierele de la Brăila şi Galaţi, salvând aproape toată marina 
comercială de Dunăre cu proviziile din depozitele ei, ceea ce a contribuit mai târziu 
la salvarea vieţii multor luptători şi refugiați din Moldova şi sudul Basarabiei. 
Evoluţia evenimentelor a subliniat consecinţele benefice ale acestei operaţiuni. 
Dacă în timpul războiului pe Dunăre au fost scufundate peste 560 de nave de tot 
felul, majoritatea aparținând societăţilor sau proprietarilor particulari, NFR a 
pierdut numai un remorcher, un vapor de pasageri, zece şlepuri şi tancuri şi şapte 
pontoane înecate sau dispărute (pe larg lucrările [7 şi 19]). La intrarea României în 
război, guvernul român a hotărât să pună la dispoziţia guvernului rus, în baza unui 
contract de închiriere, un număr de nave aparținând flotei maritime comerciale. 
Astfel, cele şase cargouri aparţinând Serviciului Maritim Român, împreună cu încă 
trei nave similare, „Siret”, „Milcov” şi „Olt”, aparţinând Societăţii „România“, au 
fost închiriate Serviciului Transporturilor Flotei Ruse din Marea Neagră. Contractul 
prevedea, de asemenea, cedarea navelor de pasageri ale SMR: „Dacia”, „Împăratul 
Traian”, „România”, „Regele Carol I”, „Principesa Maria”, pentru a servi ca „stații de 
hidroavioane sau crucişătoare auxiliare” la dispoziţia amiralului flotei ruse din 
Marea Neagră. La 11 octombrie 1916, aduse la Sevastopol, navele de pasageri 
româneşti au intrat în şantierele marinei ruse unde li s-au adus modificări, fiind 
transformate în crucişătoare de luptă. Echipajul fiecărui bastiment românesc a fost 
completat cu aproximativ 150 de marinari ruşi, rămânând la bord din personalul 
român: trei ofiţeri, patru mecanici şi 30 de marinari. Până la revoluţia rusească din 
februarie 1917, divizia de crucişătoare astfel formată, alături de bastimentele 
ruseşti, a participat la numeroase misiuni de luptă în Marea Neagră (pe larg în 
lucrarea [19]). Contribuţia marinei comerciale româneşti cu nave de transport, 
material tehnic şi personal, menite să susțină desfăşurarea operațiilor în Marea 
Neagră, a fost însă mult mai mare, însumând câteva sute de vapoare, remorchere, 
şlepuri, pletine, ceamuri, tancuri ş.a., nave maritime şi fluviale, parte din ele luate 
din regiunea Sulina. În timpul războiului, între anii 1915-1919, cunoscutul ofiţer 
de marină şi scriitor Eugeniu Botez (Jean Bart) a fost primul român comandant 
militar şi căpitan al portului Sulina. Evenimentele din Rusia anilor 1917-1918 au 
făcut ca toate clauzele acestor contracte şi convenţii să devină nule, aducând flota 
comercială românească surprinsă în spațiul rusesc la un pas de dispariție. Salvarea 
acesteia a ridicat mari probleme factorilor de răspundere din ţară şi reuşita ei s-a 
datorat, în mare măsură, echipajelor românești. Mai multe detalii se găsesc în 
lucrarea [19]. Indiferent de tipul de misiune executat, de aprovizionare, transport 
sau ciocniri efective cu navele inamice, echipajele şi navele comerciale româneşti 
au fost parte din strategia navală a ţării. Contribuţia marinei civile la războiul de 
reîntregire naţională s-a înscris ca un capitol deosebit în istoria marinei naționale, 
un argument puternic privind locul şi rolul flotei comerciale într-o conflagrație. 

4.3. TRANSPORTURILE NAVALE ÎNTRE CELE 
DOUA RAZBOAIE MONDIALE 


4.3.1. ORGANIZAREA ADMINISTRATIVĂ A INSTITUȚIILOR DE NAVIGAŢIE 


Crearea României Mari a dus la creşterea potenţialului economic al ţării, 
inclusiv la evidenţierea importanţei rolului transporturilor pe apă. În încercarea de a 
răspunde mai bine noilor cerințe, organizarea administrativă a instituţiilor de navigație 
a cunoscut dese modificări. La jumătatea deceniului patru al secolului XX, numeroase 
voci pledau pentru întocmirea şi realizarea unui program unic de dezvoltare şi 
eficientizare a marinei comerciale, considerând că organizarea de până atunci nu 
mai asigura o dezvoltare eficientă. Din acest motiv, guvernul României a constituit în 
noiembrie 1936 Ministerul Aerului şi Marinei (MAM) pe structura Subsecretariatului 
de Stat al Aerului. Conform decretului de înființare, noul minister trebuia să coordoneze 
„întreaga activitate aeriană şi maritimă a naţiunii, conducând şi administrând în mod 
unitar toate mijloacele aeriene şi maritime, mijloacele de apărare A.A. a teritoriului 
şi apărarea coastelor, mijloacele de protecţie şi ale navigaţiei aeriene şi maritime, 
mijloacele de transport comercial, aerian şi maritim şi să supravegheze activitatea 
asociaţiilor particulare de orice fel şi manifestațiile particulare de promovare ale 
aeronauticii şi marinei” [20]. În procesul de reorganizare a marinei civile româneşti, 
MAM a aprobat înființarea Direcţiei Marinei Comerciale, al cărei principal obiectiv 
a fost acela de a coordona activitatea transporturilor maritime şi fluviale şi de a 
urmări dezvoltarea acestor sectoare. SMR şi NFR au funcţionat în continuare ca 
societăţi economice, subordonate direct MAM. În septembrie 1940, ca urmare a 
marilor probleme de natură militară cu care se confrunta țara, factorii de decizie au 
hotărât desființarea Ministerului Aerului şi Marinei şi crearea a două subsecretariate de 
stat: al Aerului şi al Marinei, care au fost subordonate Ministerului Apărării 
Naţionale. Direcţia Marinei, Direcţia SMR, Direcţia NFR şi Administraţia PCA au 
fost trecute la Ministerul Lucrărilor Publice. 


4.3.2. TRANSPORTURILE MARITIME 


Perioada interbelică a fost o epocă în care flota maritimă comercială a 
cunoscut greutăți dar şi împliniri. Împlinirile au constat, în primul rând, în dotarea 
cu nave noi moderne, creşterea numărului liniilor maritime şi a porturilor în care 
acostau şi operau navele româneşti. După război, numărul navelor noastre 
comerciale nu mai corespundea nici pe departe necesităţilor țării întregite, aproape 
dublată ca suprafață. În aceste condiţii, se impunea, în primul rând, constituirea 
unui parc de nave moderne de pasageri şi mărirea parcului de cargouri. În anul 
1932 a fost achiziţionat de la Societatea germană Hamburg-America Line, vaporul 

mixt „Ardealul” 7840 TDW (Fig. 4.12), construit în 1922, la SN „Marinewerft”, 
Wilhelmshaven, Germania, urmat, în anul 1933, de încă trei vapoare de acelaşi tip: 


Fig. 4.12. Nava mixtă „Ardeal”. 


„Alba Iulia”, „Peleş” şi „Suceava”, ultimele două construite în 1923. La 15 august 
1933 a avut loc botezul celor patru nave mixte. În aceeaşi zi s-a inaugurat Gara 
Maritimă (Fig. 4.13) şi s-a pus piatra de temelie la construcţia noului dig din portul 
Constanţa. Nevoia de vapoare continua să fie stringentă, cu atât mai mult cu cât, în 
1935, SMR era pe cale să devină unul din factorii principali de atragere a 
tranzitului prin România. Ca urmare, în luna septembrie a anului 1938, au intrat în 
serviciu motonavele surori „Transilvania” şi „Basarabia” (6672 TDW), construite 
în 1938 în Danemarca, la SN „Burmeister & Wein's”, Copenhaga, moderne, elegante, 
de mare viteză, total echipaj şi pasageri 562 oameni. La intrarea în serviciu, 
„Transilvania” şi „Basarabia” reprezentau ceea ce era mai modern în materie de 
tehnică navală în epocă. Ele au fost primele nave de pasageri ale marinei 
comerciale româneşti cu propulsie Diesel, asigurând o viteză mare (viteza maximă 
22,5 Nd), în condiţii economice, constituind adevărate performanţe pentru firmele 
constructoare [15]. Cele şase linii maritime deservite de SM.R. la sfârşitul anilor 
'40 şi perspectivele de extindere a acestora, au determinat comandarea în anul 
1939, în Italia, la Palermo, a încă patru motonave mixte de 5500 TDW. Navele au 
primit numele unor porturi dobrogene: „Sulina” „Cavarna”, „Mangalia”, „Balcic”. 
În anul 1940, după sosirea în ţară a motonavei „Sulina”, prima din cele patru, a luat 
ființă şi s-a permanentizat prima linie maritimă regulată Constanţa-New York. În 
mai 1940, „Sulina” şi „Mangalia” se aflau deja în drum spre America. În ceea ce 
priveşte inițiativa particulară, după 1918, societățile particulare de navigație maritimă 
româneşti s-au confruntat cu mari greutăți determinate de lipsa navlurilor şi a 
resurselor financiare, statul nefiind în măsură să sprijine activitatea acestora. În 
consecință, societăţile „România”, „Navigaţia Română”, „Generala Română” şi 
„Lloydul Maritim Român” şi-au încetat activitatea. Singura care a mai rezistat 
câţiva ani a fost Societatea „Maritima” din Brăila. În consecință, după 1918, în 
domeniul transporturilor pe apă statul a continuat să fie principalul armator. 

Fig. 4.13. Gara Maritimă din Portul Constanţa în perioada de finisare a lucrărilor. 


4.3.3. TRANSPORTURILE FLUVIALE 


În anul 1919, traficul fluvial şi maritim al României se redusese la circa o 
treime faţă de anul 1913, iar încărcătura totală a bastimentelor intrate şi ieşite din 
porturile româneşti scăzuse de la 9.481.455 tone la 1.106.447 tone [21]. Această 
situaţie s-a datorat atât distrugerilor provocate de război — scufundarea sau deteriorarea 
navelor, lipsa navlurilor, drumul navigabil nesigur, cât şi faptului că o parte din 
căile ferate ale provinciilor revenite la ţară erau dirijate către porturile Triest şi, 
respectiv, Odesa, reorientarea acestora către Dunăre şi Marea Neagră necesitând timp 
şi un mare efort material [7]. În această perioadă activitatea economică internaţională a 
României a fost legată şi de reluarea legăturilor economice, comerciale, financiare, 
în primul rând cu vecinii, pentru ca, apoi, treptat, pe măsura normalizării vieții 
economice internaționale ele să fie restabilite şi cu celelalte state europene şi chiar 
din afara continentului. Ca urmare, în anul 1921, România avea în străinătate 17 
agenţii comerciale, în 15 oraşe din 14 ţări. În ceea ce privea refacerea parcului de 
nave fluviale comerciale, în august 1920, Consiliul de Miniştri al României a 
hotărât ca Ministerul de Război să predea Ministerului Comunicaţiilor toate navele 
confiscate din capturi şi alte operaţii militare: remorchere, şlepuri, şalupe, pontoane, 
elevatoare ş.a. În paralel, Statul român s-a străduit să înlocuiască o parte din materialul 
flotant pierdut sau deteriorat al serviciilor sale de navigaţie şi prin cumpărarea unor 
nave provenite din capturile de război ale altor state învingătoare. Astfel, NFR 
şi-a mărit parcul de nave cu următoarele nave primite din capturi şi refăcute 
complet: 30 şlepuri de Dunăre, 11 pilotine de Prut, 7 remorchere: „Decebal”, „Alba 
Iulia”, „Abrud”, „Miron Costin”, „Dorna”, „Cerna” şi 4 pasagere: „România Mare”, 

„Avram Iancu”, „Ţepeş Vodă”, „Sarmizegetusa”. „Grigore Manu” (Fig. 4.14) constituie 
un exemplu de longevitate. Construit la Budapesta, în anul 1854, ca remorcher fluvial 
cu zbaturi, nava, care s-a numit iniţial „Croaţia” a fost rebotezată succesiv, primind 
numele de „Sarmizegetusa” (1918), „Grigore Manu” (1927), „Tudor Vladimirescu” 
(1957). Imediat după război, a fost transformată în pasager fluvial în Şantierul 
Naval Turnu Severin. Din acest moment, nava a intrat în clasa de nave pasagere 
fluviale, a căror propulsie este asigurată de zbaturile acţionate de maşinile cu aburi 
cu dublă expansiune, o raritate în transporturile navale contemporane. 

Fig. 4.14. Pasagerul fluvial „Grigore Manu” Fig. 4.15. Nava de pasageri 
(fostă „Croaţia”, fostă „Sarmizegetusa”), 1927. „Tudor Vladimirescu”, anii 2000. 


La începutul anilor 2000, o nouă reparaţie capitală a transformat nava de 
pasageri „Tudor Vladimirescu” într-una din cele mai elegante nave destinate 
croazierelor turistice pe Dunăre (Fig. 4.15) [22]. Cu toată redresarea ce începea să 
se facă simțită, navigația pe Dunăre a progresat greu în primii ani postbelici. Abia 
din anul 1923, an în care unificarea monetară (1920) şi reforma financiară (1921) 
puteau fi socotite încheiate pe întreg teritoriul României întregite şi, ca urmare a 
eforturilor statului român pentru depăşirea marilor dificultăți provocate de război, 
situaţia țării a început, în mod evident, să se amelioreze în toate domeniile de 
activitate economică, proces remarcat şi în activitatea de navigaţie fluvială şi maritimă 
românească. La sfârşitul anului 1929, parcul de nave al Serviciului NFR dispunea 
de: 20 pasagere (6.500 C.P.), 24 remorchere (12.000 C.P.), 131 şlepuri (90.000 
tone), 24 șlepuri pentru Prut (5.000 tone), 12 tancuri produse petroliere (4.000 
tone), 3 pontoane de acostare. Totuşi, în medie, navele aparținând NFR reprezentau 
numai 1/3 din marina comercială de Dunăre sub pavilion românesc [13]. După 
1930, NFR a acordat o atenţie deosebită îmbunătăţirii condiţiilor de transport al 
călătorilor, amenajând cabine la navele fluviale „Grigore Manu”, „Avram Iancu”, 
„Principele Carol”, „Brâncoveanu”, care deserveau linia lungă de la Galaţi la Baziaş şi 
comandând construirea unor nave speciale pentru turism şi excursii. Între acestea 
din urmă, s-a numărat şi pasagerul de 125 locuri, „Regele Carol II” (Fig. 4.16), 
realizare exclusiv românească, rodul priceperii constructorilor severineni, fiind 
cea mai mare navă fluvială din Europa în acel moment. Construcţia vasului a 
început în anul 1934 şi s-a terminat în anul 1936. La lansare au luat parte regele 

Carol al II-lea, Eduard Beneş, preşedintele Republicii Cehoslovacia, prim-ministrul 
României, Gh. Tătărescu, însoțit de membrii guvernului şi alte oficialități din 
capitală [23]. În anul 1940, nava a fost rebotezată „Mihai Viteazul” [16]. Doi ani 
mai târziu, către sfârşitul lunii aprilie 1938, a ieşit din Şantierul Naval Turnu Severin, 
complet renovat, pasagerul fluvial „Ştefan cel Mare” (Fig. 4.17), proprietatea NFR, 
destinat curselor de turism pe ruta Vâlcov-Viena. Nava a fost construită în anul 
1870, la Budapesta, pentru societatea austriacă DDSG. Toate piesele componente 
au fost confecţionate la Londra, iar montarea lor s-a făcut în întregime la Budapesta. 
Între anii 1870-1898 a purtat numele de „Orient”. În anul 1898 a fost cumpărat de 
statul român care l-a folosit câţiva ani ca pasager pe linia Brăila-Galaţi. În anul 
1902 a fost transformat şi amenajat ca yacht regal. „Ştefan cel Mare” a fost cea mai 
elegantă navă din câte navigau pe Dunăre la sfârşitul secolului XIX [24]. 


Fig. 4.16. Pasagerul fluvial „Regele Carol II”, Fig. 4.17. Yachtul regal „Ştefan cel Mare”. 
realizare exclusiv românească, 1936. 


În anul 1930, parcul de nave al NFR se compunea din: 19 pasagere, 
20 remorchere, 2 şalupe, 126 şlepuri, 19 tancuri, 23 şlepuri ponton. În afara acestora, 
în flota fluvială pe Dunăre sub pavilion românesc existau la începutul anului 1940: 
52 ceamuri, 22 docuri, 6 drăgi, 12 elevatoare, 39 şalupe, aparţinând Administrației 
Comerciale a Porturilor, Serviciului Hidraulic, Direcţiunilor Docurilor Brăila şi 
Galaţi, P.A.R.I.D., Direcţiei Marinei Comerciale, Serviciului Sanitar, armatorilor şi 
societăţilor particulare [7]. Dar concurenţa companiilor străine de navigație continua 
să fie puternică, impunând o permanentă preocupare pentru dezvoltarea flotei 
fluviale româneşti, condiţie esenţială, de altfel, pentru îndeplinirea obligaţiilor ce 
reveneau României prin tratatele şi convențiile internaţionale, potrivit statutului său 
de stat suveran la Dunărea de Jos. 

Iniţiativa privată. Încă din anii premergători Primului Război Mondial, la 
dezvoltarea navigaţiei comerciale în România a contribuit şi inițiativa privată prin 
înființarea unor societăți particulare de navigaţie cu capital autohton, demers 
încurajat şi de faptul că navele statului navigau continuu şi cu rezultate apreciate. 
Cele mai importante companii private au fost: Societatea Naţională de Navigaţie 
Maritimă „România”, constituită la 27 noiembrie 1913, prima societate privată 
românească în domeniul transportului maritim, care a funcționat până în anul 1934, 

când, din cauza crizei de pe piața navlurilor, a intrat în proces de lichidare [15], 
şi Societatea „Steaua Română”, înființată în 1922, prima societate specializată în 
transportul produselor petroliere româneşti (Fig. 4.18). La acestea s-au adăugat 
societățile „Navigaţia Română”, „Generala Română”, „Loydul Maritim Român”, 
„Maritima”. Dar, dacă în domeniul transporturilor maritime numărul acestor societăți 
a fost mai mare, la Dunăre, singura cu adevărat importantă, a fost Societatea 
Anonimă Română de Navigaţiune pe Dunăre (SRD), înființată în anul 1914 [25]. 
Implicată în transportul fluvial pe Dunărea românească şi dezvoltând cu mari eforturi 
transporturile sale spre Dunărea de Sus, în special pentru produsele petroliere, SRD 
a participat într-o importantă măsură, alături de NFR, la satisfacerea necesităților 
exportului şi importului nostru pe calea apei. 

Fig. 4.18. Tancul petrolier „Steaua Română” (7615 TDW). 


4.3.4. MARINA COMERCIALĂ ROMÂNĂ ÎN AL DOILEA RĂZBOI MONDIAL 


În pofida preocupărilor existente în perioada interbelică pentru creşterea 
capacităţii de apărare a ţării şi, implicit a forțelor navale maritime, în momentul 
intrării României în război, la 22 iunie 1941, superioritatea U.R.S.S. în ceea ce priveşte 
forţele navale şi aeriene era covârșitoare. Poziţiile strategice deosebit de avantajoase 
dădeau posibilitatea marinei sovietice să stăpânească incontestabil bazinul Mării 
Negre. În această situaţie, flotele maritime şi de litoral româneşti, inferioare 
numeric şi prezentând deficienţe din punct de vedere calitativ, majoritatea navelor 
fiind vechi şi uzate, au fost obligate, cu mijloacele modeste de care dispuneau, să 
îndeplinească misiuni importante şi deosebit de grele. Odată cu intrarea României 
în război, izbucnirea ostilităților în Marea Neagră şi declanşarea bombardamentelor 
asupra portului Constanţa, trei din cele cinci nave de pasageri ale SMR — „România”, 
„Dacia”, „Regele Carol I’ — au fost transformate: primul în crucişător auxiliar şi 
navă bază atelier, iar celelalte două în crucişătoare auxiliare — purtătoare de mine. 

La bordul acestor nave au fost ambarcate echipaje mixte alcătuite din marinari 
militari şi marinari civili mobilizați pe loc. Cei trei „veterani” ai Serviciului Maritim 
Român au participat efectiv la toate misiunile militare de minare sau conveiere 
ordonate de Comandamentul forţelor navale maritime, plătite scump cu pierderea 
crucişătorului „Regele Carol I’. Alte misiuni în care au fost implicate navele 
comerciale maritime au fost: transporturi de trupe şi material de război în bazinul 
de Vest al Mării Negre şi de-a lungul litoralului, patrulări în afara zonelor minate 
de la Constanţa la Sulina şi asigurarea comunicațiilor maritime din Marea Neagră, 
participarea la Operațiunea 60.000, de evacuare a trupelor germane şi române din 
Peninsula Crimeea, în aprilie-mai 1944, la care marina comercială a participat cu 
navele: „Ardeal” (capacitate de transport 5.000 persoane); „Alba Iulia” (5.000 
persoane); „Oituz”, cargou (3.000 persoane); „Durostor”, cargou (1.500); 
„Danubius”, cargou (1.500); „România” (1.500 persoane) [26]. Până la căderea 
Sevastopolului, la 2 iulie 1942, toate misiunile de luptă din Marea Neagră au fost 
executate exclusiv cu mijloacele marinei româneşti, implicit al vechilor vapoare 
comerciale, chemate încă o dată şi, din nefericire, pentru ultima oară să servească 
țara. Au fost misiunile care au dus la pierderea majorităţii navelor SMR - pe larg în 
lucrarea [27]. Scufundarea, rechiziționarea şi capturarea navelor noastre comerciale 
în perioada operaţiunilor militare şi chiar după încetarea lor a făcut ca navele 
maritime comerciale româneşti supraviețuitoare marii conflagrații a secolului XX 
să fie: „Transilvania” şi „Basarabia”, păstrate de guvernul român la Istanbul pe 
toată perioada războiului şi readuse în ţară în octombrie 1944, „Dacia”, „Alba 
Iulia” şi „Ardeal”. Dar, nu toate au rămas româneşti. Conform prevederilor 
Convenţiei de armistițiu din 12 septembrie 1944, „Dacia”, „Alba Iulia” şi 
„Basarabia”, rebotezată de sovietici „Ucraina”, au fost oprite definitiv de URSS. 
„Transilvania” şi „Ardeal”, singurele rămase din cele 16 unităţi care alcătuiau 
parcul naval al SMR la începutul conflagrației, şi-au reluat cursele în anul 1946, în 
cadrul societăţii „Sovromtransport” (SRT). Și la Dunăre, războiul a schimbat 
vechea stare de lucruri. La sfârșitul ostilităților situația navigaţiei fluviale române 
era precară, iar reorganizarea şi refacerea au fost un proces lent şi dificil. 


4.4. TRANSPORTURILE NAVALE ÎN PERIOADA DE LA AL DOILEA 
RĂZBOI MONDIAL PÂNĂ ÎN ANUL 1990 


4.4.1. NAVIGAȚIA COMERCIALĂ A ROMÂNIEI ÎN PRIMUL DECENIU 
POSTBELIC (1945-1954) 


Sfârşitul războiului mondial și ocuparea României de către trupele sovietice 
au provocat şi în domeniul transporturilor navale, al navigaţiei maritime şi fluviale 
româneşti, al porturilor naţionale, subordonarea față de interesele economice ale 

Uniunii Sovietice pentru o perioadă de un deceniu [28]. Potrivit Convenţiei de 
armistițiu din 12 septembrie 1944, navele de comerţ româneşti, care se găseau atât 
în apele naționale, cât și în cele străine, urmau să fie supuse controlului operativ al 
Înaltului Comandament Aliat (Sovietic), pentru folosirea lor în interesul aliaţilor. 
În urma tratativelor, care au avut loc la Moscova în perioada 27 aprilie—3 mai 1945, 
au fost semnate mai multe acorduri între România și URSS, între care un Acord de 
colaborare economică, pe baza căruia s-au înfiinţat ulterior societățile mixte 
sovieto-române — SOVROM. Între 1945-1952 au fost create 16 astfel de societăţi, 
între care şi Societatea sovieto-română de navigație „Sovromtransport”. Aceasta avea 
ca scop administrarea şi exploatarea de transporturi fluviale şi maritime, folosirea 
porturilor fluviale şi maritime româneşti, organizarea de comunicaţii fluviale şi 
maritime, industria de construcții şi reparații navale, precum şi operaţiuni navale ca 
operaţiuni comerciale, în comision, pe teritoriul României şi în străinătate. În ceea 
ce priveşte regimul de navigație, Comisia Superioară de Navigaţie a avizat favorabil 
ca navele aparținând „Sovromtransport” să navigheze sub pavilion românesc. În 
privinţa parcului de nave fluviale civile, la 23 august 1944 acesta număra 
96 de unităţi cu propulsie proprie, totalizând 36.111 CP (pasagere, remorchere, şlepuri, 
tancuri petroliere) şi 512 unităţi fără propulsie, totalizând o capacitate de transport 
de 431.431 tone (şlepuri, ceamuri, tancuri). La 1 martie 1945, după cedarea 
primului lot de nave conform articolului 11 al Convenţiei de armistițiu, în folosința 
economiei naționale româneşti au rămas 14 unități cu propulsie (6.632 CP) şi 232 
unități fără propulsie (217.403 tone capacitate de transport), ceea ce a însemnat 
reducerea cu aproximativ 45% a capacităţii de transport fluvial al României. 

Refacerea şi dezvoltarea flotei maritime comerciale româneşti, cu supra- 
structurile necesare, a fost un proces de lungă durată şi deosebit de dificil în 
condiţiile existenței societăţii „Sovromtransport” prin care partea sovietică a putut 
controla şi impune politica proprie în domeniul transporturilor comerciale pe cale 
maritimă. În cursul deceniului la care facem referire, în dotarea parcului de nave 
maritime au intrat numai opt nave: cargourile „Plehanov Dimitrov” (viitor „Oltenia”), 
„Fr. Engels” (viitor „Mamaia”), „Berzina” (viitor „Eforie”) şi motonavele cargouri 
„Tulcea”, „Sulina”, „Midia” şi „Mangalia” (ultimele patru tip sardex), construite în 
șantierele Turnu Severin şi Brăila. Navele erau vechi, cu capacitate de transport şi 
autonomie reduse. În anul 1954, când guvernul sovietic a transmis guvernului 
României cota sa de participare la Sovrom-uri, navele marinei comerciale au trecut 
în proprietatea Întreprinderii de Navigație Maritimă şi Fluvială NAVROM, al cărui 
parc naval număra în 1959 numai 10 unităţi, cu o capacitate totală de transport de 
34.327 TDW [15]. Procesul de reconstrucţie și dezvoltare a marinei comerciale 
româneşti a început cu anul 1960, când, în Şantierul naval Galaţi, a fost lansat 
primul cargou de 4.500 TDW -— „Galaţi” (Fig. 4.19), care a deschis seria navelor 
de acest tip construite în România. Începând de atunci, s-au alocat sume importante 
atât pentru construcţiile de nave în țară, cât şi pentru achiziționarea de nave din 
şantiere străine. 

Fig. 4.19. Cargoul „Galaţi” la lansare. 


4.4.2. MARINA COMERCIALĂ ROMÂNĂ ÎNTRE ANII 1955-1989 


În cele ce urmează, prezentăm, pe scurt, evoluţia marinei comerciale, dezvoltată, 
ca întreaga economie a perioadei, pe baza planurilor economice cincinale. Despre 
dezvoltarea Flotei maritime comerciale în perioada menţionată tratează pe larg 
lucrarea [15]; vezi şi [29]. 

Flota maritimă comercială. Între anii 1960-1965 au intrat în serviciul 
NAVROM un număr de 27 de nave de diverse tipuri: cargouri, construite la Galaţi, 
Turnu Severin şi în Iugoslavia, mineraliere de 26.102 TDW, construite în Japonia 
(Fig. 4.20), petroliere de 26.102 TDW, construite în Suedia. 

Fig. 4.20. Mineralierul ,„ Reşiţa” Fig. 4.21. Vrachierul „Tomis” 55.000 TDW, 
(fază de construcție). construit în anul 1975 la SN Constanța. 


În perioada care a urmat, în paralel cu achiziționarea de nave construite în 
şantiere din străinătate, al căror procent se va reduce semnificativ, NAVROM şi-a dotat 
parcul naval cu vapoare construite în țară. La începutul anilor '70 se putea vorbi, deja, 

despre existenţa unei flote românești de petroliere. În următorii cinci ani, parcul 
maritim comercial a sporit cu 45 de unităţi, între care: cargouri de 24.885 TDW, 
petroliere de 86.111 TDW şi primul mare vrachier de construcţie românească, 
„Tomis”, de 55.000 TDW (Fig. 4.21). Punându-se un accent deosebit pe dotarea 
flotei maritime cu mineraliere și petroliere de mare capacitate, cu nave specializate 
şi realizarea în ţară, în proporţie majorată, a instalaţiilor necesare echipării navelor, 
s-a ajuns, începând cu anii "80, la construcţia unor mineraliere de 65.000 TDW 
(„Bobâlna”, „Bărăganul”, „Băneasa”, „Baia de Criş”), a petrolierelor de 150.000 TDW 
(„Independenţa” — Fig. 4.22, „Libertatea”, „Biruinţa”), a navelor parţial universalizate 
şi a navelor destinate transportului de mărfuri generale în regim multifuncțional de 
exploatare (colete, vrac, containere). Tot acum au intrat în serviciu nave tip „Roll on — 
Roll off” (Ro-Ro), specializate în transportul vehiculelor rutiere pe roţi. Prima navă 
Ro-Ro a fost „Paşcani” (4.100 tdw), intrată în exploatare în toamna anului 1982. 
După anul 1985 au intrat în dotare noi tipuri de nave produse în ţară: petroliere de 
85.000 TDW, vrachiere de 16.400 TDW, feriboturi de 12.000 TDW (,„,Mangalia”, 
primul feribot de 12.000 TDW realizat în SN Constanţa, în ianuarie 1988) şi 
mineralierele de 165.000 TDW (,„,Comăneşti” — Fig. 4.23, iulie 1988, şi „Cărbuneşti”, 
aprilie 1989). 


Fig. 4.22. Petrolierul „Independenţa” Fig. 4.23. „Comănești” 165.000 TDW, 1988. 
150.000 TDW, 1977. 


La 31 decembrie 1989, flota de transport maritim se compunea din 311 nave cu 
6.185.101 TDW. Dintre acestea, 290, cu 5.966.261 TDW, aparţineau Ministerului 
Transporturilor, iar 11 nave, cu 218.840 TDW, aparţineau B.A.T.M. Galaţi, fiind 
date în administrare întreprinderii de comerț exterior NAVLOMAR Bucureşti. Deşi 
numărul şi capacitatea navelor s-a diversificat, procentual structura flotei se 
prezenta astfel: 53% vrachiere şi mineraliere, 24% cargouri şi 21% petroliere. Cu 
toate acestea, petrolierele aveau ponderea cea mai mare în traficul de mărfuri. Până 
la sfârşitul anului 1989, navele maritime româneşti au făcut escale în circa 1.200 
porturi de pe toate continentele. Petrolierele aduceau ţiţei din nouă ţări, Libia, 
Egipt, Siria, Iran, Irak, Algeria, Nigeria, Angola, Uniunea Sovietică, şi transportau 
produse petroliere în Italia şi ţări din Europa de Nord. Mineralierele transportau 
minereu de fier, bauxită, cocs, cărbuni ş.a. din India, Brazilia, Canada, S.U.A., 


209 


Australia, Germania, Polonia, Guineea. Cargourile duceau spre diferite porturi 
produse chimice, produse de metal, maşini, produse agroalimentare, animale vii 
ş.a. şi aduceau diferite categorii de mărfuri stabilite a fi importate. 


Fig. 4.24. Pasagerul fluvial „Carpaţi”. 


Flota comercială de Dunăre. După naționalizarea parcului de nave, la 
11 iunie 1948 (325 nave fluviale diferite, cu o capacitate de cca 200.000 tone şi cu 
o putere de tracţiune de cca 6.000 CP), în perioada anilor 1949-1950, ca şi pentru 
flota maritimă s-au pregătit condițiile materiale pentru dezvoltarea flotei fluviale pe 
baza planurilor de lungă durată (cincinale) în cadrul dezvoltării întregii economii 
româneşti. Având în vedere tradiţiile şi experienţa constructorilor noştri de nave de 
la Dunăre, s-au luat, de la început, măsuri în vederea proiectării şi construirii 
diferitelor tipuri de nave comerciale fluviale în şantierele navale autohtone. În acest 
context, trebuie subliniat faptul că dezvoltarea parcului de nave fluviale nu poate fi 
urmărită decât în strânsă legătură cu activitatea şantierelor navale: Şantierul naval 
Galaţi, Şantierul naval „Viitorul” de la Brăila, Şantierul naval Giurgiu, Şantierul 
naval Olteniţa ș.a., aproape toate navele fluviale intrate în dotare după 23 august 
1944 fiind construite în țară. Treptat, șantierele navale românești au construit cele 
mai diverse tipuri de nave, precum: tancuri petroliere, remorchere fluviale, 
pontoane tabulare de acostare, şlepuri şi ceamuri, bacuri autopropulsate, pasagere 
fluviale pentru agrement, hidrobuze ş.a. În anul 1960, pe lângă tipurile de nave 
intrate în tradiţia şantierelor a început la SN Olteniţa construirea motonavelor de 
pasageri de mare capacitate, 225 de locuri. Primele nave de acest tip au primit 
numele „Olteniţa”, lansată în 1961, şi „Carpaţi” (Fig. 4.24), lansată în 1962. În anii 
care au urmat, șantierele navale de la Dunăre au continuat să construiască nave cu 
şi fără propulsie, multe dintre ele premiere pentru navaliştii români, între care 
primele trei pasagere de 300 de locuri: „Muntenia”, lansat la 10 octombrie 1969, şi, 
respectiv, „Moldova” şi „Mehedinţi”, lansate în 1970 la Olteniţa, şi primele două 
remorchere împingătoare de 1640 CP, „Alba” şi „Avrig”, lansate în anul 1970, la 
SN Brăila. Tot acum a fost achiziționată din URSS şi prima navă fluvială cu aripi 
portante, pasagerul „Săgeata” de 64 locuri. În 1974 a fost realizată și în România 

prima navă cu pernă de aer tip amfibie, a cărei construcţie a început, practic 
(încercările erau mai vechi), în ianuarie 1973, în atelierul pus la dispoziţie de 
Institutul de Cercetare şi Proiectare pentru Construcţii Navale (ICEPRONAV) din 
Galaţi. Proiectul a fost perfecţionat în anii ce au urmat și, în august 1979, a intrat 
în serviciu, ca proprietate a Şantierului Naval Tulcea, prima navă românească cu 
pernă de aer, creată de inginerii Matei Kiraly şi Jean Popescu. Concluzionând, 
creşterea activității de transport fluvial s-a realizat atât prin dezvoltarea capacităţii 
flotei, cât şi prin îmbunătățirea gradului de utilizare a navelor. Flota fluvială 
număra în 1989 peste 650 de nave cu propulsie şi fără, cuprinzând tipuri dintre cele 
mai diverse: pasagere de 250 şi 300 de locuri, remorchere împingătoare de 1.640 şi 
2.400 CP, remorchere de manevră de 600 CP, barje fluviale de 1.000-—3.000 tone, 
barje deschise pentru minereu, piatră, nisip, nave şlep cu capace de 1.100 tone 
destinate transporturilor de cereale sau ciment, nave tip şlep-motor de 1.500 tone 
etc. Trebuie subliniat că, în paralel cu dezvoltarea construcţiilor navale, în ţară s-a 
urmărit şi extinderea majorității porturilor dunărene, asigurarea capacităţilor de 
încărcare-descărcare, de transport şi de extracție. Porturile fluviale au fost dotate cu 
utilaje moderne ca: macarale plutitoare, macarale pe pneuri sau şenile, benzi 
transportoare, autostivuitoare, autoîncărcătoare, excavatoare, elevatoare plutitoare; 
tractoare, remorci, şalupe, remorchere şi bacuri proprii, menite să înlesnească 
activitățile de încărcare-descărcare, reducând, astfel, timpii de staționare. 


Fig. 4.25. Traulerul „Galaţi”. Fig. 4.26. Navă frigorifică de transport 
de tip „Polar”. 


Flota românească de pescuit oceanic. A luat naştere în anul 1964 prin 
intrarea în exploatare a primelor două nave de pescuit oceanic, „Galaţi” (Fig. 4.25) 
şi „Constanţa”, construite în Japonia. În perioada 1968-1982 s-au achiziționat nave 
de pescuit (trauler) de tip „Atlantic-2” şi „Superatlantic”, construite în şantierele 
navale din fosta RDG şi „B-22”, „B-419” construite în Polonia. Începând din anul 
1982, în dotarea flotei au intrat nave de pescuit de tip „Superatlantic”, construite 
sub licenţă în SN Brăila. Pe măsura creşterii parcului de nave de pescuit, flota a 
fost dotată cu 12 nave frigorifice de transport de tip: „Sibir”, construite în fosta 
URSS, „„„Polar” (Fig. 4.26) şi „Cristal”, construite în SN Galaţi şi, respectiv, în 
Germania de Est. Pentru aprovizionarea operativă cu carburanți s-au achiziționat şi 
2 tancuri petroliere, construite în SN Galaţi. La sfârşitul anului 1989, flota de pescuit 

oceanic a atins punctul maxim de dezvoltare, însumând 62 de nave, din care: 48 nave 
trauler congelatoare, 12 nave frigorifice de transport, 2 tancuri petroliere. Conform 
statisticii Lloyd”s, în perioada 1985-1990, România se situa pe locul 7 în grupa 
ţărilor cu nave trauler de peste 2.500 TRB (tonaj registru brut) şi pe poziţia 5 în 
grupa țărilor deţinătoare de nave frigorifice de transport. Zonele tradiționale de 
pescuit, abordate de flota românească au fost, în ordine cronologică: Marea 
Japoniei, coasta de est a Africii (Somalia şi Mozambic), coasta de vest a Africii 
(Maroc, Sahara Spaniolă, Mauritania,, Senegal, Namibia, Africa de sud); Canalul 
Englez — sudul Angliei; coastele de sud ale Irlandei; coasta de vest a Norvegiei; 
Marea Barentz; coastele de est ale Canadei şi S.U.A. De asemenea, nave trauler 
româneşti au întreprins activităţi de cercetare în Marea Mediterană (coasta Libiei), 
Marea Roşie (coasta Yemenului), Oceanul Atlantic (coastele Argentinei) şi zona 
antarctică a Oceanului Atlantic. În anul 1990, flota de pescuit şi-a restrâns activitatea 
la nivelul unei singure zone: platforma continentală a R.I. Mauritania, activitate 
care a încetat în ianuarie 1993. În perioada 1994-1997 s-a pescuit numai cu trei 
nave trauler, la operaţiuni de congelare, în insulele britanice, iar din martie 1997 
a încetat, practic, orice activitate a flotei româneşti de pescuit oceanic [30]. 


4.4.3. ÎNVĂŢĂMÂNTUL DE MARINĂ 


Desfăşurarea învățământului de marină în România a cunoscut o serie de etape, 
în care au fost înfiinţate şi au funcționat mai multe şcoli şi institute de pregătire a 
personalului navigant şi tehnic pentru marina militară şi civilă. Prima instituţie de 
învățământ naval, Şcoala Flotilei, s-a înfiinţat în 1872 la Galaţi şi avea durata 
de doi ani. Până la acea dată, Corpul flotilei, prima unitate militară de marină 
înființată în 1862 în Principatele Unite, a avut ca instructori ofițeri pregătiți în 
şcolile navale din străinătate (Franţa, Italia, Germania) sau proveniţi din alte flote 
(Austria, Rusia). În 1881, Şcoala Flotilei s-a transformat în Şcoala Copiilor de 
Marină, cu o durată de 3 ani şi, curând, a fost dotată cu o navă şcoală, bricul 
„Mircea”. A fost prima navă şcoală a marinei militare române, construită în Anglia, 
la șantierele Thames Iron Works din Londra (1881-1882). Între anii 1882-1939, la 
bordul său s-au pregătit 40 de promoţii de ofiţeri care au activat în marina militară 
şi civilă. Tot la Galaţi au funcționat din 1893 şi alte şcoli destinate formării 
ofițerilor şi maiştrilor pentru marina militară şi comercială în plină dezvoltare. 
Informaţii mai detaliate se găsesc în lucrarea [18]. Din anul 1899, învățământul de 
marină s-a concentrat la Constanţa, constituind o unitate organică — Școlile Marinei, 
formulă care a precedat învăţământul superior de marină. În 1909, Şcoala de aplicaţie 
a devenit Școala Navală Superioară, pentru ca în anul 1920 să se înfiinţeze Şcoala 
Navală, care a funcţionat la Constanţa până în 1948. În anul 1939, a sosit în ţară şi 
noua navă şcoală a Marinei, velierul „Mircea”, construit la Hamburg, în șantierele 
„Blhom und Voss”, între anii 1938—1939 (Fig. 4.27). 

Fig. 4.27. Nava Şcoală „Mircea” (II), la sosirea în ţară, 17 mai 1939. 


În martie 1948, şcolile Marinei au fost unificate. Noua instituţie s-a numit 
iniţial Școala Navală şi Şcoala de Maiştri, iar din decembrie acelaşi an, Școlile 
Marinei Militare. În 1950, Şcoala de maiştri de marină a fost desființată, iar elevii 
trecuţi la secţia de ofițeri. Şcoala a fost denumită Școala de Ofițeri de Marină, iar 
din 1953, Școala Militară de Marină. Începând cu anul şcolar 1954/1955 aceasta 
s-a transformat în Școala Superioară de Marină cu durata de şcolarizare de 4 ani. 
Începând cu anul şcolar 1959/1960 a fost reînființată Secţia Marinei Comerciale 
(punte şi tehnică), măsură benefică atât pentru marina civilă, cât şi pentru cea 
militară. La 1 ianuarie 1969, institutul a fost transformat în Școala de ofițeri activi 
de marină „Mircea cel Bătrân”, cu aceeaşi durată de şcolarizare, dar fără statut de 
învățământ superior. În 1972 a luat ființă Institutul de Marină Civilă, având statut 
de instituție de învățământ superior cu personalitate juridică, pentru pregătirea 
ofiţerilor din marina comercială. În anul următor, prin fuziunea acestor două unități 
de învățământ (militar şi civil) a fost înființat Institutul de Marină „Mircea cel 
Bătrân”, cu statut de învăţământ superior, în subordinea Ministerului Apărării 
Naţionale, care a funcționat până în 1990, când a fost transformat în Academia 
Navală „Mircea cel Bătrân”. La 6 februarie 1990, Facultatea de Electromecanică 
Navală şi Facultatea de Navigaţie a Marinei civile (1.200 studenţi şi 54 de profesori) 
au trecut din cadrul Institutului de Marină „Mircea cel Bătrân”, aflat în subordinea 
Ministerului Apărării Naţionale, la Ministerul Învăţământului, înființându-se Institutul 
de Marină Civilă, cu sediul în municipiul Constanţa, astăzi Universitatea Maritimă 
din Constanţa — UMC. 

4.4.4. ÎNVĂŢĂMÂNTUL ÎN DOMENIUL CONSTRUCŢIILOR NAVALE 


Bazele acestuia au fost puse în anul 1951, odată cu înființarea Institutului 
Mecano-Naval, la Galaţi, care a cunoscut o serie de reorganizări succesive, dar care, 
ca Facultate de Mecanică în cadrul Institutului Politehnic din Galaţi (din 1955) sau 
în cadrul Universităţii din Galaţi (din 1974) a rămas singura facultate din România 
ce asigura pregătirea tehnică superioară necesară cercetării, proiectării şi construcției 
navelor şi structurilor marine. În anul 1990, la Galaţi s-a înfiinţat Facultatea de 
Nave şi Inginerie Electrică, care a funcționat sub această denumire până în anul 
2002, an în care s-a produs separarea celor două domenii şi s-a creat Facultatea 
de Nave. Din anul 2009, Facultatea de Nave a devenit Facultatea de Arhitectură 
Navală, în consens cu denumirea facultăților similare din lume. Facultatea de 
Arhitectură Navală este unică în România şi are ca principal criteriu de performanţă 
pregătirea arhitecților navali recunoscuţi pe plan mondial. 

Institutul de Cercetare şi Proiectare pentru Construcţii Navale — ICEPRONAV. 
A fost înființat la Galaţi în anul 1966, având la bază experienţa serviciilor de proiectare 
existente în perioada interbelică în șantierele navale româneşti (în special la Şantierul 
Naval Galaţi — SN Fernic) şi a Institutului de Proiectări Navale-IPRONAV 
Bucureşti, a cărui activitate a fost preluată de institutul gălăţean nou înfiinţat. În 
perioada 1966-1989, ICEPRONAV a deținut monopolul în România în domeniul 
proiectării şi cercetării în domeniul construcţiilor navale. Toate navele construite în 
România în această perioadă au fost proiectate de ICEPRONAV, exceptând unele 
nave de export care s-au construit după proiectul armatorilor. Din 1990, ICEPRONAV 
desfăşoară o intensă activitate externă, semnând contracte de colaborare cu firme 
străine pentru cumpărarea unor echipamente performante în domeniul sistemului 
informatic integrat de proiectare — producţie și management, pentru proiectarea de 
execuție completă a unor cu pentru beneficiar extern ş.a. Astăzi, Institutul Icepronav 
Engineering SRL Galaţi este o companie privată de proiectare, cercetare și inginerie 
tehnologică pentru construcții navale din România, care din 2002 este membră a 
grupului International Contract Engineering (ICE), din Marea Britanie, deținând 
98,3% din acţiunile companiei. 


4.5. TRANSPORTURILE NAVALE DUPĂ ANUL 1990 


Flota comercială în procesul de tranziție (1990-1995). În cele trei decenii 
de când au demarat construcțiile navale (1960-1990), cel puţin din punct de vedere 
al capacităţii de transport a Flotei maritime, România a reuşit să reducă substanţial 
din diferenţele istorice avute faţă de marile puteri maritime ale Europei, în 1989 
țara noastră situându-se pe locul 9 în rândul statelor deţinătoare de flote maritime 
în Europa. După 1990, evoluţia flotei comerciale maritime a fost marcată atât de 

moştenirea unor factori care au influenţat negativ activitatea flotei până în anul 1989, 
cât şi de şocul descentralizării unor structuri din Ministerul Transporturilor, de vidul 
legislativ creat ca urmare a abrogării subiective a unor acte normative, reducerea 
drastică a importului şi exportului de marfă, la care s-au adăugat dispariţia monopolului 
flotei în derularea acestora, liberalizarea transportului internațional, lipsa unei strategii 
clare privind rezolvarea numeroaselor probleme apărute în acest sector de activitate, 
condiţiile în care s-au angajat diversele forme de cooperare cu parteneri români şi 
străini, schimbările din conducerea companiilor ş.a. [31]. Pentru restructurarea flotei 
s-au pronunţat la începutul anului 1990 factorii de răspundere din conducerea 
Departamentului Transporturilor Navale (DTN) şi a flotei maritime. Procesul a 
demarat cu reorganizarea flotei care a prevăzut divizarea Întreprinderii de Exploatare 
a Flotei Maritime NAVROM în trei companii de navigație independente: NAVROM, 
ROMLINE şi PETROMIN, dar fără a se fi întocmit un studiu de fezabilitate în 
acest sens. Flota maritimă a fost lăsată, la nivel de companie, să se descurce potrivit 
unor principii de piață liberalizată, fără a exista încă mecanismele interne ale acestei 
piețe (piaţă de capital, bursa de mărfuri, bănci specializate, instituţii specializate 
de asigurări), situaţie în care companiile au adoptat strategii de redresare diferite. 
O etapă din complexul proces de tranziţie pe care l-a parcurs şi flota maritimă 
comercială a fost privatizarea managementului naval. Lipsurile financiare care n-au 
permis soluționarea rapidă a numeroaselor probleme tehnice cu care se confrunta 
flota maritimă, blocajul economic, dar şi dorinţa unor specialişti din transporturile 
navale de a se angaja pe drumul economiei de piaţă, asumându-și riscurile inerente ce 
decurgeau de aici, au determinat începutul procesului de privatizare a shipping-ului 
românesc. Prima companie privată care a reuşit să preia în anul 1991, în contract de 
bare boat, două nave, „Romanaţi” şi „Zimnicea”, a fost societatea CONAV SRL. 
Exemplul activității profitabile a acestei companii a fost urmat şi de alte societăți, 
numărul acestora ridicându-se, la începutul anului 1995, la circa 80. Dar, dată fiind 
situația în care se găsea flota la începutul anilor '90, cooperarea companiilor de stat 
cu societățile particulare s-a dovedit profitabilă pentru cele dintâi. 

Situaţia Marinei comerciale române după 1995. După încercările de 
privatizare a companiilor de navigație din perioada anilor '90, navele care mai 
purtau încă pavilionul român aflate sub contracte de închiriere sau leasing la diverşi 
operatori, erau în marea lor majoritate îmbătrânite, într-o stare tehnică precară, cu 
mari probleme financiare şi cu multe datorii către bănci şi diverşi furnizori de 
servicii. Flota României, aşa cum era ea la începutul anilor 2000, figura pe Lista 
neagră a Memorandumului de la Paris (Paris MoU), organizaţie înființată încă din 
1982, având ca obiectiv eliminarea navelor sub standard, ce operează în porturile 
Europei. Vechimea navelor sub pavilion românesc a fost o componentă esențială în 
procesul de exploatare extrem de greoi, care a condus în final la renunţarea 
exploatării acestora. Acest aspect a fost factorul determinant pentru armatori şi 
operatori în economia actului de transport maritim. Vechimea considerabilă a navelor 
nu numai că a adus prejudicii din punct de vedere contractual, dar şi economic: 
cost ridicat de întreținere, consum mare de combustibil şi lubrifianţi, viteză scăzută 

de deplasare, dese întreruperi ale voiajelor pentru reparaţii, cost ridicat la piesele de 
schimb, regimul draconic al inspecțiilor Port State Control (PSC) la care erau 
supuse navele mai vechi de 15 ani în porturile europene etc. Cu timpul, armatorii 
au înţeles că nu se poate face performanţă cu aceste nave şi, cu fiecare an care a 
trecut, numărul navelor s-a împuţinat, acestea fiind rând pe rând scoase din 
exploatare sau vândute ca fier vechi, astfel încât, în primul trimestru al anului 2011, 
navele înmatriculate în Registrul matricol român erau „Eforie” (ferryboat/1991), 
navă scoasă din exploatare; „Mangalia” (ferryboat/1988), navă scoasă din exploatare. 
Flota maritimă comercială a României a fost un organism supra dimensionat, dar a 
fost doar produsul finit al efortului combinat al mai multor sectoare de activitate 
ale României: siderurgic, construcţii navale, construcții de maşini, educaţie etc. Ce 
s-a întâmplat după ce a venit Revoluţia cu flota maritimă comercială a României nu 
a fost decât consecinţa firească a ceea ce s-a întâmplat înainte de Revoluţie. Tot acest 
imens organism de shipping, apărut fără justificare comercială, doar din sistemul 
unei economii forţat industrializate, n-a rezistat în piaţa transporturilor maritime 
odată cu dispariţia subvenţiilor statului. După 1990, când România a încetat să 
evolueze economic centralizat şi nu şi-a mai permis să ofere un regim protecţionist 
transporturilor maritime, criză accentuată prin decizii manageriale neinspirate, flota 
maritimă comercială a sucombat. Este lesne de înţeles că România are nevoie de o 
flotă modernă, înscrisă în standardele tehnice şi constructive actuale care să confere 
siguranță transportului maritim în condiţii de eficiență economică dar, pentru 
realizarea unui asemenea deziderat, viitorul este, deocamdată, incert. 

În ceea ce priveşte flota fluvială a României, situaţia este diferită. Schimbarea 
regimurilor politice, efectele trecerii de la economia centralizată la economia de 
piaţă, scăderea producţiei industriale şi reducerea programului de investiţii au fost 
cauze care au provocat reducerea drastică a traficului fluvial, dar fără să se ajungă la 
dispariţia flotei comerciale de Dunăre. Embargoul impus Iugoslaviei (1992-1995) 
şi blocarea Dunării la Novisad, începând cu aprilie 2000, au fost, la rândul lor 
evenimente al căror efect s-a repercutat negativ asupra traficului fluvial, trafic care 
asigura circa 70% din veniturile companiilor de navigaţie. La aceste cauze pot fi 
adăugate neasigurarea fondurilor necesare pentru dezvoltarea şi modernizarea 
parcului de nave şi starea tehnică sub standard a celor mai multe dintre navele 
fluviale, care, fiind construite în perioada anilor *70—80, prezentau, în mare parte, 
uzură fizică şi morală avansată. În octombrie 2001, peste 80% din flota fluvială era 
gestionată de companii private. 

Capitolul 5 
ISTORIA TRANSPORTURILOR FEROVIARE 


ŞERBAN LACRIȚEANU 


5.1. ÎNCEPUTURILE TRANSPORTURILOR FEROVIARE 
PE PLAN MONDIAL 


În urmă cu aproape două secole omenirea descoperea un nou mijloc de 
transport ce avea să revoluţioneze toate domeniile de activitate: TRENUL! 

lată cum a descris acest nou şi inedit mijloc de transport Petrache Poenaru 
(1799-1875, inginer cunoscut ca inventator al stiloului), primul român care a 
călătorit cu trenul la 27 octombrie 1831 între Liverpool şi Manchester: 

„Am făcut această călătorie cu un nou mijloc de transport, care este una din 
minunile industriei secolului... douăzeci de trăsuri legate unele cu altele, încărcate 
cu 240 de persoane sunt trase deodată de o singură maşină cu aburi...”. 

Primele sisteme de ghidare ale unui vehicul datează încă din antichitate şi ele 
constau în nişte făgaşe (şanţuri) săpate în piatră pe care rulau carele greceşti şi romane. 
Transportul pe şine, fie acestea şi din lemn nu doar metalice, are o vechime mai 
mare decât cea a primelor căi ferate din Anglia, scopul inițial fiind însă acelaşi — 
uşurarea muncii oamenilor şi a activităţii de transport şi comercializare a mărfurilor, 
în special în minerit. 

Una dintre primele aplicaţii ale acestui sistem de transport apăruse încă din 
secolul al XVI-lea în minele din Transilvania. Vagonete construite în întregime din 
lemn, împinse cu braţele, circulau pe şine din lemn, iar pentru schimbarea direcţiei 
de mers erau utilizate macaze de asemenea confecţionate din lemn. Edificator în 
acest sens este inventarul minelor din Baia Mare din 10 ianuarie 1556 în care sunt 
menţionate astfel de vagonete. S-a mai păstrat chiar şi un exemplar original al unui 
vagonet din lemn, provenit de la minele de aur „Ruda 12 Apostoli” din Brad, expus 
la Muzeul Comunicaţiilor din Berlin. În Figura 5.1 este prezentată fotografia 
modelului la scară redusă a unui vagonet care rulează pe şine din lemn, reconstituit 
după modelul utilizat la minele de aur din Brad (sec. XVI) şi expus la Muzeul CFR 
din Bucureşti. În lucrarea [1] sunt prezentate diverse variante ale primelor sisteme 
de ghidare ale unui vehicul. 


Fig. 5.1. Vagonet pe şine din lemn expus la Muzeul CFR Bucureşti. 


Şinele din lemn au fost utilizate intens în carierele de piatră şi minele din 
Anglia, iar în anul 1776 englezul John Curr inventa şina din fontă, mult mai sigură 
şi mai durabilă, astfel încât la începutul secolului al XIX-lea lungimea liniilor 
industriale depăşea 1.000 km. Ca o curiozitate, trebuie menţionat că primul transport 
oficial de călători plătitori a avut loc pe linia Swansea-Mumbles, inaugurată în 
aprilie 1806 având tracţiune cu cai. 

Anul 1830 marchează un eveniment deosebit în istoria transportului pe şine: 
americanul Robert Stevens a inventat şina cu ciupercă şi talpă, adoptată ulterior de 
majoritatea administraţiilor de cale ferată. Acest tip de şină, cunoscut şi sub numele 
de „Vignole” (după numele inginerului care a introdus acest tip în Europa), este şi 
astăzi, după mai bine de 180 de ani, tipul de şină folosit de toate reţelele feroviare 
ale lumii! 

Legat de descoperirea transportului pe şine, va rămâne şi simbolul trenului, 
locomotiva cu abur. Prima locomotivă cu abur din lume a fost construită de galezul 
Richard Trevithick în anul 1803. Numită conform obiceiului vremii Tram Engine, 
locomotiva a fost realizată la forjele din Coalbrookdale şi avea o greutate în 
serviciu de 8 tf, roți cu diametrul de 915 mm, un ecartament de 917 mm, iar 
presiunea maximă a cazanului era de 10 atmosfere. O schemă a acestei locomotive 
este prezentată în Figura 5.2. Au urmat alte locomotive cu abur, mai mult sau mai 
puţin reuşite, culminând cu cea mai cunoscută, dar şi cu cea mai performantă 
realizare, cea proiectată de către George Stephenson (1741-1848), cel care a 
înfiinţat şi prima fabrică de locomotive din Anglia. Denumită Locomotion No. 1, 
locomotiva a remorcat la 27 septembrie 1825 trenul inaugural al liniei Stockton — 
Darlington. Această locomotivă, prezentată în Figura 5.3 şi care există încă în 
zilele noastre păstrată în gara din Darlington, avea două osii cuplate, o putere de 
10 CP, o greutate de 6,5 tf şi putea atinge o viteză de 19 km/h. Pentru comparaţie, 
locomotiva CFR seria 151.000, construită în anul 1942 la Uzinele Malaxa din 
Bucureşti, avea o putere de 1.800 CP, cinci osii cuplate, o greutate de 190 tf şi o 
viteză maximă de 85 km/h. 

Fig. 5.2. Locomotiva Tram Engine, prima Fig. 5.3. Trenul inaugural al liniei Stockton — 
locomotivă cu abur din lume construită Dalington remorcat de Locomotion No. 1 (1825). 
de galezul Richard Trevithick (1803). 


5.2. EVOLUŢIA CĂILOR FERATE DIN ROMÂNIA PÂNĂ 
LA PRIMUL RĂZBOI MONDIAL 


Evoluţia căilor ferate din România nu poate fi înţeleasă fără o cunoaştere a 
istoriei țării noastre, a graniţelor arbitrare impuse poporului român, cât şi a ocupaţiei 
străine, atât din partea Austro-Ungariei, cât şi a Imperiului Otoman. Botez și 
col. [2] prezintă primele încercări de edificare a unei reţele de cale ferată pe 
teritoriul țării noastre. 

Precum în Anglia, primele căi ferate au apărut pe teritoriul de astăzi al țării 
noastre în zonele unde se dezvoltase industria minieră şi apoi siderurgică. Prima şi 
cea mai veche cale ferată de pe rețeaua CFR a fost deschisă în Banat, la 
1 noiembrie 1856, între Oraviţa şi portul dunărean Baziaş (62,5 km). Folosită 
pentru transportul cărbunelui, linia a fost prelungită ulterior până la Anina, 
important centru minier al Banatului. 

Astăzi, calea ferată Oravița—Anina este cea mai spectaculoasă din România, 
atât din punct de vedere al traseului şi peisajului, cât şi din punct de vedere al 
materialului rulant şi al condiţiilor de exploatare specifice, unice pentru ţara 
noastră. O imagine sugestivă pentru frumuseţea acestei linii de cale ferată este 
prezentată în Figura 5.4. O imagine amplă a istoriei și rolului economic și social al 
căilor ferate bănăţene este cuprinsă în lucrarea [3]. 

lată pe scurt datele de inaugurare a primelor căi ferate din Banat, prezentate 
schematic în Figura 5.5: Baziaş-Oraviţa, 62,5 km/20.08.1854 (marfă)/01.11.1856 
(călători), (Szeged)—Jimbolia-Timişoara, 113,9 km/15.11.1857, Timişoara-Stamora 
Moraviţa-—(Jasenovo), 94 km/30.08.1858, Oraviţa-Anina, 33 km/15.12.1863, Valcani- 
Periam, 43 km/26.10.1870, Arad-Timişoara, 57,4 km/06.04.1871, Voiteni-Bocşa 
Montană, 47 km/06.09.1874, Timişoara-Caransebeş, 98 km/23.10.1876, Caransebeş- 
Orşova, 89 km/20.05.1878, Kikinda Mare-Becicherecul Mare, 70,7 km/08.07.1883. 

Fig. 5.5. Schema reţelei de căi ferate din Banat, cea mai densă din ţară. Distanţele între localităţi 
şi calea ferată nu depăşesc 10 km! 


Tot în Banat a mai existat prima cale ferată electrificată pentru transport public 


de pe actualul teritoriu al României, care din păcate astăzi este desființată: Calea 
ferată electrică cu ecartament 1.000 mm Arad Podgoria-Ghioroc-Radna (Pâncota), 

inaugurată la 10 aprilie 1913. Imaginea unui tren care a circulat pe această linie, 
compus din două automotoare electrice şi şase remorci, este prezentată în Figura 5.6. 
Tensiunea de alimentare era de 1.500 V curent continuu, iar linia a funcţionat cu 
materialul rulant original până în anul 1991. 


Fig. 5.6. Tren pe calea ferată electrică cu Fig. 5.7. Locomotiva nr. 20 HARANGOD care 
ecartament îngust Arad-Podgoria (1977). a circulat pe căile ferate din Transilvania (1857). 


În Transilvania, introducerea şi construcţia căilor ferate au avut un susţinător 
important în persoana lui George Barițiu care, începând cu anul 1862, a publicat o 
serie de articole în special în „Gazeta Transilvaniei”. În această activitate a fost 
susţinut şi de alte personalităţi româneşti din Transilvania, cum ar fi dr. loan Raţiu, 
un mare luptător pentru drepturile românilor şi Dimitrie Moldovan, consilier al 
Cancelariei aulice transilvănene. Spre deosebire de Banat, unde StEG a deţinut 
supremaţia în construcţia şi exploatarea căilor ferate, majoritatea căilor ferate din 
Transilvania au fost construite de societăţi maghiare şi exploatate apoi de MÁV. 
Principalele societăţi de cale ferată, premergătoare „operatorilor” feroviari de astăzi, 
care au deţinut şi parc propriu de locomotive, automotoare şi vagoane au fost 
următoarele: 

> Căile Ferate din vecinătatea Tisei (TvV), care a construit şi exploatat liniile: 

— (Szajol)-Curtici-Arad, 143 km, inaugurată la 25.10.1858. 
— (Piispokladâny)-Episcopia Bihor-Oradea, 68 km inaugurată la 24.04.1858. 

O locomotivă care a circulat pe aceste linii este prezentată în Figura 5.7. 

> Prima Cale Ferată din Transilvania (EEV), care a construit şi exploatat liniile: 
Arad-Ilia-Deva-Simeria-Alba Iulia (211,1 km), inaugurată la 22 decembrie 1868 
şi ramificaţia Simeria-Petroşani (78,7 km), deschisă circulaţiei la 28 august 1870. 

> Căile Ferate Ungare de Est (MKV), care a construit şi exploatat liniile 
Cluj-Oradea, 152 km/7 septembrie 1870, Alba lulia-Războieni- Târgu Mureş, 
111 km/20 noiembrie 1871, Teiuş-Mediaş, 62 km/6 mai 1872, Mediaş-Sighişoara, 
39 km/12 iulie 1872, Copşa Mică-Sibiu, 45 km/11 octombrie 1872, Sighişoara- 
Braşov, 129 km/1 iunie 1873 şi Cluj-Războieni, 69 km/14 august 1873. 

> Căile Ferate Ungare de Nord Est (MEKV), care a construit şi exploatat 
liniile: (Debrecen-Nyrâbrâny)-Carei, 10 km/25 iunie 1871, Carei-Satu Mare, 36 km/ 
25 septembrie 1871, (S.A. Ujhely)-Valea lui Mihai frontieră, 8 km/7 ianuarie 1872, 

(Bustyahăza)-Halmeu frontieră-Satu Mare, 24 km/16 iunie 1872, (Bustyahăza)- 
Câmpulung pe Tisa-Sighetu Marmaţiei, 15 km/4 decembrie 1872. 

> Căile Ferate Unite Arad — Cenad (ACSsEV), care a construit şi exploatat 
liniile: Arad-Sebiş (89,8 km), inaugurată succesiv pe tronsoanele Arad-Sântana-— 
Pâncota, 41,3 km/1 februarie 1877, Pâncota-lIneu, 21,3 km/10 mai 1877 şi Ineu- 
Sebiş, 27,2 km/25 septembrie 1881 şi Arad-Brad, inaugurată succesiv pe tronsoanele 
Pădureni Arad-Sântana, 23 km/25 decembrie 1887, Ineu-Cermei, 13,6 km/5 ianuarie 
1889, Sebiş-Gurahonţ, 22,6 km/5 decembrie 1889, Gurahonţ Hălmagiu, 25,9 km/ 
7 noiembrie 1895 şi Hălmagiu-Brad, 28,8 km/6 decembrie 1896. 

> Căile Ferate Someşene (Szvv — CFS), care a construit şi exploatat liniile 
Apahida-Dej, 47 km/15 septembrie 1881, Dej-Ocna Dej, 3 km/9 august 1882, Dej- 
Bistriţa, 61 km/3 mai 1886, Dej-Jibou-Zalău, 98 km/1 octombrie 1890 şi Bistriţa— 
Bistriţa Bârgăului, 29 km/17 noiembrie 1898. 

Una dintre cele mai celebre căi ferate din Transilvania a fost cea care făcea 
legătura între Caransebeş şi Haţeg. Deşi linia îndeplinea toate cerinţele unei căi 
ferate secundare de interes local, a devenit cunoscută şi chiar celebră datorită porțiunii 
de 19 km dintre Sarmizegetusa şi Bouțari, echipată cu cremalieră sistem Abt (Fig. 5.8 
şi 5.9), necesară pentru a învinge declivităţile de 50%o din zona staţiei Porţile de Fier. 


Fig. 5.8. Tren de călători remorcat de o locomotivă seria Fig. 5.9. Cremalieră pe linia 
40 D pe linia Subcetate-Bouţari în anul 1976, cu doar Subcetate-Bouţari (1976). 
doi ani înaintea sistării circulaţiei pe această secţie. 


Tronsonul Subcetate—-Haţeg-—Bouţari reprezentat schematic în Figura 5.10, cu 
lungimea de 38,3 km a fost inaugurat la 19 decembrie 1908. Între Bouțari (425 m alt.) 
şi Zăicani (569 m alt.) linia traversa Porţile de Fier ale Transilvaniei (alt. 692 m), 
rezultând o declivitate de 50%o şi raze ale curbelor de 250 m. Parcursul cu cremalieră 
totaliza 19 km, între staţiile Sarmizegetusa (Vârhely) şi Bouțari (Baucâr) şi era 
constituit din 4 sectoare situate între km 43+063 şi km 49+433, totalizând 5,284 km. 
Panta caracteristică era de 50%o cu o rezistenţă caracteristică de 53 kgf/t la linia 
dinţată şi 26%o cu o rezistenţă caracteristică de 30 kgf/t la linia normală. Imaginea 
unui tren de călători remorcat de o locomotivă cu roți dinţate este prezentată în 
Figura 5.8. Linia a fost închisă în anul 1978 şi apoi desfiinţată total. 

Fig. 5.11. Carte poştală în care apare şi calea ferată Cernavodă-Constanţa (1910). 


Dobrogea s-a aflat sub stăpânire otomană până în anul 1877, ceea ce va 
influenţa şi apariţia transporturilor feroviare în regiune. Prima linie de cale ferată 
din Dobrogea a fost cea dintre Cernavodă Port (Boghas Keui) şi Constanţa 
Port (Kiistendje), în lungime de 65,3 km. Această linie fusese concesionată la 
1 septembrie 1857 societăţii engleze „Danube and Black Sea Railway Kiistendje 
Harbour Company Limited” (Compania căii ferate Dunăre — Marea Neagră — 
Portul Constanţa), cunoscută mai mult sub prescurtarea DBSR. Figura 5.11 
reprezintă o carte poştală din anul 1910 în care este figurat şi traseul liniei. 

Inaugurarea liniei a avut loc la 4 octombrie 1860. 
Sosirea primului tren în porturile Cernavodă şi 
Constanţa a fost salutată de două goelete 
turceşti, frumos pavoazate, cu câte 21 salve de 
tun. Parcurgerea traseului a durat 3 ore şi 45 de 
minute, realizându-se o viteză comercială de 
16,9 km/h. Circulaţia feroviară între porturile 
Constanţa şi Cernavodă a determinat înfiinţarea 
în anul 1865 a unui serviciu local, denumit 
Local-Post care stabilea atât legătura între cele 
două puncte terminus ale liniei, cât şi cu 
serviciul poştal al companiei maritime austriece 
Lloyd. Pentru francarea transportului poştal 
Fig. 5.12. Marca poştală emisă de pe această linie, DBSR a emis în anul 1867 o 
DBSR (1867), reprezentând un tren marcă proprie de 20 parale (20 Paras), care 
la:imtrarea în Portul Constanța. a constituit prima marcă poştală europeană cu 
tematică feroviară. Desenul mărcii, aşa cum se poate vedea în Figura 5.12, 
reprezintă fidel un tren intrând în portul Constanța. 

În Principatele Unite, lipsa de capital şi de credit, lipsa industriei metalurgice 
şi a specialiştilor, precum şi dependenţa de Imperiul Otoman, au întârziat apariția 
primelor căi ferate. Încercările de construire a unor căi ferate, primele datând încă 
din 1842 (printre ele figurând şi proiectul unei căi ferate cu tracţiune animală, care 
plecând de la Mihăileni şi urmând un traseu de-a lungul văii Siretului trebuia să 
ajungă, după 380 km, până la Dunăre), au fost intensificate în deceniul 1850-1860, 
mai ales după alegerea lui Al. I. Cuza ca domnitor al Principatelor Unite, la 
24 ianuarie 1859. 

După numeroase discuţii şi tratative, construcţia primei linii Bucureşti 
(Filaret) — Giurgiu a fost concesionată la 1/13 septembrie 1865, societăţii engleze 
J.T. Barkley — J. Staniforth. La 15 octombrie 1868, domnitorul Carol I, însoţit de 
Panait Donici, ministrul Lucrărilor Publice, a inspectat întreg ansamblul lucrărilor 
liniei şi în special terasamentele de la Dăiţa şi Daia şi podul metalic peste Argeş, 
din preajma comunei Copăceni. La Frăteşti au părăsit trăsura şi au continuat 
călătoria la Giurgiu cu un tren de probă pregătit de englezul J. T. Barkley. Aceasta 
constituia prima călătorie cu trenul din Principatele Unite şi parcursul de 13 km a 
fost efectuat în 14 minute. Trenul a fost remorcat de locomotiva nr. 2 Giurgiu. 
Inaugurarea oficială a liniei Filaret-Giurgiu, cu o lungime de 67,171 km, a avut loc 
cu o mare solemnitate, la 19/31 octombrie 1869. După un sunet de corn, vechiul 
semnal de plecare, primul tren (denumit Trenul de onore Michaiu Bravul), 
remorcat de locomotiva nr. 9 Michaiu Bravul, condusă de însuşi Sir John Trevor 
Barkley, a plecat în uralele unei mulţimi entuziaste din gara Filaret la orele 10.45. 
A fost urmat, la un mic interval, de un al doilea tren (Trenul Dunărea), remorcat 

de locomotiva nr. 6 Dunărea. Primul tren, cu oficialități, a ajuns în gara Giurgiu la 
orele 12:15, iar întregul traseu de 67 km a fost parcurs cu o viteză medie de 44,8 km/h. 
Atmosfera din gara Filaret în anul 1869 este sugestiv prezentată în Figura 5.13. 


Fig. 5.13. Gara Filaret în anul 1869, într-o imagine realizată de Carol Popp de Szathmary. 


Pe peronul gării din Giurgiu, decorată cu mult gust cu ghirlande şi drapele 
tricolore, ministrul Agriculturii, Comerţului şi Lucrărilor Publice, prinţul Dimitrie 
Ghica, a oferit invitaţilor un dejun. Cu acest prilej a precizat în discursul său 
următoarele: „Înfiinţarea drumurilor ferate în România devine astăzi o realitate! 
Națiunea prin reprezentanţii săi a voit ca prima cale ferată a României să se încerce 
de stat prin propriile sale mijloace. În realizarea acestei mari voințe, guvernul 
întărit de încrederea cu care a fost onorat şi-a dat toată silinţa spre a fi la înălțimea 
unei asemenea misiuni. La apelul făcut junimei române, ea a răspuns cu grăbire şi 
astfel mai tot personalul de exploatare al liniei s-a putut compune dintre pământeni”. 
Printre călătorii de seamă ai liniei Bucureşti-Giurgiu au figurat, de-a lungul 
timpului, Marea Ducesă Olga Feodorovna (1870), principele Milan Obrenovici al 
IV-lea al Serbiei (1874 şi 1877), Marele Duce Nicolae, comandantul armatelor ruse 
în Războiul de Independenţă (1877), ţarul Alexandru al II-lea al Rusiei (1877), 
principele moştenitor al Suediei (1879) şi principele Alexandru al Bulgariei (1880). 

Pentru stabilirea unei legături feroviare între cele două provincii istorice Moldova 
şi Muntenia, respectiv între oraşele Iaşi şi Bucureşti, s-a ales un traseu pe ruta 
Roman, Bacău, Adjud, Mărăşeşti, Tecuci, Galaţi, Făurei, Buzău şi Ploieşti. Construcţia 
liniei Roman-Mărăşeşti—Galaţi-Buzău-Bucureşti (Gara de Nord) a ramificaţiei ei 
Tecuci-Bârlad, precum şi a liniei Bucureşti—Piteşti—Slatina-Craiova-Turnu Severin- 
Vârciorova, în lungime totală de 921 km, a fost concesionată la 10 septembrie 1868, 
unui consorţiu străin, reprezentat de afaceristul născut la Neidenburg — Prusia de 
Est, dr. Bethel Henry Strousberg, denumit şi „Regele căilor ferate”. Construcţia 

acestor linii, cunoscută sub numele de „afacerea Strousberg”, a adus statului român 
mari prejudicii tehnice, financiare, politice şi chiar diplomatice. 

Deschisă provizoriu, la 27 decembrie 1870, circulaţia pe linia Roman-Galaţi— 
Bucureşti (Gara de Nord — Fig. 5.14 a fost întreruptă, numai după câteva luni, 
podurile şi terasamentele liniei, prost executate, fiind distruse de ploile din 
primăvara anului 1871. În această situaţie, Camera şi Senatul român votează la 
5 iulie 1871 o lege prin care se stabilea anularea concesiunii. La 3 august 1875, a 
fost acordată englezului George B. Crawley concesiunea construcțiilor liniilor Ploieşti— 
Predeal (P.P.) şi Adjud-Târgu Ocna. Traseul liniei Ploieşti-Predeal (84,62 km) era 
mult mai dificil şi concesionarul nu a putut să respecte termenele, iar la finele 
anului 1876 a oprit lucrările. 


i 


Fig. 5.14. Fotografia Gării de Nord din anul 1873, realizată de Carol Popp de Szathmary. 


După Războiul de Independenţă, o nouă convenţie a fost acordată, în iulie 1878, 
francezului Leon Guilloux, care a terminat lucrările şi a dat în exploatare linia 
Ploieşti—Predeal, pe tronsoanele Ploiești-Câmpina (35,7 km) şi Sinaia-Predeal 
frontieră (19,4 km), la 10 iunie 1879, şi Câmpina-Sinaia (29,5 km), la 1 decembrie 
1879. Apariţia şi evoluţia transportului feroviar în provinciile istorice este prezentată 
pe larg în lucrarea [4]. 

La 31 decembrie 1896, reţeaua CFR însuma 2.879 km dintre care 2.322 
km de cale normală principală, 504 km de cale normală secundară, 21 km de cale 
largă (1.524 mm, laşi-Ungheni) şi 32,5 km de cale îngustă (1.000 mm, Crasna-—Huşi). 
Existau, de asemenea, 44 km de linii duble, construite; în perioada 1891-1895 pe 
relaţiile Bucureşti-Periş (30,117 km) şi Cucuteni-laşi (14,166 km). „Mersul 
Trenurilor” pe liniile existente în anul 1879 este prezentat în Figura 5.15. 

Fig. 5.15. „Mersul Trenurilor” valabil de la 1 aprilie 1879. 

În anul 1896, parcul de material rulant al căilor ferate române era constituit 
din 441 de locomotive (397 de locomotive cu tender separat şi 44 de locomotive- 
tender), 14 vagoane regale şi ministeriale, 854 vagoane de călători, 43 vagoane 
sanitare şi penitenciare, 23 vagoane de poştă, 70 vagoane de poştă şi bagaje, 
101 vagoane de bagaje, 5.224 vagoane de marfă acoperite, 177 vagoane-rezervoare, 
3.708 vagoane de marfă descoperite, 108 vagoane de manipulaţie, 47 vagoane 
pentru uzul administraţiei CFR şi 40 de pluguri de zăpadă. 

Evoluţia locomotivelor cu abur în vechea Românie a fost, în general, similară 
cu cea din ţările europene constructoare de locomotive, deoarece până la Primul 
Război Mondial toate locomotivele din componenţa parcului C.F.R. au fost 
fabricate în străinătate. 

După unificarea, la 1 iulie 1882, a liniilor de stat exploatate de societăţi diferite, 
parcul de locomotive CFR se compunea din 194 de locomotive (185 locomotive cu 
tender separat şi 9 locomotive-tender) cu una, două, trei şi patru osii cuplate dintre 
care: 114 locomotive de la Societatea Acţionarilor CFR, 14 locomotive de la linia 
Ploieşti—Predeal, 10 locomotive de la linia Bucureşti-Giurgiu, 4 locomotive de la 
linia de ecartament larg laşi-Ungheni şi 52 de locomotive de la guvernul rus 
(cumpărate de statul român după Războiul de Independenţă şi repartizate liniilor 
Societăţii Acţionarilor CFR, precum şi liniilor Buzău-Mărăşeşti şi Bucureşti—Giurgiu). 

La CFR, cu excepţia locomotivelor Societăţii Acţionarilor CFR, acestea au 
primit în 1882 numere şi — parțial — nume noi. Ulterior, au fost efectuate şi alte 
numerotări, dintre care ultima şi cea mai importantă a avut loc în 1894. Începând 
cu anul 1890, datorită sporirii traficului şi a lungimii căilor ferate în exploatare, 
CFR a introdus în exploatare locomotive noi, tip C-n2 (84 bucăţi) şi D-n2 
(16 bucăţi), destinate în special remorcării trenurilor de marfă. Locomotivele au 
fost comandate în baza condiţiilor tehnice stabilite şi întocmite de Biroul de studii 
A II al Serviciului Central de Ateliere şi Material Rulant (Serviciul A). Fabricaţia a 
fost încredinţată unor fabrici de locomotive renumite la acea vreme: Henschel & 
Sohn-Cassel, Société Franco-Belge, Ernesto Breda Milano, Hanomag şi Graffenstaden. 
Locomotivele tip C-n2 au fost introduse pe liniile cu profil uşor, aveau diametrul 
roților motoare şi cuplate de 1.330 mm şi puteau atinge o viteză maximă de 
55 km/h. În lucrarea [4] se prezintă parcul de locomotive utilizat de CFR până la 
Marea Unire din anul 1918. 

Războiul pentru cucerirea independenţei de stat a României, purtat în 
perioada 1877-1878 alături de Rusia împotriva Imperiului Otoman, a marcat un 
moment deosebit în istoria ţării, în procesul de formare a României moderne, în 
desăvârşirea unităţii naţionale şi de stat a poporului român. 

La data declanşării războiului ruso-turc (1877), liniile de cale ferată din 
România însumau 1.229,8 km şi aveau în dotare 149 locomotive cu tender separat. 

După înfrângerile armatelor ruse la Plevna şi pasul Șipka, din iulie şi august 
1877, şi când exista pericolul ca întreaga armată rusă din Bulgaria să fie respinsă 
spre Dunăre, la solicitarea directă a împăratului Rusiei şi a Marelui Duce Nicolae, 
avea să intervină, salvator, armata română. La 31 iulie 1877, Marele Duce Nicolae 
adresa, din Târnovo, principelui Carol, următoarea telegramă cifrată: 

„Turcii, adunând cele mai mari mase de trupe la Plevna, ne zdrobesc. Rog să 
faci fuziune, demonstraţie şi dacă se poate să treci Dunărea cu armata, după cum 
doreşti. Între Jiu şi Corabia demonstraţia aceasta este neapărat necesară pentru 
înlesnirea mişcărilor mele.” 

Prelungirea campaniei din Bulgaria a impus crearea unei linii de aprovizionare 
mai sigure, astfel încât, la 15 septembrie 1877, s-a început construcţia căii ferate 
militare Frăteşti-Zimnicea, instalarea unui bac cu abur pentru trecerea Dunării între 
Zimnicea şi Sviştov şi prelungirea legăturii feroviare pe malul bulgăresc pe relaţia 
Teker Dere (Sviştov)-Târnovo (Veliko Târnovo). Construcţia liniei militare Frăteşti— 

Zimnicea s-a derulat în perioada 15 septembrie 1877 — 3 decembrie 1877 şi a fost 
dată în exploatare, după cucerirea redutelor nr. 1 şi 2 Griviţa, Bucova şi Opanez, 
căderea Plevnei (28 noiembrie/10 decembrie 1877) şi predarea lui Osman Paşa în 
mâinile bravei armate române. La întoarcerea sa din Bulgaria, la 5/17 decembrie 
1877, împăratul Alexandru al Rusiei a circulat cu primul tren al liniei Zimnicea- 
Frăteşti, iar de aici şi-a continuat călătoria spre Bucureşti şi apoi spre Petersburg. 
Într-o gravură realizată în anul 1877 (Fig. 5.16), este prezentată staţia Zimnicea şi 
lucrări executate pe această linie (castel de apă, pod din lemn şi clădirea staţiei). 


Fig. 5.16. Staţia Slobozia de pe linia Frăteşti-Zimnicea în anul 1877. 


5.3. MARILE REALIZĂRI INGINEREȘTI FEROVIARE 
ŞI CREATORII LOR 


5.3.1. ROATA ÎNARIPATĂ DEVINE SIMBOLUL CFR (1880) 


La 23 aprilie 1880 s-a înfiinţat Direcţiunea Princiară a Căilor Ferate Române 
prin Decretul Princiar 1248/1880 semnat de către Prinţul Carol I şi publicat în 
Monitorul Oficial, de la această dată fiind cunoscut acronimul „CFR”. Prin aceasta, 

statul român a preluat exploatarea liniilor „Societăţii Acţionarilor Căilor Ferate 
Române”, răscumpărate la 26 ianuarie 1880, şi astfel s-a intrat cu adevărat în 
era românească a transportului feroviar. Vechile iniţiale CFR de pe vagoanele 
„Societăţii Acţionarilor C.F.R.” au fost completate cu roata înaripată, creându-se 
astfel emblema simbolică ce şi-a extins aplicabilitatea la toate liniile exploatate 
de stat şi a devenit simbolul Căilor Ferate Române. Primul director general al 
„Direcţiunii princiare a Căilor Ferate Române”, denumită — de la 10 mai 1881 — 
„Direcţiunea Regală CFR” şi apoi, de la 6 martie 1883, „Direcţia Generală CFR” a 
fost în perioada 1880-1883 colonelul Ştefan Fălcoianu. În jurul acestei direcții 
aveau să se unească, la 1 iulie 1882, liniile de stat Bucureşti Filaret-Giurgiu (B.G.), 
Iaşi-Ungheni, Ploieşti-Predeal (P.P.) şi Buzău-Mărăşeşti, la 30 octombrie 1888, 
linia Suceava/Burdujeni-Roman şi ramificaţiile Paşcani-laşi şi Vereşti-Botoşani 
(iniţial sechestrate de la societatea LCJE şi apoi răscumpărate de statul român la 
22 ianuarie 1889), iar la 26 septembrie 1895 şi linia Cernavodă Port-Constanţa 
Port (cumpărată de statul român, la 10 decembrie 1882, de la societatea Danube 
Black Sea Railway şi unificată cu restul reţelei, la 26 septembrie 1895, după 
construcţia podurilor dunărene). 

Printre primii directori generali ai Direcţiei Generale CFR au figurat mari 
personalităţi, precum inginerii Ştefan Fălcoianu (1880), Constantin Olănescu (1883), 
George Cantacuzino (1883-1888), Gheorghe Duca (1888-1895), Anghel Saligny 
(1895-1899), Emil Miclescu (1899-1908), Alexandru Cottescu (1908-1917), 
Alexandru Perieţeanu (1917-1918, 1918-1919 şi 1927), Alexandru Mareş (1918) 
şi Cezar Mereuţă (1933-1936). 

La 31 decembrie 1896, reţeaua CFR însuma 2.879 km dintre care 2.322 km 
de cale normală principală, 504 km de cale normală secundară, 21 km de cale largă 
(1.524 m, laşi-Ungheni) şi 32,5 km de cale îngustă (1.000 m, Crasna — Huşi), 
iar parcul de material rulant al căilor ferate române era constituit din 441 de 
locomotive, 14 vagoane regale şi ministeriale, 854 vagoane de călători, 43 vagoane 
sanitare şi penitenciare, 23 vagoane de poştă, 70 vagoane de poştă şi bagaje, 101 
vagoane de bagaje, 5.224 vagoane de marfă acoperite, 177 vagoane — rezervoare, 
3.708 vagoane de marfă descoperite, 108 vagoane de manipulaţie, 47 vagoane 
pentru uzul administraţiei CFR şi 40 de pluguri de zăpadă. 


5.3.2. PRIMA CALE FERATĂ REALIZATĂ PRIN „MINTEA, INIMA 
ŞI BRAȚELE NOASTRE” (1881) 


O etapă deosebită în evoluţia căilor ferate române a fost marcată de începerea, 
în 1879, a construcţiei de către statul român a liniei Buzău-Mărăşeşti (88,588 km), 
prima linie de cale ferată proiectată şi construită de ingineri români. Realizată prin 
forțe proprii, ea a demonstrat, prin înalta calitate a construcţiei, că România 
nu avea nevoie de specialişti străini pentru a-şi extinde reţeaua feroviară. 

Coordonatorul execuţiei liniei a fost inginerul inspector general Dimitrie Frunză 
(absolvent al Şcolii Naţionale de Poduri şi Şosele din Paris), iar printre şefii de 
secţie ai lucrărilor au figurat inginerii şefi Gr. Dumitrescu-Tassian, Pandele Țeruseanu, 
Leonida Pancu şi N.A. Şuţu, precum şi inginerii Scarlat Ottulescu, Ion Baiulescu, 
D. Militeanu, Gr. Stoenescu şi C.M. Mironescu. Studiul şi construcţia liniei Buzău- 
Mărăşeşti au durat 25 de luni (1 mai 1879 — 1 iunie 1881) şi, după ce a fost dată în 
circulaţie la 13 iunie 1881, a fost inaugurată şi în mod solemn la 30 octombrie 1881. 
O imagine de epocă a staţiei Mărăşeşti împreună cu personalul acesteia este prezentată 
în Figura 5.17. 


MĂRĂSEŞTI Gara 


într-o imagine de la începutul secolului XX. 


Despre acest important eveniment, ziarul „Timpul” relata următoarele: 

„În ziua de 18/30 octombrie se inaugurează prima linie de drum de fier 
construită în ţara românească prin ea însăşi, prima linie de drum de fier ce leagă 
direct Moldova cu Muntenia. Deci, şi sub raport economic şi din punct de vedere 
politic, ziua de 30 octombrie 1881 rămâne o dată memorabilă”. 

Inaugurarea oficială a liniei Buzău-Mărăşeşti a avut loc în prezenta regelui 
Carol I şi a reginei Elisabeta, a ministrului Lucrărilor Publice N. Dabija şi a 
numeroşi invitaţi. Trenul inaugural a fost remorcat de locomotiva nr. 1 „Unirea”, 
frumos împodobită cu crengi de brad şi stejar. Cu ocazia serbărilor liniei Buzău- 
Mărăşeşti, cei 34 de ingineri prezenţi în staţia Focşani au decis „A se constitui 
Societatea de ingineri şi arhitecţi, indigeni sau străini, în scopul de se menţine în 
curentul dezvoltării ştiinţei, comerţului şi industriei din celelalte ţări şi a căuta a 
le pune în raport cu trebuinţele ţării, prin o discuţiune întinsă în sânul societăţii”. 
Constituirea societăţii, cunoscută sub denumirea de Societatea Politehnică, a avut 

loc ulterior, în ziua de 6 decembrie 1881, în sala de clasa I-a a Gării de Nord, 
sub preşedinţia inginerului inspector general Dimitrie Frunză, fostul director al 
construcţiei liniei ferate Buzău-Mărăşeşti. 


5.3.3. MARII INGINERI ROMÂNI CREATORI Al TRANSPORTURILOR 
FEROVIARE 


Principalele personalităţi care au marcat dezvoltarea căilor ferate românești 
în perioada lor de început sunt menționate succint în cele ce urmează. O prezentare 
mai amplă a activităţii acestora se găsește în Anexa 1 „Personalități ale ingineriei 
românești”. 

Ștefan Fălcoianu. Colonelul ing. Ştefan Fălcoianu a fost primul director al 
CFR şi a deţinut această funcţie în perioadele 23 aprilie 1880 — 15 aprilie 1883. Cu 
o pregătire profesională solidă, a dat dovadă de calităţi deosebite în funcții de 
organizare şi de conducere, ceea ce a determinat numirea sa ca primul director al 
Căilor Ferate Române. 

Anghel Saligny. Inginerul Anghel Saligny a avut o contribuţie majoră în 
realizarea reţelei de cale ferată din România. Cunoscut în principal pentru realizarea 
podului de la Cernavodă (1895), Anghel Saligny a participat la construcția şi 
proiectarea căilor ferate Ploieşti-Predeal, Adjud-Târgu Ocna, Bârlad-Vaslui, 
amenajarea porturilor Brăila şi Galaţi (primele silozuri din beton armat construite 
în lume), construcția podului mixt de cale ferată şi şosea de la Cosmeşti. A fost 
director general al CFR (1895), membru titular al Academiei Române (1897) şi 
preşedinte al Academiei Române (1907-1910), director al lucrărilor din Portul 
Constanţa (1899), director al Direcţiei Generale a Porturilor şi Căilor de Comunicaţie 
pe apă (1901), ministru al Ministerului de Lucrări Publice (1918-1919). 

Elie Radu. Proiectele şi lucrările realizate de Elie Radu au fost dintre cele 
mai diverse, de la căi ferate (Câmpina-Doftana, Bacău-Piatra, Feteşti-Cernavodă, 
Focşani-Odobeşti, Craiova- Calafat, Buda-Slănic. Târgovişte-Pietroşiţa, Târgu 
Ocna-Ghimeş, Comăneşti—Moineşti, Piteşti-Curtea de Argeş), construcţii civile, 
şosele transcarpatice (Lotru-Câineni, Târgu Ocna-Slănic, Comăneşti-Palanca) 
Moroieni-Sinaia) şi poduri de cale ferată şi rutiere. 

loan Baiulescu. A participat la construcţia căii ferate Buzău-Mărăşeşti, 
Făurei-Feteşti, Bârlad-Vaslui. În perioada 1901-1911 a ocupat funcţia de Şef al 
Serviciului de Întreţinere din cadrul Direcţiei Generale CFR. 

I.G. Duca. La 1 iulie 1874 a fost numit primul director numit al unei linii 
a statului român, laşi-Ungheni, aceasta fiind prima organizare de conducere 
românească a unei exploatări feroviare sub control autohton, iar la 10 aprilie 1888 
trece în funcţia de Director General al CFR, funcţie pe care o va deţine timp de 
7 ani, până în anul 1895, dând dovadă curaj şi spirit reformator pentru acea 
perioadă de început a căilor ferate în România. 

Theodor Dragu. Inginerul Theodor Dragu poate fi considerat, fără a greşi, 
părintele Atelierelor CFR. Lui Theodor Dragu i se datorează şi introducerea la CFR 
a frânei automate cu aer tip Westinghouse, îmbunătăţirea substanţială a încălzirii 
vagoanelor de călători prin utilizarea aburului în locul sobelor May-Pape, înlocuirea 
iluminatului vagoanelor cu lămpi cu ulei de rapiţă Lafaurie Potel cu lămpi cu gaz 
extras din reziduurile de păcură, precum şi a indicatorului de viteză tip Hausshălter 
şi introducerea arderii mixte cărbune-—păcură în focarele cazanelor locomotivelor, 
prin utilizarea unui pulverizator (injector) de concepţie proprie. 

Gheorghe Cosmovici. Acesta a inventat cutia de unsoare etanşă, cu un sistem 
ingenios de ungere, adoptată ulterior şi de administraţia de cale ferată franceză, 
precum şi un nou tip de injector pentru arderea păcurii în focarele cazanelor 
locomotivelor cu abur. 

Mihail Râmniceanu. A proiectat şi construit 380 km de căi ferate şi a colaborat 
la construirea altor 820 km, calea ferată de munte Râmnicu Vâlcea-Râul Vadului, 
fiind un exemplu de referinţă în domeniul construcției căilor ferate montane. 


5.4. CĂILE FERATE ROMÂNE ÎN PERIOADA PRIMULUI RĂZBOI 
MONDIAL 


Participarea României în Primul Război Mondial a fost determinată exclusiv 
de reîntregirea teritoriului, Ardealul, Basarabia şi Bucovina fiind sub ocupaţie 
străină. La 17 august 1916 a fost semnat Tratatul de alianță şi Convenţia militară 
dintre România şi Antantă (Franţa, Rusia, Marea Britanie şi Italia), care garanta 
integritatea teritorială a României şi dreptul de a uni teritoriile româneşti ocupate 
de Austro-Ungaria. În urma acestui tratat, la 27 august 1916, Consiliul de coroană 
al României a hotărât declararea stării de război cu Austro-Ungaria. CFR au fost 
mobilizate şi trecute în subordinea Marelui Stat Major, inclusiv căile ferate înguste 
şi cele particulare. Aspecte din activitatea feroviară din preajma şi în timpul 
Primului Război Mondial sunt prezentate în lucrarea [5]. 

Sfârşitul ostilităților pe fronturile de luptă din Europa a fost marcat de prăbuşirea 
militară a Puterilor Centrale şi semnarea la 11 noiembrie 1918 a armistiţiului cu 
Antanta. La scurt timp după aceasta, la 1 decembrie 1918, se proclama România 
Mare, prin alipirea provinciilor istorice româneşti: Transilvania, Bucovina, Basarabia, 
Herţa şi sudul Dobrogei. 

La sfârşitul anului 1918, lungimea reţelei de cale ferată din România atingea 
o lungime de 11.349 km, din care 3.805 km în Vechiul Regat, 1.188 km în Basarabia, 
611 km în Bucovina şi 5.745 km în Ardeal şi Banat. Situaţia liniilor era dezastruoasă 
în toate provinciile: lucrări de artă distruse, şine uzate, traverse putrede, balast 
insuficient, clădiri de staţii şi magazii devastate. În dimineaţa zilei de 12 noiembrie 
1918 ultimele trupe germane părăseau în grabă Bucureştiul ocupat vremelnic. 


235 


Atelierele, depozitele şi celelalte instalaţii CFR erau părăsite şi devastate, iar 
despre situaţia reţelei de cale ferată nu se ştia nimic. Prioritatea o constituia 
restabilirea legăturilor feroviare cu Moldova şi cu armatele aliate. Prima acţiune de 
recunoaştere a situației pe teren a început în ziua de 15 noiembrie 1918, când 
inginerul şef Mircea Ottulescu, însoţit de inginerul V. Stoika au plecat cu o 
locomotivă izolată din Bucureşti spre Feteşti, singura linie despre care existau 
informaţii că ar fi fost circulabilă. Călătoria până la Feteşti a durat 2 zile din cauza 
macazelor de intrare şi ieşire din staţii, care fuseseră distruse de inamic. Primele 
trenuri de călători pe distanța Bucureşti-Feteşti şi Ciulniţa-Călăraşi au circulat 
începând cu data de 18 noiembrie 1918. Restabilirea circulaţiei pe principala linie 
de legătură cu Moldova, Bucureşti-Ploieşti—Buzău, nu era încă posibilă deoarece 
armatele germane încă mai erau staționate la Ploieşti (la 22 noiembrie 1918 de abia 
s-a putut ajunge până la stația Crivina). Din această cauză, transporturile spre Moldova 
se efectuau pe ruta Bucureşti-—Feteşti—Făurei-Brăila-Barboşi, cu transbordare la 
Țăndărei, unde podul distrus nu fusese încă refăcut. Deoarece acest traseu era lung 
şi nu putea fi asigurat cu materialul rulant disponibil, la 24 noiembrie 1918 o 
comisie formată din ofiţeri români şi francezi a plecat cu un tren la Ploieşti, cu 
misiunea de a soma pe germani să se retragă de pe linia Ploieşti-Buzău-Mărăşeşti 
şi de a preda staţiile de pe parcurs. Acţiunea a fost încununată de succes, iar de a 
doua zi, linia, clădirile şi instalațiile au fost predate către CFR. 

La 1 decembrie 1918 şi-au făcut intrarea triumfală în Bucureşti-Gara Mogoşoaia, 
cu un tren special remorcat de locomotiva Pacific CFR 2237 şi constituit din mai 
multe vagoane regale, Regele Ferdinand şi Regina Maria, însoţit de generalul 
francez Berthelot. 

În conformitate cu „Parcul locomotivelor pentru cale normală, largă şi îngustă la 
l aprilie 1915”, CFR dispunea de 917 locomotive şi anume: 4 locomotive categoria 
a II-a, de ecartament larg (CFR 0001—0004, Iaşi-Ungheni); 6 locomotive categoria 
a Il-a, de ecartament îngust (CFR 001—006, Crasna-Huşi), 907 locomotive de 
ecartament normal. 

Parcul de locomotive de ecartament normal era constituit din: 7 locomotive- 
tender categoria a Il-a (CFR 02 şi 0101-0106); 75 locomotive-tender categoria 
a I-a (CFR 01, 04—074, 097-099); 19 locomotive cu tender separat categoria l-a 
(CFR 1 — 19); 135 locomotive cu tender separat categoria a I-a (CFR 20-33, 40-115, 
455-499), 549 locomotive cu tender separat categoria a III-a (CFR 500-686, 688-743, 
1001-1078, 1286-1288, 1290-1293, 1317-1330, 1351-1377, 1441-1499, 2001-2069 
şi 2501-2510); 31 locomotive cu tender separat categoria a III-a, Pacific (CFR 
2201-2231); 10 locomotive compound cu tender separat (CFR 8001-8010); 
81 locomotive cu tender separat categoria a IV-a (CFR 1500-1530, 1531-1536, 
1601-1640 şi 1701-1704). Un tabel detaliat cu parcul de locomotive menţionat mai 
sus poate fi consultat în lucrarea [6]. 

O etapă deosebită în evoluţia locomotivelor cu abur la CFR a fost marcată, 
în 1913, de introducerea în exploatare a primelor locomotive Pacific (Fig. 5.18) 

tip 2C1-h4, din seria CFR 2201-2240, construite în perioada 1913-1916, de firma 
Maffei, München. Acestea au rămas celebre în istoria CFR, atât prin eleganța 
constructivă, cât şi prin faptul că, până la apariţia locomotivelor electrice seria 
060-EA1, au avut „iuţeala maximă” de 126 km/h! 

Fig. 5.18. Locomotiva „PACIFIC”, cea mai elegantă şi rapidă locomotivă din parcul CFR. 


5.5. DEZVOLTAREA REŢELEI DE CĂI FERATE ŞI A PARCULUI 
DE MATERIAL RULANT CFR ÎN PERIOADA INTERBELICĂ 


La începutul anului 1920, situaţia CFR se înrăutăţea de la o zi la alta: traficul 
era în scădere, întârzierile trenurilor din ce în ce mai mari, disciplina era aproape 
inexistentă, iar grevele se succedau atât în ateliere, cât şi în exploatare. Pentru 
fiecare reţea de cale ferată din cele patru părţi ale ţării (Regat, Ardeal, Basarabia şi 
Bucovina) existau Regulamente şi Instrucţii de serviciu diferite, la fel ca şi limba 
folosită de personal, ceea ce îngreuna şi mai mult situaţia. Cu multă perseverenţă şi 
în urma unor instruiri şi examinări repetate, în cele din urmă s-a reuşit ca întreg 
personalul străin rămas în ţară să fie capabil sa vorbească limba română şi astfel să 
se poată unifica instrucţiile de serviciu. Astfel, a fost desfiinţată Direcţiunea Centrală 
din Cluj, unificându-se Administraţia şi înființându-se pentru Ardeal 4 Direcţiuni 
Regionale: Cluj, Braşov, Timişoara şi Arad. 

Prima măsură pentru redresarea activităţii a fost militarizarea personalului şi 
întărirea disciplinei. Pentru activarea circulaţiei au fost puse în circulaţie trenuri 
navetă, iar societăților particulare le-au fost acordate gratuit locomotive pentru a fi 
reparate pe cont propriu, în schimbul dreptului de a le utiliza timp de un an. Astfel, 
au fost reparate şi puse în circulație un număr de 350 locomotive, majoritatea 
din seriile mai vechi şi cu un număr mic de exemplare în parc. Recensământul 
locomotivelor efectuat la 1 august 1921 (care includea şi locomotivele de provenienţă 

maghiară), indica un parc total de 3.927 locomotive, din care 1.385 în serviciu, 
2.381 reparabile şi 161 pentru casare. 

În anul 1924 rețeaua de cale ferată atingea o lungime de 11.791 km, ce 
includea şi liniile duble, de garaj sau înguste. O prioritate în acei ani a constituit-o 
răscumpărarea căilor ferate particulare, care însumau 4.380 km şi aparţineau 
de 47 societăţi particulare. Prevăzută în Constituţia din anul 1923, răscumpărarea 
căilor ferate particulare s-a materializat începând cu anul 1926, în special în Banat 
şi Transilvania. Începând cu anul 1930, Căile Ferate Române sunt dotate cu 
locomotive, vagoane şi automotoare de producţie autohtonă, fabricate la uzinele 
Reşiţa, Malaxa Bucureşti, Unio Satu Mare şi Astra Arad. 


due IN EES 


Fig. 5.19. Locomotiva RESICZA, număr de fabricație 1 din anul 1872, expusă la Muzeul din Reşiţa (1972). 


Construcția de material rulant în România îşi are originile în anul 1872, când în 
cadrul Uzinelor Metalurgice din Reşiţa a fost realizată prima locomotivă cu abur. 
Construită după planurile inginerului austriac John Haswell, directorul fabricii 
de locomotive StEG din Viena, a fost destinată tracţiunii trenurilor uzinale pe linii 
înguste cu ecartament de 948 mm, Reşiţa-Bocşa-Ocna de Fier şi Reşiţa-Secu 
(pentru detalii, vezi „Istoria construcţiilor de maşini”). Locomotiva avea numărul 
de circulație „2” şi numele Resicza două osii cuplate, o putere de 45 CP şi putea 
atinge o viteză de 25 km/h. Locomotiva a funcţionat pînă în anul 1954, după care 
a fost utilizată ca generator de abur pentru o secţie a Uzinei „Industria Sârmei” din 
Câmpia Turzii. În anul 1972, restaurată şi înmatriculată cu numărul de circulaţie 
„1”, locomotiva a fost expusă în cadrul Muzeului Locomotivei Reşiţa, unde se află şi 
astăzi (Fig. 5.19). O istorie completă a Uzinelor Reşiţa este prezentată în lucrarea [7]. 

După anul 1925, importurile de material rulant au fost reduse, necesarul 
de vagoane şi locomotive fiind ulterior asigurat aproape exclusiv de către uzinele 
Reşiţa şi Malaxa. Necesarul de vagoane de marfă şi călători fost asigurat de cele 

două mari fabrici, Astra Arad (fostă Johann Weitzer, fondată 1891) şi UNIO Satu 
Mare fondată în 1911 (pentru detalii, vezi „Istoria construcţiilor de mașini”). In 
Figura 5.20 este prezentată imaginea unui vagon de călători construit la Astra Arad. 


Fig. 5.20. Vagon de călători pe 4 osii, clasa I-a, construit la Astra Arad în anii '30. 


Prima locomotivă de concepție românească realizată integral în ţară după anul 
1919 a fost construită în anul 1925 la Uzinele de Fier şi Domeniile din Reșița S.A. 
Era o locomotivă pentru ecartament îngust (700 mm) şi a fost livrată Trustului Minier 
Banatul, pentru a fi utilizată pe căile ferate miniere şi forestiere între Reşiţa şi 
Anina. Locomotiva avea numărul de circulație 14, numărul de fabricaţie 1/1925 şi 
numele „Principele Carol”. O locomotivă geamănă, nr. 15, număr de fabricaţie 2/1925 
şi numele „Principesa Elena” se află expusă astăzi la Muzeul Locomotivei din Reşiţa 
(Fig. 5.21), înmatriculată după anul 1950 în parcul Căilor Ferate Forestiere (CFR). 
Trebuie menționat că aceste locomotive utilizau în premieră abur supraîncălzit, o 
caracteristică tehnică deosebită pentru locomotivele de cale îngustă. 


Fig. 5.21. Locomotiva C.F.R. 704.402 „Principesa Elena”, cea de-a doua locomotivă construită 
la Uzinele Reşiţa după anul 1919. 

Fig. 5.22. Prima locomotivă de ecartament normal — CFR 50.243 „Regele Ferdinand” — 
construită la Reşiţa în anul 1926. 


Prima locomotivă pentru ecartament normal fabricată în România Mare a fost 
produsă tot de uzinele din Reşiţa cu numărul de fabricaţie 3 din anul 1926 şi este 
prezentată în Figura 5.22. Locomotiva cu numărul 50.243 purta numele „Regele 
Ferdinand” şi a fost pusă în mişcare la Reşiţa la 10 iunie 1926, pentru primul parcurs 
de probă, chiar de M. S. Regele Ferdinand, în prezenţa familiei regale. Predarea 
către CFR s-a făcut în mod solemn, la sediul UDR, marţi 14 septembrie 1926, în 
prezenţa ministrului comunicaţiilor G. Văleanu şi a numeroşi specialişti şi invitaţi. 
Remarcabil era faptul că toate piesele şi subansamblele locomotivei erau fabricate 
din fontă şi oţel elaborat la Reşiţa şi prelucrate în atelierele uzinei, cu excepţia unor 
aparate brevetate, ţevi şi unele piese din cupru, care au fost importate. În lucrarea [8] 
autorul acesteia prezintă pe larg toate tipurile de locomotive construite la Reșița, 
inclusiv prototipurile nerealizate. 

Urmând exemplul Reşiţei, în urma unor mari eforturi financiare şi umane, 
dar şi a unor extraordinare măsuri organizatorice, la 18 decembrie 1928, prima 
locomotivă fabricată la Uzinele Malaxa din Bucureşti ieşea pe porțile uzinei. 
Locomotiva a primit numărul de fabricaţie 1/1928 şi numele „Regele Mihai”. 
În anii următori au apărut noi tipuri de locomotive, impresionante prin mărimea, 
puterea şi eleganța lor: seria 230.000 (destinate în principal tracţiunii trenurilor de 
călători, puteau atinge o viteză maximă de 100 km/h — Fig. 5.23), 142.000, 150.000 
(cele mai moderne locomotive cu abur CFR — seria 150.000, construite între anii 
1944-1960 — Fig. 5.24) şi celebra serie 151.000 (cea mai mare locomotivă cu abur 
din parcul CFR — seria 151.000 (Fig. 5.25). Doar două astfel de locomotive au fost 
construite la Uzinele Malaxa din Bucureşti între anii 1939-1942. 

Fig. 5.23. Locomotiva cu abur CFR — seria 230.000. 

Fig. 5.24. Locomotiva cu abur CFR — seria 150.000. 


Fig. 5.25. Cea mai mare locomotivă cu abur din parcul CFR — seria 151.000. 

O monografie detaliată a Uzinelor Malaxa este prezentată în cele patru volume 
ale lucrării [9]. 

Începând cu anul 1934, la Uzinele Astra Arad şi Malaxa Bucureşti începe 
construcţia de automotoare, mai întâi transformate din vagoane pe 2 osii (putere 
120 CP şi viteza 80 km/h) (Fig. 5.26). Este de remarcat faptul ca automotoarele pe 
4 osii (putere 220 CP şi viteza 110 km/h) (Fig. 5.27) şi 8 osii (putere 220 CP şi 
viteza 110 km/h) (Fig. 5.28) ofereau un confort deosebit: aer condiționat, servire de 
băuturi şi gustări şi o viteză de circulaţie de 110 km/h, condiţii de călătorie 
comparabile cu trenurile de călători din zilele noastre. Câteva unități mai sunt în 
serviciu şi astăzi, după mai bine de 70 de ani de la fabricaţie! 


Fig. 5.28. Automotor Malaxa dublu pe 8 osii. 

5.6. CĂILE FERATE ROMÂNE ÎN TIMPUL CELUI DE-AL DOILEA 
RAZBOI MONDIAL 


În iunie 1940, URSS anexa teritoriile româneşti Basarabia, Bucovina şi Herţa. 
În urma acestor acţiuni, dar şi a Dictatului de la Viena, o mare parte din reţeaua de 
cale ferată română a trecut sub administrarea MAV (Căile ferate maghiare), 
inclusiv un număr important de locomotive şi vagoane (Fig. 5.29). Distrugerile şi 
pierderile suferite de CFR în anul 1944 s-au datorat atât aliaţilor, în prima parte, cât 
şi URSS care, pe lângă distrugerile din vara anului 1944, au capturat şi un 
important număr de locomotive şi vagoane, pe lângă cele preluate „oficial”. 

Fig. 5.29. Schema rețelei C.F.R. în anul 1938. 


5.7. PERIOADA DE LA AL DOILEA RĂZBOI MONDIAL 
PANA IN ANUL 1990 


La 12 septembrie 1944 a fost semnată Convenţia de Armistițiu între guvernul 
român şi guvernele URSS, al Marii Britanii şi cel al SUA. În urma semnării acestui 
document, România a pus la dispoziţia şi sub controlul înaltului comandament sovietic, 
întreaga sa reţea de căi ferate (7.986 km) şi materialul rulant de care dispunea 

la 12 septembrie 1944 (52.614 vagoane şi 2.377 locomotive), precum şi 80% din 
capacitatea de reparaţii şi amenajări vagoane şi locomotive (în cadrul obligaţiilor 
rezultate din convenţia de armistițiu). 


Fig. 5.30. Tren de călători pe Valea Jiului (2017). 


Perioada de după anul 1945 a fost marcată, în principal, de extinderea reţelei 
de cale ferată (finalizarea construcţiei liniei Salva-Vişeu şi Bumbeşti-Livezeni), 
modernizarea triajelor şi a instalaţiilor de centralizare electrodinamică, construcția 
uzinelor Electroputere Craiova şi schimbarea profilului de producţie a fostelor uzine 
Malaxa, redenumite „23 August”, precum şi dieselizarea urmată de electrificarea 
rețelei CFR. Construcţia căii ferate Bumbeşti-Livezeni a început în anul 1915. 
Întrerupte de evenimentele din Primul Război Mondial, lucrările au fost reluate la 
1 martie 1924 şi au continuat până în anul 1931. Lucrările au fost reluate din nou 
la 1 august 1937 în cadrul programului de reconstrucţii noi „Mareşal Ion Antonescu”, 
în toamna anului 1941 fiind finalizate în proporţie de circa 50%. După terminarea 
războiului şi preluării puterii de către Partidul Muncitoresc Român, ca urmare a 
planului de dezvoltare a sectorului minier şi a livrării de cărbune în toată ţara, a fost 
deschis, la 1 aprilie 1948, Şantierul Naţional de Muncă „Gheorghe Gheorghiu Dej”. 
Până la 31 octombrie 1948, data inaugurării întregului traseu de la Bumbeşti-—Jiu la 
Livezeni, 7.988 de voluntari şi brigadieri au participat la lucrări, finalizate într-un timp 
record de numai şase luni. Adevărată operă inginerească, calea ferată Bumbeşti— 
Livezeni impresionează şi astăzi prin numărul şi complexitatea lucrărilor de artă 
pe o lungime de numai 31 kilometri — 35 de poduri şi viaducte, 39 de tuneluri 
şi zeci de ziduri de sprijin (Fig. 5.30). 


244 


În urma Tratatului de la Trianon încheiat la sfârşitul Primului Război Mondial, 
căile ferate din Maramureş au rămas izolate faţă de restul reţelei feroviare a României, 
singurele căi de acces fiind cele rutiere. Astfel, imediat după încetarea ostilităților 
s-a pus problema creării unei legături feroviare care să lege nordul Transilvaniei de 
Maramureş prin Pasul Şetref, între Salva şi Vişeu. În anul 1939 a fost inaugurat 
primul tronson între Salva şi Telciu, cu o lungime de 15 km. După război, construcția 
căii ferate a fost reluată, iar pe şantier au fost mobilizați mii de brigadieri, soldaţi şi 
mineri. Tronsonul între Telciu şi Vişeu a fost finalizat între anii 1948 şi 1949, fiind 
unul dintre cele mai spectaculoase de pe reţeaua CFR, cu numeroase lucrări de artă, 
viaducte şi cinci tunele, dintre care cel mai lung măsoară 2.388 m. Inaugurarea 
liniei a avut loc la 28 decembrie 1949 în staţia Dealul Ştefaniţei. În Figura 5.31 este 
prezentat un exemplu elocvent al impresionantelor lucrări de artă de pe acest traseu. 

Fig. 5.31. Viaduct pe calea ferată Salva-Vişeu (2015). 


5.7.1. DIESELIZAREA CĂILOR FERATE ROMÂNE 


Tracțiunea Diesel la CFR a început timid, în anul 1938, cu o singură locomotivă 
Diesel-electrică de mare putere (4.400 CP), construită în Elveția pentru serviciul pe 
liniile magistrale, şi câteva locomotive Diesel-mecanice de 120 CP, pentru serviciul 
de manevră, construite de Uzinele N. Malaxa din Bucureşti. Aceste prime locomotive, 
produse în anul 1938, aveau să decidă însă întreaga dezvoltare şi extindere a 
tracțiunii diesel pe Căile Ferate Române până în anul 1990. În sprijinul acestei 
afirmații sunt cele peste 2.000 de locomotive diesel-electrice construite la Uzinele 
Electroputere Craiova şi cele circa 5.000 de locomotive produse de uzinele Malaxa 
(ulterior „23 August”). Locomotiva Diesel-electrică, tip 2-Do-l + 1-Do-2 sau 

241 + 142 (Fig. 5.32) a fost construită în anul 1938 de firma elveţiană Sulzer, în 
colaborare cu uzinele Henschel care au fabricat partea mecanică. Fiecare unitate 
era echipată cu câte un motor Diesel supraalimentat tip 12 LDA 31 de 2.200 CP 
ceea ce permitea atingerea unei viteze de 100 km/h. Cu cei 4.400 CP ai săi, 
locomotiva era cea mai puternică din Europa acelor ani. 


Fig. 5.33. Locomotiva diesel-electrică Fig. 5.34. Locomotiva diesel-hidraulică 
de 2100 CP, seria 060-DA. 040-DHB, putere 700 CP. 


Experienţa dobândită cu această locomotivă s-a concretizat în proiectul 
locomotivei Diesel-electrice CFR tip 060-DA, de 2.00 CP. Aceasta era de tip Co-Co, 
echipate cu un motor Diesel supraalimentat tip 12 LDA 28, iar primele 6 exemplare 
au fost construite şi livrate pentru CFR, în anul 1959, de consorțiul alcătuit din 
firmele Sulzer Winterthur, BBC Baden şi Schweizerische Lokomotiv- und 
Maschinenfabrik Winterthur. Acţiunea de înlocuire a tracţiunii cu abur cu tracţiune 
Diesel a fost începută în anul 1956, iar primele locomotive au fost livrate în anul 
1959 (Fig. 5.33). În lucrarea [10] sunt prezentate începuturile tracţiunii diesel 
în România. Dacă locomotivele de putere mare erau produse la Craiova, Uzinele 
N. Malaxa din Bucureşti (din 1948 Uzinele „23 August”) s-au specializat în producţia 
(cu unele excepţii) de locomotive de manevră, uzinale sau pentru serviciul pe căi 
ferate secundare. Primele locomotive diesel-hidraulice, toate de tip B-B au fost 
construite în anul 1964 (350 CP) pentru căi ferate cu ecartament îngust 760 mm, 
respectiv 1966 (700 CP) pentru căi ferate cu ecartament normal (Fig. 5.34). 

5.7.2. ELECTRIFICAREA CĂILOR FERATE ROMÂNE 


În anul 1950 a fost aprobat planul de electrificare a ţării şi crearea sistemului 
energetic naţional. Era prevăzută în continuare şi electrificarea principalelor căi 
ferate din România. Concomitent cu aceste preocupări, în cadrul Institutului de 
Căi Ferate Bucureşti — Facultatea de Mecanică (înfiinţat în anul 1948) în anul 
universitar 1951/1952 sunt susţinute de conf. ing. Nicu Condacse primele cursuri 
de locomotive electrice. Acesta fusese trimis încă din anul 1944 de Direcţia Generală 
CFR în Germania, la specializare în domeniul electrificării. În conformitate cu 
recomandările Congreselor UIC de la Annency (1951) şi Lille (1955) s-a hotărât 
pentru electrificarea căilor ferate române sistemul în curent alternativ monofazat 
27.000 V/50 Hz, iar primul tronson ce urma să fie electrificat a fost ales cel mai 
greu de pe reţea, Braşov-Predeal, de pe magistrala Bucureşti- Ploieşti-Predeal- 
Braşov. Studiile şi proiectele pentru electrificare au fost realizate de un colectiv din 
cadrul I.P.C.F. Bucureşti. 

Data începerii efective a lucrărilor de electrificare a căilor ferate române 
poate fi considerată ziua de 27 decembrie 1960, când primul stâlp metalic de 
electrificare (cu numărul de ordine 69) a fost montat în staţia de cale ferată Predeal. 
Lucrările de electrificare pe tronsonul Braşov-Predeal au fost terminate în anul 
1963. În lucrarea [10] sunt prezentate începuturile tracțiunii electrice în România. 

Fig. 5.35. Locomotiva CFR seria 060-EA. 
Inaugurarea oficială a tracţiunii electrice (pentru probe) pe tronsonul Braşov-— 


Predeal a avut loc la 9 iunie 1963. Exploatarea comercială între Braşov şi Predeal 
a început la 9 decembrie 1965, când prima locomotivă electrică — seria 060-EA, 

tip Co-Co, produsă de firma ASEA din Suedia (Fig. 5.35), a circulat pe această 
secţie. În 1966 (la 20 aprilie) se termina electrificarea tronsonului Predeal-Câmpina 
(20 aprilie 1966), iar la 16 februarie 1969, de ziua CFR-iştilor, primul tren remorcat 
de o locomotivă electrică sosea în staţia Bucureşti Nord. Lucrările de electrificare 
au continuat în ritm susţinut pe principalele magistrale de pe reţeaua CFR, astfel 
încât lungimea liniilor electrificate atinge astăzi peste 3.800 km. 


5.7.3. METROUL BUCUREŞTEAN 


Realizare de prestigiu a ştiinţei şi tehnicii româneşti, construcția metroului 
bucureştean a început în anul 1975, iar după numai 4 ani primul tronson în lungime 
de 8,1 km între staţiile Semănătoarea şi Timpuri Noi era inaugurat cu mare fast în 
prezenţa conducerii de partid şi de stat de atunci. Ultimul tronson dat în folosință a 
fost Jiului-Parc Bazilescu, la 1 iulie 2011. Ramele de metrou au fost proiectate şi 
realizate integral în ţară (Fig. 5.36), la Întreprinderea de vagoane Arad (L.V.A.). 
Vagoanele de metrou au următoarele caracteristici tehnice: lungimea cutiei vagonului 
18,6 m, lungimea unei rame (2 vagoane cuplate) 38 m, lăţimea 3,1 m, diametrul 
roților 900 mm, greutatea vagonului 36 tf, viteza maximă constructivă 100 km/h şi 
viteza de exploatare 75 km/h. Alimentarea se efectuează prin „şina a treia” montată 
lateral, în consolă, la o tensiune de 750 V curent continuu. Capacitatea de transport 
este de 200 călători, din care 34 pe scaune. În total, la Arad, au fost construite 252 
rame de metrou (între anii 1979 şi 1992, fabricaţia fiind sistată). 

Fig. 5.36. Ramă de metrou construită de Întreprinderea de Vagoane Arad. 

5.8. ACTIVITATEA DE CERCETARE ȘI PROIECTARE 
ÎN DOMENIUL FEROVIAR 


La 8 ianuarie 1929 a fost înfiinţat Institutul Tehnologic CFR. Acesta avea 
7 laboratoare, cu domenii de lucru în chimia anorganică, uleiuri, vopsele, materiale, 
metalografie, combustie şi materiale de construcţii. Institutul a avut diverse forme 
de organizare şi denumiri: 1951-1959, Institutul de Cercetări CFR; 1959-1966, 
Institutul de Cercetări Transporturi şi Telecomunicaţii, 1966-1969, Institutul de 
Cercetări Căi Ferate (ICCF), 1969-1974, Institutul de Studii și Cercetări 
Transporturi (ISCT), 1974-1993, Institutul de Cercetare şi Proiectare Tehnologică 
în Transporturi — ICPTT. Începând cu anul 1993, activitatea de cercetare feroviară 
se va desfăşura în cadrul Regiei autonome Registrul Feroviar Roman — REFER. În 
anul 1998 se înfiinţează Autoritatea Feroviară Română (AFER), care s-a constituit 
prin preluarea REFER, la care s-a adăugat personalul Inspectoratului Feroviar 
din Ministerului Transporturilor. 


5.9. ÎNVĂŢĂMÂNTUL SUPERIOR UNIVERSITAR FEROVIAR 


Prima formă de organizare a învățământului tehnic superior în ţara noastră 
datează din anul 1851, în timpul domniei lui Barbu Știrbei, când a fost înființată Școala 
de Poduri și Șosele. Dezvoltarea învățământului tehnic continuă prin înfiinţarea, în 
anul 1920, a Școlii Politehnice Bucureşti, realizată prin transformarea vechii Şcoli 
Naţionale de Poduri şi Şosele. În 1948 s-a înfiinţat Facultatea de Căi Ferate în 
cadrul Institutului de Construcții, iar în anul 1953 se înființează Institutul de 
Căi Ferate. În anul 1959 Institutul de Căi Ferate se uneşte cu Institutul Politehnic 
București şi se înființează Facultatea de Transporturi, cu specializările autovehicule 
rutiere, material rulant de cale ferată, tehnologia transporturilor și telecomenzi 
feroviare. O secţie de material rulant de cale ferată funcționează și în cadrul 
Facultăţii de Mecanică din cadrul Universităţii Politehnice Timişoara. 


5.10. CĂILE FERATE ROMÂNE DUPĂ 1990 


Acum aproape 150 de ani era inaugurată linia Bucureşti — Giurgiu, prima cale 
ferată construită pe teritoriul Principatelor Unite, dată în exploatare la 31 octombrie 
1869. Lungimea actuală totală a liniilor de cale ferată din România este de peste 
22.000 km, această cifră incluzând şi liniile duble, liniile de garaj sau din triaje. 

Începând cu anul 1998, CFR a fost împărţită în trei mari companii feroviare, CFR 
Infrastructură, CFR Marfă şi CFR Călători, schimbare care nu a adus însă 
revirimentul scontat. În plus, desele schimbări la nivelul conducerii Ministerului 
Transporturilor, cât şi ale celor trei companii feroviare, au condus la o stare de fapt 
total necorespunzătoare a transportului feroviar în ţara noastră. Anul 2011 a însemnat 
şi apariția primilor operatori feroviari privaţi, care au devenit treptat concurenţii 
companiilor de stat. 

Fig. 5.37. Locomotiva electrică „Phoenix”. 


În ultimii ani, este de remarcat contribuţia în acest domeniu a unor companii 
româneşti care au dezvoltat tehnologii şi soluţii tehnice de mare complexitate în 
domeniul feroviar, cum ar fi SOFTRONIC Craiova, RELOC Craiova sau ASTRA 
Vagoane Arad. Încheiem această prezentare a transporturilor feroviare din România 
cu câteva realizări ce atestă performanţele tehnice şi inginereşti ale specialiştilor 
feroviari români şi care ne dau speranţă într-un viitor demn de istoria şi tradiția 
Căilor Ferate Române. În Figura 5.37 este o fotografie a locomotivei electrice 
„Phoenix” cu reglaj pe joasă tensiune şi chopper pentru acţionarea motoarelor de 
curent continuu, fabricată la SOFTRONIC Craiova. Locomotiva are o putere 
nominală de 5.100 kW şi poate atinge 200 km/h. 

În Figura 5.38 este o imagine a ramei electrice „Hyperion”, o realizare deosebită 
a pregătirii inginereşti şi tehnicii româneşti. Aceasta a fost concepută şi construită 
integral de SOFTRONIC Craiova, tren ce poate rivaliza cu orice produs similar 
european! Trenul compus din 4 vagoane este primul cu podea joasă produs în 
România, are 176 de locuri şi poate atinge viteze de 160 km/h. 


250 


Fig. 5.38. Rama electrică „Hyperion”. Fig. 5.39. Trenul „Transcarpatic”. 


În Figura 5.39 este o imagine a trenului „Transcarpatic” realizat de Astra 
Vagoane Arad, compus din vagoane cuşetă şi de dormit de înalt confort, dotate cu 
cabine de duş individuale, WI-FI, sisteme audio-video pentru divertisment. 


5.11. TENDINŢE ÎN TRANSPORTUL FEROVIAR 


Un pas important pentru viitorul transporturilor feroviare l-a constituit 
aprobarea de către Guvernul României a Master-Planului General de Transport, 
document strategic care stabileşte principalele direcții de dezvoltare a infra- 
structurii de transport din România până în anul 2030, pentru toate modurile de 
transport: rutier, feroviar, naval, aerian şi multimodal. Documentul conţine liniile 
generale de dezvoltare a infrastructurii de transport, sursele de finanțare, strategia 
de implementare a proiectelor, precum şi asigurarea activităţii de întreţinere şi 
reparaţii curente până în anul 2030. În acelaşi timp prezintă obiectivele strategice, 
coridoarele de transport şi variantele de implementare pentru dezvoltarea echilibrată, 
sustenabilă şi armonizată cu obiectivele strategice transeuropene a infrastructurii de 
transport de pe teritoriul ţării noastre. Reţeaua feroviară interoperabilă din România 
face parte din reţea principală TEN-T compusă din Coridorul IV Rin-Dunăre 
ramura Nord (871 km Curtici-Coşlariu- Braşov-Bucureşti—Constanţa), coridorul 
Rin-Dunăre ramura de Sud (590 km Arad-Timişoara-Craiova-București şi 
Craiova-Calafat-Frontieră — 108 km), reţeaua TEN-T Core, care cuprinde fostul 
Coridor IX Giurgiu-Bucureşti şi Ploieşti-Suceava (Paşcani-laşi), Teiuş-Dej- 
Suceava-Siret şi Timişoara-Stamora Moraviţa — 1.087 km, TEN-T Comprehensive 
care cuprinde Arad-Oradea-Halmeu, Cluj-Episcopia Bihor, Dej- Satu Mare, 
Beclean pe Someş-Siculeni-Adjud, Filiaşi—Simeria, Bucureşti-Piteşti—Sibiu-— 
Vinţul de Jos, Buzău-Făurei-Galaţi şi Făurei-Feteşti — 1.373 km. O infrastructură 
performantă, adaptată la cerinţele actuale pe plan european, va avea ca efect viteze 
şi capacităţi de transport sporite, siguranţă şi confort pentru călători. Nu trebuie 
omisă nici importanţa şi caracterul strategic al transportului feroviar şi, nu în 
ultimul rând, impactul foarte redus asupra mediului. 

De aceea sunt necesare eforturi susținute, atât din partea Statului Român, al 
Ministerului Transporturilor, cât şi a asociaţiilor profesionale şi nonguvernamentale 
pentru o continuă dezvoltare şi modernizare a Căilor Ferate Române. 


Ilustraţiile sunt din colecția: Ing. Ilie Popescu Fig. 5.2, 5.3, 5.7, 5.11, 5.12, 5.13, 5.14, 5.15, 
5.16, 5.17, 5.25, 5.30, 5.34, 5.35, 5.36, 5.37; Ing. Mircea Dorobanţu Fig. 5.1, 5.20, 5.21, 
5.22, 5.23, 5.26, 5.29; Ing. Gabriel Mărgineanu Fig. 5.18, 5.19, 5.24, 5.27, 5.28; 
Ing. Şerban Lacriţeanu 5.4, 5.5, 5.6, 5.8, 5.9, 5.10, 5.31, 5.32, 5.33, 5.34, 5.38, 5.39. 

Capitolul 6 
ISTORIA AUTOVEHICULELOR 


MIRCEA OPREAN, CRISTIAN ANDREESCU, 
NICU DUMITRACHE, ANGHEL CHIRU, MARIUS BĂŢĂUŞ 


6.1. ÎNCEPUTURILE AUTOMOBILULUI PÂNĂ LA 
PRIMUL RĂZBOI MONDIAL 


Cu 2.500 de ani înainte de Cristos sunt semnalate roți realizate din două 
discuri semicirculare din lemn, acoperite la exterior probabil cu piele [1]. Primul 
inventator de vehicul cu autopropulsie, poate cel mai inventiv om din lume, a fost 
Leonardo da Vinci, care a conceput un vehicul pus în mişcare printr-un sistem de 
arcuri şi roți dințate. De teama Bisericii, el nu a îndrăznit să-l şi realizeze practic şi 
şi-a ascuns desenele. Ele au fost descoperite recent şi în 2004 o echipă de cercetători 
în Florența a construit vehiculul respectând cu strictețe detaliile tehnice din schițele 
lui da Vinci (Fig. 6.1). Deși se mișca încet şi era greu de controlat, maşina funcționa! 


Fig. 6.1. Vehiculul autopropulsat Fig. 6.2. Vehiculul cu aburi cu trei roți 
al lui Leonardo da Vinci [2]. proiectat de N.J. Cugnot [5]. 


Cel mai vechi vehicul cu roţi de lemn, dar care se deplasa pe şine de lemn, 
considerat cel mai vechi vehicul pe şine din istoria tehnicii românești, este Vagonetul 
de la mina de aur de la Brad — Barza, din secolul al XVI-lea. Originalul se află la 
Muzeul Comunicaţiilor din Berlin [3]. 

Abia după peste 200 de ani de la invenţia lui da Vinci apar primele vehicule 
propulsate de forţa vaporilor de apă. 


Prima realizare practică a fost executată după proiectul inginerului francez 
Nicolas-Joseph Cugnot, între anii 1769 şi 1771, vehicul cu 3 roţi, denumit Fardier, 
cu roata din faţă motoare (Fig. 6.2) [4]. 

Începând din 1820, mai mulţi ingineri britanici (Julius Griffith — 1821, 
John Hill — 1824, Walter Hancock — 1831) au realizat trăsuri cu aburi, unele 
tipuri fiind folosite în serviciu regulat [4, 6]. 

În România, prima maşină cu aburi apare în 1838 la exploatările miniere de 
la Zlatna şi la o fabrică de cherestea din București. 

Amédée Bollée (tatăl) a construit în Franţa vehicule cu aburi remarcabile, 
începând din 1872, l'Obeissante, un break de 5 t, care a parcurs drumul Le Mans- 
Paris în 1875, şi la Mancelle, expusă la Expoziţia universală din 1878 şi care a 
făcut pentru prima dată drumul până în Austria [4]. Printre pionierii automobilului 
cu aburi s-au remarcat Albert de Dion, Trépardoux şi Leon Serpollet. Una dintre 
realizările lor este prezentată în Figura 6.3. 


Fig. 6.3. Automobilul cu aburi „De Dion Fig. 6.4. Automobilul Văsescu [10]. 
Bouton Trépardoux” 1884-1885 [7]. 


Primul român care s-a impus în istoria automobilului a fost inginerul Dumitru 
Văsescu (1859-1909). Pe când era student la Ecole Centrale din Paris, în 1880, 
a construit, cu resurse proprii, un automobil cu aburi cu performanțe notabile la 
acea vreme [8, 9]. Automobilul lui Văsescu era deschis, cu platformă joasă, având 
în spate o canapea rezervată pasagerilor amplasată deasupra rezervorului de apă, iar 
în față, cazanul cu aburi. Automobilul era echipat în faţă cu roți cu jante metalice, 
cu spiţe de oțel, iar în spate cu roţi echipate cu inele amortizoare din cauciuc, 
interpuse între jantă şi bandajul exterior de cauciuc masiv, pentru a nu transmite 
pasagerilor şocul denivelărilor când se circula pe drumurile nepietruite. Maşina nu 
avea volan de direcţie, ci o manetă amplasată în partea dreaptă a canapelei. Prin 
intermediul unei bare longitudinale, maneta vira roţile anterioare. Frânarea se realiza 
cu două sisteme de frânare, unul pe arborele de acţionare a roţilor şi celălalt pe 
bandajul roţilor posterioare. Era considerat în epocă „cel mai reuşit tren fără șine” 
(Fig. 6.4). Ulterior, automobilul lui Văsescu a fost studiat de câteva generaţii de 
studenţi de la Şcoala Politehnică din Bucureşti. 

La sfârşitul secolului al XIX-lea, firma Gardner-Serpollet a fabricat auto- 
camioane cu aburi după principiile constructive ale lui Văsescu. Două dintre aceste 

autocamioane, ce datează din anul 1895, au fost cumpărate de primăria Bucureştilor, 
pentru transport de marfă şi al gunoiului menajer. Din fericire, unul dintre aceste 
automobile (Fig. 6.5) s-a păstrat şi, în prezent, se află expus la Muzeul Naţional 
Tehnic (MNT) „Prof. ing. Dimitrie Leonida” din Bucureşti. 


Fig. 6.5. Automobilul cu aburi Fig. 6.6. Primul automobil (triciclu) cu motor 
Gardner Serpollet 1895. cu ardere internă, fabricat de Karl Benz 
în 1885-1886 [6]. 


La începutul secolului XX, inginerul N. Iliescu a construit un automobil cu 
aburi cu trei roţi, echipat cu transmisie mecanică, sistem de direcţie cu trapez 
deformabil, suspensie cu arcuri lamelare şi două sisteme de frânare (de serviciu 
şi de staționare). Automobilul putea atinge o viteză maximă de 60 km/h [8]. 

Fabricarea autocamioanelor cu aburi a continuat până aproape de cel de-al 
Doilea Război Mondial, când competiția a fost câştigată definitiv de automobilele 
echipate cu motoare cu ardere internă. Apariţia motoarelor cu ardere internă, mai 
uşoare decât sistemul de propulsie cu aburi, a determinat o dezvoltare explozivă a 
automobilului. Principiul de funcţionare al acestor motoare a fost enunțat simultan 
de 2 ingineri, francezul A. Beau de Rochas şi germanul Nikolaus Otto (1862), care 
au pus bazele motorului „în 4 timpi” (admisiune, comprimare, ardere-—destindere şi 
evacuare) pe bază de gaz [4]. Nikolaus Otto a construit şi prima motocicletă din lume. 

Primul automobil cu motor cu ardere internă, cu gaz, a fost construit de către 
inginerul belgian Jean Etienne Lenoir în 1860, la Paris, și pe care l-a botezat 
„hipomobil”, dar căruia i-au trebuit mai mult de 3 ore pentru a parcurge 10 km [6]. 
Abia la mijlocul anilor 1880 au apărut primele automobile cu motoare cu ardere 
internă cu benzină, realizate independent de către doi ingineri germani, Karl Benz 
şi Gottlieb Daimler. Automobilul lui Benz (Fig. 6.6) [6], construit în anul 1885 şi 
brevetat în anul 1886, era incontestabil mai bun (3 roți, motor dispus orizontal, 
răcit cu apă, de 958 cm, o putere de 600 W, viteza maximă de 16 km/h). Primul 
automobil comercializat în vara anului 1888 a fost o variantă îmbunătăţită a 
automobilului lui Karl Benz şi era echipat cu un motor de 1.600 cm” [11]. Abia în 
1893, Karl Benz construiește automobilul Benz Victoria cu 4 roți, după cel realizat 
de compatriotul şi concurentul său, Daimler. Acesta din urmă este, totodată, primul 
şi în ceea ce priveşte introducerea permisului de conducere a automobilului, 

întrucât la 17 iulie 1888 a depus cererea pentru permisul de a conduce „şareta uşoară 
cu patru locuri şi un motor mic”. 

La Expoziţia universală de la Paris, din 1889, Gottlieb Daimler şi Wilhelm 
Maybach au prezentat primul automobil realizat în întregime din oţel. Societatea 
Panhard-Levassor a început producția de motoare Daimler în Franţa, pe care le-au 
montat pe automobilele construite de firma Peugeot (1891) [4]. 

În anul 1888, Dunlop realizează pneul de cauciuc cu camera de aer presurizat [1]. 

Începând din 1890 numărul pionierilor din domeniul automobilistic a crescut, 
ei fiind sprijiniți de grupuri industriale puternice ca E. Delahaye, Albert de Dion etc. 
Anul 1898 este anul naşterii unor mari întreprinderi de automobile, cum ar fi cea a 
fraţilor Marcel, Fernand şi Louis Renault. În 1899 se înfiinţează Fiat în Italia, iar Daimler 
intră în Marea Britanie şi Statele Unite, printre pionierii primilor ani aflându-se 
Charles şi Frank Duryea şi Ransom E. Olds (fondatorul companiei Oldsmobile), 
urmați de Henry Ford. La Muzeul Naţional Tehnic „Prof. Ing. Dimitrie Leonida” 
din Bucureşti se află un automobil Olds Curved Dash, din anul 1901. 

Primul automobil care a depăşit granița celor 100 km/h a fost unul electric, 
cunoscut sub numele La Jamais-Contente, realizat şi pilotat de Camille Jenatzy 
(29 aprilie 1899, 105,85 km/h) [4]. 

În anul 1897 Bosch realizează aprinderea electrică cu magnetou [1]. În 1906 
Bosch deschide prima reprezentanţă la Bucureşti, firma Leonida & Co. 

Începând cu 1910 industria automobilelor cunoaşte o dezvoltare foarte 
puternică în Statele Unite ale Americii, îndeosebi în regiunea marilor lacuri, cu 
centrul la Detroit, unde H. Ford pune bazele producţiei în serie mare, începând cu 


Fig. 6.7. Primul automobil Fig. 6.8. Automobilul FN HERSTAL 1900 
fabricat în serie mare, Ford T [12]. al lui Bazil G. Assan [13]. 


În 1893, inginerul german Rudolf Diesel publică un memoriu intitulat 
Theorie und Konstruktion eines rationellen Wărmemotors zum Ersatz der 
Dampfmaschine und der heute bekannten Verbrennungsmotoren (Théorie et 
construction d'un moteur thermique rationnel, destine à supplanter la machine 
à vapeur et les autres machines à feu connues aujourd'hui). Ideile sale sunt preluate 
de societăți puternice, cum a fost Krupp, care a cumpărat licenţele şi brevetele. 

Primul motor a fost realizat și testat cu succes în 1897, la Kassel. De atunci 
succesul a fost rapid, atât în ceea ce privește utilizarea hidrocarburilor grele, cât 
referitor la reducerea gabaritului și a fumului de la evacuare, motorul devenind 
foarte atrăgător pentru transportul maritim [4]. 

Primul automobil înregistrat oficial în România, în 1900, a fost un F.N. 
(Fabrique Nationale) de 15 CP, fabricat la Liege, în Belgia, şi a aparţinut lui Bazil 
G. Assan, fiul celui care a construit în București prima moară acționată cu o maşină 
cu aburi. În 1906 erau înregistrate în România 150 de automobile dintre care cele 
mai multe erau De Dion-Bouton, Panhard și Mercedes. În 1900, Bazil G. Assan 
obține certificatul de înmatriculare nr. 1, din partea serviciului de circulație al 
capitalei, pentru primul automobil din București, cu motor cu ardere internă şi cu 
roți cu bandaje de cauciuc. Viteza de deplasare era de 7-8 km/h [3]. Acest 
automobil, un F.N. Herstal de fabricaţie belgiană, a fost donat Muzeului Naţional 
Tehnic de urmașii familiei Assan şi se află la Muzeul Sporturilor, parte integrantă a 
Muzeului Naţional de Istorie a României (Fig. 6.8). 

În 1905 Hermann Fottinger realizează transformatorul hidraulic de cuplu, 
cunoscut și ca „hidrotransformatorul Föttinger” [1]. În 1907, Renault realizează 
prima transmisie hidrostatică cu pompă şi motor cu pistoane axiale [1]. 

La Muzeul Naţional Tehnic se găsește un automobil electric fabricat în 
Germania în 1910 de firma NAG (Neue Autumobil Gesellschaft), care după mai 
bine de 100 de ani încă se mai află în funcțiune. Automobilul funcţionează cu nouă 
baterii de acumulatoare cu plumb şi a aparţinut lui Leon Furnarache, director, la 
acea vreme, al filialei din Bucureşti a fabricii de acumulatoare „Tudor”. 

La începutul secolului XX, în Statele Unite, fuseseră puse în circulaţie 34.000 
de vehicule electrice. Mobilitatea electrică ajunsese la o proporţie de 38%, cealaltă 
parte revenind maşinilor cu abur, cu 40%, şi automobilelor cu motoare termice, 
cu numai 22% [14]. Primul Război Mondial, 19141918, a cauzat o încetinire 
a dezvoltării automobilului, deoarece tânăra industrie a trebuit să se adapteze 
necesităților războiului (producţia de armament, explozivi, cartuşe, avioane, 
autovehicule speciale pentru armată etc.). 


6.2. PERIOADA DINTRE CELE DOUĂ RĂZBOAIE MONDIALE 


După încheierea războiului a început o competiție nemaiîntâlnită până atunci 
între fabricanţii de automobile. În Statele Unite ale Americii uzinele Ford au 
realizat, în 1919, 950.000 de automobile din modelul „T” (Fig. 67) [12], fiind 
primul producător din lume care a reușit să fabrice un milion de automobile într-un 
an (1922). În anul 1940, producţia anuală de automobile din SUA ajunsese la 
3.571.290 de automobile [8]. Tot atunci începe producţia de automobile cu 

transmisie automată, după brevete europene [4]. În Europa, greu afectată de război, 
producţia de automobile a fost reluată în forță, astfel că în 1922 Citroën ajunsese la 
capacitatea de a produce zilnic câte 100 de automobile. Ritm alert au înregistrat toate 
țările europene, mai cu seamă Germania (Opel, Daimler, Benz, din 1925 Ford, Auto 
Union şi, înainte de începerea celui de-al Doilea Război Mondial, Volkswagen), 
Franţa (Peugeot, De Dion, Renault), Anglia (Morris, Austin, Ford), Italia (Fiat, 
Alfa-Romeo, Lancia) şi Cehoslovacia (Hispano-Suiza-Skoda, Tatra) [8]. După 
criza mondială din perioada 1929-1932, principalii constructori încep să impună 
soluţii avangardiste, ca de exemplu: înlocuirea cuprului şi a lemnului cu oţel și 
nichel, suspensia independentă la Peugeot, roţile din față motoare și caroseria 
monococă la Citroën etc. [4]. 

În 1923, Bosch realizează prima pompă de injecție de combustibil [1]. În 
1925 este realizată prima transmisie automată cu hidrotransformator (Fottinger) şi 
cutie mecanică planetară [1]. 

În 1925 se înființează la Bucureşti primul Laborator de testare psihologică a 
conducătorilor de autovehicule de transport în comun, al treilea din lume după cele 
înfiinţate în 1921 în Franţa şi Germania [3]. În 1926, Jean Albert Gregoire şi Pierre 
Fenaille patentează articulația Tracta, prima articulație homo-cinetică, care a 
deschis producția de masă a automobilelor cu roţile din față motoare și, totodată, 
directoare. În 1927 a urmat patentul lui Alfred H. Rzeppa cu articulația Rzeppa. 
Prima articulație universală (universal joint) a fost descoperită în secolul al XVI-lea 
de Gerolamo Cardano, „articulaţia cardanică”. Abia în secolul al XVII-lea, Robert 
Hooke asociază două articulaţii cardanice pentru a realiza transmiterea mişcării fără 
variaţia de viteză (turație) caracteristică transmisiei cu o singură articulație cardanică. 

În 1934, ZF realizează prima cutie de viteze cu 4 trepte sincronizate [1]. În 
1935, Opel proiectează şi realizează prima caroserie cu structură monococă şi pe 
care o lansează în producția de masă [1]. 

Între 1936-1937 se construiesc şi intră în funcţiune Uzinele Astra de la Braşov, 
devenite, ulterior, Fabrica de Autocamioane „Steagul Roşu”. În 1938 intră în 
funcţiune prima fabrică de cauciuc, la Băicoi, astăzi fabrica Victoria, prima fabrică 
de anvelope din ţara noastră [5]. 

În 1939 General Motors fabrică în serie de masă transmisia automată hydra- 
matic (s-au produs peste 13 milioane de unităţi) [1]. 

Pe teritoriul României, producţia de automobile a început la Arad, în 1909, la 
fabrica Marta (Magyar Automobil Részvény Társaság Arad), secție a societăţii 
Astra, cu autocamioane şi autobuze (Fig. 6.9). În 1926, secţia Marta a fost mutată 
în totalitate la Brașov în cadrul Societăţii Industriale Aeronautice Române (IAR). 
Singura fabrică de automobile din România în perioada interbelică a fost uzina 
Ford-România din Bucureşti. Fabrica a fost înfiinţată în anul 1935 cu numele Ford 
România SAR, cu scopul de a fabrica elemente de caroserie de automobil şi de a 
repara automobile. 

Fig. 6.9. Autoturism fabricat pe teritoriul Fig. 6.10. Automobilul Ford V8 Sedan 
României, Marta, 1910 [15]. construit la fabrica Ford România. 


Primul automobil Ford realizat aici a fost modelul „,1935”, Ford V8 Sedan 
(Fig. 6.10), o variantă îmbunătăţită a modelului din 1932, cu motor de 65 CP, cu 
8 cilindri in V şi viteza maximă de 120 km/h [8]. În anul 1948, fabrica a fost 
naționalizată şi închisă. Tot aici, începând cu 1938 s-a fabricat un autocamion de 
3 t destinat transportului trupelor, iar un an mai târziu a început montarea 
autoturismelor Ford cu destinaţie militară şi a autocamioanelor „Ford-Marmon” cu 
aceeaşi destinație, cărora li se puteau monta șenile flexibile cu plăci metalice 
fabricate la uzinele „Concordia” din Ploieşti. 

România, în ciuda faptului că până la cel de-al Doilea Război Mondial 
industria de automobile nu a cunoscut avântul şi dezvoltarea din ţările Europei 
occidentale și SUA, a dat lumii câţiva inventatori unanim recunoscuţi ca pionieri ai 
perfecţionării automobilului. Este vorba de inginerii Aurel Persu (1890-1977), 
George (Gogu) Constantinescu (1881-1965) şi loan A. Dimitriu (1897-1975). 

Aurel Persu a construit automobilul său aerodinamic cu piese şi subansambluri 
pe care le-a găsit la acea epocă pe piaţa tehnică din Germania (Fig. 6.11). Motorul este 
de fabricație AGA AG Automobilbau cu 
patru cilindri în linie şi 20 CP, plasat 
central, cutia de viteze mecanică tip 
AGA acţionează puntea din spate prin 
intermediul unui arbore cardanic scurt, iar 
puntea din spate, datorită ecartamentului 
foarte mic, nu are diferențial. Dinamul 
şi demarorul electric sunt de fabricaţie 
„Eisemann”. Ford şi General Motors au 
solicitat cumpărarea brevetului invenției, 
dar fără să se angajeze să-l construiască, Fig. 6.11. Automobilul aerodinamic Persu [13]. 
ceea ce l-a determinat pe autor să refuze 
ofertele. În anul 1936, Aurel Persu şi-a prezentat invenţia, la Academia Română 
cu denumirea, „Automobilul aerodinamic corect”, după ce publicase în Buletinul 
Societăţii Politehnice din Bucureşti articolul Unica soluție în construcția automobilelor 
viitoare (nr. 3/ 01.08.1932). 

În epocă aproape nimeni nu a sesizat importanța formei automobilului pentru 
atingerea unor performanțe superioare. De abia după 30 de ani constructorii de 
automobile au înțeles că o formă aerodinamică este determinantă pentru a obţine 
viteze înalte și consumuri de combustibil raţionale la un automobil. 


tE CONSTANTINESCO car 
NO CLUTCH NO GEARS 


~ Only One Control =~~ 
THE 
ACCELERATOR 


A SMALLER ENGINE TO EE USED 
THE CAR FREEWHEELS AUTOMATICALLY, GIVING CONSIDERABLE ECONOMY IN PETROL 


CONSUMPTION. IT CANNOT RUN BACKWARD WHILE IN FORWARD GEAR ON 
AN UP GRADIENT. 


G. CONSTANTINESCO, 


7, GROSVENOR GARDENS —— LONDON, S.W.1. 
„mirana me. 


Fig. 6.12. Poster de prezentare a automobilului cu transmisie automată „Constantinescu” [17]. 


Gogu Constantinescu publică, în anul 1918, tratatul asupra teoriei sonicității, 
The theory of sonics. A treatise on transmission of power by vibration, în care este 
fundamentată o nouă ştiinţă, Sonicitatea, descoperită de el în 1912. Sonicitatea este 
ştiinţa referitoare la transmiterea puterii prin forţe periodice şi mișcări prin lichide, 
solide sau gaze [3]. Aplicațiile sonicităţii sunt multiple: ciocanele şi perforatoarele 
sonice, mult mai eficiente decât cele pneumatice, injectoarele sonice de motorină la 
motoarele diesel, forajul sonic etc. O invenţie remarcabilă a lui Gogu Constantinescu 
o reprezintă Convertizorul sonic de cuplu destinat, în principal, să înlocuiască 
transmisia clasică (ambreiajul şi cutia de viteze) a unui automobil, realizând astfel 
prima transmisie automată. Acesta a fost testat cu succes în 1923, pe un model 
experimental construit pe un șasiu vechi Sheffield Simplex pe care a montat un 
motor de 10 CP. Maşina avea comenzile oricărei maşini cu transmisie automată de 
astăzi, pedalele de accelerație şi de frână, pentru accelerare sau încetinire, 
şi volanul, pentru direcţie. Convertizorul era capabil de o amplificare maximă 

a cuplului de la intrare de 5 ori! Modelul experimentat putea străbate 100 mile 
(1 milă = 1,609 km) cu un galon de benzină (1 galon = 4,54 1) la o viteză de 
38 mile/h [3, 16]. În 1926, G. Constantinescu prezintă automobilul său cu transmisie 
automată la Salonul Auto de la Paris (Fig. 6.12). 

Un alt român care și-a adus contribuţia la dezvoltarea unui domeniu în 
conexiune cu automobilul propriu-zis, şi anume domeniul învăţării conducerii 
automobilului, a fost inginerul loan A. Dimitriu care, în anul 1924, a brevetat la Paris 
automobilul cu dublă comandă, prioritate absolută pe plan mondial (Fig. 6.13). 
Această invenție facilitează procesul de învăţare de către orice persoană a conducerii 
automobilului și ușurează munca instructorului. Inginerul loan A. Dimitriu a înființat 
106 şcoli de învăţare a conducerii automobilului în 17 orașe mari din întreaga Europă. 


Fig. 6.13. Automobilul cu dublă comandă (Arhiva Muzeului Naţional Tehnic). 


6.3. PERIOADA DE LA AL DOILEA RĂZBOI MONDIAL PÂNĂ ÎN 1990 


Din 1945, automobilele se integrează în viaţa socială a fiecărei ţări, utilizarea 
lor fiind în continuă diversificare. Totuşi, producerea lor necesitând mijloace 
industriale considerabile a provocat dispariţia treptată a micilor producători şi 
regruparea lor în firme mai mari. Începând cu anii 1960, în SUA erau trei mari 
grupuri (General Motors, Ford şi Chrysler, cunoscuţi ca „cei trei mari”). Acelaşi 
fenomen s-a produs şi în Europa. 

În 1944 își începe activitatea Uzina Mecanică din Câmpulung-Muscel, 
judeţul Argeş, unde, începând din 1957, s-a fabricat autoturismul de teren 100% 
românesc. Iniţial s-a început fabricaţia autoturismului de teren IMS 57 (Fig. 6.14). 
În 1959 se lansează modelul îmbunătăţit M59, în colaborare cu uzina „Vasile 
Tudose” din Colibaşi. 

Fig. 6.14. Autoturismul de teren IMS 57 [18]. Fig. 6.15. Automobilul „Malaxa” 1946 [19]. 


În 1946, la Uzinele Malaxa, devenite ulterior „23 August”, a fost conceput de 
către inginerul Petre Carp un mic automobil (Fig. 6.15). Prototipul a fost construit 
în Uzina Malaxa de la Reşiţa în colaborare cu IAR și Societatea ASAM 
(Administraţia Stabilimentelor Aviației și Marinei). Automobilul avea un motor cu 
trei cilindri în stea, răcit cu aer, inspirat de la motoarele de avion, montat în partea 
din spate. Aerul de răcire era preluat de o fantă de deasupra parbrizului și dus prin 
acoperişul dublu la motorul din spate. Automobilul avea 500 kg şi putea atinge 
120 km/h. Automobilul a fost introdus în producția de serie, dar uzina a fost 
naționalizată în 1947, iar producţia de serie a automobilului a fost oprită. 

În 1947 îşi începe producţia Fabrica de Tractoare de la Braşov, fostă IAR, 
la început cu un singur model, IAR 22 (copie a modelului Hannomag), un tractor 
de tip universal, putând fi întrebuințat ca tractor agricol, prin montarea de roți 
metalice speciale acestui scop şi ca tractor de transport cu remorcă, adaptându-i-se 
roți cu cauciucuri. Era dotat cu motor Diesel de 5.195 cm?, de 38 CP, cu 4 cilindri, 
în patru timpi, cu anticameră și dispozitiv de pornire cu benzină. 

La Fabrica de Tractoare de la Braşov, în perioada de vârf, s-au produs 
aproape 40 de modele, de la cele mai mici, de 26 CP, pentru legumicultură şi 
viticultură, până la cele de 360 CP, pentru lucrări de îmbunătăţiri funciare, 
construcții, terasamente etc. S-au construit linii de montaj pentru tractoarele 
româneşti în Egipt şi Iran, iar produsele s-au exportat în peste 50 de ţări! Tot la 
„Tractorul” s-a fabricat şi prima motocicletă românească, IAR-01, cu motor de 125 
cm: și viteză maximă de 75 km/h. S-au construit circa 20 de exemplare care au fost 
luate de URSS [21]. 

În 1953, la Întreprinderea Metalurgică de Stat (IMS), viitoarea uzină ARO, 
s-au construit 12 motociclete IMS-53, copii ale modelului britanic Norton, model 7, 
de 350 cm” şi 17 CP [21]. Începând cu 1959 s-a fabricat motoreta „Carpaţi”, după 
modelul german Simpson SR 2, la fabrica „6 Martie” Tohani din Zărneşti, în două 
versiuni, „Carpaţi” (49 cm?) şi „Carpaţi Super” (68 cm?) — Figura 6.16. Între 1971 
şi 1994 s-a fabricat motoreta „Mobra” (Motociclete — Brașov) cu motor de 50 cm: 
şi 4 CP [21] — Figura 6.17. 

Fig. 6.16. Motoreta „Carpaţi” din anul 1959 [21]. Fig. 6.17. Motoreta „Mobra” [21]. 


În 1954, la Uzinele „Steagul Roşu” din Brașov, ulterior Fabrica de Auto- 
camioane, începe fabricarea autocamionului SR 101, de 4 t, după licenţa sovietică a 
autocamionului ZIS 120 (Fig. 6.18). Autocamionul era dotat cu un motor cu benzină de 
5,55 1, cu 6 cilindri în linie. Viteza maximă era de 65 km/h, destul de redusă, chiar 
pentru acele vremuri. Îi urmează, în 1956, autocamionul SR-104, cu două punți 
motoare. În perioada 1956-1961, la aceeaşi uzină, se construiesc, în colaborare, auto- 
basculante, vehicule pentru stingerea incendiilor, autocisterne, autofurgoane etc. [8]. 

În 1955 a început să funcționeze Combinatul de cauciuc de la Jilava, care a 
fabricat şi anvelope pentru autovehicule [3]. 


A 3 <H a A 


Fig. 6.18. Autocamioane românești Fig. 6.19. Autobuzul românesc MTD [22]. 
SR-101 fabricate la „Steagul Roşu”. 


Primul autobuz românesc a fost construit la Uzina „Vulcan” din Bucureşti 
şi Atelierele Centrale ITB (Întreprinderea de Transport București), în perioada 
1955-1956, cu denumirea MTD — Mao Tze Dun (Fig. 6.19). Autobuzul avea 60 de 
locuri din care 28 pe scaune. În 1956, la Bucureşti, începe producţia de autobuze 
şi troleibuze sub marca „Tudor Vladimirescu — TV”. În anul 1957 a fost lansat în 
fabricație Autobuzul TV-1 cu 26 de locuri pe scaune şi 39 de locuri în picioare, 
iar în 1958 prima autoutilitară, TV-4. Din 1960 se lansează fabricaţia autobuzului 
TV-2, în trei versiuni, TV-2U cu destinaţie urbană (Fig. 6.20), TV-2R cu destinaţie 

interurbană şi troleibuzul TV-2E [22]. Din 1970, producţia de autobuze, troleibuze 
şi autoutilitare s-a diversificat, multe dintre acestea fiind exportate în țări din 
Africa, Orientul Mijlociu, America de Sud şi America Centrală. 

Fig. 6.20. Autobuzul TV-2U fabricat Fig. 6.21. Autocamionul SR-113 Bucegi [23]. 
la uzina din Bucureşti [22]. 


În 1960 se lansează în producţie autocamionul cu sarcina utilă de 3 t, SR-131 
Carpaţi, urmat în 1964 de cel de 5 t, SR-113 Bucegi, echipate cu motorul cu 
8 cilindri în V, de 5 | şi putere maximă de 140 CP, proiectate și realizate în totalitate 
de specialişti români (Fig. 6.21). Sistemul hidraulic de comandă a ambreiajului şi 
amortizoarele, licenţă Armstrong, erau fabricate la IPA Sibiu, parbrizul panoramic 
fabricat la Mediaş, cuzineţii bimetalici cu pereţi subțiri, licenţă Glacier, la uzina 
Rulmentul din Braşov, segmenții de compresie, cromaţi dur, la uzina din Colibaşi, 
supapa de evacuare era răcită cu sodiu, carburatoarele dublu corp licenţă Weber, 
fabricate la „Carfil” Braşov; instalația electrică şi de bord era fabricată la Electro- 
precizia Săcele, după licenţa Ducellier etc. [8]. 

În 1961, IMS Câmpulung devine UMM (Uzina Mecanică Muscel), iar din 
1964 începe fabricaţia modelului M 461 (Fig. 6.22), care, datorită performanţelor 
comparabile cu ale celor mai prestigioase modele la acel timp, a avut un succes 
remarcabil în afara României, peste 58% din exemplarele produse de-a lungul 
timpului fiind exportate [24]. 

În 1962, la Popeşti-Leordeni, lângă București, intră în funcţiune fabrica de 
anvelope „Danubiana”. Un an mai târziu începe şi exportul de anvelope pentru 
autovehicule, tractoare, motociclete şi 
biciclete [3]. 

La 6 septembrie 1966, președintele 
director general al Regiei Naţionale a 
Uzinelor Renault, Pierre Dreyfus, 
semnează la Bucureşti contractul prin 
care este acordată părții române licența 
de fabricație a modelului Renault 12. 
Începutul s-a făcut cu licența pentru 
Fig. 6.22. Autoturismul de teren M 461 montarea modelului Renault 8 Major, 

în versiune militară [25]. sub denumirea Dacia 1100 (Fig. 6.23). 

La 16 septembrie 1966, prin Hotărârea Consiliului de Miniştri, s-a stabilit amplasarea 
uzinei de autoturisme la Colibaşi, lângă Uzina de Piese Auto. 

Fig. 6.23. Autoturismul Dacia 1100 [26]. Fig. 6.24. Autoturismul de teren Aro 240 [27]. 


În 1966 se lansează proiectarea noului model de automobil de teren, ARO 
240 (Fig. 6.24), care avea să formeze mai târziu familia ARO 24, cu 5 modele de 
bază şi peste 60 variante constructive [24]. 

În 1966 începe fabricaţia autocamionului Bucegi, de 5 t, tot-teren şi a auto- 
tractorului cu şa pentru semiremorci de 13t. În perioada 1963-1969, la Brașov 
se produc, în colaborare cu alte întreprinderi româneşti, pe şasiul de St, auto- 
basculante, autovehicule pentru pompieri, autocisterne, automacarale, autogunoiere, 
autovidanjoare, autostropitoare, autofurgoane, autoateliere mobile, autovehicule 
forestiere etc. În 1967 începe fabricarea autocamioanelor de 5 t cu ampatament 
mărit, SR 113 N şi SR 113 L. Zeci de mii din aceste modele au fost exportate în 
Cehoslovacia şi China [8]. 

La 2 august 1968 se inaugurează Uzina de Autoturisme de la Colibaşi 
(devenită în iunie 1969 Uzina de Autoturisme Pitești — UAP, cu sediul la Colibași) 
cu producţia autoturismului Dacia 1100, cu motor cu cilindreea de 1.108 cm;, 
amplasat în spate şi puterea maximă de 46 CP. 

În noiembrie 1968 s-a încheiat contractul de licență-cooperare cu firma MAN din 
Germania de Vest. Autocamioanele pentru care se obținuse dreptul de fabricare şi 
vânzare erau: autocamioane cu masa totală cuprinsă între 11,2 şi 18,5 t, echipate cu 
motor Saviem 795 de 135 CP (154 CP supraalimentat), în variante constructive 4 x 2, 
4x 4,6 x 4,6 x 6, capabile să tracteze remorci cu două punți de maxim 8 t; auto- 
camioane cu masa totală între 16-42 t, echipate cu motoare MAN D 2156 de 215 CP. 

Licenţa germană mai cuprindea şi dreptul părții române de a fabrica următoarele 
subansambluri: motoarele MAN 2156 HMN înclinat şi MAN 2156 HMV orizontal, 
cutiile de viteze AK/S-5-35 şi AX/S 6-80, servodirecţia Hydro 8065, caseta de 
direcţie Gemmer GD 68 de la ZF, sistemul de frânare de la Knorr etc. Producţia 
anuală, în cei mai buni ani, a depășit 35.000 de unități, din care o mare parte o 
reprezentau autocamioanele grele cu 3 punți. 

În acelaşi an se înființează Întreprinderea de Piese Auto (IPA) din Sibiu prin 
unificarea a două unități, Uzina Elastic şi Uzina Automecanica Sibiu, profilată pe 
componente auto de suspensie, transmisii cardanice şi sisteme de frânare. 

Din 1969 uzina de la Colibaşi începe producţia autoturismului Dacia 1300, cu 
motorul dispus longitudinal, deasupra punţii din față și tracţiunea la roțile din față, 
cilindreea totală de 1.289 cm” şi puterea maximă de 54 CP (Fig. 6.25). 

În 1971 se înființează Institutul 
de Cercetare şi Proiectare Piteşti, sub 
patronajul Uzinei de Autoturisme Dacia, 
iar în 1973, Centrala Industrială pentru 
Autocamioane şi Turisme Braşov, care 
îngloba o mare parte (aproape o sută) 
dintre întreprinderile implicate în fabricaţia 

Fig. 6.25. Autoturismul românesc Dacia 1300.  autocamioanelor şi a autoturismelor 
românești. 

În 1971 intră în fabricaţie primele autocamioane de mare tonaj, după proiecte 
româneşti, SR 132 pentru transport în condiţii grele, autobasculanta AB 45-116 A 
cu sarcina utilă de 4,5 t, autocamionul 7AB-1 cu sarcina utilă de 7 t, apoi auto- 
basculanta Dac de 100 t. 

Institutul de Cercetare şi Proiectare pentru Autovehicule şi Tractoare (ICPAT) 
din Braşov, ulterior Institutul de Cercetare Științifică și Inginerie Tehnologică 
pentru Autovehicule (ICSITA), împreună cu Întreprinderea Mecanică Mediaş 
(Mârşa) şi Ministerul Apărării Naţionale au proiectat şi construit o serie de auto- 
vehicule specializate dintre care se menţionează [8]: autocamioanele Dac 665 G şi 
T şi Dac 445 cu destinație militară; autocamionul Roman 12 215 cu masa totală de 
18,5 t şi sarcina utilă de 12 t; autobasculanta Dac 16 215, cu sarcina utilă de 
16 t în benă şi capacitatea benei de 10 m’, echipată cu motoare de 215 şi 256 CP; 
autobetoniera de 5 m”; cisterne din oţel, oţel inoxidabil, poliesteri armaţi cu fibră de 
sticlă, pentru transportul lichidelor alimentare, lichidelor petroliere, CO» în stare 
lichidă, O; şi azot lichide şi sub presiune etc. 

În 1972, la Întreprinderea Mecanică de Utilaj de la Medgidia, începe fabricaţia 
primei remorci autobasculante RB 5-A de concepţie românească [3]. 

În 1973, la Fabrica de Rulmenţi de la Bârlad, începe fabricarea rulmenților 
speciali pentru autocamioanele Roman şi pentru autoturismele Dacia 1300 [3]. 

În 1974, inginerul Gheorghe Teodorescu, brevetează în ţară şi-n străinătate 
un motor cu ardere internă cu cilindree variabilă. 

În iunie 1975 se inaugurează la Bucureşti Institutul Naţional de Motoare Termice 
(NMT), care are ca obiectiv, în principal, cercetarea şi proiectarea prototipurilor de 
motoare cu ardere internă cu diferite destinații, dintre care se menționează: motorul 
1240V8DT, dezvoltat în colaborare cu AVList — Graz, Austria, pentru autocamioane, 
autobuze, tractoare industriale, locomotive, grupuri de foraj şi electrogene; varianta 
specială a motorului 1240V8DT pentru maşina de luptă a infanteriei, produs fabricat 

în sute de exemplare la Întreprinderea Mecanică Mârşa între anii 1987-1990; 
motorul 797-05 modificat, pentru automobilul blindat amfibiu 4 x 4 şi transportorul 
blindat amfibiu P418I, fabricat la IA Moreni şi exportat cu succes în mii de 
exemplare în anii '80. 

În perioada 1980-1989, la INMT, a fost realizat integral în concepţie proprie 
şi cu componente românești automobilul de foarte mic litraj Dacia 500, Lăstun, 
cu 2+2 locuri, cu motor de 499 cm, cu 2 cilindri, răcit cu aer, de 22,5 CP şi un 
consum de 3,3 1/100 km (Fig. 6.26). Au fost produse 7.000 de unităţi, până în anul 
1990, la Întreprinderea de Autoturisme din Timişoara. 


Fig. 6.26. Autoturismul de mic litraj Fig. 6.27. Autoturismul Citroën Axel 
Dacia 500, Lăstun [28]. (foto Agerpres). 


În 1976, se constituie Societatea mixtă româno-franceză Oltcit S.A., pentru 
fabricarea şi comercializarea autoturismelor de oraş de mic litraj. În 1977 a început 
construcţia fabricii de autoturisme de la Craiova, iar primul autoturism a ieşit de 
pe benzile de montaj în 1982. Modelele fabricate la Craiova au fost: Oltcit Special 
(1981-1985), Oltcit Club (1981-1995), Oltcit Club 11RL, Oltcit Club 11RM, 
Oltcit Club 12 TRS (1990-1994), Citroën Axel 11 R (Fig. 6.27) şi Citroën Axel 12 
R (1984-1990) echipate cu motoare de 1.157 şi 1.299 cm” şi Oltcit Club 12 CS, 
realizat ca prototip în 1988, dar fabricat din 1993 până în 1995 sub brandul Oltena. 

În 1977, la Întreprinderea de Tractoare şi Maşini Agricole de la Craiova 
începe fabricarea primelor tractoare agricole articulate de 180 CP, A 1800-A [3]. În 
1977, la Zalău, judeţul Sălaj, începe producţia de pneuri şi camere de aer la Fabrica 
„Silvania”. În 2001 fabrica este preluată de Michelin și devine „Michelin Zalău 
Anvelope” care, în 2017, are în producţie 130 de modele de anvelope auto. În 1978 
începe producţia autoutilitarei ARO 320 la Întreprinderea „Autobuzul” din Bucureşti, 
pe baza subansamblurilor livrate de Întreprinderea din Câmpulung [3]. 

În 1978 este prezentată autobasculanta diesel-electrică, modelul funcţional de 
100 tone (110 tone SAE) sarcină utilă, BC 170-90 B42 DE, era echipat cu motor diesel 
de 900 kW şi motoare electrice în roți, dezvoltând o viteză maximă în şantier amenajat 
de 55 km/h (Fig. 6.28). Proiectarea a fost realizată de ICPAT Braşov, ICSITA 
Braşov și INAR Braşov (Institutul Naţional pentru Autovehicule Rutiere Brașov), 
iar fabricaţia de serie şi service-ul au fost realizate de către IM Mârșa-Sibiu. 

Generatorul sincron de tracțiune, redresorul de curent continuu şi motoarele electrice 
de tracţiune pentru roţi au fost realizate la Uzina Electroputere Craiova; blocul 
electronic de comandă a transmisiei a fost proiectat de IPA București și executat de 
Întreprinderea Electrotehnica Bucureşti; acţionările electrice (contactoare de putere, 
relee etc.) au fost asigurate de către Întreprinderea Electroaparataj București, iar 
cilindrii hidraulici şi releele au fost importate. Programul de autobasculante grele 
cu tracţiune diesel-electrică cu sarcina utilă de peste 100 t s-a oprit în anul 1992. 


Fig. 6.28. Autobasculanta diesel-electrică DAC de 100 tone sarcină utilă [29]. 


În 1979, la Întreprinderea mecanică „Muscel” din Câmpulung-Muscel sunt 
fabricate primele autoturisme de teren ARO cu motor diesel [3]. 

În 1979, Mercedes şi BMW introduc controlul electronic al motorului şi al 
sistemului de control al frânării ABS [1]. 

În 1980 se lansează noua familie de automobile ARO 10, cu 4 modele de bază, 
iar doi ani mai târziu, Întreprinderea Mecanică „„Muscel” devine Întreprinderea de 
Autoturisme „ARO Câmpulung” [3]. 

În 1980, Întreprinderea Mecanică Mârşa produce autobasculanta cu şasiu 
rigid de 55 t, destinată şantierelor miniere, terasiere şi hidrotehnice. 

În 1982, la Întreprinderea de Tractoare de la Miercurea-Ciuc începe fabricaţia 
tractorului U 1010-DT, de 100 CP [3]. 

În 1983, la Fabrica de anvelope din Drobeta-Turnu Severin se fabrică, în 
premieră românească şi europeană, primele anvelope uriaşe cu diametrul exterior de 

1,6-2,7 m, lăţimea de 50-70 cm şi greutatea de 240-1.400 kg, pentru autobasculantele 
de 50 t și 100 t [3]. 

În 1984 începe fabricaţia motorului Diesel ARO L27, realizat în colaborare 
cu INMT Bucureşti, pornindu-se de la structura motorului pe benzină L25. 

În 1985, Porsche redescoperă principiul ambreiajului dublu (dual clutch) 
pentru transmisia automată mecanică la autoturisme [1]. 


Fig. 6.29. Autoutilitara Dacia 1304 [24]. 


În 1983 este lansată în fabricaţie autoutilitara Dacia 1304 (Fig. 6.29), concepută 
la Institutul de Cercetare Ştiinţifică și Inginerie Tehnologică pentru Autoturisme 
(CSITA) de la Mioveni. 

În 1989, Audi introduce injecția directă şi turbo-supraalimentarea la motoarele 
diesel pentru autoturisme [1]. În 1990 se fabrică în serie de masă transmisii 
automate cu hidrotransformator cu ambreiaj de blocare (lock-up clutch), 5 trepte 
de viteză şi comandă electrohidraulică [1]. 


6.4. PERIOADA DE DUPĂ 1990 


În iulie 1990, Citroën a decis să vândă statului român toate acţiunile pe care 
le deținea la Oltcit S.A., punându-se astfel capăt unei colaborări dificile între cei doi 
parteneri. Retragerea Citroën s-a produs în 1991. Cauzele acestei colaborări eşuate au 
fost, pe de o parte, soluţia tehnică depăşită şi nepotrivită pentru un autoturism de oraş 
(cameră de ardere semisferică şi motor răcit cu aer, dificil de încadrat în normele de 
poluare din ce în ce mai severe) şi, pe de altă parte, condiţiile drastice impuse 


269 


de Citroën la omologarea componentelor fabricate în România, condiţii pe care, 
uneori, nici partenerul francez nu le putea îndeplini. La 2 noiembrie 1990 ia ființă 
S.C. Automobile Dacia S.A. Începând cu februarie 1991, pe porţile acesteia ies modelele 
Dacia 1325 Liberta, Dacia 1307 Double Cab şi Dacia 1309, derivată din break. 

Începând din 1992 începe producția de masă a motoarelor cu ardere internă 
cu 4 supape pe cilindru [1]. 

În noiembrie 1993, Oltcit S.A. pierde dreptul de a utiliza sigla şi marca 
„Oltcit” şi îşi creează propria marcă, „Oltena” (Oltena 12 CS). 

În 1993 este fabricat primul autocamion Roman care îndeplinea normele 
Euro I de poluare, iar din anul 2000, autocamioane care respectau normele Euro II. 

Începând din anul 1995, la ARO Câmpulung au fost omologate o serie de 
modele cum ar fi: ARO 10.0 cu motorul de 1400 cm? de la Dacia; ARO 24 AND 
şi ARO 32 AND, cu motor Diesel-Andoria; ARO 24 XD3TP cu motor diesel 
Peugeot, turbo-supraalimentat; auto-şasiul ARO 320 D127 cu motor diesel de la 
Tractorul Braşov etc. 


Fig. 6.30. Autoturismul Daewoo Cielo fabricat la Craiova [30]. 


La 10 octombrie 1994, SC Automobile Craiova SA şi concernul sud-coreean 
Daewoo au înființat Societatea Mixtă Rodae Craiova (51% Daewoo Motor Co. Ltd 
şi 49% Automobile Craiova). În 1996 iese de pe linia de montaj primul model 
Daewoo realizat la Craiova, Cielo (Fig. 6.30). Autoturismul avea tracţiune la roțile 
din faţă şi era echipat cu un motor cu aprindere prin scânteie de 1.498 cm, 
cu injecție multipunct şi dezvolta o putere de 80 CP/5400 rot/min, raport de 
comprimare 8,6:1. La Craiova s-au produs mai multe modele: Cielo (1996-2007), 
Nubira (1997-2006), Matiz (1999-2008), Leganza (1998-1999), Tico (1998-2001) 
şi Espero (1998—1999). Primele patru modele au fost oferite şi la export [24]. 

Compania mixtă Daewoo Automobile România a funcţionat până în august 
2006, când Daewoo Motor Company Ltd. şi-a transferat partea sa către SC Daewoo 
România (DWAR) S.A. În aprilie 2007, DWAR devine SC Automobile Craiova S.A. 

În 1995 intră în fabricaţie autoturismul Dacia Nova (R523) de concepţie 
proprie, proiectată la CESAR, institutul de specialitate al uzinei, dar prototipul 
fusese omologat încă din 1988 (Fig. 6.31) [24]. 


Fig. 6.31. Autoturismul Dacia Nova [24]. Fig. 6.32. Autoturismul de teren 
Aro 10 Spartana [24]. 


În 1997 se lansează în fabricație modelul Spartana (Fig. 6.32), derivat din 
ARO 10, cu motorizare Renault. Se omologhează autoturismul ARO 10.4 DRT 
cu motor turbo-diesel provenit de la Renault Megane de 1.900 cm, cu restilizare 
exterioară. 

În 1997 este introdus sistemul de injecție „Common-rail” la autoturismele cu 
motoare diesel [1]. În 1998, firma Getrag lansează transmisia automată cu 6 trepte, 
sistem multi-range, pentru automobilele Smart de tip compact. În același an, 
ZF lansează transmisia ZE AS-Tronic, complet automatizată pentru autovehicule 
comerciale cu 12 şi 16 trepte şi 2 arbori intermediari [1]. 

La începutul anului 1999, Louis Schweitzer (PDG Renault) anunţă intenția 
Renault de preluare a Dacia, pentru a putea pune în practică proiectul de realizare a 
automobilului low-cost, adică „maşina de 6.000 de dolari”! La 2 iulie 1999 este 
semnat contractul de privatizare al SC Automobile Dacia SA, iar de la 29 septembrie 
Renault devine, din punct de vedere juridic, proprietar majoritar cu 51,005% din 
capital. Primul autoturism realizat la Piteşti în urma colaborării dintre Dacia şi 
Renault a fost modelul Dacia SuperNova, lansat la sfârşitul anului 2000. 

În 1999, Audi începe producţia de masă a transmisiei cu variaţie continuă 
cu lanț metalic Luk și ambreiaj umed, Audi Multitronic. VW lansează transmisia 
manuală cu 6 trepte pentru roțile din faţă şi dispunere transversală a motorului [1]. 
În anul 2000, Toyota începe producţia de masă a autoturismului hibrid Toyota 
Prius 1 [31], model de referinţă pentru acest tip neconvențional de automobil. În 
2001, ZF lansează cutia de viteze automată cu 6 trepte pentru transmisia standard 
(motorul în faţă, dispus longitudinal, şi roțile motoare în spate) [1]. În 2002, Aisin 
lansează transmisia automată cu 6 trepte pentru autoturisme, cu motorul şi cutia 
de viteze dispuse transversal şi roțile motoare în faţă [1]. 

La Colibași, în urma unor investiții importante (40 milioane de euro) ale 
noului proprietar în modernizarea fabricii de autoturisme, a rezultat modelul 
Solenza, lansat în primăvara anului 2003 (Fig. 6.33). 


Fig. 6.33. Autoturismul Dacia Solenza [24]. Fig. 6.34. Autoturismul Dacia Logan [24]. 


În 2003, VW începe producţia transmisiei dual-clutch cu 6 trepte, cu tracțiune 
pe roțile din faţă şi cu motorul dispus transversal [1]. 

La 2 iunie 2004, preşedintele Renault prezintă la Paris „automobilul 
imposibil” realizat de Renault şi fabricat în România (în urma unor investiţii de 
400 milioane de euro în modernizarea fabricii de la Piteşti), Dacia Logan, la preţul 
de 5000 de euro (Fig. 6.34)! 

În 2005, Getrag lansează cutia de viteze manuală automatizată cu 7 trepte 
pentru BMW M5 [1]. În 2006, Aisin lansează transmisia automată cu 8 trepte 
pentru soluția standard [1]. 

În 2006, la 15 iunie, a fost deschisă procedura de faliment pentru SC ARO SA [24]. 

Pe 12 septembrie 2007, Ford Motor Company cumpără SC Automobile 
Craiova SA. Primul model care a ieşit de pe linia de montaj la Uzina Ford din 
Craiova a fost furgonul Ford Transit Connect, la 8 septembrie 2009 [24]. 

În 2008 se lansează Dacia Sandero (Fig. 6.35), care va deveni în următorii ani 
cel mai vândut model al mărcii pe piața occidentală. 


Fig. 6.35. Autoturismul Dacia Sandero [24]. Fig. 6.36. Autoturismul Dacia Dokker [24]. 


E În 2008, VW fabrică transmisia dual-clutch cu ambreiaje uscate, cu 7 trepte [1]. 
In 2009, ZF lansează transmisia automată 8HP, cu 8 trepte, pentru autoturisme 
și soluţia constructivă standard [1]. 

În 2010, la Salonul auto de la Geneva, Dacia prezintă primul SUV din istoria 
mărcii — modelul Duster. În 2012 este inaugurată fabrica Renault de la Tanger, în 
Maroc, unde se produc autoturisme sub marca Dacia. În acelaşi an este lansată 
noua generaţie a modelelor Logan şi Sandero, precum şi modelele Lodgy şi Dokker — 
acestea din urmă fabricate exclusiv la uzina din Tanger (Fig. 6.36). 

Din 2012, la uzina Ford de la Craiova a început producţia autoturismului 
Ford B-Max. B-Max a fost primul autoturism european dotat cu un sistem de 
conectivitate avansată — SY NC, cu comenzi vocale în mai multe limbi, utilizabil şi 
în caz de accident. Era echipat cu motoare pe benzină (Ford EcoBoost cu trei 
cilindri de un litru şi putere maximă de 120 CP şi, respectiv, de 125 CP) şi diesel 
(motoare Duratorq, fie de 1,4 1 de 95 CP, fie de 1,6 1 de 105 CP). Motorul 
EcoBoost de 1 1 a fost considerat cel mai bun motor din categoria sa în cadrul 
competiţiei „Motorul internațional al anului” 4 ani consecutivi, distincția fiind 
acordată de un juriu format din 87 de jurnalişti din 35 de ţări. Motorul EcoBoost de 
1 l este utilizat pe cele mai bine vândute modele din gama Ford, în Europa, cum ar 
fi Fiesta şi Focus, şi modele mai mari, cum ar fi B-Max (Fig. 6.37), sau C-Max. 

În 2013 este lansat noul Logan MCV, iar modelul Duster va beneficia de un 
face-lift (Fig. 6.38). 


Fig. 6.37. Autoturismul FORD B-Max Fig. 6.38. Autoturismul SUV Dacia Duster [24]. 
fabricat la Craiova [24]. 


Tot în 2013, Star Assembly, o altă filială a concernului german Daimler, 
începe fabricaţia cutiei de viteze manuale cu 5 trepte la Sebeş, județul Alba, iar 
în 2014 începe producția cutiei de viteze cu dublu ambreiaj cu 7 trepte pentru 
autoturismele Mercedes-Benz. În aprilie 2016, cele două filiale ale concernului 
Daimler, Star Transmission şi Star Assembly, lansează producţia cutiei de viteze 
9G-Tronic la Sebeş [32]. 

În 2016 sunt lansate noile versiuni ale modelelor Logan, Logan MCV, Sandero 
şi Sandero Stepway şi este introdusă transmisia robotizată Fasy-R pe modelele 
Logan şi Sandero. 

În primăvara anului 2017 este lansat modelul Duster 4 x 2 echipat cu cutia 
automată cu dublu ambreiaj EDC. La Salonul Auto de la Frankfurt este prezentată 
noua generaţie a modelului Duster, care propune în premieră în gama Dacia o serie 

întreagă de echipamente inedite, precum funcţia de acces „mâini libere”, direcția 
electrică asistată sau sistemul de aprindere automată a farurilor. 

La începutul lunii octombrie 2017, la Uzina Ford de la Craiova a fost lansat 
modelul SUV Ford EcoSport cu motor diesel de 125 CP, transmisie automată cu 
6 trepte, tracţiune integrală Intelligent All Wheel Drive şi sistem de conectivitate 
SYNC 3. Modelul este disponibil şi cu motorul de 1 | EcoBoost, de 140 şi 125 CP 
şi transmisie manuală cu 6 trepte. Fabrica de la Craiova preia producţia acestui 
model de la fabrica din Chennai, India, pentru piața europeană. 

În România activează peste 600 de companii în domeniul producţiei de 
componente pentru automobile, dintre care o mare parte sunt filiale ale unor 
concerne internaționale. În anul 2017 companiile din acest domeniu aveau peste 
210.000 de angajaţi. Cele mai importante fabrici ale unor concerne din străinătate 
sunt prezentate mai jos. 

Drăâxlmaier activează în România din 1993 şi produce sisteme electrice şi 
electronice, interioare de lux şi sisteme de bord pentru automobile. Are puncte de 
lucru în Satu Mare (4.500 de angajaţi), Piteşti, Timişoara, Hunedoara și Brașov. 

Concernul Bosch este prezent în România din anul 1994 (în Bucureşti), 
ulterior deschizând unităţi de producţie, cercetare şi distribuţie şi la Blaj, Timişoara 
şi Cluj-Napoca. În anul 2013, Bosch inaugurează la Cluj-Napoca Centrul de Inginerie 
(Cercetare-Dezvoltare) pentru tehnologii ale viitorului (asistenţă la condus și 
conducerea autonomă, electrificare şi conectivitate), precum şi o unitate de 
producție pentru tehnologia auto. În cele patru centre lucrează peste 2.700 de 
angajaţi. În octombrie 2017, Bosch a inaugurat, la Jucu, judeţul Cluj, un Centru de 
Instruire, dedicat în special formării elevilor în cadrul sistemului de învățământ 
dual, dar şi dezvoltării continue a angajaților. 

Autoliv Romania, înfiinţată în anul 1997, este al doilea exportator de componente 
auto din România, produce sisteme de siguranță auto, centuri de siguranță, generatoare 
de gaz pentru airbag, module airbag, airbag și volane. Are fabrici la Brașov (8.900 
de angajaţi), Sf. Gheorghe, Lugoj, Reșița și Onești şi centre de inginerie R&D la 
Braşov, Timişoara și laşi. 

Începând cu anul 1997, Delphi Automotive inaugurează succesiv trei fabrici 
în România, pentru echipamente electrice și electronice pentru autovehicule 
(Sânnicolau Mare, Ineu şi Moldova Nouă), iar din anul 2007 produce la laşi pompe 
de înaltă presiune şi injectoare pentru sisteme de injecție common-rail, pentru 
motoare diesel de automobile. De asemenea, la Arad funcţionează, din anul 2012, 
un centru de inginerie. 

Leoni fabrică sisteme de cablare, cabluri și produse conexe pentru industria 
auto, având 11.700 de angajaţi, cu puncte de lucru la Arad (înfiinţată în anul 1999), 
Bistriţa (7.600 de angajaţi) şi Piteşti. 

Continental România a înfiinţat prima fabrică în România în anul 2000, 
devenind cel mai mare producător de componente pentru automobile din România, 
cu peste 18.500 de angajaţi în cele şapte unităţi de producţie (Timişoara, Sibiu, 

Carei, Nădab, Braşov şi laşi) şi patru centre de cercetare şi dezvoltare (Timişoara, 
Sibiu, Braşov şi laşi). În unităţile din România se proiectează şi se produc 
componente pentru şasiu, interior şi trenul de rulare, precum unităţi de control al 
airbagului, sisteme de frânare electronice sau sisteme de navigaţie. 

Fujikura Automotive România, la Cluj-Napoca din 2001, fabrică echipamente 
electrice și electronice pentru automobile și motoare. În 2016 avea peste 5.000 de 
angajaţi. 

Takata România, cu 4.300 de angajaţi la Arad, produce echipamente de 
siguranță pentru industria de automobile (volane, sisteme airbag, centuri de 
siguranță, componente electronice şi senzori, componente de habitaclu şi sisteme 
de siguranţă pentru copii). 

Sumitomo Electric Bordnetze, comuna Buchini-Caransebeş, având 2.400 de 
angajaţi, produce echipamente electronice şi electrice pentru automobile și pentru 
motoare. În punctul de lucru de la Drobeta-Turnu Severin are 3.500 de angajaţi. 
Sumitomo Electric Wiring System, cu 4.000 de angajaţi, produce cablaje electrice la 
Deva, Orăştie şi Alba-lulia. 

Pirelli Tyres — Slatina, cu 3.200 de angajaţi, produce anvelope auto din gama 
Premium (Winter, Uhp Winter, High-Performance, Ultra High-Performance, Runflat 
şi SUV). 

Yazaki produce la Ploiești (6.900 de angajaţi) componente electrice auto, 
instrumente şi aparatură de bord auto. Are fabrici şi la Brăila, Arad şi Caracal. 

Star Transmission Cugir (STC) a luat fiinţă în anul 2001 ca un join-venture 
între concernul Daimler şi Uzina Mecanică Cugir pentru producerea de roti dințate 
pentru cutiile de viteze ale automobilelor Mercedes A-Klasse. Ulterior colaboararea 
s-a extins prin construirea în anul 2013 a unei noi fabrici la Sebeş (Star Assembly) 
care produce componente şi asamblează cutii de viteze pentru toata gama de 
automobile Mercedes. În anul 2017 cele două fabrici aveau peste 1.200 de angajaţi. 

Producătorul de componente pentru autovehicule Preh din Germania a deschis 
în anul 2008 o fabrică în România, la Ghimbav, unde se produc echipamente 
electrice şi electronice pentru autovehicule. Aici lucrau 1.200 de angajaţi în anul 
2017. În anul 2017 compania Preh a deschis la Iaşi un centru de servicii IT şi 
componente electronice pentru automobile. 

Producătorul de componente auto francez Faurecia activează în România din 
anul 2003 deţinând cinci fabrici localizate la: Tălmaciu (scaune auto), Craiova 
(sisteme de control a emisiilor), Mioveni (sisteme de interior), Râmnicu Vâlcea 
(scaune auto) şi Căţeasca Argeş (sisteme de interior). În aceste fabrici lucrează 
peste 3.300 de angajaţi. 

SC Schaeffler România activează la Braşov din 2004 şi produce componente 
pentru industriile de automobile (componente pentru motor, şasiu, caroserie şi 
pentru automobilele electrice), constructoare de maşini şi eoliană. În anul 2017 
avea peste 4.500 de angajați. Susţine la Universitatea „Transilvania” programul de 
studii de master „Practical integrated method for propulsion system engineering”. 

La începutul anului 2016, COMPA SA Sibiu este preluată de Thyssen Krupp 
Bilstein din Germania și devine Thyssen Krupp Bilstein COMPA SA Sibiu, având 
ca principal obiect de activitate producţia de amortizoare şi kituri de suspensie 
pentru autoturisme, vehicule de teren şi utilitare. 


6.5. ÎNVĂŢĂMÂNTUL SUPERIOR DE AUTOVEHICULE 


Iniţiatorul învățământului superior de automobile din România a fost inventatorul 
automobilului cu „forma aerodinamică corectă”, inginerul Aurel Persu. Între anii 
1924 şi 1929 acesta a ţinut la Școala Politehnică din Bucureşti un ciclu anual de 
conferințe intitulat Tehnica automobilelor. Şcoala Politehnică din Bucureşti este 
continuatoarea „Şcoalei de Ponţi şi Șosele, Mine și Arhitectură”, înființată prin 
decret la 1 octombrie 1864 de către domnitorul Alexandru loan Cuza, devenită, la 
30 octombrie 1867, „Şcoala de Poduri, Şosele şi Mine” cu o durată a studiilor de 
5 ani. Deși nu exista o secţie de specializare în domeniul automobilelor, sporadic 
erau incluse în cursurile de inginerie de la secţia de electromecanică şi prelegeri 
privitoare la tehnica automobilelor. Între anii 1940-1942 s-au constituit chiar 
discipline în acest domeniu: „automobile” şi „automobile şi tancuri”, ambele fiind 
predate de conferenţiar inginer Constantin Ghiulai. Între anii 1942 şi 1948, în 
cadrul Politehnicii, la Facultatea de Mecanică a funcționat secţia de Transporturi 
Terestre, una din disciplinele de bază fiind „Automobile şi Tractoare”, predată tot 
de Constantin Ghiulai. 

În 1949, la Braşov, se înființează Institutul de Mecanică şi, totodată, Catedra 
de Automobile şi Tractoare la Facultatea de Mecanică. Programul de studii 
„Automobile şi Tractoare” era coordonat de profesorul Radu Mărdărăscu. În anul 
1956, prin unirea Institutului de Mecanică cu Institutul Forestier (fondat în 1948), 
se înființează Institutul Politehnic din Braşov, care avea 3 facultăți: Facultatea de 
Mecanică, Facultatea de Silvicultură şi Facultatea de Automobile și Tractoare care, 
în 1957, este integrată în Facultatea de Mecanică. Catedra de Autovehicule și 
Tractoare a coordonat, de la înființare, programele de studii „Automobile şi 
Tractoare”, pentru ingineri, cursuri de zi, cu durata de studii de 5 ani şi cursuri 
serale, cu durata de 6 ani, iar din anul 1968 şi programul de studii „Automobile” 
pentru subingineri. 

În anul 1959, la Institutului Politehnic din Bucureşti ia ființă Facultatea de 
Transporturi şi în cadrul ei, din anul 1960, Catedra autovehicule, al cărei şef a fost 
numit prof. ing. Constantin Ghiulai. Din anul 1966, secția de specialitate s-a 
denumit automobile şi tractoare, iar din anul 1972 autovehicule rutiere. Din anul 
1969 a început să funcţioneze şi secţia automobile pentru subingineri. 

În 1969, la Pitești, s-a înfiinţat Institutul de Subingineri Piteşti (ISP) subordonat 
Institutului Politehnic din Bucureşti (IPB), cu două specializări: automobile şi 

tehnologia prelucrării metalelor. În cadrul ISP, în 1972 s-a înfiinţat Catedra de 
automobile, iar specializarea autovehicule rutiere (AR) funcţionează din anul 1977. 
În anul 1990 se aprobă înființarea Institutului de Învățământ Superior din Pitești 
(cu două facultăți: Facultatea de Inginerie și Facultatea de Ştiinţe), iar un an mai 
târziu acesta se transformă în Universitatea din Pitești. În anul 1998 se înființează 
Facultatea de Mecanică și Tehnologie, iar din anul 2001 a fost autorizat Centrul de 
Cercetare Ingineria Automobilului. Din anul 2003 funcţionează specializarea 
ingineria transporturilor și trafic (ITT). 

Din anul 2000, programul de studii „Autovehicule Rutiere” de la Braşov 
funcţionează şi cu predare în limba engleză (Automotive Engineering), iar din anul 
2003 începe şi specializarea Ingineria transporturilor şi traficului. Începând cu anul 
universitar 2004-2005, Catedra de automobile şi tractoare de la Universitatea 
„Transilvania” din Braşov devine Catedra de autovehicule și motoare, iar din anul 
2012, Departamentul de autovehicule şi transporturi. 

La iniţiativa Universităţii „Politehnica” din Bucureşti, în anul 2006, Guvernul 
României a dispus înființarea unui nou domeniu de studii universitare, Ingineria 
autovehiculelor. La Universitatea „Politehnica” din Bucureşti s-au activat specializările 
Autovehicule rutiere şi Ingineria sistemelor de propulsie pentru autovehicule” în 
cadrul noului domeniu de inginerie. 

La toate cele trei universități menţionate mai sus, în afară de specializările de la 
programul de licenţă (4 ani), se organizează programe de studii de master (2 ani), cum 
ar fi: Sisteme și tehnologii avansate în domeniul autovehiculelor, Sistemul integrat 
om-autovehicul-mediu și Cercetare şi dezvoltare în ingineria autovehiculelor, la 
Universitatea „Politehnica” din Bucureşti; Autovehiculul şi tehnologiile viitorului, 
Securitate rutieră, transport şi interacțiunea cu mediul, Autovehiculul și mediul, Virtual 
Engineering in Automotive Design şi Practical integrated methods for propulsion 
systems engineering, la Universitatea „Transilvania” din Braşov; Optimizarea 
constructivă a automobilelor, Trafic rutier şi dinamica accidentelor de circulaţie, 
Managementul calității în industria de automobile, Inginerie asistată pentru 
automobile, Managementul conceperii proiectelor de automobile, la Universitatea 
din Piteşti. Universitățile „Politehnica” din Bucureşti şi „Transilvania” din Braşov, 
precum şi Universitatea din Pitești sunt Instituţii Organizatoare de Studii Universitare 
de Doctorat (IOSUD), primele două în domeniile Ingineria transporturilor şi 
Inginerie mecanică, iar cea din Piteşti, în domeniul Ingineriei autovehiculelor. 

Începând cu anul 1965, Catedra de automobile şi tractoare de la Brașov a 
organizat Conferința Naţională de Automobile şi Tractoare — CONAT. Începând 
cu ediția a VIl-a (1993), aceasta devine congres internațional, sub patronajul 
FISITA (Federaţia Internaţională a Societăților Inginerilor de Autovehicule) şi 
EAEC (European Automobile Engineering Cooperation). Ediţiile din anii 2010 şi 
2016 au fost organizate în cooperare cu SAE International din SUA. Departamentul 
autovehicule rutiere de la Universitatea „Politehnica” din București organizează, 
din anul 1981, Conferinţa internaţională „Economicitatea, Securitatea și Fiabilitatea 

Automobilelor” (ESFA) care, începând cu ediţia din 1995, a beneficiat de patronajul 
FISITA și EAEC. În anul 2015 acest eveniment ştiinţific a căpătat o dimensiune 
deosebită, el fiind organizat de către Universitatea „Politehnica” din Bucureşti, sub 
denumirea EAEC-ESFA 2015 European Automotive Congress; a fost pentru prima 
dată când congresul asociaţiei inginerilor de automobile din Europa a fost organizat 
în România. 

Universitatea din Piteşti este organizatoarea Congresului CAR, a cărui primă 
ediție a avut loc în anul 1978 şi care a beneficiat de patronajul FISITA şi EAEC 
începând din 1997. 

Cadrele didactice de la cele trei universităţi au avut o prodigioasa activitate 
ştiinţifică de cercetare concretizată în lucrări prezentate şi publicate în proceedings-uri 
ale celor mai prestigioase congrese din domeniul autovehiculelor organizate de 
FISITA, EAEC, SAE International, VDI, IMech, SAE Japonia, SIA, SAE China, 
SAE Coreea, CIMAC etc. 

După anul 1990 s-au înființat specializări de studii de licenţă şi de master, din 
domeniul ingineriei autovehiculelor, la mai multe universităţi din ţară din care 
menţionăm Universitatea Tehnică din Cluj-Napoca, Universitatea „Gheorghe Asachi” 
din laşi, Universitatea Politehnică din Timişoara, Universitatea din Craiova, 
Universitatea „Ovidius” din Constanţa, Universitatea din Oradea, Universitatea 
„Aurel Vlaicu” din Arad, Universitatea „Dunărea de jos” din Galaţi etc. 


6.6. CERCETAREA ȘTIINȚIFICĂ ÎN DOMENIUL AUTOVEHICULELOR 


Activitatea de cercetare ştiinţifică și de proiectare în domeniul autovehiculelor 
s-a desfăşurat cu preponderență în centrele universitare care găzduiau şi cele mai 
importante fabrici de automobile din ţară, Braşov (Universitatea „Transilvania”, 
Uzina de autocamioane Roman, Uzina Tractorul, ICSITA), Piteşti (Universitatea 
din Piteşti, Uzina de autoturisme — Dacia, ICSITA) şi Bucureşti (Universitatea 
„Politehnica”, Uzina „Autobuzul”, „23 August”, „Timpuri Noi”, INMT). 

La Braşov, în anul 1966, a fost fondat primul Institut Naţional destinat cercetării 
şi proiectării autocamioanelor şi tractoarelor (ICPAT). Ca urmare a dezvoltării unor 
noi linii de producţie pentru autocamioane şi tractoare, echipamente, subansambluri 
şi componente (Braşov, Craiova, Timişoara, Sibiu, Mârşa, Miercurea Ciuc, Oradea, 
Codlea, Săcele, Sfântu Gheorghe, Sinaia etc.), în anul 1979, ICPAT se reorganizează 
în două institute: ICSITA (Institutul de Cercetare Ştiinţifică şi Inginerie Tehnologică 
pentru Autocamioane) şi ICSITT (Institutul de Cercetare Ştiinţifică şi Inginerie 
Tehnologică pentru Tractoare), devenit ulterior Tractor Proiect. În anul 1991 
ICSITA devine Institutul de Autovehicule Rutiere — INAR Braşov, care va prelua 
începând din 1999 şi filiala INMT Braşov. La Braşov au fost create câteva produse 
de referință: autobasculanta Dac 120DE, având 120 t sarcină utilă, tractoare rutiere, 

agricole şi forestiere, aparţinând familiilor Universal 445, Universal 650, S1500 şi 
S1800, motoare diesel pentru autocamioane, tractoare, maşini agricole şi locomotive 
de mină, cu puteri cuprinse între 35 şi 640 CP etc. 

În 1971 se înfiinţează Institutul de Cercetare și Proiectare Piteşti (CPA), 
sub patronajul Uzinei de Autoturisme Dacia, în vederea omologării şi asimilării în 
fabricaţie a unor sortimente de oţeluri, de grunduri, vopsele şi masticuri, cauciuc, 
sortimente noi de mase plastice, uleiuri, geamuri triplex etc. Fiecare piesă sau 
ansamblu asimilate în fabricație la Dacia sau la fabricile colaboratoare au fost 
supuse unor riguroase şi complexe acţiuni de verificări şi încercări în vederea 
omologării care, până la expirarea contractului, erau decise de către Biroul de 
Studii de la Renault. 

Institutul de Cercetare Științifică şi Inginerie Tehnologică pentru Autoturisme 
(CSITA) de pe Platforma Mioveni îşi va face cunoscută activitatea de cercetare 
prin lansarea în fabricaţie, în anul 1983, a utilitarei Dacia 1304. În anul 1990, prin 
divizarea Întreprinderii de Autoturisme Piteşti, se înființează și centrul de cercetare, 
proiectare şi execuţie de prototipuri CESAR SA cu ajutorul căruia Dacia a reuşit 
să-şi menţină cursul stabil într-un mediu economic imprevizibil şi dificil. CESAR a 
participat la proiecte de nivel tehnic ridicat, precum şi la implementarea în 
producţie a tehnologiilor moderne, care au permis încadrarea produselor Dacia în 
cerințele regulamentelor de depoluare europene din acea perioadă. Inginerii de la 
CESAR au proiectat autoturismul Dacia Nova (R523), introdus în fabricaţie în anul 
1995, deși fusese omologată ca prototip încă din anul 1988. 


Fig. 6.39. RTR — Centrul Tehnic Titu. 


Grupul Renault a realizat cel mai mare centru de inginerie pentru cercetare şi 
dezvoltare din afara Franţei, Renault Tehnologie Roumanie, care dispune în prezent 
de peste 2.400 de angajaţi, repartizaţi în patru locuri diferite: Bucureşti (centru de 
proiectare), Titu (laboratoare de testare şi control), Mioveni (inginerie aplicată) şi 
Pitești (centru de proiectare și realizare matrițe). Centrul Tehnic Titu dispune de 
peste 50 de tipuri de bancuri de testare și de 32 de km de piste şi se întinde pe o 
suprafață de 350 de hectare (Fig. 6.39). De asemenea, la Bucureşti funcţionează 
Renault Design Central Europe, care este primul şi singurul centru de design din 

România şi din Sud-Estul Europei. În cadrul centrului lucrează specialişti în design 
de diferite naționalități. Principala misiune a centrului este aceea de a crea vehicule 
adaptate diferitelor pieţe ale Grupului Renault şi de a interveni în proiecte încă din 
faza primelor schiţe până la realizarea machetei finale a unui vehicul. Renault 
susține la Universitatea „Politehnica” din București mai multe programe de studii 
de master dintre care se menţionează „Sisteme și tehnologii avansate în domeniul 
ingineriei autovehiculelor” şi „Cercetare-dezvoltare în ingineria autovehiculelor”. 

În domeniul motoarelor cu ardere internă cercetarea a debutat încă din 1949 
la Institutul de Energetică al Academiei. În anul 1970 acesta a fost înglobat în 
Institutul de Cercetare şi Proiectare pentru Echipamente Termoenergetice (ICPET). 
Necesitatea modernizării motoarelor fabricate în Romania a stat la baza înființării 
în anul 1975 a Institutului Naţional de Motoare Termice (INMT), care a preluat şi 
personalul aferent activității de cercetare-proiectare motoare din cadrul Institutului 
de Mecanica Fluidelor şi Construcţii Aerospaţiale (IMFCA) precum şi secţia de 
cercetare pentru motoare cu ardere internă de la Institutul Politehnic din Bucureşti. 
Scopul creării institutului a fost acela de a concentra şi coordona întreaga activitate 
de cercetare şi proiectare de motoare termice din România prin reunirea, alături de 
personalul nominalizat prin decret, a specialiştilor din întreprinderile „23 August” 
şi „Timpuri Noi” din Bucureşti, „Tractorul” şi „Roman” din Braşov, Dacia Piteşti 
şi „Aro” Câmpulung, care să poată utiliza în comun o bază modernă de cercetare. 
Ulterior, procesul de integrare a cuprins şi colectivele de cercetare de motoare din 
Institutele Politehnice din Iaşi şi Timişoara, care au devenit filiale ale INMT. 

După anul 1989, ca urmare a reorientării strategiei economice a fabricanților 
de motoare din România şi a politicii noului proprietar, a dispărut interesul de 
a realiza în concepţie proprie aceste produse, motiv pentru care activitatea de 
proiectare şi cercetare a INMT s-a diminuat substanţial, consecinţa fiind exodul masiv 
al personalului de cercetare din institut. Trebuie menţionate rezultatele remarcabile 
obținute de cercetătorii mai multor universităţi româneşti (Cluj-Napoca, București, 
Braşov) în adaptarea motoarelor cu ardere internă la utilizarea combustibililor 
neconvenționali (hidrogen, compuşi organici oxigenaţi, GPL etc.), precum şi la 
realizarea unui nou tip de mecanism motor al motoarelor cu ardere internă în cadrul 
programului FP7 de cercetare științifică europeană. De asemenea, la Universitatea 
„Politehnica” din Bucureşti au fost efectuate studii şi cercetări privind recuperarea 
energiei cinetice la autobuzele urbane în timpul frânării. Cercetarea s-a finalizat prin 
realizarea modelului funcțional de autobuz cu sistem hidro-pneumatic de recuperare a 
energiei, în colaborare cu uzinele „Autobuzul” din București și „Progresul” din Brăila. 

Cercetarea românească a fost orientată şi spre realizarea unor modele funcționale 
de automobile hibride electrice la universităţile tehnice din București și Pitești. În 
aceleaşi centre universitare au fost derulate programe de cercetare prin care au fost 
realizate mai multe autovehicule cu tracţiune electrică. 

La Universitatea „Politehnica” din Bucureşti a fost cercetat şi realizat un sistem 
complex capabil să transmită automat un set de informaţii referitoare la auto- 
mobilele implicate în accidente rutiere (informaţii despre accident, tipul de automobil, 

proprietar, localizare etc.), e-ca//, în vederea reducerii timpului de intervenţie a 
salvatorilor şi a reducerii numărului de decese. Sistemul devine obligatoriu pentru 
automobilele noi în multe țări dezvoltate. 


6.7. TENDINŢE ÎN DEZVOLTAREA AUTOMOBILULUI 


La sfârşitul anului 2017 parcul auto din România era de 7,6 milioane de 
automobile, cu o vârstă medie de 13,5 ani, faţă de 9,7 ani în UE. Raportul dintre 
maşinile noi şi cele vechi la cumpărare era de 1/5 [33]. Costul ambuteiajelor în 
Europa a ajuns la 1 miliard de euro/zi! [34]. Cel puţin pentru următorul deceniu, se 
disting trei mari tendinţe în industria automobilului: electrificarea, conectivitatea 
şi conducerea autonomă a automobilului. Compania Volvo şi-a propus ca ţintă în 
2020 „zero morţi” din accidente rutiere cu automobilele sale, iar din 2021 
autonomie de nivel 4 (autonomia totală fiind de nivel 5) [34]. Foaia de parcurs a 
Comisiei Europene pentru orizontul 2030 prevede, într-o economie decarbonizată, 
ţinta unei emisii de 50 g CO»/km la automobilele din clasa medie, adică un consum 
de combustibil de până la 2 1/100 km [35]. Renault a realizat cu prototipul EOLAB 
performanța de 1 1/100 km, adică 22 g CO»/km în ciclul european de testare 
(NEDC). Din vara lui 2014 Volkswagen comercializează modelul XL 1 cu un 
consum de 0,9 1/100 km [36]! 

Dacă astăzi se constată generalizarea sistemului stopă&start la toate automobilele 
noi, în următorii 5-10 ani se vor generaliza automobilele cu hibridizare, cel puţin 
medie, cu trecerea instalaţiei electrice pe sistemul de 48 V, sisteme de propulsie 
Flex 4" AWD sau cu o punte motoare electrică 48 Volt eAxle, urmate de automobilele 
full hybrid/Plug-in, aşa-numitele HDT (Hybrid Dedicated Transmission) şi integrarea 
înaltă a sistemului eDrive [37]. Dincolo de 2025, ca urmare a scăderii limitei admise 
a emisiei de CO» (68-75 g/km în Europa şi 107 g/km în SUA), se preconizează o 
creştere a pieţei auto pentru automobilele electrice (BEV şi Fuel Cell) şi o integrare 
înaltă a sistemului eDrive. Peste 50% din producţia totală de automobile se va baza 
pe 26 de platforme globale (la modelele produse în peste un milion de unităţi pe an). 
Se va apela la soluţia de optimizare a sistemului de propulsie la automobilele autonome 
(se estimează că din 2025 peste 600.000 de automobile vândute vor fi autonome- 
fără şofer). Un sfert din numărul total al automobilelor produse de Volkswagen în 
2025 vor fi 100% electrice [38]! 

Automobilul viitorului va trebui să răspundă unor mega-tendinţe globale, 
cum ar fi: limitarea consumului de combustibili fosili în contextul unei globalizări 
din ce în ce mai accentuate şi a cerinței de decarbonizare a transportului auto; 
creşterea populaţiei urbane, îndeosebi în marile aglomerări urbane, şi dezvoltarea 
unor noi concepte de mobilitate; utilizarea masivă a sistemelor digitale ce contribuie 
la definirea stilului de viaţă; schimbările demografice; protecția mediului înconjurător 

şi economisirea resurselor de materii prime; individualizarea automobilului după 
trăsăturile şi preferințele cumpărătorului [37]. 

Capitolul 7 


ISTORIA AVIAȚIEI, TEHNICII RACHETELOR 
ȘI ŞTIINŢELOR AEROSPAŢIALE 


DUMITRU-DORIN PRUNARIU, DAN ANTONIU, 
CONSTANTIN OLIVOTTO, CORNELIU BERBENTE, 
OCTAVIAN THOR PLETER 


7.1. ÎNCEPUTURILE AERONAUTICII PE TERITORIUL ROMÂNIEI 


Istoria zborului şi a aparatelor de zbor pe teritoriul României, conform 
informaţiilor transmise sub diferite forme de-a lungul secolelor, reprezintă un 
element definitoriu în istoria generală a tehnicii, iar inventatorii, inovatorii şi 
constructorii de tehnică de zbor români au fost în pas cu realizările pe plan 
internațional în domeniu, uneori chiar definindu-le ei înşişi. 

După zborul din 1783 al primului balon cu aer cald construit de fraţii Joseph- 
Michel şi Jacques-Etienne Montgolfier în Franţa, invenţia se răspândeşte în lume 
şi ajunge şi în România, prima ascensiune a unui balon cu aer cald având loc la 
Bucureşti în luna iunie 1818, pe dealul Spirii, în prezența domnitorului loan 
Gheorghe Caragea, a fiicei sale domniţa Ralu şi a numeroşi spectatori. „Nişte nemți 
(probabil o trupă ambulantă) au lansat o băşică rotundă cu diametrul de 4 stânjeni 
(cca 8 m), făcută din pânză de Braşov şi îmbrăcată cu batistă: bucăţi 90, având în 
interior un buriu cu spirtu de cinci vedre, prins cu meşteşug. Aprinzându-se cu un 
fitil, prin încălzirea aerului din interior băşica s-a înălțat în slavă cât de abia se 
vedea. Părea că este un işlic boeresc şi într-însa ardea fitilul şi lumina ca un 
luceafăr. Şi s-au înălțat după loc şi au căzut jos la sat unde se zice Căţei (azi 
Căţelu), din josu Bucureştilor. Pentru aceasta li s-au plătit de domnie taleri 10.000 
având prinsoare că dă nu ridica-o să plătească nemţii banii îndoiți. Au luat nemții şi 
de la cei ce au intrat cât au putut.” [1]. 

Atunci când puţini oameni îşi puteau imagina cum trebuie să arate un aparat 
de zbor mai greu decât aerul, au existat pasionaţi care au reuşit să construiască şi să 
experimenteze asemenea aparate. Majoritatea primelor proiecte erau inspirate din 
natură. Un inventator prolific a fost suedezul Emanuel Swedenborg, care a conceput 
un vehicul destinat zborului, dotat cu aripi fixe și propulsat de o elice, în anul 1716. 


Sir George Cayley, inginer, inventator britanic în domeniul aeronautic a fost 
apreciat ca fiind primul cercetător științific în domeniul aeronautic. În 1799 a 
prezentat conceptul unei maşini de zbor cuaripă fixă, cu sisteme separate de 
ridicare, propulsie şi control. 

Cu aproape două secole înainte de experimentele de zbor din 1890 ale 
germanului Otto Lilienthal, în România, Gligor Pintea Viteazul, haiduc din 
Maramureş, conform unor înscrisuri datate 1701 şi 1702, ar fi construit o 
„Zburătoare”, planor folosit în acţiunile sale, cu care a executat lansări de pe munti. 

Într-un Apostol românesc din 1701 [2] se află un înscris datorat preotului 
Petre Fătu: „De pe Mogoşa (munte lângă Baia Mare), Pintea a zburat cu o 
zburătoare făcută de el până în Dăneşti. El îi învăţa pe pandurii săi să zboare. 
Scris de mine Petre Fătu în anul 1701”.Un Evangheliar românesc din 1702 [3], 
cuprinde la pagina 48 un înscris datorat preotului Ghenadie: „Pintea şi cu pandurii 
săi au zburat peste imaşuri şi fânețe ale oamenilor de la Viile Satu Mare. 
O zburătoare lansată de trei cai s-a oprit şi pe fâneţea vărului meu Popanu Irimie. 
Toţi oamenii s-au mirat tare de frumuseţea şi zborurile acestor zburătoare. Ele au 
fost făcute din lemn de paltin, plop, brad şi stejar. Roţile au fost căptuşite cu piele 
de cerb din codri. Eu ieromonarhu Ghenadie am văzut cu mirare tot ce am scris 
pentru a rămâne, astăzi ziua de 12 luna lui cuptor anul Domnului 1702”. Interesant 
de remarcat diferența în timp, aproximativ un an, între cele două înscrisuri, 
diferenţă ce întăreşte realitatea evenimentelor. Folclorul popular oral tradiţional din 
Transilvania, menționează isprăvile lui Pintea şi a pandurilor săi. În mod deosebit 
am remarcat următoarea referire din texte: „EI îi învăţa pe pandurii săi să zboare”, 
deci în 1701 instruia oameni pentru manevrarea aparatelor de zbor. 


7.2. CONTRIBUȚII ROMÂNEŞTI LA DEZVOLTAREA AERONAUTICII 
ÎN PERIOADA DINAINTEA PRIMULUI RĂZBOI MONDIAL 
ȘI IN PERIOADA INTERBELICA 


Constantin Bălăceanu Stolnici, un erudit român, pasionat de zbor şi cu 
1906 cinci planoare la scară redusă de concepţie proprie. Modelele sale aveau o 
anvergură de aproximativ 3 m. Acestea au fost experimentate în zbor, cu balast, 
fiind lansate din mână de pe dealurile moşiei sale de la Stolnici (Fig. 7.1) [4]. 

Pe fondul construirii tot mai multor aparate fără motor, limitate ca durată de 
zbor, în acea perioadă de sfârşit de secol XIX, au fost efectuate numeroase încercări 
de a realiza aparate de zbor propulsate mecanic cu ajutorul motoarelor cu abur sau cu 
explozie. Majoritatea acestor eforturi au fost sortite eşecului, aparatele fiind 
proiectate de pasionați care nu aveau o înţelegere deplină a problemelor zborului. 
Acestea au fost abordate ştiinţific de către Gustav Lilienthal şi Octave Chanute. 

În Franţa, Cl&ment Ader a construit aparatul Eole propulsat cu abur şi se estimează 
că a făcut un zbor de 50 de metri lângă Paris în 1890. În anul 1884 monoplanul 
proiectat de rusul Alexander Mojaiski a efectuat ceea ce acum este considerată a fi o 
decolare asistată cu propulsie, sau un salt de 20-30 de metri realizat în apropierea 
satului Krasnoie din Rusia. Sir Hiram Maxim a studiat în Anglia o serie de modele 
de aparate de zbor, construind în cele din urmă un aparat monstruos cu o greutate de 
3.175 kg, cu o anvergură a aripilor de 32 m, propulsat de două motoare cu abur de 
greutate mică, avansate pentru acea perioadă, care furnizau fiecare o putere de 180 
CP. La 31 iulie 1894, la 68 km/h, aparatul s-a ridicat de pe șinele de rulare şi, după 
un salt de aproximativ 60 m la joasă altitudine, a căzut deteriorându-se. În Regatul 
Unit, o încercare de zbor cu un aparat mai greu decât aerul a fost efectuată de către 
Percy Pilcher. Acesta a construit mai multe planoare funcționale cu care a zburat cu 
succes pe la mijlocul şi sfârşitul anilor 1890. În 1899, el a construit un prototip de 
avion propulsat care, conform unor cercetări recente, s-a demonstrat că ar fi fost 
capabil de zbor. 


Fig. 7.1. Constantin Bălăceanu-Stolnici Fig. 7.2. Traian Vuia. 
şi unul din planoarele sale. 


Traian Vuia (Fig. 7.2) încheie la începutul anului 1903 elaborarea conceptului 
său privind un aparat de zbor, iar la 16 februarie 1903 depune un memoriu și un 
proiect denumit „Aeroplan-Automobil”, la Academia de Ştiinţe din Paris. Pentru 
acest proiect obţine brevetul de invenţie francez nr. 332.106 din 17 august 1903 [5]. 
Traian Vuia adaugă două soluţii tehnice proprii la realizările constructorilor de aparate 
de zbor care l-au precedat: trenul de aterizare cu roţi pneumatice şi decolarea cu 
mijloace proprii de bord, fără dispozitive complementare sau cu impuls din 
exterior. Cu aparatul său „Vuia nr. 1” (Fig.7.3), aparat mai greu decât aerul şi cu 
mijloace de propulsie la bord, a reuşit în premieră mondială, pe 18 martie 1906, la 
Montesson, Franţa, desprinderea de sol și planarea. Revista „La Nature” preciza că 
„La 18 martie Vuia s-a ridicat cu aeroplanul său între 60 cm şi 1 m înălțime, după ce 
şi-a luat elanul dorit de pe sol. El a luat contactul cu pământul la o distanță de 12 metri 
depărtare de punctul de unde s-a ridicat în aer, deoarece elicea şi-a micșorat turaţia”. 

Fig. 7.3. Aparatul Vuia nr. 1. Fig. 7.4. Elicopterul Vuia nr. 2. 


În perioada 1914-1918, Traian Vuia amenajează un laborator pentru încercarea 
rotoarelor de sustentaţie. Realizează un studiu privind rotoarele denumite „aripi 
rotative”, le construieşte la scară redusă, efectuând teste pe un dispozitiv de măsurare 
a forţei portante, pentru fiecare model stabilind eficienţa şi dimensiunile optime în 
funcţie de turație, pas şi puterea absorbită. Întocmeşte tabele pentru fiecare tip de rotor 
şi le publică, devenind un ajutor real pentru constructorii de elicoptere. 

În urma studiilor, ajunge la convingerea că singura concepţie valabilă pentru 
elicoptere este aceea care realizează simultan sustentaţia şi propulsia cu ajutorul 
unui singur organ, rotorul. Întocmeşte mai multe proiecte dintre care testele 
efectuate în anul 1921 cu elicopterul „Vuia nr. 2” (Fig. 7.4) sunt încununate de 
succes. Pentru această invenţie a obţinut Brevetul nr. 516.838, din 10 decembrie 
1920 [6]. Astfel, Vuia ocupă un loc important, prioritar, în aeronautica mondială. 

În acelaşi context istoric, Alexan Tandargian din Craiova a elaborat în anul 
1909 un concept deosebit de interesant, folosit pe scară largă în ultimele decenii, 
şi anume „tracţiunea vectorială”. Pentru 
acest concept a obținut Brevetul de 
invenţie nr. 1663/1909 (Fig. 7.5) [7]. 
Proiectul său înglobează idei deosebite, 
originale, de la concepţia aparatului de 
zbor, la motor. Noutatea o reprezenta 
manevrarea pe verticală a aparatului, 
realizată prin tracţiune vectorială, axa 
elicei posterioare având posibilitatea de a 
se deplasa în unghi pe verticală, schimbând astfel unghiul de aplicare a forţei de 
tracțiune a acesteia. 

În anul 1907, după studii universitare la Paris, inginerul român Henry August 
(Fig.7.6) se întoarce la Bucureşti cu dorința de a-şi transforma pasiunea pentru 
construcţiile aeronautice în realizări practice. Începe cu construcţia unor aeromodele 
biplane şi monoplane după o concepţie proprie, pentru a ajunge prin teste la cea 
mai bună soluţie. A efectuat încercări din iulie 1907 până în iunie 1908, când trece 
la construcţia unui planor la scară 1/1. 


Fig. 7.5. Aparatul Tandargian. 

Fig. 7.6. Henry August. Fig. 7.7. Monoplanul Henry August. 


Încercările în zbor au avut loc în luna martie 1909, pe câmpul învecinat 
fabricii de cărămidă din comuna Pantelimon, lângă Bucureşti, prin remorcare cu un 
cablu de 30 m legat de un automobil, având drept pilot pe soţia constructorului, 
doamna Aurelia August. S-au realizat ridicări la 4 m, cu repetate ruperi ale cablului 
de remorcaj. În final Henry August a optat pentru varianta monoplan pentru noul 
său proiect (Fig. 7.7). A început construcţia acestuia în octombrie 1909, fiind ajutat 
şi de prietenul său, jurnalistul Constantin Apostol Orăşanu. A utilizat un motor 
„Anzani” cu trei cilindri dispuşi în „W” de 25 CP. Încheie construcţia aparatului în 
decembrie 1911, amânând încercările pentru primăvara anului următor. În luna 
martie 1912 primeşte aprobare de la Ministerul de Război de a gara şi a efectua 
încercări cu monoplanul său pe terenul şcolii de pilotaj Cotroceni. Execută câteva 
zboruri reuşite în linie dreaptă şi, în timpul unei astfel de încercări, din cauza unei 
pale de vânt laterale, aterizează brutal deteriorând trenul de aterizare [8]. Din lipsă 
de fonduri abandonează cercetarea în domeniu. 


Fig. 7.8. Tunelul de vânt Coandă. 

Dezvoltarea aparatelor de zbor era condiționată de experimente efectuate pe 
modele la scară redusă pentru studiul formei suprafeţelor portante, fuzelajelor şi 
elicelor. Ion Paulat a conceput şi construit la bordul vasului „Turnu Severin” 
un mic tunel aerodinamic, compus dintr-un tub de secţiune pătrată prevăzut la un 
capăt cu o pâlnie şi un ventilator de cameră, pentru studiul formei optime a aripii 
aparatului de zbor inventat de el (Fig.7.8). Materializarea curgerii aerului se realiza 
cu făină lansată în fața ventilatorului. Aceasta, dispersată de curentul de aer, realiza 
depuneri în zona de maximă portanță a aripii şi astfel, în funcţie de stratul de făină 
depus, se putea stabili care profil era mai eficient. Henri Coandă, în lipsa unui tunel 
de vânt, a efectuat teste pentru proiectul său de aripă, pentru aparatul Coandă 1910, 
pe un vagon de cale ferată amplasat în fața unei locomotive. Soluţia a fost eficientă, 
dar greoaie. A gândit şi construit apoi un tunel de vânt denumit „Coandă Wind 
Tunnel”, o instalație interesantă şi complexă. 

Între anii 1909-1910, Ion Stroescu (Fig. 7.9) construieşte 
mai multe modele zburătoare pe care studiază stabilitatea 
laterală în zbor. Tot pe aceste modele face încercări de 
propulsie prin reacţie folosind un amestec cu praf de puşcă, 
aeromodelele astfel propulsate atingând 120 km/h pe o 
distanță de 1 km. În luna martie 1910, brevetează la Bucureşti 
un proiect denumit „Avionul România” şi altul „Avion 
I.S.D.C.”. Ion Stroescu şi Dimitrie Cosmanovici. În anul 
1911, propune Academiei Române lucrarea „Principiul 
reacției la motoarele de aviaţie” şi un motor pulsoreactor cu 
benzină. În acelaşi an, Ion Stroescu face primele cercetări din 
România în domeniul aerodinamicii. În vederea măririi vitezei de zbor a avioanelor, 
a studiat diferite profile de aripă cu scopul de a putea creşte sarcina pe unitatea de 
suprafață. Este primul care aplică aspirația şi suflajul stratului limită la aripa de 
avion în vederea obținerii hipersustentației la decolare şi aterizare. Aplicațiile realizate 
de profesorul Ion Stroescu în România le preced pe cele realizate în Germania la 
Göttingen. Pentru a determina comparativ rezistenţele diferitelor forme de avion, în 
1912, Ion Stroescu execută încercări lansând de pe dealul Suter modele reduse de 
avion propulsate de rachete. Deşi rudimentare, ca dispozitive de măsurare erau 
originale pentru acel an. În 1913, pe dealurile comunei Pomârla de lângă Dorohoi, 
Stroescu continuă experienţele măsurând rezistența aerului asupra unor profile 
aerodinamice diferite expuse simultan vântului. În anul 1914, Stroescu înaintează 
la Direcţia Aeronautică din Ministerul de Război primul proiect românesc de tunel 
aerodinamic. În 1915, profesorul Ion Stroescu a realizat o aripă de avion dotată cu 
un dispozitiv de hipersustentaţie, cu unghi convergent la bordul de atac. Tot în 1915 
a inventat un dispozitiv cu ajutorul căruia să producă o depresiune şi deci o portanță și 
mai mare pe extradosul aripii. Primul Război Mondial îl găseşte pe profesor 
mobilizat la Rezerva Generală a Aviației. În anul 1917 propune proiectul unui avion 
militar biplan cu propulsie prin reacție, propunere cu caracter revoluționar pentru 
acel an, un bireactor care şi în stadiul de anteproiect era studiat şi calculat pentru toate 


Fig. 7.9. Ion Stroescu. 

cazurile de zbor, precum şi două variante îmbunătăţite ale motorului său pulsoreactor, 
model 1911. În septembrie 1916 înaintează Ministerului de Război două proiecte: 
unul pentru un proiectil rachetă, luminos, lansat din avion pentru iluminarea țintei 
bombardierelor şi altul pentru un proiectil incendiar contra baloanelor, ambele 
realizate în colaborare cu D. Cosmanovici. În anul 1920, profesorul Ion Stroescu este 
trimis în Italia, Franța și Germania, unde a vizitat laboratoare de aerodinamică 
experimentală, la întoarcere întocmind un raport de 40 pagini prezentat Ministerului de 
Război, în care susține necesitatea înființării în țară a unui laborator de aerodinamică 
pentru studiul legilor şi fundamentelor aerodinamice ale zborului. În 1922 va 
propune un al doilea proiect de tunel aerodinamic. Tot în anul 1922, pune bazele 
experimentale ale realizării instalaţiei numite „pseudo-avionul”, cunoscută astăzi 
sub denumirea de „simulator de zbor”. Este susținut în această direcție de către mr. 
av. ing. Ştefan Protopopescu, la acea dată comandantul arsenalului aeronautic Cotroceni. 
Pseudo-avionul este construit la Astra Arad. Direcţia Aeronautică intervine la Ministerul 
Instrucțiunii Publice, aprobându-se ca Ion Stroescu să lucreze în serviciul aeronautic 
pentru a realiza „Laboratorul Experimental de Aerodinamică”. Întocmeşte studiul 
aerodinamic al avionului Astra-Şeşefschi construit la Astra Arad. În anul 1925, 
profesorul Stroescu realizează proiectul unei suflerii aerodinamice. În acelaşi an 
începe construcţia ei în sala de gimnastică a liceului din Râmnicu Sărat (Fig. 7.10), 
unde activa ca profesor, pe banii lui reparând clădirea distrusă în timpul războiului. 


Fig. 7.10. Proiectul sufleriei aerodinamice construită în anul 1925 la liceul din Râmnicu Sărat. 


Sufleria era o construcţie din lemn cu diametrul de 1,5 m în zona experimentală. 
Ministerul Instrucțiunii, căreia îi era subordonată şcoala, neînţelegând imensa 
valoare a acestei realizări, a dispus demolarea instalaţiei. În anul 1928 Ion Stroescu 
publică lucrarea Aerodinamica aplicată. Între anii 1929-1937 este asistent la 
catedra de aerodinamică a profesorului Elie Carafoli, perioadă în care proiectează 
şi construieşte la Școala Politehnică din Bucureşti o suflerie aerodinamică. Aici au 
fost încercate avioanele concepute în România, construcția dăinuind și astăzi. Între 
anii 1937-1946 profesorul Ion Stroescu se află la Universitatea Bucureşti ca şef 
de laborator. În perioada 1946-1948 se află la Paris, la solicitarea profesorului 

Fig. 7.11. Sufleria supersonică construită de 
Ion Stroescu la Bellevue, Franţa, în anul 1947. 


Edmond Brun de la Sorbona, unde proiectează 
şi construieşte la Bellevue o suflerie aero- 
dinamică supersonică destinată studierii 
fenomenelor de givraj în domeniul aeronautic 
(Fig. 7.11). În 1949, după reîntoarcerea 
în ţară, este angajat colaborator la nou 
înființatul Institut de Mecanică Aplicată al 
Academiei Române. Aici proiectează împreună 
cu prof. Elie Carafoli sufleria de 2 x 2,5 m 
pe care o construieşte în 1954 la Institutului 
de Mecanică Aplicată (Fig. 7.12) [9]. O mare 
parte din ideile sale originale au rămas închise 
în dosare aşa-zis secrete ale ministerelor 
de profil ale epocii. Aceleaşi idei au fost 
confirmate mai târziu de brevete cu circulație 
internațională, iar adevăratul lor realizator, 
Ion Stroescu, neavând spre justificare decât 
un număr de înregistrare de la OSIM. 


Fig. 7.12. Proiectul sufleriei aerodinamice construită la Şcoala Politehnică din Bucureşti. 


Până la sfârşitul Primului Război Mondial, aparatele de zbor reprezentau 
construcții din lemn acoperite cu pânză. O mare schimbare în tehnologia construcțiilor 
aeronautice de la începutul secolului XX a fost realizată de inginerul Henri Coandă 
(Fig. 7.13), absolvent în anul 1910 al primei promoții a reputatului institut Ecole 
Supérieure d'A€ronautique et de Constructions Mécaniques din Paris. În urma unor 
studii efectuate, constată că elicele, aşa cum erau construite, au un randament 
foarte redus, la o putere motrice disponibilă foarte redusă şi ea. Pentru eliminarea 
acestui neajuns a realizat un concept ce consta în intubarea elicei, micşorând astfel 

dimensiunile acesteia și mărind turaţia. În final a 
realizat pentru aeronave un ansamblu propulsor cu efect 
de reacţie, compus dintr-un compresor radial acţionat 
de un motor cu explozie prin intermediul unui 
multiplicator de turație cu raportul de 1:4 (Fig. 7.14), 
strămoșul furbofâan-ului actual, denumit motofan. Henri 
Coandă devine astfel inventatorul propulsiei prin 
reacție. Pentru acest propulsor obţine Brevetul de 
Invenţie francez nr. 13.5602 din 13 februarie 1911 [10]. 
Coandă, aprofundând documentaţia existentă privind 
sistemele portante, ajunge la concluzia că propulsorul 
conceput de el nu poate fi montat pe aparatele existente, 
puterea dezvoltată distrugând orice construcție. Astfel, 
realizează proiectul Coandă 1910 (Fig. 7.15), care a fost un avion biplan, biloc, cu 
propulsie prin reacţie. Acesta a înglobat idei revoluționare, dar şi o concepție 
generală originală din punct de vedere aeronautic. Aripile şi fuzelajul erau acoperite în 
întregime cu placaj lăcuit, trenul de aterizare era prevăzut cu amortizoare, iar 
ampenajul era cruciform, radiatorul pentru răcirea motorului fiind montat pe 
lateralele fuzelajului. Aparatul este prezentat la 15 octombrie 1910 la cea de-a II-a 
Expoziţie Internaţională de Locomoţie Aeriană de la Paris, prilej cu care Gustave 
Eiffel, examinând ciudatul aparat, i-a spus lui Coandă: „Păcat, băiete, că te-ai 
născut cu 30 de ani, dacă nu chiar cu 50, prea devreme, cu mult prea devreme...”. Tot 
ce a realizat Coandă cu acest aparat a depăşit înţelegerea contemporanilor săi, fiind 
pe plan mondial primul aparat de zbor propulsat prin reacţie. Pentru acest proiect 
a obținut Brevetul de Invenţie nr. 441.144, din 20 mai 1912 [10]. 


Fig. 7.13. Henri Coandă. 


Fig. 7.14. Desenul motopropulsorului cu reacţie Henri Coandă. 


Coandă a fost un inventator prolific cu realizări în multe domenii de activitate. 
Este renumit pentru descoperirea efectului care îi poartă numele, Efectul Coandă, 
reprezentând fenomenul de atașare a fluidelor în mișcare la o suprafață tangentă 
curbată, brevetat în 1934, şi care are numeroase aplicaţii practice, în ventilatoare 

fără piese în mişcare, pompe de vid, sisteme de propulsie navale, atenuatoare de 
zgomot, fluidică, aviație etc. A rămas semnificativă următoarea remarcă făcută de 
Henri Coandă: „Ce noroc ar avea omenirea dacă ar exista multe naţii care să-i fi adus, 
față de numărul de locuitori, atât cât i-a adus nația română în ultimii 120 de ani”. 


EL A CURIOSI TE DU SALON 


L'appareil! Coanda qui peut faire du 150 à I'heure attire tous les regards au Salon m a A < 


Aurel Vlaicu (Fig. 7.16), născut la 19 noiembrie 1882 
în comuna Binținți (astăzi Aurel Vlaicu), din județul 
Hunedoara, a fost un inginer român, inventator şi pionier al 
aviației române şi mondiale. Acesta a reprezentat un fenomen 
naţional în contextul revoluţiei aeronautice a începutului de 
secol XX. Aurel Vlaicu a absolvit în anul 1908 Politehnica din 
München, „Şcoala Tehnică Regală Bavareză”. Elaborează în 
concepție proprie un proiect de aparat de zbor, construind 
în anul 1909 un planor pentru a testa valabilitatea conceptului. 
Fig. 7.16. Aurel Vlaicu. A efectuat zboruri reuşite, tractat cu ajutorul unor frânghii de 

tinerii din sat sau de călăreți. Animat de reuşită, reface 
proiectul, de acestă dată motorizat, brevetând invenţia cu nr. 1969 din 15 octombrie 
1910 [11] sub denumirea „Aparat de zburat cu un corp în formă de săgeată”. 
Aparatul „Vlaicu nr. I 1910” (Fig. 7.17) reprezintă astfel primul aparat proiectat şi 
construit în România. Vlaicu încheie un contract cu Ministerul de Război care pune 
la dispoziţie sumele necesare construcţiei, spaţiul, mâna de lucru şi motorul. 
Aparatul devine proprietate comună a lui Aurel Vlaicu şi a Ministerului de Război. 
Construcţia a fost realizată la Arsenalul de Construcţii al Armatei, încercările 
şi gararea efectuându-se pe terenul de la Cotroceni. A efectuat primul zbor pe 
17 iunie 1910 pe câmpul de la Cotroceni, propulsat de un motor de 50 CP Gnome 
Omega radial rotativ, cu 7 cilindri, răcit cu aer. Aurel Vlaicu cu avionul său este apreciat 

ca fiind cel mai bun aviator la primul 
miting aerian oficial românesc de 
pe hipodromul Băneasa din ziua de 
17 octombrie 1910, concurând cu G.V. 
Bibescu și M. Molla care zburau pe 
aparate de zbor străine. În toamna 
acelui an, Aurel Vlaicu cu aparatul său 
a participat la manevrele militare ale 
armatei române, îndeplinind misiuni de 
legătură, folosirea aviației fiind o 
noutate în acele timpuri. 

În anul 1911 construieşte un al 
doilea avion, Vlaicu II, cu care în 1912 
a câştigat la mitingul aerian de la 
Aspern, Austria, cinci premii memorabile 
(1 premiu I şi 4 premii I). Concursul a Fig. 7.17. Aparatul Vlaicu 1 în zbor. 
reunit între 23 şi 30 iunie 1912, 40 de 
piloţi din 7 ţări, printre care și Roland Garros, cel mai renumit pilot al vremii. În 
cel mai cunoscut ziar vienez, Neue Freie Presse, se găseau următoarele rânduri 
despre zborurile lui Vlaicu: „Minunate şi curajoase zboruri a executat românul 
Aurel Vlaicu, pe un aeroplan original, construit chiar de zburător, cu două elici, 
între care şade aviatorul. De câte ori se răsucea (vira) maşina aceasta în loc, de 
părea că vine peste cap, lumea răsplătea pe român cu ovaţii furtunoase, aclamându-l 
cu entuziasm de neînchipuit.” [12]. La 13 septembrie 1913, în timpul unei încercări 
de a traversa Munţii Carpaţi cu avionul său Vlaicu II, Aurel Vlaicu s-a prăbuşit la 
Băneşti, în apropiere de Câmpina. 

În 1913 se promulgă legea de înfiinţare şi organizare a aviaţiei militare din 
România. În timpul Primului Război Mondial, România a achiziţionat 322 de 
aeronave din Franţa şi Marea Britanie dintre care menţionăm: Nieuport (tipurile 11, 
12, 19, 21, 23, şi 28), Farman de recunoaştere şi bombardament şi Breguet-Michelin 
de bombardament. Aviația militară română a participat activ la luptele din Primul 
Război Mondial şi la acțiunile care au dus la formarea României Mari în 1918. 

O contribuţie importantă în aeronautica din perioada Primului Război 
Mondial a avut-o şi românul Gheorghe Gogu Constantinescu. Şef de promoţie al 
Şcolii Politehnice, el a plecat în Marea Britanie unde a dezvoltat teoretic și practic 
o nouă ramură a mecanicii mediilor continue numită sonicitate. El a realizat cel 
mai performant dispozitiv de pe avioanele de luptă din Primul Război Mondial, 
dispozitivul de comandă a tragerii la orice turație a motorului prin discul format 
de palele elicei în rotaţie, numit G.C. Gear (Constantinesco Fire Control Gear). 
Acest dispozitiv a adus în luptă o superioritate de foc avioanelor engleze de tipul 
Bristol. Soluţia sa era cea mai sigură și avea un grad de originalitate mare. 

"22 Ma a a 3 Pua 


Fig. 7.18. George de Bothezat. Fig. 7.19. Elicopterul George de Bothezat GB 1 în zbor. 


Realizarea şi zborul elicopterelor au reprezentat o provocare aparte pentru 
secolul XIX şi începutul secolului XX. În anul 1903, Ion Stoica a conceput şi 
construit un elicopter, un model de dimensiuni reduse, cu care a efectuat mai multe 
experiențe reuşite. Situația financiară precară l-a determinat să renunțe. Pasionat de 
zborul vertical, Grigore Brişcu proiectează în anul 1909 sistemul de asigurare a 
stabilității şi manevrare a elicopterului, un dispozitiv ce permitea variația ciclică a 
pasului palelor rotoarelor, denumit „platou pentru variația pasului”. Acesta este cel 
mai important organ al elicopterului, mai târziu fiind îmbunătățit şi întrebuințat 
curent în construcția acestor aparate de zbor. În anul 1910, Grigore Brişcu publică 
un studiu intitulat Elicopterele, în care autorul demonstrează că elicopterele pot fi 
maşini de zburat practice, economice şi sigure, utilizate de marele public. Traian Vuia 
reprezintă şi el un inventator cu rezultate notabile în domeniul construcției de elicoptere. 
Astfel, acesta a realizat şi construit, în anul 1918, un elicopter pe care l-a încercat 
în 1920 pe aerodromul de la Juvisy, elicopterul urcând până la înălțimea de 10 m. 
Primul proiect de elicopter era propus a fi acţionat de mușchii pilotului, dar 
s-a dovedit că doar aceştia nu ajungeau pentru ridicarea de la sol. Alături de el se 
înscrie și George de Bothezat (Fig. 7.18), al cărui nume iniţial a fost Gheorghe 
Botezatu. Acesta pleacă în Rusia ca profesor la Institutul Politehnic din St. Petersburg, 
apoi la Institutul de Aerodinamică din Odessa, servind sub Țarul Nicolae al II-lea şi 
sub guvernul provizoriu în regimul condus de Lenin. Datorită renumelui său, este 
unul din puţinii intelectuali din înalta societate agreaţi de regimul bolşevic. În anul 
1918 reuşeşte să plece în America cu ajutorul ambasadei Statelor Unite, iar la 
numai trei săptămâni de la sosire este cooptat în Comitetul Naţional Consultativ pentru 
Aeronautică. După sosirea în America adoptă numele de George de Bothezat. În 
1919 publică lucrarea Teorie generală a palelor elicilor. Într-o vizită la aerodromul 
McCook din Dayton, Ohio, în 1921, l-a cunoscut pe col. Thurman H. Bane, şeful 
diviziei de ingineri din Air Corps, care i-a sugerat să construiască un elicopter 
bazat pe teoria lui despre elice. Acceptă oferta, iar Congresul Statelor Unite aprobă 

suma de 200.000 USD pentru acest proiect. Este numit şef supleant al Secţiunii 
Speciale de Cercetări din Divizia Inginerească de la McCook Field, unde începe 
proiectarea și construirea elicopterului pentru U.S. Army Air Force. În urma 
cercetărilor sale, a rezolvat cu succes şi a stabilit principiile ştiinţifice pe care sunt 
bazate elicopterele cu un rotor sau mai multe [13]. 

Pentru realizarea proiectului şi construcţia elicopterului au fost necesare 
12 luni. A depus actele pentru brevetarea invenției la U.S. Patent Office pe 
27 iunie 1923, obţinând Brevetul nr. 1573228 [14]. Aparatul se compunea dintr-un 
cadru cruciform din aluminiu, având la extremitatea fiecărui braţ câte o elice 
portantă (Fig. 7.19). Elicele erau acţionate de un motor, montat central, prin 
intermediul unor reductoare proiectate de Bothezat. Fiecare elice avea 6 pale cu 
incidență variabilă de tip „plan-radiale”, invenţia lui de Bothezat. Primul zbor al 
elicopterului a avut loc pe câmpul înzăpezit de la McCook Field, la 18 decembrie 
1922, pilotat de constructor. După succesul cu „GB.1”, au urmat mai multe 
proiecte de elicoptere cu rotoare co-axiale. După mai bine de trei ani de muncă şi 
de eforturi, o a patra variantă al elicopterului a fost finalizată pentru probe. Acest 
elicopter este cunoscut ca „Bothezat GB-5” (Fig. 7.20). Diferea cu totul de 
predecesorul său, construit în 1921-1922. Primul zbor a fost captiv, realizat la 
9 mai 1940, pe un mic teren al Corporaţiei din Long Island, pilotul de încercare 
fiind căpitanul Sergiewsky. Încercarea a decurs normal, elicopterul desprinzându- 
se de sol conform aşteptărilor, fără să se semnaleze deficienţe. La acest zbor au 
asistat constructorii, asociaţii, ziarişti, marele absent fiind chiar de Bothezat, care 
decedase la 1 februarie 1940 într-un spital din Boston, la vârsta de numai 58 de ani, 
în urma unei boli mai vechi netratate. 


aa ai A 

A 

Fig. 7.20. Elicopterul George de Bothezat GB.5. Fig. 7.21. Celula paraşutată Dragomir, 
după testul din România. 


Ca urmare a incidentelor aeronautice nefericite, apare conceptul denumit 
siguranța zborului. Prima propunere de încadrare juridică privind securitatea 
zborului este enunțată în august 1783, când între ascensiunile fraților Montgolfier 
şi ale marchizului d”Arlandes, cetăţenii grijulii au elaborat şi propus „Proclamația 
asupra ascensiunii cu balonul și globurile în aer cât și alarmarea populaţiei care va 
fi făcută cu astfel de ocazii”. În acest sens, românul Anastase Dragomir, din studiile 

efectuate personal, a constatat imposibilitatea salvării pasagerilor unui avion aflat 
în dificultate, în evoluţii necontrolate, sau la viteze mari. Acesta inventează o 
versiune timpurie a unui scaun ejectabil. Invenţia consta dintr-o așa numită celulă 
parașutată (Fig. 7.21), un scaun detaşabil şi ejectabil vertical dintr-o aeronavă sau 
din orice tip de vehicul, prevăzut cu două paraşute, conceput a fi folosit doar în 
cazuri de urgență, şi care reprezenta o versiune timpurie, dar suficient de sofisticată, 
a actualelor scaune ejectabile. Modelul conceput de Anastase Dragomir şi Tănase 
Dobrescu a fost testat cu succes la data de 25 august 1929 pe aeroportul Paris-Orly, 
Franţa, iar ulterior, în octombrie 1929, pe aeroportul Băneasa, lângă Bucureşti. 
În anul următor, Dragomir şi Dobrescu au obținut patentarea oficială a acelui 
„cockpit catapultabil” la Oficiul francez de invenţii sub numărul 678.566 din 
2 aprilie 1930 (dar cu prioritatea patentării datată anterior, la 3 noiembrie 1928, 
data depunerii cererii de brevetare — FRD678566 19281103), sub numele oficial de 
Nouveau systeme de montage des parachutes dans les appareils de locomotion 
aérienne (Nou sistem de montare al paraşutelor la aparate de locomoţie aeriană). 


Fig. 7.22. Romulus Bratu. Fig. 7.23. Avionul de pasageri Bratu-220. 


În 1927, inginerul Romulus Bratu (Fig. 7.22) a prezentat Serviciului Tehnic 
Aeronautic al Ministerului Aviației din Franţa un proiect original de trimotor 
monoplan cu aripa cantilever plasată parasol şi tren de aterizare fix. Acest aeroplan 
se distingea prin dispunerea originală a celor trei motoare în aceeaşi axă, astfel că 
în eventualitatea unei pene de motor nu apărea vreo disimetrie de tracțiune. Avionul 
trimotor axial Bratu-220 (Fig. 7.23) este brevetat ca invenție cu nr. 16079, din 
6 noiembrie 1928 [15]. Avionul era destinat transportului a 10 pasageri plus echipajul. 
În 1928, o machetă la scara 1/25 este testată cu rezultate excelente la Laboratorul 
aerodinamic din Saint-Cyr, justificând construirea aeronavei în două exemplare la 
uzina aeronautică de la Athis-Mons lângă aeroportul din Orly. Avionul este asamblat 
la începutul anului 1930 în hangarul companiei aeriene CIDNA de pe aerodromul 
„Le Bourget”. La 22 noiembrie 1932, pilotul Klein şi mecanicul Carré, încep 
rulajele pe teren, urmate de primele zboruri, continuate în ianuarie 1933. Avionul 
Bratu 220-001 a fost bine apreciat, fiind prezentat în 1933 ministrului francez al 

transporturilor aeriene Pierre Cot, dar nu a fost comandat 
în mai multe exemplare de către Serviciul Tehnic 
Aeronautic al Ministerului Aviației din Franţa, deoarece 
distanţa de aterizare depășea cu 5 metri normele franceze 
de atunci. Exemplarul a zburat spre România unde a fost 
prezentat la Băneasa şi a efectuat câteva zboruri pentru 
SARTA (Societatea Anonimă Română de Transporturi 
Aeriene) în anii următori, înainte de a fi declasat şi 
demontat [16]. Al doilea exemplar Bratu 220-002 a suferit 
o ruptură a trenului de aterizare în cursul probelor de rulare. 
După reparaţii şi încheierea probelor la sol, a efectuat 
câteva zboruri de probă în Franţa, dar, din cauza lungimii distanţei de aterizare, 
nu a obţinut niciodată certificatul de capacitate și a fost demontat. 

Siguranța zborului însemna, între altele, şi posibilitatea asigurării stabilității 
avionului la viteze reduse şi în procedura de aterizare. Acest deziderat, l-a 
determinat pe inginerul George Fernic (Fig. 7.24) să realizeze conceptul aripilor în 
tandem. În anul 1924, obţine licenţa de inginer şi cumpără firma falimentară 
Deutscher Luft Lloyd Fugzeuge Werke din Germania [17]. Aici proiectează şi 
construieşte avioane de concepţie proprie, dar şi la comandă după proiectele 
clienţilor. Din motive comerciale a păstrat denumirea iniţială a firmei. În anul 
1927, când Germania se găsea în plină criză, vinde firma, pleacă în America şi se 
stabileşte la New York, unde se angajează la firma Bellanca. La scurt timp, în 
februarie 1928, înfiinţează firma „Fernic” Aircraft Corporation, cu scopul principal 
de a dezvolta şi construi avioane cu design Fernic, care reprezentau o detaşare 
radicală de tipul convențional al acelor ani. George Fernic a realizat un proiect 
conform unor concepte proprii noi, denumit „aparat de zbor cu aripi în tandem”. 


Fig. 7.24. George Fernic. 


Fig. 7.25. Avionul Fernic FT-9. Fig. 7.26. Avionul de şcoală Fernic FT-10. 


Proiectul Fernic reprezenta un monoplan cu aripă joasă, având o aripă auxiliară 
montată pe fuzelaj în fața celei principale, situată mai sus de aceasta. Avionul 
Fernic FT-9 (Fig. 7.25) a efectuat cu succes primul zbor la 9 septembrie 1929, pe 
Roosevelt Field, Long Island, New York, avându-l la manşă pe constructor, asistat 
pe post de mecanic de inginerul şef al fabricii, românul Paul Dorian, prietenul său. 

La începutul anului 1930, Fernic proiectează şi realizează avionul FT-10 Cruisare 
(Fig. 7.26), asemănător cu FT-9, folosind aceleaşi principii de bază, dar mai mic. 
Era un monomotor cu două locuri alăturate, ideal pentru şcoală, antrenament și 
turism [18]. În ziua de 29 august 1930, George Fernic, participând cu avionul său 
FT-10 la o demonstraţie aeriană desfăşurată pe aeroportul Curtiss Reynolds din 
Chicago, în prezenţa a 40.000 de spectatori, şi-a pierdut viaţa, avionul prăbuşindu-se 
din cauza exploziei motorului. 

Fig. 7.27. Mihail Filip. Fig. 7.28. Avionul Stabiloplan Tip. IV. 
8 p 8 


Avioanele fără coadă, un concept la modă în perioada interbelică a secolului 
trecut, a determinat mulți constructori să se dedice realizării acestora fără fuselaj. Primele 
planoare construite de Lilienthal, prin 1870, aveau doar două aripi. Planoarele 
cpt. Ferber erau compuse doar dintr-o aripă în formă de hexagon. În anul 1907 
olandezul Ellehammer a reuşit să înalțe un aparat cu motor compus dintr-o aripă 
unică. Pasionat de acest tip de construcție a fost şi românul Mihail Filip (Fig. 7.27). 
După terminarea Primului Război Mondial se angajează ca mecanic de aviație la 
Arsenalul Aeronautic Cotroceni. Apreciat pentru inteligența sa, este trimis în 
Franța unde urmează un stagiu de pregătire şi practică în mai multe fabrici de 
avioane. Captivat definitiv de aparatele de zbor fără coadă, Mihail Filip realizează un 
proiect pentru care obține Brevetul de Invenţie francez nr. 555.929, din 4 aprilie 
1923 [19]. A proiectat mai multe variante, pe care le-a materializat în modele 
reduse pentru teste de zbor. Dorea realizarea unui avion ieftin şi simplu pentru 
sport şi turism aerian, stabil şi sigur, uşor de pilotat, necesitând ore puţine de 
pregătire, consum redus de combustibil şi care după zbor să poată fi parcat în 
garaj. Proiectul său finalizat, numit Stabiloplan Tip. IV (Fig. 7.28), era bazat pe 
un sistem foarte simplu şi eficace de manevrare prin schimbarea centrului de 
greutate al avionului, deplasând aripa longitudinal pe fuzelaj. Se confruntă cu 
greutăți financiare, dar ajutat de prieteni reuşeşte să finalizeze construcţia. În ziua 
de 22 aprilie 1933, pilotul Ioan Culuri efectuează primul zbor cu stabiloplanul pe 
aeroportul Băneasa. Pe 22 noiembrie 1933 execută zborul oficial de omologare, 


298 


având la comenzi pe pilotul Lucien Lévy. Execută raiduri şi zboruri demonstrative 
la mitinguri. 

După încheierea Primului Război Mondial, în 1919, în cadrul tratativelor de 
pace de la Paris, Nicolae Titulescu propune crearea unei companii de aviaţie trans- 
continentală, cu capital francez şi românesc. Va fi creată Compania de Navigaţie 
Aeriană Franco-Română (CFRNA), prima companie internaţională de aviaţie de 
acest fel din lume. 

La 15 august 1925, cu prilejul Zilei Marinei Regale Române, a avut loc zborul 
primului hidroavion de construcţie românească, GETTA S.T.C. tip R.A.S.—1. Hidro- 
avionul GETTA a fost proiectat şi construit de Radu Stoika în Atelierele Societăţii 
de Transport Constanţa (STC), între 1 iunie şi 15 august 1925, cu personal românesc 
şi din materiale indigene. Prototipul a decolat din bazinul Titan al portului Constanţa, 
fiind pilotat de un celebru pilot de încercare din acel timp, Romeo Popescu, şi 
având la bord şi doi observatori. Hidroavionul s-a comportat bine în zbor. Avea 
dimensiunea flotoarelor calculată în funcţie de intervalul dintre valuri specific 
Mării Negre. Când s-a dorit să se treacă la producţia de serie au apărut greutăți 
financiare, s-au efectuat diverse manevre oneroase la recepţie şi, în final, statul 
român a preferat să achiziţioneze pentru aviația romană hidroavioane din Italia. 

Printre numeroşii inventatori în domeniul aeronautic 
găzduiţi de Paris la începutul secolului XX se afla şi 
ofițerul român Rodrig Goliescu (Fig. 7.29), care din anul 
1906 se dedică studiului aerodinamicii şi zborului 
păsărilor, stabilind reguli și concepte proprii pe care le 
aplică unor aeromodele la scară redusă. Concluziile 
cercetărilor sale le prezintă Academiei de Ştiinţe din 
Paris cu titlul Legile dinamismului diferitelor mediumuri 
aeriene. Conform acestor cercetări, aparatul său urma să 
utilizeze motorul numai pentru a câştiga altitudine, 
continuând apoi zborul în regim planat, din termică în Fig. 7.29. Rodrig Goliescu. 
termică. Obține Brevetul de Invenţie francez nr. 402329, 
din 26 august 1908, sub denumirea „Aparat de aviaţie Avioplan”. În România 
înregistrează invenţia cu Brevetul nr. 2221, dosar nr. 2467, sub denumirea 
„Avioane Goliescu”. Firma Espinosa Avionnerie S.C.A.A. din Paris îi finanţează şi 
construieşte aparatul denumit Avioplan 1909 (Fig. 7.30), devenind proprietara lui. 
Cu banii ce i-au revenit din acest contract, Goliescu construieşte modelul Avioplan 
1910 (Fig. 7.31), mai mic şi mai ieftin, cu care se reîntoarce la Bucureşti. După 
aproape 20 de ani de absență de pe scena vieţii sociale, Rodrig Goliescu se 
reabilitează în 1934, realizînd un aparat de zbor numit Avio-Coleopter Mecanic 
având două propulsoare care asigurau decolarea pe verticală, zborul staționar şi 
cel orizontal (Fig. 7.32). ÎL brevetează în ţară obținând Brevetul cu nr. 23317 din 
29 octombrie 1934 [20]. 

În perioada care a urmat Primului Război Mondial, ca urmare a experienţei 
dobândite prin întrebuințarea aeronavelor în scopuri militare, s-a trecut la adoptarea 
în totalitate a construcțiilor metalice. Această soluţie permitea, odată cu perfecționarea 
motoarelor, atingerea unor viteze mari, permiţând creşterea încărcării pe unitatea 
de suprafaţă, dar şi mărirea siguranței zborului. 


„= 


3 
| Rodrig Cioliescu 
Avin - Coleopaei - Mecanice 


Fig. 7.32. Desenul din Brevetul de Invenţie român nr. 233 17/29 octombrie 1934, 
avion Coleopter Mecanic Goliescu. 

7.3. INDUSTRIA AERONAUTICĂ ROMÂNĂ ÎN PERIOADA INTERBELICĂ 


În domeniul fabricaţiei de avioane, România s-a aflat între primele ţări europene. 
Primii paşi în realizarea unei unităţi specializate în construcţia de avioane s-au 
făcut la 20 noiembrie 1909, dată la care este înregistrată firma Cerchez & Co, cu 
sediul la Chitila lângă Bucureşti. Ea va constitui prima fabrică, primul aerodrom şi 
prima şcoală de pilotaj. Iniţiatorul acesteia 
a fost avocatul Mihail Cerchez. După 
realizarea cu succes a unei producții în 
licenţă a şapte aparate Henri Farman III 
(Fig. 7.33), fabrica a falimentat, deoarece 
conducerea aeronauticii a preferat importul. 

La data de 1 iulie 1920, ia ființă 
la Cotroceni, în Bucureşti, Arsenalul 
Aeronautic. Aici s-au reparat toate i 
avioanele din dotarea aviației militare, Fig. 7.33. Avionul Henri Farman III. 
s-au construit avioane prototip şi după 
licenţă: construcţii de serie: Hansa Brandenburg 269 (Fig. 7.34); planorul Griinau 
Baby IIB; prototipuri: Aeron 1 şi 2; Proto 1 (Fig. 7.35). În anul 1938 Arsenalul 
Aeronautic a fost reorganizat şi a funcţionat sub denumirea de Asociaţia 
Stabilimentelor Aeronauticii şi Marinei Cotroceni (A.S.A.M. Cotroceni). 

Fig. 7.34. Avionul Hansa Brandemburg 269. Fig. 7.35. Avionul Proto-l. 


Lipsa unei industrii aeronautice se face simțită acut în deceniul 20 din secolul 
trecut. Datorită războiului, construcţia avioanelor a evoluat spectaculos, iar 
Ministerul de Război s-a aflat în situaţia de a avea un parc de avioane învechit cu 
performanţe mediocre. Criza de după război împiedică partizanii importurilor să se 
manifeste. Totuşi, un pas modest este făcut în anul 1923 când se realizează o secție 
pentru fabricarea avioanelor în cadrul fabricii de vagoane Astra din Arad, înglobând 
şi secţia de motoare existentă, unde se fabricau motoare de aviaţie Martha şi Bentz. 
Aici sunt fabricate, începând cu anul 1923, avioanele Astra-Şeşefschi şi 25 avioane 
de şcoală şi acrobație Proto-1, ulterior modificate în Proto-2. În anul 1926, secţiile 

de avioane şi motoare ale fabricii Astra sunt mutate la Braşov şi înglobate în noua 
fabrică de avioane IAR. 

Lipsa de interes a guvernului pentru înfiinţarea unei industrii aeronautice l-a 
determinat, în anul 1924, pe inginerul Grigore Zamfirescu să pună bazele unei fabrici 
de avioane pe care a denumit-o Societatea de Exploatări Tehnice (SET) cu sediul în 
Bucureşti. Produsele acestei fabrici au fost în special avioane realizate de biroul de 
proiectare propriu şi au purtat denumirea SET. Avioanele SET (Fig. 7.36) au fost 
utilizate în special pentru şcoală şi pentru armată. S-au fabricat şi avioane în 
licenţă: SET-Nardi FN-305, IAR-39. Fabrica SET a fost desfiinţată în anul 1948. 

Fig. 7.36. Avionul SET-7K. Fig. 7.37. Avionul IAR-11 CV. 


La 25 iunie 1925, Regele Ferdinand a promulgat „Legea privitoare la 
întreprinderile industriale în legătură cu apărarea națională”. La art. 1, punctul b, 
se prevede să se constituie Industria Aeronautică Română pentru „fabricaţiunea 
avioanelor”. În jurnalul Consiliului de Miniştri din 6 august 1925, s-a prevăzut ca 
Uzina IAR să se ridice la Braşov. Inaugurarea uzinei a avut loc la 11 octombrie 1927. 
La început, aceasta a fost o asociere între Guvernul Român și societăţile franceze 
Lorraine Dietrich pentru motoare şi Bleriot-Spad pentru avioane. Aici sunt construite 
avioane şi motoare, în licență şi după proiecte autohtone. La Întreprinderea 
Aeronautică Română de la Braşov s-a construit primul avion de luptă, creaţie 
integral românească, IAR CV 11 (Fig. 7.37). Acesta zboară din curtea uzinelor 
braşovene în anul 1931. Era considerat unul dintre cele mai bune avioane din lume 
din categoria sa. Elie Carafoli [21] a participat direct la proiectarea şi realizarea sa 
(Fig. 7.37.a). Începând cu anul 1938, IAR — Braşov se transformă în Regie Autonomă, 
statul român preluând asupra sa toate acțiunile societăţilor străine şi româneşti, 
precum şi cele ale persoanelor particulare. În această perioadă Consiliul de 
Administraţie va fi înlocuit cu un Comitet de Conducere, format din generali 
aviatori, din care făcea parte şi Aurel Perşu, noul director general al IAR, iar 
proiectanții au realizat şi construit cel mai reuşit avion românesc al epocii, faimosul 
IAR-80, un avion monoplan de vânătoare şi bombardament în picaj, care a fost 
terminat în numai 14 luni. Construcţia era integral metalică, avea o aerodinamică 
reuşită şi o bună stabilitate. În plus, avionul avea tren de aterizare escamotabil, 

elice cu pas variabil, flapsuri comandate hidraulic, post de pilotaj cu instalaţie de 
oxigen pentru zboruri la mare altitudine. Avionul a fost proiectat şi realizat de un 
colectiv condus de ing. Ion Grosu (1901-1970). În total au fost realizate 460 de 
exemplare. Prototipul a fost realizat în decembrie 1936, iar din 1940 a fost livrat în 
serie, intrând în dotarea aviaţiei militare române şi luptând activ până în anul 1944. 
Având o viteza maximă de 510 km/h, avionul s-a clasat pe locul 4 printre cele mai 
rapide avioanele de vânătoare existente în lume la acea dată, după Hawker Hurricane, 
Curtiss P-37 şi Messerschmit 109. Începând din anul 1943, a fost construit avionul 
monoplan pentru bombardament în picaj IAR-81, varianta îmbunătăţită a avionului 
IAR-80, echipat cu motor LIAR-1000 A de 1.050 CP. Pe lansatoarele de bombe se 
puteau monta 2 bombe de câte 50 kg sub planuri şi o bombă de 250 kg sub fuzelaj. 
Pe unele variante, IAR-81 avea montate în afară de mitralierele de 7,92 mm şi câte 
2 tunuri de 20 mm. În cadrul uzinelor IAR s-au mai fabricat după licenţă franceză, 
primele motoare de avioane din tara noastră. IAR-KO, fabricat în 1935, a fost 
primul motor de avion românesc derivat din motorul Gnome-Rhone. Primul motor 
de avion românesc cu putere mare a fost ILAR-1000 A, omologat în anul 1940, an în 
care a început și fabricarea sa în serie. De la înfiinţare și până în anul 1944, când 
uzina IAR Braşov a fost bombardată, au fost fabricate 11 tipuri de motoare pentru 
avioane, cu puteri între 130 şi 1.475 CP. 


Fig. 7.37.a. Academician Elie Carafoli, Fig. 7.38. Mircea Grossu-Viziru. 
1901-1983. 


Inginerul Mircea Grossu-Viziru (Fig. 7.38) [22] (1903-1980) este autorul 
unor invenţii şi proiecte de mare importanță pentru fabrica IAR, dar şi pentru 
Ministerul de Război. Acesta realizează proiectul unei turele defensive, Brevet de 
invenţie nr. 20588 din 11 februarie 1932 (Fig. 7.39), proiect care a beneficiat de 
îmbunătățiri şi perfecționări ulterioare. Turelele denumite ,„Grossu-lAR” au fost montate 
pe avioanele Potez 25, IAR-37, 38, 39 şi SET-4, 41, toate variantele de SET-7K 

şi au fost exportate în Franţa, Cehoslovacia, Polonia şi SUA, unde a obținut 
Brevetul US.1.953.710/1934. Pentru aceste turele a fost acordată licență unor 
fabrici din Franța. Mircea Grossu-Viziru a fost director general la IAR şi membru 
în Consiliul de Administraţie în perioada august 1940 — august 1944. Pentru 
proiectele şi invențiile sale, în special pentru realizarea avionului de vânătoare 
IAR-80, ing. Mircea Grossu-Viziru a fost decorat în luna mai 1939 de MS Regele 
Carol II cu Ordinul Medalia Aeronautică clasa a III-a. 


Fig. 7.39. Turela defensivă Grossu-IAR. Fig. 7.40. Avionul de recunoaştere 
şi bombardament uşor IAR-37. 


GAT 


Fig. 7.41. Avionul de recunoaştere Fig. 7.42. Avionul de şcoală IAR-14. 
şi bombardament IAR-39. 


Producția fabricii IAR Braşov a fost diversă, între anii 1931 şi 1939 
producându-se aici în serie următoarele avioane: prototipul IAR-27, avion de 
şcoală cu motor Gipsy de 200 CP; IAR-37 (Fig. 7.40), avion de recunoaştere şi 
bombardament cu motor de 870 CP și viteză de 331 km/h; IAR-39 (Fig. 7.41), 
avion de recunoaştere şi bombardament cu motor de 1.070 CP şi viteza de 380 
km/h; avioanele de şcoală IAR 14 (Fig. 7.42). Pe lângă aceste avioane, IAR Braşov 
a produs în licență şi alte avioane de vânătoare pentru aviația militară română, 
dintre care amintim: avioanele PZL-11F, Messerschmit Me-109 G, precum şi 
avioanele de bombardament Savoia-Marcheti, tipul Savoia 79 B, sub licență italiană, 
în mai multe variante. La intrarea României în cel de-al Doilea Război Mondial, 

la 22 iunie 1941, forţele aeriene române includeau un total de 50 de escadrile de 
aviaţie, din care 6 de legătură, 1 de transport, 1 sanitară, 3 de recunoaştere, 15 de 
bombardament, 8 de bombardament greu, cu avioane trimotoare Savoia-Marcheti-79, 
He.111, Bloch şi Los; 3 de bombardament uşor, cu avioane IAR-37 şi Potez-63; 
4 de informare bombardament, cu avioane IAR-38, 17 de vânătoare. Din datele 
Ministerului Apărării Naţionale pe timpul războiului, industria aeronautică militară 
din România a produs peste 1.300 de aeronave dintre care 460 erau vestitele 
avioane de vânătoare IAR-80 şi IAR-81, varianta lor de bombardament. Unitatea 
de aviaţie era destinată evacuării răniților de pe front. Avioanele erau vopsite în alb 
şi purtau însemnele Crucii Roşii. Datorită acestor caracteristici scriitorul şi jurnalistul 
italian, Curzio Malaparte, le-a denumit „Escadrila Albă” [23], nume sub care au 
ajuns să fie cunoscute în întreaga lume. Întreprinderea de Construcţii Aeronautice 
Româneşti (ICAR), cu sediul în Bucureşti, şi-a început activitatea în anul 1932 pe 
fondul unei lipse acute de avioane pentru şcoală. Fabrica ICAR a construit în general 
aparate sub licenţă, un singur avion, ICAR Turing, fiind construit după un proiect 
românesc. ICAR funcționează până în anul 1950, când i se schimbă profilul în 
fabrică de ventilatoare. Raidurile aviației americane asupra României în 1943—1944 
au pus autorităţilor militare problema dispersării uzinei aeronautice de la Braşov şi 
a personalului. Fabrica de celule a fost relocată la Caransebeş şi Topleţ, fabrica de 
motoare la Colibaşi și Ucea, iar fabrica de armament şi accesorii, la Câmpulung. 


7.4. INDUSTRIA AERONAUTICĂ ROMÂNEASCĂ 
DUPĂ CEL DE-AL DOILEA RĂZBOI MONDIAL 


După ieşirea României din războiul împotriva URSS și trecerea de partea 
aliaților, urmând impunerile din articolul 10 din Convenţia de Armistiţiu încheiată 
la 12 septembrie 1944, Subsecretariatului de Stat al Aerului a emis Nota nr. 1431/C 
secret, din 30 septembrie 1944, dispunând reducerea producţiei aeronautice la IAR 
Brașov la asamblarea avioanelor Messerchmitt 109G şi profilarea întreprinderii pe 
reparaţii de autovehicule. Aceste impuneri au produs pierderi financiare care 
însumau la nivelul anului 1946 peste o jumătate de miliard de lei. Anularea 
contractelor aeronautice şi insuficienţa resurselor financiare rezultate din reparațiile 
de autovehicule au condus la propunerea ca uzina să treacă la producţia de tractoare, 
ceea ce a marcat încetarea producţiei aeronautice la IAR Brașov. În 1947 fabrica 
a devenit Întreprinderea Metalurgică de Stat Braşov, iar de la 30 noiembrie 1948, 
Societatea sovieto-română pentru fabricarea şi desfacerea tractoarelor, ulterior Uzina 
Tractorul Braşov. Industria aeronautică la Braşov, localizată la Ghimbav, în afara 
oraşului, avea sa revină la viaţă în 1968, sub denumirea de ICA — Întreprinderea 
de Construcţii Aeronautice, mai apoi revenind la numele inițial IAR — Industria 

Aeronautică Română. În perioada 1950-1955, restul fabricilor aeronautice din țară 
au fost convertite şi ele, fie la producţia de ventilatoare, de autoturisme de teren, sau 
la producţia de pompe. Având în vedere că prin schimbarea regimului politic în 
România nu se mai puteau produce avioane militare, o serie de oameni dedicați aviației 
au căutat să mențină specializarea în acest domeniu, chiar cu mijloace modeste. 

Primul avion românesc de după al Doilea Război Mondial, avionul biloc de 
şcoală IAR-811, a fost realizat la Braşov în anul 1949 de Radu Manicatide [24] 
(1912-2004). Tot Radu Manicatide a realizat apoi la Uzinele de Reparaţii Material 
Volant (URMV3) — Braşov seria de avioane IAR-813, cu care au fost realizate 
recorduri naționale şi internaționale omologate de Federaţia Aeronautică Internaţională 
(F.A.I). Este de remarcat că la IAR Braşov s-a produs primul avion turbopropulsor 
din România, IAR-828, cu destinaţie agricolă. Prototipul a fost echipat atât cu 
motor de tip Pratt & Whitney PT6, realizat în SUA şi Canada, cât şi cu motor tip 
M 601, realizat în Cehoslovacia. 

La solicitarea Aeroclubului României, în 1950, Vladimir Noviţchi [25] 
(1917-2003) a creat la Reghin, la Întreprinderea de Prelucrare, Exploatare şi 
Industrializare a Lemnului (IPEIL), o secţie de construcţii de planoare şi aeronave. 
Noviţchi este remarcat pentru calitățile sale deosebite, atât ca instructor de zbor, cât 
şi datorită cunoştinţelor sale privind elementele de structură ale aparatelor de zbor, 
dar și ca talentat organizator. La 11 septembrie 1950, primul planor de antrenament 
RG-IC „Baby”, construit de el, s-a ridicat în aer la Reghin. Acesta a fost capul 
de lot al mai multor serii de planoare folosite vreme de 15 ani pentru antrenament 
în şcolile de pilotaj. Tot Noviţehi a început în anul 1955 construcţia primului avion 
de şcoală, realizat complet din lemn. În perioada 1957-1960 în colaborare cu 
inginerul Gheorghe Rado de la Institutul de Mecanică Aplicată „Traian Vuia” al 
Academiei Române, concepe primul elicopter românesc proiectat şi construit în 
țară: RG-8-HI-,„Țânţar”. Până în anul 1962, cât a durat existenţa acestei secţii din 
IPEIL Reghin, acolo s-au construit 332 de planoare, avioane şi elicoptere [26]. 
La acestea se adaugă un număr semnificativ de planoare reparate aici. În anul 1974, 
la solicitarea inginerului Iosif Șilimon, Vladimir Noviţchi este angajat la ICA Braşov, 
unde a lucrat până la pensionare, colaborând la seria de planoare construite aici. 

În luna noiembrie 1968 se înființează la Ghimbav, lângă Brașov, Întreprinderea 
de Construcţii Aeronautice — ICA Braşov. Principalul artizan al înființării [27] acesteia 
este Iosif Şilimon (1918-1981), absolvent al Şcolii Politehnice din Bucureşti, secția 
aeronautică, care îşi începuse activitatea la IAR Braşov în anul 1941, devenind în 
1944 şeful secției de montaj la fabrica de celule. La ICA Brașov, Iosif Şilimon a 
fost inginer-şef şi, apoi, din 1980, director tehnic. Până în anul 1981 când a încetat 
din viaţă, a fost părintele a aproape 30 de tipuri de planoare şi motoplanoare foarte 
performante şi a câtorva tipuri de avioane. Cu planorul său biloc IS-28 B2, 
doi piloți americani au obţinut, în aprilie 1979, recordul mondial de distanţă, 
parcurgând 829 kilometri dus-întors, în Pennsylvania. Iosif Șilimon a susținut 
colaborarea franco-română în construcţia de elicoptere, coordonând realizarea, sub 
licenţa Aerospaţiale, a elicopterelor Alouette şi Puma. 

Fig. 7.44. Ştefan Apostolescu. Fig. 7. 45. Marcel Jurcă. 


La dezvoltarea industriei aeronautice au contribuit şi români stabiliți în 
străinătate. Astfel, inginerul Ştefan Apostolescu (Fig. 7.44), stabilit la New York, 
se opreşte asupra studiului simplificării rotoarelor de sustentaţie ale elicopterelor, 
apoi abordează în întregime domeniul elicopterelor, al aparatelor de zbor VTOL şi a 
celor cu efect de sol, propunând pentru elicoptere soluţia de elice în tandem. A fost 
promotorul elicopterelor cu două rotoare. În anul 1956 a înființat o companie proprie 
de construcţii pentru elicoptere „Apostolescu Universal Helicopter Company Inc”, cu 
sediul în New York şi atelierele la Hicksville, Long Island. Soluţiile constructive 
propuse de Ştefan Apostolescu se regăsesc în numeroase brevete de invenţie 
înregistrate în SUA, ultimul fiind emis la data de 11 decembrie 1974. 

Marcel Jurcă (Fig. 7.45), absolvent al 
Şcolii Militare de Subofiţeri aviatori promoţia 
1943, apoi al Politehnicii din Paris, stabilit 
în Franţa, a proiectat şi construit avioane 
minuscule, cu soluții simple şi ingenioase, de o 
mare originalitate. Avioanele fabricate de 
Marcel Jurcă erau livrate tinerilor pasionaţi 
de zbor, dar lipsiţi de mijloace materiale, sub 
formă de kituri, la preţuri foarte accesibile. 
A proiectat şi construit un total 28 de tipuri de Fig. 7.46. Avionul MJ-2 Tempête. 
avioane, realizate în 2.096 exemplare. Avionul 
MJ-2 Tempête (Fig. 7.46), construit în 1956, şi variantele derivate din el, au fost în 
producţie timp de 40 ani [28]. 

Din punct de vedere al legislaţiei în domeniul aeronautic este remarcabilă 
elaborarea în anul 1953 a Codului Aerian Român, opera strălucitului jurist 
Alexandru Danielopol [29]. 

Referitor la aviația militară din România de după război, aceasta a început să 
fie dotată cu avioane reactive sovietice. Au intrat în serviciu avioane de tip IAK-18, 
PO-2, LA-9, TU-2 şi IL-10. În anul 1951 au intrat în dotarea Forţelor Aeriene 

Militare române avioanele cu reacție IAK-17 şi IAK-23, iar în anul 1952 avioanele 
MiG-15, MiG-15 bis şi S-102. După integrarea României în Tratatul de la 
Varşovia, Comandamentul Forţelor Aeriene Militare române avea în subordine 5 
divizii de aviaţie şi o divizie tehnică. 

Reluarea în România după mulţi ani a producţiei de aeronave civile şi militare 
a necesitat multiple eforturi materiale, de investiţii, de dezvoltare a unor noi 
întreprinderi şi de specializare a personalului. 

Aviația reactivă militară a necesitat pentru întreţinere o unitate specializată. 
Înfiinţată din anul 1953, aceasta a fost amplasată pe teritoriul comunei Domnița 
Maria din sudul oraşului Bacău. Unitatea ce asigura repararea avioanelor, fabricarea 
pieselor de schimb şi a sculelor necesare acestei activități primeşte denumirea 
de Atelierul Central de Aviaţie, ca unitate a ministerului Apărării Naţionale. La 
l aprilie 1955, U.M. 03767, denumită și U.R.A. — Uzina de Reparaţii Avioane, 
funcţiona cu o capacitate de 382 de angajați. Din 1956, la U.R.A. se efectuau 
reparaţii ale avioanelor IAK-17 şi MIG-15. Primele activităţi de reparaţie pentru 
avionul supersonic MIG-21 s-au efectuat din 1967, iar în 1968 a început reparația 
versiunii MIG- 21F-13 și a avionului de şcoală cehoslovac L-29 Delfin. În anul 1977 
se aprobă investiţia pentru construirea Fabricii de Avioane Uşoare, IRAv Bacău, 
care devine în anul 1978 Întreprinderea de Avioane Bacău (IAv Bacău), iar în anul 
1987 i se construieşte o nouă anexă, Fabrica de Motoare şi Reductoare (FMR). Aici 
se realizează în anul 1974 primul avion cu reacţie subsonic românesc, IAR 93. Tot 
aici s-au mai realizat avioanele: IAK-—52, (avion de antrenament) în licenţă, LIA-88 
Soim (avion de turism), IAR-AG-6 (avion agricol) şi s-au modernizat avioanele 
MIG-21, realizându-se varianta MIG-21 Lancer. 

Continuatorul întreprinderii înfiinţate în 1953, Grupul Industrial Aeronautic 
Bacău, înregistrat în 1991 sub numele de S.C. Aerostar S.A, are ca misiune 
dezvoltarea a trei linii de afaceri în domeniul aeronautic şi de apărare, respectiv: 
menţinerea statutului de furnizor în domeniul sistemelor de aviaţie şi a sistemelor 
defensive terestre pentru Ministerul Apărării Naţionale al României şi pentru alți 
beneficiari, reprezentând peste 20% din cifra de afaceri; consolidarea poziției 
întreprinderii ca subfurnizor de piese, aerostructuri, subansamble și echipamente 
pentru aviația comercială şi aviația generală, astfel încât să devină un subfurnizor 
major pentru industria de aviație globalizată, realizând din aceste activități peste 
55% din cifra de afaceri, consolidarea activităţilor ca furnizor de prim rang de 
mentenanţă pentru avioane civile şi de conversie/modernizare a avioanelor civile, 
domeniu de activităţi din care realizează peste 20% din cifra de afaceri. 

În 1946 s-a înfiinţat la Bucureşti întreprinderea IRMA -— Întreprinderea pentru 
Reparaţia şi Întreţinerea Materialului de Aviaţie. Concepută pentru a sprijini compania 
națională de transport aerian, TAROM, întreprinderea aflată lângă aeroportul 
Băneasa se ocupa cu întreţinerea şi reparația aeronavelor civile şi a echipamentelor 
specifice acestor aeronave. În anul 1959, pe structura acestei întreprinderi este 

înființată Întreprinderea de Construcţii şi Reparaţii Material Aeronautic (ICRMA). 
Începând cu anul 1960, ICRMA se extinde, biroul de proiectare condus de ing. 
Radu Manicatide realizând proiecte ce se pun imediat în fabricaţie, în general 
avioane utilitare. În anul 1964 se schimbă denumirea în Întreprinderea de Reparaţii 
Material Aeronautic (IRMA). În anul 1979 primeşte denumirea de Întreprinderea de 
Avioane Bucureşti (IAvB), moment 
în care se lansează noi programe ce 
au necesitat o serie de investiţii 
majore. Au fost construite ateliere, 
secţii, hangare şi laboratoare noi, 
dotate cu echipamente şi utilaje 
moderne, ce au permis transferuri de 
tehnologii de ultimă oră. La această = ia 
întreprindere au fost fabricate avioane Fig. 7.47. Avionul de pasageri ROMBAC 1-11. 
după proiecte româneşti: IAR-818; 

IAR-821; IAR-822; IAR-827, iar din 1969, sub licență occidentală, aici este 
fabricat avionul britanic de pasageri BN-2. Tot la ROMAERO s-a fabricat înainte 
de 1989 şi avionul de transport pasageri ROMBAC 1-11 (Fig. 7.47), sub licenţă 
britanică. Primul avion a fost produs în anul 1982. Pentru acea perioadă era un 
avion foarte modern, beneficiind de o tehnologie avansată și componente fabricate 
în Marea Britanic. La vremea respectivă era singurul avion de pasageri, comercial, 
cu motoare turboreactoare din Europa de Est. Avionul putea transporta 119 
pasageri. S-au construit 11 aparate tip Rombac 1-11 cu care a fost dotată compania 
națională TAROM. La un moment, schimbându-se normele de zgomot la nivel 
internațional, avioanele nu au mai putut fi exploatate din cauza nivelului ridicat de 
zgomot, remotorizarea lor s-a considerat prea costisitoare şi astfel au fost retrase 
din exploatare. 

După schimbările din 1990, Întreprinderea de Avioane Bucureşti devine 
Societate Comercială SC ROMAERO S.A., fiind o companie aerospațială care 
integrează două activități majore: fabricarea de aerostructuri și întreţinere şi 
reparaţii pentru aeronave de transport civile şi militare. Este în prezent cea mai 
mare companie din Industria Aeronautică Română. 

În anul 1972 a fost fondată întreprinderea Avioane Craiova S.A., cu scopul 
producerii şi furnizării de avioane militare pentru Forţele Aeriene Române. 
Compania și-a început activitatea ca producător de avioane prin cooperarea cu 
fosta Iugoslavie în dezvoltarea proiectului comun al avionului de bombardament 
şi atac la sol IAR-93 (Fig. 7.48). S-au livrat către forțele aeriene 86 de aparate. 
Ca urmare a faptului că România a devenit membră NATO, acest avion a fost scos 
din fabricaţie şi din serviciu. În perioada anilor 1980, compania a proiectat împreună 
cu Institutul Naţional de Construcţii Aerospaţiale avionul de antrenament IAR-99, 
pe care l-a produs în întregime și l-a calificat împreună cu Centrul de Cercetări și 

Încercări în Zbor. Avionul este în continuare în fabricaţie şi în serviciul forţelor 
aeriene ale României în versiunea modernizată — IAR 99 Şoim (Fig. 7.49). 
Procesele şi serviciile oferite de Avioane Craiova S.A. îmbracă aproape toate ariile 
de fabricație, capabilitățile companiei acoperind un domeniu larg de activităţi de 
inginerie şi proiectare, mentenanţă a produsului, testare, proiectare și execuţie de scule 
şi verificatoare, fabricație de aeronave şi subansamble structurale şi suport produs. 


Fig. 7.48. Avionul de atac la sol Fig. 4.49. Avionul de şcoală 
şi bombardament IAR-93. şi atac la sol IAR-99. 


Continuând tradiţia României în domeniul fabricaţiei de motoare de aviaţie, 
după o întrerupere datorată interferenţelor politice de după cel de-al Doilea Război 
Mondial, în 1975 a fost fondată Uzina Turbomecanica, pentru fabricarea de motoare 
cu turbină pentru aviaţie, transmisii mecanice pentru elicopter şi componente ale 
acestora. Misiunea companiei era de a produce şi furniza aceste produse la cel mai 
înalt nivel tehnologic cu un grad rezonabil de independenţă. 

Pentru Turbomecanica au fost achiziţionate cele mai bune echipamente de 
fabricație disponibile în acel moment pe plan mondial, precum şi licenţe de 
fabricaţie şi montaj pentru motoarele Viper 633-41, Turmo IV C (pentru echiparea 
elicopterelor IAR 330 SOCAT) şi pentru transmisiile mecanice ale elicopterului 
PUMA de la Rolls-Royce, Turbomeca și respectiv Aerospaţiale. Din cauza lipsei 
de surse locale pentru componente, accesorii, scule speciale, uzina a trebuit să-şi 
producă singură toate acestea, fapt ce a dus la creșterea dimensiunii ei la 4.400 de 
salariaţi, dar şi la scăderea eficienţei datorită costurilor mărite. Uzina s-a dezvoltat 
prin integrarea cu succes a celor trei produse principale iniţiale şi a devenit un 
furnizor important şi exclusiv de produse noi pentru Ministerul Apărării din 
România. Ulterior, împreună cu un partener iugoslav şi cu Rolls-Royce, a fost 
dus la bun sfârşit un program de dezvoltare a postcombustiei pentru motorul Viper. 

În 1980, prin Tehno-lmport-Export a fost obţinută o licență Rolls-Royce 
pentru fabricaţia motorului civil turboreactor cu dublu flux Spey 512-14 DW, care 
propulsa aeronava BAC-111-500. 

În 1985, Guvernul României şi cel al fostei Uniuni Sovietice au iniţiat un 
program comun pentru dezvoltarea și producţia în Turbomecanica a unui motor 

cu turbină de 700 CP pentru elicopter. O hală de producţie separată a fost 
construită pentru acest proiect, pentru a evita orice interferență cu tehnologiile 
vestice. În următorii cinci ani, programul de dezvoltare a progresat până la stadiul 
de intrare în fabricaţia de serie, mai multe motoare de demonstraţie și prototipuri 
fiind produse şi testate pe stand şi pe elicopter. 

După 1990, S.C. Turbomecanica S.A. şi-a reorganizat producţia şi s-a privatizat. 
Scopul ei actual este să se permanentizeze ca furnizor de componente şi reparaţii 
pentru industria aeronautică şi pentru alte domenii de înalt nivel tehnologic, 
menţinând un standard de calitate ridicat pentru produsele fabricate/reparate, care 
să asigure satisfacția clienţilor tradiționali, atragerea de noi clienţi, câştiguri optime 
şi profituri pe termen lung. Toate activităţile societăţii sunt în concordanță cu 
responsabilităţile ei față de investitori, clienți, organisme de reglementare, salariați 
şi opinia publică şi cu preocupări pentru dezvoltarea şi utilizarea optimă a 
resurselor naturale şi protecţia mediului. 


== DS = 


Fig. 7.50. Elicopterul IAR-316 Alouette. Fig. 7.51. Elicopterul de luptă IAR-330 Socat. 


La Întreprinderea de Construcţii Aeronautice (ICA) din Ghimbav, Braşov, au 
fost produse, începând cu anul 1970, elicoptere de tip IAR-316 Alouette (Fig. 7.50) 
iar din 1975, elicopterele LAR-330 (Fig. 7.51), după licenţă Aérospatiale (Franţa). 

Începând cu 15 mai 1980 se înfiinţează Întreprinderea de Cercetare și Producţie 
de aparate și echipamente de bord pentru aeronave, cu sediul în Bucureşti, având 
ca obiect de activitate cercetarea ştiinţifică, proiectarea constructivă şi tehnologică, 
precum și producţia de aparate de bord și echipamente pentru aeronave. În 1985 
devine Întreprinderea de Echipamente Aerospaţiale „Aerofina”) Bucureşti. În 1991, 
întreprinderea trece ca subunitate în structura Regiei Autonome „Grupul Industrial 
al Armatei” cu obiect de activitate: cercetarea, proiectarea, fabricaţia, modernizarea, 
repararea, comercializarea şi service-ul în ţară şi străinătate a echipamentelor de 
bord pentru tehnica aerospațială, terestră şi navală. 

În iulie 1997, prin înființarea Regiei Autonome „Arsenalul Armatei” și a unor 
societăți comerciale prin reorganizarea unor regii autonome, ia ființă Societatea 
Comercială „Aerofina” S.A. Bucureşti, societate pe acţiuni cu capital integral de 
stat şi personalitate juridică proprie. După o perioadă de câţiva ani de încercări de 

privatizare, la 14.01.2000, S.C. „Aerofina” S.A. devine societate cu capital privat 
integral românesc cu sediul în Bucureşti. Principala producţie este axată pe 
echipamente pentru avioanele și elicopterele militare româneşti, cât şi sisteme din 
domeniul feroviar. 


7.5. CERCETAREA ÎN DOMENIUL AEROSPAȚIAL 


Aviația română civilă şi militară nu se putea dezvolta fără existența unor 
institute de cercetare-dezvoltare. În anul 1950 a fost înfiinţat Institutul de Mecanică 
Aplicată al Academiei Române. Mai târziu, în 1965, Institutul de Mecanică a 
Fluidelor, aparținând tot Academiei Române, s-a separat ca o instituţie specializată 
în domeniul aeronautic și spaţial. Din anul 1968 se iau măsuri de a începe să se 
producă în ţară armament, iar industria de aviaţie începe să renască. Procesul de 
demarare şi dezvoltare a industriei de apărare din România a fost accelerat, fiind 
asimilate în producţie numeroase echipamente, în concepţie proprie sau sub licenţă. 
Primul institut care trebuia să realizeze proiectarea unui avion de luptă subsonic de 
vânătoare-bombardament s-a numit Institutul de Cercetare-Proiectare Aerospaţială 
(ICPAS) şi a fost înfiinţat în octombrie 1968. Apoi, în 1970 s-a unit cu Institutul de 
Mecanica Fluidelor al Academiei Române şi s-a numit Institutul de Mecanica 
Fluidelor şi Construcţii Aerospaţiale (IMFCA). Mai târziu, în 1985, numele său a 
fost schimbat din nou şi a devenit Institutul pentru Cercetare Științifică Aerospaţială 
şi Inginerie Tehnologică — ICSITAV. Activitatea sa s-a axat în principal pe proiectare, 
ceea ce a dus la diminuarea cercetării teoretice, deşi această activitate a fost 
remarcabilă în perioada în care institutul a aparținut Academiei Române. 

În 1990 a avut loc o nouă reorganizare în domeniul aviaţiei, iar ICSITAV a 
devenit Institutul de Aviaţie, ca unică instituție de cercetare și proiectare în 
domeniul aerospațial în România. În 1991, Institutul de Aviaţie a fost reorganizat 
împreună cu întreaga industrie aeronautică. Astfel, a fost înființată o nouă companie, 
ORCAS — Oficiul Român pentru Cercetare Aerospațială, menit să coordoneze toate 
cercetările aeronautice şi să reprezinte activitatea aeronautică din România în 
străinătate. Acest program de restructurare are ca rezultat înfiinţarea mai multor 
instituţii de cercetare, toate detașate de Institutul de Aviaţie, cum ar fi: IMFDZ, 
STRAERO [30], INAV [31], ELAROM, SIMULTEC [32], CPCA, fiecare având 
ca scop dezvoltarea unui domeniu limitat al ştiinţelor aeronautice. 

Dintre acestea, doar două — IMFDZ şi ORCAS -— au ca obiect cercetarea 
complexă în domeniul aeronautic și spaţial, care a dus la fuziunea lor. Noua companie 
creată a primit denumirea Institutului Naţional de Cercetare Aerospaţială ,„ Elie 
Carafoli ” — INCAS. Acesta este asociat cu tradiția din domeniul cercetării în mecanica 
fluidelor, controlul zborului şi proiectării aeronavelor, precum şi al științelor 
spaţiale, având și cele mai reprezentative realizări industriale în domeniul aeronautic 

civil şi militar (aeronavele IAR-93, IAR-99 Soim, IAR-705 şi ROMBAC). La nivelul 
deceniului doi al secolului XXI se urmărește modernizarea avionului IAR-99 la 
nivelul cerințelor actuale ale aviaţiei militare. Institutul are o misiune deosebită, 
atât ca institut de cercetare într-un domeniu tehnologic de vârf, cât şi la nivel 
industrial, precum şi ca integrator de produse specifice în domeniul aerospațial. 
Printre facilităţile INCAS se numără Sufleria Trisonică, Sufleria Subsonică, 
AERO-VR -— Laborator de Realitate Virtuală şi două platforme experimentale în 
localitățile Strejnicu și Măneciu, în judeţul Prahova. Acestea reprezintă baza de 
dezvoltare pentru proiecte de cercetare la nivel naţional și internaţional şi fac parte 
din infrastructura critică de cercetare în domeniul aerospațial, recunoscută la nivelul 
Uniunii Europene. 

INCAS este creatorul Centrul de Cercetări Experimentale pentru Atmosferă 
și Observarea Suprafeţei Terestre (CAART), unic ca dotare la nivel naţional, în 
care se urmăreşte dezvoltarea capabilităţilor tehnologice pentru cercetări de mediu 
aerospațial. Astfel s-au putut realiza în premieră proiecte naţionale şi europene 
asupra cercetărilor atmosferice avansate de mediu, prin intermediul celor două 
componente: ATMOSLAB — Laboratorul Aeropurtat pentru Cercetări Atmosferice 
de Mediu, BECA — Baza Experimentală pentru Analiza şi Cercetarea Mediului. 
Dintre mijloacele utilizate de CAART pentru studiul atmosferei menţionăm 
platformele aeriene fără pilot, echipate cu sisteme de senzori de ultimă generație 
şi aeronava ATMOSLAB de tipul Hawker Beechcraft King Air C90 GTx, 
înmatriculată YR-INC, din componenta românească a infrastructurii de cercetare 
ACTRIS (ACTRIS-RO), inclusă pe roadmapul ESFRI 2016 ca proiect activ, fiind 
singurele platforme exploratorii în acest domeniu la nivel naţional. 

INCAS a fost implicat în toate proiectele aeronautice naţionale majore atât 
civile, cât și militare și, în prezent, are un rol important în politica UE de cercetare 
şi în dezvoltarea viziunii FlightPath 2050 şi a programului Orizont 2020. 


7.6. ISTORIA TEHNICII RACHETELOR ÎN ROMÂNIA 


7.6.1. PRECURSORI AI TEHNICII RACHETELOR ÎN ROMÂNIA 


Un important precursor al zborului rachetei şi-a desfășurat activitatea la Sibiu, 
acesta fiind Conrad Haas (Fig. 7.52) [33]. Militar şi inventator de origine austriacă, 
Haas s-a născut în 1509 la Dornbach, lângă Viena, şi s-a stabilit în anul 1551 la Sibiu, 
pe teritoriul României, unde rămâne până la sfârşitul vieții (1576). A servit la 
început ca guard imperial de artilerie, devenind în scurt timp ofiţer pe lângă curtea 
imperială austriacă, trimis apoi la Sibiu ca șef al arsenalului. Arsenalul Sibiului, 
localizat şi astăzi în Cazarma Kempel din Piaţa Armelor, clădire ce a fost construită 

după indicaţiile lui Haas şi administrat de acesta, a fost unul dintre cele mai bine 
dotate şi înaintate ca tehnologie militară din sud-estul Europei în acea perioadă. 
Conrad Haas, preocupat de întărirea capacităţii de luptă a trupelor imperiale, 
efectuează o serie de experimente cu diverse tipuri de rachete. Studiile sale despre 
tehnologia rachetelor sunt redate în partea a treia a lucrării Varia II 374 sau 
Coligatul de la Sibiu [33], redactată de Conrad Haas între anii 1529-1556, 
împreună cu alte lucrări de pirotehnie realizate de Haas, pe vremea când ocupa 
funcţia de şef al Arsenalului militar de la Sibiu. Lucrarea este scrisă în germana 
medievală, este legată în piele, şi conţine 392 de file şi 203 ilustraţii în culori şi trei 
studii de artă militară, primele două fiind scrise între anii 1417-1459. 

Fig. 7.52 Conrad Haas înfăţişat într-una Fig. 7.53. Ilustraţie din Coligatul de la Sibiu 
din paginile Coligatului de la Sibiu. cu rachete descrise de Conrad Haas. 


Partea despre rachete, aparţinând integral lui Conrad Haas, este consacrată 
construcţiei şi utilizării rachetelor cu două şi trei trepte (Fig. 7.53). Sunt descrise 
17 tipuri de rachete de forme diverse, toate fiind prevăzute la partea inferioară cu 
stabilizatoare de direcţie de formă triunghiulară, asemănătoare literei greceşti delta. 
Sunt descrise rachete cu pulbere, autopropulsate, care erau considerate de inventatorul 
lor fie mijloace de lansare a artificiilor pentru zilele festive, fie arme eficiente de 
luptă. Rachetele lui Haas fuseseră deja utilizate cu succes împotriva armatelor 
otomane care asediaseră Viena în 1542. Lista invențiilor lui Haas menționate în 
manuscris conţine: rachetă cu două etaje de ardere; rachetă cu trei etaje; baterie de 
rachetă; „căsuță zburătoare”, experimentarea principiului arderilor necesare la racheta 
cu mai multe etaje; utilizarea aripioarelor de stabilizare având forma literei delta [34]. 
Haas era preocupat şi de descoperirea unor noi compuşi chimici pentru combustibili, 
recomandând folosirea celor pe bază de amoniu şi avansând totodată ideea utilizării 

unor combustibili lichizi, diferiți de pulberile diverse pe bază de salpetru, care se 
foloseau în acea perioadă. Conrad Haas s-a manifestat deseori împotriva utilizării 
invențiilor sale în scopuri militare, dorind ca studiile sale să aibă o aplicabilitate 
pașnică. În ultimul capitol, Conrad Haas specifică: „Sfatul meu este ca lumea să 
trăiască în pace, să nu mai fie război, muschetele să fie lăsate în tecile lor, 
ghiulelele bombardelor să nu mai împrăştie moarte şi praful de puşcă să nu mai ia 
foc; astfel îşi păstrează prinţul banii şi armurierul viaţa; acesta este sfatul pe care 
vi-l dă Conrad Haas”. Coligatul de la Sibiu, descoperit în anul 1961 în Arhivele 
Statului din Sibiu, este considerat cel mai vechi document din Europa despre 
tehnica rachetelor. Manuscrisul a fost descoperit şi cercetat în amănunțime de 
istoricul şi cercetătorul Dimitrie-Doru Todericiu, care publică în anul 1969 lucrarea 
Preistoria rachetei moderne. Manuscrisul de la Sibiu (1400-1569), reeditată în anul 
2008 [33]. În 1966, la Congresul Federaţiei Internaţionale de Astronautică de la 
Mar del Plata, academicianul Elie Carafoli prezintă pentru prima dată pe plan 
internațional contribuția lui Conrad Haas în domeniul tehnicii rachetelor. 


HERMANN OBERTH 


VERLAG R-OLDENBOURG 
Fig. 7.54. Hermann Oberth în atelierele Şcolii Fig. 7.55. Coperta cărții 
militare de aviaţie din Mediaş. Racheta spre spațiile interplanetare. 


Tehnica rachetelor şi navigația spaţială au fost puternic promovate conceptual 
şi ca realizări practice pe teritoriul României, de către Hermann Oberth [34] 
(Fig. 7.54). Acesta s-a născut la 25 iunie 1894, la Sibiu, petrecându-şi anii copilăriei 
şi tinereţii la Sighişoara şi stabilindu-se în final cu familia la Mediaș. Pasionat de 
romanele lui Jules Verne, elaborează de mic schițe de rachete, face deducţii 
matematice, proiectează o centrifugă pentru antrenamentul astronauţilor, face teste 
medicale simulând imponderabilitatea prin submersiune în ştrandul din Sighişoara. 

În 1914 deduce primele formule legate de zborul rachetei, între care și ecuaţia 
fundamentală a zborului acesteia. În anul 1917 a realizat — primul în lume — proiectul 
unei rachete de mare distanță, calculată pentru 300 km, având drept combustibil 
alcool şi oxigen lichid. Afectat de Primul Război Mondial, după întreruperea studiilor 

de medicină şi-a început studiile în domeniul fizicii la Universitatea din Cluj, apoi, 
pentru scurt timp, la Universitatea din Miinchen și apoi la Universitatea din 
Göttingen unde a urmat cursuri de fizică, matematică şi astronomie (1920). În anul 
1920, Hermann Oberth a realizat proiectul primei rachete spaţiale multietajate, cu trei 
trepte, de 100 de tone. Un an mai târziu, a finalizat manuscrisul cărții sale Racheta 
spre spațiile interplanetare, prezentat la 18 mai 1923 ca lucrare de diplomă la 
Universitatea din Cluj, în România. În această lucrare publicată în acelaşi an la 
editura Oldenburg din Germania (Fig. 7.55), Hermann Oberth formula patru teze 
privind zborurile cosmice, adeverite ulterior, şi anume: este posibilă construirea 
unor maşini care să se ridice mai sus decât atmosfera terestră, fiind în stare să învingă 
forța de atracţie gravitațională; pot fi astfel concepute încât oamenii să călătorească 
la bordul lor; construcţia acestor maşini poate aduce avantaje economice. 

În anul 1925, Oberth a obținut un post de profesor de matematică și fizică la 
gimnaziul „Stephan Ludwig Roth” din Mediaş, aici deschizându-se o nouă etapă în 
viaţa şi activitatea savantului, perioadă care a durat până în anul 1938, fiind deosebit de 
fructuoasă din punct de vedere ştiinţific. Conform declaraţiilor lui Oberth, în 1935, 
a lansat la Mediaş prima sa rachetă cu combustibil lichid. Remarcabila realizare 
impunea Mediaşul între primele oraşe din lume unde s-au experimentat, realizat şi 
lansat rachete de acest tip. În vara anului 1929 i-a apărut lucrarea Căile navigaţiei 
spaţiale, considerată de către francezul Robert Essnault-Pelterie, un faimos pionier 
al tehnicii spaţiale, drept „biblia astronauticii spaţiale”. Cartea i-a adus savantului 
ardelean premiul REP-Hirsch (Prix International d"Astronautique), acordat de 
Academia Franceză. Tot în anul 1929, Hermann Oberth a devenit primul preşedinte al 
Ligii pentru Navigaţie Spațială (Erster Vorsitzender des Vereins fir Raumschiffahrt), 
cu sediul la Berlin. Concomitent, între anii 1928 şi 1929, în calitate de consultant 
ştiinţific, Hermann Oberth a colaborat la producţia filmului „Femeia în Lună”, 
realizat de Fritz Lang în studiourile UFA-Film Co. din Neubabelsberg, prima 
realizare cinematografică din lume având ca subiect o temă de astronautică. În 
atelierele studiourilor, în timpul încercărilor cu racheta „adevărată”, Hermann Oberth 
descoperă fenomenul denumit „autoruperea picăturilor de combustibil în timpul 
arderii”, care simplifică construcția motoarelor de rachetă. În iulie 1930 Oberth a 
experimentat cu succes, în cadrul Institutului de Cercetări Tehnico-Chimice din 
Berlin-Plâtzensee, funcţionarea „motorului conic” (Kegelduse), primul motor de 
rachetă cu combustibil lichid. Suveranul României, regele Carol al II-lea, i-a 
aprobat în 1932 lui Oberth să-şi realizeze experimentele şi proiectele în atelierele 
Şcolii Militare de Aviaţie din Mediaş. Între 1941 şi 1944 Oberth şi-a desfăşurat 
activitatea în cadrul bazei experimentale de rachete de la Penemiinde, la solicitarea 
prietenului său Wernher Von Braun. Aici, la 3 octombrie 1942, a fost martor la 
lansarea primei rachete balistice „Aggregat 4”, care a atins altitudinea de 80 de km. 
După război, Hermann Oberth s-a stabilit la Feucht, lângă Nürnberg, reluându-și 
activitatea ştiinţifică. În perioada 1948-1950, a întreprins experimente cu combustibili 
la Institutul Militar din Berna şi la Oberried în Elveţia, iar între 1950 şi 1953 
a colaborat cu marina italiană, la Spezia, în cadrul unui contract de cercetare. 

La solicitarea lui Wernher von Braun, devenit conducătorul programului cosmic al 
SUA, între 1955 şi 1958 Hermann Oberth a activat ca inginer consultant la 
Huntswille, Alabama. În anul 1963, Hermann Oberth s-a retras la pensie la Feucht. 
Oberth a încetat din viaţă la 28 decembrie 1989, la Nürnberg. 

Datorită activității sale, Hermann Oberth a primit numeroase distincţii şi a 
fost desemnat membru de onoare al mai multor instituţii de învăţământ superior. 
Lucrările savantului, cărți precum Racheta spre spaţiile interplanetare din 1923, 
Căile navigaţiei spaţiale din 1929, Oameni în spațiul cosmic din 1954, Automobilul 
lunar din 1959, Nava cosmică electrică din 1961 şi aproximativ 80 de studii şi 
articole au fost traduse în numeroase limbi. 


Fig. 7.56. Cosmonautul Dumitru Prunariu, savantul Hermann Oberth şi biograful acestuia Hans Barth, 
în fața modulului de comandă al unei nave cosmice Soyuz, Moscova, 1982. 


Asupra valorii şi importanței operei lui Hermann Oberth, vechiul său 
colaborator, Wernher von Braun, afirma că „Herman Oberth a fost primul care, în 
legătură cu ideea unui zbor cosmic real, a pus mâna pe rigla de calcul, elaborând 
concepte şi proiecte pe bază de calcule numeroase”, iar Willy Ley îl considera ca 
fiind „adevăratul părinte al erei spaţiale”. În anii 1972 şi 1974 a venit în România 
la invitaţia Academiei Române. În 1982, cosmonautul român Dumitru-Dumitru 
Prunariu și savantul Hermann Oberth s-au întâlnit prima oară la Moscova 
(Fig. 7.56), la aniversarea a 25 de ani de la lansarea primului satelit artificial al 
Pământului. În 1984, Hermann Oberth i-a acordat cosmonautului român medalia de 
aur „Hermann Oberth” în cadrul congresului organizat la Salzburg cu ocazia 
aniversării a 90 de ani de viaţă a savantului, pentru contribuţia sa la dezvoltarea 
cosmonauticii şi ca prim-cosmonaut din ţara sa natală. Aceştia au rămas permanent 
în legătură până la încetarea din viață a savantului la 28 decembrie 1989. 

7.6.2. PRODUCŢIA ȘI REPARAȚIA TEHNICII DE RACHETE [35] 


În anul 1981, pe structura Bazei de fabricat și reparat tehnică de rachete nr. 268, 
care a funcţionat din anul 1961 la Crângu lui Bot, lângă Ploieşti, prin Decretul 
Consiliului de Stat nr. 76 din 06.04.1981 au fost înființate: Întreprinderea de producţie 
şi reparații a tehnicii de rachete şi Centrul de cercetare științifică și inginerie 
tehnologică pentru tehnica de rachete, demarându-se investiţia „R 2000“, care duce 
la finalizarea în 1988 a respectivei platforme industriale, construindu-se noi hale de 
producţie, punându-se bazele sectorului pirotehnic, mărindu-se rețelele electrice, de 
gaze, de termoficare şi de drumuri uzinale, construindu-se calea ferată uzinală, 
asigurându-se sistemul de pază al obiectivului. Pe toată perioada investiţiei, 
activitatea industrială a întreprinderii nu s-a întrerupt. Pe lângă rachete, aici se trece 
şi la fabricarea bateriilor termochimice şi simulatoarelor. Aici au fost asimilate primele 
rachete: racheta aer-aer dirijată în fascicol de radiolocaţie A-90 (model referinţă: 
RS-2US), omologată în anul 1984; racheta aer-aer autodirijată în infraroşu A-91 
(model referință R-3S), omologată în anul 1984; racheta aer-sol teledirijată radio 
A-921 (model referință Kh-23M „GROM”), omologată în anul 1992. Prin H.G. nr. 
1329/2 1.12.1990 cele două entități de pe platforma Crângu lui Bot intră în structura 
Grupul Industrial al Armatei — Regie Autonomă, iar Centrul de Cercetare Științifică 
şi Inginerie Tehnologică pentru Tehnica de Rachete se transformă în Institutul 
de Cercetare și Proiectare Electromecanice, producţia uzinei fiind structurată 
pe următoarele domenii: fabricarea produselor de tehnică militară; reparaţii de 
tehnică militară şi dotarea armatei; diverse produse pentru producţia civilă. În anul 
1997, Grupul Industrial al Armatei R.A. este desființat şi se înființează Regia 
Autonomă „Arsenalul Armatei”. Întreprinderea de producţie şi reparaţii a tehnicii 
de rachete fuzionează cu Institutul de Cercetare şi Proiectare Electromecanice în 
Uzina Electromecanica Ploieşti. După 1998, din cauze de ordin economic, politic, 
tehnologic şi social s-a ajuns la scăderea accentuată a producției speciale și la 
reorganizarea tuturor sectoarelor de activitate ale uzinei, aceasta având în anul 2003 
un număr de doar 350 de angajaţi. Reparaţia tehnicii militare acoperă un domeniu 
larg de produse, în care sunt incluse rachetele antiaeriene şi lansatoare de rachete. 
În domeniul fabricaţiei au fost realizate rachete autodirijate în fascicol radio, 
rachete autodirijate în infraroșu, rachete antiaeriane autodirijate în infraroşu, rachete 
aer-sol teledirijate radio şi instalaţii de lansare autopropulsate. În anul 1999, 
S.C. Uzina Electromecanica Ploieşti S.A, filiala a C.N. Romarm S.A., a semnat un 
contract cu firma Marconi Communications din Italia pentru asamblare, încercări şi 
integrare de centre de transmisiuni. Uzina Electromecanica Ploieşti participă activ, 
în colaborare cu Ministerul Agriculturii şi Dezvoltării Rurale, la realizarea 
programului „Sistemul Naţional Antigrindină și de Creștere a Precipitaţiilor”. 
În calitatea sa de unic producător de tehnică de rachete din România, prin activitatea 
de cercetare-dezvoltare proprie, fără acord de licenţă acordat altor producători, 

S.C. Electromecanica Ploieşti S.A. a realizat produse şi servicii destinate producţiei 
de tehnică militară și produse civile, unele dintre ele fiind brevetate la OSIM. 
La solicitarea și în cooperare cu Agenţia Spațială Română, Uzina Electromecanica 
Ploiești efectuează studii și analize privind posibilitatea adaptării unora din 
produsele fabricii în vederea lansării de micro- şi nanosateliți ştiinţifici în cadrul 
unor programe spaţiale europene civile. 


7.6.3. ISTORIA ŞI DEZVOLTAREA ȘTIINȚELOR AEROSPAȚIALE 
ÎN ROMÂNIA 


România este cunoscută ca una dintre ţările cu tradiţie aerospațială şi care posedă 
calitățile necesare pentru sprijinirea eforturilor în această direcție. Pe parcursul 
timpului, cercetătorii români au contribuit la peste 30 de misiuni spaţiale ştiinţifice 
şi tehnologice. În anul 1968 s-a înființat Comisia Română pentru Activităţi Spațiale — 
CRAS, o comisie interministerială al cărei scop era de a coordona dezvoltarea 
activităților spațiale la nivel naţional. Formarea comisiei venea în contextul 
demarării în 1967 la nivel internaţional a Programului Intercosmos, prin care statele 
est-europene au stabilit colaborări pentru explorarea spaţiului cosmic. Comisia avea 
drept misiune să elaboreze planurile de viitor pentru cercetarea spațială din România 
şi să finanțeze iniţiative în această direcție. Activitatea sa s-a concentrat asupra 
unor domenii precum fizica, medicina, biologia, comunicațiile, meteorologia şi 
teledetecţia satelitară. Componenţa CR AS era formată din reprezentanți ai ministerelor 
interesate de cercetarea ştiinţifică, utilizarea spaţiului extra-atmosferic în scopuri 
paşnice şi dezvoltarea tehnologiilor spaţiale, precum şi din specialişti din institute 
de cercetare şi din învățământul superior. 

În perioada 1965-1991, cercetătorii români, alături de cei din țări central și 
est europene, au participat la numeroase activități științifice în cadrul Programului 
Intercosmos. Primul experiment spaţial cu participare românească a fost realizat în 
anul 1972, la bordul satelitului artificial Intercosmos 6. Doi ani mai târziu, un alt 
experiment românesc era trimis pe orbita circumterestră la bordul satelitului 
Cosmos 690, urmat în 1978 de un alt experiment la bordul satelitului Intercosmos 
18. Fiecare dintre aceste experimente a deschis noi direcţii de cercetare în 
România, care aveau să fie consolidate ulterior. Pe lângă cercetarea ştiinţifică 
propriu-zisă, România s-a remarcat şi are experienţă şi în domeniul aplicaţiilor 
spaţiale. În octombrie 1976 a fost inaugurat şi a devenit operaţional Centrul de 
Comunicaţii prin Satelit de la Cheia, jud. Prahova, care a reprezentat cel mai mare 
teleport din Europa Centrală şi de Sud-Est, dotat cu numeroase staţii de 
comunicaţii şi cu două antene cu diametrul de 32 m. Pe lângă aceasta, România s-a 
remarcat prin aplicații ale teledetecţiei şi tehnologiei GPS folosite în industria 
petrolieră, agricultură, mediu, cartografia și utilizarea terenurilor. 

La 14 mai 1981 România trimitea 
primul cetăţean român în spațiul cosmic, 
fiind a 11-a ţară din lume care reuşea 
acest lucru. Dumitru-Dorin Prunariu 
(Fig. 7.57), al 103-lea pământean care 
a ajuns în spaţiul extra-atmosferic, 
a efectuat la bordul stației orbitale 
Saliut-6, alături de colegii de zbor, 
numeroase experimente ştiinţifice, în 
mare parte româneşti (Fig. 7.58). Până 
la zborul cosmic al lui Dumitru-Dorin 
Prunariu, România reuşise să trimită 
în cosmos un număr de 17 echipamente 
şi aparate la bordul rachetelor din 
Programul Intercosmos. 

Comisia Română pentru Activităţi 
Spațiale avea în responsabilitate şi 
încheierea acordurilor internaţionale. 
România a fost printre primele state 

Fig. 7.57. Cosmonautul Dumitru-Dorin Prunariu ESD europnune Care a enua 5 any 
la bordul stației spațiale Saliut-6. "70 colaborări cu NASA, preluând 

şi prelucrând imagini de la sateliții 

americani. România avea, de asemenea, acorduri şi cu țări din vestul Europei, 
precum acordul cu Franţa, prin care specialiştii români au fost trimiși la Toulouse 
pentru a se pregăti în domeniul teledetecției satelitare. După schimbările politice 
de la sfârşitul anului 1989 şi 1990, prin desfiinţarea Comisiei Române pentru 
Activităţi Spațiale, un grup de iniţiativă din care au făcut parte atât cosmonautul 
Dumitru-Dorin Prunariu, cât şi fizicianul Marius-loan Piso, alături de alți specialiști 
în domeniul spaţial, au propus noului Guvern al României înființarea unei Agenţii 
Spațiale Române, cu scopul principal de a coordona activităţile spaţiale în 
România, de a gestiona noi programe spaţiale naţionale, de a reprezenta statul 
român și guvernul în structurile cosmice internaţionale, de a asigura participarea 
României la programele spațiale internaţionale. Agenţia Spațială Română (ROSA) — 
Fig. 7.59 a fost astfel înființată în anul 1991 în cadrul Ministerului Educaţiei şi 
Tehnologiei ca instituţie bugetară. Aceasta a fost reorganizată în anul 1995, ca 
instituție publică finanțată integral din venituri proprii, funcționând conform Hotărârii 
Guvernului României nr. 923/20.11.1995 şi a actelor ulterioare, în sistemul 
Ministerului Educaţiei şi Cercetării Ştiinţifice — Autoritatea Naţională pentru 
Cercetare Științifică şi Inovare (A.N.C.S.1.). În calitate de instituţie guvernamentală, 
ROSA a încheiat acorduri internaţionale în numele Guvernului României. 

Primul acord dintre România şi Agenţia Spațială 
Europeană (ESA) privind cooperarea spaţială în 
scopuri paşnice a fost semnat la Paris la 11 
decembrie 1992 şi ratificat prin Legea nr. 40/1993, 
moment care a deschis calea pentru participarea 
românească la mai multe proiecte de cercetare, 
împreună cu alte țări europene. A urmat, în 1999, 
Acordul între Guvernul României şi Agenţia 
Spațială Europeană (ESA) privind cooperarea 
pentru explorarea şi utilizarea paşnică a spaţiului 
cosmic, eveniment care a intensificat oportunităţile 
de colaborare între comunitatea industrială din 
România și ESA. 


Fig. 7.59. Emblema 
Agenţiei Spațiale Române. 


Fig. 7.58. Cosmonautul Dumitru-Dorin Prunariu asamblând echipamentul pentru 
experimentul ştiinţific ASTRO, alături de inginerul de bord Viktor Savinîh, 
la bordul staţiei spațiale Saliut-6, mai 1981. 


Ca urmare a vizitei efectuate în România, în vara anului 1999, a administratorului 
NASA, Hon. Daniel Goldin, a vizitei la Agenţia Spațială Română şi a discuțiilor 
purtate, în anul 2000, s-a semnat, la Washington D.C., primul acord de cooperare 
în domeniul spațial între Guvernul României şi Administraţia Americană pentru 


Aeronautică şi Spaţiu — NASA (Fig. 7.60). 

Fig. 7.60. Semnarea acordului guvernamental de cooperare între România şi NASA, Washington DC, 
23 mai 2000. Din partea română semnează Dumitru Prunariu, preşedintele ROSA, şi din partea 
NASA John Schumacher, şeful departamentului de relaţii internaţionale al NASA, în prezența 

primului ministru al României, Mugur Isărescu, şi al administratorului NASA, hon. Daniel Goldin. 


În luna februarie 2006 s-a semnat aderarea României la Programul ESA 
pentru țările europene colaboratoare (Programme for European Cooperating States — 
PECS), iar începând cu anul 2007 România a contribuit la bugetul ESA în calitate 
de Stat European Cooperant, statut ratificat prin Legea nr. 1/2007. În urma aderării 
la ESA, PECS România a derulat următoarele proiecte: ROKEO - Romanian 
Centered Knowledge Earth Observation; LEOWorks — Image processing/ GIS 
software for educational purposes; ECSTRA - Energy Conversion and Transfer 
în the Solar Wind — Magnetosphere — Ionosphere System (în cadrul misiunii 
CLUSTER a Agenției Spațiale Europene); Planck-LFI_ SED — Scientific exploitation 
of the Planck-LFI data (în cadrul misiunii Planck); CFS — Growth and survival of 
coloured fungi în space (în cadrul programului SURE de la bordul Staţiei Spațiale 
Internaționale); KEEV — Kinetic and Experimental investigation of the Earth's and 
Venus's plasma layers (in cadrul misiunii Venus Express), RoSpaceGRID — 
Romanian GRID middleware repository for Space Science Applications (în cadrul 
programului ESA-Grid); CoRoT — Romanian participation to the CoRoT mission; 
ICRF — Improving relative positions of reference stars around ICRF radio-sources 
(în cadrul misiunii GAIA); SOHO -— Romanian contributions to the Sun- 
Heliosphere Studies (în cadrul misiunii SOHO). Începând cu 22 decembrie 2011, 

Fig. 7.61. Semnarea la Bucureşti la 20 ianuarie 2011 a Acordului de Aderare a României 
la Convenţia Agenţiei Spațiale Europene — ESA. În fotografie directorul general ESA, 
Jean Jaques Dordain, ministrul de externe al României, Theodor Baconschi, 
şi preşedintele ROSA, Marius-loan Piso. 


România a devenit cel de-al 19-lea Stat Membru al Agenţiei Spațiale Europene, 
ca urmare a Legii nr. 262/2011 pentru ratificarea Acordului dintre Guvernul 
României şi Agenţia Spațială Europeană (ESA) privind aderarea României la 
Convenţia pentru înființarea Agenției Spațiale Europene şi termenii şi condiţiile 
aferente, semnat anterior la Bucureşti la 20 ianuarie 2011 (Fig. 7.61). Prin acest 
industriale şi academice pentru participarea la activităţile ESA, inclusiv activităţile 
de precalificare şi adaptare la cerințele ESA, Ministerul Educaţiei, Cercetării, 
Tineretului şi Sportului — Autoritatea Naţională pentru Cercetare Ştiinţifică va 
iniția şi finanța pentru perioada 2011-2019 un Program de Cercetare-Dezvoltare- 
Inovare (CDI), cât şi faptul că managementul programului de CDI menţionat mai 
sus va fi asigurat de ROSA, pe bază de contract de finanţare multianual, încheiat cu 
Autoritatea Naţională pentru Cercetare Ştiinţifică, în condiţiile legii. O etapă 
importantă în procesul de aderare a constat în desfăşurarea unui audit tehnologic 
privitor la entităţile relevante din România (institute, centre de cercetare, companii 

industriale și IMM-uri) care deţin capabilități tehnologice spaţiale. Auditul a fost 
realizat de ESA, pornind de la un eşantion de 130 de entități, pentru 50 dintre 
acestea organizându-se vizite tehnice şi interviuri. Statutul de stat membru cu 
drepturi depline al Agenţiei Spațiale Europene a permis accesul organizațiilor din 
România, în aceeaşi măsură cu cele din țările membre ESA, la toate programele 
derulate, aceasta constituind un important transfer de tehnologie şi deschiderea 
unei pieţe de tehnologie avansată. Accesul direct la sistemele spaţiale ESA 
facilitează dezvoltarea aplicațiilor spaţiale pentru agricultură, mediu, transporturi, 
evaluarea dezastrelor, telemedicină. De asemenea, proprietatea intelectuală este 
menținută la nivel naţional, cu rol important în stabilitatea competenţei în țară. 
Alături de programele obligatorii, fiecare stat membru ESA se poate implica în 
anumite programe opţionale în funcţie de interesele naţionale. În baza evaluării 
capacității şi potențialului pentru activități spaţiale, Agenţia Spațială Română 
(ROSA) a prioritizat participarea României la următoarele Programe Opţionale 
ESA: Lansatoare — programul care asigură accesul independent la spaţiul Europei; 
Programul Galileo — sistemul global de navigaţie prin satelit al Europei; 
Observarea Pământului — programul care ajută Europa să înțeleagă sistemul de 
funcţionare a Pământului şi a proceselor sale, în special în contextul schimbărilor 
globale; Zborul uman în spațiu şi explorare robotică — programul care permite 
Europei să se implice în dezvoltarea de infrastructuri spaţiale şi să dezvolte şi 
testeze tehnologii necesare explorării spaţiale dincolo de orbita Pământului; 
Telecomunicaţii şi aplicaţii integrate — programul care asigură viitorul Europei pe 
piaţa comunicaţiilor prin satelit la nivel mondial şi transformă cercetarea în aplicaţii 
comerciale; Programe de securitate — prin care Europa îşi dezvoltă capacitatea de a 
urmări în mod independent obiectele şi fenomenele naturale care ar putea afecta 
sateliții pe orbită sau infrastructura de pe Pământ; Tehnologie — programul prin 
care se dezvoltă noi tehnologii pentru o gamă largă de programe spaţiale şi care 
sprijină astfel competitivitatea industrială; Suport ştiinţific — programul care sprijină 
dezvoltarea industrială a instrumentelor ştiinţifice sau a experimentelor propuse 
de institute sau universități şi selectate de ESA. 

În urma reuniunii Consiliului Ministerial ESA din 2 decembrie 2014, 
România s-a alăturat programelor opționale cu privire la exploatarea Staţiei Spațiale 
Internaționale şi la dezvoltarea noii rachete europene, Ariane 6. Ca urmare a 
aderării la ESA a urmat decizia nr. 9031/2012, a Preşedintelui Autorității Naţionale 
pentru Cercetare Ştiinţifică — ANCS, pentru aprobarea programului de Cercetare- 
Dezvoltare-Inovare STAR, program de Tehnologie Spațială şi Cercetare Avansată, 
instrumentul prin care Ministerul Educaţiei, Cercetării, Tineretului şi Sportului 
(ulterior Ministerul Educaţiei Naţionale) — ANCS asigură, prin Agenţia Spațială 
Română în calitate de organizaţie conducătoare a programului, suportul la nivel naţional 
pentru implementarea Acordului dintre România și Agenţia Spațială Europeană 
(ESA), privind aderarea României la Convenţia ESA. În urma programului STAR 

condus de Agenţia Spațială Română, în România s-a reuşit adaptarea la cerințele 
ESA a entităților din cercetare, industrie, operatori, comunitatea ştiinţifică, precum 
şi crearea unor noi entități de cercetare, industriale, și în domeniul tehnologiilor spațiale. 
De asemenea, s-a urmărit dezvoltarea elementelor necesare sustenabilității activităților 
spaţiale la nivel național pe termen mediu şi lung, obiectiv atins cu succes. 

Prin intermediul Agenției Spațiale Române, România a semnat acorduri de 
cooperare şi cu alte state și organizaţii internaţionale, asigurând prezenţa și 
participarea României la eforturile comunităţii internaționale de dezvoltare a 
ştiinţelor şi aplicațiilor spaţiale, cât şi de cooperare paşnică în domeniu. Ca 
exemplu semnificativ, prin intermediul Agenţiei Spațiale Române, România 
participă regulat la sesiunile şi dezbaterile din cadrul Comitetului ONU pentru 
Explorarea Paşnică a Spațiului Extra-atmosferic (COPUOS). De la înfiinţarea 
acestuia, în anul 1959, pentru mulți ani România a deţinut vice-preşedinția acestui 
comitet. Pentru perioada 2004-2006, cosmonautul Dumitru-Dorin Prunariu a fost 
ales şi a exercitat funcţia de preşedinte al Subcomitetului Științific şi Tehnic al 
acestui comitet de specialitate ONU. Având în vedere experiența acumulată 
şi abilităţile profesionale manifestate, Dumitru-Dorin Prunariu a fost propus și 
ales pentru perioada 2010-2012 preşedinte al întregului comitet de specialitate 
ONU-COPUOS (Fig. 7.62). România a fost şi continuă să fie gazda a numeroase 
manifestări internaţionale de prestigiu din domeniul cosmic, ocupând o poziţie tot 
mai puternică în acest domeniu în comunitatea internațională. 

Fig. 7.62. Dumitru-Dorin Prunariu, în calitate de preşedinte al Comitetului ONU pentru Explorarea 
Paşnică a Spaţiului Extra-atmosferic — COPUOS, conducând lucrările celei de-a 53-a sesiuni, 
Viena, iunie 2010. 

7.7. ÎNVĂŢĂMÂNTUL SUPERIOR ÎN DOMENIUL 
AERONAUTIC ȘI SPAŢIAL 


Învăţământul superior aerospațial a dat aviaţiei și astronauticii româneşti și 
mondiale o galerie impresionantă de profesioniști, de-a lungul celui aproape un 
secol de existență. Învăţământul superior de aviaţie a început, în 1928, cu Cursul 
de Aerodinamică al prof. Elie Carafoli (Conferințe de Aerodinamică) la Şcoala 
Politehnică din București. În 1930, Carafoli a fondat Catedra de Aerodinamică şi 
Mecanica Fluidelor a Facultăţii de Mecanică și Electricitate, pe care a condus-o 
până în 1971. 

În 1931 este inaugurat un tunel aerodinamic performant, de concepţie originală, 
construit de lon Stroescu. La inaugurarea tunelului aerodinamic, V. Vasilescu Karpen, 
rectorul Politehnicii recunoaşte importanţa învățământului de aviație şi intenţia de 
a-l include în portofoliul Politehnicii încă din 1920, dar nu fără cadre didactice bine 
pregătite, laboratoare şi baza industrială unde inginerii să facă practică [36, 37]. 
La Secţia de Aviaţie a lucrat şi prof. Ion Grosu (1901-1970). El a absolvit 
Facultatea de Matematică din București în 1926, apoi Şcoala Politehnică în 1931, 
a fost angajat la IAR, unde a ocupat mai multe funcţii, de la inginer, şef de birou de 
proiectare, la director al Fabricii de celule şi director general. Din 1948 devine lector 
şi din 1968 profesor de calculul și construcția avionului [38]. Aceeaşi disciplină 
a predat-o şi ing. Grigore Zamfirescu. Absolvent al Școlii de Poduri și Șosele 
București în 1920, a urmat 2 ani la Şcoala de Construcţii Aeronautice și 
de Automobile din Paris. În 1924 îşi deschide propria afacere, compania SET 
Bucureşti, unde s-au construit până în 1943 sute de aeronave. În paralel, Grigore 
Zamfirescu urmează o carieră didactică, având în 1943 gradul de conferenţiar. În timp 
ce le arăta studenților tehnica de aviaţie pe Aerodromul Băneasa, Zamfirescu moare 
strivit la escamotarea din greşeală a trenului unui avion german de pasageri [39]. 
O personalitate marcantă este cea a acad. Nicolae Tipei (1913-1999). Profesor de 
mecanica avionului la Catedra de aviație din Politehnică şi şef al Laboratorului de 
lubrificație al Institutului de Mecanică Aplicată al Academiei Române, profesorul 
Tipei este creator de şcoală, punând bazele lubrificației cu gaze, împreună cu 
principalul său colaborator, acad. Virgiliu Nicolae Constantinescu (1931-2009) [39]. 
Dintre profesorii Secţiei de aviaţie din perioada interbelică îi mai menţionăm pe 
loan Linteş (aparate de bord, aerodinamică), Vasile Marcu (navigaţie aeriană), 
Alexandru Stratilescu, Adrian Stambuleanu, Niculae Popp (motoare de aviaţie), 
Mihail Popescu, Ion Cârstoiu [38]. 

Şcoala de inginerie aerospațială a Politehnicii a fost de la început legată 
strâns de industria aeronautică românească. În 1929-1930, IAR Braşov produce 
primul avion de concepție românească IAR C.V. 11. El este proiectat de Elie Carafoli 
în colaborare cu Lucien Virmaux, reprezentantul Blcriot-Spad în România. Testele 
se fac în tunelul aerodinamic al politehnicii bucureștene din Polizu. Este unul 

dintre primele monoplane cu aripa joasă din lume, în acord cu viziunea lui Elie 
Carafoli despre potențialul acestei soluții constructive. Viziunea lui Elie Carafoli 
de a furniza avionului un supliment de portanță prin efectul de sol a fost una 
corectă, înlocuind concepţia anterioară, conform căreia stabilitatea superioară dată 
de aripa sus reprezintă criteriul decisiv. Dimpotrivă, maniabilitatea superioară a 
avioanelor cu aripa joasă a contat foarte mult în luptă şi aceasta s-a obținut tocmai 
prin sacrificarea stabilităţii. În afară de IAR C.V. 11, Elie Carafoli a conceput, 
proiectat, construit şi încercat avioanele de tip IAR-13, IAR-14, IAR-15 și IAR-16 
cu performanţe remarcabile pentru acea vreme şi comparabile cu cele mai bune 
realizări pe plan mondial. Unul dintre aceste avioane a fost considerat ca făcând 
parte dintre cele mai bune şase avioane din Europa la un concurs care a avut loc în 
Bucureşti, în 1931 [40, 41]. În paralel cu munca la IAR, Carafoli desfăşoară 
importanta sa activitate didactică în Şcoala Politehnică din Bucureşti, fiind 
conducătorul de doctorat al viitoarelor generații de profesori de elită ai școlii: acad. 
Virgiliu Nicolae Constantinescu, prof. Adriana Năstase (aerodinamica vitezelor 
mari, Univ. Aachen), prof. Corneliu Berbente, prof. Stelian Găletuşe, conf. Şerban 
Tomescu (aerodinamică experimentală, sisteme hidraulice). În 1946, Secţia de 
aviație trece la Facultatea de Electromecanică a Institutului Politehnic din Bucureşti, 
iar în 1948, la Facultatea de Mecanică. După cel de-al Doilea Război Mondial, 
învățământul superior militar se separă de cel civil. 

În 1949 se înființează la Academia Tehnică Militară, Facultatea de Aviaţie, 
cu secții de avioane şi motoare, instalații și aparate de bord, armament de bord şi 
radio de bord. 

În 1971 se înființează Facultatea de Construcţii Aerospaţiale la Institutul 
Politehnic din București, avându-l ca decan pe prof. Victor Pimsner, fost pilot de 
vânătoare, specialist în termodinamică şi în motoare aeroreactoare. Dacă Secţia 
de aviație avea în medie 25 de absolvenţi pe an, noua facultate începe să pregătească 
contingente de ingineri de patru ori mai numeroase. Această expansiune era în 
acord cu noua politică a statului român, decisă în 1968, de a relansa industria, 
cercetarea şi învățământul superior aerospațial, de a transforma România într-un 
important producător de material volant, atât civil, cât și militar. Catedra de 
aeronave și instalaţii de bord este condusă între 1971-1985 și 1989-1996 de prof. 
dr. Augustin Petre (aeroelasticitate, calculul şi construcţia aeronavelor). Din 2006 
se înființează şi Catedra de ingineria sistemelor aeronautice „Nicolae Tipei”, condusă 
de prof. Adrian Stoica (teoria sistemelor dinamice, prelucrarea digitală a semnalelor, 
stabilitatea şi controlul aeronavelor, comanda automată a zborului, comanda 
automată a vehiculelor spațiale) [39]. Noi specializări se vor adăuga pe parcurs în 
portofoliul facultăţii: rachete (1980-1994), navigaţie aeriană (1981-1986 şi din 
2012) şi inginerie şi management aeronautic (din 2008). Specializarea instalații şi 
aparate de bord se extinde şi asupra echipamentelor de la sol, devenind 
echipamente și instalaţii de aviaţie. 

În 1990 se înființează o secţie a specializării construcții aerospaţiale și la 
Facultatea de Inginerie Tehnologică şi Management Industrial a Universității 
„Transilvania” din Braşov. În 1992, Facultatea de Inginerie Electrică a Universităţii 
din Craiova inaugurează un program de studii de echipamente și instalaţii de aviaţie 
[39, 41]. Din 1992, denumirea facultăţii se schimbă în Facultatea de Inginerie 
Aerospaţială a Universităţii „Politehnica” din Bucureşti. Dintre absolvenţii prestigioși 
ai Facultăţii de Inginerie Aerospaţială, se remarcă în primul rând: doi președinți ai 
Academiei Române, care au ocupat pe rând şi funcția de rector al Institutului 
Politehnic din Bucureşti: acad. Radu Voinea şi acad. Virgiliu Nicolae Constantinescu, 
cât și primul cosmonaut român, dr. ing. Dumitru-Dorin Prunariu. Facultatea de 
Aeronave, respectiv Facultatea de Inginerie Aerospaţială s-au structurat în spiritul 
viziunii lui Elie Carafoli, şi anume fuziunea între știința înaltă şi practica 
inginerească, proiectarea şi fabricaţia de aeronave. Spre deosebire de alte şcoli din 
lume, unde se predau doar aerodinamica și construcţia aeronavelor, şcoala românească 
a fost multidisciplinară, incluzând sistemele de propulsie (motoare cu piston de aviaţie, 
motoare aeroreactoare, motoare rachetă), instalațiile şi echipamentele de bord şi de 
sol, avionica, navigația aeriană, managementul traficului aerian și managementul 
aeronautic. Inginerii formaţi la această școală sunt foarte bine apreciați, unii 
ajungând renumiţi, atât în România, cât și în numeroasele companii şi organizații, 
în principal, din țări europene, din SUA, Canada, unde au ajuns să lucreze. 

Capitolul 8 
ISTORIA SOCIETĂŢILOR INGINEREȘTI 


MIHAI MIHĂIŢȚĂ 


8.1. SOCIETATEA POLITEHNICĂ 


Iniţiative de „coagulare” a activităților specifice „breslei” inginerilor au existat 
şi anterior, când, spre exemplu, în anul 1872, un grup de ingineri şi arhitecţi 
a editat o revistă tehnică săptămânală, Inginerul, apărută în 17 numere, sub 
conducerea inginerului Davidelu [1]. 

O altă încercare a aparţinut celor 30 de ingineri şi arhitecți care, în 1876, 
au publicat Revista Societăţii de Ingineri şi Arhitecți, din care s-au tipărit 3 numere. 
Trebuie precizat că Societatea cuprindea numeroşi străini ce nu aveau interes să 
conlucreze pentru dezvoltarea tehnicii naţionale, şi, de aceea, amintita structură — 
care s-a dorit profesională — nu a dăinuit decât foarte puţin [1]. 

La 18/30 octombrie 1881, în gara Focşani — 
scena inaugurării liniei Buzău-Mărăşeşti, la care 
însuşi Regele Carol I (Fig. 8.1) a adus laude 
inginerilor români pentru noua realizare— în 
entuziasmul general al participanţilor, s-a hotărât 
fondarea unei societăţi de ingineri şi arhitecţi 
care „să acționeze şi să lupte pentru propăşirea 
ingineriei în ţara noastră” [1]. 

Societatea s-a constituit la 6/18 decembrie 
1881, la ora 10.00, în sala de aşteptare a clasei I din 
Gara de Nord, sub preşedinţia colonelului ing. Ştefan 
Fălcoianu, director general al Căilor Ferate Române. 

Ștefan  FĂLCOIANU (1835-1905) ofiţer, 
inginer-matematician — Fig. 8.2. Absolvent al 
Şcolii Militare de Ofiţeri din Bucureşti a devenit Fig. 8.1. Majestatea Sa Carol I, 
inginer diplomat la Şcoala Politehnică din Paris. Rege al României. 
Profesor la Şcoala Militară de Ofiţeri din Bucureşti; 
director general în Ministerul de Război; şef al Statului Major; director general 
PTTR şi CFR. A avansat până la gradul de general de divizie (1882) şi a avut o 
activitate ştiinţifică şi ca publicist. Membru fondator al Societăţii Politehnice şi 
preşedinte în anul 1884. 


La şedinţa inaugurală au participat 34 de membri, care 
l-au desemnat ca preşedinte pe inginerul-inspector general 
Dimitrie Frunză, fostul director al şantierului liniei ferate 
Buzău-Mărăşeşti. La înființare, Societatea îi includea drept 
membri şi pe profesorii Spiru Haret, Miltiade Tzony, pe 
coloneii J. Lahovary, N. Dabija ş.a. 

Prin decret regal, la 25 ianuarie 1882, Societatea 
Politehnică a fost recunoscută de utilitate publică, iar prin 
legea promulgată la 9 martie 1893 i s-a conferit statutul de 
persoană morală şi juridică [1]. În anul 1914, numărul lor 
trecea de 500, dar până în 1928, n-a depăşit 600. Inaugurarea localului Societăţii a 
produs o afluență de înscrieri, astfel că la sfârşitul anului 1930 erau 720 membri. 
La 31 decembrie 1940 — până când există date — societatea a ajuns la 1026 de membri. 

Citându-l pe unul dintre marii militanţi ai Societăţii Politehnice, prof. Ion 
Ionescu, putem identifica impactul acestei prestigioase structuri a ceea ce astăzi se 
numeşte societatea civilă: „Puterea unei societăți, pentru susținerea intereselor 
membrilor ei, o poate da numărul mare al acesteia; puterea morală şi fala ei nu i-o 
pot da decât personalitatea şi renumele celor care o compun, care o conduc, care o 
susţin şi care luptă dezinteresat pentru ţară, pentru neam, sau pentru omenire. 
Valoarea unei societăți este integrarea valorilor pozitive ale personalităților din 
sânul ei. Societatea Politehnică a urmărit totdeauna acest principiu: ea nu a căutat 
să mărească în mod nemăsurat şi cu orice preţ numărul membrilor, nici nu a pus 
piedici formării altor societăţi, chiar cu membrii din sânul ei, când diferite interese 
profesionale sau de specializare au cerut asemenea separaţiuni” [1]. 

În paralel, s-au înfiinţat şi alte societăţi, care au absorbit nu numai membri 
noi, ci şi foşti membri ai Societăţii Politehnice; s-au constituit: Societatea Română 
de Ştiinţe, cu secţii de matematică, fizică, chimie şi ştiinţe naturale; Asociaţia 
Inginerilor şi Tehnicienilor din Industria Minieră; Asociaţia Generală a Inginerilor 
din România (AGIR) — Cercul Tehnic etc. 

Societatea Politehnică, pentru a-şi păstra unitatea de acţiune şi de conducere, 
a fost refractară la împărțirea ei pe specialități sau la crearea de centre regionale, 
ceea ce a contribuit mult la tăria ei. În mai 1931, inginerii electricieni s-au 
constituit într-un grup, Cercul Electro-Tehnic Român, care se reunea pentru 
conferințe şi discuţii de specialitate. Tot astfel, inginerii de 
cale ferată au făcut, în 1933, un Cerc de Căi Ferate; în 1932 
a luat ființă Cercul Aerotehnic ş.a. 

Ion N. IONESCU (lancu) (1870-1946), inginer specialist 
în construcţii metalice, diplomat al Şcolii Naţionale de 
Poduri şi Şosele (1894), matematician, profesor universitar 
(Fig. 8.3). A ocupat funcţii importante în specialitate şi în 
administrație. A înființat Gazeta Matematică în 1895, fiind 
conducătorul acestei publicaţii timp de 51 de ani. Este autorul Fig. 83. Ion N. Ionescu. 


Fig. 8.2. Ştefan Fălcoianu. 

volumului Istoria Societății Politehnice de la înființare până la mutarea în localul 

propriu (1881-1927) (Fig. 8.4). Membru al Societăţii Politehnice din 1899, secretar 

13 ani; vicepreşedinte 9 ani şi preşedinte (1932-1934), decan al Colegiului inginerilor 

(1938-1941). 

Reamintim, în continuare, câteva dintre personalitățile 

SOCIETATEA PoLITECHICA care au prezidat şi au activat în Societatea Politehnică, 

odată cu precizarea că figura lor proeminentă ar putea 

ISTORICUL SOCIETATII POLITECNICE face obiectul unei monografii: Nicolae Dabija, Ştefan 

unsa nne Fălcoianu, Dimitrie Frunză, C. Olănescu, I. G. 

AA Cantacuzino, Spiridon Yorceanu, Gheorghe I. Duca, 

Zi Pe | Scarlat Vârnav, Alexandru Gorcucu, Anghel Saligny, 

Elie Radu, M. I. Romniceanu, Alexandru Cutescu, 

Figi Dimitrie Sturdza, Grigore Cazimir, Teodor Dragu, 

ni Niculae P. Ştefănescu, Ion I. C. Brătianu, Vintilă 

DD Brătianu, Spiru Haret, Alex Orăscu, Constantin Istrati, 

Gheorghe Ţiţeica, P. Zane, Traian Lalescu, Aurel 

Fig. 8.4. Istoricul Societăţii Vlaicu, Gheorghe Assan şi foarte mulţi alţii [1]. 

Politehnice între 1881 şi 1927. Dintre membrii activi au fost mulți oameni de stat, 

miniştri, secretari generali de departamente, directori 

generali ai Căilor Ferate, ai Poştelor, Telegrafelor şi Telefoanelor, ai Regiei 

Monopolurilor Statului, ai porturilor şi căilor de comunicaţie pe apă, directori şi şefi 

ai serviciilor tehnice din ministerele de lucrări publice, de comunicaţii, de 

agricultură şi domenii, de industrie şi comerț. Toţi preşedinţii Consiliului tehnic 

superior şi cea mai mare parte dintre membrii acestuia au fost membri ai Societăţii. 

Practic, au făcut parte toți inginerii care au proiectat şi executat cele mai importante 

lucrări din ţară în perioada respectivă, marii antreprenori de lucrări publice, 

directorii marilor uzine şi, în ultima perioadă, şi directorii unora dintre cele mai 

importante instituții financiare din țara noastră. De asemenea, au făcut parte profesori 

ai instituțiilor tehnice de învățământ superior, arhitecți, agronomi, silvicultori, 
profesori ai facultăților de ştiinţe, ai şcolilor militare. 

La început, mijloacele materiale ale societății au fost foarte slabe. Ele au 
crescut în 1928, când s-a inaugurat localul Societăţii din Calea Victoriei şi s-au 
obținut venituri importante din închirierea magazinelor de la parter. Din anul 1928 
şi până în 1938, bilanţul a înregistrat în fiecare an un excedent, cu excepția anilor 
de război şi de criză, astfel că s-a reuşit să se creeze un fond social. În octombrie 
1933 s-a putut cumpăra de la Societatea de Navigaţie Maritimă România etajul VI 
din localul societăţii, cu ajutorul Societăţii „Creditul pentru întreprinderi electrice”, 
care i-a acordat un împrumut. Achiziționarea acestui etaj şi închirierea lui au sporit 
veniturile Societăţii. Cotizaţiile membrilor au fost întotdeauna foarte mici, doar cât 
să poată acoperi o parte a cheltuielilor. Societatea a făcut faţă nevoilor prin ajutoare 
date de membrii ei şi de la instituții prin subvenţii, chiar şi pentru tipărirea 
Buletinului. Suma plătită anual pentru cotizații nu acoperea nici abonamentul la 
Buletin. Construirea localului şi procurarea mobilierului s-au realizat din sume 

adunate din contribuţii benevole de la instituţii financiare, de la industriaşi, de la 
comercianţi şi de la persoane fizice, fără nicio contribuţie din partea statului. Pentru 
a-şi procura venituri, la început, Societatea aviza documentaţii tehnice, executa 
lucrări particulare pentru membrii săi, executa expertize, studia legi şi regulamente. 
O contribuţie deosebită a avut-o la elaborarea Legii corpului tehnic şi, mai ales, în 
toată perioada până în anul 1938, când s-a promulgat Legea pentru păstrarea titlului 
de inginer, exercitarea profesiunii de inginer şi înființarea Colegiului Inginerilor. 
Aceste legi au garantat titlul şi exercitarea profesiunii prin Colegiul Inginerilor. 

Societatea Politehnică a dus o luptă aprigă contra angajării nejustificate a 
străinilor la proiectarea şi executarea lucrărilor publice şi în alte activităţi, obţinând 
succese în majoritatea cazurilor. Suveranii au fost deseori puşi la curent de către 
Societatea Politehnică asupra erorilor ce se prefigurau în această direcție. Astfel, 
printr-o intervenţie la Regele Ferdinand, s-a oprit concesionarea Atelierelor Căilor 
Ferate Române străinilor. 

În 1932, Societatea a intervenit la Ministerul Lucrărilor Publice şi Comunicaţiei, 
protestând cu privire la felul cum Societatea de Telefoane, concesionată, proceda la 
licitaţiile pentru echipamente şi construcţii. Tot în acel an, a intervenit să nu se mai 
prelungească permisele inginerilor străini care ocupau locurile inginerilor români 
rămaşi fără ocupaţie. 

În timpul crizei din 1889-1901, inginerii au fost acuzaţi că au sărăcit ţara prin 
risipa făcută la executarea lucrărilor publice. Societatea Politehnică a spulberat 
acuzaţiile şi a lămurit opinia publică prin publicaţia Lucrările publice şi exploatarea 
căilor ferate. Răspuns la criticile aduse inginerilor — pe care a răspândit-o în toată ţara. 

Societatea Politehnică s-a preocupat continuu de învățământul tehnic superior, 
aducându-şi contribuţia la buna şi raționala lui organizare şi la continua adaptare la 
evoluţia economiei. Ea a dus o luptă susținută pentru concentrarea învățământului 
ingineresc în politehnici. A căutat tot timpul să-şi exprime părerile în problemele 
care interesau inginerimea română, considerând că grija organizării învăţământului 
tehnic superior nu revine numai politicienilor şi organelor tutelare. Ea a format o 
comisie în vederea găsirii celor mai potrivite formulări ce trebuiau cuprinse în legi. 

Societatea a organizat o bibliotecă care s-a îmbunătățit mereu prin donațiile 
membrilor ei, dintre care îi menționăm pe Panait Donici, I. C. Cantacuzino, 
C. Olănescu, C. D. Buşilă şi alții. Cu sprijinul diferitelor societăţi (Societatea de 
Tramvaie Bucureşti, Şantierele Navale de la Dunăre, Creditul pentru Întreprinderile 
Electrice), la cabinetul de lectură existau reviste tehnice şi ştiinţifice şi alte 
publicaţii plătite de către acestea. 

Pentru asigurarea permanentă a schimbului de idei şi de cunoştinţe din vastul 
câmp al problemelor ştiinţifice, tehnice, economice, s-au ținut numeroase conferinţe, 
chiar şi atunci când Societatea nu avea local propriu. Printre conferențiari îi putem 
cita pe C. Olănescu, Gh. Duca, Dr. C. I. Istrate, Ion I. C. Brătianu, Vintilă Brătianu, 
C. Slimăristeanu, Traian Lalescu şi alții. 

Pe lângă personalităţile cele mai de seamă din lumea tehnică şi economică, 
în sala Societății au conferențiat personalităţi eminente din străinătate, savanți, 

profesori de renume, stabilind legături între țările mai înaintate şi activitățile 
promițătoare de la noi. 

Societatea dispunea şi de fonduri speciale provenite din donații destinate 
acordării unor premii pentru lucrări originale, participarea la congrese, cumpărarea 
cărților etc. 


Gheorghe DUCA (1847-1899), inginer diplomat al 
Şcolii Centrale de Arte şi Manufacturi — Paris, 1869 
(Fig. 8.5). Director al Şcolii Naţionale de Poduri şi Şosele 
din Bucureşti — a reformat învățământul politehnic 
românesc în 1881. Este ctitorul imobilului din Calea 
Griviței, inaugurat la 2 octombrie 1886. A fost director 
general al CFR, 1888-1897. Membru fondator al Societăţii 
Politehnice, a fost vicepreşedinte în 1881, preşedinte de 
două ori, în 1883 şi 1890, şi membru în comitet până la 
sfârşitul vieții. 

Pentru ca membrii societăţii să poată vedea marile 
lucrări care se derulau în ţară, construcţiile industriale şi frumuseţile ei, se organizau 
numeroase excursii. S-au făcut excursii şi în 
străinătate. BULETINUL 

O preocupare majoră a Societății Politehnice 
a fost tipărirea Buletinului ei (Fig. 8.6), care a CAINTA TRI D ONNIN 
început să apară în 1885, sira a ol că SOCIETATE POLITECNICE 
„societatea există şi produce”. Greutățile financiare 
au făcut ca publicaţia să nu apară în 1887 şi în 
intervalul 1916-1919. Apoi s-a reluat tipărirea n AIA di Metiter 
la dimensiuni reduse. Materialele din Buletin iti 
priveau toate ramurile din ştiinţă, inginerie, 
economie, organizare, tehnică, istoria ingineriei 
etc. Pentru Buletin s-au făcut sacrificii materiale 
mari. Cheltuielile au întrecut întotdeauna totalul momi 
cotizațiilor încasate de la membri. E 

Cu toate greutățile din timpul războiului şi Fig. 8.6. Coperta Buletinului din 1888. 
ale perioadei care a urmat, Societatea s-a preocupat 
de dezvoltarea culturii tehnice şi ştiinţifice în țară, prin încurajarea studiilor şi a 
cercetărilor, sprijinindu-le material, prin publicarea memoriilor în Buletin, în 
broşuri sau în lucrări aparte, a ținut legătura cu diferite asociații internaționale 
de profil, a participat la congrese şi, după cum spunea fostul preşedinte N.P. 
Ştefănescu, Societatea s-a preocupat şi de cultura tehnică medie, de relațiile dintre 
ştiinţă şi întreprinzători, profesionişti şi muncitori, pentru a se asigura „pacea 
naţională şi propăşirea generală”. Societatea, spunea Ștefănescu, „trebuie să devină 
nu numai o asociație de profesionişti pentru interesele lor profesionale, ci o 
adevărată academie tehnică în care, pe o parte, să se cerceteze problemele noi ce se 
pun, şi să se dea îndrumări fiecărui moment”. 


Fig. 8.5. Gheorghe Duca. 

„În fine, o chestiune pe care trebuie să o urmărească 
Societatea de aici înainte, poate cu o mai mare intensitate, 
este pregătirea muncii tehnice naționale. Starea actuală de 
lucruri, care aminteşte de timpurile când romanii 
construiau şosele în Dacia, sau de cele din secolul XVIII, 
când austriecii construiau la noi, pe Valea Oltului, 
şoseaua Via Carolina, nu trebuie să mai fie apreciată de 
cei care vor serba Centenarul Societăţii.” Am citat din 
lucrarea 60 de ani de la construirea primei căi ferate de 
inginerii români şi de la înființarea Societăţii Politehnice. 

Nicolae ŞTEFĂNESCU (1864-1937), inginer 
constructor diplomat la Şcoala Naţională de Poduri şi 
Şosele (1887) (Fig. 8.7). A lucrat în Ministerul Lucrărilor 
Publice; delegat în Comisiile de pace de la Bucureşti şi 


Fig. 8.7. Nicolae Ştefănescu. 


din Germania; membru al Societăţii Politehnice din 1888, în Consiliul superior 
al Buletinului Societății Politehnice (1907); a făcut parte din Comitetul pentru 
construcţia localului societății (1914), apoi vicepreşedinte (1916-1919), preşedinte 


(1920-1931). 


Lista preşedinţilor Societăţii Politehnice 


Fălcoianu Ştefan 
Frunză Dimitrie 
Duca Gheorghe 
Fălcoianu Ştefan 
Olănescu Constantin 
Cantacuzino Ion G. 
Yorceanu Spiridon 


(881) 
(1882) 
(1883) 
(1884) 
(1885) 
(886) 
(887) 


Cantacuzino Ion G. (1888-1889) 


Duca Gheorghe I. 
Vârnav Scarlat 


(1890) 
(1891) 


Gafencu Alexandru (1892-1893) 
Saligny Anghel (1894-1896) 


Radu Elie (1897-1898) 


"Țăruşanu Pândele 


(1899) 


Gafencu Alexandru (1900-1901) 


Balaban Emil 


(1902) 


Radu Elie (1903-1904) 
Cottescu Alexandru (1905-1907) 
Cantacuzino Ion G. (1908-1909) 
Saligny Anghel (1910-1913) 
Cazimir Grigore (1914-1915) 
Dragu "Teodor (1916-1919) 
Ştefănescu Nicolae (1920-1931) 
lonescu Ion (1932-1934) 
Buşilă Constantin (1935-1944) 
Profiri Nicolae (1945-1946) 


Fig. 8.8 Lista preşedinţilor Societăţii Politehnice. 


Societatea Politehnică şi Asociaţia Generală a Inginerilor României (AGIR) 
şi-au desfăşurat activitatea în paralel, până în 1949 când, din cauza comandamentelor 
politice ale vremii, au fuzionat. Lista a preşedinţilor Societăţii Politehnice este 


prezentată în Fig. 8.8. 

8.1.1. GAZETA MATEMATICĂ — 
O INIȚIATIVĂ REMARCABILĂ A INGINERILOR 


Între anii 1883 şi 1888, la laşi a apărut revista Recreaţii ştiinţifice, care 
îşi propunea să se ocupe de toate ştiinţele, dar, în realitate, majoritatea articolelor 


GAZETA MATEMATICA 


APARE O DATA PE LUNA 


ANUL I. 


NUMARUL i SEYTENBRIE tab 


SUMARUL H 


şi problemelor publicate erau de matematici — 
în primul rând, iar, în al doilea rând, de fizică, 
celelalte ştiinţe fiind foarte puțin reprezentate. 
Revista Gazeta Matematică, prima dedicată exclusiv 
acestei discipline, a apărut la 15 septembrie 1895 
(Fig. 8.9), la început cu subtitlul Foaie lunară de 
matematici elementare şi speciale pentru uzul 
şcolilor secundare, speciale şi superioare. Revista 
cu profilul iniţial a apărut de-a lungul a 54 de ani 


(1895-1949) şi reprezintă — după cum se 
exprima, inspirat, George Şt. Andronic în cartea 
Istoria matematicii în România — „un monument de 
muncă şi perseverenţă, cu rezultate impresionante 
pentru propăşirea matematicii şi a învățământului 
matematic în ţara noastră”. 

Rememorarea — fie şi numai pe scurt — 
a câtorva momente referitoare la „naşterea” acestei publicații va reconfirma 
adevărul acestei aserţiuni. În septembrie 1894, la Școala Naţională de Poduri şi 
Şosele din Bucureşti, s-a ţinut un examen de admitere în anul întâi, iar printre cei la 
care a făcut apel conducerea şcolii pentru supravegherea candidaţilor a fost şi 
inginerul Ion Ionescu. El a constatat pregătirea slabă a candidaţilor. Din discuţia pe 
tema acestui rezultat, Ion Ionescu şi colegii săi şi-au dat seama că principala cauză 
consta în faptul că nu exista — la vremea respectivă — nicio revistă românească de 
matematici care să îndrume elevii de liceu spre rezolvări de probleme şi spre 
obținerea unei pregătiri speciale. Cei ce stabileau astfel cauzele rezultatului slab de 
la examenul de admitere la Şcoala de Poduri şi Şosele — inginerii Victor Balaban, 
Vasile Cristescu, Ion Ionescu, Mihail Roco şi Ion G. Zottu — au ajuns la concluzia 
că trebuie editată o revistă pentru ridicarea nivelului cunoştinţelor matematice ale 
elevilor din licee. Statul nu sprijinea, însă, cu fonduri apariţia revistei, ceea ce a 
determinat acest nucleu de ingineri luminaţi şi patrioţi să finanţeze editarea revistei 
cu fonduri proprii. S-a ajuns, apoi, la concluzia că, în afară de activitatea ce trebuia 
depusă pentru articolele de publicat, pentru problemele propuse şi rezolvarea 
acestora, era necesară cooptarea a încă cinci personalităţi, care, împreună cu ei, să 
devină membri fondatori. Îşi propuseseră să contribuie, cu toţii, cu 20 de lei aur 
anual pentru tipărirea revistei (mai târziu s-a dovedit că era nevoie de numai 15 lei 
aur anual). Astfel, cei cinci ingineri iniţiatori au mai găsit cinci membri fondatori, 
şi anume pe inginerii Emanoil Davidescu, Mauriciu Kinbaum, Nicolae Nicolescu, 


ABONAMENTUL O LEI PE AN. 


BUCUREŞTI 


UIPO-TIPOGRAFIA „POPULARA, PASAGIUL AONAN, Ne 12 


Fig. 8.9. Coperta primului număr 
al Gazetei Matematice. 

Tancred Constantinescu şi Andrei loachimescu. Fondatorii Gazetei Matematice au 
fost deci, toți zece, ingineri. 


Fig. 8.10. Inaugurarea Casei Gazetei Matematice din Calea Griviței. 


La puţin timp după apariţia primului număr, inginerul Victor Balaban, cel 
care a sugerat ca titlul revistei să fie Gazeta Matematică, se îmbolnăveşte şi moare, 
fiind înlocuit de Constanţa Pompilian, devenită Constanţa Zossima prin căsătoria 
cu inginerul Zossima. Revista Gazeta Matematică apare cu primul număr la 
15 septembrie 1895, a doua zi după inaugurarea căii ferate şi a podului peste 
Dunăre de la Feteşti-Cernavodă. Este de remarcat faptul că numărul celor care 
au colaborat s-a lărgit continuu şi cu matematicieni recunoscuţi ca valoare în 
străinătate, în anumite domenii, constituindu-se în deschizători de drumuri. Pentru 
epoca în care au trăit şi creat, Ţiţeica a fost un mare geometru, Pompei un mare 
analist, iar Lalescu a excelat în domenii multiple: algebră, geometrie, analiză. 
Corpul ingineresc datorează o recunoştinţă deosebită Gazetei Matematice, ca şi 
tuturor celor care au cultivat ştiinţele matematice la noi. Prin Gazeta Matematică 
nu înţelegem numai revista, ci o şcoală, o „biserică unde credincioşii întru matematici 
au găsit lumina cea adevărată care le-a luminat 
calea tot timpul vieții lor”. Din fondurile obţinute 
din donaţii se începe construcţia Casei Gazetei 
Matematice în Calea Griviței, care s-a inaugurat 
în data de 27 ianuarie 1935 (Fig. 8.10). 

Gazeta Matematică, trebuie să ne stea 
mereu în minte, pentru că el ne arată la ce V. Oristăseri A Toachimesca 
rezultate admirabile am ajunge dacă, în mod 
sincer, ne-am călăuzi după deviza ei, şi anume, 
entuziasm, armonie, sacrificii continue, muncă 
dezinteresată. PP 3 

Născută din dragostea faţă de ştiinţă, din fi wW d 
entuziasmul tineresc şi din minţile luminate a cinci FAR 
ingineri care abia terminaseră Şcoala Națională : 
de Poduri şi Şosele, Gazeta Matematică strânge în 
jurul ei şi alte spirite înalte, reuşind să formeze Fig. 8.11. Corifeii Gazetei Matematice. 


I. Ionescu Gh. Țițeica 

continuu o nobilă elită intelectuală, răspândită pe tot cuprinsul ţării, care contribuie 
la renumele ştiinţei şi tehnicii româneşti, reprezentând, astfel, şi un polarizator, 
un stimulator al inteligenței tinere. Pe medalia ce a marcat centenarul Gazetei 
Matematice în 1995 se află chipurile celor patru stâlpi ai revistei: Ion Ionescu, Vasile 
Cristescu, Andrei G. loachimescu şi Gheorghe Țiţeica (Fig. 8.11). Sărbătorirea 
centenarului a fost organizată de AGIR. În prezent, revista este condusă de 
matematicieni. Este singura publicaţie care apare fără întrerupere de 123 de ani. 


8.1.2. PALATUL SOCIETĂŢII POLITEHNICE 


Istoricul Palatului Societăţii Politehnice, pe cât de complet, pe atât de 
interesant, este realizat de prof. Ion Ionescu şi cuprinde toate detaliile, iar în 
Buletinul din 1928 se relatează despre serbarea din 11 martie 1928, atunci când 
Societatea i-a chemat pe toți membrii şi prietenii ei, precum şi pe reprezentanții 
oficiali pentru ca, în prezenţa Înaltei Regente, să-şi inaugureze localul propriu. 

La început, Societatea Politehnica, fiind cu totul lipsită de mijloace financiare, 
nu şi-a putut închiria un local. În anul 1881, Comitetul provizoriu şi Adunările 
Generale şi-au ţinut şedinţele în sălile de aşteptare din Gara de Nord, puse la 
dispoziţie de Direcţia Generală a Căilor Ferate. După ce s-a constituit Societatea, 
Comitetul ei se întrunea la Şcoala Naţională de Poduri şi Şosele, care era pe atunci 
în strada Știrbei Vodă, în localul unde se găseşte acum Universitatea Naţională de 
Muzică București, şi unde directorul de pe atunci, G. I. Duca, le punea la dispoziţie o 
sală de cursuri. Adunarea Generală din 1882 s-a ţinut în sala de şedinţe a 
Consiliului Comunal de la Primăria Capitalei; tot acolo s-a desfăşurat prima 
conferință a Societăţii. În toamna anului 1905, îmbunătăţindu-se situaţia financiară 
a Societăţii, s-a reînchiriat localul din strada Episcopiei nr. 2, unde Societatea a 
activat până în anul 1927. Trebuie să mai menţionăm că Societatea Politehnică şi-a 
pus localul deținut cu chirie la dispoziţia altor societăți sau instituții pentru 
conferințe, adunări, şedinţele Societăţii „Progresul Silvic”, şedinţele bilunare ale 
Societăţii Gazeta Matematică s-au ţinut ani de-a rândul în localul Societăţii 
Politehnice. După război, s-a adăpostit în localul societăţii şi AGIR, punându-i-se 
două săli la dispoziţie, în schimbul contribuţiei la o parte din chiria anuală. Încă din 
primii ani, Comitetele Societăţii au urmărit construirea unui local propriu, fie prin 
cumpărarea unui teren pe care să-şi ridice o clădire, fie prin cumpărarea unei case 
vechi. Pentru atingerea acestui scop urma să se angajeze capitalul social, iar pentru 
rest să se facă un împrumut. La 17 mai 1908, Comitetul examinează posibilitatea 
construirii unui local în Piaţa Rosetti, însă Preşedintele I. G. Cantacuzino, care 
examinase situaţiunea financiară a Societăţii şi şansa contractării unui împrumut, a 
declarat că — în condițiunile de atunci — nu avea curajul să înceapă executarea 
edificiului. Terenul pe care s-a construit până la urmă Palatul Societăţii „Locuinţele 
Ieftine” fusese obţinut în anii anteriori de Elie Radu de la Consiliul Comunal, 

primar fiind C. F. Robescu, membru al societăţii. La începutul anului următor, 
N. Zanne anunță Comitetul că proprietatea moştenitorilor lui Ghiţă Ion din Calea 
Victoriei nr. 130, unde era instalat pe atunci Clubul Regal, se afla de vânzare. 
Comitetul l-a însărcinat ca, împreună cu Șt. Gheorghiu, să trateze cu moştenitorii 
cumpărarea acelui imobil. Conform Apelului semnat de Anghel Saligny, s-a deschis 
Cartea donatorilor pentru localul Societăţii Politehnice, în fruntea căreia va figura 
marele donator Spiridon Yorceanu, membru al societăţii. În luna decembrie 1913, 
s-au examinat planurile elaborate de P. Antonescu, dar din nenorocire evenimentele 
externe, care au survenit din cauza Războiului Balcanic, au făcut imposibilă realizarea 
combinațiilor financiare iniţiate, iar preocuparea pentru construirea Localului Societății 
au stagnat şi s-au reluat după Pacea de la Bucureşti. În conformitate cu votul 
Consiliului Comunei Bucureşti, s-a cedat Societăţii „Locuinţelor Ieftine” locul dat 
Societăţii Politehnice în Piaţa Rosetti pentru construcţia localului. Cedarea s-a făcut 
în schimbul a 400.000 de cărămizi pentru construcția localului din Calea Victoriei. 

La 12 martie 1916, arhitectul Petre Antonescu prezintă Comisiunii proiectul 
Palatului Societăţii Politehnice (Fig. 8.12). Se constată că ar costa cam 1.235.000 
lei. Suprafaţa clădită ar fi fost de aproape 700 m’. În şedinţa Comisiei speciale de la 
12 mai, V. Brătianu arată că se poate obţine o rentabilitate suficientă utilizând mai 
bine locul, mărind suprafaţa clădită sau construind mai multe etaje. Ideea se admite 
şi se convoacă o nouă întrunire a Comisiei, în care P. Antonescu arată că pentru 
a se folosi mai bine terenul trebuie o sumă de 2.000.000 lei. Deşi se acceptă această 
soluţie, ea nu se aplică, deoarece, după puţin timp, România a intrat în război 
alături cu aliații ei. La 11 mai 1923, preşedintele societăţii, N. P. Ştefănescu, vine 
cu o soluţie nouă. Societatea să aibă ca aport terenul pe care se va face clădirea; aceasta 


Fig. 8.12. Petre Antonescu, arhitectul Palatului Societăţii Politehnice. 


ar putea fi construită de către mai multe societăţi, cărora li s-ar lăsa în deplină 
proprietate câte unul sau două etaje întregi, iar Societăţii Politehnice i-ar rămâne 
etajul I pentru a se instala, subsolul şi parterul pentru a le închiria şi a-şi procura astfel 

venituri cu care să întreţină localul şi să facă faţă celorlalte cheltuieli. Anghel Saligny 
susține propunerea, arătând că este singura care să permită Societății să-şi aibă 
localul în acele vremuri. Proiectele se vor reface după ce se vor cunoaşte nevoile 
societăților coproprietare. Până la finele anului se găsiseră amatori pentru două etaje. 
Aceste rezultate au fost comunicate Adunării Generale de la 15 decembrie 1923. 
La 19 mai 1924, N.P. Ştefănescu informează Comisia că a găsit coproprietari 
pentru etajele 2—5, care vor contribui cu 17.000.000 lei, dă explicaţii asupra convenției 
care ar urma să se încheie cu coproprietarii şi se hotărăşte luarea măsurilor pentru 
începerea construcţiilor. La 24 noiembrie se prezintă textul Convenţiei pe care 
Societatea Politehnică o încheie cu societățile: „Uniunea industriaşilor metalurgi şi 
minieri”, „Petroşani” şi „Lupeni” pentru 4 etaje. Comisiunea aprobă, în unanimitate, 
proiectul de convenţie şi se hotărăşte să se supună Adunării Generale o modificare 
a articolului adiţional din statut şi numirea unei noi Comisiuni permanente, căci 
mandatul celei existente expira; apoi se aprobă convențiile cu coproprietarii. În 
şedinţa din 13 ianuarie 1925, se fixează onorariul arhitectului P. Antonescu şi se ia 
act cu mulțumire de propunerea lui C. Buşilă de a da gratuit personalul necesar 
pentru studierea şi supravegherea instalaţiilor. La data de 16 a aceleiaşi luni, 
se examinează planurile construcţiei şi se ia act cu mulțumiri de comunicarea 
făcută de G. Popescu că societatea „Creditul Industrial” a făcut o donaţie de 
500.000 lei pentru a veni în ajutorul construcției Palatului Societăţii Politehnice. 
Principalii donatori pentru localul Societăţii Politehnica sunt prezentaţi în Figura 8.13. 
La 8 aprilie 1925 se aduc mici modificări actului de convenţie şi se hotărăşte 
ținerea licitaţiei şi modul de desfășurare, precum şi marii antreprenori care trebuie 
invitați. Licitaţia a avut loc în ziua de 8 mai şi Comisia a adjudecat lucrarea 
inginerului C. M. Vasilescu, în şedinţa din 14 mai. Construcţia Palatului Societăţii 
a început în iunie 1925, iar până în luna noiembrie s-au terminat la roşu toate 
zidurile exterioare, o parte din cele interioare şi acoperişul. Apoi a continuat în 
1926 pentru tencuieli, detalii, scări, tâmplărie etc., iar la finele anului a început şi 
execuţia mobilierului la etajul Societăţii. La toate discuţiile pentru aprobarea unor 
lucrări, care interesau întregul imobil, au luat parte şi delegaţii entităților 
coproprietare. În şedinţa de la 13 ianuarie 1926 a Comisiei permanente, N.P. 
Ştefănescu a adus la cunoştinţă că a găsit în „Societatea de Navigaţie Maritimă 
Română” un coproprietar pentru etajul VI (mansardă), cu un aport de 3.000.000 lei, 
sumă care permitea să se acopere cheltuielile suplimentare ivite în timpul 
construcției. Comisia permanentă şi delegaţii societăţilor coproprietare au acceptat 
acest nou aranjament. Ulterior, respectivul etaj a fost cumpărat de Societatea 
Politehnică. În cursul anului 1925 s-au desfăşurat licitaţii pentru efectuarea 
următoarelor lucrări: zidării, tencuieli, învelitoare pentru instalaţiile electromecanice, 
încălzire, aerisire, instalaţii sanitare, instalaţii electrice şi ascensorul (de care s-a 
ocupat C. Buşilă), executarea dulapurilor pentru cărți, a lambriurilor, a instalaţiei 
de încălzire, pentru perdele, portiere şi draperii, covoare persane ş.a. Lustrele şi 
oglinzile din sala de festivități s-au adus de la Veneția. 

Constantin D. BUŞILĂ (1877-1950), inginer diplomat Pe 
la Şcoala Politehnică din Bucureşti (Fig. 8.14); doctoratul | 
la înalta Şcoală de Studii Electrice din Liege, Belgia. 
A ocupat înalte funcţii în stat şi a condus mari instituții 
economice. Preşedinte al Consiliului Tehnic Superior; 
profesor universitar la Politehnica din Bucureşti, membru 
al Societăţii Politehnice din 1910 şi în comitetul de 
conducere 32 de ani neîntrerupt: preşedinte din 1935 
până în 1944. Ca preşedinte, s-a preocupat permanent de 
dezvoltarea şi prestigiul societăţii. 

Toate decoraţiunile şi mobilierul de la etajul I s-au 
realizat după indicaţiile şi sub controlul lui P. Antonescu. Fig. 8.14. Constantin Buşilă. 
Prin construcţia localului, Societatea Politehnică a intrat 
într-o nouă eră de viaţă şi de prosperitate. Localul mult dorit, pe Calea Victoriei, a 
constituit un vis împlinit, visul întemeietorilor Societății, ai nenumăraților ei 
conducători şi ai majorității membrilor ei. Localul a devenit un centru de atracţie 
pentru noi membri şi un imbold pentru cei vechi de a lupta cu mai multă ardoare 
pentru progresul societăţii, care se va răsfrânge asupra progresului tehnic şi 
economic al țării întregi. 

Solemnitatea inaugurării Palatului Societății Politehnice a început duminică, 
11 martie 1928, ora 10.30, în prezenţa: A. S. Principele Nicolae, Sanctitatea Sa 
Patriarhul Miron Cristea şi Înaltul Regent G. Buzdugan, membrii Înaltei Regente, 
a domnilor V. Brătianu, prim-ministru şi ministru de Finanţe, C. Anghelescu, 
ministru al Instrucțiunii Publice, ceilalți membri ai guvernului şi conducătorii 
importantelor instituţii din ţară. A urmat la cuvânt N. P. Ştefănescu care s-a referit 
la istoria Societăţii de la înfiinţare, în 1881, la realizările ei, la personalităţile membre 
care au contribuit la succesele obţinute de-a lungul anilor. N. P. Ștefănescu a încheiat 
solemnitatea cu citirea Actului comemorativ: 

„Întemeiată în oraşul Unirii, Focşani, acum patruzeci şi şapte de ani, anul 
slăvit al Înălţării României la Regat, anul deschiderii întâiului drum de fier 
închipuit şi înfăptuit de inginerii români, 

Având ca preşedinte de onoare pe ing. C. Olănescu şi preşedinte activ pe ing. 
N. P. Ştefănescu, 

Învrednicitu-s-a să sfințească localul său construit în capitala ţării, 

Să se ştie pentru totdeauna că sfinţirea localului Societăţii Politehnice este 
fapta unei tovărăşii desăvârşite, întâia şi singura până azi hotărâtă şi întărită în acest 
chip în ţara noastră, cu instituţiile: Uniunea Industriilor Metalurgice şi Miniere din 
România, Societatea Anonimă Română Petroşani pentru exploatarea minelor de 
cărbuni, Societatea Anonimă România, prima Societate Naţională de Navigaţie 
Maritimă, Societatea Anonimă Română Lupeni, pentru exploatarea minelor de 
cărbuni, cu care Societatea Politehnică va vieţui sub acelaşi acoperământ. 

Dea Domnul ca acest aşezământ, care va sta neclintit şi impunător în Calea 
Victoriei, să ţie de-a pururi strâns uniţi pe inginerii şi învățații țării, pentru a înălța 
necontenit faima şi propăşirea patriei noastre iubite” [1]. 

În final, invitaţii şi membrii vizitează localul, întreţinându-se într-o atmosferă 
caldă şi primitoare până aproape de ora 1.30, când începe banchetul de la Athénée 
Palace, la care au participat 200 de persoane. 

Urările făcute cu prilejul inaugurării nu au rămas simple deziderate. Palatul 
Societăţii Politehnice a reuşit să fie un focar de concentrare a eforturilor şi energiei 
tuturor membrilor care au contribuit la progresul moral şi material al ţării noastre. 


MONUMENT 
ISTORIC 


Fig. 8.15. Festivitatea ocazionată de împlinirea a 80 de ani de la inaugurarea 
Palatului Societăţii Politehnice. 


La 10 iulie 2008 a avut loc dezvelirea plăcii comemorative, consacrată 
marcării a 80 de ani de la inaugurarea Palatului Societăţii Politehnice (Fig. 8.15). 
Placheta montată de Ministerul Culturii face cunoscută apartenenţa clădirii, ca 
monument istoric, la patrimoniul naţional. Astăzi, după dureroase şi lungi procese, 
Societatea şi-a redobândit partea cuvenită din imobil, având datoria să-i redea 
o nouă strălucire printr-o activitate crescândă, punând în adevărata lor lumină 
actualele nevoi ale României. 


8.2. ASOCIAȚIA GENERALĂ A INGINERILOR DIN ROMÂNIA (AGIR) 


Ideea înființării asociaţiei îşi are rădăcina în războiul de întregire a neamului 
şi în urmările lui, un rol important avându-l Regele Ferdinand (Fig. 8.16). În 
gândurile iniţiatorilor ei, ea trebuia să însemne una dintre formele multiple în care 
reacționează vitalitatea neamului nostru contra loviturilor soartei. Războiul, la care 
toţi inginerii — cu deosebite însărcinări — au luat parte activă, le-a dat mult de gândit 
acestora privind lipsurile generale ale ţării şi cele speciale profesiei lor. lată cum 
descria această situaţie Mihail Manoilescu într-un articol publicat în primul Buletin 

AGIR din 1919: „Nepriceperea atribuţiilor, pe de 
o parte, încălcarea autorităţii şi imixtiunile fără 
rost, pe de altă parte, apoi imperfecta coordonare 
a activității diferitelor administrații şi, în fine, 
incompetenta ridicată la principii de guvernământ, 
cu un cuvânt lipsă totală de organizare ştiinţifică 
în vederea celui mai bun randament național, au 
lovit puternic spiritul inginerilor”. „lată de ce în 
vremea noastră inginerul sau face o operă hibridă 
sau moare, adică dispare ca inginer: devine 
birocrat, negustor sau, doamne fereşte, politician, 
dar părăseşte funcţia sa socială specifică de 
creator în domeniul material” [2]. 

Alături de decepţia unei neaprecieri naționale, 
inginerul suferea şi de durerea specialistului, care 
vede călcate în picioare principiile fundamentale 
în care era învăţat să creadă. Astfel de îngrijorări 
de ordin general şi profesional au dus la strângerea 
rândurilor inginerilor, ca să examineze de aproape noile condiţii de viaţă. Aşa, de 
pildă, la Bacău, inginerii din Armata a Il-a au constituit un cerc în care s-au 
dezbătut mai multe probleme, cuprinse ulterior în obiectivele asociaţiei. În urma 
apelului făcut prin ziare de inginerul Constantin Buşilă în vederea unei consfătuiri 
generale, inginerii de la Căile Ferate au ţinut o serie de întruniri în care s-au 
discutat probleme privitoare la corpul tehnic, la mijloacele de uşurare a vieţii ş.a. În 
asemenea condiţii, nu este de mirare că prima consfătuire generală de la 27 mai 
1918, din amfiteatrul de fizică al Universităţii din laşi, a fost deosebit de însuflețită. 
Inginerii abia demobilizaţi, mulți purtând uniforma militară, erau animați de 
dorinţa de a pune umărul la atâtea câte erau de îndreptat şi visau la şantierele de 
lucru cărora mulți le duseseră dorul. Erau în aer tendinţe vagi „neprecizate”, 
neimaginate, dar totuşi vii, spre o nouă organizare? S-a căzut de acord, la această 
consfătuire, că mai trebuie creată o organizație, care n-a fost alta decât Asociaţia 
Generală a Inginerilor din România (AGIR). Prima întrebare pe care şi-au pus-o 
mulţi a fost dacă Societatea Politehnică nu poate constitui un instrument „combativ”, 
cum îl cerea tinerimea inimoasă, care nu era deloc în minoritate. După dezbateri, 
argumente şi contraargumente, tinerilor impetuoşi li s-au alăturat şi „vechile 
cadre”, reprezentate prin ce aveau ele mai tânăr şi generos, şi părerea dominantă a 
fost că pentru reprezentarea intereselor profesionale ale inginerilor este necesară o 
asociaţie exclusiv inginerească, condusă într-un spirit mai animat, aceasta fiind în 
final convingerea tuturor. Concluziile primei consfătuiri a inginerilor au fost 
consemnate într-un proces verbal publicat în broşură. Tot atunci s-a constituit o 
comisie care să scrie statutele asociaţiei. În această şedinţă s-a început şi studierea 
unor probleme care interesau inginerii, s-au format comisii (din cei prezenţi) care 
urmau să facă studii şi să prezinte concluzii asupra următoarelor probleme: 


Fig. 8.16. Majestatea sa Ferdinand I, 
Rege al României. 


343 


înființarea unui sindicat cu capital ingineresc, pentru încurajarea antreprizelor 
tinerilor ingineri doritori să lucreze pe cont propriu; înființarea unei cooperative şi 
a unei case de credit pentru ingineri; reprezentarea corpului ingineresc în parlament; 
apărarea titlului de inginer, a inginerilor în serviciul statului, a inginerilor antre- 
prenori, a inginerilor salariați din industrie şi a inginerilor liber profesionişti; 
problema învăţământului tehnic superior, mediu şi inferior, constituirea unui organ 
tehnic pentru fixarea programului lucrărilor publice din România pe o lungă durată. 
A doua consfătuire, din 17 iunie, s-a încheiat cu hotărârea de a se face apel la toți 
inginerii neparticipanţi pentru înscrierea în asociație. Au sosit destul de multe 
adeziuni faţă de lipsa de legături cu ţara încă ocupată, iar la 12 august 1918 s-a 
putut deschide la Iaşi, Adunarea generală de constituire a asociaţiei. 

„Şi astfel, în ziua de 12 august, ora 11, tânărul bastiment purtând promiţătorul 
nume de AGIR a fost lansat în mijlocul însufleţirii acelora care îşi promiteau, 
fiecare în gând, să-l animeze cu energia lor, vijelioasa învârtire a elicelor”, spunea 
acelaşi Mihail Manoilescu (Fig. 8.17) [2]. 


Fig. 8.17. Mihail Manoilescu. Fig. 8.18. George Balş. 


Constituirea asociaţiei a fost urmată de alegerea primilor nouă membri în 
Consiliul de administraţie. Adunarea a regretat lipsa multor figuri importante de la 
laşi, acestea neputând fi alese, dar s-a promis completarea prin alegerea celorlalți 
membri prevăzuţi în statute. 

Primii membri aleşi au fost: 

1. Gheorghe Balş; 2. Constantin Buşilă; 3. Tiberiu Eremia; 4. Alex Perieţeanu; 
5. Ion Tzintzu; 6. Alex Bărbăcioru; 7. Şerban Ghica; 8. Mihai P. Florescu; 
9. Mihail Manoilescu. 

La prima şedinţă a Comitetului de administraţie din 20 august 1918, Gh. Balş 
a fost ales preşedinte în unanimitate, ca vicepreşedinţi au fost aleşi Constantin 
Buşilă şi Tiberiu Eremia, casier a fost ales Ion Tzintzu şi ca secretari Șerban Ghica, 
Mihail Florescu şi Mihail Manoilescu, acesta din urmă fiind rugat să îndeplinească 
în mod onorific şi funcţia de secretar general al AGIR. 

George BALŞ (1868-1934), inginer diplomat al Politehnicii din Zürich 
(1890) (Fig. 8.18). A studiat sistematic vechile monumente medievale din Moldova 
şi Muntenia şi opere vechi de artă, demonstrând influenţele bizantine şi europene în 

arta românească. A organizat Crucea Roşie Română în Primul Război Mondial, a 
fost membru al Societăţii Politehnice, a fost ales preşedinte al AGIR, la Iaşi, în 
1918, ulterior membru al Academiei Române (1923) şi vicepreşedinte (1928-1931). 

Asociaţia Generală a Inginerilor din România s-a constituit ca o asociaţie cu 
caracter pur profesional, destinată a strânge pe toți inginerii din ţară, oricare le-ar fi 
fost specialitatea, cu scopul de a se ocupa de prestigiul moral şi de interesele 
materiale ale corpului, în concordanţă cu interesele generale ale țării. 

AGIR, ca asociație cu caracter pur profesional, a îmbrăţişat toate problemele 
interesând corpul ingineresc din ţară, fără a urmări teme cu caracter ştiinţific şi 
tehnic, care vor urma să formeze mai departe scopurile Societăţii Politehnice sau 
ale altor societăți ştiinţifice şi tehnice. „Noua noastră asociaţiune nu trebuie să fie 
considerată în opoziţie sau în contradicţie cu scopurile altor societăţi, la care noi 
inginerii va trebui să colaborăm pentru o cât mai solidă ridicare şi aşezare a tehnicii 
româneşti. Activitatea pur profesională ce va trebui să ducem sub acoperişul 
Asociaţiei Generale a Inginerilor din România va face să ne întărim corpul 
ingineresc care să poată fi de un cât mai mare folos în opera de refacere a României 
de mâine, iar societăţile noastre tehnice şi ştiinţifice să se strângă pentru progresele 
tehnicii ştiinţifice inginereşti”, spunea Constantin Buşilă [2]. 

Scopurile AGIR sunt specificate în art. 4 al statutului, sunt în număr de 14 şi 
pot fi grupate în următoarele categorii: rolul tehnic, economic pentru interesul 
general al țării, pentru ca inginerii să aducă cea mai folositoare contribuţie la opera 
de aşezare ştiinţifică şi naţională a ţării în dezvoltarea ei economică; susținerea 
intereselor morale şi materiale ale clasei inginereşti; rolul social pentru ridicarea 
cât mai mult a claselor producătoare, în legătură cu tehnica inginerească, pentru o 
cât mai bună aşezare a factorilor de producție, bazată pe ridicarea nivelului cultural 
şi îmbunătăţirea stării sociale, aşa ca fiecare să dea maximum de productivitate în 
opera generală de ridicare a ţării şi a poporului român. 

Pentru realizarea scopurilor enumerate, AGIR dispunea de 73 mijloace de 
acțiune prevăzute în art. 5 al statutelor. Dintre acestea, amintim pe scurt: comisia 
pentru studierea diferitelor probleme ale AGIR, stabilirea punctelor de vedere, 
urmărirea şi realizarea lor; organizarea sau încurajarea înființării de birouri de 
studii economice şi tehnice care să urmărească şi dezvoltarea diferitelor chestiuni 
în legătură cu opera de refacere economică şi socială şi aşezarea ţării pe baze 
naționale; înfiinţarea unui oficiu de plasare, cu sucursale lângă cercurile regionale, 
care să ţină evidenţa inginerilor disponibili şi a situaţiunilor vacante în diferitele 
ramuri de activitate şi care să servească ca intermediar între cerinţele inginerilor; 
înființarea unui birou de informaţii pentru a procura inginerilor interesaţi date 
tehnice, statistice, economice şi sociale relative la o anumită ramură pentru 
dezvoltarea inițiativei private; intervenții pe lângă organele publice în problemele 
urmărite de asociaţie; crearea unor camere arbitrare pentru tranşarea diferendelor 
profesionale şi înfiinţarea unor comisii speciale pentru examinarea acţiunilor 

necolegiale între ingineri; înfiinţarea unor oficii speciale pentru aplicarea legilor şi 
regulamentelor ce privesc aplicarea, exercitarea profesiei de inginer, precum şi a 
celor cu privire la activitatea economică şi socială a ţării în legătură cu tehnica; 
înființarea, patronarea sau încurajarea diferitelor şcoli profesionale pentru ridicarea 
nivelului cultural şi tehnic al claselor producătoare; crearea unei edituri tehnice de 
popularizare pentru diferite specialități: organizarea de cursuri libere, de conferinţe 
Şi, în general, susținerea oricăror mijloace pentru ridicarea nivelului cultural general 
şi profesional, înfiinţarea, patronarea sau încurajarea bibliotecilor pentru categoriile 
profesionale; publicarea unui buletin în care să se expună lucrările asociaţiei şi să 
se discute problemele profesionale; publicarea şi răspândirea ideilor adoptate de 
asociaţie, congrese anuale, dezbaterea şi expunerea problemelor cu caracter general 
pentru propăşirea ţării, precum şi a chestiunilor privind profesiunea de inginer. 

Pornind de la ideea ca asociaţia să se poată afirma într-un mod comparabil 
cu demnitatea corpului pe care îl reprezintă, era necesar ca ea să fie recunoscută 
ca persoană morală şi juridică şi grație sprijinului ministrului Anghel Saligny. 
Această recunoaştere s-a putut obţine prin Decretul Lege de la 30 decembrie 1918. 
Una dintre ideile principale ale promotorilor AGIR, de sporire a capacității de 
producţie a inginerilor în domeniul economic, a fost înființarea societăţii Creditul 
Tehnic, având un fond, la sfârşitul anului 1918, de 10 milioane. 

Urmărind să-şi întindă legăturile sale cu inginerii din România Mare, 
s-a contactat Reuniunea Tehnicienilor Români cu sediul la Sibiu şi Asociaţia 
Inginerilor şi Arhitecţilor Academici Români din Bucovina, cu scopul de a strânge 
relațiile cu lumea tehnică din toată ţara. Şedinţa festivă a Reuniunii Tehnicienilor 
din Ardeal şi Asociaţia Generală a Inginerilor din România a avut loc duminică, 
21 septembrie 1919, ora 4 p.m., în Palatul Asociaţiei pentru Cultură şi Literatura 
Românilor din Sibiu, într-un entuziasm greu de descris. Preocupată de răspunderea 
şi de menirea sa privind dezvoltarea economică a țării, în continuare, în zilele de 
20-30 septembrie 1919, s-a făcut o excursie de studii în Transilvania şi Banat cu 
scopul unei informări generale privind gradul dezvoltării tehnice industriale şi 
mijloacele existente pentru valorificarea legăturilor şi integrarea lor în serviciul 
întregii țări. Fără a fi un studiu amănunțit ce urma a se face, memoriul întocmit cu 
această ocazie se încheie cu un program de acțiune în vederea găsirii unor soluţii 
imediate bazate pe acţiunea unită a inginerilor din Vechiul Regat alături de cei din 
ținuturile eliberate. Asemenea activități se vor realiza şi în Basarabia şi Bucovina, 
în special cu ocazia congreselor anuale. În ianuarie — februarie 1919, odată cu 
reîntoarcerea la Bucureşti, condițiile materiale au permis să apară primul număr din 
Buletinul AGIR, cu un editorial introductiv în care se scria: „În cadrul scopurilor 
urmărite de către Asociaţia Generală a Inginerilor din România, începem publicarea 
prezentei reviste, care va fi organul oficial al intereselor societății profesionale 
inginereşti. Coloanele Buletinului AGIR sunt la dispoziţia inginerilor pentru dezbaterile 

chestiunilor profesionale care să ne îndrumeze pe calea propăşirii, la care cu toții 
trebuie azi să lucrăm, pentru binele țării şi poporului din România Mare”. 

lată, deci, un exemplu a ceea ce înseamnă „Buletinul Asociaţiei” de la primul 
număr din 1919 care s-a dezvoltat continuu până la ultimul număr, apărut în 1946, 
ca exemplu de publicaţie specifică activităţii unei asociaţii profesionale cu 
preocupări complexe şi responsabile pentru profesie şi ţară. 

Congresele AGIR s-au ţinut anual la Iaşi, în 1921 — (Fig. 8.19), apoi la 
Timişoara, Bucureşti, Cluj, Chişinău, Cernăuţi, Oradea, Constanţa, Arad, Craiova 
şi Braşov. Ulterior, din 1931, intervalul s-a majorat la doi ani, începând cu Galaţi, 
laşi, Bucureşti ş.a.m.d. Secţiunile congreselor au avut drept cadru: transporturile, 
energia, lucrările publice, învăţământ tehnic, creşterea producţiei industriale, mine 
şi metalurgie, muncă naţională şi chestiuni social-profesionale. Din lucrările 
congreselor s-au inspirat factorii politici pentru a promova legi şi realizări durabile. 
Primul congres al inginerilor din toate colțurile României reîntregite s-a ţinut la aşi 
în 1921, în primele zile ale lui octombrie. 


PRIMUL CONGRES AL INGINERILOR 
DIN ROMANIA 
lasi, Octombrie 1921 


Fig. 8.19. Participanții la Primul Congres al Inginerilor din România. 


Acest congres a reprezentat începutul manifestărilor de acest fel, în care 
inginerii trebuiau să-şi impună soluţiile referitoare la problemele importante ale 
aşezării şi dezvoltării economice a ţării. Congresul s-a întrunit la laşi, oraşul culturii 
româneşti, ca un omagiu pentru oraşul care în anii de suferință a adăpostit toate 
speranţele unui întreg popor. Au fost mulţi participanţi şi s-au discutat probleme 
foarte importante pentru refacerea şi dezvoltarea economică a țării; dezbaterile s-au 
desfăşurat cu multă obiectivitate şi au avut succes. Nu s-a discutat nicio problemă 
de ordin profesional; în schimb, s-au discutat toate problemele de ordin general, 
economic, care erau în legătură cu activitatea inginerească sau la rezolvarea cărora 
inginerul era în măsură şi dator să contribuie, prin pregătirea şi prin rolul impus 
de meseria sa. Astfel, s-a discutat problema transporturilor de toate categoriile, 

o problemă de rezolvarea căreia depindea în principal refacerea şi dezvoltarea 
bogățiilor noastre; s-a abordat problema surselor de energie, între altele a energiei 
căderilor de apă, pentru electrificarea căilor ferate şi pentru industrie, o problemă 
relativ nouă, dar de interes major, s-au discutat diferite metodologii aplicabile în 
învățământul tehnic, diferite sisteme de proiectare şi execuţie şi, mai cu seamă, 
probleme de control şi sistematizare a lucrărilor publice; s-a abordat şi problema 
reglării cursurilor râurilor în vederea navigabilităţii, a irigațiilor, a protecției 
malurilor şi problema lucrărilor edilitare. La acest congres s-a atins şi problema de 
mare actualitate a secolului, relaţia dintre capitalist şi muncitor. Prin structura pe 
care o are inginerul, prin legăturile care le are cu ceilalți, prin meseria lui, 
contribuie la stabilirea bazelor pentru conlucrarea lor armonioasă. Congresul de la 
laşi a avut un caracter cu totul deosebit pentru congresele viitoare. Urmându-se 
această cale, dezbaterile viitoarelor congrese au contribuit ca inginerii să-şi capete 
adevăratul rol în economia ţării. 

Al doilea Congres, de la Timişoara, în 1922, ca şi cel de la Iaşi, nu s-a ocupat 
de revendicări profesionale. Urmând cadrul general destul de vast fixat de 
Congresul de la Iaşi, congresul a cuprins opt secțiuni: transporturi, lucrări publice, 
problema energiei, mărirea producției industriale, probleme miniere, probleme 
silvice, învățământul tehnic, probleme sociale. Pentru a ne forma o imagine despre 
amploarea şi importanța acestor congrese, se impun câteva cuvinte despre 
Congresul din 1925 de la Chişinău. Aşa cum s-a spus mai înainte, chiar de la 
început, inginerii din toate provinciile țării au aderat la asociaţie în număr mare şi, 
în special, inginerii din Basarabia şi Bucovina, care au aderat aproape în totalitate. 
În anul 1925, 10% din numărul membrilor AGIR erau din Basarabia şi Bucovina. 
Ei îşi desfăşurau activitatea în următoarele sectoare: construcții, drumuri şi poduri, 
căi ferate, silvicultură, uzine electrice, administraţie, sau erau ingineri privați. 
Datorită aderării masive, de la înfiinţare, a inginerilor din Basarabia şi Bucovina, 
numărul lor a rămas în continuare aproape constant, deşi totalul membrilor AGIR 
până în preajma anului 1940 s-a triplat. În primii ani de activitate, preşedintele 
Filialei AGIR din Chişinău era ing. I. Granitchi, iar la Cernăuţi erau inginerii 
I. Mihalache şi Tr. Procopiu. Printre inginerii membri AGIR din Basarabia, în anul 
1925, era şi Nicolae Profiri, cel care în 1949 a devenit preşedintele Asociaţiei 
Științifice a Tehnicienilor (AST), înfiinţată prin unirea AGIR cu Societatea 
Politehnică. Desfăşurarea congresului din 1925 la Chişinău avea importanță nu 
numai pentru expunerea şi dezbaterea problemelor tehnice, economice şi sociale ce 
interesau întreaga țară, dar şi pentru cunoaşterea nevoilor locale din toate domeniile 
ingineriei, chiar şi a membrilor între ei. Din comitetul de onoare al congresului 
făceau parte primul ministru, Ion I. C. Brătianu, alți miniştri şi foşti miniştri, 
personalităţi din toate domeniile din țară, între care şi personalități din Basarabia. 

Până în 1947, AGIR şi-a adus contribuţia competentă la proiectele de legi cu 
caracter tehnico-economic, cum au fost: legea drumurilor, legea regimurilor apelor, 
legea minelor, legea pentru comercializarea şi controlul întreprinderilor statului etc. 
Tot în această perioadă de început s-a acţionat „în vederea concentrării 

învățământului tehnic superior în politehnici, acţiune care ar fi dus mai repede la 
rezultatul dorit dacă, în desfăşurarea ei, s-ar fi găsit mai multă înțelegere la factorii 
în drept, ca şi la părţile în conflict”. În anul 1934 s-a manifestat un interes 
profesional crescând al unor asociaţii de specialitate, care solicitau promovarea 
intereselor prin AGIR. Astfel, lua naştere „un curent nou în gândire şi concepție, 
venit odată cu vigurosul isvor de viaţă al tineretului” şi se renunţa la „metode 
de acţiune perimate şi ineficace ale trecutului”. Legea colegiului inginerilor este 
condiționată de elaborarea legii concentrării învățământului tehnic superior: „Se 
începe a se vedea că nu cu inginerii universitari dincolo de baricadă se poate câştiga 
lupta, ci din contră, cu forţele lor unite cu ale AGIR-ului”. Ca urmare, rândurile 
AGIR s-au întregit prin intrarea în asociaţie a inginerilor agronomi şi a inginerilor 
universitari. În 1940, numărul membrilor AGIR depăşea 3.400. 

S-a luat iniţiativa construirii unui local 
propriu, inițiativă rămasă în stadiu de deziderat 
până în 1936, când s-a început construcţia Casei 
AGIR din str. Mihai Eminescu nr. 2 (azi Bd. Dacia 
nr. 26). În 1940, după ani de infinite greutăți şi 
străduințe, inginerii români s-au văzut cu încă un 
vis împlinit (Fig. 8.20). 

AGIR a funcționat în paralel cu Societatea 
Politehnică până în anul 1949, când, prin 
fuzionarea lor, a luat ființă Asociaţia Ştiinţifică a 
Tehnicienilor — AST, care la primul ei congres, în 
1951, a devenit Asociaţia Ştiinţifică a Inginerilor 
şi Tehnicienilor — ASIT. Prin statut, se declară 
persoană juridică fără scop lucrativ. În anii 
următori, cu ASIT au fuzionat Societatea Științelor 
Agricole, precum şi Asociația Subinginerilor şi 
Conducătorilor de Lucrări. Ca membri erau 
primiți ingineri şi tehnicieni, inventatori şi inovatori, precum şi alte persoane 
(matematicieni, de exemplu) care manifestau interes pentru tehnică. Corespunzător 
împărțirii administrative, funcționau filiale ASIT în toate regiunile şi subfiliale, în 
raioane şi oraşe. În deceniul în care a activat, prestigiul ASIT depăşise cadrul strict 
de activitate a inginerilor. Era şi normal, ca urmare a contribuției devotate, 
desprinse de orice interese materiale, politice sau personale, aduse de cei mai buni 
ingineri din România. Din anul 1962, Asociaţiei Științifice a Inginerilor şi 
Tehnicienilor (ASIT) i-a luat locul Consiliul Naţional al Inginerilor şi 
Tehnicienilor (CNIT), care urma să lucreze sub îndrumarea Uniunii Generale a 
Sindicatelor din România (UGSR). Orice altă formă de organizare autonomă 
tradițională — asociaţie sau societate profesională — a fost respinsă, atât în faza de 
organizare iniţială, cât şi în încercările ulterioare. În anul 1972, organizaţia a fost 
practic desființată. La nivel național, Consiliul Naţional al Inginerilor şi Tehnicienilor 
urma să funcționeze sub îndrumarea fostului Consiliului Naţional pentru Ştiinţă şi 


Fig. 8.20. Localul Casei AGIR. 

Tehnologie (CNST), secţiile lucrând în colaborare cu institutele de cercetare pe 
domenii, iar comisiile judeţene (CJIT) şi din întreprinderi (CIT) rămâneau sub 
îndrumarea sindicatelor. În acelaşi timp, s-a redus drastic numărul revistelor editate, 
majoritatea sectoarelor din economie nemaiavând nicio revistă de specialitate. 
Inginerii erau lipsiţi de posibilitatea de a dialoga în scris pe problemele tehnico- 
cunoaşte realizările din alte ţări, nemaifiind abonamente la revistele de specialitate 
din străinătate. Ignorând restricțiile şi aprobărilor obligatorii, s-a organizat omagierea 
lui Gh. Lazăr, părintele ingineriei româneşti, ocazie cu care s-a pus o efigie de 
bronz pe casa memorială de la Avrig. La fel, s-au organizat omagierile lui Anghel 
Saligny, George (Gogu) Constantinescu şi ale altora. Împlinirea a 100 de ani de la 
înființarea Societăţii Politehnice a fost marcată prin organizarea unui simpozion pe 
această temă. S-a urmărit, astfel, să se menţină prestigiul profesiei de inginer, ca o 
flacără alimentată de entuziasmul profesional. În aceşti ani grei ai dictaturii, 
inginerii n-au fost absenți; ei şi-au asumat o anumită obligație morală, reuşind ca 
prin acţiunile lor să păstreze tradiția organizaţiilor inginereşti. 

În decembrie 1989, în contextul trans- 
formărilor postrevoluționare, a fost inițiată 
reconstituirea Asociaţiei Generale a Inginerilor 
din România. Prin activitatea sa de până 
acum, AGIR a demonstrat nu numai 
capacitatea de a se organiza într-o formă de 
activitate autonomă, ci s-a reafirmat şi ca o 
forță activă, unanim recunoscută, a societății 
civile. Acum, după aproape 29 ani, putem 

Fig. 8.21. Premii AGIR. spune că am realizat ce ne-am propus şi 

chiar mai mult, în toate domeniile pe care 

le-am avut în vedere. AGIR are sucursale în aproape toate judeţele ţării, în oraşe 
mari, şi societăţi de specialitate. La asociaţie sunt afiliate şi societăţi profesionale 
inginereşti cu personalitate juridică, ca membri colectivi, iar multe întreprinderi sunt 
membri susținători. Iniţial anual şi apoi la doi ani, din motive financiare, organizăm 
Simpozionul inginerilor români de pretutindeni, la care se dezbat cele mai importante 
teme de interes pentru ţară, folosind experiența inginerilor români din ţările învecinate 
şi din diasporă. În fiecare an, începând cu anul 1995, sărbătorim Ziua inginerului 
român, care a fost recunoscută prin Hotărârea de Guvern nr. 525/2000. În aceeaşi zi 
se decernează şi Premiile AGIR pentru lucrări inginereşti deosebite, concepute, 
proiectate şi aplicate, sau cărți originale, de înalt nivel tehnico-ştiinţific. Pentru 
activități deosebite, cu ocazia unor aniversări, a unor manifestări tehnico-ştiințifice şi 
concursuri se acordă medalii şi premii (Fig. 8.21). Tot prin Hotărâre de Guvern, HG 
nr. 970/2007, asociaţia a fost recunoscută ca fiind de utilitate publică. Patrimoniul 
AGIR s-a îmbogăţit continuu prin recâştigarea în justiție a unei părți din proprietăţile 
deţinute de asociaţie în Bucureşti. Ne pare rău că filialele din oraşele mari nu s-au 
implicat în această acţiune şi, din această cauză, n-am reuşit să recuperăm nimic din 

patrimoniul existent în alte oraşe din ţară, în afară de Bucureşti. Mai sunt şi alte 
neîmpliniri, cum ar fi inițiativa pentru realizarea Parcului Naţional al Științei şi 
Tehnicii, studiul întocmit şi promovat fiind tratat cu indiferență de către instituțiile 
statului cărora ne-am adresat. 

AGIR va trebui să vegheze asupra învățământului, fiindcă nu există drept mai 
natural decât dreptul fiecărei profesii de a se ocupa de formarea elementelor care îi 
asigură continuitatea şi buna îndeplinire a sarcinilor sale viitoare în mijlocul 
naţiunii. Vorba lui Nichita Stănescu: „Curăţă câmpul, ca să aibă loc să aterizeze 
îngerii”. Ei sunt „îngerii tineri” care ne urmează, iar noi trebuie să pregătim şi să 
identificăm soluţiile pentru cei de mâine. 

Din 1990 am reluat activitatea în cadrul Federaţiei Mondiale a Inginerilor 
(FMOID), unde în perioada 2001-2010, prin președintele asociației, am fost reprezentați 
în Comitetul Executiv. Şi tot ca urmare a activităţii noastre, în anul 1998 am 
organizat la Bucureşti, pentru prima dată la noi în ţară şi în această parte a Europei, 
Şedinţa Comitetului Executiv şi a Comitetelor Tehnice ale FMOI, cu reprezentanţi 
de pe toate continentele lumii. Ca o recunoaştere a activităţii noastre pe plan intern 
şi internaţional, AGIR a fost admisă în Federaţia Europeană a Asociaţiilor Naţionale 
Inginereşti în anul 1995, iar între anii 1997 şi 2000 preşedintele asociaţiei a făcut 
parte din Biroul Executiv. 

Crescând în continuare prestigiul AGIR, în anul 2008, pentru prima dată, s-au 
desfăşurat la Bucureşti lucrările Comitetelor FEANI, Adunarea Generală FEANI, 
Sesiunea Academică cu tema Inginerul pentru viață! Dezvoltarea profesională 
continuă este unealta şi un Workshop cu tema Acreditare/Proiect pilot Engcard. 
Asociaţia a obţinut acreditarea de către FEANI a tuturor facultăţilor tehnice cu 
tradiţie din ţară şi, ca urmare, până în prezent 240 de ingineri români au obținut titlul de 
inginer european (EURING). AGIR este membru al Asociaţiei Internaţionale 
pentru Educaţie Continuă (IACEE) şi al altor organizaţii regionale. 


Fig. 8.22. Lexiconul tehnic român, ediţia a II-a, în 19 volume, 
redactat sub coordonarea acad. Remus Răduleț. 


Odată cu apariţia primului număr al Buletinului AGIR în ianuarie-februarie 
1919 şi, în special, după al Doilea Război Mondial, încep să apară, la Editura 
AGIR, şi marile tratate inginereşti în limba română. În perioada 1949-1966, sub 
coordonarea academicianului Remus Răduleţ, au fost publicate cele 19 volume ale 
Lexiconului tehnic român (Fig. 8.22). 

Din anul 1950 până în 1998, activitatea majorităţii publicaţiilor inginereşti 
au apărut în cadrul Editurii Tehnice, iar din 28 aprilie a aceluiaşi an, s-a reînființat 
Editura AGIR, care a devenit principala sursă de carte tehnică din România. După 
anul 1990, AGIR a înfiinţat ziarul bilunar Univers Ingineresc şi a reluat revista 
trimestrială Buletinul AGIR. În prezent, prin titlurile publicate, acoperim 50 de 
domenii tematice diverse, care se regăsesc în cele 15 serii şi colecții de carte, până 
în prezent publicându-se peste 800 de titluri, inclusiv lucrările care apar sub egida 
Academiei de Ştiinţe Tehnice din România. 

În prezent Editura AGIR asigură îngrijirea editorială şi a unor publicaţii 
periodice ale mai multor institute naționale de cercetare sau asociaţii profesionale. 

La parterul sediului AGIR din B-dul Dacia nr. 26, din Bucureşti, se află Librăria 
AGIR, unde sunt expuse cărți apărute atât la Editura AGIR, cât şi la alte edituri. 


Fig. 8.23. Orchestra simfonică a AGIR. 


Sub aspectul vizibil al rigurozităţii ştiinţifice, al profesiei de inginer se 
„ascund” oameni sensibili cu talente artistice deosebite: scriitori, muzicieni, artişti 
plastici etc. Orchestra simfonică a inginerilor (Fig. 8.23) rămâne un ansamblu 
artistic de prestigiu, unic în lume, susținând de peste 60 de ani, fără întrerupere, 
stagiuni anuale la Ateneul Român, bine primite de melomani, cu turnee în multe 
țări din Europa, America de Nord şi Africa. Istoria orchestrei se regăseşte în 
lucrarea Ingineri, pasiune și muzică, scrisă de dirijorul ing. Andrei Iliescu. Peisajul 
muzical ingineresc este completat de corul „Concertino”, care continuă, de mai 
bine de cinci decenii, activitatea iniţiată de un grup entuziast de ingineri feroviari. 

Cercul literar al scriitorilor ingineri „Literarlng” este menit să susțină activitatea 
şi imaginea inginerească din România şi prin alte mijloace decât cele pur profesionale 
pentru dezvoltarea dimensiunii culturale a personalităţii inginerului. Din el fac parte 
inginerii care au pasiune și talent pentru cuvântul scris. Activitatea cercului literar 
este completată, fericit, de înființarea cercului epigramiştilor ingineri „Ing-Epigrama”. 
Alături de cărți publicate, ambele cercuri au publicaţii periodice proprii. Remarcabilă 
este activitatea cercului „„Vizionaring” care se preocupă de ingineria și tehnologia 
viitorului. La cerc participă ingineri și oameni de ştiinţă de toate vârstele. 

Obiectivele Adunării de înfiinţare din 1918 de la Iaşi şi ale Congresului din 
1921, prin patriotismul şi prin spiritul lor înălțător, au constituit un reper pentru 


activitatea asociației şi ne propunem să-l continuăm . 


„Numai întoarcerea noastră către trecut ne dă forța faptelor de azi”, spunea 
Nicolae Iorga, iar Mihai Eminescu spunea: „Orice bun cetățean are datoria de a 


se ocupa de viitorul patriei sale.” 


8.3. ACADEMIA DE ŞTIINŢE TEHNICE DIN ROMÂNIA (ASTR) 


În condiţiile în care Academia Română poate 
asigura doar un cadru limitat de afirmare a oamenilor 
de valoare din domeniul ştiinţelor tehnice, AGIR a 
inițiat şi susținut înfiinţarea, în urmă cu 20 de ani, a 
Academiei de Științe Tehnice din România (ASTR). 
Iniţial, purta numele de Asociaţia „Academia de 
Ştiinţe Tehnice din România”, înființată prin Hotărârea 
judecătorească nr. 1216 din 11 decembrie 1997, având 
statut de ONG. Prin Legea nr. 230/2008 se înființează 
Academia de Ştiinţe Tehnice din România ca un for de 
consacrare ştiinţifică, la nivel naţional, al personalităților 
din domeniul ingineriei, prin reorganizarea Asociaţiei 
„Academia de Ştiinţe Tehnice din România”. La şedinţa 
membrilor fondatori din 7 octombrie 1997, academicianul 
Radu Voinea a fost ales preşedinte (Fig. 8.24), Mihăiţă 
Mihai şi Mircea Petrescu — vicepreşedinţi, iar Florin 
Teodor Tănăsescu — secretar general. 

ASTR are în componenţa sa 90 membri titulari, 
81 membri corespondenţi, 79 membri de onoare dintre 
care 11 din străinătate şi 11 membri asociaţi. În cadrul 
Academiei există 10 secţii de specialitate: Mecanică 
tehnică, Inginerie mecanică, Electrotehnică şi energetică, 
Electronică-automatică, Tehnologia informației şi a 
comunicaţiilor — calculatoare și telecomunicații, 
Construcţii și urbanism, Ingineria transporturilor, 
Inginerie chimică, Ştiinţa şi ingineria materialelor, 
Ingineria petrolului, minelor şi geonomiei. În teritoriu 
funcţionează Filialele la Timişoara, laşi, Cluj-Napoca, 
Braşov şi Craiova (Fig. 8.25). După constituire, 
Academia a funcţionat și şi-a îndeplinit obiectivele, 
fiind recunoscută și apreciată în ţară şi străinătate. Face 


Fig. 8.24. Acad. Radu Voinea, 
primul preşedinte al ASTR. 


ACADEMIA 
DE ŞTIINŢE TEHNICE 
DIN ROMÂNIA 


MIHAI MIHĂIȚĂ 


Scurtă istorie in date 


CA) 


Editura AGIR 


Fig. 8.25. Coperta istoriei 
Academiei de Ştiinţe Tehnice 
din România. 

parte din Consiliul European al Academiilor de Științe Aplicate, Tehnologie şi 
Inginerie (Euro-CASE) alături de alte 23 de academii din Europa. Membrii academiei 
au avut şi au o intensă activitate publicistică, lucrările fiind grupate în 12 tematici. 
Unele dintre studiile publicate în seria „Politici, Strategii, Dezvoltare” au fost 
apreciate de specialişti şi dezbătute în Comisiile de specialitate din Parlamentul 
țării. În paralel, a apărut și seria „Istoria Dezvoltării Industriei României” pentru toate 
sectoarele economiei. Din anul 2016, trimestrial, apare revista Journal of Engineering 
Sciences and Innovation (JESI) — Technical Sciences Academy of Romania Journal. 
Caracterul sistematic, metodic de creştere a rolului ASTR în viaţa societății a fost 
asigurat într-o măsură semnificativă de desfăşurarea anuală a „Zilelor Academiei 
de Ştiinţe Tehnice din România” în principalele centre cultural-ştiințifice din țară. 
S-a ajuns la cea de-a XII-a ediţie, iar tematica a fost și este aleasă cu grijă în 
vederea abordării, cu finalitate, a unor probleme de actualitate şi de perspectivă. În 
anul 2017 s-a organizat o sesiune specială dedicată aniversării a 20 de ani de la 
înfiinţarea ASTR (Fig. 8.26), ocazie cu care a fost publicată şi o istorie a AGIR [3]. 

Activitatea pe plan internațional a cunoscut o dezvoltare continuă. ASTR 
a participat cu specialişti la lucrările Platformei Tehnologice de Transport, 
la proiectul AIRBUS Electric şi la proiectul Science Advice for Policy by European 
Academies (SAPEA). 


Fig. 8.26. Aniversarea a 20 de ani de la înființarea ASTR. 


Academia de Ştiinţe Tehnice din România, ca instituţie de consacrare, 
îşi propune, în principal, încurajarea şi îndrumarea creaţiei ştiinţifice, prin formarea 
şi întreținerea mediului prielnic care să dezvolte noi talente în rândurile sale. 

Atragerea, formarea şi consacrarea elitelor constituie principalele deziderate atât 
ale ASTR, cât şi ale Asociaţiei Generale a Inginerilor din România. Cultivăm 
elitele, pentru că o societate fără elite nu se poate afirma. 

Astăzi, după parcurgerea unui drum scurt dar dificil ştim, în inimile noastre, 
că avem datoria să perfecționăm Academia pentru că tot ce este mai bun urmează 
să vină. 

Capitolul 9 


ISTORIA ÎNVĂȚĂMÂNTULUI TEHNIC 
DIN ROMÂNIA 


ION POPESCU, DOREL BANABIC, 
COLETA DE SABATA, MIHAIL VOICU 


9.1. INTRODUCERE 


Formarea inginerilor prin învăţătură, în şcoli tehnice speciale sau în universități, 
există începând cu secolul al XVIII-lea. Până în secolul al XVIII-lea ingineria se 
învăţa prin ucenicie, fiind considerată în mare parte o meserie empirică. Primele 
şcoli tehnice pentru formarea inginerilor au fost înființate în Ungaria, Germania, 
Franţa şi Rusia, începând cu mijlocul secolului XVIII. În anul 1735 se înființează 
prima instituţie de formare a inginerilor mineri (Berg-Schola) la Selmecbânya 
(lângă Miskolc, Ungaria). În anul 1745 se formează Collegium Carolinum. în 
Braunschweig (Şcoală de Mine), urmat de alte două şcoli de mine din Freiberg 
(1765) şi Berlin (1770). În Franţa se înființează în anul 1747 Şcoala de Poduri şi 
Şosele urmată, în anul 1783, de Şcoala de Mine, iar în anul 1794, de Şcoala 
Politehnică din Paris. O şcoala superioară de mine se înființează în anul 1773 la 
St. Petersburg, Rusia [1]. Aşa cum se observă din cele de mai sus, primele şcoli 
tehnice superioare au fost înființate pentru formarea inginerilor de mine şi de poduri 
şi şosele. Urmând exemplul şcolilor de ingineri menționate, pregătirea inginerească 
în România şi-a afirmat mai întâi preocupările în domeniile infrastructurii (poduri, 
şosele, căi ferate, edificii publice), necesarul stringent pentru demarajul modern al 
dezvoltării economico-sociale. Multă vreme majoritatea inginerilor și conductorilor 
tehnici s-au pregătit pentru asemenea lucrări, iar instituțiile de învățământ tehnic au 
oglindit această orientare. Până la apariţia primelor universităţi româneşti care au 
format ingineri, aceştia au fost formaţi în universități din Europa, în special din 
Austria, Germania, Franţa şi Ungaria. 

Începând cu epoca pietrei şi continuând cu neoliticul şi epoca bronzului, 
a fierului, în Dacia preromană, pe teritoriul României de azi, cercetările arheologice [2] 
au arătat că populația avea preocupări tehnice asemănătoare cu cele ale popoarelor 
vecine. Ingineria empirică în Moldova, Țara Românească şi Transilvania în timpul 


şi după edificarea formațiunilor statale era apanajul celor mai înstăriți. Istoricii au 
relevat numele a multor hotarnici de pe vremuri, ca Stoica (paharnic de Zerneşti, în 
anul 1639), Mihai Bibescu în jurul anului 1750 ş.a. Istoricul Nicolae Iorga, în urma 
cercetărilor făcute, estimează că pavajele de lemn (care se numeau poduri) existau 
în Bucureşti încă din anul 1574. Istoricul Ion Nistor, într-o comunicare făcută 
în deceniul al treilea al secolului XX la Academia Română, a arătat că trupele de 
pontonieri ale armatelor turceşti care au atacat Viena (4 iulie—14 septembrie 1683) 
erau alcătuite numai din români, ei fiind cei care au făcut toate podurile pe unde au 
trecut armatele otomane, printre care şi unele poduri peste Dunăre. Din documente 
istorice care au rămas de-a lungul timpului, reiese că unii domnitori ai principatelor 
române aveau cunoştinţe tehnice de inginerie empirică şi de arhitectură, ca: Neagoe 
Basarab, Petru Rareş, Petru Cercel, Duca Vodă, Petru Șchiopul, Dimitrie Cantemir ş.a. 
S-au remarcat stolnicul Constantin Cantacuzino, fratele domnitorului Şerban 
Cantacuzino, care a făcut studii serioase, în a doua jumătate a secolului al XVII-lea, 
la Constantinopol, Veneţia, Padova, Viena şi Varşovia, el fiind cel care a alcătuit 
prima hartă a Țării Româneşti. Spătarul Nicolae Milescu Cârnu a făcut studii la 
şcoala domnitorului Vasile Lupu de la Iaşi, la Academia Greacă din Constantinopol 
şi în Italia, pregătindu-se în ştiinţele fizico-matematice, ajungând dascăl al lui Petru 
cel Mare. Îi mai amintim pe spătarul Mihail Cantacuzino (1640-1716), unul din cei 
şase fii ai marelui postelnic Constantin Cantacuzino, care a învăţat arhitectura în 
Italia, fiind ctitorul mânăstirii Sinaia; Chrisânth Notaro, care a fost trimis să 
studieze la Padova şi Paris de domnitorul Constantin Brâncoveanu şi la revenire 
în ţară cercetează harta Ţării Româneşti întocmită de stolnicul Constantin 
Cantacuzino ş.a. În general, în secolul al XVII-lea, atracţia tinerilor din rândul 
boierimii spre focarele de cultură ale Europei Centrale şi ale Europei de Vest, unde 
spiritul reformei şi rezultatele ştiinţelor au continuat să se afirme, a fost încurajată, 
atât în Moldova, cât şi în Țara Românească, de către domnitori. Aceştia erau interesați 
ca tinerele vlăstare boiereşti să-şi lărgească orizontul cunoştinţelor. Centrele de 
învățământ în care mergeau, erau: Padova, Bologna, Veneția, La Sapienza-Roma, 
Viena, Paris etc. [3]. 


9.2. ÎNCEPUTURILE ÎNVĂȚĂMÂNTULUI PENTRU INGINERI 
ÎN ȚĂRILE ROMÂNE 


Trecerea de la etapa de formare empirică a inginerilor la etapa de formare în 
care aceştia aveau la bază cunoștințe ştiinţifice acumulate de-a lungul timpului a 
avut loc în mod treptat începând cu secolul al XVIII-lea. Această trecere a depins 
în primul rând de stadiul de dezvoltare industrială a fiecărei ţări, de modul în care 
țara respectivă avea libertatea de a-şi croi viitorul şi, nu în ultimul rând, de nivelul 
de dezvoltare a învățământului primar şi secundar din ţara respectivă. Această trecere 

a fost impusă şi de nivelul ştiinţific disponibil. De multe ori marii inventatori au 
preferat să se ocupe mai mult de rezolvarea empirică a unor probleme complexe pe 
care le puneau construirea unor obiective industriale, elaborarea unor noi procese 
tehnice şi a mijloacelor de obţinere şi conducere a lor, precum şi gospodărirea 
judicioasă a resurselor minerale şi energetice etc. În timp, elementul determinant 
l-a constituit constatarea că ridicarea economică a societăţii depinde nu numai de 
invenţii, ci şi de descoperiri, aceasta determinând popoarele să obţină, în urma unei 
cercetări ştiinţifice sistematice, rezultate susceptibile de a se folosi în practică, tehnica 
fiind fundamentată ştiinţific. Trebuie remarcat cu precădere că ştiinţele tehnice au 
apărut în mod treptat pe măsura dezvoltării producţiei de bunuri materiale şi a 
perfecţionării ştiinţelor naturii şi a ştiinţelor rațiunii. Promovarea progresului tehnic, 
însă, este posibilă numai pe baza ştiinţelor tehnice care se dezvoltă în mod permanent. 

Învăţământul pentru ingineri în România trebuie raportat la cel din alte țări, în 
special la cele din imediata vecinătate. În evaluarea paşilor făcuți trebuie să ţinem 
seama că Principatele Române (Moldova, Țara Românească şi Transilvania), timp 
de secole, au fost disputate şi ocupate de cele trei imperii vecine, otoman, rus şi 
habsburgic, folosindu-le, de multe ori, ca teatru de război. De exemplu, în aproximativ 
120 de ani, şapte războaie (1711, 1716-1718, 1736-1739, 1768-1774, 1787-1792, 
1806-1816 şi 1828-1829), care au avut loc între ruşi şi turci, austrieci şi turci sau 
austrieci şi ruşi, s-au purtat pe teritoriul Principatelor Române provocând distrugeri, 
aprovizionându-le armatele ş.a. Acestea au condus la o dezvoltare nefirească a 
economiei şi a activităților cultural-educative ale acestor principate. 

Trecerea de la epoca ingineriei empirice la epoca ingineriei ştiinţifice a avut 
loc mai întâi în Moldova şi Tara Românească la începutul secolului al XIX-lea. 
Aceasta se datorează faptului că principatele respective aveau relaţii cu țările mai 
dezvoltate din Europa Centrală şi Europa de Vest (unde ingineria a început să se 
dezvolte începând cu secolul al XVIII-lea). În plus, aceste principate se bucurau de 
o anumită independenţă, având o conducere proprie, ceea ce a permis constituirea 
unei clase politice în bună parte interesată de soarta ţării pe care o reprezenta. În 
privinţa Transilvaniei (Transilvania propriu-zisă, Banatul, Crişana, Maramureşul şi 
din 1775 şi Bucovina), care aparțineau Ungariei, aceasta aparţinând la rândul ei 
Imperiului Habsburgic (din 1867 devenit Imperiul Austro-Ungar), românii, deşi 
formau populația majoritară, nu aveau unele drepturi elementare. Ca atare, nu se 
punea problema existenţei unei clase politice bine conturate a acestora. 

Începuturile învățământului pentru ingineri în limba română la Academiile 
Domneşti de la Iaşi şi Bucureşti au loc în perioada iluminismului românesc, care se 
manifestă pregnant după anul 1774 (anul încheierii păcii de la Kuciuk-Kainargi, 
10/21 iulie 1774, în urma războiului ruso-turc din perioada 1768-1774), prin înmulţirea 
contactelor românilor cu europenii şi cu filosofia luminilor. 

Cu toate că epoca fanariotă s-a instaurat după domnitorii Dimitrie Cantemir 
în Moldova (în anul 1711) şi Ştefan Cantacuzino în Ţara Românească (în 1716), în 
a doua jumătate a secolului al XVIII-lea s-a reluat circulația ideilor dinspre Europa 
Centrală şi de Vest către cele două ţări româneşti. În această perioadă au fost traduse 

cărți din limba franceză în limba română, se generalizează moda preceptorilor 
apuseni, se înmulţesc secretarii particulari, medicii, profesorii de ştiinţe, grădinarii, 
bucătarii ş.a., aduşi din Franţa, Austria, Germania, Italia. Cunoaşterea limbii 
franceze a făcut posibilă stabilirea unui contact direct cu literatura iluministă şi a 
ajutat la pătrunderea ei în Principatele Române. 

Se consideră [4] că prima clasă de ingineri hotarnici şi civili în limba 
română a fost înființată de Gheorghe Asachi, în anul 1813, la „Şcoala de Ingineri 
Hotarnici şi Civili”, care aparținea de Academia Domnească din Iaşi". 

—- Gheorghe Asachi (Fig. 9.1) s-a născut la 1 martie 

= 1788 în Herţa (nordul Moldovei), fiind fiul preotului 

Lazăr (Leon) Asachi şi al Elenei, ambii părinţi fiind de 
origine din Ardeal (vezi detalii în Capitolul 10). 

În vremea aceea se simţea nevoia de ingineri 
hotarnici pentru măsurarea moşiilor, dar care să 
înțeleagă şi vechile hrisoave? de proprietăţi scrise 
în româneşte şi slavoneşte. Astfel, Gheorghe Asachi, 
fiind însuflețit de idealurile naţionale şi justificând 
nevoile apărute, i-a propus domnitorului Scarlat 
` Callimachi să aprobe deschiderea unei „clase” de 

Fig. 9.1. Gheorghe Asachi, ingineri hotarnici, cu predare în limba română. Reuşita 
întemeietorul învățământului  Jui Gheorghe Asachi, care a fost numit la 15 noiembrie 
tehmic in Moldoya. 1813 profesor de geometrie practică şi desen la 

p 8 p Ş 

Academia Domnească din laşi, a fost posibilă având susținerea mitropolitului 
Veniamin Costache (1803—1842). La cursurile de ingineri hotarnici s-au înscris mai 
mulți fii de mari boieri (doi Cantacuzini, trei Sturdzeşti, doi Greceni, Alexandru 
Callimachi — fiul domnitorului, tânărul Teodor Balş (caimacamul Moldovei în 1856), 
Petre Asachi — fratele profesorului ş.a.), în total 33 de studenţi [5, 6]. Şcoala lui 
Gheorghe Asachi îşi începe activitatea în noiembrie 1813, studiile fiind încheiate la 
18 iunie/12 iulie 1818. După cinci ani de pregătire, clasa lui Gheorghe Asachi a 


! Academia Domnească din Iaşi a fost fondată de domnitorul Antioh Cantemir în anul 1707 ca 
instituție de învățământ superior, cu limbile de predare greacă şi latină. A fost reformată de 
domnitorul Grigore ale III-lea Ghica, acesta modernizând-o în anul 1776 pentru a se compara cu 
universităţiile europene. Academia Domnească de la Iaşi a fost activă în secolele al XVIII-lea (când 
studiile au fost practic aristotelice) şi al XIX-lea. Din anul 1760, o serie de directori iluminați au 
introdus la Academia Domnească din laşi studiul matematicii, al ştiinţelor naturale şi al filosofiei 
moderne. În anul 1821, Academia Domnească din Iaşi a fost desființată. Timp de 14 ani nu a mai 
existat la Iaşi o altă academie de studii superioare. În anul 1835, pe timpul domnitorului Mihail 
Sturza, se inaugurează Academia Mihaileană care funcţionează până în anul 1847. Menţionăm că în 
Moldova prima instituţie de învățământ superior a fost Academia Vasiliană, fondată de domnitorul 
Vasile Lupu în anul 1634, cu predare în limbile slavonă şi latină. Aceasta a fost organizată după 
modelul Academiei Movilă din Kiev (create de mitropolitul Petru Movilă). Academia Vasiliană avea 
sediul la biserica „Trei Ierarhi” şi a fost continuată simbolic din 1707 de Academia Domnească din Iaşi. 

? Hrisov — act domnesc care servea, în orânduirea feudală din Moldova şi Ţara Românească, 
ca titlu de proprietate, de privilegiu etc. 

organizat şi o expoziţie de planuri topografice şi de fortificaţii, lucrări reuşite 
executate de cei 33 de cursanţi. Dintre aceştia, cinci s-au străduit şi au obținut titlul 
de inginer (prin acreditare). După această serie, şcoala îşi închide porțile, deoarece 
în anul 1821 Academia Domnească din laşi este desființată din ordinul sultanului, 
din cauza legăturilor acesteia cu Filiki Eteria [5, 6]. După anul 1835, când se 
inaugurează Academia Mihăileană din laşi, Gheorghe Asachi introduce cursuri 
speciale de topografie şi inginerie. În cadrul acesteia exista o secţie de inginerie şi 
arhitectură. În 1849, Gheorghe Asachi înființează la Iaşi, în cadrul Academiei 
Mihăilene (desfiinţată în 1847), Şcoala de Aplicaţie pentru Ingineri şi Conductori. 
În 1860, când s-a înființat Universitatea din laşi, Academia Mihăileană s-a transformat 
în Colegiul Naţional din laşi. Gheorghe Asachi s-a ocupat de organizarea şcolilor 
din Moldova timp de aproape 40 de ani. 

În Tara Românească, la 10 decembrie 1817, boierii efori? au cerut domnitorului 
loan Gheorghe Caragea (1812-1818) înfiinţarea unui colegiu cu predare în limba 
română, la Bucureşti, care să-l înlocuiască pe cel cu predare în limba greacă, în 
cadrul Academiei Domneşti” de la Mânăstirea Sfântul Sava din Bucureşti. Ioan 
Gheorghe Caragea Vodă aprobă anaforaua” boierilor efori (Constantin Bălăceanu, 
Grigore Dimitrie Ghica, Iordache Golescu ş.a.) ai şcolilor din Țara Românească, la 
12 decembrie 1817. Aceiaşi boieri efori au înaintat, la 6 martie 1818, domnitorului 
anaforaua prin care solicită în afară de înființarea grabnică a şcolii amintite mai 
înainte şi numirea lui Gheorghe Lazăr, inginer venit din părțile Transilvaniei, ca 
dascăl al acestei şcoli. În 8 martie 1818, domnitorul loan Gheorghe Caragea aprobă 
anaforaua şi la 24 martie 1818 domnitorul dă hrisovul prin care îl numeşte pe 
Gheorghe Lazăr „dascăl” de aritmetică, geometrie şi geografie la Academia 
Domnească de la Sfântul Sava. Colegiul care îşi desfăşura studiile în limba română 


? Efor — membru al consiliului de conducere al unei instituţii administrative de utilitate publică 
sau culturală din trecut. 

4 Academia Domnească din Bucureşti a fost o şcoală superioară având ca limbi de predare 
greaca veche şi latina. În anul 1688 domnitorul Şerban Cantacuzino (1678-1688) împreună cu fratele 
său, stolnicul Constantin Cantacuzino, au înființat Şcoala superioară de la Mănăstirea Sfântul Sava. În 
anul 1694 domnitorul Constantin Brâncoveanu (1688-1714) a transformat Şcoala superioară de la 
Mănăstirea Sfântul Sava în Academia Domnească din Bucureşti, stabilind o programă de învățământ 
şi dându-i fonduri materiale pentru desfăşurarea activităţiilor în țară şi pentru burse în străinătate. 
Astfel, chiliile de la Sfântul Sava din Bucureşti au găzduit vreme de un secol şi jumătate prima formă 
de învățământ superior din Ţara Românească. Profilul de învățământ a rămas neschimbat până în anul 
1818, când domnitorul fanariot loan Gheorghe Caragea a dispus scoatere acestuia de sub tutela 
mănăstirească. Învăţământul respectiv a fost organizat sub numele de Şcoala Naţională de la Sfântul 
Sava. Acest învățământ de la Academia Domnească din Bucureşti s-a dezvoltat în permanent. Pe 
timpul domnitorului Constantin Brâncoveanu erau circa 150-200 studenţi şi la începutul secolului al 
XIX-lea se ajunsese la peste 400 de studenti. De-a lungul timpului, Academia Domnească de la 
Mănăstirea Sfântul Sava din Bucureşti a suferit reorganizări, în special din partea domnitorilor 
Constantin Brâncoveanu (1707), Alexandru Ipsilanti (1776) şi loan Gheorghe Caragea (1814-1818), 
care au susținut-o material. 

5 Anaforaua — raport scris adresat domnitorului de către un mare dregător, în trecut, în Moldova 
şi Țara Românească. 

urma să funcţioneze la biserica „Sfântul Gheorghe Nou”, cu trei dascăli pe trei niveluri, 
începători, avansați şi inginerie hotarnică. 

Gheorghe Lazăr (1779/1782-1823) (Fig. 9.2), ardelean de origine, născut în 
5 iunie 1779 (după unii istorici în 9 ianuarie 1782), la Avrig, în Transilvania (vezi 
detalii în Capitolul 10). A obținut o bursă la Viena, 
unde, pe lângă cursurile de teologie urmează cursurile 
de fizico-matematici, precum şi cursurile de la Şcoala 
de Inginerie (întemeiată în anul 17986), dovedindu-se 
foarte îndemânatic în ridicări topografice. În perioada 
1816-1818 a lucrat ca inginer hotarnic la diferiţi boieri 
din Ţara Românească; documentaţia a două lucrări ale 
lui, Ridicarea topografică a Moşiei Obislavu (Dâmboviţa) 
şi Ridicarea topografică a Moşiei Fântânele (Prahova), 
aflându-se în Arhivele Statului din Bucureşti. După 
cum observă istoricul Nicolae Iorga, „învaţă el (Gheorghe 
Lazăr) să cucerească boieri în vârstă care-şi păstrează 
încă vechile virtuţi şi unii dintre ei (ca, de exemplu, 
cinstitul mare ban Constantin Bălăceanu — cuscrul lui 
Iordache Golescu, învățatul culegător de proverbe Iordache Golescu — mare vornic, 
Grigore Băleanu — mare ban ş.a.) erau în stare să-l şi priceapă, deoarece se 
familiarizează acum prin citit cu scrierile lui Carcalechi”. 

Gheorghe Lazăr era conştient că terenul pentru dezvoltarea unei activităţi 
didactice în limba română îi era puţin favorabil (în Ţările Române funcționau 
domniile fanariote) şi, de aceea, a pus accentul pe practicarea ingineriei topografice. 

Astfel s-a înființat în 1818 la Academia Domnească de la Mânăstirea Sfântul 
Sava Şcoala Academicească pentru Ştiinţele Filosoficeşti şi Matematiceşti. Nicolae 
Iorga menționează: „Dar a preda la Bucureşti în limba indigenă lucruri de un nivel 
ridicat era nou, şi în aceasta stă originalitatea lui Gheorghe Lazăr, ca şi în curajul 
de a spune de la catedră, fie şi în chiliile de la Mânăstirea Sfântul Sava, încălzite 
iarna şi altfel decât cu lemnele aduse de şcolarii înşişi de acasă, despre măreția 
strămoşilor.” [7]. Şcoala lui Gheorghe Lazăr îşi începe activitatea în luna august 
1818, în incinta Mânăstirii Sfântul Sava din Bucureşti, locul respectiv fiind stabilit 
la propunerea mitropolitului Nectarie şi a boierilor efori ai şcolilor din Țara 
Românească (Grigore Ghica, Constantin Bălăceanu, Alexandru Mavrocordat şi 
Iordache Golescu). Programul de învățământ anunţat cuprindea patru etape: 
I — deprinderea slovelor, citit, scris, lecturi din sfere teologice ş.a.; II — studiul 
gramaticii, poetica, geografia globului, retorica cu istoria neamului şi a patriei şi 
alte ştiinţe; III — aritmetica, geografia pământului, geometria, trigonometria, 


Fig. 9.2. Gheorghe Lazăr, 
întemeietorul învățământului 
tehnic în Ţara Românească. 


ê Este vorba de Şcoala de Ingineri care, la sfârşitul anului 1815, dă naştere Şcolii Politehnice 
din Viena. 

7 Zaharie Carcalechi (1784-1856), publicist şi tipograf român, unul dintre precursorii presei în 
limba română. 


361 


algebra, geologia cu economia şi arhitectura; IV — deprinderea unor „mai înalte 
tagne filosoficeşti sau iuridiceşti ”. [7]. 

Un fapt crucial în activitatea lui Gheorghe Lazăr, care îl ajută să reuşească, 
este acela că i s-au alăturat şi alți cărturari care au contribuit la opera de întemeiere 
a unei şcoli de studii superioare în limba română. Este vorba de Eufrosin Poteca, 
Ion Heliade Rădulescu, Petrache Poenaru ş.a., absolvenţi ai Academiei Domneşti 
de la Mânăstirea Sfântul Sava din Bucureşti. La 30 decembrie 1818, Petrache Poenaru 
este numit profesor la Şcoala lui Gheorghe Lazăr de la Mânăstirea Sfântul Sava. 

La 30 decembrie 1818, Gheorghe Lazăr lansează o înştiinţare către toți locuitorii 
oraşului Bucureşti prin care îi înştiințează despre deschiderea unei noi şcoli în 
limba română, îndemnând tinerii să vină la aceasta. În apelul lansat, printre altele, 
Gheorghe Lazăr le-a spus: „«...celelalte popoare şi limbi, mai ales evropineşti 
(care afară de limba cea țigănească), toate se află bine împodobite cu şcoli mari şi 
Academii de ştiinţă strălucitoare, chiar în limbile lor pentru procopsirea tinerilor, 
iar aici Măria Sa să nu aibă şi el o şcoală mai de treabă, o Academie cu ştiinţe chiar 
în limba maicei sale, şi să se lase mai slab, mai scăzut şi mai batjocorit de toate 
celelalte limbi şi popoare ale feţei pământului». Strigă apoi tinerilor: «Veniti toți, 
de toate părțile şi de toată starea, veniţi la izvorul tămăduirii! La muzeul înfloririb>” [7]. 

În programul de învățământ anunţat (planul de învățământ), se găseau şi 
disciplinele: „aritmetica cu toate părţile ei, geometria teoreticească, trigonometria, 
algebra, gheodezia sau inițineria cu iconomia şi arhitectura” [7]. În acest mod se 
satisfăceau cerințele exprimate de unul dintre boierii efori, Constantin Bălăceanu: 
„ingineria vrem noi dascăle; să ne măsoare băieţii moşiile, şi de inginerie apucă-te 
să-i înveţi, căci socoteala o învaţă ei în toate băcăniile” [7]. 

Spre deosebire de Şcoala lui Gheorghe Asachi, la Şcoala lui Gheorghe Lazăr 
au venit băieți de prăvălie, copişti, şcolari de la şcolile greceşti, fii de boieri ş.a. 
Mulţi tineri erau veniţi din Ardeal şi din Moldova. Mai târziu, când s-au introdus şi 
cursuri de istorie şi filosofie, sălile şcolii lui Gheorghe Lazăr erau neîncăpătoare. În 
scurt timp, Gheorghe Lazăr devine o personalitate. În decembrie 1819, el ţine 
discursul de înscăunare a mitropolitului Dionisie (mitropolitul Dionisie Lupu, 
20 mai 1819-aprilie/mai 1821), acest discurs fiind considerat ca manifest al marii 
conştiinţe naţionale. Gheorghe Lazăr l-a avut ca ajutor pe Erdeli (Ladislau Erdeli), 
un român ardelean, care l-a făcut să apară la Buda, în ochii românului Zaharia 
Carcalechi, ca un „director al înaltelor şcoale de ştiinţă cele româneşti”. Şcoala lui 
Gheorghe Lazăr era un aşezământ deschis la colaborări fructoase, urmărind să-şi 
pregătească cât mai bine cadrele de care dispunea. La 17 februarie 1820, Eforia 
Şcolilor dă anaforaua prin care să se hotărască trimiterea a patru cadre didactice, 
Eufrosin Poteca, Constantin Moroiu, lon Pandale şi Simion Marcovici, la Universitatea 
din Pisa pentru a studia filosofia şi matematicile. Această anaforauă este aprobată 
în 10 martie 1820 de către domnitorul Alexandru Şutu. După decesul lui Ion Pandale, 
în locul lui este trimis Petrache Poenaru. Şcoala lui Gheorghe Lazăr se ocupa şi de 
bunul mers al învățământului primar, în special unde lipseau cadrele necesare. 

Astfel, în septembrie 1820, prin strădaniile lui lon Heliade Rădulescu, Daniil 
Tonescu şi Teodor Paladi, din lipsă de cadre didactice pentru învățământul primar, 
se introduc şi în şcolile bucureştene practicile lancasterienef. 

În octombrie 1820, Gheorghe Lazăr este invitat de Gheorghe Asachi şi de 
mitropolitul Veniamin Costache ca profesor la Seminarul de la Socola. Oferta este 
refuzată la intervenţia episcopului lon Bob (episcop greco-catolic la episcopia 
Blajului, 1772-1830). În anul 1821, Gheorghe Lazăr termină de scris manualul 
didactic Aritmetica matematicească, care a rămas în manuscris până în anul 1923 
(un secol de la moartea lui Gheorghe Lazăr), precum şi manualul Trigonometria 
cea dreaptă, publicată tot în anul 1923 de către Traian Lalescu. Înainte de anul 
1821, Gheorghe Lazăr a scris pentru învățământul elementar cartea Povăţuitor 
pentru gramatică, aceasta fiind publicată de editorul din Buda. 

În timpul revoluţiei lui Tudor Vladimirescu din ianuarie-mai 1821, Şcoala 
lui Gheorghe Lazăr a fost închisă circa două-trei luni, elevii lui fiind „ingineri 
militari”, ajutând la fortificarea taberei de la Cotroceni. După revoluţia din 1821, 
Gheorghe Lazăr a continuat activitatea de a face o şcoală de nivel înalt la 
Bucureşti. În primăvara-vara anului 1822, Gheorghe Lazăr simțind că nu mai are 
mult de trăit, a revenit în satul în care s-a născut, Avrig, unde se stinge din viaţă. 

În baza celor de mai sus putem afirma următoarele: Școala lui Gheorghe 
Lazăr a fost primul focar de cultură superioară ştiinţifică şi de învățământ 
superior pentru ingineri hotarnici din Tara Românească, acesta contribuind în 
parte şi cu cadre pentru dezvoltarea reţelei de şcoli primare şi medii pe întinderea 
fării. Școala lui Gheorghe Lazăr, precum şi Şcoala lui Gheorghe Asachi, au 
contribuit la îndeplinirea unui ideal al Revoluţiei de la 1821, care a determinat 
Poarta să renunțe la domnii fanarioți pentru cele două principate, Moldova şi 
Tara Românească, revenind la domni pământeni. Şcolile lui Gheorghe Asachi şi 
Gheorghe Lazăr au dovedit că se poate studia şi face ştiinţă în limba română. 

După plecarea lui Gheorghe Lazăr la Avrig, elevul său care devenise ajutor 
de bază al acestuia, Ion Heliade-Rădulescu (1802-1872), în vârstă de circa 20-21 
de ani, are curajul să-l înlocuiască pe fostul său profesor pentru a-i duce opera mai 
departe. El este ajutat, la început fără a fi recompensaţi, de foştii săi colegi, 
Eufrosin Poteca, Constantin Moroiu şi Simion Marcovici. lon Heliade-Rădulescu ia 
într-atât de serios rolul de conducător al Şcolii lui Gheorghe Lazăr încât, la venirea în 
țară a primului domn pământean, după fanarioți, Grigore (Dimitrie) Ghica sau 
Grigore IV Ghica (1/13 iulie 1822 — mai 1828), face ceea ce făceau înainte directorii 
Academiilor greceşti, adică ţine o cuvântare noului domnitor, ca reprezentant al 
învățământului public din ţară. Câteva luni după preluarea domniei, în toamna 
anului 1822, domnitorul Grigore IV Ghica a poruncit ca şcolile să fie redeschise şi 
chiar ca ele să fie înmulțite. La 12 septembrie 1823, domnitorul Ţării Româneşti 


8 Sistemul lancasterian este un sistem de învățământ bazat pe ajutorul elevilor mai avansați, 
folosiţi ca monitori. Această metodă, folosită cu precădere în învățămul primar, a fost promovată de 
educatorul englez Joseph Lancaster (1778-1838). 

aproba anaforaua Eforiei Şcoalelor cu privire la prelungirea duratei studiilor în 
străinătate pentru cei plecaţi în 1820. La aceiaşi dată, Ion Heliade-Rădulescu este 
numit profesor, în mod oficial, la Şcoala înfiinţată de Gheorghe Lazăr la Şcoala de 
la Mănăstirea Sfântul Sava. La 28 septembrie 1824, Eforia Şcolilor dă anaforaua 
prin care Petrache Poenaru este numit profesor definitiv la aceeaşi şcoală. 

Încep să apară roadele din partea celor plecaţi la studii în străinătate: la 
1 octombrie 1825, Eufrosin Poteca deschide la Bucureşti, în cadrul Şcolii de la 
Sfântul Sava, cursul său de filosofie; începând cu data de 26 octombrie 1826, 
Simion Marcovici este numit profesor de matematică şi de filosofie; începând cu 
data de 1 septembrie 1827, Constantin Moroiu ţine cursul de legi la aceeaşi şcoală. 
Petrache Poenaru, însă, îşi prelungeşte studiile şi vizitele de studii din 1820 până în 1832, 
cu unele întreruperi. La Paris, el s-a ocupat de ingineria podurilor şi şoselelor, precum 
şi de ridicarea planurilor topografice; a urmat studii la Viena, a vizitat Anglia etc. 

Este de remarcat faptul că la 15 iunie 1826 Eforia Şcoalelor dă anaforaua care 
vorbeşte despre bogata activitate a Şcolii lui Gheorghe Lazăr, urmat de Ion 
Heliade-Rădulescu. În cei peste şapte ani de activitate: şcoala a fost frecventată de 
foarte mulți elevi (studenți), unii fiind bursieri din străinătate; numărul de ingineri 
hotarnici a crescut în Ţara Românească, ajungând să fie în jur de 10 (împreună cu 
cei care au studiat în străinătate); unii absolvenţi contribuie la deschiderea de şcoli 
superioare în marile oraşe ale Ţării Româneşti: profesorul Stancu Căpăţineanu 
(elev al lui Gheorghe Lazăr), contribuie la bunul mers al Şcolii de Ştiinţe în limba 
românească din Craiova; profesorul Grigore Pleşoianu (elev al lui lon Heliade- 
Rădulescu) la Şcoala de la Cerneţi (Mehedinţi), acesta numindu-se inginer 
hotarnic; profesorul Andrei Teodorescu (elev al lui Ion Heliade-Rădulescu) de la 
Seminarul Socola, care a tipărit o aritmetică în anul 1830, ş.a. 

Ion Heliade-Rădulescu (1802-1872) (Fig. 9.3) s-a născut în oraşul Târgovişte. 
A studiat la Școala grecească de la Schitu Măgureanu din Bucureşti, în 1815-1818, şi 
la Şcoala lui Gheorghe Lazăr, devenind în 1820 ajutorul 
acestuia. Ion Heliade-Rădulescu este considerat cel mai 
important ctitor al culturii române paşoptiste. Participă 
alături de Dinicu Golescu la înființarea Societăţii 
literare (1827), care, în realitate, era o societate secretă, 
urmărind realizarea anumitor idealuri ale românilor. 
În perioada în care a fost profesor şi conducător al 
Şcolii de la Mănăstirea Sfântul Sava a tradus cărți de 
matematici pentru cursurile ţinute, iar dintre acestea a 
tipărit în 1832 Aritmetica (tradusă după Francoeur). 

La 21 iulie 1828, Şcoala de la Mănăstirea Sfântul 
Sava din Bucureşti îşi încetează activitatea din cauza 
epidemiei de ciumă şi holeră. De asemenea, în anii 
1828-1829 are loc războiul ruso-turc. Şcoala va sta 
închisă până în anul 1831. Fig. 9.3. Ion Heliade-Rădulescu. 

9.2.1. PERIOADA DE ÎNCERCĂRI PENTRU A SE AJUNGE 
LA O ŞCOALĂ DE INGINERI PERFORMANTĂ (1831-1881) 


Eforturile făcute de Şcoala lui Gheorghe Lazăr pentru dezvoltarea unui 
învățământ superior tehnic în Ţara Românească au condus la rezultate modeste. Se 
consideră că aceasta s-a datorat faptului că, în paralel cu cursurile pentru ingineri, 
şcoala pregătea şi cadre didactice pentru şcolile superioare. Pregătirea temeinică 
pentru ingineri se făcea în străinătate, dar era costisitoare. În plus, Principatele 
Române erau înconjurate de trei imperii (otoman, rus şi austriac) care căutau să-şi 
exercite influența asupra lor sau chiar să le anexeze o parte din teritoriu stagnându-le 
dezvoltarea. După anul 1830 învățământul superior de ingineri se află la începutul 
unei perioade de „căutări multiple: perioadele de facere, prefacere, desfacere şi 
refacere”, după cum afirma profesorul Ion Ionescu Bizeţ [3]. 

În timpul ocupaţiei ruseşti, din perioada 1828-1834, s-a întocmit Regulamentul 
Organic care a prevăzut patru categorii de şcoli: 1. Școlile începătoare de patru ani, 
în care se predau elevilor şi aritmetica, geometria şi mecanica practică, necesare 
pentru zidărie, dulgherie etc...; 2. Clasele umanioare, în care se predau „aritmetica 
rezonantă” şi „ţinerea registrelor”, pe lângă cursuri de limbi, istorie etc...; 3. Învățături 
complementare cu trei ani de studiu, în care se predau geometria, algebra, fizica şi 
chimia; 4. Cursuri speciale şi anume, legile, matematica aplicată şi agricultura 
practică, fiecare câte trei ani. Şcolile complementare şi cele speciale urmau să se 
înfiinţeze numai la Bucureşti şi laşi. În afară de categoriile de şcoli amintite, mai 
erau „cursuri slobode” de istorie naturală, „grecească vorbitoare”, slavonă şi rusă. 

Formarea inginerilor civili era un rezultat al claselor de matematică aplicată de la 
cursurile speciale, candidaţii trebuiau să fi absolvit umanioarele şi complementarele. 
Durata de formare a inginerilor civili era de trei ani. În primul an se preda algebra 
superioară şi trigonometria, în primul semestru — teorie şi în al doilea semestru — 
practică. În al doilea an era un curs de geodezie şi trigonometrie, întrebuinţarea 
instrumentelor, „protejarea hărților”, figura pământului; al doilea curs era de calcul 
diferențial şi integral. În al treilea an era un curs de mecanică împărţit în mecanică 
practică şi învățătura meşteşugurilor la care se întrebuințează maşini speciale. 
Al treilea curs era de arhitectură civilă şi oferea o pregătire generală şcolarilor 
pentru construcțiile din diferite industrii, adică, pentru calitatea de ingineri civili 
sau arhitecţi. În afară de Secţia de matematică aplicată, care era o şcoală de 
arhitectură şi de inginerie mecanică, există şi Secţia de agricultură practică. 

Regulamentul Organic intra în detaliile organizării şi administrării şcolilor: 
administrația era încredinţată unui sfat de instrucție alcătuit din patru efori, un 
director şi un revizor, preşedintele fiind numit de stăpânire; eforii se îngrijeau de 
partea financiară, de numirea profesorilor, de urmărirea activităţii profesorilor şi de 
evidenţierea celor mai buni elevi la învăţătură; profesorii trebuiau să respecte 
programul, să-i facă pe elevi să fie disciplinați şi sârguincioşi, să pregătească bine 
lecțiile ţinute şi să le aibă scrise pentru a fi date la tipar şi cunoştinţele transmise 

trebuiau să urmărească respectul legii; școlarii care pierdeau de trei ori examenul la 
un curs, nu puteau trece la altul. Absolvenţilor de la cursurile speciale de matematică 
aplicată li se dădea diplomă de ingineri civili. Se asigurau fondurile necesare 
pentru aparatura laboratoarelor de fizică şi chimie, instrumentele de geometrie şi 
mecanică, modele pentru arhitectură, colecţii etc. Se asigura tipărirea cursurilor, autorii 
primind jumătate din numărul de exemplare. Formarea unor profesori buni era 
asigurată prin trimiterea tinerilor pământeni la cele mai bune universități din Europa. 

Şcoala Naţională de la Mănăstirea Sfântul Sava îşi deschide cursurile la 
1 noiembrie 1831, după o întrerupere de peste trei ani. Preşedintele împuternicit al 
divanurilor Ţării Româneşti şi Moldovei, generalul Pavel Dimitrievici Kiseleff, 
îi însărcinează pe Petrache Poenaru la Bucureşti şi pe Gheorghe Asachi la Iaşi cu 
conducerea învățământului. Începând cu data de 1 noiembrie 1831 este numit ca 
director al Colegiului de la Sfântul Sava Eufrosin Poteca. Acesta este născut la 
Nucşoara, districtul Teleajen din Prahova, în anul 1876. A urmat Școala grecească 
din Bucureşti la Academia Domnească de la Mănăstirea Sfântul Sava, unde a 
studiat limba greacă, limba latină şi teologia. În perioada 1816-1818 devine profesor 
la Academia Domnească de la Mănăstirea Sfântul Sava, iar în 1818 a trecut la 
Colegiul în limba română de la Academia Domnească de la Sfântul Sava, unde a 
predat geografia. În anul 1829, a tipărit la Pesta Filosofia cuvântului şi a năravurilor 
(traducere a operei filosofului german Johan Gottlieb Heineccius, 1681-1741) prin 
care a adus o contribuţie importantă la fixarea terminologiei filosofice în limba 
română. A mai tradus din Jean Baptiste Massillon (1663—1742) şi Jaques Benigne 
Bossuet (1627-1704). Ca director al Colegiului de la Sfântul Sava, Eufrosin Poteca 
a înzestrat acest Colegiu cu biblioteci, colecțiuni de aparate şi instrumente pentru 
matematică şi fizică; a înfiinţat Muzeul Naţional; a înfiinţat Societatea de Agricultură 
din Țara Românească, fapt ce a condus la fondarea Şcolii de Agricultură de la 
Pantelimon; şi-a dat concursul pentru începerea activității Societăţii Filarmonice; 
la 1 martie 1832 înfiinţează la Colegiul de la Sfântul Sava un curs normal pentru 
pregătirea candidaţilor de profesori judeţeni, etc. La 14 decembrie 1831 este numit 
profesor la Colegiului Sfântul Sava din Bucureşti, cărturarul transilvănean Iosif 
Genilie care a predat geografia şi istoria. 

După aproximativ şase luni de la numirea ca 
director la Colegiului Sfântul Sava din Bucureşti, deşi a 
avut realizări notabile, Eufrosin Poteca a fost demis de 
generalul Kiseleff. Aceasta s-a datorat lecţiilor patriotice 
ținute de Eufrosin Poteca elevilor, care i-au iritat atât pe 
„Suveranii” turci, cât şi pe „protectorii” ruşi. 

Lui Eufrosin Poteca îi urmează Petrache Poenaru 
(Fig. 9.4) care a revenit în ţară în anul 1832 (vezi 
Capitolul 10). În acelaşi an, Petrache Poenaru este numit 
în funcţia de Director al Eforiei Şcolilor Naţionale din 


Țara Românească, funcţie pe care o deţine până în anul 
1848. Fig. 9.4. Petrache Poenaru. 

În ţară a avut numeroase funcţii publice în Administraţia Statului: comis” 
(1832), clucer!” (1841), agă!! și deputat de Dolj în Obșteasca Adunare. Are o 
contribuţie decisivă la organizarea învăţământului naţional de la oraşe și sate. 

După anul 1832, la Colegiul de la Sfântul Sava ţin cursuri foarte bune de 
algebră şi de geometrie, profesorii G. Pop şi D. Plavid. În anul 1832, Florian 
Aaron este numit profesor de istorie, funcţie pe care o ocupă până în anul 1848. În 
anul 1836, Eftimie Murgu este numit profesor de filosofie şi de drept natural. În 
acelaşi an, Carol Wollenstein, pictor şi profesor la Colegiul de la Mănăstirea 
Sfântul Sava, publică manualul Elemente de desen și arhitectură, acesta fiind 
primul manual didactic de desen şi arhitectură pentru învățământul de ingineri din 
Țara Românească. Încă din anul 1833, Petrache Poenaru, în acord cu Barbu Ştirbei 
(efor al şcoalelor), ţinând seama de faptul că elevii care urmează umanioarele sunt 
prea „fragezi”, introduce două clase la Colegiul de la Mănăstirea Sfântul Sava, care 
permit să dezvolte mai mult ştiinţele matematice şi să le finalizeze prin ridicări de 
planuri. În anul 1838, Petrache Poenaru publică un articol, „Ştiinţa inginerească”, 
în care face o analiza critică a inginerilor pregătiți până acum, evidențiind faptul că 
în prezent volumul de matematici teoretice și practice este suficient pentru a obține 
ingineri topografi foarte bine pregătiţi cu toate că nu au o carieră sigură după 
ieșirea din şcoală, unii fiind obligaţi să aibă alte slujbe. În anul 1836, perioadă a 
Regulamentului Organic, la Școala de la Mănăstirea Sfântul Sava erau 865 de 
elevi, iar la celelalte școli din Bucureşti erau 370 de elevi. După şase ani, în anul 
1842, la Şcoala de la Mănăstirea Sfântul Sava de la București la 657 de elevi 
funcționau 18 profesori, adică, circa 36—37 de elevi pentru un profesor. Specificăm 
faptul că pe Țara Românească, la şcolile de la oraşe erau 3.141 de elevi. 

Domnitorul Alexandru Dimitrie Ghica (1834-1842), numit după ocupaţia 
rusească (1828-1834), sprijină învățământul ingineresc. În această perioadă se 
pregătesc ingineri topografi foarte buni, dar în privința celorlalte ramuri de 
inginerie s-a făcut foarte puţin. În timpul domnitorului Gheorghe Bibescu se 
organizează Direcţia Lucrărilor Publice care are patru secţii: 1. inginerească; 
2. lucrări de drumuri şi poduri; 3. arhitectură, 4. lucrări hidraulice. Şefii celor 
patru secţii constituiau Comitetul direcției lucrărilor publice. În Moldova, în 
timpul domniei lui Mihai Sturdza, la 16 iunie 1836 a fost inaugurată Academia 
Mihăileană, care are o secţie de inginerie şi arhitectură. Se pregăteau ingineri 
constructori şi ingineri de exploatare (cu durată de trei ani). Ţara Românească și 
Moldova încep să dispună de ingineri şi din alte specialități (în afară de ingineri 
topografi) pregătiți în străinătate, începând cu deceniul al patrulea al secolului 
al XIX-lea. Sunt remarcați în Țara Românească: Alexandru Golescu (Arăpilă), 
absolvent al Şcolii Centrale de Arte și Manufacturi din Paris, întors în ţară în 1839; 


? Comis — mare dregător din Țările Româneşti. 

19 Clucer — vechi slujbaş al curții domnești în Țările Româneşti. 

1! Agă — titlu dat în Țările Românești, începând din a doua jumătate al secolului al XVI-lea, 
comandantului de slujitori pedeștri, însărcinat şi cu paza oraşului de reședință. 


367 


Ion Ghica, inginer de mine, absolvent al Școlii de Mine din Paris ş.a. În Țara 
Românească, odată cu începuturile Revoluţiei de la 1848, se „stinge” tot învățământul 
din ţară, de la cel mai de jos până la cel superior. Atât turcii, cât şi ruşii nu vedeau 
cu ochi buni iniţiativele patrioţilor români care doreau: Constituţie; Adunare Naţională 
alcătuită echitabil; libertate a presei; Gardă Naţională; impozite proporționale cu 
starea materială; responsabilitate ministerială, desființarea rangurilor. 

După Revoluţia de la 1848, a fost numit domn al Ţării Româneşti Barbu 
Dimitrie Știrbei şi al Moldovei, Grigore V. Ghica (1849-1856). Barbu Dimitrie 
Ştirbei a studiat la Paris istoria şi ştiinţele de stat, după care a ocupat numeroase 
funcţii în stat: vistiernic, ministru de interne, ministru al cultelor, ministru de 
justiţie etc., precum şi secretarul Comisiei de redactare a Regulamentului Organic [8]. 
Domnitorul Ştirbei a fost preocupat în permanenţă de învățământ. El numeşte o 
comisie (formată din Petrache Poenaru, Simion Marcovici şi C. N. Brăiloiu) care în 
septembrie 1850 prezintă Proiectul de organizare a învățământului naţional 
(acesta prevăzând: şcoli primare, colegiuri sau gimnazuri Şi facultăți, una dintre 
facultăți de inginerie civilă şi alta de legi). Proiectul Comisiei prevedea pentru 
inginerie următoarele: „În şcoala de inginerie, materiile învățăturilor s-au combinat 
cu scopul de a se da elevilor cele mai temeinice principiuri de topografie, construcție 
a podurilor şi şoselelor şi de arhitectură prin învățarea ştiinţelor matematice 
aplicate la desen, la măsurătoare, la calcul, la cunoştinţa puterii materiilor de 
construcții, la mecanică şi prin învăţătura osebitelor ordine de arhitectură” [3]. 

Urmare a proiectului comisiei menţionate şi a ordinului Domnitorului Ştirbei, 
s-a înființat la Bucureşti (după model franțuzesc), în anul 1850, Școala de Poduri 
şi Şosele şi, în 1851, Şcoala de Arte şi Meserii [3]. Programul cursurilor de 
inginerie (pentru a forma ingineri topografi, ingineri civili şi arhitecți) era următorul: 
Anul I: „Trigonometrie aplicată la ridicarea de planuri; Cunoştinţe mineralogice 
ale materialelor; Puterea lemnelor;, Geometria descriptivă; Desenul topografic şi de 
peisagiuri în toate zilele”. Anul II: „Elemente de mecanică aplicată la deosebite 
maşini uzuale; Principiile clădirii şoselelor şi podurilor din lemn şi piatră; 
Principiuri de arhitectură şi deosebitele ordine cu podoabele lor”. Anul III: 
„Perspectiva şi construcția umbrelor; Compoziţia în arhitectură de felul de clădiri 
civile şi religioase; Operații practice la ridicarea de planuri şi la construcții tehnice 
în ştiinţele de mai sus”. Anul IV: „Lucrarea hărților; Calculul operaţiunilor; Aplicații 
şi practică”. 

Examenul de diplomă se susţinea în luna aprilie, iar cei care luau diploma „se 
vor alătura, pentru mai multă practică, pe lângă vreun un şef arhitect sau inginer de 
poduri şi şosele, sau hotarnic, după specialitatea ce va vroi a îmbrăţişa fiecare 
şcolar” [3]. Comisia pentru organizarea învățământului național a propus că numai 
cei care vor prezenta diploma pentru cursul de inginerie civilă să fie primiți pentru 
funcțiunea de inginer pentru poduri şi şosele, sau inginer arhitect, sau inginer 
topograf. Pentru a fi primit să exercite profesiunea de inginer hotarnic sau avocat, 
era necesar să aibă diploma de legi. Hotarnicul care doreşte să fie inginer topograf 
trebuie să aibă diploma pentru cursul special de inginerie civilă [3]. În ordinul dat 

de domnitorul Barbu Ştirbei se specifică următoarele: învățătura să fie națională şi 
specifică ţării (adaptată trebuinţelor ţării), aprobarea pentru înființarea unei 
Facultăţi de Ştiinţe cu trei secţiuni (topografie, poduri şi şosele, arhitectură); 
promisiunea înființării în curând a unei şcoli de agricultură şi de economie rurală şi 
a unei şcoli de arte; solicitarea ca la cursurile superioare, candidații să treacă un 
examen general, chiar dacă au un atestat de la vreun Colegiu, căci numai aşa se pot 
urma cursurile cu succes. 

Şcolile se deschideau la 8 ianuarie 1851. Din lipsă de candidaţi, pentru 
Facultatea de Ingineri, Eforia Şcoalelor admite fără concurs pe absolvenţii fostelor 
clase complementare, care susțin, însă, un examen de aritmetică, algebră şi 
geometrie. Eforia Şcoalelor (P. Poenaru, S. Marcovici, A. Filipescu, I. Florescu şi 
D.R. Arsaki) anunță pentru aprilie 1851 concurs pentru ocuparea catedrelor, 
punând până atunci suplinitori. Printre profesorii aduşi de domnitor pentru fizică şi 
chimie era Alexe Marin. La Facultatea de Inginerie Civilă se reînființează clasele 
complementare la care îi găsim ca profesori pe: P. Plavid pentru algebră; G. Pop 
pentru geometrie, Alexe Marin pentru fizică şi chimie [3]. Formarea inginerilor 
luând timp îndelungat, se formează mai întâi agenți de poduri şi şosele, cu 
cunoştinţe mai mult practice decât teoretice. Facultatea de Inginerie Civilă din 
cadrul Colegiului de la Mănăstirea Sfântul Sava a primit, în octombrie 1851, 
15 elevi. Profesorul Alexandru Orăscu a fost cel care a predat cursul de geometrie 
descriptivă. De fapt, Facultatea de Inginerie Civilă este aceeaşi cu Şcoala de 
Poduri şi Şosele, unde la 10 decembrie 1851, I. Constantinescu este numit profesor 
de mecanică. Absolvenţii Şcolii de inginerie din Ţara Românească erau verificați, 
la sfârşitul şcolii, atât de profesori, cât şi de specialişti de la Direcția de lucrări 
publice sau alte organisme ale Ministerului Lucrărilor Publice, care erau pregătiți 
aproape în totalitate în străinătate. 

Constatând că în învăţământul ingineresc „prea se bate 
pasul pe loc”, pentru organizarea pe baze serioase a Corpului 
de poduri şi şosele şi a Serviciilor tehnice ale Statului, 
domnitorul Barbu Știrbei cere guvernului francez, unde avea 
cunoştinţe personale, să-i trimită un inginer capabil şi 
experimentat, care să facă această organizare [3]. În acest 
sens, guvernul francez îl trimite în Țara Românească pe 
inginerul Louis Chretien Leon Lalanne (Fig. 9.5), absolvent 
Fig. 9.5. Louis Chrétien al Şcolii Naționale de Poduri şi Şosele din Paris. Léon 

Léon Lalanne. Lalanne avea experiență vastă, executase o mulțime de lucrări, 
trecuse prin mai multe servicii tehnice şi administrative etc. 

El soseşte în Țara Românească în anul 1852 şi i se încredințează Direcția 
Lucrărilor Publice, înfiinţată în acelaşi an. Devine membru şi în Eforia Drumurilor. 
Leon Lalanne avea printre alte îndatoriri şi pe aceea de a dirija şcoala de aplicaţie 
ce se va organiza, prin înțelegere cu Eforia Şcolilor, pentru învățături speciale 
privitoare la lucrări tehnice. Astfel, Leon Lalanne a înființat, în 1852, prima 
Școală de Conductori pentru Lucrări Publice, deoarece „conductorii empirici” 

nu puteau fi utilizaţi din cauza unei pregătiri precare. Leon Lalanne cere să se 
aducă ingineri din străinătate, constatând lipsa de persoane cu cunoştinţe tehnice 
superioare în Ţara Românească. După un an, Leon Lalanne comunică domnitorului 
că trei elevi sunt capabili să dea examenul de conductor, iar al patrulea elev mai are 
nevoie de câteva luni pentru a fi în stare să susțină examenul de conductor clasa a III-a. 
Doi elevi care îşi aleseseră specialitatea în domeniul minelor, sunt recomandați 
pentru conductori de poduri şi şosele, neavând utilizare la mine. În raportul către 
Domnitor pentru al doilea an, Leon Lalanne recomandă: menţinerea şcolii de 
conductor întemeiată; introducerea limbii franceze pentru documentare; destinarea 
unui local propriu pentru elevi; înaltă protecţie pentru elevii care erau în genere 
copii de oameni puţin avuţi. În al doilea an, au fost declaraţi conductor clasa a III-a 
un număr de 11 elevi. Unul dintre absolvenţi, Constantin Aninoşanu care a terminat 
studiile pe primul loc, a primit o bursă în anul 1856 pentru a face studii de inginerie 
la Viena şi la Paris, devenind unul dintre cei mai de seamă ingineri la acea vreme. 
Școala de Conductori de Lucrări Publice, înfiinţată de Leon Lalanne, şi-a continuat 
activitatea şi după reîntoarcerea lui Léon Lalanne în Franţa, în august 1853. În anul 
1854, şcoala a avut 26 elevi (13 pentru specialitatea de poduri şi şosele, 4 pentru 
specialitatea mine şi 9 pentru specialitatea silvicultură). Activitatea acestei şcoli 
durează opt ani, până în anii 1858/1859. Se poate afirma că pregătirea medie şi 
superioară a cadrelor tehnice a fost mult impulsionată de Léon Lalanne, fiind cel 
care a arătat cum trebuie să fie pregătite cadrele tehnice pentru a fi folositoare Ţării 
Româneşti. Leon Lalanne a depus o activitate deosebită pentru dezvoltarea ingineriei 
în Țara Românească, arătând că ingineria nu face casă bună cu superficialitatea. 
Activitatea lui Leon Lalanne în Țara Românească a durat circa doi ani (1852-1854). 
Este de remarcat că la 19 ianuarie 1853, eforii (Arsachi, I. Florescu, P. Poenaru şi 
C. Buşianu) au făcut propuneri de modificare a programului de inginerie civilă din 
cadrul Şcolii de Poduri şi Şosele, prevăzând un program restrâns pentru a forma 
ingineri topografi, ingineri de poduri şi şosele şi arhitecți în trei ani de studii. 
Anaforaua înaintată de Eforia Şcolilor a fost aprobată de domnitor prin Opisul 
nr. 1389/1853. Programul cuprinde disciplinele: Anul I: „Geometrie descriptivă; 
Geometrie Analitică; Statică cu elemente de mecanică; Geografie fizică cu elemente 
de astronomie; Desen topographic şi de peisage. Anul II: „Principiuri de arhitectură; 
Continuaţia în mecanică; Aplicațiile geometriei descriptive la perspective; Stereotomie 
şi umbre; Mineralogia cu vorbire asupra materialelor, Desen topografic şi de 
peisage”. Anul III: „Geodezie cu aplicaţie asupra ridicării de planuri geografice; 
Construcţia de poduri şi şosele cu alcătuirea de proiect; Construcţia şi compoziția 
în arhitectura profană şi religioasă”. Acest proiect a fost aprobat în 7 februarie 
1853. Nu există documente care să ateste aplicarea lui. La Şcoala de Poduri şi 
Şosele s-a introdus un curs de limba franceză în anul 1853. În acelaşi an (după 
plecarea lui Leon Lalanne) s-a hotărât contopirea Școlii de Silvicultură cu Școala 
de Poduri şi Şosele, Şcoala de Silvicultură devenind o secţie, conducătorul 
(directorul) Școlii de Poduri şi Şosele fiind inspectorul Emanoil Constantinescu. 

Școala de Poduri şi Şosele pentru ingineri de trei ani în inginerie civilă 
îşi începe activitatea în anul 1855, iar în anul 1858 este desfiinţată, absolvenţii 
devenind conductori tehnici. Printre profesorii şcolii îi amintim pe: Orăscu la disciplina 
geometrie descriptivă, E. Constantinescu la disciplina geometrie analitică, A. Gisel 
pentru lucrări geografice şi St. Lespezeanu pentru ridicări topografice ş.a. 

Domnia lui Barbu Ştirbei a fost o epocă înfloritoare pentru ingineria română, 
numărul tinerilor care au studiat în străinătate pentru ştiinţe şi inginerie creşte, 
foarte mulţi având burse de la stat. Dubla alegere, de către adunările elective, a lui 
Alexandru loan Cuza ca domn al Moldovei (5/17 ianuarie 1859) şi al Ţării 
Româneşti (24 ianuarie/$ februarie 1859), stabileşte unirea de fapt a celor două 
Principate Române. Prima parte a domniei lui Alexandru loan Cuza ca domn al 
Principatelor Române (1859-1862) a fost caracterizată printr-o activitate prioritară 
pentru ca unirea să fie deplină şi naționalitatea română să fie întemeiată. Urmează a 
doua parte a domniei lui Alexandru loan Cuza ca domn al României (1862-1866), 
care se caracterizează printr-un amplu program de unificare şi de modernizare a 
instituțiilor româneşti: adaptarea unei noi constituţii (mai 1864), a unei noi legi 
electorale (iulie 1864), secularizarea averilor mânăstireşti (decembrie 1863), reforma 
agrară (august 1864), legea instrucţiunii publice (decembrie 1864), introducerea 
unui nou cod civil (decembrie 1864) etc. Înainte de domnia lui Alexandru loan 
Cuza şi în primii ani ai acesteia (1859-1862), învățământul liceal se închegase bine 
în Principatele Române. În a doua parte a domniei lui s-a urmărit extinderea 
capacităţii de instruire a maselor, organizarea instituţiilor de învăţământ superior şi 
orientarea învățământului către principalele cerinţe ale economiei naționale. Legea 
instrucţiunii din anul 1864, prima lege şcolară a statului naţional român, este 
opera lui Alexandru Ioan Cuza, primul domnitor al României. Este un document cu 
caracter democratic, îndeosebi prin decretarea caracterului general, obligatoriu şi 
gratuit al învățământului primar. 

În anul 1860 este înființată Universitatea din laşi. La 8 octombrie 1863 se 
înființează la Bucureşti, Școala Superioară de Ştiinţe, iar la 30 octombrie 1863, 
Şcoala Superioară de Litere, ambele pentru pregătirea profesorilor. La 4 iulie 1864 
este înființată Universitatea din Bucureşti prin unirea celor două şcoli ca facultăţi. 

În privinţa ingineriei, în anul 1862 s-a stabilit Regulamentul pentru organizarea 
corpului de ingineri civili (prin decretul domnesc nr. 629 din 4 august 1862, 
publicat în „Monitorul Principatelor Unite Române”, nr. 179 din 14 august 1862), 
în care au fost evidenţiate diviziunile lucrărilor publice, ierarhia inginerilor cu lefurile 
primite, condiţiile de promovare etc. La 28 iulie 1864, Mihail Kogălniceanu 
(ministru de interne, agricultură şi lucrări publice) prin decizia nr. 6939 (publicată 
în „Monitorul Principatelor Unite Române”, nr. 167 din 29 iulie 1864) înfiinţează o 
şcoală de agenţi speciali (conductori tehnici) pentru conducerea lucrărilor publice 
care se deschid zi de zi în specializările poduri şi şosele, mine etc. Cursanţii 
primeau o retribuţie lunară de 200 de lei. 

La 1 octombrie 1864, domnitorul Alexandru loan Cuza ordonă (decretul nr. 
1129 din 1 octombrie 1862, publicat în „Monitorul Principatelor Unite Române”, 

nr. 222 din 5/17 octombrie 1864) înființarea Școlii de Punţi şi Șosele, Mine şi 
Arhitectură. Printre profesorii şcolii îi amintim pe: M. Capuţineanu, D. Petrescu, 
E. Bacaloglu, Capitanul Dona, Alexandru Costinescu (acesta fiind numit directorul 
şcolii) şi Ion Pavelescu (numit inspector de studii). Sunt admişi 16 elevi: I. Bacâlu, 
Al. Bădulescu, A. Bucholzer, Gz. Cair, N. Carcalechi, C. Drăgoescu, T. Flesliu, 
N. Gavrilescu, Z. Marinovici, M. Măldărescu, M. Misinescu, C. Scorţeanu, I. Sigeti, 
Al. Stanian, L. Stănciulescu şi Gr. Stoenescu. Cursurile trebuiau să ţină doi ani, 
însă, în urma abdicării domnitorului Alexandru loan Cuza la 11/23 februarie 1866, 
se schimbă guvernul şi au loc mari reduceri de fonduri la serviciile tehnice. Școala 
se închide. 

Prin decretul domnitorului Carol I din 20 iulie 1866, cinci elevi (A. Bădulescu, 
N. Carcalechi, Z. Marinovici, M. Sigeti şi Gr. Stoenescu) sunt numiţi conductori 
clasa a III-a şi doi elevi (Grigore Cair şi Alexandru Stanian) sunt numiţi elevi- 
conductori. Ne aflăm în perioada în care se impunea pentru ţară crearea unei reţele 
de şcoli de poduri şi şosele, deoarece se intenţiona să se treacă la construcţia de căi 
ferate. Astfel, la numai un an de la închiderea Şcoalei de Punţi şi Şosele, Mine şi 
Arhitectură ministrul lucrărilor publice, Dumitru Brătianu, numeşte o comisie care 
să facă un regulament pentru o Școală de Poduri, Şosele şi Mine. 

La 30 octombrie 1867, prin Decretul nr. 1562 din 30 octombrie 1867, dat de 
domnitorul Carol I, se aprobă înființarea şcolii, programul şi regulamentul acesteia, 
publicate în Monitorul Oficial nr. 274 din 3/15 noiembrie 1867. Şcoala de Poduri, 
Şosele şi Mine avea o durată de cinci ani cu următorul program: Anul preparator: 
Aritmetică, Algebră, Geometrie, Trigonometrie, Fizică elementară, Desen. Anul I: 
Geometrie descriptivă, Calcul diferenţial şi integral, Fizică, Geometrie analitică, 
Desen. Anul II: Aplicațiile geometriei descriptive, Chimie, Mecanică analitică, Desen. 
Anul III: Mecanică aplicată, Construcţii, Mineralogie şi geologie, Fizică industrială, 
Geodezie, Desen. Anul IV — a) Secţia Poduri şi Şosele: Şosele, Poduri, Căi ferate, 
Arhitectură industrială, Geodezie, Desen. Anul IV — b) Secţia Mine: Chimie aplicată, 
Metalurgie, Exploatarea minelor, Dreptul administrativ, Economia politică, Proiecte, 
Desen. Şcoala avea un director onorific, profesori, un secretar şi un om de serviciu. 
Până în anul 1868, când trebuia să aibă loc un concurs la minister, în faţa unei 
comisii, cursurile au fost ţinute de profesori numiţi provizoriu. Cursurile se ţineau 
de la 15 septembrie la 15 iulie anul următor, câte şase ore pe zi. În intervalul de 
timp 1-10 septembrie era examenul de admitere în şcoală. La terminarea şcolii era 
un examen de o lună, în care se susținea un proiect în faţa juriului. Elevii care 
ajungeau la trei abateri pe un an erau excluşi din şcoală cu aprobarea ministrului. În 
anul respectiv, 1867, în perioada 10-14 noiembrie s-au făcut anunţuri pentru 
înscrierea candidaţilor, cerându-li-se minimum şase clase liceale şi materiile pentru 
Anul preparator, dacă doreau să intre în Anul I. Vârsta trebuia să fie în intervalul 
16-20 ani. Celor lipsiţi de mijloace li se asigura o bursă de 200 lei/lună, dacă se 
aflau printre primii 10 la un concurs de burse. Printre profesorii provizorii pe un an, 
au fost: D. Petrescu pentru aritmetică, algebră şi geometrie analitică; E. Bacaloglu 

pentru fizică; M. Capuţineanu pentru geometrie descriptivă şi aplicaţiile ei; 
I. Lupulescu pentru trigonometrie, Elie Angelescu (absolvent al Şcolii Centrale din 
Paris) pentru geometrie, trigonometrie, calcul diferenţial şi integral. Şcoala astfel 
organizată şi-a început activitatea la 8 noiembrie 1867 şi aparţinea de Ministerul de 
Interne, Agricultură şi Lucrări Publice. Cursurile se ţin numai cinci zile, deoarece 
ministrul a demisionat. Venind alt ministru, acesta reia organizarea unor şcoli 
tehnice superioare, înființând câte o şcoală la Bucureşti, laşi şi Craiova. Se publică 
un nou termen de înscriere (până la 15 decembrie 1867), concursul având loc la 
20 decembrie 1867 la Bucureşti, deoarece s-au prezentat candidați numai la Bucureşti. 
Candidaţii au fost studenți de la facultăţile existente, studenţi dintre foştii elevi ai 
şcolii înființată de Alexandru loan Cuza şi desfiinţată în februarie 1866, precum şi 
elevi veniţi direct din liceu. Au fost admişi cinci bursieri, care nu au vrut să renunţe 
la posturile pe care le ocupau în minister. Nefiind elevi în Anul I, a fost suprimat 
postul de profesor al lui M. Capuţineanu. Şcoala s-a deschis în casele lui Rasti 
(pe strada Ştirbei Vodă); inventarul şcolii (care a rămas până în anul 1871) a fost: 
1 planşetă, 1 echimetru, 1 declinator, 1 alidadă cu lunetă, 1 misă parlantă, 1 miră cu 
culise, 1 nivel cu apă, 1 nivel Egault, 1 pantometru, 1 echer cu reflexiune, 1 lanţ 
cu fişele lui [3]. Director al şcolii plătit a fost numit Căpitanul Peiu, primind şi un 
curs. Între timp, la cererea ministrului, profesorii şcolii împreună cu inginerii 
D. Frunză şi S. Yorceanu (absolvent al Şcolii Naţionale de Poduri şi Şosele din 
Paris) au întocmit un proiect de Școală de conductori cu durata de trei ani pentru 
cursuri. Ministrul Panait Donici, ajutat de S. Yorceanu au numit şcoala de trei ani 
Şcoala de Poduri şi Şosele, în care se formau agenţi speciali pentru studierea, 
conducerea şi executarea lucrărilor publice privind căile de comunicaţie, 
construcţia edificiilor civile şi exploatarea minelor [3]. Absolvenţii acestei şcoli 
primesc titlul de conductor clasa a III-a. Şcoala a fost declarată „permanentă”. 
Cursurile erau de trei ani, fiecare an dura de la 1 octombrie la 1 mai anul următor. 
În fiecare clasă erau cinci elevi interni, restul fiind externi, internii fiind obligaţi să 
lucreze la stat. Profesorii trebuiau să fie „oameni de specialitate capabili” şi „să 
trateze toate studiile mai mult din punct de vedere practic şi util” [3]. Notele erau 
de la 0 la 20. Lucrările grafice se predau la termen în starea în care se aflau. 
Cursurile se ţineau şase ore pe zi. Planul de învățământ era următorul: Anul I: 
Geometrie descriptivă, Trigonometrie plană, Geometrie analitică cu două dimensiuni, 
Topografie, Nivelment, Fizică aplicată în industrie, Desen. Anul II: Aplicațiile 
geometriei descriptive, Mecanică generală şi aplicată, Chimie aplicată la industrie, 
Noţiuni de mineralogie şi geologie aplicată la cunoaşterea materialelor, Desen şi 
crochiuri. Anul III: a) Secţia de poduri, şosele şi arhitectură: Construcţia de 
şosele, Poduri, Navigaţie, Arhitectură civilă şi industrială, Construcţii de drumuri 
de fier, Compatibilitatea lucrărilor publice, Desen, Proiecte. Anul III: b) Secţia de 
mine: Construcţii de maşini, Metalurgie şi analize în laborator, Exploatarea 
minelor, Tehnologie, Compatibilitatea lucrărilor publice, Desen, Proiecte. În anul 
şcolar 1868-1869 se menține anul preparator pentru a se asigura o bună pregătire 

pentru cât mai mulți candidaţi. Anul preparator: Complemente de aritmetică, 
algebră şi geometrie (profesor Leonida Pancu), Complemente de fizică şi chimie 
generală (profesor Emanuel Bacaloglu), Desen (profesor Alexandru Duperrex). 

Această Școală de conductori, sub denumirea de Școală de Poduri şi Şosele 
a funcţionat în bune condițiuni în perioada 1868-1875, avându-i ca directori pe: 
Căpitanul Peiu (martie 1868—octombrie 1868, când a plecat ca diriginte la lucrările 
care se făceau pentru Portul Brăila), Colonelul Carol Begeanu (octombrie 1868-— 
aprilie 1873); inginerul Alexandru Poienaru (aprilie 1873-octombrie 1875). În acest 
timp (1868-1875), Şcoala de Poduri şi Şosele căpăta ingineri de seamă în Corpul 
profesoral, anume pe: Leonida Pancu, M. Capuţineanu, Constantin Zeucianu, 
Constantin Popescu, Spiridon Yorceanu, Edmond Beler, lon G. Cantacuzino, 
Constantin Olănescu (viitor ministru al Internelor şi Lucrărilor Publice) şi 
Alexandru Duperrex (care, în perioada 1878-1900, a fost profesor de Desen şi de 
Lucrări grafice la primele şcoli de cultură tehnică superioară din România). Printre 
absolvenţii acestei şcoli îi amintim pe: N. Davidescu (şef de secție la construcția 
podului de peste Dunăre, la Cernavodă), lon Mincu (celebrul arhitect, întemeietorul 
primei Şcoli de Arhitectură din România) ş.a. Se remarcă încercarea ministrului 
N. Creţulescu (de la Ministerul Lucrărilor Publice) din anul 1871 de a transforma 
Şcoala de Poduri şi Şosele din şcoală de conductori în şcoală de ingineri. În august 
1871, Consiliul profesoral a stabilit modul de schimbare a programelor pentru ca 
şcoala să pregătească ingineri, care după doi-trei ani de practică să poată obţine 
gradul de ingineri ordinari clasa a III-a. Cu toate că N. Creţulescu a rămas ministru 
la Ministerul Lucrărilor Publice până la 16 decembrie 1873, nu se ştie de ce nu şi-a 
pus în aplicare dorința. În ianuarie 1872, la plecarea profesorului Emanuel 
Bacaloglu, este numit profesor de fizică şi de chimie I. G. Cantacuzino, inginer 
ordinar clasa a III-a. În anul 1873, Corpul profesoral al Școlii de Poduri şi Şosele 
era format din: Mihail Capuţineanu, Spiridon Yorceanu, Ilie Angelescu (urmat de 
Constantin Zeucianu), Edmond Beller şi loan. G. Cantacuzino. 

În Moldova, structurarea primului aşezământ pentru învățământul ingineresc 
la nivel mai înalt are loc în anul 1849, când Gheorghe Asachi a înființat la laşi 
Şcoala de Aplicaţiune pentru Ingineri şi Conductori. Regulamentul şcolar, aprobat 
de domnitorul Grigore Alexandru Ghica la 1 ianuarie 1851, prevedea ca la Academia 
Mihăileană Secția a Il-a a Facultăţii de Filosofie să prevadă cursuri de inginerie 
finalizate cu titulatura de inginer civil. Nu există date clare asupra şcolii înfiinţate 
în 1849 şi nici asupra cursurilor de inginerie din 1851 de la Academia Mihăileană, 
care şi-a întrerupt cursurile în anul universitar 1856-1857 (momentul închiderii 
definitive a Academiei Mihăilene). După înfiinţarea Universității din laşi în 1860, 
încercările de a se introduce unele discipline cu caracter ingineresc în anii 1870, 
1876 şi 1891 au fost lipsite de succes [9]. 

Se observă că încercările făcute pentru a se clădi o şcoală de ingineri de nivel 
superior s-au împotmolit, însă s-a ajuns la înființarea unor şcolilor de conductori 
foarte bune. Suntem în perioada în care se caută cu insistenţă ca aceste şcoli de 

conductori să fie ridicate la nivel de şcoli de ingineri. Transformarea, care poate fi 
considerată un succes, a avut loc în anii 1875-1876. Astfel, la 23 iulie 1875, 
Theodor Rosetti, ministru la Ministerul Lucrărilor Publice, cere Școlii de Poduri şi 
Şosele (care pregătea conductori tehnici) să întrunească Consiliul de instrucțiune 
compus din profesorii: Spiridon Yorceanu, M. Capuţineanu, I.G. Cantacuzino, 
Em. Bacaloglu şi C. Zeuceanu, împreună cu locotenent-colonelul Fălcoianu (director 
general la Ministerul Lucrărilor Publice) pentru a se ocupa de revizuirea programei 
şi regulamentului şcolii, completând cursurile pentru a fi transformată în şcoală de 
ingineri [3]. Se întrunesc profesorii S. Yorceanu, M. Capuţineanu şi I. G. Cantacuzino 
care fac ministrului o primă propunere ca şcoala să aibă patru ani de studii, cu 
următorul program (plan de învățământ): Anul I: Geometrie descriptivă cu aplicaţie 
la stereotomie şi tăierea pietrelor, Algebră superioară şi geometrie analitică, 
Topografie, Nivelmente şi noţiuni de geodezie, Desen, Limba franceză, Limba 
germană. Anul II: Tehnologie şi elemente de construcţii de clădiri şi maşini în 
general, Fizica şi Chimia generală, Construcţiuni de şosele şi poduri, Mineralogie 
şi geologie, Lucrări grafice şi ridicări de planuri şi crochiuri, Limba franceză, 
Limba germană. Anul III: Noţiuni de calcul diferenţial şi integral, Mecanică 
analitică, Arhitectură, Construcţii civile şi industriale, Fizica şi chimia industrială, 
Noţiuni de drept administrativ, Economia politică şi industrială, Lucrări geografice 
şi proiecte, Limba franceză, Limba germană. Anul IV: Rezistenţa materialelor şi 
hidraulică, Construcţiunea şi exploatarea de căi ferate, Metalurgia şi exploatarea 
minelor, Proiecte şi devize, Limba franceză, Limba germană. Ministrul Rosetti 
aprobă această programă şi hotărăşte să se aplice începând cu anul şcolar 
1875/1876. Se creează nouă catedre care trebuiau să se repartizeze între directorul 
şcolii şi profesorii: Em. Bacaloglu, I. G. Cantacuzino, Al. Duperrex, Sp. Yorceanu, 
Al. Poienaru, Constantin Zeucianu şi Alfons O. Saligny. A.O. Saligny, fratele lui 
Anghel Saligny, a fost numit profesor pe data de 1 octombrie 1875, fiind sosit de 
curând în ţară de la Berlin unde şi-a susținut doctoratul, fiind primul doctor în 
chimie din România. Limbile străine erau predate de profesorii I. Filibiliu (limba 
franceză) şi Limburg (limba germană). Şcoala nou constituită începe având Anul I 
şi Anul II, pentru care s-au putut găsi elevi pregătiți. Urmează ca ceilalți ani să se 
înființeze treptat. Elevii care făceau doi ani şi îi terminau respectând standardele, 
puteau să se retragă căpătând gradul de conductor. Cei care terminau cu succes cei 
patru ani primeau titlul de inginer. La începutul anului 1878, elevii din Anul IV au 
cerut Consiliului profesoral să li se clarifice situația titlurilor pe care le vor obţine 
când vor avea patru clase terminate. În urma intervențiilor la Ministerul Lucrărilor 
Publice, în martie 1879, acesta a comunicat şcolii următoarele: Elevii care termină 
şcoala având media generală mai mare de 15,50 primesc Diplome de Vechi Elevi ai 
Şcolii de Poduri şi Şosele, iar elevii care termină şcoala cu medii între 12,00 şi 
15,50 primesc Certificate de Absolvenți ai Şcolii de Poduri şi Şosele. 

După războiul ruso-româno-ture din 1877-1878, în urma căruia România a obținut 
independenţa, s-a înrăutățit foarte mult starea financiară a ţării. Pentru economii, 

s-a găsit soluţia ca toate cursurile comune ale Școlii de Poduri şi Şosele cu cele ale 
Facultăţii de Ştiinţe a Universităţii din Bucureşti să fie urmate de elevii Şcolii de 
Poduri şi Şosele în cadrul Facultăţii de Ştiinţe. Astfel, din 11 profesori ai Şcolii 
de Poduri şi Şosele au rămas şase. La Şcoala de Poduri şi Şosele sunt numiţi ca 
profesori următorii: Mihail Capuţineanu pentru Arhitectură, Construcţii civile şi 
industriale, Proiecte şi devizuri, Tehnologie şi elemente de construcţii de clădiri şi 
maşini; Constantin Olănescu pentru Mecanică elementară şi cinematică, Rezistența 
materialelor şi Hidraulică; Alexandru Duperrex pentru Topografie, Nivelment şi 
Lucrări grafice; Spiridon Yorceanu pentru Construcţii de poduri şi şosele, 
Exploatarea de căi ferate, Proiecte şi Devize; Emanuel Bacaloglu pentru Fizică 
şi Chimie industrială şi Constantin Bottea pentru Metalurgie şi Exploatarea minelor. 
Societatea Inginerilor şi Arhitecţilor (înființată în 1876) ia atitudine în 
legătură cu revenirea Şcolii de Poduri şi Şosele la situaţia dinainte de anul 1877, 
când era separată de Facultatea de Ştiinţe a Universităţii din Bucureşti. La 1 aprilie 
1878 (data aplicării noului buget), Şcoala de Poduri şi Şosele revine la Ministerul 
Lucrărilor Publice şi este numit director al Școlii Mathei M. Drăghiceanu, 
absolvent al Colegiului de la Mânăstirea Sfântul Sava, al Facultăţii de Ştiinţe 
din cadrul Universităţii din Bucureşti (1864-1867) şi al Şcolii de Mine din Paris 
(1867-1871). În perioada cât a fost director (1878-1880), Mathei M. Drăghiceanu 
întocmeşte regulamentul de funcţionare a şcolii şi îi adaugă cursuri de mine. În 
noua situaţie Corpul profesoral este sporit cu 10 membri: P. S. Aurelian pentru 
Economie rurală şi Drept administrativ; Constantin Mănescu pentru Rezistența 
materialelor (fiind primul care şi-a tipărit cursul), 4. O. Saligny pentru Chimie 
industrială şi directorul Laboratorului de Chimie generală şi tehnologică; Gheorghe 
Kirillov (licenţiat în matematici la Paris) pentru Matematici; Grigore Cerchez 
pentru cursul de Construcţii civile: Joan G. Cantacuzino pentru Geometrie analitică 
şi Mecanică; Grigore Dumitrescu Tassian pentru Topografie şi Construcţii diverse; 
Constantin Zeucianu pentru Mecanică elementară şi Mecanică analitică şi cei doi 
profesori de Limba franceză (. Filibiliu) şi de Limba germană (Limburg). În 
această perioadă de evoluţie a primei noastre şcoli de inginerie (în afară de 
ingineria hotarnică), în ţară au avut loc anumite evenimente care au favorizat 
dezvoltarea ingineriei: la 3 martie 1868 are loc promulgarea Legii drumurilor, care 
deschide un mare câmp de activitate pentru inginerii de poduri şi şosele; apare 
prima carte de specialitate, Manual pentru construcția drumurilor şi a podurilor 
(autor profesor Spiridon Yorceanu); se elaborează (după modelul din Franţa) de 
către profesorul Sp. Yorceanu Regulamentul pentru organizarea Corpului tehnic 
român pe grade şi clase, la 6 martie 1868 se promulgă Regulamentul pentru 
facerea şi executarea hotărniciilor care este considerat un regres; statul român 
favorizează inginerii români pentru a exploata căile ferate construite respectând 
prevederea unei legi din 17 martie 1865, şi anume că „Lucrările publice de orice 
natură vor fi întreprinse în mod de concesiune către companii şi capitalişti ale căror 
capitaluri avansate li se vor restitui prin onceități de procente şi amortismente”; 


376 


s-a încercat înființarea mai multor societăţi în care intrau şi ingineri, prima 
societate tehnică durabilă, Societatea Politehnică din România, fiind întemeiată 
abia în anul 1881 (vezi Capitolul 8 „Istoria societăţilor inginereşti”), sub 
coordonarea lui C. Olănescu a apărut în anul 1886 Buletinul Societăţii Politehnica. 

În anul 1879, la Școala de Poduri şi Şosele au fost numiţi profesorii: 
Constantin Mănescu pentru Topografie, Nivelment, Noţiuni de geodezie şi Construcţii 
hidraulice şi George Kirillov pentru Algebră superioară, Trigonometrie sferică, 
Geometrie analitică, Calcul diferenţial şi integral şi Mecanică rațională; iar în anul 
1880, Alfonso O. Saligny pentru Chimie industrială şi Grigore Cerchez pentru 
Topografie, Nivelment şi noțiuni de geodezie şi Maşini întrebuințate la construcții 
în general. În acelaşi an, corpul profesoral al şcolii era format din: Matheiu 
Drăghiceanu (director), Mihail Căpuţineanu, Spiridon Yorceanu, Constantin Zeucianu 
(înlocuit, la scurt timp, prin Constantin Olănescu), Constantin Bottea, Constantin 
Mănescu, Petre S. Aurelian, Alexandru Duperrex şi George Kirillov (noua profesori). 
În anul 1880, în urma numirii profesorului Mathei M. Drăghiceanu ca director la 
Direcţia Studiilor şi Exploatărilor de Mine ale Statului, corpul profesoral al şcolii 
era format din 11 profesori, Constantin Mănescu (director) şi trei profesori nou 
numiţi: Emanoil Bacaloglu, Alfonso O. Saligny, Grigore Cerchez. 

În perioada 1871-1881, numărul absolvenţilor Şcolii de Poduri şi Şosele 
(conductori tehnici şi ingineri) este dat în Tabelul 9.1. 


Tabelul 9.1 
Numărul absolvenţilor Şcolii de Poduri şi Şosele în perioada 1871-1881 
Seria 1871 1872 1873 1874-1877 1878 1879 1880 1881 
(anul) 
Numărul 5 4 1 13 16 6 5 0 
de (aproximativ 
absolvenți 3 pe an) 


Se poate afirma că România a ajuns să aibă o școală de ingineri bună în deceniul 
al optulea (spre sfârșit) al secolului al XIX-lea, însă producând foarte puţini ingineri 
faţă de efortul făcut. În această perioadă, când în țările române (Ţara Românească 
şi Moldova) se fac eforturi pentru a avea o școală de ingineri comparabilă cu cele 
din țările europene de vest, ne aflăm în a doua jumătate a secolului al XIX-lea 
marcat definitiv de triumful industrializării. Se înţelege că figura centrală a 
industrializării și dezvoltării acesteia o constituie inginerul. Industrializarea unei 
țări cere ca economia acesteia să fie dominată de relaţii capitaliste. Economia 
românească, de mai multe secole înainte de secolul al XIX-lea, era orientată către 
Constantinopol, monopolul otoman manifestându-se prin dreptul de preemţiune a 
comercianților otomani asupra produselor româneşti. Preţurile produselor 
românești solicitate de Imperiul Otoman nu se negociau, ci erau impuse de către 
negustorii turci [10, 11]. Comerţul cu alte ţări (Rusia, Prusia, Polonia), precum și 

cu anumite orașe italiene avea un caracter sporadic. Comerţul cu Transilvania (care 
în prima parte a secolului al XIX-lea era sub Imperiul Habsburgic, iar după 1867, 
sub Imperiul Austro-Ungar) era numai în mică parte marcat de schimburi oficiale, 
în cea mai mare parte fiind un comerț de contrabandă. Măsuri care să contribuie în 
mod important la asigurarea dezvoltării economice a ţărilor române pentru a se 
integra, în timp, în economia europeană au fost luate în timpul domniei lui 
Alexandru loan Cuza [12]. Pentru întreaga viaţă economico-socială a ţării, 
primordial a fost programul agrar, care cuprindea: secularizarea averilor mănăstirești, 
legea rurală şi legea învățământului. Recensământul stabilimentelor industriale din 
anii 1862-1863, efectuat de Oficiul statistic pentru Principatele Unite, condus de 
Dionisie Pop Marțian, a scos în evidenţă că industria mecanizată după 1859 se afla 
la începutul procesului de industrializare, majoritatea întreprinderilor fiind la nivel 
de atelier. Piaţa capitalului era incipientă, îmbrăcând în special forma capitalului 
cămătăresc, aflat în posesia unor bancheri zarafi, negustori, arendaşi, clerici și mari 
proprietari. Alexandru loan Cuza nu a reuşit să înfiinţeze o bancă centrală. Singura 
realizare majoră în această privinţă o reprezintă înființarea, prin decret domnesc, 
în 1/13 decembrie 1864, a Casei de Depuneri şi Consemnaţiuni. Adoptarea sistemului 
metric de măsuri şi greutăți conform standardelor europene şi înființarea Camerelor 
de comerț şi industrie constituie de asemenea un progres neprețuit moştenit din 
timpul domniei lui Cuza Vodă. După înlăturarea lui Cuza, votarea Constituţiei din 
1866 şi preluarea domniei de către Carol I care a continuat opera de modernizare 
a economiei românești [13, 14], acesta reuşeşte să desprindă România definitiv 
de sistemul economic otoman. Corpurile legiuitoare de la Bucureşti au votat Legea 
pentru înființarea unui nou sistem monetar şi pentru fabricarea monedelor 
naționale, unitatea monetară fiind leul. Modernizarea transporturilor în România 
a fost posibilă începând cu construirea de linii ferate prin intermediul unor 
concesiuni acordate de stat unor societăţi de construcții feroviare străine. Pe timpul 
lui Alexandru loan Cuza, în anul 1865, s-a încheiat convenţia ca Societatea 
J. Samiforth şi G. Barcalay din Londra să construiască calea ferată Bucureşti— 
Giurgiu (67,5 km), inaugurată la 31 octombrie 1869. Concesiunea Stransberg 
(Germania) s-a încheiat la 21 septembrie/3 octombrie 1868 prin Decret Domnesc, 
contractul durând până în 1871, concretizată prin intrarea provizorie în funcțiune 
a liniei ferate Roman-Tecuci-Galaţi-Brăila-Buzău-Ploieşti-Bucureşti, ulterior 
ajungându-se la Pitești. Prima convenţie comercială şi de navigaţie a fost încheiată 
cu Austro-Ungaria. Urmează convențiile cu Germania, Anglia, Franţa, Italia etc. 
Se remarcă măsurile luate de guvernul liberal condus de I. C. Brătianu (1876-1888) 
pentru protejarea industriei românești: tariful vamal din 17 mai 1886; legea din 1887, 
Măsuri generale pentru a veni în ajutorul industriei naţionale. Ritmul de dezvoltare 
a industriei autohtone a cunoscut o creştere rapidă, în special, în sectoarele alimentar, 
forestier şi cel extractiv. Crește spectaculos extracția şi prelucrarea petrolului. 
Se fac progrese mai mici privind îmbunătăţirea tehnicii agricole și a stării ţăranului, 
ridicarea nivelului de cultură a poporului şi îngrijirea sănătății maselor. 

„9.2.2. PERIOADA DE MATURIZARE A 
INVAȚAMANTULUI TEHNIC ROMANESC (1881-1948) 


La 14 martie 1881 România s-a proclamat Regat şi la 10 mai, același an, 
Carol I a fost încoronat ca Rege al României. A fost de bun augur ca, între aceste 
două date importante din istoria poporului român, în ziua de 1 aprilie 1881, 
direcțiunea Şcolii de Poduri și Şosele să fie încredinţată inginerului Gheorghe 1. 
Duca, omul care a îndrumat-o, a dezvoltat-o şi a ridicat-o la nivelul şcolilor din 
Europa de Vest pentru acest domeniu. 

Gheorghe I. Duca (1847-1899) (Fig. 9.6) a fost 
absolvent al Şcolii Centrale de Artă şi Manufacturi din 
Paris în anul 1869 (vezi detalii în Capitolul 10). Înainte de 
instalarea lui Gheorghe I. Duca în calitate de director, 
starea Şcolii de Poduri și Şosele era următoarea: erau 29 de 
cursanţi şi școala trebuia să producă ingineri de poduri şi 
şosele, ingineri de căi ferate, ingineri de construcții şi 
geniu industrial, ingineri de mine şi metalurgie; se făceau 
puţine desene și proiecte; lipsea practica la lucrări de 
inginerie pe timp de vară; modul de învățământ şi organizarea interioară lăsau 
de dorit; la admitere erau primite elemente puţin pregătite pentru a înţelege și a 
urma cu folos cursurile predate (de exemplu, în Franța, candidații pentru admiterea 
în şcolile tehnice, pe lângă bacalaureat, aveau nevoie de încă un an de matematici, 
fizică şi chimie); din cauza multor cursuri (pentru inginerul „universal”) materiile 
erau predate în mod superficial (ştiind că o cunoştinţă superficială este mult mai 
vătămătoare decât o ignoranță — „când cineva nu ştie el tace şi caută să înveţe, când 
cineva crede că ştie neavând cunoştinţă de ignoranța sa, el comite cu siguranță 
greşelile cele mai stranii şi e mult mai greu să rectifici cunoștința greşită decât de a 
dobândi cunoştinţe noi” spunea Gh. I. Duca); profesorii erau puţini şi revenea câte 
unul la patru-cinci cursuri, încât acestea nu se puteau ţine cu toată competența 
(în străinătate fiecare curs era predat de un profesor); practica se făcea în birouri, 
deseori elevii făcând pe copiştii;, disciplina elevilor lăsa cu totul de dorit (urmau 
cursurile după bunul plac, nu luau notițe, nu se prezentau la examene și obțineau 
amânări după voinţa lor, erau elevi în anul IV de studiu şi nu promovaseră 
examene din anul I). 

În anul 1881 s-a schimbat numele școlii în Școala Naţională de Poduri și 
Șosele şi, simțindu-se nevoia de specializare, s-au gândit programe ale cursurilor 
care cuprindeau o temeinică pregătire ştiinţifică (matematică, fizică, chimie), 
cursuri de specialitate și aplicaţii practice necesare inginerului, în general, şi 
inginerului constructor de poduri şi şosele, în special. Astfel, Gh. I. Duca aplică 
două principii: — renunţă la ideea de „a forma ingineri universali”, organizând 
şcoala pentru „a forma ingineri pentru serviciile publice ale Statului” şi căutând 
să primească la şcoală numai dintre candidații cei foarte bine pregătiți. Pentru 


Fig. 9.6. Gheorghe I. Duca. 

a realiza această ultimă cerință, în toamna anului 1881 înființează Diviziunea 
preparatoare, în care s-au predat: aritmetica raţionată, geometria elementară, algebra 
elementară şi superioară, trigonometria rectilinie şi geometria analitică. Gheorghe 1. 
Duca a introdus următorul program (plan de învățământ): Anul I: Calcul diferențial 
şi integral; Stereotomia; Fizică; Chimie; Topografie; Mineralogie; Geologie; Desen. 
Anul II: Mecanică raţionată; Construcţii civile; Drumuri; Metalurgie; Fizică 
industrială; Statică grafică, Desen. Anul III: Rezistenţa materialelor, Poduri; 
Construcţii civile; Drumuri de fier; Maşini; Statică grafică, Hidraulică; Proiecte. 
Anul IV: Drumuri de fier, Rezistenţa materialelor; Hidraulică; Navigaţii;, Poduri; 
Motori cu aburi; Economie politică; Drept administrativ; Proiecte. În anul 1882, 
corpul profesoral al Şcolii Naţionale de Poduri şi Şosele din Bucureşti era format 
din: Gheorghe I. Duca, Mihail Capuţineanu, I. B. Cantacuzino, Emanuel Bacaloglu, 
Constantin Mănescu, Constantin Bottea, Petre S. Aurelian, Grigore Cerchez, 
George Kirillov, Alfonso O. Saligny, Constantin Mironescu, Dimitrie Matok, Spiru 
Haret, David Emmanuel, Alexandru Duperrex, Nicu Cerchez (înlocuit cu Luigi 
Giulini) şi Aurel Mănescu. În scopul câştigării de timp pentru cursurile tehnice, 
în anii următori s-au introdus în anul preparator fizica elementară şi chimia 
elementară. La început lucrările de desen şi proiectele erau urmărite de aproape de 
profesori şi de director. Începând cu anul 1887, un profesor avea spre încredințare 
desenele și proiectele anilor I-IV (lucru posibil deoarece școala avea puţini cursanți). 
În timpul verii, elevii anului I făceau practică de topografie, iar elevii anilor II, HI 
şi IV făceau practică la lucrări aplicative de inginerie pentru linii ferate în studiu și 
în construcții. 

La 25 ianuarie 1882, prin decretul nr. 173, Societatea Politehnică a fost 
recunoscută de „utilitate publică”, statutele societăţii urmând să fie publicate în 
Monitorul Oficial (vezi Capitolul 8 „Istoria societăţilor inginereşti”). 

În anul 1884, corpul profesoral al şcolii este puţin schimbat faţă de cel din 
1882: Constantin Istrati este numit profesor la 20 septembrie 1883 în locul lui 
Emanuel Bacaloglu care se retrage la Secţia de Ştiinţe a Universităţii din Bucureşti, 
iar căpitanul Constantin Coandă este numit repetitor de cursuri în locul lui Aureliu 
Mănescu, demisionat. Prin legea din 31 decembrie 1885 în Şcoala Naţională de 
Poduri și Șosele s-au introdus cursuri militare, viitorii ingineri căpătând gradul de 
sublocotenenți în Arma Geniului. În anul 1885 Constantin Mănescu (1850-1937) 
publică Formulele de rezistență ale lui Winkler bazate pe experienţele lui Wohler, 
deosebit de utile elevilor Școlii Naţionale de Poduri şi Şosele. Gheorghe I. Duca îi 
aduce la Școala Naţională de Poduri şi Şosele pe viitorii generali Constantin 
Herjeu, N. Hiotu, loan Culcer şi P. Vasiliu-Năsturel. Creează posturi de repetitori 
de cursuri şi îi aduce pe N. Cerchez şi N. Herjeu, numiţi ulterior profesori. Datorită 
corpului profesoral de elită, selectării foarte bune a viitorilor studenţi la admitere 
şi măsurilor disciplinare pentru elevi, Şcoala Naţională de Poduri și Șosele 
pe timpul lui Gheorghe I. Duca a avut rezultate strălucite. Gheorghe I. Duca a 
luptat pentru înzestrarea școlii cu un local propriu. La insistenţele lui Gh. I. Duca, 

primul ministru I. C. Brătianu trece prin parlament legea din 5 iulie 1884 prin care 
se acordă credit de 800.000 lei pentru un local propriu al şcolii. Clădirea şcolii 
este construită la intersecţia dintre Strada Polizu şi Calea Griviței (Fig. 9.7). 
În octombrie 1886 noul local (Corpul A) al Şcolii Naţionale de Poduri şi Şosele 
este inaugurat în prezența Regelui Carol I. Clădirea avea două etaje (Corpul A de 
astăzi, fără etajul trei) şi, pentru început, primul etaj este destinat procesului 
de învățământ, iar al doilea etaj a fost repartizat căminului pentru elevii interni. 


Fig. 9.7. Clădirea Şcolii Naţionale de Poduri şi Şosele din Bucureşti inaugurată în anul 1886. 


La 30 septembrie 1886 sunt numiţi patru profesori pentru cursurile militare 
(căpitanii: Herjeu, Hiotu, Culcer şi Vasiliu-Năsturel). În acelaşi an (1886) a luat 
ființă primul Laborator de cercetare a materialelor înființat de profesorul Alfons 
Oscar Saligny, având caracter de laborator de analize. La 1 aprilie 1888, Gheorghe 
I. Duca a fost numit director general la Direcţia Generală a Căilor Ferate Române, 
creată în acel an. În locul lui Gheorghe I. Duca, la 1 aprilie 1888, a fost numit ca 
director al Școlii Naţionale de Poduri şi Şosele, Scarlat Vârnav. Acesta a fost 
absolvent al Școlii Centrale de Artă şi Manufactură din Paris. A continuat opera 
începută de Gh. I. Duca. Astfel, măreşte localul şcolii prin noi clădiri, dezvoltă 
laboratoarele şi muzeul, îmbogățește biblioteca prin donaţii (în special), înființează 
atelierul pentru repararea instrumentelor tehnice. Observând că a apărut nevoia de 
ingineri mecanici introduce cursul de mașini. Realizarea esenţială a lui Scarlat 
Vârnav, ca director al Şcolii Naţionale de Poduri şi Şosele, a fost acela de punere 
pe picior de egalitate a acesteia cu marile şcoli din străinătate. Astfel, prin decretul 

nr. 3124 din 15 noiembrie 1890, prin care s-a recunoscut absolvenţilor cu diplomă 
ai Şcolii Naţionale de Poduri şi Șosele dreptul de a fi admişi în Corpul Tehnic al 
Statului cu gradul de ingineri ordinari clasa a III-a, la fel ca absolvenţii marilor 
şcoli din străinătate, prestigiul şcolii româneşti de inginerie devenise de notorietate 
europeană. Acest drept a fost câștigat deoarece: în învățământul de ingineri din 
România au fost promovate noile cuceriri ale ştiinţei și tehnicii în plan european și 
național; programul de învățământ s-a perfecționat în permanență, legându-l mai 
organic de practică, iar studenții au participat nemijlocit prin practica efectuată la 
marile construcții efectuate spre sfârşitul secolului al XIX-lea; a fost instituit şi 
aplicat un nou statut al corpului didactic, stabilindu-se principii noi și mai 
judicioase de selecționare, promovare și salarizare, prin aceasta înlăturându-se 
instabilitatea, inegalitatea şi animozitatea care stăruiau între membrii corpului 
didactic; progresul s-a simţit în permanenţă, la conducerea şcolii aflându-se 
directori care respectau măsurile bune ale predecesorilor lor şi care căutau noi căi 
pentru perfecţionarea activității şcolii. Una dintre măsurile salutare ale directorului 
Scarlat Vârnav a fost aceea de a nu admite ca bază de prezentare la admiterea în 
şcoală decât bacalaureatul, ridicând nivelul cultural al absolvenţilor şcolii. În anul 
1889, directorul Vârnav a publicat pentru prima dată programul dezvoltat al 
cursurilor şcolii, care avea 286 pagini, din care rezultă că Şcoala Naţională de 
Poduri şi Şosele atinsese înălțimea programelor școlilor similare din străinătate. 
Scarlat Vârnav intră în politică şi, conform tradiţiei, se retrage din învăţământ. 

La 1 ianuarie 1892 este numit director al Şcolii Naţionale de Poduri şi Şosele 
Constantin Sturza, absolvent al Şcolii Centrale de Arte şi Manufactură din Paris, 
care lucrase în domeniul construcțiilor de căi ferate. Constantin Sturza conduce 
şcoala după principiile predecesorilor săi Gh. I. Duca şi Scarlat Vârnav, luând 
unele măsuri care au ridicat nivelul acesteia, ca: accentuarea exigenţei pentru 
cererile de amânare a unui examen de către elevi, ţinând seama de prezenţa la 
lecțiile pregătitoare; menţinerea muzeului şi laboratoarelor în pas cu progresele 
ştiinţei, trimițând profesorii de fizică şi chimie în străinătate în unități similare 
pentru informare; trimiterea profesorilor la diferite congrese ţinute în străinătate, 
în domeniul lor de activitate; schimbarea condiţiilor pentru obţinerea gradului 
de sublocotenent la terminarea şcolii, acordarea de burse elevilor şcolii de către 
Academia Română din fondul Adamachi; introducerea coeficienţilor pe cursuri 
(ținând seama de dificultatea acestora) şi efectuarea de medii ponderate; încurajarea 
profesorilor pentru scrierea de cursuri (de exemplu, Constantin Mănescu publică 
în 1893 un Curs de mecanică aplicată la rezistența materialelor şi stabilitatea 
construcţiilor). 

La 15 noiembrie 1896, ministrul Lucrărilor Publice, Constantin Stoicescu, 
numește o comisie compusă din Constantin Sturza, Anghel Saligny, Ion B. 
Cantacuzino, Constantin Mironescu şi Elie Radu, care să elaboreze o lege şi un 
regulament pentru Școala Naţională de Poduri și Şosele, comisie pe care următorul 
ministru I. I. C. Brătianu, o completează și cu Gheorghe I. Duca, P. S. Aurelian și 

Constantin Mănescu. Proiectul de lege elaborat a fost trimis Ministerului Lucrărilor 
Publice la 10 ianuarie 1898. Prin acest proiect de lege se consacra starea în care se 
găsea Şcoala, propunându-se mici inovaţiuni. Se menţine hotărârea luată prin 
Decretul nr. 3124 din 15 noiembrie 1892 ca pentru echivalarea diplomelor din 
străinătate eliberate de şcolile de ingineri mecanici, ingineri de mine etc., să fie 
suficient avizul juriului de profesori de la Şcoala Naţională de Poduri şi Șosele. 
În anii 1893 și 1894 s-au organizat la nivel înalt laboratoarele de chimie şi de 
electricitate. De asemenea, s-a întărit pregătirea militară. În anul 1896 s-au dat în 
funcțiune noi clădiri ale Şcolii, corpul B (cu o suprafaţă desfășurată de 880 m”) 
şi corpul K (cu o suprafaţă desfăşurată de 970 m”). În același an au fost numiţi noi 
repetitori de cursuri și ajutoare pentru prepararea cursurilor. 

Prin Decretul nr. 1097 din 23 martie 1898 a fost promulgată Legea asupra 
învățământului secundar și superior, ministru al Instrucţiunilor Publice şi Cultelor 
fiind Spiru Haret. Şcoala Naţională de Poduri și Șosele depindea de Ministerul 
Lucrărilor Publice. Pentru Şcoala Naţională de Poduri şi Şosele această lege a avut 
influenţe benefice: liceul a fost stabilit la 8 clase, cu două secţii, clasică şi reală 
(primele patru clase reprezentau gimnaziul); ocuparea posturilor în universităţi se 
făcea prin concurs; rectorii şi decanii erau numiți prin decret pe timp limitat (trei 
ani, pentru rector, fiind numit dintre trei persoane alese de Consiliul Universitar şi 
doi ani, pentru decan, fiind numit dintre trei persoane, alese de Consiliul Facultăţii). 
Directorul Constantin Sturza a decedat la începutul lunii iulie 1899, direcţiunea 
şcolii fiind încredinţată lui Grigore Cerchez până la 12 august 1899, când este 
numit director Constantin M. Mironescu, care rămâne în continuare membru al 
Consiliului Tehnic Superior cu toate drepturile şi prerogativele acestei funcții. 

În anul 1899 Corpul Didactic al Şcolii Naţionale de Poduri şi Şosele era 
format din: Constantin M. Mironescu, Mihail Capuţineanu, Anghel Saligny, 
Constantin Mănescu, Constantin Botez, Mihail M. Romniceanu, Grigore Cerchez, 
George Kirillov, Alfonso O. Saligny, loan Boiulescu, Spiru Haret, David 
Emmanuel, Nicu Cerchez, Dionisie Many, Nicolae Herjeu, Teodor Dragu, I. B. 
Cantacuzino, Hermann Schlawe, Alexandru Duperrex și Christea Staicovici; la 
Şcoala de Conductori de Poduri și Șosele erau profesorii: Emil Balaban, Elie Radu, 
Nicolae Zanne și luliu Zanne; ca repetitori de cursuri au fost: Dimitrie Zassinca, 
Alexandru Davidescu, Iacob Papadopol și Nestor Ureche; iar profesori la cursurile 
militare au fost: colonel P. Vasiliu-Năsturel, locotenent-colonel N. Săulescu, maior 
Eracle Pretorian şi căpitan C. Pârâianu. La data de 7 august 1899 s-a stins din viaţă, 
prematur, Gheorghe I. Duca, acesta fiind încă profesor la cursul de căi ferate. În 
locul lui Gh. I. Duca este adus ca profesor de căi ferate Mihail M. Romniceanu. 

Constantin M. Mironescu a preluat conducerea Școlii Naţionale de Poduri şi 
Şosele în vremuri grele, pe timpul crizei de la începutul secolului XX. I s-a cerut 
scoaterea la pensie, eliminarea unor posturi de profesori și funcționari, reduceri 
de laboratoare etc. S-a desființat Şcoala de Conductori de Poduri și Şosele. 
Cu toate acestea, Școala a fost condusă cu rezultate foarte bune. Se înființează 

cursul de Edilitate (Edilitate și Procedee Generale de Construcţii) pe care îl ţine 
Elie Radu. Cursul de proiecte încredinţat unui singur profesor este distribuit la trei 
profesori, asigurându-se un control mai eficace. S-au introdus cursurile de 
Electricitate şi Petrol. Elevii au fost trimişi pentru practică la fabrici şi instalații 
petroliere şi industriale, unde unii dintre ei și-au găsit mai târziu locuri de muncă. 
Numărul burselor a fost redus de la 40 la 20. O parte dintre ele au fost lăsate 
primilor clasificați în fiecare clasă, iar restul este dat celor cu acte de pauperitate cu 
media peste 16,50 în anul precedent. Absolvenţii negăsindu-şi ocupaţii inginerești, 
scade numărul candidaţilor la admitere, ajungând ca timp de patru ani școala să dea 
puţini ingineri (Tabelul 9.2). 


Tabelul 9.2 
Evoluţia numărului de absolvenţi ai Școlii Naţionale de Poduri şi Șosele în perioada 1906-1909 
Anul (Seria) 1906 1907 1908 1909 
Numărul de absolvenţi 9 8 9 9 


După anul 1909 numărul de absolvenţi începe să crească, revenind la normal. 
Situaţia creată provoacă formarea unei comisii formată din C. Mironescu, A. Saligny 
şi N. Herjeu (în anul 1901), care propune următoarele măsuri: la admiterea în anul I 
să se poată prezenta numai elevii din anul preparator pe baza notelor de la 
examenele orale, tezelor şi a unor examene de la sfârşitul anului; să se extindă 
programul de la Diviziunea preparatoare; în primii doi ani de şcoală să se predea 
cursuri comune, iar în ultimii doi ani cursurile pe specialități; se prevăd trei 
specialități: ingineri constructori şi arhitecţi; ingineri mecanici şi electricieni; 
ingineri de mine şi industriali. Comisia îşi exprimă părerea că nu se poate împinge 
mai departe specializarea, care trebuie să urmeze calea modificărilor progresive, 
care să aibă suportul material. 

În anul 1904, directorul Şcolii, C. Mironescu, cere Ministerului Lucrărilor 
Publice să fie trimis în străinătate pentru a studia starea actuală a învățământului 
în diferite şcoli de prestigiu. Constantin Mironescu vizitează școli superioare 
tehnice din Italia, Elveţia, Franţa, Belgia, Germania şi Austro-Ungaria, prezentând 
un raport Ministerului Lucrărilor Publice. În raport el face propuneri pentru 
reorganizarea Şcolii. Astfel, se propune ca primii doi ani să fie comuni, iar ultimii 
doi ani să se împartă în două secţiuni: o secțiune de ingineri constructori și 
arhitecți şi o secțiune de ingineri mecanici şi industriali, fără a se pune problema 
schimbării bazelor pe care să afla Şcoala Naţională de Poduri și Șosele. Se prezintă 
programele şi modul în care se completează instalaţiile existente. Se cere înfiinţarea 
posturilor de asistenţi care să-i ajute pe profesori şi, eventual, să-i înlocuiască 
atunci când nu pot veni la curs. Ministerul Lucrărilor Publice pune din nou problema, 
după patru ani, în 1908, a împărțirii Şcolii Naţionale de Poduri și $Şosele 
pe secţiuni, numind o comisie compusă din C. Mironescu, L. Mrazec, E. Radu, 
I. Ionescu, Anghel Saligny, N. Herjeu şi T. Dragu, care la 12 decembrie 1908 

ajunge la concluziile următoare: să se formeze două secţiuni, una de căi de 
comunicaţie și edilitare și alta de mecanică şi petrol, cu doi ani comuni și doi ani de 
specializare; să se acorde pentru această acţiune un credit de 1.200.000 lei şi un 
spor bugetar anual de 115.000 lei. Se înaintează programul cursurilor în această 
ipoteză de bifurcare. Cum fondurile solicitate nu au fost alocate de minister Şcoala 
a rămas în vechea structură. Cu toate acestea, fără un suport financiar deosebit, s-au 
putut deschide elevilor noi orizonturi prin introducerea de cursuri industriale, de 
electrotehnică, de petrol, de edilitare etc., care, însă, au încărcat programul elevilor. 
Pentru a reveni oarecum la normal, s-au înființat cursuri obligatorii pentru unii 
elevi şi neobligatorii pentru alții. 

Prin Decretul nr. 2869 din 19 iulie 1906 (publicat în Monitorul Oficial, 
nr. 101 din 2/15 august 1906) s-a aprobat Regulamentul Școlii Naţionale de Poduri 
și Șosele care, printre altele, prevedea: Şcoala să fie pusă sub autoritatea Ministerului 
Lucrărilor Publice, fiind administrată de directorul Şcolii; învăţământul Școlii să 
fie gratuit, absolvenţii fiind obligați să slujească statul timp de cinci ani, după 
absolvire; instrucţiunea să fie dată prin profesori numiți prin decret la propunerea 
Ministerului Lucrărilor Publice; instrucţiunea să cuprindă învățământul teoretic şi 
învățământul practic; nota de merit, pe baza căreia se făcea promovarea unui curs, 
să se obțină adăugând la nota examenului general, media notelor la examenele parțiale 
şi media notelor la acel curs și împărțind suma la trei; notele la „interogațiile” 
făcute de profesorii repetitori şi notele la lucrările de laborator să fie socotite ca note 
de examen parţial, dar cu coeficientul 2; diferitele cursuri să aibă coeficienți diferiți, 
între 2 şi 4; la formarea mediei generale să se ia în considerare o notă pentru caiete 
şi o alta pentru purtare şi „asiduitate”, să se admită o singură corigenţă; să nu se 
admită corigenţe în anul preparator; Şcoala să elibereze diploma de inginer în cazul 
când absolventul avea media generală peste 15,50 şi certificat de capacitate dacă 
absolventul avea media generală peste 14,00; frecvenţa să fie obligatorie; pentru absenţe 
nemotivate echivalente cu o lună, elevul să fie şters din analele şcolii; lucrările de 
proiecte, desene, exerciții, memorii să fie executate în interiorul şcolii ş.a.m.d. 

În 1907 s-a reînființat Şcoala de Conductori, independentă de Şcoala Naţională 
de Poduri şi Şosele. 

Din anul 1907 până în anul 1914 au mai fost numiţi ca profesori: Andrei 
Ioachimescu pentru Mecanică raţională (în 1908); Gheorghe Murgoci pentru 
Geologie şi mineralogie şi Petre Zahariade pentru Navigaţie interioară și maritimă 
(în 1909); Constantin Buşilă pentru Lucrări grafice, Juliu Zanne pentru Drumuri şi 
Dionisie Germani pentru Hidraulică şi motoare hidraulice (în 1910); Traian 
Lalescu pentru Geometrie analitică, Alexandru Davidescu pentru Construcţia 
oraşelor, îmbunătăţiri funciare şi maşini hidraulice, Jon Ionescu (Bizep) pentru 
Poduri şi Grigore Stratilescu pentru Căi ferate (în 1911), Eugeniu Ștefănescu 
pentru Drumuri şi Mircea E. Radu pentru Aplicaţii grafice şi Rezistenţa 
materialelor (în 1912), Jon Arapu pentru Fizică industrială (în 1914), Jon Teodor 
pentru Statică grafică şi Beton armat şi Gheorghe M. Filipescu pentru Rezistenţa 

materialelor (în 1915). Pentru conferințe au fost numiţi: Alexandru Zahariade 
pentru Maşini şi maşini cu abur și Dionisie Germani pentru Aplicațiuni şi proiecte 
de hidraulică (în 1915). Ca asistenţi au fost numiţi: Ștefan N. Mirea pentru 
Aplicaţii ale staticii grafice şi Rezistenţa materialelor (în 1910); Eugeniu 
Ștefănescu pentru Drumuri (în 1911) şi Mircea E. Radu pentru Aplicaţii ale staticii 
grafice şi Rezistența materialelor (în 1912); Nicolae Jliescu-Brânceni pentru Desen 
(în 1915). În anul 1912 Anghel Saligny a fost numit profesor emerit al Şcolii 
Naţionale de Poduri şi Şosele, acordându-se pentru prima dată o asemenea 
distincție. La 25 iunie 1914, Constantin Angelescu, ministrul Lucrărilor Publice, 
pe atunci, numeşte o comisie formată din Constantin Mironescu (directorul Şcolii), 
P. Zahariade, Nicolae Vasilescu-Karpen, Gh. Țiţeica, D. Emmanuel, L. Mrazec, 
N. Coculescu, Anghel Saligny, T. Dragu, E. Balaban şi Traian Lalescu, care să 
lucreze sub președinția ministrului la un proiect de organizare a Şcolii Naţionale de 
Poduri şi Şosele. În iulie 1914 este înaintat ministrului un proiect care stipula că în 
locul Şcolii Naţionale de Poduri şi Şosele să se înființeze Şcoala Politehnică, 
prevăzându-se ca: elevii să devină studenți, să fie o oarecare elasticitate în 
terminarea studiilor; să se introducă proiecte de diplomă; să se instituie un Consiliu 
de Direcţie; să existe două secţiuni de specializare. 

În timpul directoratului lui Constantin Mironescu s-au publicat primele 
anuare ale Şcolii Naţionale de Poduri şi Şosele, unul pe anii 1903—1904 şi altul pe 
anii 1905-1906, cu ajutorul cărora lumea era informată despre ceea ce făcea Şcoala. 
Aceste anuare cuprindeau: regulamentele şcolii; ordinele interioare; programele; 
listele profesorilor şi lista absolvenţilor. Directorul C. Mironescu a demisionat la 
l aprilie 1915 pentru a se pensiona. La aceeaşi dată, profesorul Emil Balaban, 
absolvent al Facultăţii de Ştiinţe, Universitatea din Bucureşti, şi al Şcolii Naţionale 
de Poduri şi Şosele din Paris (1880-1884), a fost numit director al Şcolii Naţionale 
de Poduri şi Şosele din Bucureşti. La 21 aprilie 1915, ministrul Lucrărilor Publice, 
Constantin Angelescu, prin decretul nr. 1132, aprobă Regulamentul pentru numirea 
profesorilor titulari la Şcoala Naţională de Poduri şi Şosele, care prevedea: obligaţia 
candidaților la un post de profesor de a-şi însoți cererile lor cu un curriculum, 
arătând titlurile şi lucrările în baza cărora solicită acea catedră; o comisie formată 
din trei profesori, delegată de Consiliul profesoral, cerceta titlurile şi lucrările 
candidaților, iar apoi prezenta Consiliului profesoral un raport amănunțit pe baza 
căruia Consiliul făcea recomandarea; ministrul nu putea trece peste avizul Consiliului 
profesoral, pentru a numi pe altcineva; dacă nu era aprobat cel recomandat de 
Consiliul profesoral, concursul se relua şi urma să aibă loc în faţa unei comisii 
formate din şase profesori (patru numiţi de Consiliul profesoral şi doi numiţi de 
ministru) care, pe lângă titluri şi lucrări, supunea candidaţii la un colocviu şi două 
lecții orale; noua recomandare, făcută de majoritate (formată din jumătate plus doi) 
era obligatorie pentru ministru. Pe baza Regulamentului din 21 aprilie 1915, în anul 
1916 sunt numiţi ca profesori: Ion Arapu pentru Fizică industrială, Ion Teodor 
pentru Statică şi beton armat şi Aurel Ianovici pentru Poduri. În anul 1917 este 
numit profesor G. Filipescu pentru Rezistența materialelor. 

Emil Balaban a funcţionat ca director al Şcolii Naţionale de Poduri şi Șosele 
din Bucureşti în timpuri dificile: perioada Primului Război Mondial şi în timpul 
stării de dezorganizare de după război. Astfel, în 1915 a luat măsurile impuse 
pentru a păstra ordinea şi disciplina necesare pentru a se obține o educaţie tehnică; 
în 1916, când elevii erau plecaţi să-şi facă datoria către ţară, nu s-au deschis decât 
cursurile anului preparator, cu elevi având etatea sub 21 ani. Profesorul Emil 
Balaban, în ciuda sănătății precare, s-a refugiat la Iaşi, unde şi-a dat concursul, în 
special în cadrul Direcţiunii Generale a Muniţiilor. În primăvara anului 1918, când 
se prevedea încheierea păcii, Emil Balaban se ocupa de strângerea elevilor Şcolii 
Naţionale de Poduri şi Şosele şi de găsirea unor localuri pentru a relua cursurile. 
Astfel, la Iaşi, la Palatul Administrativ, a găsit o cameră unde s-au început cursurile 
anului IV; apoi, la Şcoala primară din Strada Lazăr a asigurat spațiile pentru 
cursurile anilor I, II şi III, iar, ulterior, câteva camere de la Facultatea de Medicină 
şi Şcoala primară din Strada Elena Doamna au asigurat spaţii pentru cursurile 
anului preparator. Parlamentul de la laşi schimbase legea pensionării: Emil 
Balaban a fost scos la pensie la 1 octombrie 1919, iar în 20 februarie 1920 
profesorul Nicolae Vasilescu-Karpen a fost numit director (între 1 octombrie 1919 
şi 20 februarie direcţia a fost încredinţată profesorului Grigore Cerkez). Cursurile 
ținute la laşi încetează la 1 septembrie 1918 şi se redeschid la Bucureşti în 
octombrie 1918, când s-au ţinut şi noi examene de admitere în anul preparator. 
Începând cu toamna anului 1919, Şcoala Naţională de Poduri şi Şosele a putut să-și 
reia activitatea normală. 

La sfârşitul Primului Război Mondial, în urma Păcii de la Paris, România 
se întregeşte cu provinciile româneşti Basarabia, Bucovina, Banat, Ardeal, Crişana 
şi Maramureş, care înainte de război aparțineau altor imperii. Prin aceasta au apărut 
probleme noi cu elevii-ingineri din provinciile alipite României care urmaseră 
înainte de război şcolile din teritoriile aparținând Puterilor Centrale (Germania 
şi Austro-Ungaria) pe care nu le terminaseră (cazul celor din Transilvania, Banat şi 
Bucovina). Acestora li se permite să-şi continue studiile la Şcoala Naţională 
de Poduri şi Şosele din Bucureşti. De asemenea, în Basarabia erau elevi-ingineri 
care urmaseră şcoli tehnice din Rusia, spre exemplu, studii de inginerie la Harkov. 
Printre aceştia se afla şi o studentă (Elena Gonţa). S-a discutat în Consiliul 
profesoral şi admiterea fetelor la Şcoala Naţională de Poduri şi Şosele din 
Bucureşti. Astfel, în 3 martie 1919, Consiliul profesoral al Şcolii Naţionale 
de Poduri şi Şosele din Bucureşti decide: „Să se admită principiul ca la intrarea în 
Şcoală candidaţii de sex feminin să fie luaţi în considerare în acelaşi condițiuni şi 
cu aceleaşi drepturi, ca şi candidaţii masculini”. Anul 1919 deschide, deci, porțile 
Şcolii Naţionale de Poduri şi Şosele şi pentru eleve-inginer. În anul 1919-1920, 
Şcoala Naţională de Poduri şi Şosele a continuat să funcţioneze pe bazele vechi, 
dinainte de război. În 1919 au fost numiţi şapte asistenţi suplinitori şi doi profesori 
suplinitori. 

Profesorul Nicolae Vasilescu-Karpen (Fig. 9.8), 
directorul Şcolii Naţionale de Poduri şi Şosele din 
10 februarie 1920, a urmat cursurile Şcolii Naţionale 
de Poduri şi Şosele din Bucureşti (1887-1891), 
Şcolii Superioare de Electricitate din Paris (absolvită 
în 1900, în paralel devenind şi licenţiat în ştiinţele 
fizice la Universitatea din Paris în 1902 — vezi 
Capitolul 10). Profesorul Nicolae Vasilescu-Karpen 
are ca primă preocupare elaborarea proiectului de lege 
pentru transformarea Şcolii Naţionale de Poduri şi 
Şosele în Şcoala Politehnică, ceea ce se şi realizează 
prin Decretul-Lege din 10 iunie 1920, dat de Regele 
Ferdinand I. Astfel, din octombrie 1920, s-au deschis cursurile Școlii Politehnice 
din Bucureşti, rămânând să continue programul Şcolii Naţionale de Poduri şi Șosele 
numai elevii din anii III şi IV, ceilalți fiind repartizaţi, ţinând seama de cererile lor, 
la secţiunile Şcolii Politehnice din Bucureşti. 

Numărul de absolvenţi ai Școlii Naţionale de Poduri şi Şosele din Bucureşti în 
perioada 1882-1923, este prezentat în Tabelul 9.3. Se observă că exista o exigență 
remarcabilă pentru obţinerea titlului de inginer. Aproximativ în jur de o treime dintre 
cei care terminau cursurile obțineau titlul de inginer în anul respectiv. 


Fig. 9.8. Nicolae Vasilescu-Karpen. 


Tabelul 9.3 
Numărul de absolvenţi ai Şcolii Naţionale de Poduri şi Şosele din Bucureşti, 
în perioada 1882-1923 


mac 1882 | 1883 | 1884 | 1885 | 1886 | 1887 | 1888 | 1889 | 1890 | 1891 | 1892 | 1893 | 1894 | 1895 
Mees 4 4 6 6 4 10 14 9 10 10 12 14 18 9 

absolvenți 

ei 1896 | 1897 | 1898 | 1899 | 1900 | 1901 | 1902 | 1903 | 1904 | 1905 | 1906 | 1907 | 1908 | 1909 
Ness 20 10 14 19 17 18 14 18 22 15 9 8 8 10 
absolvenţi 

aci 1910 | 1911 | 1912 | 1913 | 1914 | 1915 | 1916 | 1917 | 1918 | 1919 | 1920 | 1921 | 1922 | 1923 
ÎN dee, e 13 10 11 24 20 19 29 0 6 41 21 22 0 0 

absolvenţi 


Din dorința de a se extinde învățământul universitar către aplicaţii, la Universitatea 
din laşi, în 10 martie 1906, la Facultatea de Ştiinţe s-a înființat Catedra de chimie 
agricolă, condusă de chimistul H. Vasiliu, catedră care va sta la originea dezvoltării 
învățământului superior agronomic din laşi. Din iniţiativa profesorului Dragomir 
Hurmuzescu (1865-1954) la aceeaşi universitate, la 1 noiembrie 1910 a început să 
funcţioneze oficial Școala de Electricitate Industrială, pe lângă Facultatea de Ştiinţe. 
În anul 1912, Şcoala de Electricitate Industrială de la Iaşi devine prin lege Institut 
Electrotehnic. Astfel, anul 1912 este considerat începutul istoriei învățământului 
superior tehnic de electrotehnică în România. La 7 noiembrie 1912, prin Regulamentul 
Facultăţii de Ştiinţă a Universităţii din laşi s-a înființat Secţia de Ştiinţe Agricole a 
Universităţii din laşi, care în anul 1933 s-a transformat în Facultatea de Ştiinţe 

Agricole la Universitatea din laşi. Ca atare, pe 7 noiembrie 1912, în urma aprobării 
noului regulament al Facultăţii de Ştiinţe a universității din laşi, se înființează 
învățământul superior electrotehnic, chimic aplicat şi agronomic. În 9 aprilie 1933 
a fost promulgată legea prin care Secţia de Ştiinţe Agricole de pe lângă Facultatea 
de Ştiinţe a Universităţii din laşi se transformă în Facultatea de Ştiinţe Agricole, cu 
sediul la Chişinău. Facultatea de Ştiinţe Agricole a funcționat la Chişinău din 
aprilie 1933 până în decembrie 1938, însă a aparţinut din punct de vedere administrativ 
de Universitatea din laşi. Se aminteşte şi faptul că în 13 februarie 1923 se 
înființează Secţia de Chimie pe lângă Facultatea de Ştiinţe a Universităţii din laşi. 

În aceeaşi perioadă, cu o întârziere nu prea mare, apar specializări pentru 
ingineri de universitate şi la Universitatea din Bucureşti. Astfel, în anul 1906, pe 
lângă Facultatea de Ştiinţe a Universității din Bucureşti, se înființează Institutul de 
Chimie, având specializările: chimie industrială, chimie alimentară şi chimie agricolă. 
În anul 1913, pe lângă Facultatea de Ştiinţe a Universităţii din Bucureşti se creează 
Institutul Electrotehnic Universitar, care a fost condus de profesorul Dragomir 
Hurmuzescu, transferat de la Universitatea din laşi la Universitatea din Bucureşti. 
Acest institut a funcționat până în anul 1938 când a fost asimilat de Politehnica din 
Bucureşti. În anul 1914 se înființează Institutul de Chimie Tehnologică de pe lângă 
Facultatea de Ştiinţe a Universităţii din Bucureşti, care provine, probabil, din 
specializarea chimie industrială a Institutului de Chimie. Institutul de Chimie 
Tehnologică se transformă în anul 1919 în Institutul de Chimie Industrială, condus 
de profesorul Negoiţă Dănăilă (1878-1953). Institutul de Chimie Industrială de pe 
lângă Facultatea de Ştiinţe a Universităţii din Bucureşti, în anul 1938, s-a unit 
cu Secţia Industrială a Şcolii Politehnice din Bucureşti şi a dat naştere Facultăţii de 
Chimie Industrială (din cadrul Politehnicii bucureştene). Profesorul Negoiţă Dănăilă 
a fost primul decan al acestei facultăți, din anul 1938 până în 1945, când a fost pensionat. 

Înainte de Primul Război Mondial, în teritoriile româneşti ocupate de Imperiul 
Austro-Ungar şi de imperiul țarist, ideea unei şcoli politehnice a apărut doar la 
Timişoara. S-a profitat de faptul că Imperiul Austro-Ungar dorea dezvoltarea 
industrială a Banatului, începută din secolul al XVIII-lea, cât şi să dea un motiv de 
satisfacție populaţiei române majoritare. Astfel, la 26 noiembrie 1906, în şedinţa 
Consiliului Municipal se face propunerea de înființare a Politehnicii din Timişoara. 
Această propunere, însoţită de un memoriu, este înaintată Ministerului Instrucțiunii 
Publice de la Budapesta. Acestuia i se recomandă să delege o comisie formată din 
rectorul Politehnicii din Budapesta şi nouă profesori care, împreună cu Primăria din 
Timişoara, să studieze mai aprofundat această problemă. Demersurile sunt reluate 
în anul 1916, dar sunt blocate din cauza Primului Război Mondial. Cu toate acestea, 
la 23 noiembrie 1917 Primăria Timişoarei hotărăşte să cedeze pentru clădirile 
viitoarei Politehnici un teren de 8 ha pe malul stâng al râului Bega şi să amenajeze 
clădirea unei şcoli sau a unei cazărmi pentru funcționarea temporară a Şcolii 
Politehnice din Timişoara. 

Putem spune că Şcoala Naţională de Poduri şi Şosele din Bucureşti nu a fost 
o şcoală cu profil monotehnic, cum îi arată numele, ci a fost o şcoală cu profil 

politehnic, deoarece a pregătit ingineri în diferite specializări, anume, în domeniul 
lucrărilor edilitare, al construcțiilor, al exploatării minelor şi petrolului etc. De fapt, 
aceasta a făcut ca şcoala respectivă să se transforme fără dificultăți în Şcoala 
Politehnică din Bucureşti la sfârşitul deceniului al doilea al secolului XX. La 
sfârşitul Primului Război Mondial a avut loc înfăptuirea Statului Naţional Unitar 
Român (România Mare). În momentul respectiv, mai mult ca oricând, s-a impus 
atât necesitatea dezvoltării activităților ştiinţifice, tehnice şi tehnologice, menite să 
faciliteze înlăturarea distrugerilor războiului şi asigurarea unei dezvoltări economice 
armonioase, cât şi unificarea cadrului organizatoric al creativității ştiinţifice şi 
tehnologice determinante pentru dezvoltarea economică şi culturală a ţării. O bună 
parte din aceste deziderate se vor rezolva începând cu anul 1920, când au luat ființă 
Şcoala Politehnică din Bucureşti şi Şcoala Politehnică din Timişoara. De altfel, 
încă de la numirea sa ca director al Școlii Naţionale de Poduri şi Şosele din 
Bucureşti, la 10 februarie 1920, profesorul Nicolae Vasilescu-Karpen a început lucrul 
pentru elaborarea proiectului de lege care se referea la transformarea Școlii Naţionale 
de Poduri şi Şosele din Bucureşti în Școala Politehnică din Bucureşti. Ca urmare a 
raportului Direcţiunii Şcolii Naţionale de Poduri şi Şosele şi al avizului Corpului 
Profesoral al acestei şcoli, prin Decretul-lege nr. 2521 din 10 iunie 1920 al Regelui 
Ferdinand I al României se aprobă, sub rezerva ratificării ulterioare a Corpurilor 
Legiuitoare, înființarea şi organizarea Şcoalelor Politehnice din România. Scopul îl 
constituie formarea inginerilor şi şcolile politehnice depind de Ministerul 
Lucrărilor Publice. De asemenea, în acelaşi Decret-lege se stipulează că alte şcoli 
se vor înfiinţa şi în alte oraşe ale tării şi vor fi organizate în mod analog cu prima 
şcoală politehnică înființată prin completarea şi transformarea Şcolii Naţionale de 
Poduri şi Şosele din Bucureşti, care devine Școala Politehnică din Bucureşti. 
Decretul menţionat stabileşte cuprinsul învățământului şcolilor politehnice, modul 
de administrare şi conducere a acestora, compoziţia personalului didactic şi 
administrativ (numiri, promovare, activităţile desfăşurate, regulamente disciplinare), 
activitatea elevilor şcolilor (de la recrutare până la primirea diplomelor), examene, 
certificate, diplome, dotarea şcolii (laboratoare, ateliere, instituțiuni anexe ale şcolilor 
politehnice), taxe, legate, donaţiuni, venituri proprii, administrarea fondurilor şi 
dispoziţii tranzitorii. Pentru aplicarea acestuia, în privinţa înființării Şcolii Politehnice 
din Bucureşti, se prevăd următoarele: într-o primă etapă, Şcoala Politehnică din 
Bucureşti cuprinde patru secțiuni, anume: Secțiunea construcţiilor forma ingineri 
pentru construcţia căilor de comunicaţii şi a exploatării lor (căi ferate, şosele, 
canaluri), lucrări de artă aferente (poduri, gări, posturi ş.a), diverse lucrări de geniu 
civil (apărări, îndiguiri), îmbunătăţiri funciare agricole, căderi de apă etc.; Secțiunea 
electromecanică forma ingineri pentru construcția şi exploatarea instalaţiilor mecanice 
şi electrice (uzine pentru producerea energiei, instalații pentru transportul la distanță 
şi distribuţia energiei, maşini hidraulice, locomotive, ateliere, generatoare şi motoare 
electrice etc.); Secțiunea minelor forma ingineri de mine pentru a exploata minele 
de cărbuni, sare, aramă, aur, plumb, zăcămintele de petrol ş.a.; Secţiunea industrială, 
forma ingineri pentru diversele industrii ale ţării, distilerii de petrol, industria 

metalurgică, uzine de produse chimice, uzine de produse alimentare, țesătorii, fabrici 
de celuloză şi hârtie, tăbăcării etc.), Secţiunea silvică (înfiinţată în anul 1923), 
rezultată din alipirea Şcolii Superioare de Silvicultură la Şcoala Politehnică, forma 
ingineri silvici care se ocupau cu păstrarea, amenajarea şi exploatarea pădurilor, cu 
împăduririle şi cu toate industriile care foloseau lemnul ca materie primă. În afară 
de secțiunile amintite, în perioada 1920-1930 s-au înființat şi următoarele 
subsecţiuni: Subsecţiunea de telegrafie şi telefonie, organizată în anul 1924, pe 
lângă Secțiunea electromecanică; Subsecţiunea de ingineri hotarnici şi cadastru 
înființată în anul 1926; Subsecţiunea de aviaţie, înființată în anul 1929, ca urmare a 
importanței crescânde a rolului aviaţiei ca mijloc de comunicaţie rapidă, ca mijloc 
de luptă ş.a. Din administraţia Școlii Politehnice nu lipsea Consiliul de perfecționare, 
iar Consiliul Tehnic Superior se menținea, ambele corespunzând Comisiei de Calitate, 
respectiv Comisiei de Acreditare din şcolile superioare tehnice din străinătate. 

Învăţământul Şcolii Politehnice cuprindea un învățământ ştiinţific, care servea 
drept bază, şi un învățământ tehnic propriu-zis, care cuprindea două categorii 
de cursuri: cursuri cu caracter general necesar inginerilor de orice specialitate şi 
cursuri tehnice de specialitate. Transmiterea cunoştinţelor avea loc prin lecţii de curs, 
conferințe, desen, lucrări, proiecte practice în laboratoare şi ateliere, practică (pe 
şantiere sau în uzine, fabrici, mine) şi excursii cu caracter ştiinţific. În afară de 
învățământul ştiinţific şi de învățământul tehnic propriu-zis, se făceau şi cursuri cu 
caracter economic şi administrativ: economie politică, drept, contabilitate, comert, 
organizarea întreprinderilor etc. În cadrul Şcolii Politehnice din Bucureşti erau norme 
pentru definitivarea profesorilor, conferenţiarilor şi asistenţilor. Directorul fiecărei şcoli 
politehnice era ales de consiliul profesoral împreună cu Consiliul de perfecționare, 
dintre profesorii ingineri ai şcolii cu o vechime de cel puţin opt ani ca profesori 
titulari. Cel ales trebuia să primească majoritatea voturilor membrilor corespunzând 
celor două consilii. Alegerea era confirmată prin Decret-Regal în urma propunerii 
Ministerului Lucrărilor Publice. Subdirectorul şcolii era numit prin Decret-Regal la 
propunerea Ministerului Lucrărilor Publice, pe baza recomandării făcute de 
directorul şcolii. Şcoala Politehnică din Bucureşti l-a avut ca director, tot timpul 
existenţei sale (1920-1938), pe profesorul Nicolae Vasilescu-Karpen. Subdirectorii 
şcolii au fost profesorul Vasile Bianu, în perioada 1920-1928, şi profesorul Ernest 
Abason, în perioada 1929-1938. Înfiinţarea, modificarea sau suprimarea secţiunilor 
de specializare, înfiinţarea de noi cursuri, conferinţe etc., stabilirea gradului de 
specializare a diferitelor secțiuni şi promovarea tuturor chestiunilor cu caracter 
general (cum ar fi planurile de învățământ) reveneau Consiliului de perfecționare. 
Hotărârile Consiliului de perfecționare erau supuse direcțiunii şi Ministerului 
Lucrărilor Publice. De la începuturile Școlii Politehnice din Bucureşti, ca şi în 
instituţiile similare din străinătate, se observă tendința corpului didactic al şcolii 
către cercetări şi efectuarea de lucrări personale în domeniile ştiinţific şi tehnic. 
Această activitate a cadrelor didactice era încurajată ţinându-se seama de la 
promovare şi avea influenţe deosebit de benefice asupra elevilor şcolii. 

Admiterea la Şcoala Politehnică din Bucureşti se făcea prin concurs în limita 
locurilor disponibile (amfiteatre, săli de proiecte, laboratoare etc.) şi pe baza unui 
minim de cunoştinţe, necesare elevilor pentru a urmări cu folos cursurile şcolii. 
Elevii erau recrutaţi dintre bacalaureaţi (~ 98,99%), absolvenţii Şcolilor Superioare 
de Comerţ (~ 0,61%) şi absolvenţii Şcolilor de Meserii (~ 0,40%). Ultima categorie 
nu era luată în considerare la Școala Naţională de Poduri şi Şosele. Şcolile Politehnice 
au introdus-o pentru a da posibilitatea elementelor excepţionale (care din diferite 
motive n-au putut urma liceele) să poată pătrunde în învățământul superior tehnic. 
Examenul concurs de admitere consta din probe scrise, secrete, şi din probe orale, 
la următoarele obiecte: 1. Algebră superioară şi Complemente de trigonometrie; 
2. Geometrie analitică; 3. Geometrie descriptivă şi Complemente de geometrie 
plană şi în spațiu, 4. Mecanică (numai Statică), obiect care nu intra în calculul 
mediei pentru candidaţii la Secţia industrială şi Secţia silvică; 5. Fizică generală; 
6. Chimie generală, 7. Elemente de geologie, mineralogie şi petrografie; 8. Limba 
germană sau Limba engleză; 9. Desen (constructiv şi industrial). Candidaţii trebuiau 
să obţină la probele scrise nota medie 10 (notele erau in gama 0-20) pentru a fi 
admişi la examenul oral. Media la examenul în scris se făcea calculând media 
aritmetică a notelor obţinute la fiecare din probe, notele având acelaşi coeficient. 
Probele orale erau obligatorii pentru candidaţii care obțineau la scris note mai mici 
decât 12; puteau avea loc şi pentru candidaţii care au obținut la scris note mai mari 
decât 12 şi care doreau să se prezinte la oral; aveau loc pentru toţi candidații la 
obiectele la care profesorii hotărau aceasta, chiar dacă erau reuşiţi la examenul scris; în 
cazul notei date la oral, profesorii puteau să țină seama de frecvenţa candidatului în 
cursul anului preparator şi de notele obținute de acesta în cursul anului respectiv la 
lucrările scrise, examinări orale, lucrări practice etc. Astfel, pentru fiecare obiect, 
nota era: nota obţinută la scris când candidatul nu a fost examinat şi la oral; media 
aritmetică rezultată din proba scrisă şi orală; egală cu 12, când candidatul care avea 
la scris o notă inferioară lui 12, indiferent de nota la oral, care trebuia să fie mai 
mare decât 12. Un candidat era admis în ciclul I, dacă avea cel puţin nota medie 10 
la fiecare obiect în parte şi cel puţin media generală 12 la toate obiectele. 
Candidaţii pentru Secţia silvică erau supuşi unui examen medical obligatoriu. În 
luna iunie a fiecărui an, Consiliul profesoral al Şcolii Politehnice stabilea numărul 
de locuri. Admiterea în diferitele secțiuni ale anului I se făcea pe baza mediilor la 
examenul concurs de admitere şi în limita locurilor disponibile, fiind preferaţi cei 
care au specificat la înscriere secţia pe care doresc s-o urmeze. Promovarea de la un 
an la anul următor avea loc pe baza examenelor de sfârşit de an, manifestându-se 
o anumită toleranță în privința numărului de examene trecute cu succes. Primul 
ciclu dura patru semestre, anul universitar fiind împărțit în două semestre: 
semestrul de iarnă (10 octombrie-—10 februarie) şi semestrul de vară (11 februarie— 
31 mai). Cursurile se predau dimineaţa în trei şedinţe, o şedinţă având durata de 
(60-75) minute, pauza fiind de (10-15) minute. Lucrările practice de laborator şi 
seminariile aveau loc în a doua parte a zilei, durata unei şedinţe fiind de trei ore. 
Frecvența la toate formele de învățământ era obligatorie şi constituia una din 

condiţiile de admitere la examen. Studenţii care nu treceau timp de doi ani 
examenul respectiv, după terminarea frecventării unui anumit curs, indiferent de 
cauză, erau obligați să frecventeze din nou acel curs. Aceeaşi regulă se aplica 
pentru proiecte şi pentru lucrările practice. Notele obținute de studenţi la examenele 
parțiale şi la examinările orale serveau profesorilor pentru a cunoaşte elevii, iar 
profesorii decideau, deci ţineau seama de ele la examenul final. Erau trei sesiuni de 
examene: — sesiunea de vară (20-25 zile) sau sesiunea propriu-zisă, începând de la 
1 iunie; — sesiunea de toamnă (15-20 zile), începând de la 15 septembrie şi — 
sesiunea de iarnă (cu durata de 10 zile, între 8-18 ianuarie), aceasta fiind 
considerată şi sesiunea pentru uşurarea sesiunii de vară. În cazul ciclului I, 
semestrele I şi II, ordinea de succesiune a examenelor era indiferentă, însă la 
examenele din semestrele III şi IV succesiunea examenelor ținea seama de promovarea 
examenelor din semestrele I şi II. Aceeaşi condiție se aplica şi în ciclul II, pentru 
examenele din semestrele V şi VI, respectiv VII şi VIII. Programul examenelor era 
fixat de directorat şi nu putea fi schimbat, iar în cataloagele de examinare erau 
trecuţi numai elevii care aveau dreptul să se prezinte la examen. Pentru lucrările 
practice, proiecte etc., erau cataloage separate. Un examen putea dura mai multe 
zile pentru a putea fi examinați studenţii anului respectiv. Notele din cataloage erau 
trecute în foaia matricolă de directorat, iar după predarea cataloagelor la directorat 
(rectorat), notele nu mai puteau fi modificate. Nota minimă de promovare la 
cursuri, lucrări practice, proiecte era 12 (notele fiind în gama 0-20). La un anumit 
obiect nu se putea da decât un singur examen într-o sesiune. Cei care obțineau o 
notă inferioară lui 12, se puteau prezenta la reexaminare în una din sesiunile 
următoare. Existau două examene de sinteză: pentru ciclul I (5-10 octombrie; 
25 iunie-—l iulie şi 8-18 ianuarie) examenul se ţinea în faţa unei comisii formate 
din cinci membri (preşedintele, doi profesori sau un profesor şi un conferenţiar din 
ciclul I şi doi profesori sau un profesor şi un conferențiar din ciclul II). La 
examenul de sinteză se puteau înscrie elevii care la data respectivă aveau obţinute 
note de cel puţin 12 la fiecare curs, fiecare lucrare practică şi fiecare proiect, 
prevăzute în programul primului ciclu, precum şi nota 12 la una din cele două 
practici de vară. Nota obţinută la examenul de sinteză (chiar mai mică decât 12) 
intra la media ciclului I, ca nota unui examen de curs afectat de coeficientul 4. 
Examenul de sinteză consta din: examinarea lucrărilor grafice (desene, epure, 
proiecte); examinarea referatelor practice de laborator, care erau expuse din vreme 
într-o sală anume amenajată; un colocviu asupra chestiunilor generale alese din 
cunoştinţele predate în ciclul I, care erau în legătură cu specialitatea secției respective. 
Cei respinşi la examenul de sinteză se puteau prezenta din nou în sesiunile 
următoare. Înscrierea în ciclul II avea loc după susţinerea examenului de sinteză. 
Astfel, pentru promovarea în ciclul II, erau următoarele cerințe: — să fi obţinut la 
fiecare din cursurile care figurează în ciclul I, cel puţin nota 12; — să fi obținut 
la fiecare grup de lucrări practice, proiecte etc., cel puţin nota 12; — să fi trecut 
examenul de sinteză. De asemenea, exista examen de sinteză pentru ciclul II 
(în faţa unei comisii asemănătoare cu cea de la examenul de sinteză pentru ciclul I) 

care era o verificare a aptitudinilor inginereşti ale candidatului. Elevii care aveau o 
medie a ciclului II inferioară lui 12 (în care intra şi nota examenului de sinteză 
afectată de coeficientul 4), erau obligaţi să repete examenul de sinteză, după 
trecerea a cel puţin şase luni de la data primului examen de sinteză. 

Durata cursurilor era de patru ani, iar pentru obţinerea tuturor examenelor, 
proiectelor şi lucrărilor practice, mai era nevoie de încă un semestru. Ca atare, 
durata efectivă a învățământului la începuturile Şcolii Politehnice din Bucureşti 
era de nouă semestre. An de an se fac numiri de cadre didactice (fie recrutări, 
fie avansări) pe toată existenţa Şcolii Politehnice din Bucureşti (1920-1938). 

În localul Şcolii Politehnice din Strada Polizu nr. 1-7, au fost date în 
funcţionare corpurile de clădiri: D, cu o suprafaţă desfăşurată de 2.150 m;, destinat 
laboratoarelor de electricitate şi electrotehnică ale Secției de Electromecanică, în 
anul 1920; C, cu o suprafaţă desfăşurată de 1.860 m” şi E, cu o suprafaţă desfăşurată 
de 2.740 m?, ambele în anul 1922. 

La 20 septembrie 1923, prin Decretul nr. 4384, s-a promulgat Legea pentru 
organizarea învăţământului silvic, în care, printre altele, se specifica: învăţământul 
silvic superior se predă la Secţia silvică a şcolilor politehnice din ţară şi că 
deocamdată se organizează o asemenea secţie la Şcoala Politehnică din Bucureşti, 
formată din actuala Şcoală Superioară de Silvicultură (dependentă de Ministerul 
Agriculturii şi Domeniilor), — condiţiile de admitere a studenților, numirile de 
cadre didactice, drepturile şi îndatoririle cadrelor didactice şi studenţilor de la 
Secţiunea silvică vor fi aceleaşi ca la celelalte secțiuni ale şcolilor politehnice. Prin 
Decretul nr. 802 din 14 martie 1929 se fac unele schimbări în Regulamentul de 
funcţionare al şcolilor politehnice privind pregătirea militară a elevilor acestor şcoli 
care obţin, la absolvire, gradul de sublocotenent. Astfel, se constituie unități 
militare pe lângă şcolile politehnice în care elevii urmează, în ultimul an de studii 
(în lunile martie, aprilie, mai şi iunie), un curs analog celui ce se predă în şcolile 
pregătitoare de ofiţeri de rezervă, după care se lua un concediu de 31 de zile în luna 
iulie, apoi în luna august (31 de zile), elevii făceau un stagiu la Centrul de 
instrucţie al artileriei (respectiv, geniului) şi în continuare, de la 1 septembrie la 20 
octombrie (50 de zile), un stagiu la corpurile de trupă de artilerie (respectiv, geniu) 
în calitate de şef de pluton, iar în perioada 21-31 octombrie susțineau examenul 
pentru gradul de sublocotenent. În decretul respectiv se prezintă pe larg organizarea 
unităților de pregătire militară, programele analitice ale învățământului militar, 
stagiul la centrul de instrucție, la trupă şi cum se susține examenul de sublocotenent. 
Prin Decretul nr. 2795 din 5 august 1929 s-a promulgat Legea pentru modificarea 
articolelor 7 şi 40 şi abrogarea articolului 54 din decretul-lege relativ la organizarea 
şcolilor politehnice, precum şi pentru modificarea articolului 10 din Legea de 
organizare a învățământului silvic. Astfel, se prevedea ca durata învățământului în 
şcolile politehnice să fie de cinci ani: un an preparator şi patru ani în care li se 
transmitea cursanților cunoştinţele generale necesare inginerilor (în primii doi ani) şi 
cunoştinţele de specializare (în ultimii doi ani). Ca atare, începând cu anul 1929, Şcoala 
Politehnică din Bucureşti practica o dublă selecție a candidaţilor: — un concurs 

de admitere în anul preparator şi — un concurs de admitere în anul I. În anul 
respectiv (1929) numărul de locuri pentru toate secţiile era de circa 260. 

Anul 1930 a fost un an jubiliar pentru Şcoala Politehnică din Bucureşti, 
sărbătorindu-se 75 de ani de învățământ tehnic în România (în 1850 a fost înființată 
Şcoala de Poduri şi Șosele de care aparţinea din anul 1852 Școala de Conductori 
de lucrări publice, înfiinţată de către Louis Chretien Leon Lalanne), 50 de ani de la 
reorganizarea Școlii de Poduri şi Şosele în Școala Naţională de Poduri şi Şosele 
(în 1881) şi 10 ani de la înfiinţarea Școlii Politehnice din Bucureşti (10 iunie 1920). 
În Şcoala Politehnică din Bucureşti, spre deosebire de Şcoala Naţională de Poduri 
şi Şosele din Bucureşti, nu mai erau promovări de la an la an, un examen putându-se 
trece în oricare dintre cele trei sesiuni anuale, cu condiția frecventării regulate a 
cursului respectiv, a executării lucrărilor practice aferente şi a trecerii examenelor 
servind drept bază acelui curs. După promovarea tuturor examenelor şi terminarea 
tuturor proiectelor şi lucrărilor practice ale celui de-al doilea ciclu, elevul-inginer 
era admis la examenul general de diplomă, care consta în susținerea în faţa unei 
comisii a unui proiect de lucrare de diplomă. 

În anul 1930, Corpul profesoral al Şcolii Politehnice din Bucureşti număra 
145 cadre didactice, anume: 45 profesori (din care, patru profesori onorifici; 
33 profesori titular definitivi; un profesor titular provizoriu, un profesor străin 
şi şase profesori suplinitori), 24 conferențiari (10 conferențiari titulari definitivi; 
7 conferențiari titulari provizorii şi 7 conferențiari suplinitori) şi 60 de asistenţi 
(20 de asistenţi titulari definitivi; 10 asistenţi titulari provizorii şi 30 de asistenţi 
suplinitori). Mai existau 16 cadre didactice însărcinate cu conferințe. Considerând 
cinci ani de studii, avem circa un cadru didactic la 8—10 elevi. 

Pentru a evalua exigența care era la Şcoala Politehnică din Bucureşti, vom 
prezenta în Tabelul 9.4 numărul studenţilor care au frecventat şcoala (a) şi care au 
absolvit-o (b), pe secţiuni, în perioada 1920-1930. 


Tabelul 9.4 
Numărul studenţilor care au frecventat Şcoala Politehnică din Bucureşti 
(a) şi al acelora care au absolvit (b) în perioada 1920-1930 


Secţia / Seria 1920 | 1921 | 1922 | 1923 | 1924 | 1925 | 1926 | 1927 | 1928 | 1929 | 1930 
(Anul) 
ha a | 96 | 127 | 154 | 191 | 224 | 294 | 253 | 273 | 294 | 237 | 65 
Construcţii 
b| =- 7 9 5 6 9 11 23 39 36 14 
> [a | 126 | 310 | 237 | 211 | 196 | 175 | 167 | 167 | 182 | 134 | 56 
Electromecanică 
bl =- 15 19 29 50 | 46 36 34 31 20 13 
=a a | 108 | 151 | 155 | 175 | 177 | 149 | 155 | 147 | 129 | 86 | 42 
b| =- 6 8 7 28 38 20 23 28 12 18 
a a | 34 50 54 74 92 89 75 61 68 51 49 
Industrială 
bl =- z = 6 13 13 7 12 14 10 3 
ai e al =- rz 108 | 136 | 188 | 203 | 153 | 188 | 187 | 170 | 56 
Silvică 
b = E 3 30 48 26 3 
Total-Şcoala | a | 364 | 638 | 718 | 767 | 877 | 910 | 803 | 836 | 870 | 678 | 268 
Politehnica. Il ad 28 | 36 | 97 | 97 | 106 | 7 122 | 160 | 102 
din Bucureşti 7 SI 


395 


Numărul de studenţi care au frecventat şcoala se referă la cei patru ani de 
studii în fiecare secţie. Se constată că exigenţa era destul de mare. Reprezentând 
pe ani numărul celor care primeau diplomă (% din numărul total de studenţi), avem 
Tabelul 9.5. 


Tabelul 9.5 
Numărul absolvenților celor care primeau diplomă din numărul total 
de studenţi în perioada 1920-1930 


Seria (Anul) 1920 | 1921 | 1922 | 1923 | 1924 | 1925 | 1926 | 1927 | 1928 | 1929 | 1930 
% din total 0,3 4.4 5 10 11 11,7 | 9,6 | 14,6 | 18,4 15 19 


Se observă că la o frecventare a școlii în circa 10 ani de către 7.729 de studenți, 
au primit diplomă de inginer 857 de elevi, adică, aproximativ 11%. În anii 1920-1930, 
din cei 857 ingineri diplomaţi, 135 au primit distincția „foarte bine”, 565 au primit 
distincția „bine” şi 157 au primit distincția „satisfăcător”, iar în privința duratei 
şcolarizării, situația se prezintă astfel: doi au terminat după patru ani; 86 după patru 
ani şi jumătate; 177 după cinci ani; 180 după cinci ani şi jumătate; 130 după şase 
ani, 95 după şase ani şi jumătate, 54 după şapte ani, 28 după şapte ani şi jumătate, 
40 după opt ani, 21 după opt ani şi jumătate, 8 după nouă ani, 4 după nouă ani şi 
jumătate, 8 după 10 ani, 1 după 10,5 ani şi 1 după 12 ani. Numărul studenţilor care 
au terminat cursurile celor patru ani de studii, dar nu au obţinut diploma din cauza 
unor examene, proiecte sau lucrări practice neterminate, în intervalul 1920-1930 
a fost de 508 (165 — la secțiunea construcţii; 99 — la secţiunea electromecanică; 85 — 
la secţiunea de mine; 31 — la secţiunea industrială şi 128 — la secțiunea silvică). 

Şcoala Politehnică din Bucureşti primea fonduri, în special, de la stat. De 
asemenea, primea donații pentru laboratoare (de la Societatea Naţională de Credit 
Industrial, Industria Textilă din Țară, Societatea Prietenilor Şcolii Politehnice, Casa 
Autonomă CFR, Ministrul Industriei şi Comerţului, Direcţia Regională Bistriţa şi 
Cooperativa Cetăţenia), pentru bibliotecă (Societatea Prietenilor Şcolii Politehnice, 
legatul profesorului lon D. Teodor constând dintr-o frumoasă bibliotecă tehnică, 
biblioteca profesorului Constantin Mănescu dăruită şcolii de către succesiune şi 
cărți dăruite de diferiți profesori etc.), pentru burse (legatul profesorului Gheorghe 
Teodorescu, constând din donația a două imobile în Bucureşti, destinate pentru 
burse la secţia industrială; „Gheorghe Duca”, „Ing. Th. Dragu” şi „Prof. Hoeffer”; 
alte burse (primite din partea unor persoane din afara şcolii sau a unor profesori) şi 
pentru premii (inginerul Mihail Manoilescu a pus la dispoziţia şcolii 70.000 lei 
valoare nominală pentru a se acorda anual 3.500 lei, celei mai bune cărți originale 
româneşti de pregătire profesională a lucrătorilor industriali). Taxele şcolare şi taxele 
percepute de la autorităţi şi particulari pentru analizele şi încercările făcute în 
laboratoarele Şcolii Politehnice din Bucureşti au fost folosite de aceasta pentru 
dezvoltarea laboratoarelor şi diferitelor instalații ale şcolii. Pentru a evidenția eforturile 
Şcolii Politehnice din Bucureşti de a fi în rândul instituţiilor similare din țările 
europene, reamintim numărul mare de laboratoare ale acesteia: Laboratorul de fizică, 

Laboratorul de chimie analitică, Laboratorul de chimie organică şi petrol, Laboratorul 
de chimie tehnologică şi electrochimie (Laboratorul pentru elevi începători, 
Laboratorul de calirometrie, Laboratorul de electrochimie, Sala de balante), 
Laboratorul de minerologie şi petrografie, Laboratorul de geologie şi paleontologie, 
Laboratorul de botanică, Laboratorul de electrotehnică (Laboratorul pentru 
învățământul elevilor, Laboratorul de încercări industriale), Laboratorul de electro- 
comunicaţii, Laboratorul de fizică industrială, Laboratorul de motoare cu ardere 
internă, Laboratorul de aerodinamică, Laboratorul de metalurgie, Laboratorul de 
textile, Laboratorul de zahăr, Laboratorul de soluri, Laboratorul şi Muzeul de 
igiena industriilor, Institutul pentru încercarea materialelor şi analize industriale. 
Şcoala Politehnică din Bucureşti mai dispunea de Muzeul Industrial, situat în 
Parcul „Carol I’, care a luat fiinţă în anul 1927 cu ocazia expoziției primului 
Congres Internaţional de Foraje ţinut la Bucureşti, organizatorii acestui congres şi 
ai expoziţiei lăsând Şcolii Politehnice din Bucureşti o parte din obiectele expuse. 

La 7 mai 1931 a avut loc festivitatea care a marcat schimbarea denumirii Școlii 
Politehnice din Bucureşti în Şcoala Politehnică „Regele Carol al II-lea” din Bucureşti. 

Prin Decretul nr. 1444 din aprilie 1932 a fost sancționată şi promulgată Legea 
pentru organizarea învățământului universitar, care prevedea ca: rectorul să fie 
ales pe cinci ani de către profesorii titulari şi profesorii agregaţi ai universităţii 
respective; alegerea să se facă cu majoritate simplă şi să fie confirmată prin decret; 
rectorii şi decanii să fie reeligibili o singură dată în continuare; corpul didactic să 
fie compus din profesori titulari, profesori agregaţi şi conferenţiari, iar personalul 
ajutător să fie compus din şefi de secţie, şefi de lucrări, chimişti experţi, lectori, 
asistenți şi preparatori; ocuparea catedrelor să se facă prin chemarea de către consiliul 
facultăţii a unui profesor agregat sau conferențiar definitiv la aceeaşi facultate sau de la 
facultăți similare, fie printr-un concurs constând dintr-o expunere orală publică a 
candidatului asupra lucrărilor sale ştiinţifice urmată de un colocviu asupra acestor 
lucrări şi două cursuri publice urmate de colocvii în legătură cu subiectele tratate în 
acestea; aprecierea să fie făcută de o comisie formată din şapte membri (patru 
profesori titulari de la facultatea respectivă şi trei profesori, câte un profesor 
delegat de la celelalte facultăţi), ocuparea conferințelor să se facă numai prin 
concurs cu probe asemănătoare ca la profesori; şefii de lucrări, lectorii să fie 
recomandaţi de Consiliul facultăţilor pe bază de titluri şi lucrări ştiinţifice; asistenții 
să fie recomandaţi de Consiliile facultăților pe bază de titluri, solicitându-li-se 
doctoratul. În continuare se prevăd detalii privind personalul administrativ universitar, 
controlul şi disciplina personalului universitar, în legătură cu diplomele, disciplina 
studenţilor, laboratoare, muzee, ateliere etc. De remarcat că în capitolul VII al legii 
(Dispoziţiuni tranzitorii, la articolul 85), se face precizarea că secţiile de ingineri 
de la universităţi rămân acolo unde deja există până când prin Legea de reorganizare 
a învățământului tehnic superior va exista o concentrare. 

Prin decizia ministerială nr. 12897 din 1933, absolvenţii Şcolii de constructori 
şi ai Şcolii de arte şi meserii primesc dreptul de a se prezenta la concursul de 
admitere în şcolile politehnice. Prin Decretul nr. 2501 din 23 septembrie 1933 

s-a aprobat Regulamentul de pregătire militară în şcolile politehnice. În anul 1934 
are loc o dezbatere amplă în Senat şi Camera Deputaţilor pentru amendarea legii de 
organizare a învățământului universitar, în sensul concentrării învățământului superior 
tehnic în şcolile politehnice. La 15 iunie 1934, pe baza principiilor stabilite de 
Consiliul de perfecţionare, Şcolii Politehnice „Regele Carol al II-lea” din Bucureşti 
i se aprobă dreptul de a acorda titlul ştiinţific de doctor inginer. Tezele de doctorat 
din perioada 1934-1948 erau făcute sub îndrumarea profesorilor: Traian Negrescu, 
Costin Nemiţescu, Emil Filipescu, Aurel Beleş, Nicolae Vasilescu-Karpen, Ion S. 
Gheorghiu, Negoiţă Dănăilă, Şerban Solacolu. În anul 1936, Şcoala Politehnică 
„Regele Carol al II-lea” din Bucureşti a acordat prima diplomă de doctor inginer 
lui Woltan J. Grook de la Universitatea Stanford (CA, USA) care, sub conducerea 
profesorului Traian Negrescu, a susținut teza de doctorat Recherces experimentales 
sur le constituitiv mineralogique, et sur l’action chimique de scorier de l'elaborative 
de l'acier. Începând cu anul universitar 1935-1936 Şcoala Politehnică „Regele Carol 
al Il-lea” din Bucureşti are şase secţiuni: construcții, electromecanică, mine, 
industrială, silvică, aeronautică, precum şi o subsecţiune de cadastru. 

După cum s-a amintit, Decretul-Lege nr. 2521 din 10 iunie 1920, stabileşte 
organizarea şi cuprinsul învăţământului şcolilor politehnice din România. Ca atare, 
intenția conducerii României era de a înființa şi alte şcoli politehnice în afară de 
Şcoala Politehnică din Bucureşti. Mai înainte s-a amintit de încercarea făcută 
pentru a se înființa o Şcoală Politehnică la Timişoara, în perioada 1906-1917. 
După Primul Război Mondial, la insistenţele lui Emanuil Ungurianu (membru al 
Partidului Naţional Român din Ungaria şi Transilvania), la 27 septembrie 1919 
primarul Timişoarei, Stan Vidrighin, înaintează Consiliului Dirigent, Resortul Cultelor 
şi Instrucțiunii, un memoriu prin care se cere înființarea Şcolii Politehnice din 
Timişoara. Consiliul Dirigent aprobă înfiinţarea Şcolii cu data de 15 octombrie 
1920, alocând un milion de lei. Decretul nr. 44822, emis de Consiliul Dirigent, este 
contrasemnat de Regele Ferdinand I la 11 noiembrie 1920. Astfel, ziua de naştere 
a Şcolii Politehnice din Timişoara este 11 noiembrie 1920. Cursurile şcolii încep 
la 29 noiembrie cu 15 cadre didactice şi 117 studenţi (89 înscrişi în primul an şi 28 
în anul pregătitor). Localul în care se ţin cursurile este cel al unei şcoli primare 
din strada Telbisz, iar secretariatul şcolii era la primărie. Din corpul didactic făceau 
parte: Traian Lalescu (analiză matematică) — rector, Constantin C. Teodorescu 
(rezistența materialelor şi mecanică teoretică), Victor Vlad (geometrie descriptivă), 
Constantin Cândea (chimie), Coman (matematică) ş.a. Localul şcolii primare în 
care au fost ținute cursurile în primul an al Şcolii Politehnice din Timişoara se află 
şi azi în patrimoniul Universităţii „Politehnica” din Timişoara, continuatoarea actuală 
a Şcolii Politehnice. În anul 1923 a început construirea unor pavilioane pentru 
Şcoala Politehnică din Timişoara, pe bulevardul Mihai Viteazu. La inaugurarea 
pavilioanelor, în 11 noiembrie 1923, a participat şi Regele Ferdinand I care în 
cuvântarea ţinută, printre altele, a afirmat: „Dinadins s-a ales mănosul Banat, 
pentru această şcoală atât de trebuincioasă dezvoltării noastre industriale din ce în 
ce mai mare, ca să fie nu numai un factor de muncă serioasă a pregătirii 

generațiilor viitoare de adevăraţi pionieri, dar şi un cuib al gândirii şi simțirii 
româneşti şi un cheag între Vechiul Regat şi provinciile care prin vitejia noastră au 
fost pentru veacuri aduse la vechea noastră ţară. Nu zidurile fac o şcoală, ci spiritul 
care domneşte într-însa”. 
La început (1920), Şcoala Politehnică din Timişoara 
[15] avea două specializări: elecrromecanică (mecanică şi 
electricitate) şi mine-metalurgie. În anul 1920 se înfiinţează 
Societatea Sportivă a Şcolii Politehnice din Timişoara. 
Prin Decretul nr. 365 din anul 1921 este numit Consiliul 
de Perfecționare Profesională a Politehnicii din Timişoara. 
În acelaşi an apare primul număr al Anuarului Şcolii 
Politehnice din Timişoara; se inițiază primul ciclu de 
conferințe publice ştiinţifice şi de cultură generală; este 
constituită Societatea Studenţilor Şcolii Politehnice din 
Fig. 9.9. Traian Lalescu. Timişoara şi se înființează Revista matematică din Timişoara 
(RMT), sub conducerea profesorului Traian Lalescu 
(Fig. 9.9). În anul 1923 se inaugurează Pavilionul de Mecanică; se înființează 
Societatea Ştiinţifică a Şcolii Politehnice din Timişoara, care tipăreşte în anul 1925 
primul număr al publicaţiei Bulletin Scientifique de l'Ecole Politehnique de 
Timişoara şi a fost înfiinţată Societatea Matematică a Studenților. În acelaşi an se 
dau în folosinţă trei vile pentru locuinţele corpului didactic, în perimetrul de teren 
alocat Şcolii Politehnice din Timişoara. Clădirea rectoratului Şcolii Politehnice din 
Timişoara, situate în zona central a oraşului, este prezentată în Figura 9.10. 


Să. VP == .— V AA Pa 
= i Î SME, - a F 


Fig. 9.10. Clădirea rectoratului Şcolii Politehnice din Timişoara. 

În anul 7924 se acordă diploma de inginer primei promoții. În anul 1925 ia 
fiinţă Catedra de electricitate a Şcolii Politehnice din Timişoara al cărei şef este 
profesorul Plauţius Andronescu, revenit din Elveţia, unde era docent privat la 
Politehnica din Ziirich. În 1927 se organizează primul Congres al Inginerilor, 
absolvenţi ai Şcolii Politehnice din Timişoara şi se dă în folosință primul cămin 
pentru studenți cu 220 de locuri. Prima Societate de Chimie din România a fost 
organizată în anul 1929 în cadrul Politehnicii din Timişoara. În 1930 se dă în 
folosință cantina studenţească a şcolii. În anul 1933, datorită creşterii numărului de 
studenţi, se creează la Şcoala Politehnică din Timişoara două facultăţi distincte: 
Facultatea de Electromecanică şi Facultatea de Mine şi Metalurgie. În 1934 se 
înființează aici Asociaţia Profesorilor de Matematică. În anul 1935 Şcoala Politehnică 
din Timişoara este propusă pentru a conferi titlul de doctor inginer, propunere 
aprobată de Consiliul de Perfecţionare Profesională începând cu anul 1937. Primul 
titlu de doctor inginer al Politehnicii din Timişoara se acordă lui Ştefan Nădăşan 
în Rezistenţa Materialelor (sub conducerea profesorului C.C. Teodorescu). În anul 
1937 se dă în folosinţă Baza sportivă „Politehnica”. 

În perioada sa de existență (1920-1938), Şcoala Politehnică din Timişoara a 
avut următorii rectori: Traian Lalescu (1920-1921), Stan Vidigrin (iulie—octombrie 
1921), Victor Vâlcovici (1921-1930), Victor Blasin (1930-1933), Constantin C. 
Teodorescu (1934-1939). În această perioadă a învățământului tehnic superior 
Şcoala Politehnică din Timişoara se remarcă prin profesori renumiți [16, 17]. 
Traian Lalescu (1882-1929) a fost profesor atât la Şcoala naţională de Poduri şi 
Şosele din Bucureşti, cât şi la Şcoala Politehnică din Timişoara. Plautius Andronescu 
(1893-1975) a absolvit Şcoala Politehnică Federală din Zürich în 1918. În 1925 
devine profesor la Şcoala Politehnică din Timişoara unde înființează primul 
laborator de tehnică a tensiunilor înalte din ţară în 1927. Constantin C. Teodorescu 
(1892-1972) a absolvit Şcoala Naţională de Poduri şi Şosele din Bucureşti în 1916. 
În 1920 a devenit subdirector al Şcolii Politehnice din Timişoara şi profesor suplinitor 
de rezistența materialelor şi mecanică rațională. Victor Vâlcovici (1885-1970) a 
absolvit Facultatea de Ştiinţe a Universităţii din Bucureşti şi a avut o bursă de 
specializare la Universitatea din Gottingen. A fost profesor de matematică la 
Universitatea din Iaşi, unde i-a urmat lui Dimitrie Pompeiu. În 1921 devine 
profesor la Şcoala Politehnică din Timişoara. În 1930 se stabileşte ca profesor la 
Universitatea din Bucureşti. 

Învățământul tehnic în oraşul Cluj a apărut şi a evoluat într-un mod cu totul 
diferit de cele din Bucureşti, Iaşi şi Timişoara. În a doua jumătate a secolului 
al XIX-lea, Clujul are o perioadă prosperă din punct de vedere economic. Astfel 
funcționau, în anul 1884, Atelierele de industria construcțiilor, lemnului şi fierului, 
pentru dezvoltarea cărora se organizează şi se deschide la 27 iulie 1884 Şcoala 
specială de industrie din Cluj cu trei secţii: arhitectură, tâmplărie şi mecanică 
(lăcătuşărie şi artistică), fiind susținută de către Camera de Comerţ a oraşului şi de 
Ministerul Industriei şi Comerţului. Durata cursurilor era de trei ani, în primul an 

primindu-se absolvenţi a două clase secundare (de liceu), a şase clase primare sau 
din cei care au absolvit cu rezultate bune şcolile profesionale de trei ani. În şcoală 
se predau numai cursuri teoretice timp de 20-23 de ore pe săptămână, elevii efectuând 
pregătirea practică în atelierele particulare sau fabricile din localitate. La început, 
pentru scurt timp, şcoala a purtat numele de Școală tehnică industrială. În anul 
1887 ia fiinţă Școala centrală de desen industrial. În acelaşi an se pun bazele unui 
muzeu ardelean de industrie, programa şi statutul fiind elaborate de arhitectul 
oraşului Cluj, care era şi directorul Şcolii centrale de desen tehnic, Pakei Lajos 
(1853-1921), şcolit la Budapesta, München, şi Viena. Muzeul industrial tehnologic 
avea menirea de a cultiva interesul pentru tehnică şi produsele sale, fiind inaugurat 
la 26 decembrie 1888. În prima perioadă de existență acest muzeu a funcționat în 
diferite locuri provizorii din oraş (clădirea parohiei catolice Sfântul Mihail, sau 
casa Szentkereszty, din piața centrală a oraşului). Școala de desen industrial şi 
Muzeul industrial tehnologic sunt ataşate Şcolii tehnice industriale care, din 1887, 
se va numi Școala specială de industrie, ale cărei cursuri erau organizate acum pe 
patru ani, absolvenţii devenind maiştri cu dreptul de a deschide ateliere proprii după 
o perioadă de practică de un an. Şcoala şi muzeul nu aveau local propriu. 
Ministerul Industriei şi Comerţului a ordonat la 6 aprilie 1895 etatizarea şcolii şi a 
muzeului, municipalitatea oraşului Cluj fiind obligată să construiască edificiile celor 
două unităţi. Primăria oraşului Cluj a cumpărat terenul de pe strada Barițiu nr. 26, 
iar punerea pietrei de temelie a localului muzeului (actualmente, sediul Facultăţii de 
Electrotehnică, Universitatea Tehnică din Cluj-Napoca) a avut loc la 30 septembrie 
1896. Inaugurarea muzeului a avut loc după doi ani şi jumătate, la 26 martie 1899, 
primind numele Muzeul de Industrie şi Tehnologie „Francisc Iosif” [18]. 


Fig. 9.11. Clădirea Şcolii Superioare Industriale din Cluj Napoca (1904). 


Deoarece era o singură clădire pentru şcoală şi muzeu, s-a mai construit un 
nou local, „localul Muzeului Tehnologic” (azi, sediul Facultății de Construcții a 

Universităţii Tehnice din Cluj-Napoca) în strada Barițiu nr. 5 (Fig. 9.11), care a fost 
inaugurat în anul 1904. În această clădire a funcţionat fosta Școală Superioară 
Industrială (Şcoala Specială de Industrie), preluată de către statul român la 
5 aprilie 1919, după realizarea Statului Unitar Român la 1 decembrie 1918. După 
preluare s-a încercat organizarea acestei şcoli potrivit noilor cerinţe şi condiţii. 
Factorii de decizie din Consiliul Dirigent al Transilvaniei urmăresc să creeze în 
Transilvania un fehnicum după modelele apusene. Ei decid în 1919 înfiinţarea 
Școlii Superioare Industriale, ale cărei cursuri sunt deschise la 1 februarie 1920, 
odată cu inaugurarea festivă a Universităţii „Daciei Superioare”. Primele măsuri 
organizatorice care vizau Școala Superioară Industrială preconizau următoarele 
condiţii: candidații prezenţi la admitere trebuiau să fie absolvenţi a şase clase de 
liceu (liceul avea opt ani, după patru clase de şcoală primară), care au împlinit 14 
ani, fără a fi depăşit 16 ani; materiile de studiu din care se dădeau probe la 
examenul de admitere erau algebra, geometria, limba română şi desenul. În decursul 
anului şcolar 1920-1921, pe baza experienței acumulate la începutul organizării 
şcolii se face un plan de învățământ, un regulament de funcționare şi se întocmesc 
programele analitice. Şcoala a fost denumită, succesiv, Școala Superioară de Arte 
şi Meserii şi apoi Şcoala Medie Tehnică. La 2 octombrie 1922 se inaugurează 
Școala de Conductori Tehnici din Cluj, unica şcoală cu profil electromecanic din 
România. Aceasta este considerată precursoarea Universităţii Tehnice din Cluj. 
Diplomele care se decernau absolvenților acestei şcoli le asigurau următoarele 
drepturi: termen redus pentru serviciul militar; prezentarea la concursul de admitere 
al Şcolilor Politehnice, în aceleaşi condiţii ca absolvenţii liceelor teoretice; 
posibilitatea de a obţine livret industrial după un an de practică, care le asigura 
dreptul de a practica meseria în industria de stat sau în sectorul privat. 

O altă şcoală a cărei funcționare a fost corelată cu Școala de Conductori 
Tehnici, cu începuturile tot la Cluj, începând cu anul 1920, este Școala de Conductori 
de Lucrări Publice. Această şcoală cu specific de drumuri şi poduri a funcționat un 
anumit timp sub numele de Şcoala de Poduri şi Şosele, fiind considerată o 
veritabilă precursoare a Facultății de Construcţii de la Universitatea Tehnică din 
Cluj-Napoca. Școala de Conductori Tehnici şi Școala de Conductori de Lucrări 
Publice aveau acelaşi nivel privind calitatea elevilor. În anul 1936, Şcoala de 
Conductori de Lucrări Publice din Cluj a fost transferată la Bucureşti, unde va 
deveni Școala de Subingineri de Lucrări Publice. Şcoala de Conductori Tehnici 
devine în anul 1937 Şcoala de Subingineri Electromecanici. În anul 1940, în urma 
Dictatului de la Viena, această şcoală a fost nevoită să-şi mute sediul de la Cluj la 
Timişoara, unde a funcționat până în anul 1945 sub denumirea de Școala Tehnică 
Specială Electromecanică. Din anul 1928 până în anul 1946, directorul acestei 
şcoli a fost inginerul Traian Dragoş, un specialist remarcabil, cu spirit organizatoric 
şi cu preocupări deosebite în inventică şi proiectare. 

Unităţile de învățământ superior tehnic, care pregăteau ingineri pentru 
universitate, învățământ superior electrotehnic, chimie aplicată şi agronomie, 

de pe lângă Facultatea de Ştiinţe a Universităţii din laşi (Fig. 9.12), precum şi 
Institutul Electrotehnic Universitar, Institutul de Chimie Industrială şi Institutul de 
Chimie Agricolă de pe lângă Facultatea de Științe a Universităţii din Bucureşti, 
funcţionează în continuare până în anul 1938. Statisticile făcute în legătură cu 
pregătirea inginerilor provenind din şcolile politehnice şi alte instituţii de învățământ 
superior tehnic, pe de-o parte, şi inginerii provenind din universităţi, pe de altă 
parte, au stabilit că primii se încadrează în muncă imediat după terminarea 
studiilor, pe când cei din universități au nevoie de cel puţin un an pentru a se 
încadra efectiv în muncă. Acest lucru era cunoscut şi din alte țări unde rezultatele 
statisticilor nu erau diferite. 


Fig. 9.12. Clădirea Universităţii din laşi în care a funcţionat la început şi Politehnica. 


După cum s-a mai amintit pe parcurs, în anul 1932 a apărut Decretul Regal 
nr. 1444 (20 aprilie 1932) prin care s-a promulgat Legea pentru organizarea 
învățământului universitar, iar în anul 1938, Decretul Regal nr. 3799 (4 noiembrie 
1938) prin care s-a promulgat Legea pentru modificarea şi completarea legilor 
privitoare la învățământul superior şi special în vederea raţionalizării. Astfel, 
conform acestei legi, învățământul superior se predă în Universităţi, Politehnici, 
Academii de Înaltă Studii Comerciale şi Industriale şi Şcoli Superioare Speciale 
(de arhivistică, de educaţie fizică ş.a.). Ținând seama de noua lege: corpul didactic 
se compune din profesori şi conferenţiari; personalul ajutător se compune din şefi 
de lucrări, lectori, asistenţi şi preparatori; titlurile de profesor, conferenţiar şi 
asistent definitiv se dobândesc prin concurs; preparatorii, asistenții provizorii, şefi 
de lucrări şi lectorii se numesc prin decizie ministerială; ocuparea locurilor vacante 
de profesori şi conferențiari se face prin transfer şi concurs, iar cele care nu vor 
putea fi ocupate astfel vor fi suplinite; raporturile comisiilor de concurs pentru 
posturile de profesor se publică în Monitorul oficial; niciun profesor nu poate 

deţine în acelaşi timp mai mult de o catedră în învăţământul superior şi, în afară de 
catedră şi anexele ei, nu poate deţine mai mult de un post la un institut sau o 
clinică; profesorii care în ultimii cinci ani nu au publicat lucrări în specialitatea lor 
sunt consideraţi demisionaţi, rectorii şi decanii sunt numiţi prin decret, dintr-o listă de 
trei propuneri făcute de toţi profesorii instituţiei de învățământ superior. Conform 
Decretului regal nr. 3799 din 4 noiembrie 1938, titlul de inginer se poate obţine 
numai după absolvirea unei politehnici (adică, învăţământul superior tehnic trece 
de la un învățământ unitar în diversitate la un învățământ unitar în uniformitate!). 
Începând cu anul 1938, învățământul superior tehnic din România era reprezentat de 
trei politehnici: Politehnica ,„ Regele Carol al II-lea ” din Bucureşti (după anul 1940, 
Politehnica din Bucureşti), Politehnica din Timişoara, şi Politehnica „Gheorghe 
Asachi” din laşi. 

Politehnica „Regele Carol al II-lea” din Bucureşti a luat fiinţă prin Decretul 
regal nr. 4073 din 3 decembrie 1938, prin care au fost numiţi începând cu data de 
1 decembrie 1938: Niculae Vasilescu Karpen, rector al Politehnicii „Carol al II-lea” 
din Bucureşti, Dionisie Germani, decan al Facultăţii de Construcţii; Constantin 
Buşilă, decan al Facultăţii de Mecanică şi Electricitate; Gheorghe Macovei, decan al 
Facultăţii de Mine şi Metalurgie; Negoiţă Dănăilă, decan al Facultăţii de Chimie 
Industrială; Gheorghe Stinghe, decan al Facultăţii de Silvicultură. Facultatea de 
Construcţii provenea din Secţia de Construcţii, iar Facultatea de Mecanică şi 
Electricitate provenea din Secţia de Electromecanică a Şcolii Politehnice „Carol 
al II-lea” din Bucureşti plus Institutul Electrotehnic Universitar, care a fost înființat 
în 1912 de către profesorul Dragomir Hurmuzescu (1865-1954) şi aparţinea de 
Facultatea de Ştiinţă a Universităţii din Bucureşti. Acest institut emitea diplome de 
inginer electrotehnist universitar. Facultatea de Mine şi Metalurgie provenea din 
Secţiunea de Mine a Școlii Politehnice „Carol al II-lea” din Bucureşti, plus o parte 
din Secţiunea Industrială a aceleaşi şcoli. Facultatea de Chimie industrială provenea 
din Institutul de Chimie Industrială, afiliat la Facultatea de Ştiinţe a Universității 
din Bucureşti (înființat de către profesorul Negoiţă Dănăilă (1878-1953) în anul 
1920), având ca absolvenţi ingineri chimişti universitari, plus o parte din secțiunea 
industrială a Şcolii Politehnice „Carol al II-lea” din Bucureşti. Aceasta din urmă a 
început din anul 1937 să elibereze diplome de inginer chimist industrial în locul 
diplomelor de inginer industrial pe care le elibera până în anul 1936, inclusiv. 
Facultatea de Silvicultură provenea din Secţiunea Silvică a Şcolii Politehnice 
„Carol al II-lea”. În anul 1939 şi 1940 s-au ataşat Politehnicii „Carol al II-lea” din 
Bucureşti, Facultatea de Arhitectură şi Facultatea de Agronomie. Facultatea de 
Arhitectură, a Politehnicii „Carol al II-lea” din Bucureşti, provine din Academia de 
Arhitectură din Bucureşti, care a funcționat până în 1938 sub conducerea rectorului 
Petre Antonescu. În anul 1938, fiind înglobată în Politehnica „Carol al II-lea” şi-a 
pierdut profilul, regrupându-şi disciplinele. Facultatea de Agronomie provine din 
Academia de Înalte Studii Agronomice din Bucureşti unită cu Institutul de Chimie 
Agricolă de pe lângă Facultatea de Ştiinţe a Universităţii din Bucureşti. În cadrul 

fiecărei facultăți a Politehnicii „Carol al II-lea” din Bucureşti se înfiinţează grupe 
de specializare. De exemplu, Facultatea de Mecanică şi Electricitate avea următoarele 
grupe de specializare: mecanică, aviaţie, armament, tehnică navală, electrotehnică, 
electrocomunicaţii. Pentru pregătirea specialiştilor în construcţii şi reconstrucția 
oraşelor, a fost înființată şi a funcţionat pe lângă Facultatea de Arhitectură, din 
1943 până în 1948, o secţie de specializare în urbanism, sub conducerea 
profesorului Duiliu Marcu. Se vede că necesitatea unei specializări în urbanism se 
simțea de pe atunci. De fapt, în prezent, există Universitatea de Arhitectură şi 
Urbanism „Ion Mincu” din Bucureşti. Ţinându-se seama de legea din 4 noiembrie 
1938, prin decizia ministerială nr. 225846/1938 au fost încadraţi profesorii şi 
conferențiarii existenţi la catedre generale şi de specialitate. Anual au avut loc 
avansări şi concursuri pentru ocuparea posturilor vacante. 

În apropiere de jumătatea anului 1940 şi la începutul celei de-a doua jumătăţi 
a anului 1940, România a trăit una dintre cele mai mari drame. Astfel, Basarabia şi 
nordul Bucovinei au trecut în componenţa URSS; partea de nord a Ardealului a 
fost cedată Ungariei; Cadrilaterul (format din judeţele Durostor şi Caliara) a fost 
cedat Bulgariei. Pentru a soluţiona problemele cadrelor didactice provenite de la 
unitățile de învățământ superior din aceste teritorii, prin derogare de la normele 
legale, prin Decretele regale nr. 2596/2599, din 2 august 1940, Ministerul Educaţiei 
Naţionale a fost autorizat să se ocupe prin numire directă a unor cadre didactice 
provenite din teritoriile ocupate la catedrele vacante din învățământul superior din 
țară, iar prin Decizia ministerială nr. 129518 din 2 august 1940 s-au sistat numirile 
de profesori cu titlu provizoriu şi concursurile în curs de desfăşurare. 

În urma abdicării Regelui Carol al II-lea, Politehnica „Carol al II-lea” din 
Bucureşti îşi schimbă numele în Politehnica din Bucureşti. Prin Decretul nr. 3151 
din 14 septembrie 1940, statul român devine stat național-legionar român, iar 
generalul lon Antonescu se intitulează conducător. Prin Decretul nr. 3414 din 
9 octombrie 1940, profesorul Eugen Chirnoagă de la Facultatea de Chimie Industrială 
este numit rector în locul profesorului Nicolae Vasilescu-Karpen, iar profesorul Ion 
Cantuniari a fost numit decan al Facultăţii de Mecanică şi Electricitate, în locul 
profesorului Constantin Buşilă, care devine ministru la Ministerul Comunicaţiilor. 
Prin Decretul nr. 3415 din 9 octombrie 1940, profesorul Nicolae Vasilescu-Karpen 
(născut în 1870 şi fost rector) şi profesorul Dimitrie Pompeiu (născut în 1873) au 
fost pensionaţi. Prin Decretul nr. 3670 din 31 octombrie 1940 pentru „Adaptarea 
învățământului superior la structura statului național-legionar”, o comisie pentru 
fiecare facultate urma să revizuiască situația tuturor membrilor corpului didactic şi 
ajutător din învățământul superior în ceea ce priveşte: legalitatea numirii, 
activitatea ştiinţifică, activitatea didactică şi ţinuta morală. 

Ca urmare a acestui decret discriminatoriu, cadrele didactice de naţionalitate 
mozaică au fost înlăturate din învăţământ în întreaga ţară. În urma înfrângerii 
rebeliunii legionare din ianuarie 1941, prin Decretul nr. 158 din 27 ianuarie 1941, 
profesorul Constantin C. Teodorescu a fost numit rector al Politehnicii din Bucureşti. 

Acesta a ocupat această funcţie până în data de 13 octombrie 1944. La 22 iunie 
1941, începe războiul Germaniei cu URSS, România fiind aliata Germaniei până la 
23 august 1944. Urmare a acestui fapt, prin decizia ministerială nr. 140840 din anul 
1941, s-a hotărât ca în noul an şcolar, 1941—1942, în şcolile secundare şi superioare 
să nu fie primiți decât elevii şi, respectiv, studenţii care vor presta în timpul verii 
un serviciu de trebuință obştească şi mai ales cei care vor fi luat parte la munca 
câmpului. Prin decizii ministeriale se dau în folosință anumite clădiri pentru 
cămine, se fixează taxe pentru înscriere în universităţi, politehnici, academii 
comerciale şi şcoli speciale, se stabilesc burse anuale pentru studenții meritorii. 

Pe durata existenţei Politehnicii din Bucureşti (1938—1948), numărul studenților 
era cuprins între 2.500-—3.400. De exemplu, numărul studenţilor primiţi în primul an 
de studiu în anul universitar 1941-1942 a fost următorul: Facultatea de Construcţii 
şi Cadastru — 180; Facultatea de Mecanică, şi Electricitate — 100; Facultatea de Mine şi 
Metalurgie — 50; Facultatea de Chimie Industrială — 60; Facultatea de Silvicultură — 70; 
Facultatea de Arhitectură — 70; Facultatea de Agronomie — 80. La unele facultăți se 
stabileau şi anumite proporții între băieți şi fete (Chimie Industrială, Arhitectură şi 
Agricultură). Prin Decizia ministerială nr. 155008/1942, pe data de 1 august 1942 
au fost numiţi prorectorul Politehnicii din Bucureşti şi prodecanii facultăţilor 
acesteia: profesorul Gheorghe Macovei, prorector al Politehnicii din Bucureşti; 
profesorul Constantin Budeanu, prodecan al Facultăţii d Mecanică şi Electricitate; 
profesorul Nicolae Profiri, prodecan al Facultăţii de Construcţii; profesorul loan 
Huber Panu, prodecan al Facultăţii de Mine şi Metalurgie; profesorul Petre Spacu, 
prodecan al Facultăţii de Chimie Industrială; profesorul Costin Neniţescu, prodecan 
al Facultăţii de Silvicultură; profesorul Nicolae Nenciulescu, prodecan al Facultăţii de 
Arhitectură şi profesorul Anastasie Munteanu, prodecan al Facultăţii de Agronomie. 

În timpul dictaturii antonesciene, tinerilor evrei li se interzicea frecventarea 
şcolilor de orice grad. În condiţiile acestei represiuni impuse de Germania, în rândurile 
intelectualilor evrei a prins ideea înființării unui învățământ particular pentru tinerii 
evrei [19], pentru că legile naziste i-au exclus din învățământul de stat. Astfel, încă 
din toamna anului 1940 s-a cerut Ministerului Educaţiei Naţionale aprobarea pentru 
crearea de: cursuri de pregătire pentru studii în medicină, care se ţineau pe lângă 
spitalul „Caritas” sub îndrumarea profesorului Marcu Cajal; cursuri de pregătire 
tehnică, conduse de inginerul Martin Bercovici; cursuri de pregătire teoretică şi 
practică sub conducerea profesorilor Ernest Abason şi Marcus Onescu. Școala 
Tehnică Evreiască (numită pe vremea aceea în mediile universitare Politehnica 
Bercovici), unică în acele părți ale Europei unde au fost aplicate legislații de tip 
nazist. Școala a funcţionat din 11 decembrie 1940 când şi-a început activitatea 
(în 11 octombrie 1940 fiind inaugurată) până la 23 august 1944. În acest interval de 
timp, la Ministerul Educaţiei, Cultelor şi Artelor au fost miniştri: profesorul Traian 
Brăileanu, Partidul „Totul Pentru Țară”, 14 octombrie 1940 — 21 ianuarie 1941; generalul 
Radu Rosetti, 27 ianuarie 1941 — 11 noiembrie 1941; mareșalul Ion Antonescu, 
ad interim, 11 noiembrie 1941- 5 decembrie 1941 şi profesorul Ion Petrovici, 

5 decembrie 1941 — 23 august 1944. La începutul activităţii, sediul Şcolii Tehnice 
Evreieşti era pe strada Sevastopol nr. 19. Şcoala a început cu patru studenţi, dar în 
scurt timp a ajuns la 16 studenţi. Fondurile şcolii erau reduse, unii participanți 
plăteau taxe. Pe parcursul şcolii s-au primit sponsorizări şi cei care nu puteau plăti 
taxe erau ajutaţi cu burse. În primele patru luni inginerul Martin Bercovici a 
renunțat la salariu, iar profesorii se mulțumeau cu retribuţii simbolice. După câteva 
săptămâni, localul din strada Sevastopol nr. 19 a fost rechiziţionat, iar Politehnica 
Bercovici s-a mutat într-o clădire pe strada Mircea Vodă nr. 60, acolo funcționând 
două facultăți: Facultatea de Construcţii şi Facultatea de Electromecanică. În acest 
timp au venit şi studenţi evrei din toată ţara. În anul 1942, „Politehnica Bercovici” 
ajunsese să aibă 50 de profesori şi 943 de studenți. Autorităţile s-au alarmat şi au 
desființat (formal) această şcoală, care, de fapt, era o formă de rezistenţă intelectuală 
evreiască în fața barbariei naziste. Astfel, cu toate piedicile puse, „Politehnica 
Bercovici” a funcţionat până în vara anului 1944. În domeniul tehnic a mai fost 
deschisă o Școală de desenatori tehnici, cu durata cursurilor de 12 luni. Aceasta era 
o şcoală de pregătire pentru personalul ajutător în inginerie. După 23 august 1944, 
când România a trecut de partea aliaţilor, au fost recunoscute de către Senatul 
român toate certificatele şi diplomele eliberate de şcolile particulare evreieşti. 
Legea nr. 386 din 19 mai 1942 (Decretul-Lege nr. 1535) cu privire la 
organizarea învățământului superior, pleca de la principiul că „scopul învăţământului 
superior este să pregătească elitele prin orientarea teoretică a viitorilor profesionişti 
şi formarea oamenilor de ştiinţă, tehnică şi artă”. Învăţământul superior cuprindea: — 
universitățile, politehnicile, academiile de înalte studii industriale şi comerciale 
şi şcolile superioare speciale (de arhivistică, de educaţie fizică etc.) În privinţa 
învățământului politehnic, legea avea următoarele prevederi speciale: rectorul, 
prorectorul, decanii, delegaţii facultăţilor în senat şi membrii comisiilor consultative 
puteau fi aleşi numai dintre profesorii disciplinelor tehnice, ingineri, doctori ingineri 
sau arhitecţi; putea funcţiona ca ajutor al rectorului un director de studii, având în 
sarcina sa organizarea sarcinilor didactice; corpului didactic i se solicita activitate 
ştiinţifică sau tehnică; recrutarea cadrelor didactice avea loc prin concurs care consta 
din examinarea memoriului de lucrări şi o prelegere publică; consiliul profesoral al 
unei facultăți putea delega, cu avizul Senatului, un inginer din afara învăţământului 
care să țină temporar anumite conferințe de actualitate, necesare viitorilor ingineri, 
aceste delegaţii încetând atunci când nu mai era nevoie de ele, fără alte obligaţii 
pentru şcoală, persoana respectivă având dreptul să poarte temporar titlul 
de conferenţiar; cadrele didactice puteau cumula o funcţie tehnică în afara 
învățământului, cu condiţia ca activitatea întreprinderii unde lucra să fie în 
specialitatea catedrei; studenții erau obligați să efectueze o practică efectivă în uzine, 
întreprinderi, mine, şantiere; facultăţile de agronomie aveau ferme proprii pe care 
şi le administrau printr-un consiliu al fermelor condus de decan şi compus din 
profesorii catedrelor de specialitate, având şi personalitate juridică. Tot prin Legea 
386 din mai 1942, republicată, cu modificările operate între timp, ca cea din 

23 noiembrie 1943, s-a ajuns la o limitare a autonomiei universitare. După 
afirmaţiile ministrului Educaţiei Naţionale, Ion Petrovici, „s-a restabilit (făcea 
aluzie la unele reglementări din anul 1938, în timpul regimului de autoritate al 
Regelui Carol al II-lea), în bună parte autonomia universitară, fără a se reduce 
totuşi rolul puterii executive la un birou de înregistrare”. Prin autonomie 
universitară se înţelege: alegerea conducerii (care în timpul dictaturii lui Antonescu 
se făcea indirect, prin propunerea mai multor persoane pentru funcţiile de conducere, 
din care Ministerul Educaţiei Naţionale stabilea rectorul etc.); administrarea 
fondurilor proprii; recrutarea personalului; organizarea activităților didactice, 
ştiinţifice, educative şi sociale; disciplina personalului şi a studenţilor din instituţii. 
În anul 1946 a fost desfiinţată şi această autonomie universitară. Pentru Politehnica 
din Bucureşti, ca o anexă la lege, s-au stabilit: catedrele comune; conferințele comune; 
cadrele de specialitate (pentru facultăţile: Construcţii, Mecanică şi electricitate, 
Mine şi metalurgie, Chimie industrială, Silvicultură, Arhitectură, Agronomie) şi 
conferințele de specialitate. În Legea nr. 105 — Decretul-Lege nr. 1853 din 22 iunie 
1942 — privind recrutarea pentru serviciul militar — se prevedea ca studenţii facultăţilor 
de medicină, medicină veterinară şi farmacie, precum şi ai politehnicilor să fie 
pregătiți pentru a deveni ofițeri rezervişti în primii doi ani de studii, în secţiile de 
pregătire militară care vor funcționa pe lângă aceste facultăți şi politehnici. 
Studenţii respectivi vor fi încorporaţi la începerea primului an şcolar şi vor primi 
instrucția infanteriei, pentru cei de la facultățile de medicină umană, medicină 
veterinară şi farmacie, iar instrucția armelor cu caracter tehnic pentru studenţii 
politehnicilor. Legea urma să fie aplicată din anul şcolar 1942-1943 şi secția de 
pregătire militară a funcționat până în toamna anului 1944, când s-a desfiinţat, 
studenţii fiind lăsaţi la vatră. 

La 1 aprilie 1944 cursurile se întrerup din cauza bombardamentelor masive 
asupra capitalei, efectuate de aviația anglo-americană. 

La 23 august 1944, după arestarea mareşalului Ion Antonescu la Palatul 
Regal, Regele Mihai I face o proclamaţie către ţară, din care spicuim: „„...ieşirea 
noastră din alianța cu puterile Axei şi imediata încetare a războiului cu Naţiunile 
Unite”, spunând mai departe că „România a acceptat armistițiul oferit de Uniunea 
Sovietică, Marea Britanie şi Statele Unite al Americii ...” 

Prin Decretul-Lege nr. 1729 din 29 septembrie 1944 au fost abrogate dispoziţiile 
restrictive cu privire la accesul evreilor în învățământ. Prin Decretul nr. 1900 din 
13 octombrie 1944, s-au făcut numirile de rector al Politehnicii din Bucureşti şi de 
decani ai facultăţilor Politehnicii din Bucureşti: Nicolae Ciorănescu, rector al 
Politehnicii din Bucureşti; Niculae Profiri, decan al Facultăţii de Construcţii; Jon S. 
Gheorghiu, decan al Facultăţii de Mecanică şi Electricitate; Traian Negrescu, 
decan al Facultăţii de Mine şi Metalurgie; Costin Neniţescu, decan al Facultăţii de 
Chimie Industrială; Constantin Georgescu, decan al Facultăţii de Silvicultură; 
Grigore lonescu, decan al Facultăţii de Arhitectură; Traian Săvulescu, decan al 
Facultăţii de Agronomie. Prin Decizia ministerială nr. 153.559 din 28 octombrie 1944 

s-au făcut următoarele numiri de prorector şi prodecan: Jon S. Gheorghiu, prorector al 
Politehnicii din Bucureşti, Grigore Vasilescu, prodecan al Facultăţii de Construcţii; 
Constantin Budeanu, prodecan al Facultăţii de Mecanică şi Electricitate; Paul 
Sergescu, prodecan al Facultăţii de Mine şi Metalurgie; Petre Spacu, prodecan al 
Facultăţii de Chimie Industrială; Grigore Eliescu, prodecan al Facultăţii de 
Silvicultură; N. Nenciulescu, prodecan al Facultăţii de Arhitectură; /. Teodorescu, 
prodecan al Facultăţii de Agronomie. Prin Decretul nr. 2104 din 2 noiembrie 1944, 
profesorul A. Munteanu a fost numit decan al Facultăţii de Agronomie în locul 
profesorului Traian Săvulescu, care a demisionat. 

În toamna anului 1944 au început să funcționeze Comisiile de epurare din 
învățământ a celor considerați că au colaborat cu nazismul. La Politehnica din 
Bucureşti, comisia a fost formată din Nicolae Ciorănescu — rector, Nicolae Profiri — 
decan, iar Gheorghe Georgescu a hotărât ca începând cu 17 mai 1945 să fie 
înlăturați din învățământ: profesorul Mihail Manoilescu (care era închis) şi profesorul 
Eugen Chirnoagă (rector al Politehnicii din Bucureşti în timpul statului român 
național-legionar), iar la 23 iulie 1945 a fost înlăturat din învăţământ, pe o perioadă 
limitată de trei ani, profesorul arhitect Constantin lotzu. Au mai fost arestați pentru 
activitatea lor profesorii Constantin Buşilă şi Negoiţă Dănăilă. 

Prin Decretul nr. 2527 din 13 iulie 1945, s-au făcut următoarele numiri în 
conducerea Politehnicii din Bucureşti: Nicolae Ciorănescu, rector al Politehnicii 
din Bucureşti; Nicolae Profiri, decan al Facultăţii de Construcţii, Ion S$ Gheorghiu, 
decan al Facultăţii de Mecanică şi Electricitate; Nicolae Petrulian, decan al 
Facultăţii de Mine şi Metalurgie; Nicolae Dănăilă, decan al Facultăţii de Chimie 
Industrială; Constantin Georgescu, decan al Facultăţii de Silvicultură; Grigore 
Ionescu, decan al Facultăţii de Arhitectură; A. Munteanu, decan al Facultăţii de 
Agronomie. Prin Decizia ministerială nr. 358922 din 21 decembrie 1945, profesorul 
Petre Sergescu este numit rector al Politehnicii din Bucureşti în locul profesorului 
Nicolae Ciorănescu, demisionat. 

Prin Decretul nr. 2313 din 23 iulie 1945 s-a înființat Biblioteca Centrală a 
Politehnicii din Bucureşti. 

În cursul anului 1946 s-au făcut următoarele numiri în conducerea Politehnicii 
din Bucureşti: profesorul Niculae Petrulian, prorector cu delegaţie de rector al 
Politehnicii din Bucureşti, în locul profesorului Petre Sergescu, care nu s-a întors 
din Franţa; profesorul Alexandru Codarcea, prodecan la Facultatea de Mine şi 
Metalurgie; profesorul Nicolae Teodorescu, prodecan la Facultatea de Arhitectură; 
profesorul Henry Theodoru, prodecan la Facultatea de Construcţii. În anul 
universitar 1947-1948, ultimul an de existenţă al Politehnicii din Bucureşti, cadrele 
de conducere ale acesteia au fost: profesorul Nicolae Petrulian, rector al 
Politehnicii din Bucureşti; profesorul Henry Theodoru, decan al Facultății de 
Construcţii, profesorul Ion S. Gheorghiu, decanul Facultăţii de Mecanică şi 
Electricitate; profesorul Nicolae Petrulian, decan al Facultăţii de Mine şi 
Metalurgie; profesorul Vasile Bianu, decan al Facultăţii de Chimie Industrială; 

profesorul Constantin Georgescu, decan al Facultăţii de Silvicultură, profesorul A. 
Popescu, decan al Facultăţii de Agronomie şi profesorul Gheorghe Ionescu, decan 
al Facultăţii de Arhitectură. 

Politehnica din Timişoara a luat fiinţă în 3 decembrie 1938 prin transformarea 
Şcolii Politehnice din Timişoara. Politehnica din Timişoara a avut următoarele 
facultăți: Facultatea de Electromecanică, provenită de la Şcoala Politehnică din 
Timişoara; Facultatea de Mine şi Metalurgie, provenită de la Şcoala Politehnică 
din Timişoara; Facultatea de Agronomie din Cluj, care provinea din Academia de 
Înalte Ştiinţe Agronomice din Cluj, transformată în facultate şi subordonată 
Politehnicii din Timişoara în perioada 1938-1945; Facultatea de Construcţii înfiinţată 
în anul 1941 în cadrul Politehnicii din Timişoara; Facultatea de Agronomie, înfiinţată în 
anul 1945, care a funcţionat în cadrul Politehnicii din Timişoara până în anul 1948. 
În anul 1939 se acordă primul titlu de doctor inginer lui Ştefan Nădăşan (avându-l 
conducător ştiinţific pe profesorul C.C. Teodorescu), Politehnica din Timişoara 
având dreptul de a acorda titlul de doctor inginer din anul 1937, când era Şcoală 
Politehnică. 

Politehnica din Timişoara a avut următorii rectori: Constantin C. Teodorescu 
(1938-1939) care fost şi rector al Şcolii Politehnice din Timişoara în perioada 
1934-1938); Corneliu Severineanu (1939-1940), Victor Laţiu (noiembrie 1940 — 
ianuarie 1941); Plauţius Andronescu (1941-1944); Marin Bănărescu (1944—1946); 
Constantin Cândea (1946-1947); Ilie Murgulescu (1947-1949), care a fost rector 
al Institutului Politehnic din Timişoara în perioada 1948-1949. Profesori deosebiți 
ai Politehnicii din Timişoara au fost: Plațius Andronescu, Cornelius Micloşi, Marin 
Bănărescu, Alexandru Nicolau [16]. 

În cadrul celor trei politehnici din Bucureşti, din Timişoara şi „Gheorghe 
Asachi” din laşi, durata studiilor devine de cinci ani, anul preparator devenind anul |. 

La 20 martie 1937 a fost votată în Parlamentul României Legea învățământului 
prin care se stabilea că titlul de inginer se acordă numai de către politehnici, iar 
învățământul ingineresc universitar se desființa. La laşi, unde existau unități de 
învățământ superioare tehnic numai în cadrul Universităţii din laşi, acestea dând 
titlul de inginer de universitate, s-a stabilit la 6 aprilie 1937 să ia ființă Școala 
Politehnică „Gheorghe Asachi” din laşi, primul rector fiind Cristea Niculescu Otin, 
profesor de chimie tehnologică. Prin Decretul nr. 205660 din 3 decembrie 1937, 
publicat în Monitorul Oficial din 8 decembrie 1937 se legiferează înfiinţarea 
Politehnicii „Gheorghe Asachi” din laşi, aceasta începând să funcţioneze în mod 
efectiv la 1 octombrie 1938. Politehnica „Gheorghe Asachi” din Iaşi are la început 
trei facultăţi provenite din secţiile care pregăteau ingineri de universitate şi aparțineau 
de Facultatea de ştiinţe a Universităţii din laşi: Facultatea de Electrotehnică, care 
provenea din Institutul Electrotehnic, acesta aparținând Facultăţii de Ştiinţă a 
Universităţii din laşi; Facultatea de Chimie Industrială, provenită din secţiile de 
chimie tehnologică şi chimie agricolă, acestea aparținând Facultăţii de Ştiinţe a 
Universităţii din laşi şi Facultatea de Agronomie (cu sediul la Chişinău). În anul 1940, 

Politehnica „Gheorghe Asachi” din laşi a eliberat primele 94 de diplome de ingineri 
electrotehnişti şi de ingineri chimişti. Politehnica „Gheorghe Asachi” din laşi 
şi-a lărgit profilul prin înfiinţarea în anul 1941 a Facultății de Construcții (prin 
Decretul-Lege nr. 989 din 13 noiembrie 1941, publicat în Monitorul Oficial, 
nr. 270 din 1941), iar în anul 1942 Facultatea de Electrotehnică a căpătat şi un 
profil mecanic devenind Facultatea de Electromecanică. Ca urmare, din anul 1942, 
Politehnica „Gheorghe Asachi” din laşi funcționează cu următoarele patru facultăți: 
Facultatea de Electromecanică, Facultatea de Chimie Industrială, Facultatea de 
Construcţii şi Facultatea de Agronomie. În anul universitar 1939-1940, Politehnica 
„Gheorghe Asachi” din Iaşi are 257 de studenţi (96 la Facultatea de Electrotehnică, 
83 la Facultatea de Chimie Industrială şi 78 la Facultatea de Agronomie). În toamna 
anului 1941, după intrarea României în război (22 iunie 1941) pentru eliberarea 
Basarabiei şi Bucovinei de Nord, prin Decretul-lege 2847 publicat în Monitorul 
Oficial din 17 octombrie 1941, Politehnica „Gheorghe Asachi” din laşi este mutată 
la Cernăuţi. În pofida nemulțumirilor studenților şi cadrelor didactice, în perioada 
1941—1944, atât numărul de cadre didactice, cât şi numărul de studenţi au crescut 
(pentru cadre didactice de la 90 la 195, iar pentru studenţi de la 712 la 1039). La 
Cernăuţi, printre profesorii notabili după 1918 au fost: Eugen Bădărău, Dimitrie 
Ioan Mangeron, Miron Nicolescu, Constantin Pârvulescu (astronom), Tiberiu 
Popoviciu, Simion Stoilov, Gheorghe Vrânceanu. În anul 1944, din cauza apropierii 
frontului de răsărit de România, Politehnica „Gheorghe Asachi” de la Cernăuţi a 
fost evacuată la Turnu Severin cu tot corpul profesoral, cu studenţi, cu personalul 
administrativ şi cu o parte din baza materială. Cursurile se închid la 21 martie 1944 
şi după cinci zile (26 martie 1944) începe activitatea la Turnu Severin. În 23 aprilie 
1944, pentru a evita distrugerea prin bombardamentele intense efectuate de aviația 
anglo-americană asupra oraşului Turnu Severin, Politehnica „Gheorghe Asachi” e 
mutată în comuna Deveselu din judeţul Mehedinţi. În a doua parte a anului 1944, 
Politehnica „Gheorghe Asachi” din laşi primeşte dreptul de stabilire provizorie în 
Bucureşti, în clădirea Academiei de Înalte Studii Comerciale, din Piaţa Romană. 
În anul 1945, Politehnica „Gheorghe Asachi” din Iaşi (din 17 octombrie 1941 în 
Cernăuţi) revine în oraşul Iaşi, primind un spațiu în vechiul local al Universităţii 
din laşi, inutilizabil inițial într-o proporţie de două treimi. La laşi, cursurile 
Politehnicii „Gheorghe Asachi” se redeschid oficial la 13 mai 1945. Deoarece 
rectorul Cristea Niculescu Otin a ajuns la vârsta de pensionare, la 14 octombrie 1944 
a fost numit rector profesorul Cezar Parteni Antoni de la Facultatea de Electro- 
mecanică. Noul rector a preluat postul la Turnu Severin pe 22 octombrie 1944. Prin 
Decretul Lege nr. 582 din 12 noiembrie 1944, se prevede revenirea Politehnicii 
„Gheorghe Asachi” la laşi. S-a reuşit ca pe 13 mai 1945 să se deschidă aici, în mod 
oficial, cursurile acestei politehnici. În anul universitar 1945-1946, numărul total 
de studenţi înscrişi la Politehnica „Gheorghe Asachi” era de 1.274 (Electro- 
mecanică — 307, Chimie industrială — 318, Construcţii — 308 şi Agronomie — 341). 


ASA 


Până în noiembrie 1946, Politehnica „Gheorghe Asachi” din laşi a primit 6.730 m? 

suprafață totală (amfiteatre, săli de curs, laboratoare, ateliere, spații administrative etc.) 
în localul Universităţii din Iaşi. În perioada 1938-1948 [20] corpul profesoral al 
Politehnicii din Iaşi a fost format din: Cristea Niculescu Otim, Radu Cernătescu, 
Cezar Parteni-Antoni, Ștefan Procopiu, Constantin V. Gheorghiu, Dimitrie Mangeron, 
Vasile Petrescu, Theodor Câmpan, Emil Luca, Mircea Volenschi, Toma Farcaș, 
Anton Şesan, Emil Gaiginschi, Alexandru Matei, Nicolae Costăchescu, loan Ciochină, 
M. Dima, Gheorghe Alexa, D. Atanasiu, Cornel Antoniu, A. Cernătescu ş.a. 
Politehnica „Gheorghe Asachi” din Iaşi a acordat 736 diplome de inginer: 366 la 
Electromecanică, 310 la Chimie Industrială şi 60 la Construcţii) [21]. Conducători 
de doctorat la Politehnica „Gheorghe Asachi” din laşi au fost profesorii: Ştefan 
Procopiu, V. Petrescu, Th. Câmpanu şi Cezar Parteni-Antoni la Electromecanică şi 
Gh. Alexa la Chimie industrială. În 1938-1948 au fost acordate patru diplome de 
doctor-inginer, deţinute de Gerard d'Albon în 1939, I. Săveanu în 1946, Emil Luca 
în 1947 şi V. Corlăţeanu în 1948, la Facultatea de Electromecanică, precum şi o 
diplomă de doctor-inginer, obţinută de Cristofor Simionescu în 1948 la Facultatea 
de Chimie industrială. Rectorii Politehnicii „Gheorghe Asachi” din laşi au fost: 
Cristea Niculescu-Otin (1937-1944) şi Cezar Parteni-Antoni (1944-1948). 

În rezumat, perioada 1881-1948 a învățământului superior tehnic din România 
este considerată ca fiind o etapă din înflorirea acestuia, putând fi considerat un 
învățământ la nivelul ţărilor dezvoltate tehnologic. După mulţi ani de căutări 
(1830-1881) în care înaintaşii noştri au avut răbdarea de a-şi corecta activităţile an 
de an, au ajuns să aibă mulțumirea că au reuşit. Acest lucru a fost posibil ţinându-se 
seama de specificul României, de experienţa obţinută în timp şi, nu în ultimul rând, 
de experienţa celor care au studiat în străinătate. 


9.3. ÎNVĂŢĂMÂNTUL SUPERIOR TEHNIC DIN ROMÂNIA ÎN 1948-1990 


9.3.1. ÎNVĂŢĂMÂNTUL SUPERIOR TEHNIC ÎN PERIOADA 1948-1968 


După terminarea celui de-al Doilea Război Mondial, România a intrat în sfera 
de influenţă a Uniunii Sovietice, începând instaurarea unui sistem comunist, de tip 
sovietic. În perioada 1945-1948 s-a dus o luptă asiduă de către Uniunea Sovietică 
şi Partidul Comunist Român pentru compromiterea şi distrugerea partidelor istorice 
(liberal, țărănist, social democrat). Preluarea puterii depline de către comunişti a 
avut loc în anul 1948. 

Prima fază a comunismului pentru învățământ este considerată intervalul 
de timp 1948—1964 şi este caracterizată prin instalarea unui sistem educaţional 
asemănător sistemului educaţional din Uniunea Sovietică. În această fază, 
învățământul românesc se află sub dictatul URSS (prin consilierii sovietici existenți) 

şi al luptei de clasă. Sarcina întocmirii manualelor pentru învățământul preuniversitar 
nu a revenit Ministerului Învăţământului, ci Comisiei de Învățământ a Direcţiei 
de Agitaţie şi Propagandă a Comitetului Central al Partidului Muncitoresc Român. 
Guvernele comuniste au considerat educaţia ca un instrument important de a controla 
oamenii şi de a crea omul nou. A doua fază a comunismului, considerată în perioada 
1964-1978, corespunde unei reveniri spre o relativă normalitate şi spre unele tradiţii 
româneşti. A treia fază a comunismului este situată în perioada 1978-1989, 
corespunzând păstrării, în cea mai mare parte, a elementelor introduse în faza a 
doua, însă accentuând violenţa politică şi ideologică asupra învățământului. Este 
de remarcat faptul că în faza întâi s-a elaborat Legea învățământului din 1948, în faza 
a doua — Legea învățământului din 1968 şi în faza a treia — Legea învățământului 
din 1978, acestea fiind cele trei legi care au fost un ghid pentru desfăşurarea 
învățământului în perioada comunistă. Reforma învățământului din anul 1948 în 
România, publicată prin Decretul nr. 175 în Monitorul Oficial din 3 august 1948, 
a constituit începutul ideologiei comuniste în domeniul învățământului românesc. 
Aceasta s-a confirmat pe parcursul evoluţiei țării pe toată perioada comunismului 
de la noi şi ulterior acesteia, reuşind să lase urme vizibile în modul de a gândi al 
generaţiilor care au urmat. 

În învățământul superior tehnic din România existau, în anul 1948, trei 
politehnici (Bucureşti, Timişoara şi laşi) care pregăteau ingineri în toate domeniile. 
Acestea au fost divizate pentru a avea un învățământ superior tehnic pe tot 
cuprinsul țării. Politehnica din Bucureşti fost divizată (în anul 1948) în: Institutul 
Politehnic din Bucureşti, continuatorul direct al acesteia, care cuprindea patru 
facultăţi (Facultatea de Mecanică şi Facultatea de Electrotehnică, ambele provenite 
din Facultatea de Mecanică şi Electricitate a Politehnicii din Bucureşti; Facultatea 
de Chimie Industrială provenită din Facultatea de Chimie Industrială şi o parte din 
Facultatea de Mine şi Metalurgie a Politehnicii din Bucureşti şi Facultatea de 
Textile, provenită din Şcoala Superioară de Textile); Institutul de Construcţii din 
Bucureşti (care provenea din Facultatea de Construcţii a Politehnicii din Bucureşti); 
Institutul de Geologie şi Tehnică Minieră din Bucureşti cu două facultăţi (Facultatea 
de Geologie şi Facultatea de Tehnică Minieră), care provenea, în parte, din 
Facultatea de Mine şi Metalurgie a Politehnicii din Bucureşti; Institutul de 
Exploatarea şi Industrializarea Lemnului din Bucureşti cu două facultăţi (Facultatea 
de Exploatarea Pădurilor, Transportul şi Prelucrarea Lemnului şi Facultatea de 
Industrializarea lemnului), care provenea din Facultatea de Silvicultură a Politehnicii 
din Bucureşti); Institutul de Silvicultură din Braşov, cu o singură facultate (având 
profilul Cultura pădurilor), care provenea din Facultatea de Silvicultură a Politehnicii 
din Bucureşti; Institutul de Silvicultură şi Exploatarea Lemnului din Câmpulung 
Moldovenesc cu două facultăţi (Facultatea de Cultura Pădurilor şi Facultatea de 
Exploatarea, Prelucrarea şi Transportul Lemnului), care provenea din Facultatea 
de Silvicultură a Politehnicii din Bucureşti; Institutul de Arhitectură din Bucureşti, 
care provenea din Facultatea de Arhitectură a Politehnicii din Bucureşti (independent 
până în anul 1949 când şi-a schimbat numele în Facultatea de Arhitectură, 

incorporată apoi în Institutul de Construcţii din Bucureşti, unde a funcționat până 
în anul 1952); Institutul Agronomic din Bucureşti, care provenea din Facultatea de 
Agronomie a Politehnicii din Bucureşti. 

Politehnica din Timişoara, în anul 1948, a fost divizată în: Institutul Politehnic 
din Timişoara, continuator direct al Politehnicii din Timişoara, cuprinzând patru 
facultăți (Facultatea de Mecanică şi Facultatea de Electrotehnică, provenită din 
Facultatea de Electromecanică a Politehnicii din Timişoara; Facultatea de Construcţii, 
provenită din Facultatea de Construcţii a Politehnicii din Timişoara; Facultatea de 
Chimie, înființată prin Decretul prezidenţial nr. 161 din 22 iulie 1948 al Prezidiului 
Marii Adunări Naţionale pe baza deciziei nr. 1111 din 1948 a Consiliului de Miniştri. 
Decretul a apărut în Monitorul Oficial nr. 168 din 23 iulie 1948); Institutul de 
Minereuri Feroase din Timişoara, provenind din Facultatea de Mine şi Metalurgie 
a Politehnicii din Timişoara; Institutul de Minereuri Neferoase din Brad, provenind 
din Facultatea de Mine şi Metalurgie a Politehnicii din Timişoara; Institutul 
Agronomic din Cluj, provenind din Facultatea de Agronomie din Cluj (cu sediul la 
Cluj), care aparţinea de Politehnica din Timişoara; Institutul Agronomic din 
Timişoara, care provenea din Facultatea de Agronomie, înființată în anul 1945 în 
cadrul Politehnicii din Timişoara. 

Decretul nr. 175 din anul 1948 privind Legea pentru reforma învățământului 
prevedea următoarele şcoli superioare de minerit în România: Institutul de Geologie 
şi Tehnică Minieră din Bucureşti, cu două facultăţi (Facultatea de Geologie şi 
Facultatea de Tehnică Minieră), Institutul de Minereuri Feroase din Timişoara; 
Institutul de Minereuri Neferoase din Brad, Institutul Cărbunelui din Petroşani 
(cu Facultatea de Exploatarea şi prepararea zăcămintelor de cărbuni), cu durata 
studiilor de patru ani. În anul 1952, Institutul de Minereuri Feroase din Timişoara 
şi Institutul de Minereuri Neferoase din Brad sunt desființate, iar studenţii au fost 
transferați la Institutul de Mine din Bucureşti, unde a fost integrat şi Institutului de 
Geologie şi Tehnică Minieră din Bucureşti. Astfel, în anii 1952-1957, în România 
funcționează două şcoli superioare de minerit: Institutul de Mine din Bucureşti şi 
Institutul de Mine din Petroşani. 

Din anul universitar 1957-1958 (prin HCM 1003/1957) îşi încetează activitatea 
Institutul de Mine din Bucureşti şi rămâne, pentru o perioadă în România, o singură 
şcoală superioară de minerit, Institutul de Mine din Petroşani. 

Politehnica „Gheorghe Asachi” din laşi a fost divizată în: Institutul Politehnic 
„Gheorghe Asachi” din Iaşi, continuatorul direct al acesteia, care a funcționat până 
în anul 1955 cu patru facultăţi (Facultatea de Electrotehnică, care provenea din 
Facultatea de Electromecanică a Politehnicii; Facultatea de Chimie Industrială, care 
provenea din Facultatea de Chimie Industrială a Politehnicii; Facultatea de 
Construcţii, care provenea din Facultatea de Construcţii a Politehnicii şi Facultatea 
de Mecanică, înființată în 1948 prin Decretul lege nr. 263327, publicat în Monitorul 
Oficial din 26 octombrie 1948); Institutul Agronomic „Ion Ionescu de la Brad” din 
Iaşi, care provenea din Facultatea de Agronomie a Politehnicii „Gheorghe Asachi” 
din laşi. 

În anul 1947, Ministerul Educaţiei Naţionale dă curs unui memoriu făcut de 
autoritățile din Cluj, la 12 februarie 1947, înființând Institutul Politehnic din Cluj 
cu trei facultăţi: Facultatea de Construcții, Facultatea de Electromecanică şi 
Facultatea de Silvicultură. În conformitate cu prevederile Decretului-lege pentru 
reforma învățământului superior din august 1948, s-a creat Institutul de Mecanică 
din Cluj cu o singură facultate, Facultatea de Mecanică având două secții: Secția 
de termotehnică şi Secţia de maşini de lucru. Durata studiilor era de patru ani. 
Examenul de admitere pentru Institutul de Mecanică din Cluj a avut loc la 
11 noiembrie 1948, forma de examinare fiind orală, reuşind 98 de candidați. 
Numărul celor reuşiți la admitere s-a ridicat ulterior la 108, având loc diferite 
transferări. Solemnitatea deschiderii cursurilor la Institutul de Mecanică din Cluj 
a avut loc în ziua de 30 noiembrie 1948. În perioada 1948-1953, cât a funcționat 
Institutul de Mecanică din Cluj, au existat următoarele specializări: motoare 
cu combustie internă (1948-1951); maşini de transport terestru (1948-1953); 
maşini-unelte (1948—1953); scule şi dispozitive (1959-1953), mecanică fină 
(1950-1953), mecano-energetică (1950-1951) şi tehnologia construcţiilor de maşini 
(1952-1953). Numărul studenților la Facultatea de Mecanică a Institutului de 
Mecanică din Cluj a fost de 341, din care 108 la cursurile de zi şi 233 la „cursurile 
speciale” cu o durată de doi şi patru ani. Suntem în perioada în care prin Reforma 
învățământului din 1948, regimul comunist din România a introdus în învățământul 
superior tehnic cursurile paralele de „Muncitori studenţi”, numite şi „cursuri 
speciale”. La aceste „cursuri speciale” ale institutelor de mecanică intrau tineri cu 
cel mult patru clase de liceu (gimnaziul actual) sau cu o şcoală de meserii urmată 
după cele patru clase primare. După frecventarea a doi ani de cursuri speciale, 
absolvenţii deveneau „ingineri de exploatare” conform legii, ulterior se uita şi erau 
încadraţi ca ingineri, colegi cu cei care urmau cursurile normale. De fapt, scopul 
regimului comunist era de a pregăti o clasă de „tehnocraţi” (pseudo-tehnocrați) care 
să asigure clientela regimului în domeniul deciziilor tehnice. Prin H.G.M. nr. 
2688/1953 şi H.G.M. 2727/1953 se înfiinţează, începând cu anul 1953, Institutul 
Politehnic din Cluj, care a funcționat în perioada 1953-1992. La înființarea sa, 
Institutul Politehnic din Cluj a avut patru facultăți: Facultatea de Mecanică având 
două secţii (maşini-unelte şi maşini de lucru, adică, scule, dispozitive, aparate), 
Facultatea de Tehnologie cu două secţii (turnătorie de fontă, oțel şi neferoase; 
prelucrarea metalelor la cald şi la rece şi tratamente termice) [22]; Facultatea de 
Construcţii care avea două secţii (construcţii civile şi industriale şi linii ferate şi 
clădiri feroviare), Facultatea de Mecanica Transporturilor tot cu două secţii 
(locomotive şi organe şi automobile şi motoare). Această facultate a funcţionat în 
Cluj doar un an, după care a fost transferată la Bucureşti. După doi ani, în anul 
universitar 1956/1957, Facultatea de Tehnologie s-a unit cu Facultatea de 
Mecanică formând Facultatea de Mecanică. Astfel, timp de opt ani (1956/1957-— 
1963/1964), Institutul Politehnic din Cluj funcţionează numai cu două facultăți: 
Facultatea de Mecanică şi Facultatea de Construcţii. 

Institutul de Construcţii din Bucureşti înfiinţat în 1948, a provenit din Facultatea 
de Construcţii a Politehnicii din Bucureşti. În anul universitar 1948-1949 s-a păstrat 
organizarea Facultăţii de Construcții a Politehnicii din Bucureşti. Prin HCM nr. 1050 
din 10 octombrie 1949, Institutul de Construcții din Bucureşti avea următoarele facultăți: 
Facultatea de Construcţii Civile şi Industriale, cu două secţii (Secţia de construcții 
civile şi industriale şi Secţia de instalaţii), Facultatea de Poduri şi Construcţii 
Masive cu două secţii (Secţia de poduri şi Secţia de construcţii hidrotehnice); 
Facultatea de Drumuri şi Lucrări Edilitare şi Facultatea de Arhitectură şi Urbanism, 
care a rămas sub tutela Institutului de Construcţii din Bucureşti în perioada 1949-1952. 
După doi ani, în anul 1951, Institutul de Construcţii din Bucureşti are următoarele 
facultăți: Facultatea de Construcţii Civile şi Industriale, Facultatea de Poduri şi 
Construcţii Inginereşti; Facultatea de Instalaţii şi Utilaj de Construcţii (care are 
două secţii, Secţia de instalaţii şi Secţia pentru utilaj de construcţii); Facultatea de 
Drumuri şi Lucrări Edilitare; Facultatea de Hidrotehnică, având două secţii (Secţia 
de porturi şi lucrări de comunicaţie pe apă şi Secţia de construcţii hidroenergetice); 
Facultatea de Economie pentru Construcții [23]. În paralel, între anii 1951 şi 1953, 
funcționează Institutul de Gospodărire Comunală din Bucureşti, care după o 
existență de doi ani va fi desființat, iar studenții de la Secţia de lucrări edilitare a 
acestui institut sunt transferați la Secția de alimentări cu apă şi canalizare a Facultăţii 
de Hidrotehnică, Institutul de Construcţii din Bucureşti. În anul 1952, Facultatea de 
Hidrotehnică a Institutului de Construcţii din Bucureşti are două secţii (Secţia de 
construcții hidrotehnice şi Secţia de alimentări cu apă şi canalizare), a doua secţie 
înlocuind Secţia de poduri şi lucrări de comunicaţie pe apă din 1951. În anul 1952, 
Facultatea de Arhitectură, căreia i se adaugă Secţia de specializare în Urbanism, 
părăseşte Institutul de Construcţii din Bucureşti, devenind independentă prin 
H.C.M. la 14 noiembrie 1952, sub denumirea Institutul de Arhitectură. Un an mai 
târziu, prin Decretul nr. 147/1953, Institutul de Arhitectură a devenit Institutul de 
Arhitectură „Ion Mincu”, sub această titulatură instituţia funcţionând până în anul 
2000, când Senatul universitar al institutului a hotărât ca denumirea să fie 
modificată în Universitatea de Arhitectură şi Urbanism „lon Mincu”, care în 
prezent are trei facultăţi: Facultatea de Arhitectură, Facultatea de Urbanism şi 
Facultatea de Arhitectură de Interior. Începând cu anul 1959, cele două secții ale 
Facultăţii de Hidrotehnică fuzionează într-o singură secție, Secţia de construcții 
hidrotehnice. În anul 1962 ia ființă în cadrul Facultăţii de Hidrotehnică, Secţia de 
Hidrotehnică Agricolă, care funcționează până în 1973. În anul universitar 1969-1970 
se înființează secţiile de subingineri-zi cu durata de studii de trei ani şi secțiile de 
subingineri-seral cu durata de studii de patru ani. În perioada 1948-1968, Institutul de 
Construcţii din Bucureşti a avut următorii rectori: Nicolae Korcinski, Dumitru 
Proporgescu şi Vasile Nicolau. 

În 2 decembrie 1948 se înfiinţează Institutul de Transporturi şi Comunicaţii 
din Bucureşti cu o singură facultate, Facultatea de Căi Ferate, care a cuprins şi 

Secţia de material rulant (cu 62 de studenți). În anii 1949-1950, Facultatea de Căi 
Ferate se transformă în Institutul de Căi Ferate, care cuprinde cinci facultăți: 
Facultatea de Construcții Căi Ferate, Facultatea de Mecanica Transporturilor, 
Facultatea de Exploatare Feroviară; Facultatea de Poduri pentru Căi Ferate şi 
Facultatea de Transporturi Autovehicule Rutiere. În 1950 i se adaugă şi Facultatea 
de Material Rulant. În anii 1951-1952 se revine de la denumirea de Institutul de 
Căi Ferate la cea de Institutul de Transporturi, care durează ca nume doi ani. 
Astfel, în 1953—1954 se trece de la denumirea de Institut de Transporturi la cea de 
Institut de Căi Ferate, această denumire rămânând până în anii 1959-1960, când o 
parte a acestuia trece la Institutul Politehnic din Bucureşti, iar cealaltă parte la 
Institutul de Construcţii din Bucureşti. La Institutul Politehnic din Bucureşti ia 
naştere Facultatea de Transporturi din contopirea Facultăţii de Mecanică şi a 
Facultăţii de Exploatări Feroviare ale Institutului de Căi Ferate. La începuturile ei 
(1959-1960), Facultatea de Transporturi a Institutului Politehnic din Bucureşti 
avea trei secţii: Secția de exploatare a materialului rulant, Secţia de organizare a 
transporturilor feroviare şi Secţia de organizare şi exploatare a transporturilor 
rutiere. La Institutul de Construcţii din Bucureşti se înfiinţează Facultatea de Căi 
Ferate, Drumuri şi Poduri, având ca obiectiv formarea inginerilor constructori 
pentru activităţi de proiectare, cercetare, execuţie şi consultanţă a infrastructurii de 
transporturi (căi ferate, drumuri şi poduri). Astfel, începând cu anii 1959-1960, 
Institutul de Căi Ferate îşi încetează activitatea (după 10 ani de existenţă, sub 
diferite denumiri). 

Odată cu reforma învățământului din anul 1948 se inaugurează la Iaşi, 
Institutul de Măsurători Terestre, o unitate de învățământ superior tehnic de sine 
stătătoare. Acesta reprezenta prima şcoală din România menită să pregătească 
specialişti cu studii superioare (ingineri geodezi) pentru a rezolva problemele de 
topografie, geodezie, fotogrametrie şi cartografie. După doi ani de activitate 
(în anul 1950), Institutul de Măsurători Terestre cuprinde în anul I de studiu circa 
120 de studenți. În anul 1951 institutul respectiv este transferat de la Iaşi la Galaţi 
ca Facultate de Măsurători Terestre, denumire sub care a funcționat până în anul 
1952, când i s-a schimbat denumirea în Facultatea de Geodezie din Galaţi. În anul 
1955, Facultatea de Geodezie din Galaţi este transferată la Institutul de Construcţii 
din Bucureşti, devenind Secţia de Geodezie a Facultăţii de Drumuri şi Poduri. 
În scurt timp, Facultatea de Căi Ferate, Drumuri şi Poduri fuzionează cu 
Facultatea de Hidrotehnică, ambele în cadrul Institutului de Construcţii 
din Bucureşti, devenind Facultatea de Hidrotehnică Drumuri şi Căi Ferate, 
Ulterior, aceasta din urmă se scindează în Facultatea de Hidrotehnică şi Facultatea 
de Căi Ferate, Drumuri, Poduri şi Geodezie. La rândul său, Secţia de geodezie a 
purtat, temporar, numele de Secţia de geodezie şi sistematizare teritorială. În anul 
1991, Facultatea de Căi Ferate, Drumuri, Poduri şi Geodezie se scindează în 
Facultatea de Căi Ferate, Drumuri şi Poduri şi Facultatea de Geodezie, ambele 
aparținând Institutului de Construcţii din Bucureşti. Durata studiilor era de cinci ani. 

În perioada 1968-1990, durata studiilor Secţiei de Geodezie a fost de patru ani. În 
anul 1993, Institutul de Construcţii din Bucureşti devine Universitatea Tehnică de 
Construcţii din Bucureşti, din care face parte şi Facultatea de Geodezie. 

La Institutul Politehnic din Bucureşti se stabilesc, prin decizia Ministerului 
Învăţământului Public nr. 296253 din 1 decembrie 1948, catedrele, iar prin altă 
decizie a Ministerului Învăţământului Public, decizia MIP nr. 296256, se stabileşte 
încadrarea posturilor şi persoanelor din catedre. La Institutul Politehnic din Bucureşti, 
începând cu anul 1949, diferite ministere numesc personalul didactic corespunzător 
specializărilor. Prin Hotărârea Consiliului de Miniştri nr. 1009 din 13 septembrie 
1949, s-a stabilit că: „Absolvenţii din anii universitari 1947—1948 şi 1948—1949 vor 
primi un certificat de absolvire pe baza căruia pot intra în câmpul muncii cu 
aceleaşi drepturi ca şi licenţiaţii urmând ca, cel târziu la 1 iulie 1951, să obţină 
diploma potrivit unor norme ce vor fi stabilite de Ministerul Învățământului Public. 
Până la obţinerea diplomei ei nu vor putea purta titlul respectiv de specialitate”. 
Prin Decretul nr. 381 din 23 septembrie 1949 s-a prevăzut: „Înfiinţarea de la 
1 octombrie 1949 a unor cursuri speciale cu o durată de doi ani, pe lângă facultățile 
institutelor de învățământ superior, pentru pregătirea cadrelor tehnice inginereşti de 
exploatare necesare întreprinderilor industriale. Studenţii respectivi urmau să se 
recruteze dintre oamenii din câmpul muncii, cu o practică de cel puţin cinci ani în 
aceeaşi specialitate industrială şi care au şi o pregătire teoretică corespunzătoare. 
Cei admişi urmau să semneze un contract cu întreprinderile din care au fost recrutați, 
obligându-se să rămână în serviciul acelei întreprinderi timp de cinci ani după 
absolvire. Pe timpul duratei cursurilor erau scoşi din producție, se bucurau de aceleaşi 
drepturi ca ceilalți studenţi bursieri, precum şi dreptul de a primi salariul (întreg, 
dacă sunt căsătoriţi şi au copiii, în proporţie de 75 %, dacă sunt căsătoriți şi nu au 
copiii, şi de 50 %, dacă nu sunt căsătoriți). Absolvenţii urmau să poarte titlul de 
ingineri de exploatare”. Tot în anul 1949 a apărut Decretul nr. 388 din 8 octombrie 
1949 pentru acordarea titlului de ingineri unor categorii de tehnicieni, care 
prevedea: „Actualii subingineri sau conducători tehnici pot obţine titlul de ingineri, 
dacă fac dovada unei activități în producţie de cel puțin opt ani, în specialitatea 
respectivă şi dacă reuşesc la un colocviu dat în faţa unei comisii instituite de 
Ministerul Învăţământului Public, din care face parte şi un delegat al ministerului 
de resort. De asemenea, pot obține titlul de ingineri actualii subingineri sau 
conducători tehnici cu o practică pe şantiere, ateliere sau birouri tehnice de cel 
puţin cinci ani, dacă întocmesc un proiect de specialitate, şi trec un examen de 
diplomă în faţa unei comisii asemănătoare. La acest examen se puteau prezenta şi 
absolvenţii sau actualii elevi ai şcolilor de subingineri în lichidare. Candidaţii 
respinşi la examen puteau fi reexaminaţi o singură dată după cel puțin un an de 
practică”. Termenul de aplicare a Decretului 388/1949 expira la 31 decembrie 1954. 

În 14 ianuarie 1950 a fost publicat Decretul nr. 13 al Prezidiului Marii 
Adunări Naţionale privind înființarea aspiranturii. Titlul obținut era de candidat în 
ştiinţe, iar în cei trei ani de pregătire erau prevăzute cinci examene. Un examen 

de marxism-leninism, două examene de limbi străine (limba rusă obligatorie şi o 
limbă străină la alegere dintre limba engleză, limba franceză şi limba germană) şi 
două examene în domeniul în care era înscris la aspirantură (aceste examene de 
specialitate erau propuse de conducătorul ştiinţific). După patru ani se prezenta teza 
de aspirantură (candidat în ştiinţe) în fața unei comisii (formată din cinci persoane: 
preşedintele comisiei era decanul facultății la care se susținea teza, conducătorul 
ştiinţific şi trei membri specialişti în domeniul tezei susținute) şi a Consiliului 
facultății din care făcea parte domeniul de aspirantură. Votul pentru acordarea titlului 
de candidat în ştiinţe era dat de Consiliul profesoral al facultății. În acelaşi decret 
se prevedeau şi condiţiile pentru titlul de doctor în ştiinţă. În 19 mai 1950 apare 
Hotărârea Consiliului de Miniştri nr. 511 privind organizarea practicii în producţie 
pentru elevi şi studenți. La 11 iulie 1950 apare Decretul nr. 157 din 11 iulie 1950 al 
Prezidiului Marii Adunări Naţionale privind reglementarea căminelor şi cantinelor 
studenţeşti şi repartizarea burselor pentru studenţi. Tot în 1950 apare Decretul nr. 
180 din 13 iulie 1950 al Prezidiului Marii Adunări Naţionale pentru reglementarea 
repartizării în producție şi în instituţiile de învățământ superior a absolvenţilor de 
învățământ superior. Hotărârea Consiliului de Miniştri nr. 956 din 2 septembrie 
1950 privind crearea şi modificarea unor instituţii de învățământ superior, prevedea, 
la articolul 3: „în cadrul instituțiilor de învățământ superior vor putea funcţiona 
secţii de cursuri serale şi secţii de cursuri fără frecvență”. În acelaşi an apare 
Hotărârea Consiliului de Miniştri nr. 1121 din 20 octombrie 1950 privind cumulul 
de funcții, care are un efect benefic, în principal, în ceea ce priveşte colaborarea 
dintre cadrele didactice şi cadrele de cercetare ştiinţifică/cadrele de vârf din industrie! 

În Institutul Politehnic din Bucureşti, în anul universitar 1950-1951, la cele 
patru facultăți existente se mai adaugă trei facultăți: Facultatea de Ingineri 
Economişti, Facultatea de Metalurgie şi Facultatea de Energetică. Facultatea de 
Textile (existentă din 1948) funcționează în Institutul Politehnic din Bucureşti până 
în anul universitar 1951-1952. 

Din anul universitar 1950-1951 statele de funcțiuni şi de personal didactic ale 
instituţiilor de învățământ superior s-au întocmit ținându-se seama de existența 
cursurilor normale şi a cursurilor paralele (înființate pentru muncitorii şi tehnicienii 
veniţi din producţie, mulţi dintre ei făcând cursuri de liceu în doi ani, în loc de trei 
sau patru ani). Decretul nr. 92 din 26 iunie 1951 al Prezidiului Marii Adunări 
Naţionale stabileşte: desființarea Colegiului Inginerilor şi a Corpului Subinginerilor 
şi Conductorilor, patrimoniile acestora trecând la Asociaţia Ştiinţifică a Tehnicienilor 
din Republica Populară Română, nou înfiinţată. Se abrogă Legea pentru acordarea 
titlului de inginer (dat de Comisia de Atestare sau Acreditare/Consiliul Tehnic 
Superior), exercitarea profesiunii de inginer şi înființarea Colegiului Inginerilor, din 
10 august 1938, şi Legea pentru înființarea şi organizarea Corpului de Arhitecţi, din 
12 mai 1932. Hotărârea Consiliului de Miniştri nr. 1056 din 2 octombrie 1951, 
stabileşte instituţiile de învățământ superior cu secțiile şi grupele de specializare 
care vor funcționa începând din anul universitar 1951-1952 pe cinci sau patru ani. 

Această hotărâre este impusă de reducerea numărului de clase din învățământul 
preuniversitar (la început s-a trecut de la 12 clase la 11 clase şi, ulterior, la 10 clase). 
Durata studiilor prevăzută pentru fiecare facultate se aplică studenţilor admişi şi 
înscrişi în anul I, începând cu anul universitar 1951-1952. Pentru Institutul Politehnic 
din Bucureşti se prevedeau cinci ani pentru cinci facultăți (Electrotehnică, Energetică, 
Mecanică, Chimie Industrială şi Metalurgie) şi patru ani pentru Facultatea de 
Ingineri Economişti [25]. Decretul nr. 1056 din 2 octombrie 1951 prevede ca 
Facultatea de Textile (care din anul 1948 până în 1952 funcționează în cadrul 
Institutului Politehnic din Bucureşti) să fie transformată în Institutul de Industrie 
Uşoară, independent, cu sediul în centrul universitar din laşi. Astfel, acest institut 
continuă să funcţioneze independent în cadrul Institutului Politehnic din Bucureşti, 
până în anul 1952. În toamna anului 1952, Institutul de Industrie Uşoară se mută 
efectiv la Iaşi, unde funcționează independent până în anul 1955. Prin Hotărârea 
Consiliului de Miniştri nr. 1608 din 1955, se desființează Institutul de Industrie 
Uşoară, care devine Facultatea de Industrie Uşoară în cadrul Institutului Politehnic 
„Gheorghe Asachi” din laşi, începând cu anul universitar 1955/1956. 

Prin Decretul nr. 184 din 17 octombrie 1951 al Prezidiului Marii Adunări 
Naţionale se hotărăşte înființare Consiliului pentru Învăţământul Superior, pe lângă 
Consiliul de Miniştri al Republicii Populare Române. Decretul nr. 185 al Prezidiului 
Marii Adunări Naţionale din 17 octombrie 1951, stabileşte „înființarea cursurilor 
speciale necesare pregătirii inginerilor şi tehnicienilor, indicându-se unitățile de 
învățământ pe lângă care funcționează, durata cursurilor (patru sau cinci ani), 
condiţiile pe care trebuie să le îndeplinească studenţii recrutați dintre muncitorii 
calificaţi, personalul didactic şi administrativ folosit pentru aceste cursuri urmând 
să fie numit prin decizie a Comitetului pentru Învăţământul Superior, cu ajutorul 
ministerelor interesate etc.” 

În anul universitar 1953/1954, Institutul Politehnic din Bucureşti are 
următoarele facultăți, secţii şi grupe de specializare: Facultatea de Electrotehnică 
(cu secțiile: Maşini electrice, Aparataj electric de joasă tensiune), Facultatea de 
Electronică şi Telecomunicaţii (cu secţiile: Electronică şi radiotehnică industrială, 
Radiocomunicaţii, Comunicaţii telefono-telegrafice), Facultatea de Energetică 
(cu secțiile: Termoenergetică, Hidroenergetică, Electroenergetică, aceasta având ca 
grupe de specializare: Centrale electrice, Automatizare şi protecţie prin relee, 
Reţele şi sisteme), Facultatea de Mecanică (cu secţiile: Maşini de forță, având 
grupele de specializare Maşini şi turbine cu aburi, Maşini şi turbine hidraulice şi 
pneumatice, Maşini cu combustie internă şi cazane cu aburi; Maşini de lucru, 
având grupele de specializare: Maşini-unelte şi dispozitive, scule, aparataje; 
Construcţii de aviație; Construcţii de maşini agricole); Facultatea de Construcții de 
Utilaje (cu secțiile: Utilaj şi instalaţii pentru industria chimică, Utilaj siderurgic, 
Utilaj petrolier; Utilaj minier; Utilaj pentru textile, pielărie şi confecţii); Facultatea 
de Chimie Industrială (cu secţiile: Tehnologia substanţelor anorganice; Materiale 
de construcţii având grupele de specializare: Materiale de construcţii şi Materiale 

refractare; Tehnologia produselor electrochimice; Industrii organice, având grupele 
de specializare: Tehnologia produselor macromoleculare, Tehnologia coloranților 
şi medicamentelor, Tehnologia combustibililor cărbune şi lemn), Facultatea de 
Metalurgie (cu secţiile: Siderurgie având grupele de specializare Furnale, Oţeluri, 
Laminoare, Trifilare; Metalurgie neferoasă cu grupele de specializare Metalurgia 
neferoaselor uşoare şi Metalurgia neferoaselor grele; Cuptoare metalurgice); 
Facultatea de Ingineri Economişti (cu secţiile: Electrotehnică; Mecanică; Chimie 
industrială, Metalurgie, cu grupe de specializare Siderurgie şi Metalurgie neferoasă; 
Telecomunicaţii), Facultatea Muncitorească — Secţia A (matematică, fizică, chimie). 
Primele opt facultăți au durata de studii de cinci ani. Facultatea Muncitorească — 
Secţia A a apărut în conformitate cu Hotărârea Consiliului de Miniştri nr. 2877/ 
din 27 august 1953, privind „organizarea şi modul de funcționare a facultăților 
muncitoreşti”, care prevedea că acestea se înființează pe lângă instituțiile de 
învățământ superior, prin transformarea unor şcoli speciale de doi ani. Studenţii 
facultăților muncitoreşti urmau să primească în doi ani cunoştinţe de cultură generală 
pentru a-şi continua studiile în instituțiile de învățământul superior. Existau trei 
secții: A — care dădea o pregătire bazată pe matematică, fizică şi chimie, B — care 
dădea o pregătire bazată pe ştiinţele naturale, matematică şi chimie şi C — care dădea 
o pregătire bazată pe studiul limbii şi literaturii române, istoriei şi constituției. 
Funcţiile didactice la aceste facultăți erau de: conferenţiar şi lector (care predau 
lecţii de curs) şi asistent (care conducea seminarii şi lucrări practice). La aceste facultăți 
erau primiți muncitori din industrie şi muncitori din agricultură, de preferință din 
rândul fruntaşilor în producţie şi cei care aveau cel puţin patru clase primare. 

Prin Hotărârea Consiliului de Miniştri nr. 2878 din 28 august 1953 se stabileşte 
„cum se ocupă funcțiile didactice din învățământul superior”, anume: funcţiile de 
profesor şef de catedră, profesor şi conferenţiar se ocupă prin concurs şi transferare, 
numirile fiind făcute de Ministerul Învăţământului Superior de comun acord cu 
ministerele tutelare; funcţiile de lector sau şef de lucrări, prin numire de către 
Ministerul Învățământului Superior, de comun acord cu ministerele tutelare, pe baza 
propunerilor rectorilor instituțiilor de învățământ superior, funcțiile de asistent şi 
personal ajutător erau ocupate prin numiri făcute de rectorii instituţiilor de învățământ 
superior, la propunerea şefilor de catedră. În fiecare an, institutele de învăţământ 
superior primesc de la Ministerul Învățământului Public, la începutul anului universitar, 
lista cu facultăţile, specializările şi catedrele pentru anul care urmează. 

În anul universitar 1954-1955, Institutul Politehnic din Bucureşti are tot nouă 
facultăți, durata şcolarizării fiind la toate de cinci ani. Pentru anul universitar 
1956-1957, Institutul Politehnic din Bucureşti are şase facultăţi: Electrotehnică şi 
Energetică, Electronică şi Telecomunicaţii, Mecanică (provenită din contopirea 
Facultăţii de Mecanică cu Facultatea de Tehnologie Mecanică), Chimie Industrială, 
Metalurgie, Ingineri Economişti. 

Prin Hotărârea Consiliului de Miniştri nr. 1015 din 30 mai 1956 a fost numită 
Comisia Superioară de Diplome din cadrul Ministerului Învăţământului Public 

având 33 de membri (din partea Institutului Politehnic din Bucureşti au fost trei 
membri, profesorii Elie Carafoli, Constantin Dinculescu şi Remus Răduleţ). În iulie 
1956 s-a comunicat Hotărârea Consiliului Central al Partidului Muncitoresc Român 
cu privire la îmbunătățirea învățământului de cultură generală din Republica 
Populară Română. Se hotărăşte ca aceasta să dureze 11 ani (cursul elementar, 
clasele I-VII şi cursul mediu, clasele VIII-XI), iar în cincinalul 1961-1965 
învăţământul elementar de şapte ani devine general şi obligatoriu. 

În anul universitar 1957-1958, Institutul Politehnic din Bucureşti are cinci 
facultăţi (Electrotehnică şi Energetică, Electronică şi Telecomunicaţii; Mecanică; 
Chimie Industrială; Metalurgie). În acelaşi an universitar se introduc cursurile fără 
frecvenţă. Prin ordinul Ministerului Învăţământului şi Culturii nr. 100 din 25 iunie 
1958, Facultatea de Electrotehnică din cadrul Institutului Politehnic din Bucureşti, 
cu sediul în Craiova, îşi încetează activitatea, studenţii fiind repartizaţi după cum 
urmează: studenţii de la secția Maşini şi aparate electrice: cursuri de zi (anii II-V), 
sunt transferați la Institutul Politehnic din Bucureşti, Facultatea de Electrotehnică şi 
Energetică, secția Maşini şi aparate electrice; studenții de la cursurile serale, anii 
V-VI din secția Maşini şi aparate electrice sunt transferați în cadrul secției Maşini 
şi aparate electrice a Facultăţii de Electrotehnică şi Energetică a Institutului 
Politehnic din Bucureşti. În anul universitar 1958-1959, Institutul Politehnic din 
Bucureşti are şase facultăţi (Facultatea de Electrotehnică şi Energetică; Facultatea 
de Electronică şi Telecomunicaţii; Facultatea de Mecanică, Facultatea de Chimie 
Industrială; Facultatea de Metalurgie; Facultatea Tehnico-Economică — anul IV) 
şi cursuri post universitare pentru pregătirea inginerilor economişti. 

În anul 1959, Institutul de Căi Ferate „Gheorghe Gheorghiu Dej” din 
Bucureşti şi-a încetat activitatea. În prezentarea începutului activității Institutului 
de Construcţii din Bucureşti, s-a arătat că o parte a Institutului de Căi Ferate 
„Gheorghe Gheorghiu-Dej” a trecut la acest institut. În 1959-1960, prin contopirea 
Facultăţii de Mecanică şi a Facultăţii de Exploatări Feroviare ale Institutului de Căi 
Ferate „Gheorghe Gheorghiu-Dej” ia naştere Facultatea de Transporturi, afiliată 
Institutului Politehnic din Bucureşti. La începuturile sale Facultatea de Transporturi 
a Institutului Politehnic din Bucureşti, are trei secţii: Exploatarea materialului rulant; 
Organizarea transporturilor feroviare; Organizarea şi exploatarea transporturilor 
rutiere (înfiinţată în anul 1959). În anul 1953, odată cu înfiinţarea Institutului de 
Căi Ferate din Bucureşti, la Institutul Politehnic din Bucureşti, în cadrul Facultăţii de 
Electronică şi Telecomunicaţii funcționează Catedra şi specializarea Centralizări şi 
semnalizări feroviare (ulterior, Telecomenzi feroviare). În anul universitar 1972-1973, 
specializarea „Telecomenzi feroviare este transferată de la Facultatea de Electronică 
şi Telecomunicaţii la Facultatea de Transporturi, ambele facultăţi aparținând 
Institutului Politehnic din Bucureşti. Astfel, Facultatea de Transporturi ajunge să 
aibă patru specializări: Autovehicule rutiere (înfiinţată în 1959), Material rulant 
de cale ferată (înființată în 1950 la Institutul de Căi Ferate din Bucureşti); Ingineria 
transporturilor (înființată în 1948 sub denumirea de Circulaţie şi exploatare) şi 


422 


Telecomenzi feroviare. Pe parcurs, Facultatea de Transporturi ajunge să aibă patru 
specializări la cursurile de zi: Autovehicule rutiere şi ingineria sistemelor de propulsie 
pentru autovehicule (domeniul ingineria autovehiculelor), Vehicule pentru transportul 
feroviar (domeniul inginerie mecanică); Ingineria transporturilor şi a traficului 
(domeniul ingineria transporturilor şi telecomenzi) şi Electronică în transporturi 
(domeniul inginerie electronică şi telecomunicaţii). 

În anul universitar 1959-1960, Institutul Politehnic din Bucureşti funcţionează 
cu şase facultăți (Electrotehnică şi Energetică, Electronică şi Telecomunicaţii; 
Mecanică, Chimie Industrială, Metalurgie, Transporturi) şi trei formaţii pentru 
învățământ postuniversitar (industrie chimică, metalurgie şi construcţii de maşini, 
industrie minieră). 

În anul 1960 este adoptată Hotărârea Consiliului de Miniştri nr. 918/ 8 iulie 
1960 „privind repartizarea şi încadrarea în producţie a absolvenţilor instituţiilor de 
învățământ superior”. 

În anul universitar 1960-1961 Institutul Politehnic din Bucureşti funcţionează 
cu opt facultăți (Electrotehnică, Energetică, Electronică şi Telecomunicaţii; 
Mecanică, Chimie Industrială, Metalurgie, Transporturi şi Tehnico-economică), 
în 1961-1962 funcţionează tot cu opt facultăți (apărând Tehnologia Construcţiilor 
de Maşini în loc de cea Tehnico-economică), iar în 1962-1963 apare o a noua 
facultate, Facultatea de Mecanică Agricolă. Această structură se menține până 
în anul 1965-1966. Din anul 1966-1967 pe lângă cele nouă se mai înființează 
Facultatea de Automatică. 

În 2 iulie 1962 apare Decretul nr. 521 privind „trecerea la pensie a profesorilor 
şi conferențiarilor din învățământul superior şi înfiinţarea funcțiilor de profesor 
consultant şi conferenţiar consultant”. 


Fig. 9.13. Clădirea Rectoratului Institutului Politehnic din Bucureşti. 


În anul 1963 a început realizarea investiţiei noul local al Institutului Politehnic 
din Bucureşti, din Splaiul Independenţei, nr. 313, cu ajutorul UNESCO, proiectantul 
principal fiind Institutul de Proiectări „Proiect-Bucureşti”, iar şef de proiect a fost 
arhitectul Octav Doicescu (Fig. 9.13). 

În perioada 1948-1968, Institutul Politehnic din Bucureşti a avut următorii 
rectori: Lazăr Soicescu (profesor universitar de termotehnică), 21 decembrie 1948 — 
septembrie 1950; Constantin Cârciumărescu (muncitor), septembrie 1950 — 12 martie 
1951; Ștefan Vencov (profesor universitar de fizică), 12 martie 1951 — august 1952; 
Traian Negrescu (profesor universitar de metalurgie fizică), august 1952 — august 
1954; Constantin Dinculescu (profesor universitar de centrale electrice), august 
1954 — ianuarie 1956 şi decembrie 1956 — aprilie 1968), Cezar Perteni-Antoni 
(profesor universitar de maşini electrice), ianuarie 1956 — decembrie 1956. 

În anii universitari 1966-1967, 1967-1968 şi 1968-1969, Institutul Politehnic 
din Bucureşti funcționează cu 10 facultăţi (Electrotehnică, Energetică, Electronică 
şi Telecomunicaţii; Automatică, Mecanică, Mecanică Agricolă, Chimie Industrială, 
Tehnologia Construcţiilor de Maşini, Metalurgie şi Transporturi. În 13 mai 1968, 
Marea Adunare Naţională a adoptat Legea nr. 11 privind învățământul în Republica 
Socialistă România (a doua lege din perioada regimului comunist din România), 
care prevede, în principal, următoarele: învățământul este de stat; organizarea 
învățământului are ca forme de învățământ: preşcolar, învăţământ obligatoriu de cultură 
generală cu durata de 10 ani, învăţământ liceal, profesional şi tehnic, învățământ 
superior şi învățământ postuniversitar; statul asigură locuri de muncă absolvenţilor 
învățământului liceal de specialitate (profesional, tehnic) şi învățământului superior; 
instituțiile pentru învățământul superior sunt universități, institute, academii 
şi conservatoare, fiind înfiinţate prin lege; acestea se organizează pe facultăți, care 
sunt înființate prin Hotărâri ale Consiliului de Miniştri; facultățile au secţii 
corespunzătoare nomenclatorului de specialități, aprobat prin Hotărâri ale Consiliului 
de Miniştri; instituțiile de învăţământ superior sunt conduse de consilii profesorale 
şi senate ş.a.m.d. Se specifică alcătuirea consiliilor profesorale şi senatelor, sarcinile 
acestora, modul de alegere sau de numire a cadrelor didactice din conducerea 
institutelor, facultăţilor şi catedrelor ş.a. 

În perioada 1948-1968, Institutul Politehnic din Bucureşti a avut mai multe 
cadre didactice care au fost primite în Academia Republicii Populare Române (în 
anul 1948 numele Academiei Române a fost schimbat în Academia Republicii 
Populare Române). Astfel, în anul 1948 au fost primiţi ca membrii titulari 
profesorii Elie Carafoli, Gheorghe Nicolau şi Niculae Profiri, iar ca membri 
corespondenţi, profesorii Alexandru Codarcea, Grigore Eliescu, Constantin 
Georgescu, Ion S. Gheorghiu, Traian Gheorghiu, Matei Marinescu, Gheorghe 
Murgeanu şi Ștefan Vencov. Academicianul Gheorghe Nicolau a fost ales secretar 
general al Academiei Republicii Populare Române. În anul 1952, profesorii Ion S. 
Gheorghiu şi Ştefan Vencov au fost aleşi membri titulari ai Academiei, iar profesorii 
Martin Bercovici, Constantin Dinculescu şi Tudor Tănăsescu au fost aleşi membri 
corespondenți ai aceleiaşi academii. Academicianul Ștefan Vencov a fost ales 
secretar general al Academiei. În anul 1955, profesorii Constantin Budeanu, 
Gheorghe Murgeanu, Traian Negrescu şi Costin Neniţescu au fost aleşi membri 
titulari ai Academiei Republicii Populare Române, iar profesorii Dumitru Dumitrescu 

şi Remus Răduleţ au fost aleşi membri corespondenţi. În anul 1963 au fost aleşi 
ca membri titulari ai Academiei Republicii Populare Române, profesorii Martin 
Bercovici, Dumitru Dumitrescu şi Remus Răduleţ, iar ca membri corespondenţi 
profesorii: Ion I. Agârbiceanu, Ion I. Antoniu, Constantin Aramă, Alexandru Balaban, 
George Bărănescu, Emil Bratu, Gheorghe Cartianu-Popescu, Ecaterina Ciorănescu- 
Neniţescu, Tudor Ionescu, Gheorghe Manea, Cornel Penescu, Şerban Solacolu, 
Petre Spacu, Stanciu Stoian, Niculae Tipei şi Radu Voinea. În anul 1964, Gheorghe 
(Gogu) Constantinescu, „părintele? sonicităţii, este ales membru de onoare al 
Academiei Republicii Populare Române, el fiind membru corespondent al 
Academiei Române din anul 1920. În anul 1967, profesorul Radu Voinea, membru 
corespondent al Academiei Republicii Socialiste România, este ales secretar 
general al acestui for. Li se acordă titlul de Doctor Honoris Causa de către Senatul 
Institutului Politehnic din Bucureşti lui George (Gogu) Constantinescu, „părintele” 
sonicităţii şi inventator de prestigiu (la 26 septembrie 1961), şi lui Henri Coandă, 
realizatorul primului avion propulsat cu un motoreactor şi descoperitorul „efectului 
Coandă” (la 22 iunie 1967). 

Învăţământul superior în oraşul Craiova îşi are începuturile în anii 1947-1948. 
După universităţile din laşi, Bucureşti, Cluj şi Timişoara, a fost înființată Universitatea 
din Craiova. Întemeierea juridică a acesteia a fost făcută prin Legea nr. 138 votată 
de Adunarea Deputaţilor, în şedinţa din 5 aprilie 1947. Legea a fost promulgată 
de Regele Mihai I în ziua de 21 aprilie 1947 şi a apărut în Monitorul Oficial din 
25 aprilie 1947. În legea de constituire a Universităţii din Craiova se recomanda ca 
pentru început să funcționeze cu patru facultăți: Facultatea de Medicină Umană; 
Facultatea de Medicină Veterinară; Facultate de Ştiinţe Economice, Comerciale şi 
Cooperatiste şi Facultatea de Agronomie. Deoarece era lipsă de cadre, s-au putut 
organiza catedre numai pentru întemeierea Facultății de Agronomie, ale cărei 
cursuri au fost deschise la 29 martie 1948, cu un număr de 200 de studenţi. În anul 
1948 se schimbă numele Facultăţii de Agronomie în Institutul Agronomic, începând 
să funcţioneze cu două facultăţi: Facultatea de Agricultură şi Facultatea de Maşini 
Agricole, pentru o perioadă, iar puţin mai târziu, Facultatea de Horticultură. În anul 
1951 s-a înființat la Craiova Institutul de Maşini şi Aparate Electrice care cuprindea 
Facultatea de Electrotehnică (în 1951) şi apoi, din 1953, şi Facultatea de 
Electrificare a Industriei, Agriculturii şi Transporturilor. În anul 1956, Institutul 
de Maşini şi Aparate Electrice şi-a schimbat denumirea în Institut Tehnic. Un an 
mai târziu (în 1957) acesta se desființează, iar studenții şi profesorii sunt transferați 
la Facultatea de Electrotehnică a Institutului Politehnic din Bucureşti. În anul 1959 
se înființează la Craiova, Institutul Pedagogic de trei ani, având patru facultăţi: 
Facultatea de Filologie; Facultatea de Fizică-Chimie, Facultatea de Matematică şi 
Facultatea de Ştiinţe Naturale. Prin Hotărârea Consiliului de Miniştri nr. 894 din 
27 august 1965 se înființează Universitatea din Craiova, care are, pentru început, 
nouă facultăți: Facultatea de Agricultură, Facultatea de Horticultură, Facultatea 
de Electrotehnică, Facultatea de Științe Economice, Facultatea de Matematică, 

Facultatea de Chimie şi Facultatea de Ştiinţe Naturale; Facultatea de Filologie şi 
Facultatea de Istorie-Geografie. Ca atare, Institutul Agronomic îşi încetează 
activitatea, iar Institutul Pedagogic aparține de universitate cu cele două facultăți 
ale sale. Învățământul superior politehnic în cadrul Universităţii din Craiova a 
început cu adevărat un an mai târziu, în vara anului 1966, când a fost organizat 
primul concurs de admitere. Facultatea de Electrotehnică şi-a început activitatea în 
anul universitar 1966-1967 cu 110 studenţi în anul I, dintre care 60 la Secția 
de Maşini şi Aparate Electrice şi 50 la Secţia de Automatică. Directorul Institutului 
Tehnic din Craiova în perioada 1951-1953 (decembrie) a fost prof. univ. dr. ing. 
Cezar Parteni-Antoni (1900-1956), fost rector al Politehnicii „Gheorghe Asachi” 
din laşi în perioada 1944-1948 şi al Institutului Politehnic „Gheorghe Asachi” 
din laşi în perioada 1948-1950. În 1953 (4 decembrie), profesorul Cezar Parteni- 
Antoni se transferă la Institutul Politehnic din Bucureşti, unde în perioada 
20 ianuarie 1955 — 20 februarie 1956 a fost prorector, iar în perioada 20 februarie 
1956 — 12 decembrie 1956 a fost rector. Un rol primordial în dezvoltarea Secției 
de automatică şi calculatoare a Facultăţii de Electrotehnică, Universitatea din Craiova, 
a revenit profesorului Constantin Belea, care a avut o colaborare fructuoasă cu filiala 
din Craiova a Institutului de Proiectări în Automatizări (IPA) din Bucureşti, acesta 
fiind considerat fondatorul şcolii de automatică din Craiova. În perioada 1948-1968, 
rectori ai Universităţii din Craiova (funcţia de rector a fost exercitată la nivelul 
Institutului Agronomic din Craiova de către primii patru rectori) au fost: profesorul 
Andrei Moraru, (1948-1952), conferenţiarul Jon Lungu (1952-1955), profesorul 
Alexandru Buica, (1955-1964), profesorul Mircea Oprean (1964-1966), profesorul 
Marius Preda (1966-1968). Remarcăm că în perioada 1979-1998 în cadrul 
Universităţii Craiova funcţionează şi Facultatea de Medicină din Craiova, care din 
anul universitar 1998-1999 devine Facultate a Universităţii de Medicină şi 
Farmacie din Craiova, nou înființată. 

Institutul Politehnic din Timişoara (1948—1970) este continuatorul Politehnicii 
din Timişoara, având patru facultăți (Facultatea de Mecanică, Facultatea de 
Electrotehnică, Facultatea de Construcţii şi Facultatea de Chimie) cu 12 secții de 
specializare [27]. În anul 1952 se înfiinţează şi la acest institut, pentru prima dată, 
cursurile serale cu durată de 6 ani şi cursuri la fără frecvenţă. În 1953 se înființează 
a cincea facultate, Facultatea de Material Rulant care un an mai târziu (1954) este 
transformată în Secţia de material rulant a Facultăţii de Mecanică. În anul 1956 se 
trece la durata învățământului pentru cursurile de zi de cinci ani. În anul 1961 se 
înființează Centrul de Calcul al Institutului Politehnic din Timişoara. În anul 1962 
este transferată de la Craiova, la Institutul Politehnic din Timişoara, Facultatea de 
Mecanică Agricolă. În anul 1968 s-au înființat cursurile de subingineri zi de trei ani 
şi subingineri seral de patru ani, înființându-se secţia de subingineri la Facultatea 
de Mecanică şi Facultatea de Construcţii, iar în anul 1969, şi la Facultatea de 
Electrotehnică. Un an mai târziu (în 1970) la acelaşi institut s-au înfiinţat Secția 
de arhitectură în cadrul Facultăţii de Construcţii şi Secţia de electronică aplicată 

la Facultatea de Electrotehnică. În acelaşi an (1970) Institutul Politehnic din Timişoara 
sărbătoreşte semicentenarul învăţământului superior tehnic în Timişoara şi îşi schimbă 
numele în /nstitutul Politehnic „Traian Vuia” din Timişoara. De-a lungul timpului 
acesta a avut următoarele denumiri: Școala Politehnică din Timişoara (1920-1938), 
Politehnica din Timişoara (1938-1948) şi Institutul Politehnic din Timişoara 
(1948-1970). Institutul avea în acel an cinci facultăți (Facultatea de Mecanică, 
Facultatea de Electrotehnică, Facultatea de Construcţii, Facultatea de Chimie şi 
Facultatea de Mecanică Agricolă), cu 24 secţii de specializare pentru ingineri şi 
subingineri, 537 cadre didactice şi 5.653 de studenți. În perioada de după anul 1948 
rectorii Institutului Politehnic din Timişoara au fost: /lie Murgulescu (1947-1949), 
Nicolae Maior (1949-1950), loan Beligar (1950-1956), Coriolan Drăgulescu (1956), 
Alexandru Rogojan (1956-1957), Marin Rădoi (1957-1962) şi Constantin Avram 
(1963-1970). În această perioadă (1948-1970) au fost primiţi ca membri ai Academiei 
Republicii Populare Române următoarele cadre didactice ale Institutului Politehnic 
din Timişoara: Fugen Macovschi (1948), Ilie Murgulescu, Corneliu Micloşi (1956), 
Coriolan Drăgulescu, Caius lacob, Ştefan Nădăşan şi Remus Răduleţ (1963) şi 
Victor Vâlcovici (1965). 

Institutul Politehnic „Gheorghe Asachi” din laşi, continuatorul Politehnicii 
„Gheorghe Asachi” din Iaşi, a funcționat în perioada 1948-1955 cu patru facultăți: 
Facultatea de Electrotehnică, Facultatea de Construcţii, Facultatea de Chimie 
Industrială şi Facultatea de Mecanică (nou înfiinţată). În perioada 1955-1963 s-au 
adăugat Facultatea de Industrie Uşoară (transferată de la Instituitul Politehnic din 
Bucureşti). În perioada 1963—1968, Institutul Politehnic din Iaşi, în urma transferului 
Facultăţii de Hidrotehnică de la Galaţi, a ajuns la şase facultăţi. Numărul studenţilor 
a crescut faţă de 1948 la 143% în anul 1953 şi la 275% în 1968, iar spaţiile de 
învățământ au ajuns la 21.910 m? faţă de 5.224 m? în 1948. Facultatea de Mecanică 
avea patru secţii: Secţia de construcții de maşini, Secţia de maşini termice, Secţia 
de utilaj tehnologic şi Secţia de mecanică agricolă. Facultatea de Construcţii în 
1949-1950 avea specializările: construcţii civile şi industriale şi drumuri şi lucrări 
edilitare; iar, din anul universitar 1951-1952, Secţia de drumuri şi lucrări edilitare 
devine Secţia de drumuri. În anul universitar 1954-1955, Secţia de Drumuri ia 
denumirea de Secţia de drumuri şi poduri. În 1961-1962 s-a înfiinţat Secţia de 
construcții şi instalaţii hidrotehnice, care la începutul anului 1963 a fost transferată la 
Facultatea de Hidrotehnică, proaspăt transferată de la Galaţi. În anul 1968, Secţia 
de drumuri şi poduri se transformă în Secţia de căi ferate, drumuri şi poduri. 
În anul 1952, ca la aproape toate instituţiile de învățământ superior tehnic din țară, 
la Institutul Politehnic „Gheorghe Asachi” din laşi, s-au înființat cursurile fără 
frecvenţă şi cursurile paralele (de doi ani) pentru ingineri de exploatare. Cercetarea 
ştiinţifică în matematică şi fizică a avut rezultate foarte bune sub conducerea 
profesorului Dimitrie Mangeron şi respectiv a profesorului Emil Luca. La Facultatea 
de Chimie Industrială cercetarea ştiinţifică s-a axat pe valorificarea tradițiilor 
domeniului pielăriei, sub conducerea profesorului Gheorghe Alexa, şi a domeniului 

chimiei organice, sub conducerea profesorului Ilie Matei. Cercetările în domeniul 
celulozei, hârtiei şi fibrelor şi firelor artificiale au fost efectuate sub conducerea 
profesorului Cristofor Simionescu în colaborare cu Institutul de Chimie Macro- 
moleculară „Petru Poni” din laşi. La Facultatea de Construcţii s-au efectuat cercetări 
în domeniile staticii şi dinamicii construcţiilor sub conducerea profesorului Anton 
Şesan. La Facultatea de Electrotehnică se remarcă rezultatele cercetărilor efectuate 
în domeniile magnetismului, instrumentelor de măsură, maşinilor şi acţionarilor 
electrice ş.a. sub conducerea profesorilor Gheorghe Vasiliu, Vasile Petrescu şi 
Nicolae V. Boţan. Rezultate importante privind irigațiile şi desecările pentru zona 
Moldovei s-au obţinut la Facultatea de Hidrotehnică sub conducerea profesorului 
Valeriu Blidaru. Cercetări remarcabile în cadrul Facultăţii de Industrie Uşoară s-au 
desfăşurat sub conducerea profesorului I. Ştefănescu în domeniul tehnologiei 
țesăturii cu rezultate aplicate în diverse întreprinderi textile din ţară. În Facultatea 
de Mecanică au fost obţinute rezultate ale cercetărilor în domeniile organelor de 
maşini, maşinilor-unelte şi sculelor şi motoarelor cu ardere internă, sub conducerea 
profesorilor Nicolae Popinceanu, Gheorghe Caşler şi respectiv Emil Gaiginschi. 
Rectori în perioada 1948-1975 au fost: Cezar Parteni-Antoni (1948-1951) şi 
Cristofor Simionescu (1951-1975). În timpul rectoratului profesorului Cristofor 
Simionescu, Institutul Politehnic „Gheorghe Asachi” din Iaşi s-a dezvoltat atât 
în ceea ce priveşte baza materială (obţinerea de noi spaţii de învățământ şi dotarea 
laboratoarelor didactice şi de cercetare ştiinţifică), cât şi în ceea ce priveşte 
activitatea cadrelor didactice şi a studenţilor. 

Învățământul superior tehnic din Galaţi îşi are începuturile în anul 1948, 
când s-a înfiinţat Institutul de Îmbunătăţiri Funciare, care în scurt timp devine 
facultate a Institutului Agronomic, acesta, în perioada 1948-1959, funcționând 
cu trei facultăți: Facultatea de Îmbunătăţiri Funciare, Facultatea de Măsurători 
Terestre şi Facultatea de Hidroamelioraţii şi Organizarea Teritoriului. În anul 
1951 s-a înființat prin Hotărârea Consiliului de Miniştri nr. 1050 din 2 octombrie 
1951 Institutul Mecano-Naval, care, în perioada 1951-1953, a funcţionat cu două 
facultăţi: Facultatea de Construcţii Navale şi Facultatea de Exploatare a Navelor 
şi Porturilor. În anul 1953 s-a înfiinţat Institutul Tehnic din Galaţi prin comasarea 
Institutului Mecano-Naval din Galaţi cu Institutul Agronomic din Galaţi şi cu 
Institutul de Pescuit şi Piscicultură (transferat de la Constanţa). Institutul Tehnic 
din Galaţi a funcţionat în perioada 1953-1957. În anul 1954 se înființează în cadrul 
Institutului Tehnic din Galaţi Facultatea de Mecanică prin Hotărârea Consiliului 
de miniştri nr. 14 din 9 ianuarie 1954. Astfel, în anul universitar 1954-1955, 
Institutul Tehnic din Galaţi a funcționat în următoarea structură: Facultatea de 
Mecanică, cu secţiile construcţii navale şi maşini navale, şi Facultatea de Exploatare 
a Navelor şi Porturilor, cu secţiile exploatare a navelor şi porturi şi piscicultură. 
Învăţământul naval a fost creat la Galaţi în anul 1951, prin admiterea în anul I la 
Galaţi şi cu anul II prin transfer de la Facultatea de Mecanică din Braşov şi cea din 
Cluj, iar în toamna anului 1952 completat prin transferul în anul III a unor studenţi 

de la Institutul de Căi Ferate din Bucureşti, respectiv în anul IV a ultimei promoţii de 
navalişti formată la Institutul Politehnic din Bucureşti. Secţia de exploatare a 
navelor şi porturi a fost creată la Galaţi în anul 1951 şi s-a lichidat în 1959 când au 
absolvit ultimii studenţi. În toamna anului 1955 a fost transferat de la Bucureşti la 
Galaţi Institutul de Industrie Alimentară, înființat în 1948. Institutul Tehnic din 
Galaţi se transformă în Institutul Politehnic din Galaţi care începe să funcţioneze 
începând cu anul universitar 1955-1956. Institutul Politehnic funcționează cu două 
facultăți: Facultatea de Mecanică şi Facultatea de Tehnologia Produselor Alimentare 
şi Tehnica Pescuitului. Facultatea de Mecanică funcţionează la început cu secţiile: 
nave şi instalaţii de bord, exploatarea navelor şi porturilor, utilaj pentru industria 
alimentară. Ultima secţie este formată prin transferul Facultăţii de Maşini şi Utilaj 
pentru Industria Alimentară de la Institutul de Industria Alimentară din Bucureşti. 
În perioada 1956-1960, Facultatea de Mecanică a primit cifra de şcolarizare numai 
pentru secţia nave şi instalaţii de bord, celelalte două secţii fiind în lichidare. Din 
anul 1960, în cadrul Facultății de Mecanică a Institutului Politehnic din Galaţi 
funcționează următoarele trei secții cu cursuri de zi pentru ingineri: nave şi instalații 
de bord (durata de şase ani); tehnologia construcţiilor de maşini (durata de cinci 
ani) şi frigotehnie (durata de cinci ani). În anul universitar 1963-1964 s-a redus 
durata cursurilor pentru Secţia nave şi instalaţii de bord de la şase ani la cinci ani şi 
jumătate. În anul universitar 1972-1973, Facultatea de Mecanică primeşte şi 
dreptul de a organiza cursuri de subingineri zi şi seral la secțiile: tehnologia 
prelucrării la rece, construcții corp nave şi instalaţii navale de bord. 

Bazele învățământului superior din Braşov au fost puse în anul 1940 când 
a luat ființă Academia de Comerţ şi Studii Industriale. Bazele învățământului 
superior tehnic datează din anul 1948, când a luat fiinţă Institutul de Silvicultură. 
Înainte de înființarea acestui institut au existat preocupări pentru învățământul silvic 
pe teritoriul actual al României, încă din secolul al XIX-lea. Astfel, în anul 1809, 
Conducătorul Principatului Ardealului a cerut guvernului de la Viena să aprobe 
înfiinţarea unei şcoli silvice cu sediul la Cluj sau la Sibiu. După opt ani, în 1817, 
începe să funcţioneze efectiv la Sibiu Şcoala de Silvicultură având durata trei ani. 
În intervalul de timp 1815-1853 în Țara Românească se înființează şi funcţionează 
Comisia forestieră. În perioada 1860-1862 se înfiinţează Şcoala de Silvicultură 
din Bucureşti cu durata de doi ani, iar în 1863-1869 Şcoala de Agricultură din 
Pantelimon. După anul 1869, în perioada 1869-1883 funcționează Şcoala Centrală 
de Agricultură şi Silvicultură de la Herăstrău. În anul 1883 se înfiinţează o şcoală 
de silvicultură de nivel superior, Şcoala Specială de Silvicultură din Bucureşti, care 
funcţionează în perioada 1883—1886. Urmează înființarea Școlii de Agricultură şi 
Silvicultură, cu durata de trei ani, care funcţionează în perioada 1886-1894 şi 
continuă cu Şcoala de Silvicultură din Brăneşti (1894-1901), în 1901 devenind 
Şcoala Superioară de Silvicultură. În anul 1918 se deschid la Iaşi cursurile unei 
Şcoli de Silvicultură. În anul 1923, pe baza legii din 23 septembrie 1923, 
învățământul superior silvic a fost încadrat la Şcoala Politehnică din Bucureşti 

ca secție (Secţia silvică), unde va funcţiona în perioada 1923—1938, durata studiilor 
fiind de patru ani plus un an pregătitor, iar în perioada 1938-1948 la Politehnica 
din Bucureşti ca facultate (Facultatea de Silvicultură), durata studiilor fiind de cinci 
ani. În anul 1948, pe baza Decretului nr. 175 din 3 august 1948, s-au înfiinţat trei 
institute de învățământ superior cu caracter forestier: Institutul de Silvicultură din 
Braşov, având în componenţa sa o singură facultate, Facultatea de Silvicultură; 
Institutul de Silvicultură din Câmpulung Moldovenesc cu două facultăţi (Facultatea 
de Silvicultură şi Facultatea de Prelucrarea Lemnului) şi Institutul de Exploatarea şi 
Industrializarea Lemnului din Bucureşti, având o singură facultate cu acelaşi nume 
care funcționează cu două secţii (Secţia de exploatarea şi construcţia instalaţiilor de 
transport şi Secţia de industrializarea lemnului). În anul 1949, Facultatea de Prelucrarea 
Lemnului de la Institutul de Silvicultură din Câmpulung Moldovenesc a fost 
transferată la Institutul de Exploatarea şi Industrializarea Lemnului din Bucureşti. În 
acelaşi an (1949), pe lângă Institutul de Exploatarea şi Industrializarea Lemnului 
din Bucureşti s-a înființat şi Facultatea Muncitorească cu două secţii (Secţia de cultura 
pădurilor şi Secţia de exploatarea şi industrializarea lemnului) care după doi ani 
(1949-1951) şi-a încetat activitatea, neobţinându-se rezultatele scontate. În anul 1952 
s-a înființat la Facultatea de Silvicultură a Institutului de Silvicultură din Braşov, 
Secţia de amelioraţii Sibiu, care şi-a început cursurile începând cu anul III, luând 
studenţi de la alte secții după anul II. În perioada 1952-1953 a luat ființă la Bucureşti al 
patrulea institut de învățământ superior cu profil forestier, Institutul de Perdele şi 
Amelioraţii Silvice cu două facultăţi (Facultatea de Perdele Forestiere şi Facultatea 
de Amelioraţii Silvice) [29, 30]. În anul 1953, toate cele patru institute de învățământ 
superior cu profil forestier din Braşov, Câmpulung Moldovenesc şi Bucureşti au 
fost comasate în Institutul Forestier din Braşov, înființat în anul respectiv. 

În anul 1949 s-a înființat Institutul de Mecanică din Braşov. Iniţial, acesta a 
avut o singură facultate, Facultatea de Mecanică, aceasta având specializări în 
automobile şi tractoare. În anul 1953, Facultatea de Mecanică se divide în 
Facultatea de Mecanică şi Facultatea de Tehnologie Mecanică, această structură 
menținându-se până în anul 1956. În anul 1956, se înfiinţează Institutul Politehnic 
din Braşov (Hotărârea Consiliului de Miniştri nr. 1535/1956), în urma fuziunii 
dintre Institutul Forestier şi Institutul de Mecanică. Institutul Politehnic din Braşov 
are următoarele facultăți: Facultatea de Silvicultură şi Exploatări Forestiere (înfiinţată 
în 1948), Facultatea de Inginerie Mecanică (înfiinţată în 1949), Facultatea de 
Inginerie Tehnologică şi Management Industrial (înfiinţată în 1953) şi Facultatea 
de Ingineria Lemnului (înfiinţată în 1959 sub denumirea de Facultatea de 
Industrializarea Lemnului). În anul 1964 se înfiinţează Facultatea de Tehnologia 
Construcţiilor de Maşini. În cadrul Institutului Politehnic apare Secţia tehnologii 
de fabricaţie. În anul 1962, în cadrul Facultăţii de Mecanică a luat ființă Secţia 
de electromecanică şi Catedra de electrotehnică. În 1969 se înființează Secţia 
de Electrotehnică în cadrul Facultății de Mecanică. Dezvoltarea învățământului 
superior tehnic din Braşov a ţinut seama de infrastructura industrială a oraşului 


430 


Braşov şi de potenţialul acestuia de dezvoltare. În anul 1960 se înfiinţează Institutul 
Pedagogic din Braşov cu specializările matematică, fizică-chimie, biologie, în anul 
1969 adăugându-se catedra de muzică. Începând cu anii 70 se creează şi îşi încep 
activitatea la Braşov mai multe institute şi centre de cercetare ştiinţifică de 
importanță naţională ca: Institutul de Cercetări pentru Automobile şi Tractoare 
(CPAT), filială a INMT din Bucureşti; Institutul de Cercetări Științifice şi 
Ingineria Tehnologică pentru Tractoare (CCSITT); Institutul de Cercetări 
Ştiinţifice şi Inginerie Tehnologică pentru Autovehicule (CCSITA); Institutul de 
Cercetări pentru Autovehicule Rutiere (INAR) etc. În anul 1971 fuzionează 
Institutul Politehnic din Braşov şi Institutul Pedagogic din Braşov, luând naştere 
Universitatea din Braşov. În 1971, Universitatea din Braşov ajunsese să aibă opt 
facultăți: Facultatea de Mecanică, Facultatea de Tehnologia Construcţiilor de 
Maşini, Facultatea de Silvicultură şi Exploatarea Pădurilor, Facultatea de Industria 
Lemnului, Facultatea de Matematică şi Informatică, Facultatea de Fizică-Chimie, 
Facultatea de Științe Naturale şi Agricole şi Facultatea de Muzică. 

Învățământul superior tehnic din Petroşani datează din anul 1948, când s-a 
înfiinţat Institutul Cărbunelui din Petroşani, cu durata studiilor de patru ani. Acest 
institut avea o singură facultate: Facultatea de Exploatarea şi Prepararea Zăcămintelor 
de Cărbuni [31]. Oraşul Petroşani se află în zona în care au fost descoperite zăcăminte 
de cărbune în cantități foarte mari începând cu anul 1840. Valorificarea acestor 
zăcăminte de cărbune a început cu exploatarea la suprafață la minele Vulcan, Petroşani 
şi Petrila. La sfârşitul secolului al XIX-lea activităţile miniere din Valea Jiului se 
desfăşoară în cadrul unor perimetre având suprafaţa de 8.991,5 ha. România a intrat 
în activitățile miniere din Valea Jiului în anul 1920 prin intermediul Societății 
Comerciale Anonime Române „Petroşani”. În 1924 s-a constituit Societatea Anonimă 
Română „Lupeni”, în 1926 a luat ființă „Societatea Carboniferă Lonea” etc. După 
publicarea Decretului nr. 175/1948 pentru reforma învățământului şi a Deciziei 
ministrului învățământului public privind organizarea învățământului superior au 
fost înființate: Institutul de Minereuri Feroase în Timişoara, Institutul de Minereuri 
Neferoase la Brad şi Institutul Cărbunelui la Petroşani, durata studiilor universitare 
fiind de patru ani. Înfiinţarea Institutului Cărbunelui la Petroşani, în anul 1948, va 
reprezenta un moment important pentru existența social-economică a Văii Jiului, 
iar în perspectiva istoriei se va dovedi benefică pentru zonă, dar şi pentru evoluția 
economiei românești, în general, şi a mineritului, în special. Învăţământul superior 
de minerit în România are tradiţii începând cu anul 1864 de pe timpul lui 
Alexandru loan Cuza. Institutul Cărbunelui din Petroşani şi-a deschis porțile la 
7 decembrie 1948 cu 135 studenţi în anul I (în urma concursului de admitere), iar 
în anul II şi III erau studenți transferați de la facultățile de mine existente la 
Politehnica din Timişoara şi la Politehnica din Bucureşti. Institutul avea o singură 
facultate, Facultatea de Exploatarea şi Prepararea Zăcămintelor de Cărbuni, care 
era condusă de decanul Vasile Poboran, ajutat de 28 cadre didactice (opt cu funcţii 
de bază în institut şi restul având cumul). În anii universitari 1949-1950 se înființează 
Secţia de electromecanică minieră, iar în 1951-1952, Secţia de topografie minieră. 

În anul universitar 1949-1950, Institutul Cărbunelui din Petroşani dă prima 
promoţie de absolvenţi, formată din 35 ingineri minieri. La patru ani de la Reforma 
învăţământului, în 1952, Institutul de Minereuri Feroase din Timişoara şi Institutul 
de Minereuri Neferoase din Brad sunt desfiinţate, studenţii fiind transferați la 
Institutul de Mine din Bucureşti. Acesta s-a format din fuziunea Institutului de 
Geologie şi Tehnică Minieră din Bucureşti cu Institutul de Minereuri Feroase 
din Timişoara şi cu Institutul de Minereuri Neferoase din Brad. Astfel, în anii 
1952-1957, în România funcționează două şcoli superioare de minerit: Institutul 
de Mine din Bucureşti şi Institutul de Mine din Petroşani. Ca atare, odată cu 
reorganizarea învățământului superior minier din anul 1952, Institutul Cărbunelui 
din Petroşani îşi schimbă titulatura în Institutul de Mine din Petroşani, activitatea 
desfăşurându-se în cadrul a două secţii: Secţia de exploatări miniere, cu trei 
specializări (exploatări miniere, topografie minieră şi prepararea substanţelor 
minerale utile) şi Secţia de electromecanică minieră. În anii care urmează are loc în 
continuare o diversificare a profilurilor şi specializărilor în concordanţă cu cerințele 
existente. Începând cu anul universitar 1957-1958, prin Hotărârea Consiliului de 
Miniştri nr. 1003/1957, Institutul de Mine din Bucureşti îşi încetează activitatea şi 
rămâne pentru o perioadă nedefinită, o singură şcoală superioară de minerit: 
Institutul de Mine din Petroşani. În acelaşi an universitar 1957-1958, învățământul 
superior minier concentrându-se la Petroşani, cele două secţii ale Institutului de 
Mine din Petroşani devin facultăţi: Facultatea de Mine şi Facultatea de Electro- 
mecanică. Misiunea Institutului de Mine din Petroşani era de a forma cadre cu 
pregătire superioară pentru toate domeniile de activitate specifice industriei 
extractive, precum şi pentru activităţi cu specific minier din alte ramuri industriale, 
dar şi în alte domenii. Se evidențiază faptul că Institutul de Mine din Petroşani a 
pregătit cadre de specialitate şi pentru aproximativ 20 de ţări din Asia, Australia, 
Africa, America de Sud, America de Nord, Europa. La 40 de ani de activitate, 
numărul total al absolvenţilor Institutului de Mine din Petroşani a fost de peste 
40.000 ingineri şi subingineri. 

Oraşul Ploieşti se află într-o regiune petroliferă importantă pentru economia 
României. Activităţile din domeniul petrolier în Ploieşti s-au desfăşurat încă de la 
început la un înalt nivel. În sprijinul acestor afirmaţii stă şi faptul că în anul 1857 a 
fost înfiinţată prima rafinărie din lume în oraşul Ploieşti de către frații Teodor 
şi Marin Mehedinţanu. Învățământul superior tehnic de petrol şi gaze din România 
îşi are începuturile în anul 1948, când a fost înfiinţat Institutul de Petrol şi Gaze 
din Bucureşti prin Decretul nr. 175 din 3 august 1948 şi Decizia Ministerului 
Învăţământului nr. 263/327 din 25 octombrie 1948. Obiectivul acestui institut era 
de a pregăti ingineri pentru toate sectoarele industriei de petrol şi gaze din 
România. Iniţial, în Institutul de Petrol şi Gaze din Bucureşti au fost incluse două 
facultăți: Facultatea de foraj producţie şi Facultatea de prelucrare a gazelor şi 
țițeiului, cu durata studiilor de patru ani, începând cu anul universitar 1948-1949. 
În al doilea an universitar, 1949-1950, institutul a fost extins cu o secţie de 

inginerie economică, iar în anul universitar 1950-1951 au fost adăugate institutului 
Facultatea de Geologie şi Exploatarea Zăcămintelor de Ţiţei şi Gaze, precum şi 
Secţia de inginerie mecanică. În anul universitar următor, 1951-1952, secţiile de 
inginerie economică şi, respectiv, de inginerie mecanică au fost transformate în 
facultăţi. Astfel, începând cu anul universitar 1951-1952, Institutul de Petrol şi 
Gaze din Bucureşti, avea în competenţa sa cinci facultăți: Facultatea de Geologie şi 
Explorarea Zăcămintelor de Țiţei şi Gaze, Facultatea de Exploatarea Zăcămintelor 
de Țiţei şi Gaze, Facultatea de Tehnologia Țiţeiului şi Gazelor, Facultatea de 
Maşini şi Utilaje Petroliere (cu două secţii, Secţia utilaje pentru schele petroliere şi 
Secţia utilaj pentru rafinării) şi Facultatea de Economia şi Organizarea Industriei 
de Țiţei şi Gaze. Din secţiile Facultăţii de Maşini şi Utilaj Petrolier s-a format 
Facultatea de Inginerie Mecanică şi Electrică. În anul 1957, Facultatea de Geologie 
Tehnică, de la Institutul de Geologie şi Tehnică Minieră din Bucureşti (în urma 
desființării acestui institut, prin comasarea cu Institutul de Mine din Petroşani), este 
transferată la Institutul de Petrol şi Gaze din Bucureşti, care îşi schimbă denumirea 
în Institutul de Petrol, Gaze şi Geologie din Bucureşti. La 15 septembrie 1967 a 
început transferul unei părţi a Institutului de Petrol, Gaze şi Geologie din Bucureşti 
la Ploieşti, unde a fost înfiinţat Institutul de Petrol din Ploieşti. Acesta şi-a început 
activitatea în anul universitar 1967-1968 cu anul I al Facultăţii de Maşini şi Utilaj 
Petrolier având locaţia într-un liceu economic. Institutul de Petrol din Ploieşti a 
funcţionat în paralel cu Institutul de Petrol, Gaze şi Geologie din Bucureşti până în 
anul 1975, când s-a terminat transferul facultăţilor din Bucureşti la Ploieşti, cu 
excepția Facultăţii de Geologie care a rămas în cadrul Universităţii din Bucureşti. 
Astfel, în anul 1975, Institutul de Petrol, Gaze şi Geologie din Bucureşti şi-a încetat 
activitatea, iar Institutul de Petrol din Ploieşti, devine Institutul de Petrol şi Gaze 
din Ploieşti. În anul universitar 1975-1976, Institutul de Petrol şi Gaze din Ploieşti 
începe să funcţioneze cu trei facultăți: Maşini şi Utilaj Petrolier numită Utilaj 
Tehnologic din anul universitar 1975-1976; Forajul Sondelor şi Exploatarea 
Zăcămintelor de Petrol şi Gaze şi Tehnologia şi Chimizarea Petrolului şi Gazelor. 
Având această structură cu trei facultăţi, Institutul de Petrol şi Gaze din Ploieşti a 
asigurat pregătirea inginerilor şi subinginerilor pentru toate sectoarele industriei de 
petrol şi gaze din România. Pentru sectorul de geologie pregătirea s-a făcut în 
cadrul Universităţii din Bucureşti, ulterior şi a Universităţii din Cluj, respectiv din 
laşi, fiecare având o Facultate de Geologie. În anul 1968, în perioada de transfer a 
facultăţilor de la Bucureşti la Ploieşti, au fost introduse şi cursurile de subingineri, 
cu durata de trei ani, la specializarea electromecanică tehnologică (la Ploieşti). În 
anul 1970 a fost introdusă la Ploieşti şi specializarea utilaj chimic şi petrochimic. 
Începând cu anul 1972 au fost introduse treptat şi cursuri serale pentru ingineri, la 
specializarea maşini şi utilaj petrolier, respectiv pentru subingineri, la specializarea 
utilaj chimic şi petrochimic. În perioada 1967-1968, profesorul Stelian Dumitrescu 

a fost prorector al Institutului de Petrol din Ploieşti, iar în perioada 1968-1981 a 
fost rector al aceluiaşi institut (din 1975 Institutul de Petrol şi Gaze din Ploieşti). 

În România a existat o preocupare care datează din anii 1924-1925 pentru 
formarea inginerilor care să rezolve nevoile specifice armatei. Cu toate acestea, 
timp de mai mult de 20 de ani, ofiţerii ingineri au fost pregătiţi în instituţii civile de 
învățământ superior, în profiluri şi specializări de interes pentru nevoile armatei. La 
15 septembrie 1949, prin Decretul nr. 371 din 14 septembrie 1949, a fost înființată 
Academia Tehnică Miliară având ca scop formarea de ofiţeri ingineri cu o pregătire 
corespunzătoare specificului tehnic al diferitelor arme. Iniţial, Academia Tehnică 
Militară a avut cinci facultăți: Facultatea de Armament şi Muniţii, Facultatea de 
Tancuri şi Moto-mecanizate; Facultatea de Aviație, Facultatea de Transmisiuni Şi 
Facultatea de Marină. În anul 1952, prin Ordinul Marelui Stat Major, Academia 
Tehnică Militară din Bucureşti a fost denumită Academia Militară Tehnică din 
Bucureşti. În luna august 1953, după susţinerea examenului de stat, a absolvit 
prima promoţie de ingineri militari din armata română. Au fost 69 de absolvenţi 
care au primit titlul de ingineri militari în specializări din profilurile mecanic şi 
electric. În anul universitar 1956-1957 Academia Militară Tehnică a fost organizată 
pe patru facultăți. Facultatea de Armament; Facultatea de Mecanică; Facultatea 
de Transmisiuni şi Facultatea de Construcţii Militare şi Geodezie. Durata studiilor 
la Academia Militară Tehnică a fost de patru ani în perioada 1949-1953, de cinci 
ani în perioada 1953-1957, iar după anul 1957 de cinci ani şi jumătate. Diplomele 
obținute de inginerii militari confereau titularului aceleaşi drepturi cu ale inginerilor 
pregătiţi în învățământul politehnic civil. Cadrele didactice care predau la Academia 
Militară Tehnică erau de prestigiu, mulți având funcția de bază la cele mai bune 
şcoli superioare tehnice, şi anume, profesorii: Aurelian Stan, Constantin Aramă, 
Vasile Bianu, Elie Carafoli, V.N. Constantinescu, Panait Mazilu, Victor Sahini, 
Victor Vâlcovici, Andrei Țugulea, loan S. Antoniu, Mihai Niţă, George Bărănescu, 
C. Belea, Ion Elianu, Mihai Ghermănescu, Dan Ghiocel, Alexandru Stoenescu, 
Gheorghe Şabac şi alte personalități. Începând cu anul universitar 1960-1961, 
învăţământul superior tehnic militar s-a desfăşurat în patru facultăţi: Facultatea 
Tehnică de Arme, Facultatea de Tancuri şi Auto; Facultatea de Electronică şi 
Facultatea de Construcții. Aceste facultăți erau denumite în anumite perioade secții, 
când erau incluse în cadrul Academiei Militare Generale şi erau sub conducerea 
nemijlocită a locțiitorilor comandamentului Academiei Militare Generale: gl. mr. ing. 
Iosif Burlacu (1959-1969); gl. lt. ing. Horea Morariu (1969-1982), gl. mr.dr. ing. 
Ion Angheloiu (1969-1990). 


9.3.2. ÎNVĂŢĂMÂNTUL SUPERIOR TEHNIC ÎN PERIOADA 1968-1990 


In această primă parte s-a prezentat evoluţia învățământului superior tehnic 
în perioada comunismului din România, cuprinzând etapa instalării la noi a unui 

sistem educaţional asemănător celui din U.R.S.S. şi o parte din etapa revenirii spre 
o anumită normalitate şi spre unele tradiţii româneşti. Această perioadă se remarcă 
prin anumite schimbări esenţiale privind bunul mers al învățământului. În primul 
rând, renunțarea la Comisia de calitate şi la Comisia de acreditare, independente, 
acestea fiind instanțele care stabileau calitatea învăţământului superior tehnic la 
nivelul celui din țările avansate tehnologic (Comisia de calitate) şi controlau 
instituţiile de învățământ superior tehnic dacă produsul lor corespundea celor 
stabilite de comisia de calitate (Comisia de acreditare) ş.a. Totuşi, în mare parte, 
s-a păstrat exigenţa recrutării studenţilor. Chiar şi aici s-au făcut anumite excepții 
pentru cei care aveau o „origine sănătoasă” sau cu reprezentanţii clasei muncitoare 
despre care s-a decretat că au nevoie de un timp mai scurt pentru a se pregăti la 
nivelul corespunzător. Din fericire aceste acţiuni nu au durat prea mult, dar 
referindu-ne la calitatea învățământului, nici prea puţin. 

Începând cu anul 1968, când a fost elaborată Legea nr. 11 privind învățământul 
în Republica Socialistă România, care cuprindea măsuri ce remarcau revenirea spre 
o anumită normalitate şi spre multe tradiţii româneşti, s-au accentuat deschiderile şi 
spre învăţământul superior tehnic din ţările avansate tehnologic. 

Institutul Politehnic din Bucureşti funcţionează în anul universitar 1969-1970 
cu 10 facultăți (cele menţionate mai sus în 1968-1969) plus Institutul de subingineri 
din Piteşti. Din anul 1969 (începând cu 21 iulie) s-au dat în folosință primele spaţii 
de învățământ pe noua platformă din Splaiul Independenţei. În anii universitari 
1970-1971 şi 1971-1972 se menţine numărul unităţilor de învățământ din anul 
universitar 1969-1970. În anul universitar 1972-1973, Institutul Politehnic din 
Bucureşti funcționează cu 11 facultăţi şi Institutul de Subingineri din Piteşti. Față 
de anii universitari 1969-1972 a apărut Facultatea de Construcţii Aerospaţiale 
înfiinţată în 1972. În anul universitar 1973-1974 se menţine situaţia din anul 
universitar anterior. Prin Decretul nr. 147/1974, Facultatea de Chimie de la 
Universitatea din Bucureşti a trecut la Institutul Politehnic din Bucureşti, formând 
împreună cu Facultatea de Chimie Industrială Institutul de Chimie. Prin Decretul 
nr. 105/20 martie 1974, Institutul de Subingineri din Piteşti devine Institutul de 
Învățământ Superior din Piteşti, unitate independentă. Astfel, în anul universitar 
1974-1975, Institutul Politehnic din Bucureşti funcționează cu 12 facultăți (Mecanică, 
Aeronave, Tehnologia Construcţiilor de Maşini, Mecanică Agricolă, Transporturi, 
Electrotehnică, Energetică, Automatică, Electronică şi Telecomunicaţii, Metalurgie, 
Institutul de Chimie din Bucureşti (cu facultăţile Inginerie Chimică şi Chimie, 
aparținând de Institutul Politehnic). 

În 29 iulie 1975 apare Decretul Consiliului de Stat nr. 95/1975 care reglementa 
trimiterea la studii, doctorat şi specializări în străinătate. 

În perioada 1975-1978, Institutul Politehnic din Bucureşti funcționează cu 
12 facultăți (Mecanică, Aeronave, Tehnologia Construcţiilor de Maşini, Mecanică 
Agricolă, Transporturi Electrotehnică, Energetică, Automatică, Electronică şi Tele- 
comunicaţii, Metalurgie, Chimie şi Inginerie Chimică). Ultimele două facultăți 

aparțineau de Institutul de Chimie din Bucureşti. În 1976 apare Decretul Consiliului de 
Stat nr. 14/15 februarie 1976 privind înfiinţarea, organizarea şi funcționarea unităților 
de producţie, cercetare, proiectare şi servicii pentru integrarea învățământului superior 
cu producţia şi cercetarea ştiinţifică. Pe baza Decretului nr. 14 din 13 februarie 1976, 
la Institutul Politehnic din Bucureşti s-au înființat unități de cercetare şi proiectare 
şi unităţi de producţie. În perioada 1978-1986 Institutul Politehnic din Bucureşti 
funcţionează cu 12 facultăţi ca în anul universitar 1977-1978. 

În şedinţa din 21 decembrie 1978 Marea Adunare Naţională a adoptat Legea 
Educaţiei şi Învăţământului (Legea nr. 28 din 1978). 

În anul universitar 1986-1987, Institutul Politehnic din Bucureşti funcţionează 
cu 10 facultăţi (E/ectrotehnică-Energetică, Automatică, Electronică şi Telecomunicaţii, 
Mecanică, Tehnologia Construcțiilor de Maşini, Mecanică Agricolă, Transporturi, 
Aeronave, Metalurgie, Tehnologie Chimică — politehnişti şi universitari). În anul 
universitar 1987-1988, Institutul Politehnic din Bucureşti funcționează cu 12 facultăți 
(se revine la situaţia din anul universitar 1985-1986), însă Facultatea de Utilaje şi 
Ingineria Produselor Chimice nu are cifră de şcolarizare în anul I. În anul universitar 
1988-1989, situaţia Institutului Politehnic din Bucureşti privind facultățile este 
aceeaşi ca în anul universitar 1987-1988. În anul universitar 1989-1990, Institutul 
Politehnic din Bucureşti funcționează cu 11 facultăţi (Electrotehnică, Energetică, 
Automatică, Electronică şi Telecomunicaţii, Mecanică, Tehnologia Construcţiilor 
de Maşini, Mecanică Agricolă, Transporturi, Aeronave, Metalurgie şi Tehnologie 
Chimică) [32]. La începutul anului 1990, la scurt timp după căderea dictaturii 
comuniste, datorită evenimentelor din 16—22 decembrie 1989, structura Institutului 
Politehnic din Bucureşti a revenit la normal. Din cele prezentate anterior, în anul 
1974 a avut loc transferul forțat al Facultății de Chimie a Universității din 
Bucureşti la Institutul Politehnic din Bucureşti. În luna ianuarie 1990 a avut loc 
transferarea Facultăţii de Chimie de la Institutul Politehnic din Bucureşti la 
Universitatea din Bucureşti. Structura Institutului Politehnic din anul universitar 
1989-1990 (11 facultăți) se menţine şi în anii universitari 1990-1992. În întreaga 
perioadă comunistă Institutul Politehnic din Bucureşti a avut şi activităţii de 
pregătire postuniversitară, numărul de specializări variind de la 11 la 30, iar 
numărul de cursanţi de la 141 la 1.605 pe an. Cursurile Institutului Politehnic din 
Bucureşti au fost urmate şi de studenţi străini al căror număr varia de la an la an de 
la circa 80 la 150 pe an. Majoritatea erau studenţi din ţările arabe şi din ţările 
Africii. De asemenea, numărul doctoranzilor era normal ţinând seama de situația 
existentă în instituţiile de învățământ superior tehnic din diferitele țări ale lumii. 
Existau greutăți destul de mari privind dotarea materială a laboratoarelor de 
cercetare ştiinţifică şi în privința procurării de reviste ştiinţifice de specialitate. 
Colaborarea dintre diferitele catedre ale Institutului Politehnic din Bucureşti şi 
unități ale institutelor şi universităţilor similare din lume a fost mulțumitoare în 
perioada 1965-1980. Se remarcă încheierea unor convenţii de colaborare ce prevedeau 
schimburi de cadre didactice care mergeau la specializare sau să efectueze lucrări 

de cercetare comune, între Institutul Politehnic din Bucureşti şi Politehnica din 
Londra Centrală (Anglia), Politehnica din Varşovia (Polonia), Universitatea de 
Stat „M.V. Lomonosov” din Moscova (URSS), Universitatea „Louis Pasteur” din 
Strassbourg (Franţa), Universitatea „Aix Marsilia” (Franţa), Şcoala Superioară 
Tehnică de Transporturi din Zilina (R.S. Cehoslovacia), Universitatea Tehnică din 
Darmstadt (Republica Federală Germania) ş.a. 

În această perioadă, următoarele cadre didactice au fost alese în Academia 
Republicii Socialiste România: Emilian Bratu, Ecaterina Ciorănescu-Neniţescu 
şi Radu Voinea ca membri titulari, iar Mihai Corneliu Drăgănescu şi Suzana Gâdea 
ca membri corespondenți. În 27 martie 1970, Senatul Institutului Politehnic din 
Bucureşti a hotărât să acorde titlul de Doctor Honoris Causa profesorului Serghei 
Dimitrievici Ponomariov de la Universitatea de Stat „M. V. Lomonosov” 
din Moscova (URSS). În perioada 1968-1992, Institutul Politehnic din Bucureşti 
a avut următorii rectori: George S. Bărănescu (1968-1972), Radu Voinea 
(1972-1981), Voicu Tache (1981-1989), Rodica Vâlcu (ianuarie 1990) şi Virgiliu 
Nicolae Constantinescu (1990-1992). În anul 1984, Radu Voinea a fost ales 
preşedinte al Academiei Republicii Socialiste România, activând în această poziție 
până în anul 1990. 

În cadrul Institutului de Construcţii din Bucureşti, Facultatea de Construcţii 
Civile şi Industriale în toamna anului 1968 a început să şcolarizeze în afară de 
ingineri şi subingineri. În anul respectiv au luat ființă secţiile de subingineri zi şi 
seral ale facultăţii. Această facultate a căpătat pe parcurs un nou rol din ce în ce 
mai important în pregătirea cadrelor tehnice superioare de constructori. În 1975 şi-a 
schimbat numele în Facultatea de Construcţii Civile, Industriale şi Agricole. La 
Facultatea de Hidrotehnică a Institutului de Construcţii din Bucureşti începând cu 
anul universitar 1969-1970 până în anul 1990 au funcţionat două secţii de 
subingineri: Secţia de construcții hidrotehnice şi Secţia de tehnică edilitară. În anul 
1973 s-a desființat Secţia de hidrotehnică agricolă a Facultăţii de Hidrotehnică, 
aceasta funcționând din anul 1962. În perioada 1984-1989, Facultatea de Hidrotehnică 
şi Facultatea de Drumuri şi Poduri fuzionează sub denumirea de Facultatea de 
Hidrotehnică, Drumuri şi Poduri. Din anul 1990, Facultatea de Hidrotehnică 
funcţionează cu cele două specializări din domeniul ingineriei civile (specializarea 
amenajări şi construcţii hidrotehnice şi specializarea inginerie sanitară şi protecția 
mediului), cărora li se adaugă, începând cu anul universitar 2005-2006, două 
specializări (ingineria mediului şi automatică şi informatică aplicată). În cadrul 
Facultăţii de Construcţii Civile şi Industriale a existat Secţia de instalaţii din 1949. 
Aceasta a fost transformată în Facultatea de Instalaţii şi Utilaj pentru Construcţii, 
care în 1963 se divide în Facultatea de Instalații pentru Construcţii şi Facultatea de 
Maşini şi Utilaje pentru Construcţii. În perioada 7881-1948 (Şcoala Naţională 
de Poduri şi Şosele, Secţia de Construcţii a Școlii Politehnice din Bucureşti şi 
Facultatea de Construcții a Politehnicii din Bucureşti) au absolvit învățământul 
superior tehnic 2.137 de ingineri constructori. Aceştia au avut profesori de excepție, ca: 

Spiru Haret, Anghel Saligny, Elie Radu, Gheorghe Țiţeica, David Emanuel, Andrei 
loachimescu, Gheorghe Filipescu, Ion Ionescu-Bizeţ ş.a. [33]. În perioada 1948-2004, 
Institutul de Construcţii din Bucureşti a fost absolvit de 37.000 ingineri constructori, 
pregătiți de profesori deosebiți, ca: Aurel Beleş, Cristea Mateescu, Dumitru Filipescu, 
Ștefan Bălan, Mihai Hangan, Victor Popescu, Alexandru Steopoe, Radu Prişcu, 
Emil Botea, Alexandru Gheorghiu, Andrei Caracostea, Panaite Mazilu, Ion 
Stănculescu ş.a. Rectorii Institutului de Construcţii din Bucureşti au fost: Nicolae 
Corcinski, Dumitru Praporgescu, Vasile Nicolau, Radu Prişcu, Dan Ghiocel, 
Constantin lamandi, Florea Chiriac, Mircea Soare, Petre Pătruţ şi Dan Stamatin. 
Spre sfârşitul acestei etape, Institutul Politehnic „Gheorghe Asachi” din laşi 
îşi desfăşoară activitatea ca întregul învățământ în contextul dificultăților politice, 
economice şi sociale la care se ajunsese. Ultima lege din perioada comunistă, 
Legea nr. 28 din 21 decembrie 1978 privind educaţia şi învăţământul, a făcut să fie 
obligatorie integrarea învățământului cu cercetarea, proiectarea şi producţia, aceasta 
dovedindu-se a fi o pseudo-soluţie pentru învățământ. Facultatea de Inginerie Chimică 
a Institutului Politehnic, „Gheorghe Asachi” din Iaşi, urmând indicaţiile de partid 
s-a unit cu Facultatea de Chimie a Universităţii „Alexandru loan Cuza” din laşi, 
devenind Facultatea de Chimie şi Inginerie Chimică. Numărul maxim de studenți 
ai acestei facultăți a fost de 2.938 studenți. Numărul cadrelor didactice a crescut în 
mod corespunzător. Atât activitatea didactică, precum şi activitatea de cercetare 
ştiinţifică au avut de suferit în condițiile lipsurilor materiale existente şi a izolării 
internaționale existente din acei ani. Facultatea de Construcții a evoluat la început 
cu aportul unor cadre didactice formate în anii celui de-al Doilea Război Mondial. 
Pe lângă secțiile iniţiale (construcţii civile şi industriale şi drumuri şi lucrări edilitare) 
ale acestei facultăți s-au adăugat Secţia de instalaţii şi Secţia de conductori 
arhitecți, înființate în 1970, respectiv în 1983. Facultatea de Electrotehnică, cea 
mai veche facultate de inginerie a Politehnicii, pe lângă secţiile de electromecanică 
şi electroenergetică (existente din anii 1960), în anul universitar 1973-1974 a 
înființat Secţia de electronică şi telecomunicaţii şi în anul universitar 1976-1977, 
Secţia de automatizări şi calculatoare, care au deschis noi perspective de formare şi 
afirmare profesională a cadrelor didactice tinere. Facultatea de Hidrotehnică, 
transferată în anul 1963 la Institutul Politehnic „Gheorghe Asachi” din laşi de la 
institutul Agronomic din laşi, a devenit (între 1986 şi 1989) parte integrantă a 
Facultăţii de Construcţii. Facultatea de Industrie Uşoară, transferată în anul 1952 
la Institutul Politehnic „Gheorghe Asachi” din laşi de la Institutul Politehnic din 
Bucureşti (aceasta purta numele de Facultatea de Textile, iar numele de Facultatea 
de Industrie Uşoară este purtată din 1955), a fost unică în România în profilul 
textile-pielărie. Facultatea de Mecanică, născută odată cu Institutul Politehnic 
„Gheorghe Asachi” din Iaşi, s-a evidențiat printr-o creştere a numărului studenților 
în anii 1980, corespunzător creşterii investițiilor din domeniul industriei mecanice 
şi al construcţiei de maşini. La sfârşitul perioadei comuniste a învățământului 
superior tehnic, Institutul Politehnic „Gheorghe Asachi” din Iaşi a avut cinci facultăţi: 

Facultatea de Chimie şi Inginerie Chimică, Facultatea de Construcţii, Facultatea 
de Industrie Uşoară, Facultatea de Electrotehnică şi Facultatea de Mecanică. 
În perioada existenţei Institutului Politehnic „Gheorghe Asachi” din Iaşi, au fost 
aleşi membri corespondenţi ai Academiei Republicii Populare Române sau ai 
Academiei Republicii Socialiste România: Alexandru Cișman şi loan Zugrăvescu 
(1963), Constantin V. Gheorghiu şi Ilie Matei (1955) şi membri titulari: Radu 
Cernătescu (1948), Ștefan Procopiu (1955) şi Cristofor Simionescu (1963). În 
a doua parte a perioadei comuniste în România, rectorii Institutului Politehnic 
„Gheorghe Asachi” din laşi au fost: Mihai Gafiţeanu (1976-1984) şi Camelia 
Beldie (1984-1989). 

Din anul 1970 până în anul 1991, Institutul Politehnic din Timişoara 
funcţionează sub denumirea de Institutul Politehnic ,„ Traian Vuia” din Timişoara, 
cu cinci facultăți (Facultatea de Mecanică, Facultatea de Electrotehnică, Facultatea 
de Construcţii, Facultatea de Chimie şi Facultatea de Mecanică Agricolă), cu 24 
secţii de specializare pentru ingineri şi subingineri. Numărul cadrelor didactice este 
de 537 şi al studenților de 5.653 (10-11 studenţi/cadru didactic). În anul 1971 sunt 
înfiinţate: Institutul de Subingineri din Hunedoara şi Institutul de Subingineri din 
Reşiţa care funcționează în oraşele respective şi sunt tutelate de Institutul Politehnic 
„Traian Vuia” din Timişoara. În anul 1973 suntem în perioada integrării învățământului 
cu cercetarea, proiectarea şi producţia, an în care la Institutul Politehnic „Traian 
Vuia” din Timişoara intră în funcțiune Secția de prototipuri şi microproducție cu 
profil electric şi mecanic. În anul 1975 a luat ființă Centrul de calcul electronic al 
Institutului. În anul următor, 1976, s-a dat în funcţiune noul local al Facultăţii de 
Electrotehnică, cu trei corpuri de clădiri aflate pe bulevardul Vasile Pârvan şi o 
hală mare situată între Facultatea de Electrotehnică şi Facultatea de Mecanică. În 
anul 1977 sunt finalizate corpurile de clădiri ale Facultăţii de Mecanică. În anul 
1981 se dau în folosinţă un corp de clădire al Facultăţii de Construcţii şi Pavilionul 
de Orologerie de la Facultatea de Mecanică, iar în anul 1982 se încheie construcția 
noului corp de clădire de la Facultatea de Chimie. În anul 1991, în baza Notei 
Guvernului din 4 ianuarie şi a ordinului Ministrului Învăţământului şi Ştiinţei nr. 
4894 din 22 martie 1991, se schimbă denumirea Institutului Politehnic „Traian 
Vuia” din Timişoara în Universitatea Tehnică din Timişoara. Rectorii Institutului 
Politehnic „Traian Vuia” au fost profesorii: Constantin Avram (1970-1971), loan 
Anton (1971-1981); Coletta De Sabata (1981-1989) şi Radu Vlădea (1990-1991). 
În anul 1974 au fost aleşi ca membri titulari ai Academiei Republicii Socialiste 
România profesorii loan Anton şi Dan Mateescu. 

După anul universitar 1956/1957, Facultatea de Mecanică a Institutului 
Politehnic din Cluj-Napoca a suferit momente succesive de restructurare, în care au 
fost create secții cu funcţii efemere, alături de care s-au pus bazele secţiilor care 
ulterior se vor afirma prin stabilitate şi funcționalitate permanentă. Astfel, amintim 
secţiile Facultăţii de Mecanică: tehnologia construcțiilor de maşini (înfiinţată în 
1955); maşini şi utilaje pentru prelucrarea la cald (înfiinţată în 1958), mecanică 

agricolă (înfiinţată în 1962); electromecanică (înfiinţată în 1960 şi transferată în 
anul 1964 în Facultatea de Electrotehnică); utilaj tehnologic (înființată în 1973); 
maşini-unelte (reînființată în 1976) şi tractoare (înfiinţată în 1976). Cursurile fără 
frecvenţă au fost înființate în 1950 şi s-au menţinut până în 1962, după care 
numărul studenţilor scade simţitor până în 1968. Cursurile speciale înfiinţate au 
avut durată şi mai scurtă. Cursurile serale debutează la Facultatea de Mecanică în 
anul universitar 1961/1962 şi s-au dovedit mai potrivite exigenţelor pregătirii 
universitare în comparaţie cu cele fără frecvenţă. Facultatea de Mecanică a avut şi 
o secție de subingineri, înființată în 1968/1969, la specialitatea tehnologia prelucrării 
la rece. Facultatea de Construcţii a Institutului Politehnic din Cluj-Napoca (întemeiată 
în anul 1953) a avut, iniţial, o singură secţie la care s-au înscris 130 de studenţi în 
anul universitar 1953/1954 şi a ajuns în anul universitar 1978/1979 la opt secții, 
care au avut 610 studenţi înscrişi. Această facultate a avut şi cursuri fără frecvenţă, 
organizate între anii universitari 1956/1957 — 1961/1962. Secţiile de subingineri 
sunt introduse începând din anul universitar 1970/1971. Secţia de arhitectură a 
acestei facultăți şi-a început activitatea în anul universitar 1970/1971 cu 54 de 
studenţi în anul I şi şapte cadre didactice. În anul 1983, această secţie a fost 
desființată. Facultatea de Electrotehnică a Institutului Politehnic din Cluj-Napoca a 
fost înființată în anul 1973/1974. Această facultate a apărut în urma constituirii 
unui corp universitar competent, acesta permiţând schimbarea structurii institutului. 
În 1960 s-a înființat, în cadrul Facultăţii de Mecanică, Secţia de electromecanică. 
Această secție, în anul universitar 1964/1965, este transformată în Facultatea de 
Electromecanică. În cadrul Facultăţii de Electromecanică s-au creat, treptat, secţiile: 
electromecanică (ingineri); electrotehnică (subingineri — din 1969/1970) şi electro- 
energetică (subingineri — din 1972/1973). Din anul universitar 1973/1974, Facultatea 
de Electromecanică devine Facultatea de Electrotehnică. Aceasta este organizată, 
în 1978, astfel: profil electric, ingineri-zi, 5 ani, cu trei specializări (electrotehnică, 
electronică şi telecomunicaţii, automatizări şi calculatoare); profil electric, subingineri 
zi, 3 ani, cu două specializări (maşini şi aparate electrice; automatizări industriale); 
profil electric, subingineri seral, 4 ani, cu o specializare (reţele electrice). În perioada 
1984-1990, Facultatea de Electrotehnică era organizată astfel: — profil electric, 
ingineri zi, 5 ani, cu trei specializări (electrotehnică, electronică şi telecomunicaţii, 
automatizări şi calculatoare); profil electric ingineri seral, 6 ani, cu aceleaşi 
specializări ca la ingineri zi; profil electric, subingineri seral, 4 ani, cu o specializare 
(automatizări industriale). În centrele industrializate ale Transilvaniei a existat o reţea 
de institute de subingineri, care au fost subordonate Institutului Politehnic din Cluj- 
Napoca sau coordonate ori îndrumate de acesta, anume: Institutul de Subingineri 
din Baia Mare, cu Secţia de mine şi electromecanică minieră; Institutul de 
Subingineri din Oradea (profil mecanic şi electric), subingineri seral, 4 ani; 
Institutul de Subingineri din Sibiu, profil mecanic (ingineri seral, 6 ani şi 
subingineri seral, 4 ani) şi profil electric (ingineri seral, 6 ani şi subingineri seral, 
4 ani), Institutul de Subingineri din Târgu Mureş (profil mecanic şi electric, 

subingineri seral, 4 ani). Învăţământul superior tehnic din Cluj-Napoca, la înființare, 
dispunea de o singură clădire, în suprafaţă utilă de 1.852 m”; în deceniul 1948-1959 
a primit însă trei clădiri, iar în deceniul următor (1958—1968) institutul ia amploare, 
prin construirea unor noi clădiri şi aripi la vechile clădiri. Cel mai mare avânt 
privind baza materială a institutului are loc în deceniul (1968-1978) când s-au 
construit căminele şi cantina studenţească din Complexul II Observator, atelierele 
şcoală şi de producţie, săli de proiectare, o nouă clădire pentru Facultatea de 
Construcţii, noul sediu al Facultăţii de Mecanică ş.a. Se ajunge ca în anul 1990, 
Institutul Politehnic din Cluj-Napoca să aibă în structura sa următoarele facultăți: 
Facultatea de Tehnologia Construcţiilor de Maşini, cu trei specializări (tehnologia 
construcțiilor de maşini, maşini-unelte; ingineria sistemelor de productie); Facultatea 
de Mecanică, cu trei specializări (mecanică fină; maşini şi echipamente termice; 
mecanică agricolă), Facultatea de Știință şi Ingineria Materialelor, cu patru 
specializări (ştiinţa materialelor; utilaj tehnologic pentru prelucrarea la cald; 
turnarea metalelor, deformări plastice şi tratamente termice); Facultatea de Construcții, 
cu patru specializări (construcţii civile, industriale şi agricole; căi ferate, drumuri 
şi poduri; instalații pentru construcţii; arhitectura clădirilor), Facultatea de 
Electrotehnică, cu trei specializări (electrotehnică generală; acţionări electrice; 
electromecanică), Facultatea de Electronică şi Telecomunicaţii, cu două specializări 
(electronică industrială; comunicaţii), Facultatea de Automatică şi Calculatoare, 
cu două specializări (automatizări; calculatoare). Există o mulţime de nume şi 
personalități care au marcat istoria Institutului Politehnic din Cluj-Napoca, dintre 
care vom menţiona doar o parte: Traian Dragoş, Alexandru Domşa, Andrei Râpeanu, 
Popa Bazil, Dezideriu Maros, Mircea Mihăilescu, Vasile Ille, loan Lăzărescu, loan 
Drăgan ş.a. Rectori ai Institutului Politehnic din Cluj-Napoca au fost: Alexandru 
Domşa (1953-1968), Bazil Popa (1968-1976), Attila Palfalvi (1976-1984), loan 
Drăgan (1984-1990); Horia Colan (1990-1992). În anul 1991, profesorul Horia 
Colan a fost ales membru corespondent al Academiei Române şi a fost titularizat 
în anul 2010. 

În anul 1977, în cadrul Universității din Craiova s-a înfiinţat Facultatea de 
Mecanică, aceasta având şi sediul în fostul local al Şcolii Normale „Ștefan 
Velovan”, construit între anii 1898-1901 (Fig. 9.14). Învățământul superior tehnic 
existase în Craiova între anii 1951-1958 şi a fost continuat în 1966 de Facultatea 
de Electrotehnică cu secţiile: electrotehnică, maşini şi aparate electrice, automatică. 
În anul 1978 Facultatea de Electrotehnică a ajuns să aibă şase secții: electrotehnică, 
automatică şi calculatoare, electromecanică, maşini şi aparate electrice, reţele 
electrice şi centrale electrice. Prin înființarea Facultăţii de Mecanică, în 1977, a fost 
completat domeniul tehnic al universității. Facultatea de Mecanică avea patru 
secții: tehnologia construcțiilor de maşini, maşini unelte, construcţii civile şi utilaje 
pentru industria materialelor de construcţii. În perioada 1966-1989 Universitatea din 
Craiova a reuşit să-şi formeze o structură academică cu trăsături specifice şi originale. 
În anul 1989, Universitatea din Craiova avea opt facultăți cu peste 20 de specializări, 

aproape 10.000 de studenţi, dintre care 1.300 studenți străini (proveniţi din ţările arabe 
ale Orientului Mijlociu şi din Grecia) şi circa 700 cadre didactice. Universitatea 
din Craiova dispunea de cinci mari localuri răspândite pe întinsul oraşului. La 
1 octombrie 1989 Universitatea din Craiova avea şapte facultăţi: Facultatea de 
Științele Naturii, Facultatea de Filologie şi Istorie, Facultatea de Ştiinţe Economice, 
Facultatea de Medicină, Facultatea de Agricultură, Facultatea de Electrotehnică 
cu trei specializări pentru ingineri (electrotehnică, automatizări şi calculatoare, electro- 
mecanică) şi două specializări pentru subingineri (maşini şi aparate electrice, centrale 
termoelectrice) şi Facultatea de Mecanică cu două specializări pentru ingineri 
(tehnologia construcţiilor de maşini, maşini-unelte) şi două specializări pentru 
subingineri (utilaje pentru industria materialelor de construcții; construcții civile, 
industriale şi agricole). În perioada 1968-1989, Universitatea din Craiova a fost 
condusă de rectorii: Mircea Oprean (1968-1971); Titus Georgescu (1971-1974), 
Tiberiu Nicola (1974-1981 şi 1984-1989); Silviu Puşcaşu (1981-1984). 


Fig. 9.14. Clădirea Universităţii din Craiova. 


După cum s-a menţionat mai înainte, învățământul superior tehnic din Galaţi se 
înființează în 1953 — Institutul Tehnic din Galaţi, transformat în 1957 în Institutul 
Politehnic din Galaţi. În anul 1974, în conformitate cu Decretul Consiliului de Stat 
din 20 martie 1974, are loc crearea Universității din Galaţi, prin unirea Institutului 
Politehnic cu Institutul Pedagogic. Universitatea din Galaţi funcţionează în perioada 
1974-1990, având trei facultăţi: Facultatea de Mecanică, Facultatea de Tehnologia 
şi Chimia Produselor Alimentare şi Tehnică Piscicolă şi Facultatea de Învăţământ 
Pedagogic. Începând cu anul universitar 1972-1973, prin Hotărârea Consiliului de 
Miniştri nr. 698/10 iunie 1972, structura Facultăţii de Mecanică a căpătat cursuri de 
subingineri la zi şi la seral, pregătind: ingineri, cursuri de zi, la trei secţii (nave 
şi instalaţii de bord, cu durata de 5,5 ani; tehnologia construcţiilor de maşini, cu 
durata de 5 ani, şi frigotehnie, cu durata de 5 ani); subingineri, cursuri de zi şi seral, 

la trei secţii (tehnologia prelucrării la rece, construcţii corp nave, instalații navale 
de bord). În anul universitar 1973/1974, prin Hotărârea Consiliului de Miniştri 
nr. 647/1973, au apărut în cadrul Facultăţii de Mecanică noi specializări la subinginer, 
anume: subingineri, cursuri de zi, cu durata de trei ani, la trei secţii (tehnologia 
prelucrării la rece, construcții corp nave, instalaţii navale de bord), subingineri, 
cursuri serale, cu durata de patru ani, la trei secţii (tehnologia prelucrării la rece, 
construcţii corp nave, instalaţii navale de bord) şi subingineri, cursuri serale cu 
durata de patru ani la secţiile din întreprinderi (tehnologia prelucrării la rece, la 
Uzinele „Progresul” Brăila, electromecanică metalurgică la Combinatul Siderurgic 
Galaţi, metalurgie feroasă, furnale şi oţelării, la Combinatul Siderurgic Galaţi). În 
perioada 1974-1989, la Facultatea de Mecanică au fost adăugate mai multe secţii, 
dar au şi dispărut altele. În structura institutelor menţionate în învățământul 
superior tehnic din Galaţi s-au aflat o serie de programe de studiu unice în ţară, 
cum ar fi: Construcţii navale, Exploatarea navelor şi porturilor, Industrie alimentară, 
Tehnică piscicolă, Frigotehnie ş.a. Primul rector al Institutului Tehnic din Galaţi a 
fost Josif Egri (1951-1955 şi 1958-1974). Până în 1989 au fost rectori ai Universităţii 
din Galaţi: Jon Crudu (1974-1981) şi Florea Oprea (1981-1988). 

La Universitatea din Braşov, învăţământul superior electrotehnic îşi are 
începuturile în anul 1962 când a luat ființă Secţia de electrotehnică în cadrul 
Facultăţii de Mecanică. A avut în continuare ani în care unele dintre formele 
de învățământ (cursuri de zi, cursuri serale ş.a.) au fost succesiv desfiinţate sau 
reînființate. Începând cu anul 1971 până în 1976 s-au dezvoltat secţiile de profil 
electrotehnic, iar Catedra de electrotehnică a fost divizată în două catedre: Catedra 
de electrotehnică şi maşini electrice şi Catedra de acţionări şi utilizări ale energiei 
electrice. Între anii 1985-1989, cele două catedre au fost reunite, formând Catedra 
de electrotehnică. Ca urmare a activităţii cadrelor didactice din această catedră 
şi a ajutorului material primit de la industria braşoveană („Electroprecizia” Săcele, 
„Tractorul”, Întreprinderea de Autocamioane, „Rulmentul”, Întreprinderea de 
Electricitate Braşov ş.a.) în anul 1990, Catedra de electrotehnică avea 12 laboratoare 
didactice şi de cercetare ştiinţifică. În domeniul mecanicii, la Facultatea de Mecanică 
fiind una din facultăţile cele mai vechi ale Universităţii din Braşov, s-au obținut 
rezultate deosebite în: mecanica teoretică şi aplicată, vibraţiile mecanice, dinamica 
sistemelor multicorp, controlul sistemelor dinamice, cinematica maşinilor agricole, 
calculul de rezistență a unor componente ale maşinilor şi utilajelor, calculul 
dinamic al mecanismelor şi maşinilor etc. Din 1971 până în 1990, facultăţile cu 
profil tehnic al Universităţii din Braşov (Mecanică, Tehnologia Construcţiilor de 
Maşini, Silvicultură şi Exploatarea Pădurilor, Industria Lemnului), fiind într-un 
mediu industrial dezvoltat, prin colaborările avute cu industria braşoveană, s-au 
dezvoltat foarte mult, oraşul Braşov având un centru universitar foarte bine apreciat. 

Institutul de Mine din Petroşani s-a dezvoltat conform aşteptărilor, deoarece 
oraşul Petroşani era un puternic centru industrial, cu specialişti de primă mărime, 
care ofereau cadrul pentru un învățământ aplicat şi exista o tradiție a învățământului 

profesional şi de maiștri. Activitatea Institutului de Mine din Petroşani este axată 
pe tematica celor două facultăţi. Facultatea de Mine avea ca tematică exploatările 
miniere, cu specializările: exploatări miniere propriu-zise, topografie minieră şi 
prepararea substanţelor minerale utile. Facultatea de Electromecanică era axată pe 
aplicaţiile electromecanicii în domeniul minier. Începând cu anul universitar 
1970/1971, Institutul de Subingineri din Hunedoara, care a luat fiinţă în anul 1970 
(Hotărârea Consiliului de Miniştri nr. 1272/1970), a fost subordonat Institutului de 
Mine din Petroşani până în anul 1974/1975. Primul rector al Institutului de Mine 
din Petroşani a fost Ștefan Covaci, iar ultimul rector al acestei perioade a fost 
Dumitru Fodor (1978-1989). 

Institutul de Petrol şi Gaze din Ploieşti a funcţionat din 1975 până în anul 
1992, când a devenit universitate. Facultatea de Utilaj Tehnologic şi-a modificat 
de-a lungul anilor de mai multe ori denumirea, astfel: Facultatea de Maşini şi Utilaj 
Petrolier (1952-1975), Facultatea de Utilaj Tehnologic (1975-1986); Facultatea de 
Utilaje şi Tehnologie Petrolieră (1986-1990) şi Facultatea de Inginerie Mecanică şi 
Electrică (din 1990 până în prezent). Aceste schimbări au avut loc deoarece de-a 
lungul anilor s-a introdus specializarea utilaj chimic şi petrochimic (1970), au apărut 
preocupări privind forajul sondelor şi exploatarea zăcămintelor de petrol marine, 
forajul şi exploatarea sondelor de mare adâncime, procese moderne de prelucrare a 
petrolului, petrochimia, transportul hidrocarburilor, utilajul petrolier de schelă şi 
rafinărie, tehnologii moderne de fabricare a utilajului petrolier ş.a.m.d. Facultatea 
de Tehnologia şi Chimizarea Petrolului şi Gazelor, începând cu anul universitar 
1990-1991, şi-a schimbat denumirea în Facultatea de Tehnologia Petrolului şi 
Petrochimie. În această structură, cu trei facultăți, cu unele modificări neesenţiale 
privind denumirile facultăţilor, catedrelor şi specializărilor, Institutul de Petrol şi 
Gaz a funcționat până în anul 1992. 

Academia Militară Tehnică din Bucureşti a funcţionat în perioada 1961-1990 
cu cele patru facultăţi care au fost stabilite începând cu anul universitar 1960/1961. 
Inginerii şi subinginerii produşi în cadrul Academiei Militare Tehnice au dat 
dovadă de o pregătire profesională bună, atât în cadrul Armatei Române, cât şi în 
cadrul industriei pentru armată. 

În partea a doua a perioadei comuniste, în România, odată cu înființarea 
învățământului de subingineri la unităţile de învățământ superior tehnic de ingineri, 
în unele oraşe ale României, cu un anumit potențial economic, s-au înființat cursuri 
de subingineri. 

În anul 1961, în oraşul Constanţa, prin Ordinul ministrului educaţiei şi 
învățământului nr. 654/1961 se înființează Institutul Pedagogic de trei ani, cu 
facultățile: Matematică, Fizică şi Chimie; Cunoştinţe Industriale Teoretice şi Practice. 
În anul 1977, prin Decretul Consiliului de Stat nr. 209 din 12 ianuarie 1977, Institutul 
Pedagogic din Constanţa devine Institutul de Învățământ Superior din Constanţa, 
cu o singură facultate: Facultatea de Învăţământ Tehnic şi Pedagogic (având în 
componenţa sa: Secţia de tehnologia sudării, Secţia de construcții hidrotehnice, 

Secţia de îmbunătăţiri funciare, Secția de tehnologia petrolului şi petrochimie). 
La acestea se adaugă secțiile mai vechi cu profil filologic, respectiv Ştiinţele 
naturii. Prin Decretul Consiliului de Stat nr. 213 din 1984, se desființează secțiile 
cu profil pedagogic de la Institutul de Învățământ Superior din Constanţa şi acesta 
devine Institutul de Subingineri din Constanţa, tutelat de Institutul de Construcţii 
din Bucureşti, în perioada 1987-1989 având două specializări în domeniul ingineriei 
civile (construcţii hidrotehnice şi îmbunătăţiri funciare) şi care a funcţionat până 
în anul 1990. 

În anul 1962 a luat fiinţă în Piteşti (conform Ordinului ministrului nr. 575/1962) 
Institutul Pedagogic, iar în 1969 i s-a alăturat Institutul de Subingineri din Piteşti, 
fără personalitate juridică, subordonat Institutului Politehnic din Bucureşti. Acesta 
a avut două specializări: automobile (subingineri) şi tehnologia prelucrării metalelor 
(subingineri). În anul 1974, Institutul Pedagogic şi Institutul de Subingineri fuzionează 
şi ia fiinţă Institutul de Învăţământ Superior din Piteşti (în conformitate cu Decretul 
nr. 147/1974). Institutul de Învățământ Superior din Piteşti are două facultăți: 
Facultatea de Învățământ Tehnic şi Facultatea de Învățământ Pedagogic. Institutul 
de Învățământ Superior din Piteşti a căpătat personalitate juridică. Facultatea de 
Învăţământ Tehnic s-a dezvoltat prin înființarea unor noi specializări din 1974 până 
în 1990: autovehicule rutiere (ingineri), începând cu anul universitar 1976/1977; 
tehnologia construcțiilor de maşini (ingineri), începând cu anul universitar 1984/1985; 
electronică (subingineri), începând cu anul universitar 1985/1986; electronică 
industrială (ingineri), începând cu anul universitar 1986/1987 [34]. 

Reşiţa îşi are debutul său industrial în anul 1771. În anul 1971, la două secole 
de la începuturile industriei în Reşiţa, s-a înființat Institutul de Subingineri din Reşiţa, 
care nu avea personalitate juridică şi era tutelat de Institutul Politehnic „Traian 
Vuia” din Timişoara. Institutul de subingineri din Reşiţa a fost înființat prin Hotărârea 
Consiliului de Miniştri nr. 321/29.03.1971şi a funcţionat până în anul 1990. 

În Arad s-a înființat în anul 1972 Institutul de Subingineri, coordonat de Institutul 
Politehnic „Traian Vuia” din Timişoara tot timpul existenţei sale (1972-1990). La 
1 iulie 1976 se organizează în cadrul întreprinderilor industriale câte o secţie de 
subingineri pentru învățământul seral. La Întreprinderea de Vagoane din Arad, se 
înființează o secţie cu profil mecanic, în specializarea tehnologia sudării (secţie a 
Institutului Politehnic din Timişoara). 

Tot în anul 1972, Universitatea din Craiova înființează la Târgu Jiu o Facultate 
de Subingineri cu două secţii: centrale termoelectrice şi utilaje pentru industria 
materialelor de construcții. Aceasta a funcționat până în 1990. 

La 1 octombrie 1963, printr-un Ordin al ministrului învățământului, se înființează 
la Oradea Institutul Pedagogic de trei ani, care îşi începe activitatea cu Facultatea 
de Filologie şi Facultatea de Matematică-Fizică, iar în anul următor (1964) se 
adaugă Facultatea de Istorie-Geografie şi Facultatea de Educaţie Fizică. Mai târziu, 
în anul 1972, ia ființă Facultatea de Învăţământ Tehnic şi Pedagogic. În 1976, 
Institutul Pedagogic din Oradea îşi schimbă denumirea în Institutul de Învăţământ 

Superior din Oradea, care va funcţiona până în 1983 când devine Institutul de 
Subingineri din Oradea, fiind afiliat Institutul Politehnic din Cluj-Napoca şi având 
numai cursuri serale. Acesta a funcţionat până în anul 1990. 

Învățământul superior din Sibiu apare în anul 1969 când s-a înființat Facultatea 
de Filologie şi Istorie din Sibiu ca secţie a Universităţii din Cluj-Napoca. În perioada 
1976-1985 s-au alăturat specializările drept şi mecanică, înființându-se Institutul 
de Învăţământ Superior din Sibiu. Acesta avea în componenţa sa facultăţile: Facultatea 
de Filologie şi Istorie; Facultatea de Drept Economic şi Administrativ; Facultatea 
de Mecanică. În anul 1984, în conformitate cu Decretul Consiliului de Stat nr. 213 
din 23 iunie 1984, nu s-a mai acordat cifra de şcolarizare pentru profilurile filologie, 
istorie şi drept, iar Institutul de Învăţământ Superior din Sibiu s-a transformat în 
Institutul de Subingineri din Sibiu, tutelat de Institutul Politehnic din Cluj-Napoca. 
Acesta a funcţionat până în anul 1990 [36]. 

Învățământul superior în Suceava îşi are începutul în anul 1963, când a fost 
înființat Institutul Pedagogic de trei ani, care a funcționat până în anul 1975. În anul 
1975 s-a înfiinţat Institutul de Învăţământ Superior din Suceava (mixt, pedagogic şi 
tehnic). Astfel, în anul 1976, ca urmare a faptului că o serie de specializări ale 
Institutului Politehnic „Gheorghe Asachi” din laşi funcționau deja la Suceava de 
câțiva ani, au fost înființate specializările: tehnologia construcțiilor de maşini şi 
tehnologia produselor alimentare de origine animală, pentru ingineri şi subingineri. 
În 1976, personalul academic al Institutului de Învățământ Superior din Suceava 
cuprindea 56 cadre didactice pentru 394 de studenți. A treia etapă a învățământului 
superior din Suceava a fost aceea a Institutului de Subingineri din Suceava. Aceasta a 
fost o etapă complexă şi contradictorie, cuprinzând atât elemente de continuitate, 
cât şi elemente de discontinuitate. Institutul de Învățământ Superior şi-a pierdut 
independenţa administrativă, dar a continuat să funcţioneze didactic şi ştiinţific 
ca facultate subordonată Institutului Politehnic „Gheorghe Asachi” din Iaşi, sub 
denumirea de Institutul de Subingineri din Suceava. Intrarea unor facultăţi umaniste 
în lichidare a constituit o grea pierdere pentru comunitatea suceveană, deoarece 
multe cadre valoroase au fost transferate în alte centre universitare sau în ale 
instituţii. În schimb, în anul 1985, au apărut cursurile serale pentru ingineri în 
specializările maşini-unelte, echipamente tehnologice şi energetică industrială, iar 
în anul 1986 au apărut cursurile serale pentru ingineri în specializarea automatizări 
şi calculatoare. Institutul de Subingineri din Suceava a funcţionat până în anul 1990. 

În oraşul Bacău se înființează în anul 1961 Institutul Pedagogic cu secţiile: 
ştiinţe umaniste, matematici, ştiinţe naturale. În 1964, acestora li se adaugă Facultatea 
de Istorie-Geografie şi Facultatea de Educaţie Fizică, iar în anul 1976, Facultatea 
de Inginerie. Astfel, în 1976, Institutul Pedagogic din Bacău devine Institutul de 
Învățământ Superior din Bacău. Tot în acest an, 1976, în institutul respectiv 
se înființează Tehnologia Construcţiilor de Maşini. În anul 1984, Institutul de 
Învăţământ Superior din Bacău devine Institutul de Subingineri din Bacău şi este 
subordonat Institutului Politehnic „Gheorghe Asachi” din Iaşi. În 1985 se transferă 

la Institutul de Subingineri din Bacău specializarea tehnologie chimică anorganică de 
la Institutul Politehnic „Gheorghe Asachi” din Iaşi, iar în 1986 se transferă la acesta 
şi specializarea rețele electrice de la acelaşi institut. Institutul de Subingineri din 
Bacău a funcționat până în anul 1990. 

Este de remarcat că în învățământul superior tehnic din România în etapa 
comunistă se ținea seama de noile tehnologii apărute în domenii care promiteau că 
vor aduce în viitor dezvoltări ale economiei. Astfel, în anul universitar 1957/1958 
în cadrul Facultăţii de Electronică şi Telecomunicaţii a Institutului Politehnic din 
Bucureşti s-a introdus specializarea tehnică nucleară. Aceasta a fost înlocuită în 
anul universitar 1960/1961 cu specializarea ingineri fizicieni, ţinându-se seama de 
faptul că noile descoperiri din fizică se aplică cu rapiditate în domeniul ingineriei. 
Specializarea de ingineri fizicieni a funcţionat la Facultatea de Electronică şi 
Telecomunicaţii a Institutului Politehnic din Bucureşti până la sfârşitul deceniului 
al optulea — începutul deceniului al nouălea a secolului XX când a fost transferată la 
Facultatea de Fizică a Universităţii din Bucureşti, sub denumirea de fizică tehnologică. 
De asemenea, în anul 1960 s-a înființat la Facultatea de Energetică a Institutului 
Politehnic din Bucureşti specializarea Centrale nucleare. 

În sfârşit, dar nu în ultimul rând, trebuie să amintim de apariţia meseriei de 
inginer geolog. La Universitatea din laşi, înfiinţată în 1860, pe data de 10 ianuarie 
1864, Grigore Cobălcescu a fost numit profesor în cadrul colectivului Catedrei 
de Fiziologie şi Geologie de la Facultatea de Filosofie. În cadrul Universităţii din 
Bucureşti, înființată în 1864, în anul 1865 se afla ca profesor Gregoriu Ştefănescu 
în fruntea Catedrei de geologie, paleontologie şi mineralogie a Facultății de Ştiinţe. 
În anul 1872, odată cu înfiinţarea Universităţii Regale de Ştiinţe din Cluj, Catedra 
de mineralogie, geologie şi paleontologie este condusă de profesorul Antal Koch şi 
mai târziu de profesorul Iulius Szadeczki. De-a lungul timpului cele trei mari centre 
universitare de la laşi, Bucureşti şi Cluj au pregătit generaţiile de geologi care prin 
munca lor şi-au adus aportul la cunoaşterea solului şi subsolului României. În anul 
1882 s-a înfiinţat Biroul Geologic al României, care a fost condus de Grigoriu 
Ştefănescu. În 1906 i-a urmat Institutul Geologic al României, care în perioada 
1906-1918 a fost condus de Ludovic Mrazek. La dezvoltarea învăţământului geologic- 
geofizic şi-au adus contribuţia marii profesori: Gheorghe Cobălcescu, Alex. Codorcea, 
Gheorghe Munteanu Murgoci, Ludovic Mrazek, Dobre lonescu-Bujor, Virgil lanovici, 
Dan Giuscă, Nicolae Petrulian, lon C. Popescu, Sabba Ştefănescu, Sava Atanasiu, 
Ion Dumitrescu, Miltiade Filipescu, Iulian Gavarţ, Vasile Lăzărescu, Radu Botezatu, 
Liviu Constantinescu şi mulţi alții. Printre teoriile geologice de interes mondial 
amintim Teoria Diapirismului a lui Ludovic Mrazek, care se află la loc de cinste în 
Enciclopedia Ştiinţifică Mondială. Institutul Geologic al României, înfiinţat prin 
Decret regal în anul 1906, a continuat activitatea Biroului Geologic privind cartarea 
din punct de vedere geologic a teritoriului național şi a avut activități de agrogeologie, 
geofizică, prospecţiuni geologice, geochimice, geologie inginerească, conservarea 
patrimoniului geologic etc. Reforma învățământului din anul 1948 a înființat Facultatea 
de Geologie şi Geografie a Universităţii din Bucureşti, Facultatea de Geologie Tehnică 

a Institutului de Mine din Bucureşti şi Facultatea de Geologie Tehnică a Institutului 
de Petrol şi Gaze din Bucureşti, acestea fiind expresia tradiţiei geologice româneşti 
la cel mai ridicat şi rafinat nivel de abordare ştiinţifică şi practică. Astfel, amintim 
că profesorul Niculae Petrulian (membru al Academiei Române), care a fost succesiv 
rector al Institutului de Geologie şi Tehnică Minieră, al Institutului de Mine şi al 
Institutului de Petrol, Gaze şi Geologie din Bucureşti, este considerat fondatorul 
şcolii româneşti de inginerie geologică şi geofizică. 


9.4. PERIOADA POSTCOMUNISTĂ (DIN ANUL 1990 PÂNĂ ÎN PREZENT) 


După evenimentele din anul 1989, învățământul românesc a suferit schimbări 
profunde. Astfel, era normal ca învățământul să fie ghidat ţinând seama de evoluţia 
pe care a avut-o de la începuturi până în anul 1948. Activităţile care au avut loc în 
învățământ au ținut seama în mare parte de perioada comunismului în România, în 
multe privinţe renunțând şi la părţile bune ale acestei perioade nefaste. S-a dat frâul 
liber unui învățământ unitar în uniformitate ştiindu-se că toate ţările lumii au un 
învățământ unitar în diversitate. Pragul pentru recrutarea în învățământul superior a fost 
coborât foarte mult faţă de perioada comunistă. Nici vorbă să poată fi comparat cu 
învățământul când România era în rândul țărilor lumii (perioada de la începuturi până 
la etapa de instaurare a etapei comuniste, 1948). Rămâne ca istoria să caracterizeze, 
după mai mulți ani, calitatea acestui învățământ ţinând seama, în primul rând, de 
aportul acestuia la dezvoltarea economico-socială şi culturală a României. 

În cele ce urmează vom prezenta o oglindă a învățământul superior tehnic 
privind repartizarea pe teritoriul României, fără a face foarte multe judecăți de 
valoare. Prezentarea este în ordinea alfabetică a oraşelor în care sunt localizate. 
Informaţiile sunt preluate de pe site-urile universităților menţionate. 

Alba Iulia. Universitatea „1 Decembrie 1918 ” din oraşul Alba Iulia [37] a fost 
înființată în anul 1991 şi are cinci facultăți. Aceste facultăți oferă formarea tinerilor 
într-o meserie pentru toate ciclurile Bologna: licență, master şi doctorat. Numărul 
studenţilor se menține între 4.500-—5.000. Una dintre facultăţi, Facultatea de Ştiinţe 
Exacte şi Inginereşti, care a fost înfiinţată în anul 2014, are ca misiune principală 
învăţământul şi cercetarea ştiinţifică. Această facultate are peste 500 de studenţi şi 
un număr de 39 cadre didactice. Misiunea acestei facultăți este de a forma specialişti în 
domeniul Informaticii, Ingineriei electronice şi telecomunicaţiilor, Ingineriei geodezice 
şi Ingineriei mediului. 

Arad. Universitatea „Aurel Vlaicu ” din Arad datează din anul 1991 (Ordinul 
Ministerului 4894). După mai multe transformări a ajuns la nouă facultăţi, dintre 
care două de învățământ superior tehnic: Facultatea de Inginerie şi Facultatea de 
Inginerie Alimentară, Turism şi Protecţia Mediului. Facultatea de Inginerie are 
ca domenii de studii: Ingineria industrială (Tehnologia Construcţiilor de Maşini, 


448 


Ingineria sudării, Tehnologia şi designul produselor textile, Tehnologia tricotajelor 
şi confecţiilor), Ingineria autovehiculelor (Autovehicule rutiere), Ingineria sistemelor 
(Automatică şi informatică aplicată), Inginerie şi management (Ingineria economică 
industrială). Facultatea de Inginerie Alimentară, Turism şi Protecţia Mediului are 
ca specializări: Ingineria produselor alimentare, Controlul şi expertiza produselor 
alimentare, Ingineria sistemelor biotehnice şi ecologice, Inginerie şi management 
în alimentație publică şi agroturism. 

Universitatea de Vest ,„ Vasile Goldiş” din Arad este o universitate particulară, 
înfiinţată în anul 1990, care a avut şase facultăți, dintre care una de inginerie, 
Facultatea de Ştiinţe Economice, Informatică şi Inginerie. În prezent are nouă facultăţi, 
dintre care una este de învăţământ superior tehnic, Facultatea de Inginerie. 

Bacău. Universitatea „Vasile Alecsandri” din Bacău înfiinţată în anul 1990 
(Ordinul nr. 7751/1990) are cinci facultăți, una din facultăți fiind de învățământ 
superior tehnic, Facultatea de Inginerie. Facultatea de Inginerie are următoarele 
oferte educaţionale: Inginerie industrială, Ingineria produselor alimentare, Mecatronică 
şi robotică, Inginerie chimică, Inginerie şi management, Inginerie energetică, 
Inginerie mecanică, Ingineria mediului şi Calculatoare şi tehnologia informației. 

Baia Mare. Universitatea de Nord din Baia Mare a fost înfiinţată în anul 
1991, iar din anul 2012 s-a unit cu Universitatea Tehnică din Cluj-Napoca, formând 
Centrul Universitar Nord din Baia Mare. Are trei facultăţi, una dintre ele fiind 
Facultatea de inginerie, unde funcționează 11 programe de studii (Tehnologia 
construcțiilor de maşini, Echipamente pentru procese industriale, Electromecanică, 
Ingineria sistemelor electroenergetice, Inginerie economică în domeniul mecanic, 
Electronică aplicată, Calculatoare, Robotică, Inginerie minieră, Ingineria procesării 
materialelor şi Ingineria şi protecţia mediului în industrie). 

Braşov. Universitatea ,„ Transilvania” din Braşov a luat fiinţă în 4 ianuarie 
1991 prin nota guvernului şi Ordinul ministrului învățământului şi ştiinţei nr. 4894 
din 22 martie 1991 la propunerea Senatului Universităţii din Braşov (existentă 
din 1971). Aceasta a ajuns după anul 2008 să aibă 18 facultăţi, 13 departamente, 
12 centre teritoriale pentru învățământ la distanță şi 21 departamente de cercetare 
ştiinţifică. Dintre cele 18 facultăţi, opt sunt de învățământ superior tehnic: Facultatea 
de Inginerie Mecanică, Facultatea de Inginerie Tehnologică şi Management 
Industrial, Facultatea de Ştiinţă şi Ingineria Materialelor, Facultatea de Design şi 
Produs de Mediu, Facultatea de Inginerie Electrică şi Ştiinţa Calculatoarelor, 
Facultatea de Silvicultură şi Exploatări Forestiere, Facultatea de Ingineria 
Lemnului şi Facultatea de Construcţii. De asemenea, are următoarele Centre 
teritoriale pentru învățământ la distanță: la Facultatea de Inginerie Tehnologică 
centrul de Inginerie economică industrială şi la Facultatea de Silvicultură şi 
Exploatări Forestiere centrul de Cinegetică. 

Bucureşti. Universitatea Politehnica” din Bucureşti a luat fiinţă în 12 
decembrie anul 1992, fiind urmaşa directă a Institutului Politehnic din Bucureşti. 

În anul 1992 Institutul Politehnic din Bucureşti avea 10 facultăţi. Universitatea 
„Politehnica” din Bucureşti a ajuns în al doilea deceniu al secolului XXI la 15 facultăți 
şi un număr de circa 25.000 de studenţi. Cele 15 facultăţi ale Universității „Politehnica” 
din Bucureşti sunt: Facultatea de Inginerie Electrică; Facultatea de Energetică; 
Facultatea de Automatică şi Calculatoare; Facultatea de Electronică, Telecomunicaţii şi 
Tehnologia Informaţiei; Facultatea de Inginerie Mecanică şi Mecatronică; Facultatea 
de Inginerie şi Managementul Sistemelor Tehnologice; Facultatea de Ingineria 
Sistemelor Biotehnice; Facultatea de Transporturi; Facultatea de Inginerie Aero- 
spaţială; Facultatea de Ştiinţe şi Ingineria Materialelor, Facultatea de Chimie 
Aplicată şi Ştiinţa Materialelor; Facultatea de Inginerie cu Predare în Limbi 
Străine; Facultatea de Ştiinţe Aplicate; Facultatea de Inginerie Medicală; Facultatea 
de Antreprenoriat, Ingineria şi Managementul Afacerilor. Universitatea „Politehnica” 
din Bucureşti este continuatoarea uneia dintre cele mai vechi şcoli de ingineri din 
România. Tradițiile ei sunt legate de înființarea, în anul 1818, de către Gheorghe 
Lazăr, a primei Şcoli tehnice superioare cu predare în limba română la Academia 
Domnească din Ţara Românească, cu sediul la Mănăstirea Sfântul Sava din Bucureşti, 
care în anul 1832 este reorganizată, fiind înfiinţat Colegiul de la Sfântul Sava. În 
anul 2017, Universitatea „Politehnica” din Bucureşti a deschis anul universitar cu 
generaţia 200, având 33.000 de studenţi, dintre care peste 10.000 în anul I. În anul 
2018 România a sărbătorit centenarul Marii Uniri, iar Universitatea „Politehnica” 
din Bucureşti sărbătoreşte două secole de la înfiinţare [43]. Universitatea „Politehnica” 
din Bucureşti organizează cursuri de masterat pentru 22 domenii de studii 
universitare de master, numărul total de locuri fiind de circa 8.150. De asemenea, 
organizează învățământ de doctorat în domeniile fundamentale de doctorat: Științe 
inginereşti, în care există 334 conducători ştiinţifici, şi Științe exacte, în care există 
39 conducători ştiinţifici. Domeniul fundamental de doctorat, Științe inginereşti, 
cuprinde 11 domenii de doctorat (inginerie electrică, inginerie energetică, ingineria 
sistemelor, calculatoare şi tehnologia informaţiei, inginerie electronică şi telecomunicații, 
inginerie mecanică, inginerie industrială, ingineria transporturilor, ingineria aero- 
spaţială, ingineria materialelor şi inginerie chimică), iar domeniul fundamental de 
doctorat, Științe exacte, cuprinde trei domenii de doctorat (chimie, fizică şi 
matematică). Activitatea în cadrul doctoratului se desfăşoară în cele 14 şcoli doctorale 
înființate pe structura facultăților. Anual, numărul de locuri de doctoranzi este de 
circa 400 (jumătate cu bursă şi cealaltă jumătate fără bursă). 

Universitatea Tehnică de Construcţii din Bucureşti a luat ființă în anul 
universitar 1994/1995, provenind din Institutul de Construcţii din Bucureşti. 
Universitatea Tehnică de Construcţii din Bucureşti funcționează cu şapte facultăţi: 
Facultatea de Construcții Civile, Industriale şi Agricole; Facultatea de Căi Ferate, 
Drumuri şi Poduri; Facultatea de Instalaţii pentru construcții; Facultatea de Utilaj 
Tehnologic; Facultatea de Geodezie; Facultatea de Hidrotehnică şi Facultatea de 
Inginerie cu predare în limbi străine. Oferta educaţională constă în: studii universitare 

de licenţă (Ciclul I); Studii universitare de masterat (Ciclul II, 2 ani); Studii doctorale 
(Ciclul III, 3 ani). 

Universitatea de Arhitectură şi Urbanism „lon Mincu” din Bucureşti este 
structurată pe următoarele facultăţi: Facultatea de Arhitectură, care are licenţă şi 
master integrat (şase ani), diplomele de arhitect conferite fiind validate RIBUA (Royal 
Institute of British Arhitect) ca urmare a evaluărilor periodice efectuate în 1998, 
2001, 2007 şi 2012. Din septembrie 2008 Facultatea de Arhitectură beneficiază 
de recunoaşterea calificării conferite şi libera circulație a absolvenţilor săi în spaţiul 
european, în conformitate cu Directiva 2005/36/CE şi Directiva 2013/55/CE; 
Facultatea de Urbanism şi Facultatea de Arhitectură de Interior (licenţă şi master 
integrat, 5 ani). Este principala instituţie universitară de stat dedicată formării 
specialiştilor în domeniul arhitecturii şi urbanismului. 

Academia Tehnică Militară „Ferdinand I” din Bucureşti este o instituţie militară 
de învățământ politehnic superior de sine stătător, statutul acesteia fiind stabilit prin 
Hotărârile Guvernului României nr. 550/1990 şi 612/1992. Este acreditată să formeze 
ingineri în specializările necesare Ministerului Apărării Naţionale, precum şi pentru 
alți beneficiari din ţară (Ministerul de Interne, Serviciul de Telecomunicaţii Speciale, 
Serviciul Român de Informaţii) şi din străinătate. De asemenea, Academia Tehnică 
Militară organizează şi desfăşoară învăţământ postuniversitar pentru perfecţionarea 
şi specializarea ofițerilor ingineri şi inginerilor civili din Ministerul Apărării 
Naţionale, din structurile sistemului naţional de apărare etc. Se dă atenţia cuvenită 
cercetării ştiinţifice, încurajându-se creaţiile tehnice specifice activităților militare. 
Academia Tehnică Militară „Ferdinand I” din Bucureşti are următoarele facultăţi: 
Facultatea de Sisteme Electronice şi Informatice Militare; Facultatea de Mecatronică 
şi Sisteme Integrate de Armament. Facultatea de Sisteme Electronice şi Informatice 
Militare este organizată cuprinzând două departamente (Departamentul de Comunicaţii 
şi Sisteme Electronice Militare; Departamentul de Sisteme Informatice Militare şi 
Matematică) şi trei centre de excelență (Tehnologii Avansate de Securitate Cibernetică, 
Comunicaţii şi Tehnologia Informaţiei, Robotică şi Sisteme Autonome), având studii 
universitare de licenţă şi de master. Facultatea de Mecatronică şi Sisteme Integrate de 
Armament este organizată pe patru departamente (Ingineria Sistemelor de Armament 
şi Mecatronică; Sisteme Integrate de Aviaţie şi Mecanică; Autovehicule Militare şi 
Transporturi; Construcţii, Inginerie Genistică şi Geomatică) şi două centre de excelență 
(Sisteme Integrate de Armament pentru Apărare şi Securitate, Sisteme Auto- 
propulsate şi Tehnologii pentru Apărare şi Securitate) având studii universitare de 
licenţă şi de master. 

Universitatea din Bucureşti are următoarele facultăţi care pregătesc absolvenți 
în domeniul tehnic: Facultatea de Fizică şi Facultatea de Geologie şi Geofizică. 
Facultatea de Fizică are şi specializarea Fizică tehnologică în domeniul Ştiinţei 
inginereşti aplicate (ciclul I — studii universitare de licenţă, 4 ani; Ciclul II — studii 
universitare de masterat, 2 ani; Ciclul III — studii universitare de doctorat, 3 ani). 
La absolvirea specializării fizică tehnologică, absolvenţii primesc titlul de ingineri 
fizicieni. Facultatea de Geologie şi Geofizică a fost organizată în anul 1990 şi 

continuă tradiţiile geologiei româneşti la un înalt nivel de abordare ştiinţifică şi 
didactică, pe fondul modernizării şi actualizării permanente. Absolvenţii pot deveni 
ingineri geologi, geofizicieni, geologi, cadre didactice şi cercetători în învățământul 
universitar, cercetători în cadrul institutelor de cercetare (în mineralogie, petrografie, 
geochimie, paleontologie, specialişti în staţii geoservice, inspectori de mediu, experți 
hidrogeologie etc. 

Universitatea Hyperion din Bucureşti este o universitate particulară înființată 
în anul 1990. Are şapte facultăți: Ştiinţe exacte şi inginereşti; Ştiinţe sociale umaniste 
şi ale naturii, Ştiinţe juridice; Jurnalism; Psihologie şi ştiinţe ale educaţiei, Ştiinţe 
economice; Arte. Facultatea de Științe Exacte şi Inginereşti are două departamente: 
Departamentul de ştiinţe exacte, care oferă studii de licenţă în informatică şi în 
fizică, cu durată de trei ani şi studii de masterat în fizica materialelor şi aplicații, cu 
durată de doi ani; Departamentul de ştiinţe inginereşti, care oferă studii de licență 
în automatică şi informatică aplicată, cu durata de patru ani şi studii de masterat în 
managementul proiectelor tehnice şi tehnologice, cu durata de doi ani. 

Cluj-Napoca. Universitatea Tehnică din Cluj-Napoca a fost înființată în anul 
1992 prin schimbarea denumirii Institutului Politehnic. Când a avut loc schimbarea 
denumirii, din cele trei facultăți existente la momentul respectiv, prin restructurare 
s-au constituit opt facultăţi: Facultatea de Automatică şi Calculatoare; Facultatea de 
Electronică, Telecomunicaţii şi Tehnologia Informaţiei; Facultatea de Inginerie 
Electrică; Facultatea de Construcţii, Facultatea de Construcţii de Maşini; Facultatea 
de Mecanică; Facultatea de Ştiinţe şi Ingineria Materialelor (devenită în anul 2011 
Facultatea de Ingineria Materialelor şi Mediului) şi Facultatea de Arhitectură şi 
Urbanism. De asemenea Universitatea Tehnică din Cluj-Napoca avea inclus la 
înfiinţare şi Colegiul Universitar Tehnic, Economic şi de Administraţie. În anul 
1998, structura Universităţii Tehnice din Cluj-Napoca s-a completat cu Facultatea 
de Arhitectură şi Urbanism, iar în anul 2007, cu Facultatea de Instalaţii, ajungând 
la nouă facultăţi şi un colegiu. Începând cu anul universitar 2012/2013, Universitatea 
Tehnică din Cluj-Napoca are 13 facultăţi în urma fuziunii cu Universitatea de Nord 
din Baia Mare, care a devenit Centru Universitar de Nord din Baia Mare. Acesta 
depinde administrativ de Universitatea Tehnică din Cluj-Napoca, activitățile fiind 
desfăşurate în Baia Mare şi având în componența sa trei facultăți: Facultatea de 
Inginerie; Facultatea de Litere; Facultatea de Științe. În momentul actual, 
Universitatea Tehnică din Cluj-Napoca pregăteşte specialişti prin studii de licenţă, 
masterat, doctorat şi studii postuniversitare, numărul studenţilor depăşind 20.000. 
O preocupare esenţială a cadrelor didactice şi cercetătorilor Universităţii Tehnice 
din Cluj-Napoca o constituie cercetarea ştiinţifică performantă, fundamentală şi 
aplicativă. Se remarcă faptul că Universitatea Tehnică din Cluj-Napoca este membru 
al Asociaţiei Europene a Universităţilor (EUA) din 2003 şi din 2007 face parte din 
Agenţia Universitară a Francofoniei (AUF). Universitatea Tehnică din Cluj-Napoca, 
în urma fuziunii cu Universitatea de Nord din Baia Mare, are circa 22.000 studenți 
şi peste 1.000 de cadre didactice, cercetători şi tehnicieni. După reorganizările 
făcute în urma fuziunii, Universitatea Tehnică din Cluj-Napoca are 12 facultăți: 

Facultatea de Arhitectură şi Urbanism; Facultatea de Automatică şi Calculatoare, 
Facultatea de Construcţii; Facultatea de Construcţii de Maşini; Facultatea de 
Electronică, Telecomunicaţii şi Tehnologia Informaţiei; Facultatea de Ingineria 
Materialelor şi a Mediului; Facultatea de Inginerie Electrică; Facultatea de 
Instalaţii şi Facultatea de Mecanică, cu sediul la Cluj-Napoca; Facultatea de 
Inginerie; Facultatea de Litere şi Facultatea de Științe, cu sediul la Baia Mare 
(Centrul Universitar Nord din Baia Mare). Universitatea Tehnică din Cluj-Napoca 
are şi o serie de extensii universitare, unde învaţă studenţi din diferite zone ale 
Transilvaniei: Alba Iulia, Bistriţa, Satu Mare şi Zalău. 

Universitatea „Babeş-Bolyai ” din Cluj-Napoca are 21 de facultăți, dintre care 
patru (Facultatea de Fizică; Facultatea de Chimie şi Inginerie Chimică; Facultatea de 
Biologie şi Geologie şi Facultatea de Ştiinţa şi Ingineria Mediului) pregătesc şi 
cadre inginereşti. 

e Facultatea de Fizică oferă programe de studiu nivel licență de patru ani la 
Fizică tehnologică. Ulterior obţinerii diplomei de licenţă, studenţii pot opta pentru 
una din secțiile masterale de specializări înrudite din cadrul facultăţii, cu durata 
de doi ani; mai departe, pot opta pentru domenii de studii doctorale, de trei ani, 
ale Facultăţii de Fizică la specializări apropiate. La terminarea secţiei de Fizică 
tehnologică, absolvenţii primesc diploma de ingineri fizicieni. 

e Facultatea de Chimie şi Inginerie Chimică, prin Departamentele de inginerie 
chimică şi chimie, în limba română, şi inginerie chimică, în limba maghiară, 
pregăteşte ingineri chimişti. La Departamentul de inginerie chimică pentru studiile 
de licenţă este prevăzută durata de patru ani, iar pentru studiile de masterat şi 
doctorat durata este de doi ani, respectiv trei ani. 

e Facultatea de Biologie şi Geologie este una dintre cele mai cunoscute şi 
apreciate facultăți de profil din România, în prezent fiind înscrişi la specializările 
acesteia (biologie, biochimie, biotehnologii industriale, ecologie şi protecția mediului, 
geologie şi inginerie geologică) circa 1.000 de studenţi la nivel de licenţă (în cazul 
inginerilor cu durata de patru ani) şi la cele cinci specializări de masterat (cu durata 
de doi ani). În cadrul facultăţii sunt prevăzute şi linii maghiare de studii. De 
asemenea, absolvenţii cursurilor de masterat pot urma studiile universitare de doctorat 
la specializări corespunzătoare sau la specializări înrudite. Această facultate are patru 
departamente: Departamentul de biologie moleculară şi biotehnologie, Departamentul 
de taxonomie şi ecologie, Departamentul de geologie şi Compartimentul de biologie 
şi ecologie al liniei maghiare. 

e Facultatea de Ştiinţă şi Ingineria Mediului asigură pregătirea în probleme de 
mediu la nivel de licenţă, masterat şi doctorat în ştiinţa mediului (limba română şi 
limba maghiară), Geografia mediului, Ingineria mediului, Ingineria sistemelor biotehnice 
şi ecologice (nivel licență). Facultatea are două departamente: Departamentul de 
ştiinţa mediului şi Departamentul de analiza şi ingineria mediului. 

Constanţa. Universitatea „ Ovidius” din Constanţa are 16 facultăți şi un 
Centru pentru învățământ la distanță şi învăţământ cu frecvenţă redusă. Dintre cele 

16 facultăţi ale Universităţii „Ovidius” din Constanţa, patru facultăți pregătesc ingineri 
sau au specializări în diferite domenii inginereşti (Facultatea de Științe Aplicate şi 
Inginerie; Facultatea de Ştiinţe ale Naturii şi Ştiinţe Agricole; Facultatea de 
Construcții; Facultatea de Inginerie Mecanică, Industrială şi Maritimă). 

e Facultatea de Ştiinţe Aplicate şi Inginerie are următoarele specializări pentru 
studii de licenţă: chimie alimentară şi tehnologii biochimice urmată de chimia 
şi managementul calităţii produselor de consum în relație cu mediul (masterat); 
Prelucrarea petrolului şi petrochimie, urmată de Tehnologii şi management în 
prelucrarea petrolului (masterat); Fizică tehnologică, urmată de Ingineria sistemelor 
cu surse energetice regenerabile (masterat). 

e Facultatea de Ştiinţe ale Naturii şi Ştiinţe Agricole în cadrul căreia funcționează 
şapte specializări (programe de studii): agricultură, biologie, ecologie şi protecţia 
mediului, geografie, geografia turismului, horticultură, ştiinţa mediului. 

e Facultatea de Construcții ce are specializările inginereşti: construcții civile, 
industriale şi agricole; amenajări şi construcții hidrotehnice; îmbunătăţiri funciare 
şi dezvoltare rurală. Sunt organizate cursuri de licenţă (4 ani) şi de masterat (2 ani). 

e Facultatea de Inginerie Mecanică, Industrială şi Maritimă este o facultate 
tânără, ancorată în realităţile tehnico-economice ale zonei dobrogene şi ale regiunii 
sud-estice de dezvoltare economică a României. 

Academia Navală „Mircea cel Bătrân” din Constanţa este o instituţie publică 
de educaţie şi cercetare ştiinţifică, care oferă programe acreditate de licenţă şi 
masterat pentru studii universitare în domeniul maritim, fluvial şi portuar. Oferă 
studii universitare de licență la secţia civilă (studii de inginerie şi management naval 
şi portuar, navigație şi transport maritim şi fluvial, electromecanică şi electro- 
mecanică navală) şi studii universitare de licenţă la secţia militară (studii de navigație, 
hidrografie şi echipamente navale şi electromecanică navală). De asemenea, oferă 
studii universitare de masterat la secția civilă (studii de Sisteme electromecanice 
navale, Ştiinţe nautice, Managementul sistemelor logistice şi Inginerie şi management 
naval şi portuar). Programele de studii universitare de licență şi masterat oferite 
de Academia Navală „Mircea cel Bătrân” din Constanţa sunt coordonate de 
Facultatea de Inginerie Marină şi de Facultatea de Navigaţie şi Management Naval. 

Craiova. Universitatea din Craiova a fost înfiinţată în 1947 şi are în anul 
universitar 2017/2018 aproximativ 17.000 de studenţi, cuprinşi în 20 de facultăți: 
Facultatea de Agricultură; Facultatea de Automatică, Calculatoare şi Electronică; 
Facultatea de Chimie; Facultatea de Drept şi Ştiinţe Administrative; Facultatea de 
Drept şi Ştiinţe Administrative (care funcţionează în Drobeta-Turnu Severin); 
Facultatea de Economie şi Administrarea Afacerilor, Facultatea de Economie şi 
Administrarea Afacerilor (care funcţionează în Drobeta-Turnu Severin); Facultatea 
de Educaţie Fizică şi Sport; Facultatea de Educaţie Fizică şi Sport (care funcționează 
în Drobeta-Turnu Severin), Facultatea de Electrotehnică; Facultatea de Fizică; 
Facultatea de Horticultură; Facultatea de Ingineria şi Managementul Sistemelor 
Tehnologice (care funcţionează în Drobeta-Turnu Severin); Facultatea de Inginerie 

în Electromecanică, Mediu, Informatică Industrială; Facultatea de Litere; Facultatea 
de Litere (care funcționează în Drobeta-Turnu Severin); Facultatea de Matematică 
şi Informatică; Facultatea de Mecanică; Facultatea de Teologie; Facultatea de 
Ştiinţe Sociale. Dintre cele 20 de facultăţi care intră în structura Universităţii din 
Craiova şapte pregătesc cadre cu pregătire superioară în domenii tehnice (inginerie): 
Facultatea de Agricultură; Facultatea de Automatică, Calculatoare şi Electronică; 
Facultatea de Electrotehnică; Facultatea de Horticultură;, Facultatea de Ingineria şi 
Managementul Sistemelor Tehnologice (care funcționează în Drobeta-Turnu Severin), 
Facultatea de Inginerie în Electromecanică, Mediu, Informatică Industrială, Facultatea 
de Mecanică. 

Galaţi. Universitatea „Dunărea de Jos” din Galaţi. Prin Decretul Consiliului 
de Stat al Republicii Socialiste România nr. 105/20 martie 1974, Institutul 
Politehnic din Galaţi şi Institutul Pedagogic din Galaţi au fost unificate în cadrul 
Universităţii din Galaţi. Aceasta a fost redenumită în anul 1991 Universitatea 
„Dunărea de Jos” din Galaţi, funcţionează cu 15 facultăţi şi pregăteşte studenţi pentru 
ciclurile de studii universitare de licenţă, masterat şi doctorat în diferite domenii 
(tehnic, umanist, economic, sănătate). Universitatea din Galaţi a pregătit cadre 
inginereşti pentru şase domenii de interes naţional, unice până în anul 1990, în 
învățământul universitar românesc: îmbunătăţiri funciare; măsurători terestre; 
construcții şi transporturi navale; industrii alimentare; piscicultură şi tehnică piscicolă; 
frigotehnie [40]. În momentul de faţă Universitatea „Dunărea de Jos” din Galaţi are 
15 facultăți: Facultatea de Inginerie (Mecanică); Facultatea de Arhitectură Navală; 
Facultatea de Ştiinţe şi Ingineria Alimentelor; Facultatea de Automatică, 
Calculatoare, Inginerie Electrică şi Electronică; Facultatea de Educaţie Fizică şi 
Sport; Facultatea de Litere; Facultatea de Ştiinţe şi Mediu; Facultatea de Istoric, 
Filozofie şi Teologie; Facultatea de Inginerie şi Agronomie din Brăila; Facultatea 
de Economie şi Administrarea Afacerilor; Facultatea de Ştiinţe Juridice, Sociale şi 
Politice; Facultatea de Medicină şi Farmacie; Facultatea de Arte; Facultatea Trans- 
frontalieră de Ştiinţe Umaniste, Economice şi Inginereşti, Extensiunea Facultăţii de 
Medicină şi Farmacie în Enna (Italia). Universitatea „Dunărea de Jos” din Galaţi 
are şapte facultăţi care pregătesc studenţii pentru ciclurile de studii universitare de 
licenţă, masterat şi doctorat în domenii inginereşti. 

Iaşi. Universitatea Tehnică „Gheorghe Asachi” din laşi a fost înfiinţată la 
17 mai 1993, provenind din Institutul Politehnic „Gheorghe Asachi” din laşi, care şi-a 
schimbat numele. Ca urmare a unor reforme de ordin intern, în prezent Universitatea 
Tehnică „Gheorghe Asachi” din laşi are 11 facultăţi: Facultatea de Arhitectură 
„G.M. Cantacuzino”; Facultatea de Automatică şi Calculatoare; Facultatea de 
Inginerie Chimică şi Protecţia Mediului; Facultatea de Construcţii şi Instalaţii; 
Facultatea de Construcţii de Maşini şi Management Industrial; Facultatea de 
Electronică, Telecomunicaţii şi Tehnologia Informaţiei; Facultatea de Inginerie 
Electrică, Energetică şi Informatică Aplicată; Facultatea de Hidrotehnică, Geodezie 
şi Ingineria Mediului; Facultatea de Mecanică; Facultatea de Ştiinţa şi Ingineria 
Materialelor; Facultatea de Textile, Pielărie şi Management Industrial. Aceste 

diferite domenii tehnice. Universitatea Tehnică „Gheorghe Asachi” din laşi oferă, 
prin facultăţile sale, studii de licență (cu durata de patru ani), studii de masterat 
(cu durata de doi ani) şi studii de doctorat (cu durata de trei ani). 

Universitatea „Alexandru loan Cuza ” din laşi a fost înfiinţată în anul 1860. 
În prezent are 15 facultăți: Facultatea de Biologie; Facultatea de Chimie; Facultatea 
de Drept; Facultatea de Economie şi Administrarea Afacerilor, Facultatea de Educaţie 
Fizică şi Sport; Facultatea de Filozofie şi Ştiinţe Social-Politice; Facultatea de Fizică; 
Facultatea de Geografie şi Geologie; Facultatea de Informatică; Facultatea de Istorie; 
Facultatea de Litere, Facultatea de Matematică; Facultatea de Psihologie şi Ştiinţe 
ale Educaţiei; Facultatea de Teologie Ortodoxă; Facultatea de Teologie Romano- 
Catolică şi un centru, Centrul de Studii Europene. Un număr de două facultăți oferă 
studii şi în diferite domenii tehnice, şi anume: 

e Facultatea de Fizică oferă studii universitare de licență pentru ştiinţe 
inginereşti aplicate, specializarea fizică tehnologică (la laşi şi în oraşul Bălți din 
Republica Moldova), cu durata de patru ani; studii universitare de masterat (cu 
durata de doi ani) în fizică, specializările: fizică aplicată în tehnologiile informaţiei 
şi comunicaţii (la laşi şi în oraşul Bălţi din Republica Moldova) şi fizică pentru 
tehnologii avansate (la laşi). Absolvenţii acestor studii (licenţă şi masterat) pot urma 
studii de doctorat (cu durata de trei ani) în diferite domenii ale fizicii. Absolvenţii 
studiilor de licenţă primesc titlul de ingineri fizicieni. 

e Facultatea de Geografie şi Geologie oferă studii universitare de licenţă (cu 
durata de patru ani) şi studii superioare de masterat (cu durata de 2 ani) în inginerie 
geologică. Mai departe, pot urma studii superioare de doctorat în geologie, ştiinţa 
mediului ş.a. 

Oradea. Universitatea din Oradea a luat ființă în mai 1990, printr-un decret 
al guvernului României sub numele de Universitatea Tehnică din Oradea, care 
ulterior a fost denumită Universitatea din Oradea. Această universitate are 15 
facultăți (Facultatea de Arte; Facultatea de Construcţii, Cadastru şi Arhitectură; 
Facultatea de Drept; Facultatea de Geografie, Turism şi Sport; Facultatea de 
Inginerie Electrică şi Tehnologia Informaţiei; Facultatea de Inginerie Energetică 
şi Management Industrial; Facultatea de Inginerie Managerială şi Tehnologică; 
Facultatea de Istorie, Relaţii Internaţionale, Ştiinţe Politice şi Ştiinţele Comunicării; 
Facultatea de Litere; Facultatea de Medicină şi Farmacie; Facultatea de Protecția 
Mediului; Facultatea de Ştiinţe; Facultatea de Ştiinţe Economice; Facultatea de 
Ştiinţe Socio-Umane; Facultatea de Teologie Ortodoxă „Episcop Dr. Vasile Coman”). 
Dintre acestea cinci facultăţi oferă studii de inginerie (cele scrise cu caracter italic 
în enumerarea de mai sus). 

Petroşani. Universitatea din Petroşani. După anul 1990, prin diversificarea 
domeniilor şi specializărilor universitare, Institutul de Mine din Petroşani a devenit 
Universitatea Tehnică din Petroşani în anul 1991 şi, puţin mai târziu, în 1995, 
Universitatea din Petroşani. În momentul de faţă, Universitatea din Petroşani are 

trei facultăţi: Facultatea de Mine (existentă din 1948), Facultatea de Inginerie 
Mecanică şi Electrică (existentă din 1957) şi Facultatea de Ştiinţe (înființată în 
1993). Cele două facultăţi (Facultatea de Mine şi Facultatea de Inginerie Mecanică 
şi Electrică) oferă studii universitare de licenţă (patru ani), de masterat (doi ani) şi 
de doctorat (trei ani) absolvenţilor. 

Piteşti. Universitatea din Piteşti a fost înființată în 1991, provenind din Institutul 
de Învăţământ Superior, existent din 1974. După mai multe reorganizări şi introducerea 
diferitelor specializări s-au conturat cele şase facultăți ale Universităţii din Piteşti: 
Facultatea de Ştiinţe, Educaţie Fizică şi Informatică; Facultatea de Mecanică şi 
Tehnologie; Facultatea de Electronică, Comunicaţii şi Calculatoare; Facultatea 
de Ştiinţe Economice şi Drept; Facultatea de Ştiinţe ale Educaţiei, Ştiinţe Sociale 
şi Psihologie; Facultatea de Teologie, Litere, Istorie, Arte. Ca atare, în cadrul 
Universităţii din Piteşti există două facultăţi (Facultatea de Mecanică şi Tehnologie; 
Facultatea de Electronică, Comunicaţii şi Calculatoare) care oferă programe de 
studii pentru pregătirea absolvenţilor în domeniile inginereşti. Sunt organizate studii 
universitare pentru cele trei forme de învățământ: licenţă (cu durata de patru ani), 
masterat (cu durata de doi ani) şi doctorat (cu durata de trei ani). 

Ploieşti. Universitatea de Petrol-Gaze. Institutul de petrol şi Gaze din Ploieşti 
a funcționat până în anul 1992 când a devenit universitate. După diferite reorganizări 
şi introducerea unor noi specializări înrudite cu cele existente se ajunge ca în anul 
universitar 2017/2018, Universitatea de Petrol-Gaze din Ploieşti să funcţioneze 
cu cinci facultăți: Facultatea de Inginerie Mecanică şi Electrică; Facultatea de 
Tehnologia Petrolului şi Petrochimie; Facultatea de Ingineria Petrolului şi Gazelor, 
Facultatea de Litere şi Ştiinţe; Facultatea Ştiinţe Economice. Toate facultățile oferă 
studii universitare de licenţă (cu durata de trei ani şi patru ani pentru acele cu profil 
ingineresc) şi de masterat (cu durata de doi ani). Cele cinci facultăţi oferă un total 
de 20 de domenii. 

Reşiţa. Universitatea „Eftimie Murgu” din Reşiţa funcționează cu trei facultăți: 
Facultatea de Inginerie şi Management; Facultatea de Ştiinţe Economice; Facultatea 
de Ştiinţe Sociale. Facultatea de Inginerie şi Management organizează studii 
universitare pe cele trei cicluri de studii: studii de licenţă (cu durata de patru ani), 
studii de masterat (cu durata de doi ani) şi studii de doctorat (cu durata de trei ani). 
Studiile de masterat au trei specializări (Concepţia şi testarea sistemelor mecanice; 
Managementul afacerilor în industrie; Sisteme electromecanice avansate), la alegere. 

Sibiu. Universitatea „Lucian Blaga”. În 1976 se înființează primul institut 
autonom de învățământ superior din Sibiu, Institutul de Învăţământ Superior din Sibiu, 
care cuprindea: Facultatea de Filologie şi Istorie; Facultatea de Drept Economic şi 
Administrativ; Facultatea de Tehnologia Construcţiilor de Maşini. Aceasta şi-a continuat 
activitatea ca parte a Institutului Politehnic din Cluj-Napoca. După evenimentele 
din Decembrie 1989, Ministerul Educaţiei a decretat la 5 martie 1990, înfiinţarea a 
unei universități la Sibiu, în componența căreia intrau: Facultatea de Medicină; 
Facultatea de Inginerie, Facultatea de litere; Facultatea de Tehnologia Prelucrării 
Lemnului şi Produselor Alimentare; Facultatea de Istorie şi Drept, Facultatea de Științe. 

În 1991, Institutul Teologic de Studii Superioare devine Facultate de Teologie a 
Universităţii din Sibiu, iar în anul 1992 se înființează Facultatea de Jurnalistică, în 
cadrul aceleiaşi universități. Din 12 mai 1995, Universitatea din Sibiu a fost redenumită 
Universitatea „Lucian Blaga” din Sibiu care, în prezent, are în componenţa sa nouă 
facultăți: Facultatea de Teologie; Facultatea de Drept; Facultatea de Litere şi Arte; 
Facultatea de Ştiinte Socio-Umane; Facultatea de Inginerie, Facultatea de Medicină; 
Facultatea de Ştiinţe; Facultatea de Ştiinţe Agricole, Industrie Alimentară şi Protecția 
Mediului; Facultatea de Ştiinţe Economice şi un departament, Departamentul pentru 
Învățământ la Distanţă şi Învățământ cu Frecvență Redusă. Cele două facultăți cu 
profil de inginerie (Facultatea de Inginerie; Facultatea de Ştiinţe Agricole, Industrie 
Alimentară şi Protecţia Mediului) au studii universitare organizate pe cele trei 
cicluri: licenţă, masterat şi doctorat. 

Suceava. Universitatea „Ștefan cel Mare” din Suceava a fost înființată în 1990. 
Anterior, în perioada 1963—1975 a existat Institutul Pedagogic; în 1976-1984 a 
funcţionat Institutul de Învăţământ Superior (numit, pedagogic şi de ingineri), iar în 
perioada 1984-1989 Institutul de Subingineri. În prezent, Universitatea „Ștefan cel 
Mare” din Suceava are 10 facultăți: Facultatea de Drept şi Ştiinţe Administrative; 
Facultatea de Educaţie Fizică şi Sport; Facultatea de Inginerie Alimentară, Facultatea 
de Inginerie Electrică şi Ştiinţa Calculatoarelor; Facultatea de Inginerie Mecanică, 
Mecatronică şi Management, Facultatea de Istorie şi Geografie; Facultatea de 
Litere şi Ştiinţe ale Comunicării; Facultatea de Silvicultură, Facultatea de Ştiinţe 
ale Educației; Facultatea de Ştiinţe Economice şi Administraţie Publică. Studenţii 
universităţii sunt în număr de circa 10.000, dintre care o mare parte urmează 
cursurile facultăţilor din domeniul ingineriei (cele scrise mai sus cu caracter italic). 
Studiile universitare oferă studenţilor cele trei trepte de învățământ (licenţă, 
masterat şi doctorat) prevăzute în Convenţia de la Bologna. 

Târgovişte. Universitatea „Valahia ” din Târgovişte este înfiinţată în anul 1992 
prin Hotărârea Guvernului României nr. 288/1 iunie 1992, fiind urmaşa Colegiului 
Universitar Tehnic şi Economic apărut în anul 1991. Această universitate, ca şi 
multe altele, se înscrie în mod firesc concepției de dezvoltare a universităților 
regionale, frecvente în principalele state europene şi nord-americane. În momentul 
actual, Universitatea „Valahia” din Târgovişte are în structura sa 10 facultăţi: 
Facultatea de Ştiinte Economice; Facultatea de Drept şi Ştiinţe Administrative; 
Facultatea de Inginerie Electrică, Electronică şi Tehnologia Informaţiei, Facultatea 
de Ştiinţe şi Arte; Facultatea de Ingineria Mediului şi Ştiinţa Alimentelor, Facultatea 
de Ingineria Materialelor şi Mecanică, Facultatea de Teologie Ortodoxă şi Ştiinţele 
Educaţiei; Facultatea de Ştiinte Umaniste; Facultatea de Ştiinţe Politice, Litere şi 
Comunicare; Facultatea de Științe şi Inginerie (cu sediul în oraşul Alexandria). Dintre 
cele 10 facultăţi ale universității patru au specific ingineresc (cele scrise cu caracter 
italic) [41]. Universitatea „Valahia” din Târgovişte are în structura sa actuală 34 de 
specializări universitare de licență, 32 de programe pentru studii universitare de 

masterat şi şase domenii de doctorat. La toate formele de învățământ studiază circa 
10.000 de studenţi sub îndrumarea competentă a peste 400 cadre didactice. 

Târgu Jiu. Universitatea „Constantin Brâncuşi” din Târgu Jiu a luat ființă 
prin Hotărârea Guvernului României nr. 288/ 1 iunie 1992. În anul 1992 s-a decis 
înfiinţarea Universităţii „Constantin Brâncuşi” din Târgu Jiu care, iniţial, a avut 
două facultăţi: Facultatea de Inginerie şi Facultatea de Științe. În prezent are trei 
facultăți: Facultatea de Ştiinţe Tehnice, Medicale şi Comportamentale; Facultatea 
de Ştiinţe Economice; Facultatea de Ştiinţe ale Educaţiei, Drept şi Administrație 
Publică şi un Departament pentru Pregătirea Personalului Didactic [41]. 

Timişoara. Universitatea „Politehnica ” din Timişoara a purtat de-a lungul 
timpului mai multe denumiri: Şcoala Politehnică din Timişoara (1920-1938); Politehnica 
din Timişoara (1938-1948), Institutul Politehnic din Timişoara (1948-1970); 
Institutul Politehnic „Traian Vuia” din Timişoara (1970-1991), Universitatea Tehnică 
din Timişoara (1991-1995), Universitatea „Politehnica” din Timişoara (din 1995 
până în prezent). Programele de studiu oferite studenţilor sunt organizate după 
sistemul Bologna, în trei cicluri: licență, masterat, doctorat. Universitatea cuprinde 
10 facultăţi la care sunt înscrişi circa 15.000 de studenţi, corpul profesoral fiind 
format din circa 700 de cadre didactice care îşi desfăşoară activitatea în cadrul a 25 
de departamente. Personalul administrativ şi auxiliar numără în jur de 900 de persoane. 
Cele 10 facultăți ale Universităţii „Politehnica” din Timişoara sunt: Facultatea de 
Arhitectură; Facultatea de Automatică şi Calculatoare; Facultatea de Chimie Industrială 
şi Ingineria Mediului; Facultatea de Construcţii, Facultatea de Electronică şi 
Telecomunicaţii; Facultatea de Electrotehnică şi Energetică, Facultatea de 
Management în Producţie şi Transporturi; Facultatea de Mecanică; Facultatea 
de Inginerie (care funcţionează în oraşul Hunedoara), Facultatea de Ştiinţe ale 
Comunicării. Rectorii Universităţii „Politehnica” din Timişoara după anul 1990 au 
fost: Radu Vlădea (1990-1992), Alexandru Nichici (1992-1996), loan Cartiş 
(1996-2004), Nicolae Robu (2004-2012) şi Viorel-Aurel Șerban (2012 — prezent). 

Numărul de universităţi care oferă pregătire în inginerie este de 30, dintre 
care două sunt universităţi particulare, iar restul de 28 sunt universităţi de stat. 
Numărul de universităţi care oferă absolvenţilor numai pregătire în inginerie este opt, 
dintre care patru (Universitatea „Politehnica” din Bucureşti, Universitatea Tehnică 
„Gheorghe Asachi” din laşi, Universitatea Tehnică din Cluj-Napoca şi Universitatea 
„Politehnica” din Timişoara) sunt universităţi de categoria I-a (universități de 
cercetare avansată şi educaţie) şi patru (Universitatea Tehnică de Construcţii din 
Bucureşti, Universitatea de Arhitectură şi Urbanism „Ion Mincu” din Bucureşti, 
Academia Tehnică Militară „Ferdinand I’ din Bucureşti şi Academia Navală 
„Mircea cel Bătrân” din Constanţa) sunt universităţi de categoria a Il-a (universități 
de educaţie şi de cercetare ştiințifică/creație artistică). Cele 30 de universităţi care 
oferă total sau parţial pregătire în domeniul ingineriei se împart astfel: şapte fac 
parte din categoria I-a (universităţi de cercetare avansată şi educaţie), 10 fac parte 
din categoria a II-a (universităţi de educaţie şi cercetare ştiinţifică) şi 13 fac parte 

din categoria a III-a (universităţi centrate pe educaţie). Numărul de oraşe în care 
există unități de învățământ care asigură o pregătire în domeniul ingineriei 
absolvenţilor este de 24 (două în Banat, nouă în Transilvania, patru în Moldova, 
unul în Dobrogea, cinci în Muntenia şi trei în Oltenia). Clasificarea universităţilor în 
cele trei categorii a fost făcută de către ARACIS (Agenția Română de Asigurare a 
Calităţii în Învăţământul Superior) în anii 2011-2013. În universitățile din 
România studiază peste 410.000 de studenţi, cea mai mare concentrare a acestora 
regăsindu-se în Bucureşti, Cluj, laşi şi Timişoara. În cele 33 de universităţi din 
regiunea Bucureşti-llfov învaţă peste 127.000 de studenţi (adică 31% din totalul 
tuturor studenţilor din România). Pe locul doi în topul centrelor universitare din 
România se află Clujul, cu peste 80.000 de studenţi (adică, 19% din total), în cele 
10 instituţii de învățământ din judeţ. laşiul se află pe locul trei în topul centrelor 
universitare din România cu peste 42.000 de studenți (adică, 10,8% din total). În 
universităţile din Timişoara învaţă, de asemenea, un număr semnificativ de 
studenţi, adică, 31.000 de studenţi (adică 7,5% din total) în cele şapte instituții de 
învăţământ superior. Datele statistice al Institutului Naţional de Statistică al 
României explică aceasta prin faptul că oraşele Bucureşti, Cluj şi Timişoara au 
reprezentat zone „magnet” pentru investitorii străini, iar în ultimul timp, laşiul a 
reuşit să atragă investiții importante în IT (cum ar fi Amazon). În plus, oraşul Iaşi 
este un centru universitar cu tradiții. Este important de relevat că efective 
semnificative de studenţi (peste 10.000) se mai află în judeţele: Constanţa (19.000 
studenţi), Dolj (16.800 studenţi), Braşov (16.800 studenţi), Bihor (12.900 studenţi), 
Sibiu (12.400 studenți) şi Galaţi (11.200 studenţi). În topul judeţelor cu cei mai 
puţini studenţi (sub 500 studenți se află judeţele Ialomiţa (179 studenţi), Vrancea 
(189 studenți), Covasna (340 studenți), Călăraşi (341 studenți), Neamţ (369 
studenţi), Sălaj (376 studenţi) şi Buzău (450 studenţi). În ultimii ani, ca urmare a 
scăderii natalității, numărul studenţilor a scăzut semnificativ. La aceasta s-a mai 
adăugat şi scăderea numărului de locuri de la universităţile private. Vârful 
numărului de studenţi din România s-a înregistrat în anul 2007 când erau înscrişi la 
ciclul de licenţă peste 900.000 de studenți. 

Capitolul 10 


ISTORIA PROPRIETĂȚII INDUSTRIALE 
ȘI INVENŢIILOR 


GHEORGHE MANOLEA 


10.1. ISTORIA PROTECȚIEI ȘI A PROMOVĂRII INVENȚIILOR 
IN ROMANIA 


10.1.1. CÂTEVA REPERE INTERNAŢIONALE 


Istoria protecţiei invențiilor pe teritoriul României este legată de evoluţia 
mondială a acestui domeniu, atât din punct de vedere legislativ, cât şi organizatoric, 
precum şi de dezvoltarea economică, industrială. Prima etapă, situată istoric între 
secolele XV şi XVII, este perioada privilegiilor prin care cârmuitorul statului acorda 
unei persoane monopolul desfășurării unor activităţi, cum ar fi utilizarea morilor, 
a exploatărilor miniere. Deși Privilegiile nu erau acordate, în majoritatea cazurilor, 
pe criterii obiective, ele urmăreau încurajarea dezvoltării economice a regiunii, a 
statutului. Æ doua etapă, situată cronologic între 1790 şi 1883, este perioada brevetelor 
naționale în care acordarea brevetului se făcea pe criterii obiective, fără să se 
asigure protecţia și în afara statului. A treia etapă începe în 1883, debutul fiind 
marcat de Convenţia de la Paris, caracterizată de internaționalizarea brevetelor şi 
este strâns legată de dezvoltarea comerțului internaţional. Această etapă, care continuă 
şi azi, este marcată de încheierea unor Convenții internaționale sau regionale. 

Prima Lege în domeniul invențiilor a fost adoptată în Statele Unite ale Americii 
în anul 1790, iar în Franţa doar cu un mai târziu, respectiv în 1791. Pe durata a 
cca 80 de ani, între 1800 şi 1882, marea majoritate a ţărilor europene, mai puţin 
România, au adoptat Legi privind protecţia proprietăţii invențiilor prin Brevet. Cele 
mai importante repere în internaționalizarea brevetelor se regăsesc în perioada 
1967-1977. Astfel, în 1967 a fost înfiinţată Organizaţia Mondială a Proprietății 
Intelectuale (OMPI), ca organism specializat al Organizației Naţiunilor Unite (ONU), 
apoi, în 1970 a fost adoptat, la Washington, Tratatul de cooperare în domeniul 
Brevetelor (PCT) care a avut ca scop extinderea internaţională a dreptului de 
proprietate intelectuală. De asemenea, la 7 octombrie 1977 intră în vigoare Convenţia 


Brevetului European prin care s-a oficializat procedura de eliberare a Brevetelor de 
invenţie de către Oficiul European de Brevete (OEB), înfiinţat în 1949. 


10.1.2. ISTORIA NORMATIVELOR PRIVIND PROTECŢIA INVENȚIILOR 
ÎN ROMÂNIA 


10.1.2.1. Perioada privilegiilor 


Pentru încurajarea înființării de „fabrici”, de manufacturi, în Principatele 
Române, domnitorii eliberau documente, numite privilegii, prin care certificau 
anumite avantaje pentru cei care doreau să importe sau să aplice tehnică nouă. 
Aceste avantaje se refereau la scutirea de taxe pentru materiile prime, dar şi la 
pregătirea meșterilor. Se menţionează privilegiile acordate în perioada 1761-1766 
pentru fabrica de postav de la Chiperești, Iaşi, apoi, în 1784, privilegiul pentru 
întemeierea unei fabrici de postav la Pociovalişte, lângă Bucureşti, respectiv în 
1793, pentru o fabrică de sticlă la Şotânga, Târgovişte. Primul privilegiu, prin care 
se acordau drepturi exclusive, a fost semnat la 28 mai 1800 de către domnitorul 
Alexandru Moruzi. 


10.1.2.2. Primele încercări legislative 


Primul proiect de lege asupra brevetelor de invenţie a fost elaborat în 7860, 
un rol important avându-l Domnitorul Alexandru loan Cuza care, în Mesajul său 
din 6 decembrie 1859 spunea [1]: „În ochii noştri industria privată trebuie să joace 
un rol temeinic în consolidarea naţionalităţii noastre. Dacă centralizarea guvernului 
arată avantaje, ea cuprinde totodată şi defecte. Cetăţenii deprinşi a vedea pe Guvern 
că-şi ia dreptul la iniţiativă în toate, se obişnuiesc, prin urmare, a da toate pe 
socoteala Statului şi a accepta totul de la el”. Deşi Legea ar fi putut proteja 
industria autohtonă ea nu a fost adoptată. Aceeaşi soartă au avut-o și Proiectele din 
1861 — Propunere despre osebite mijloace ţintitoare la propășşirea industriei, 1865 — 
Lege asupra brevetelor de invenţiune, 1873 — Lege asupra brevetelor de invenţiune 
în orice fel de domeniu, 1880 — Proiect din inițiativa Adunării pentru înființarea de 
brevete industriale, 1883 — Proiect de lege asupra brevetelor de invenţiune. 


10.1.2.3. Prima Lege asupra brevetelor de invenţiune — 1906 


Obţinerea Independenţei în 1877, precum şi faptul că mulți români își 
brevetaseră deja soluţiile în Europa, iar majoritatea ţărilor din jur votaseră legi în 
domeniul proprietăţii intelectuale, impunea adoptarea unei legi asemănătoare şi 
în România. Au fost multe voci care s-au opus. Astfel, Biroul Camerei de Comerţ 
şi Industrie din Bucureşti considera că o astfel de lege ar „suprima începuturile 
industriale din ţară” [1] care ar „proteja pe inventatorii străini în contra producătorilor 
români”, „că am fi inundaţi cu produse străine”. Şi Uniunea Generală a Industriașilor 

din România era împotriva legii. Trebuie menţionat că alte Camere de Comerţ 
(laşi, Ploieşti) erau favorabile adoptării Legii invențiilor. Presiunea făcută de 
capitalul străin, în special firmele germane de armament, dar și numărul mare al 
Cererilor de Brevet depuse la Ministerul agriculturii, industriei, comerțului şi 
domeniilor au făcut ca la ședința Adunării Deputaţilor din 16 decembrie și a Senatului 
din 21 decembrie 1905 să fie adoptată prima: „Lege asupra brevetelor de invenţiune” 
promulgată prin Decretul regal nr. 102/13.01.1906, publicată în Monitorul Oficial 
nr. 229/17.01.1906 (Fig. 10.1). 

Pe 2 Această Lege a rămas în vigoare până la 
a 30 decembrie 1967, adică 61 de ani. 


MIE Legea avea nouă capitole care cuprindeau 
prevederi referitoare la durata brevetului, 15 ani, 
Adunarea Deputatilor României „formalitățile de îndeplinit pentru a obține brevetul 


de invențiune, Taxele brevetului...” [1]. O mențiune 
specială pentru faptul că legea nu făcea deosebire 
între români şi străini, care erau reprezentaţi de 
un mandatar cu domiciliul în România. Legea 


Sesiunea anului 


anul 7907, „Buna Sea prevedea acordarea brevetului „fără examinarea 
prealabilă” şi „fără nici o garanţie de orice natură 
er per din partea statului”, „nici originalitatea, nici 

Piu sat apa ODER valoarea, nici realitatea invenţiunii...”. 


A fost urmată de Ante-Proiect de Lege 
CO premi? Asupra Brevetelor de Invenţiune, publicat în 
Monitorul Oficial din 1 mai 1921, prin care 
se aduceau completări importante referitoare la 
examinarea noutăţii soluţiei [2]. 

Deşi în perioada 1921-1947 au fost elaborate şi alte acte normative legate de 
proprietatea intelectuală [1], se poate spune că acestea nu au adus modificări de 
fond asupra Legii invențiilor promulgată în 1906. 

A urmat o perioadă de tranziţie, 23 august 1944 — 30 decembrie 1947, în care 
s-au depus 1088 cereri de brevet [2], analizate în baza Legii din 1906, şi s-au 
eliberat 347 de brevete de invenţie [2] semnate de Regele Mihai. 

Schimbarea regimului politic a perturbat semnificativ activitatea din domeniul 
brevetelor deoarece, prin desfiinţarea instituţiei monarhice, Oficiul Proprietății 
Industriale nu mai putea elibera Brevete de invenţie [1]. Abia în 1952, prin 
Decretul nr. 86/17.04.1952 privind acordarea şi anularea brevetelor de invenţiune, 
s-a prevăzut că brevetele sunt acordate prin Hotărârea Consiliului de Miniștri. Din 
aceste motive, primele brevete după 30 decembrie 1947 au fost acordate abia la 
data de 24.09.1954, deşi s-au depus mai multe cereri în această perioadă. 

În perioada 1947-1967 s-au înregistrat peste 18.000 de cereri de brevet, din 
care 75% erau de la solicitanți români şi au fost analizate în baza Legii din 1906. 
În perioada 1954-1967 au fost acordate 4.900 de Brevete dintre care 43% au fost 
eliberate pe numele unor ministere [1]. 


Fig. 10.1. Proiect de Lege asupra 
brevetelor de invenţiune. 

10.1.2.4. Legea privind invențiile, inovațiile şi raţionalizările — 1967 


Anul 1967 a marcat o nouă etapă în evoluţia normativelor din domeniul 
brevetelor prin Decretul nr. 884 al Consiliului de Stat privind invențiile, inovațiile 
şi raționalizările. În acest document, spre deosebire de vechea legislaţie, se definea 
invenţia ca fiind rezolvarea unei probleme tehnice, care prezintă noutate şi progres 
şi care poate fi aplicată în industrie [1]. De asemenea, s-a introdus sistemul de 
recompensare a inventatorilor pe baza avantajelor economice. Deşi Legea 
nr.62/1974 privind invențiile şi inovațiile nu aducea modificări substanțiale, trebuie 
menționat faptul că aceasta prevedea și avizul unui institut de cercetare privind 
îndeplinirea condiţiilor de brevetabilitate şi obligația organizațiilor titulare de 
brevet să experimenteze și să aplice invenţia în cel mult un an de la desemnare [1]. 


10.1.2.5. Legea nr. 64/1991 privind brevetele de invenţie 


În 1990 s-a trecut de la economia centralizată la economia de piaţă şi, ca 
urmare, la data de 11 octombrie 1991 a fot adoptată Legea nr. 64/1991 privind 
Brevetele de invenţie [3], care se bazează pe principiul că „dreptul la brevetul de 
invenție aparține inventatorului sau succesorului său în drepturi”. O contribuţie 
notabilă la elaborarea acestei legi a avut-o și prof. dr. Yolanda Eminescu, specialist 
cu reputaţie internaţională în domeniul proprietăţii intelectuale. 


Tabelul 10.1 
Legile privind invențiile 
—1906 1906-1967 1967-1991 1991— 
Privilegii, Legea invențiilor | Lege privind invențiile, 
Legi, Brevete | din 1906 inovațiile şi raţionalizările | LeEca 64/1991 


La finalul acestei cronologii (Tabelul 10.1) vom menţiona Legea nr. 83/2014 
privind Invențiile de serviciu, pentru a sublinia că şi normativele din domeniul 
proprietăţii intelectuale se modifică permanent pentru a ține seama de schimbările 
din viaţa economică. 


10.1.3. ISTORIA OFICIULUI NAȚIONAL PENTRU PROTECŢIA 
PROPRIETĂȚII INTELECTUALE 


În toate țările avansate tehnologic funcționează un oficiu naţional pentru 
protecția proprietății industriale care, în România, se numeşte Oficiul de Stat pentru 
Invenţii şi Mărci şi are sediul în Bucureşti, str. lon Ghica nr. 5 (www.osim.ro). 

Se poate spune că istoria acestei instituţii începe din anul 1879 când a fost 
adoptată Legea asupra Mărcilor de Fabrică şi Comerţ [1, 4]. Prin Decretul Domnesc 
nr. 1193 din 28.05.1879 se menţiona că de aplicarea acesteia se vor ocupa miniştri 
Secretari de Stat de la „Ministerul Agriculturii, Comerciului şi Lucrărilor Publice şi 

de la Ministerul Justiţiei Comerţului şi Domeniilor”, Biroul încurajărilor agricole şi 
industriale cu atribuţii privind mărcile de fabrică și brevetele de invenţiune. 

În perioada 1906-1909 acesta funcționează sub numele Birou/ pentru aplicarea 
legii brevetelor de invențiuni. Din 1909 până în 1920, Biroul brevetelor şi mărcilor 
de fabrică a funcţionat în cadrul Ministerului Industriei și Comerţului. În perioada 
1920-1950, activitatea în acest domeniu a fost asigurată de Oficiul Proprietății 
Industriale, ca parte a Direcţiei Generale a Industriei din cadrul Ministerului 
Industriei şi Comerţului. (1920-1938, 1947-1950), respectiv Ministerul Economiei 
Naţionale (1938-1947). În perioada 1950-1951, activitatea în domeniul invențiilor 
a fost coordonată de Comitetul pentru Invenţiuni şi Descoperiri care funcţiona pe 
lângă Consiliul de Miniștri. Acest organism a avut, apoi, diverse denumiri: Direcția 
de Invenţii (1951-1952), Direcţia de Invenţii și Inovaţii (1952-1953), Oficiul de 
Invenţii (1953-1955), Oficiul de Stat pentru Standarde și Invenţii (1955-1956), 
Direcţia de invenţii (1956-1957), Oficiul de Stat pentru Invenţii (1951-1969). 

Oficiul de Stat pentru Invenţii şi Mărci (OSIM) a fost înfiinţat în anul 1969, 
în subordinea Consiliului Naţional al Cercetării Științifice. Din 1990 funcționează 
în subordinea guvernului ca organ de stat de specialitate, de interes naţional, cu 
personalitate juridică, şi are drept obiect principal de activitate acordarea protecției 
creaţiilor tehnice originale şi acordarea protecției mărcilor de fabrică, de comerț şi 
de serviciu. 


10.1.4. ISTORIA PROMOVĂRII PROPRIETĂȚII INDUSTRIALE 


În 1992 a fost înfiinţat Institutul de Inventică lași, Centrele de Implementare 
a Invențiilor din laşi, Tg. Mureş şi Craiova [5], cu scopul de a valorifica în economie 
invențiile din zonele respective, organizarea şi participarea la expoziţii de profil, 
sprijinirea inventatorilor în realizarea prototipurilor şi modelelor funcționale. 
Aceste instituții au funcţionat în regim de autofinanţare pe bază de contract și au 
avut un rol important în participarea inventatorilor din România la Saloanele 
Internaţionale de Invenţii și la creşterea numărului de Cereri de brevete de invenție. 
Centrele funcționează și în prezent, într-o altă subordonare, şi au reprezentat 
punctele de plecare în organizarea de către OSIM Bucureşti a Reţelei naționale de 
promovare a protecţiei proprietății intelectuale. 

În anul 1998 s-a decis înființarea Centrelor Regionale pentru Promovarea 
Protecţiei Proprietății Industriale [4], având la bază experienţa Oficiului European 
de Brevete, cu scopul de a oferi, în teritoriu, informaţii publice legate de 
proprietatea industrială şi de a sensibiliza comunitatea locală în acest domeniu. 
Funcţionează în cadrul unor instituţii gazdă şi primesc sprijin informaţional de la 
OSIM Bucureşti. 

În 1999 au fost înființate primele şase Centre Regionale, după analizarea și 
selecția unui număr de 11 oferte venite atât de la instituţii publice din ţară, dar şi de 

la firme private. Primele centre au fost găzduite de Universitățile din Braşov şi din 
Craiova, de Camerele de comerţ şi industrie din Bacău, Constanţa şi Oradea şi de 
Centrul de dezvoltare a IMM-urilor din Baia Mare, instituţie creată cu finanțare 
europeană. Au urmat apoi, în 2001, încă opt centre în cadrul Camerelor de comerţ 
din Bistriţa, Brăila, Galaţi, Suceava şi Timişoara, a Universităţii „Gh. Asachi” din 
Iaşi, a Asociației IMM-urilor din Judeţul Covasna, cu filială în Odorheiul Secuiesc 
din judeţul Harghita, şi a Asociaţiei Inventatorilor din România cu sediul la 
Tg. Mureș. În 2010, Universitatea Tehnică din Cluj-Napoca şi Universitatea 
„Lucian Blaga” din Sibiu au devenit gazde, iar cel de-al 17-lea Centru a fost 
înființat în 2015 în cadrul Universităţii din Piteşti. 

Cele 17 instituţii fac parte din Reţeaua europeană PATLIB, care cuprinde 
330 de centre, asigurându-se astfel integrarea europeană a promovării proprietăţii 
industriale. Toate Centrele de Implementare a Invenţiilor înființate în 1992 fac 
parte din această reţea, ceea demonstrează continuitatea acţiunilor din domeniul 
promovării proprietăţii intelectuale. 


10.1.5. OFICIUL ROMÂN PENTRU DREPTURI DE AUTOR - ORDA 


Oficiul Român pentru Drepturi de Autor este coordonat metodologic de 
Ministerul Culturii şi a fost înființat prin Legea nr.8/1996 (http://www.orda.ro). 
Activitatea de bază se referă la protecţia proprietății intelectuale prin drept de autor. 
Constituie obiect al dreptului de autor operele originale de creaţie intelectuală în 
domeniul literar, artistic sau ştiinţific, oricare ar fi modalitatea de creație, modul 
sau forma concretă de exprimare şi independent de valoarea şi destinaţia lor. 


10.1.6. ISTORIA SALOANELOR DE INVENȚII 


În anul 1921 a fost organizată în Parcul Carol din Bucureşti Expoziţia-Târg a 
industriei românești [1], considerată ca „cel mai fericit eveniment naţional” după 
terminarea Primului Război Mondial. De altfel, Ministerul Industriei şi Comerţului 
a organizat apoi, anual, expoziţii similare. Încă din 1921 Expoziţia a cuprins o 
secțiune a Invenţiilor, amplasată într-un pavilion special. Cu această ocazie au fost 
expuse mai multe Invenţii printre care: Cuplă automată pentru vagoanele de cale 
ferată — autor Tache Brumărescu, Maşină de semănat cartofi, adaptabilă la orice 
plug — autor Carol Rich din Orăştie, Electroscop Hurmuzescu și aparat pentru 
determinarea radioactivităţii apelor minerale — autor prof. dr. Dragomir Hurmuzescu. 

Se poate menționa că la Expoziţia-târg din 1935, inginerul Mihail 
Konteschweller [6, 7] a făcut o demonstraţie a telecomenzii unui vaporaș, condus 
de pe mal. Saloanele de invenţii au fost organizate în toate perioadele, din 1921 

până în prezent, fie ca manifestări independente, fie în cadrul Expozițiilor naţionale 
destinate produselor industriale sau cercetării. 

După 1990, inventatorii români au participat la multe saloane internaţionale 
de invenţii din toată lumea. De asemenea, s-au organizat în România mai multe 
saloane internaţionale de invenții. 


10.1.7. ISTORIA ŞCOLILOR DE „INVENTICĂ” DIN ROMÂNIA 


Deşi nu am găsit informaţii despre activităţile de formare a studenților în 
domeniul proprietăţii industriale în perioada interbelică, se poate presupune că 
mulți creatori de școală din România și, în egală măsură inventatori, printre care 
Dragomir Hurmuzescu [7], Nicolae Vasilescu Karpen [7], sau Mihail Konteschweller 
[7], au contribuit, prin experienţa personală, la formarea unei culturi a creaţiei 
tehnico-ştiințifice. Un argument în acest sens poate fi şi faptul că deși Mihail 
Konteschweller a predat la Institutul Politehnic din lași doar între 1945-1948, 
promoția 1948 a decis să-i poarte numele [7]. 

În 1966, prof. Ion Curievici, în calitate de preşedinte ASIT Iaşi, a inițiat 
organizarea cursurilor postuniversitare de creativitate tehnică. Deschiderea festivă 
a avut loc în anul universitar 1966/1967 în Aula „Gh. Asachi” a Institutului 
Politehnic din laşi. În anii 70 Ministerul Învăţământului a propus includerea în 
planurile de învățământ a unor discipline legate de protecția proprietăţii industriale 
şi a creat, în cadrul Direcţiei Învăţământ Superior, un birou pentru coordonarea 
acestei activităţi de către două cadre didactice, Lucia Pantelimon și Vasile Isac. În 
majoritatea centrelor universitare aceste cursuri au fost „facultative”, incluse, de 
regulă, în activitatea de cercetare proiectare prevăzută în anul IV, sau au fost 
organizate ca Cercuri de inventică. Profesorul Vitalie Belous a creat, la laşi, o 
Şcoală de inventică în România [8]. Ca urmare a rezultatelor obţinute, în 1983 s-a 
înfiinţat Comisia de inventică a Academiei condusă de prof. Vitalie Belous. În 
octombrie 1989 apare sub egida Comisiei de inventică a Academiei primul număr 
al revistei Inventica [9]. 


10.1.8. ISTORIA PUBLICAȚIILOR ÎN DOMENIUL 
PROPRIETĂȚII INDUSTRIALE 


Importanța unui domeniu de activitate poate fi demonstrată şi de existența 
unei publicaţii proprii. Prima publicaţie pionier în domeniul proprietăţii 
intelectuale, „Buletin Oficial”, a apărut la data de 1 mai 1921, fiind editată în limba 
română și în limba franceză. Din ianuarie 1966 publicația a apărut sub numele 
Revista de invenții şi inovaţii, iar din ianuarie 1991, sub numele Revista Română de 
Proprietate Industrială (Tabelul 10.2). 

Tabelul 10.2 
Publicaţii în domeniul proprietăţii industrial 


1921-1965 1966-1990 1991- 
Buletin Oficial Revista Invenții şi Inovații Revista Română de Proprietate 
Bulletin Officiel Industrială 


De-a lungul timpului, publicația a inclus articole referitoare la legislație, la 
teoria şi practica proprietății intelectuale, lista brevetelor acordate, comentarii 
referitoare la invențiile pionier, scurte biografii ale inventatorilor români de talie 
internațională. 


10.1.9. FORMATUL DE TIPĂRIRE A BREVETELOR 


Prima filă a unui Brevet de invenție conține informații privind inventatorul, 
titlul invenției, organismul care a eliberat Brevetul, numărul de identificare, data 
eliberării, alte informaţii. Formatul de tipărite diferă de la țară la țară, dar şi de 
perioada în care a fost eliberat. Exemplificăm cu Brevetul francez 332106 (Fig. 
10.2), acordat românului Traian Vuia, în 1903, pentru Aeroplan automobil [10]. 

Primul Brevet românesc, acordat după Legea din 1906, a fost publicat în 
Monitorul Oficial nr. 189, din 21 noiembrie 1906, şi eliberat la data de 8 ianuarie 
1907. Prima filă conţine însemnele Casei Regale, o panglică tricoloră şi textul 
Regatul României, Ministerul Industriei şi Comerţului, Brevet Regal Român, nr. | 
(Fig. 10.3). 


RÂPUELIDUI FRANPAISI 
+ 


BREVET 


D° INVENTION 


SANS GARANTIE DU GOUVERNEMENT 


Fig. 10.2. Coperta unui brevet francez. Fig. 10.3. Primul brevet românesc. 

Lista cu brevetele acordate într-o anumită perioadă era trimisă la Monitorul 
Oficial cu semnătura şefului statului: Regele Carol I, până în 1914, Regele 
Ferdinand I, până în 1927, Regele Carol al II-lea până 1940, Mareşalul Antonescu 
şi Regele Mihai I, până în decembrie 1947. După 1948, brevetele erau acordate 
instituţiilor statului, iar inventatorul primea un Certificat de Inventator (Fig. 10.4). 
După 1990, atât solicitantul, cât şi inventatorii primesc câte un exemplar din 
Brevetul de Invenţie (Fig. 10.5). 


10.2. ISTORIA INVENȚIILOR DIN ROMÂNIA PÂNĂ ÎN 1906 


10.2.1. CARACTERIZAREA PERIOADEI DIN PUNCT DE VEDERE 
ECONOMIC ȘI TEHNIC 


În primele decenii ale secolului al XIX-lea, suprafaţa agricolă din Principatele 
Române s-a triplat, iar în deceniile patru şi cinci încep să fie folosite unelte 
agricole. În 1860 comerţul exterior a crescut de patru ori faţă de 1832. Începând cu 
1 ianuarie 1848 s-a realizat unirea vamală dintre Țara Românească şi Moldova. 
În 1860 existau 12.867 unităţi industriale, în special ateliere meşteşugărești, 
majoritatea din domeniul industriei alimentare şi textile. În 1856, Ploieștiul era cel 
mai mare producător de petrol din Europa, iar 5 din cele 10 rafinării românești erau 
amplasate lângă Ploieşti. Unirea Principatelor şi obţinerea Independenţei au fost 
factori care au favorizat dezvoltarea industrială a acestora. 


ROMÂNIA 


eraa 


REPUELICA SOOALSTA ROMANA 


OR BLIW. BITIONAL PLATRU STANTA ȘI TENSOLOMIE 
OFIRIDL DE STAT pentHu INVENȚII Și mieti 


Certificat de Pnvenlalor 


REPUBLICA SOCIALETĂ ROMÂNIA 


COBSRIUL NAȚIONAL PENTRU STIINTA ŞI IEMNOLOGIE 
OFICIUL DE STAT PENTRU INVENȚII ŞI WARCI 


Brevet de inventie 

Fig. 10.4. Brevet şi Certificat acordat până în 1990. Fig. 10.5. Brevet acordat în 2012. 

10.2.2. Protecţia unor drepturi prin Privilegii [1] 


Primul Privilegiu. Primul privilegiu cu drepturi de exclusivitate a fost acordat 
la data de 28 mai 1800 lui Hagi Stănuţă pentru a construi o ţesătorie la Mănăstirea 
Mărcuţa din București și care a fost reconfirmat până în 1813. 

Primul Privilegiu pentru un meșteșug nou. A fost acordat în 20 septembrie 
1826 lui Teodor Mamelegioglu, după ce acesta a făcut o demonstraţie în faţa unei 
comisii numită de domnitor, pentru un procedeu de spălare, curățire și vopsire a 
articolelor de îmbrăcăminte. 

Primul Privilegiu pentru o mașină. În data de 25 iulie 1840, dr. Zuker solicită 
un privilegiu pentru folosirea unei maşini de treierat, inventată de el, şi care separa 
bobul prin frecare, spre deosebire de celelalte care foloseau principiul baterii. 
Domnitorul Alexandru Dimitrie Ghica a propus testarea maşinii într-un sat, în 
prezenţa lui Petrache Poenaru, care avea, atunci, rang de ministru. 

Primul Privilegiu cu caracteristici de brevet. Solicitarea a fost adresată 
domnitorului Moldovei în data de 21 aprilie 1855 de către Paul lacovenco, 
cunoscător al legii invențiilor din Franța şi care obținuse mai multe brevete. 
Documentul conţinea descrierea soluţiei, avantajele acesteia, desenele explicative, 
dar şi angajamentul de a aplica invenţia în decurs de trei ani. Invenţia, cu titlul 
Ambarcaţiuni late cu pânză impermeabilă (Fig. 10.6), propunea o soluţie pentru 
transportarea mărfurilor, în special a grânelor. Ambarcaţiunea era formată dintr-un 
schelet de lemn, învelit cu o pânză impermeabilă. Scheletul de lemn putea fi 
asamblat pentru efectuarea transportului, apoi dezasamblat. Acordarea privilegiului 
a fost adusă la cunoştinţa publicului prin publicarea în „Gazeta de Moldavia”. 


Os 5 N P, sery 
tateausx plaro a toite mjt 
(O wcăption des bateau | t ! i 
i 


Fig. 10.6. Ambarcațiune cu pânză impermeabilă. Fig. 10.7. Rezervorul lacovenco. 


Prima Cerere de brevet de invenţie. La data de 12 septembrie 1862, a fost depusă 
la Ministerul Agriculturii, Comerţului şi Lucrărilor Publice, de către Constantin 
Ştefanide, o cerere de brevet pentru o „ramă din lemn, prevăzută cu geam, destinată 
pentru înrămarea tablourilor şi icoanelor” care avea avantajul că nu permitea 
pătrunderea prafului şi fumului. Cererea a fost însoţită de un model al ramei. 

Primul Brevet de invenţie. La data de 8 iulie 1865, Paul lacovenco depune o 
Cerere de brevet pentru „Reservoar cu îndoită presiune de apă pentru înmagasinarea 
de păcură şi alte unturi lichide” (Fig. 10.7). Pe lângă aspectele tehnice, autorul 

menţiona că obținuse deja Brevete pentru această soluţie în alte ţări printre care 
Anglia şi Franţa. Se subliniază că în acea perioadă, respectiv anul 1865, se lucra la 
un Proiect de lege. Proiectul a fost iniţiat având în vedere numărul de invenții 
înregistrate de tinerii români în străinătate, aflaţi la studii, dar şi de implicarea lui 
Petrache Poenaru. La acest proiect și-a adus o contribuţie notabilă Petre Carp, 
licenţiat în drept la Bonn, care avea atunci 28 de ani. Deşi nu exista încă o Lege a 
brevetelor, generalul Ion Mihail Florescu argumentează şi îi cere domnitorului să 
elibereze inventatorului un Brevet de invenţie. Aşa se face că prin Decretul nr. 1343, 
publicat în „Monitorul Jurnal Oficial a Principatelor Unite Române” nr. 232, din 
21.10.1865, Domnitorul Alexandru loan Cuza semnează primul Brevet de invenţie. 


10.2.3. PROTECŢIA INVENŢIILOR PRIN LEGI SPECIALE [1] 


Brevetul semnat de A. I. Cuza a fost un precedent care a permis acordarea de 
Brevete de invenţie prin legi speciale, destinate fiecărei cereri. A fost o soluţie 
greoaie care i-a determinat pe mulți români să-și breveteze soluţiile în străinătate. 

Printre invențiile protejate prin legi speciale se numără şi cele prezentate mai jos: 

— Legea Rudolf Kopetzki, adoptată în Şedinţa Senatului din 1 decembrie 1890, 
promulgată prin decretul regal nr. 3416/ 10.12.1890 şi publicată în MO nr. 204/ 
12.12.1890 menţiona: „Se acordă d-lui locotenent în armata română, Rudolf 
Kopetzki, dreptul exclusiv de a fabrica, importa şi vinde lampe și felinare, având 
stingătoare automatice, dupe invenţiunea sa”. Interesant de menționat că profesorul 
Petru Poni, pionier al şcolii românești de chimie, s-a opus aprobării acestei legi. 

— Legea Kiricuţă a fost discutată în Biroul Adunării din 18.06.1891 şi se 
referea la o sonerie mecanică inventată de căpitanul Kiricuţă. 

— Legea Ion N.G. Daniilescu se referă la un plug-sapă „menit a săpa, prăşi 
şi muşuroi pământul printre rândurile porumbului, fasolei, tutunului, hameiului şi 
viilor”. Legea a fost discutată timp de 11 ani. În acest interval, plugul-sapă a fost 
experimentat, perfecționat şi prezentat la mai multe expoziţii, printre care şi 
expoziţia Universală de la Paris din 1889, unde a primit medalia de argint. 


10.3. ISTORIA INVENȚIILOR DIN ROMÂNIA ÎN PERIOADA 1906-1948 


10.3.1. CARACTERIZAREA PERIOADEI DIN PUNCT DE VEDERE 
ECONOMIC ŞI TEHNIC 


În perioada 1906-1948, Brevetele de invenţie din România au fost acordate 
în baza Legii invențiilor adoptată în 1906, cu unele modificări. In această perioadă 

s-au produs transformări majore determinate de cele două războaie mondiale 1916-1918, 
1940-1944, determinate de Marea Unire în 1918, dar şi de ruperea Basarabiei, în 1944, 
determinate de schimbarea regimului politic în 1944, determinate de revoltele 
sociale din 1907 şi 1933. Cu toate acestea, în prima parte a intervalului, România 
cunoaşte o dezvoltare economică şi tehnică remarcabilă reflectată în dezvoltarea 
învățământului superior, în dezvoltarea agricolă şi industrială a țării. Această 
dezvoltare este reflectată şi de activitatea din domeniul invențiilor, al protecției 
proprietăţii industriale. În această perioadă s-au depus cca 40.000 de cereri de brevet de 
invenţie şi au fost acordate mai bine de 31.000 de Brevete de invenţie. Ponderea 
cea mai mare, 69%, o deţin solicitanţii străini. Dintre aceştia, 30,3% proveneau din 
Germania, 11,5% din Franţa, 9,5% din Austria, 8,4% din SUA, 6,9% din Ungaria, 
6,6% din Anglia. Cererile de Brevet erau depuse la Oficiul de Proprietate Industrială 
din România printr-un mandatar. În perioada 1906-1932, peste o sută de persoane 
au desfăşurat activitate de mandatar. În această perioadă, respectiv în 1920, Serviciul 
brevetelor de invenție devine Oficiul Proprietății Industriale şi are sediu propriu. 
Deşi România a cunoscut o dezvoltare economică notabilă, mulți români au 
obținut Brevete de invenţie în străinătate unde erau plecați pentru studii universitare 
sau pentru găsirea unor investitori interesaţi de soluțiile revoluţionare propuse de ei. 


10.3.2. PRIMUL BREVET DE INVENŢIE ACORDAT ÎN ROMÂNIA 


Brevetul nr. 1, cu titlul Săpăroarea românească Stefania” (Fig. 10.8) a fost 
solicitat de Căpitanul Ion Constantinescu, cu domiciliul în Tecuci, la data de 
28 martie 1906; a fost publicat în „Monitorul Oficial”, nr. 189 din 21.11.1906, şi 
eliberat în 8.01.1907. Cererea dactilografiată conține enumerarea părților componente, 
descrierea constructivă a acestora, inclusiv ; 
dimensiunile lor şi funcționarea săpătoarei. 
Pentru înțelegerea soluţiei tehnice, descrierea 
este însoţită de 8 desene explicative făcute 
la scara 1:10. Partea de revendicări este 
intitulată  „Pretenţiunea de brevet şi 
Secretul” şi conține 15 puncte printre care: 
„l. Crearea osiei frânte, pentru diferite 
adâncimi, şi funcţionarea mânelor fără 
împiedicare; 5. Mişcarea osiei frânte 
dinapoi înainte şi de sus în jos, dată prin 
sistem de angrenaj al roatei cuplate A din 
descriere; 15. Greutatea roatei A cuplată 
dă puterea de lucru”. Se menţionează că 
fiecare pagină poartă semnătura autorului 
care conţine şi sintagma „căpitan”. 


Fig. 10.8. Săpătoarea „Ştefania”. 

10.3.3. PRIMELE 100 DE BREVETE DE INVENŢIE ACORDATE ÎN ROMÂNIA 


Primele 100 de Cereri pentru obţinerea brevetului de invenţie au fost depuse 
din luna martie 1906 (Săpătoarea românească „„Ștefania”) până în luna august 
1906 (Cuptor intermitent sistem Manoel utilizând ca combustibil păcura şi ţiţeiul 
pentru arderea varului şi ipsosului). Unele dintre aceste cereri au fost soluționate 
în cursul anului 1906, altele au primit brevetul în 1907. Cererile au fost depuse 
de cetăţeni români, de cetăţeni străini, de firme româneşti (Procedeu pentru 
transformarea corpurilor lichide şi pulveriforme în bucăţi solide, Brevet 21 obţinut 
de Societatea Petrolieră „Steaua Română”, în 20 februarie 1907), dar şi de multe 
firme străine din Austria, Anglia, Croaţia, Franţa, Germania, Ungaria, Serbia. Se 
menționează că firma Krupp ACT-GES, Ruhr, Germania a depus 29 de descrieri în 
luna iulie 1906, majoritatea cu soluţii tehnice din domeniul militar. 

Dintre brevetele obţinute de persoane fizice se menţionează Plugul sapă 
(Fig. 10.9) pentru care s-a acordat Brevetul nr. 10, cerut în 11 aprilie 1906 şi obținut 
în 22 martie 1907 de Ion G.N. 
Daniilescu. El a obţinut protecţia 
pentru Plugul sapă şi înainte de 1906 
printr-o Lege specială. 

Merită menţionat Brevetul 15, 
obţinut de maiorul Kalmusschi, 
domiciliat în Roman, la data de 
1 martie 1907, pentru modul în care 
este identificată problema rezolvată 

Fig. 10.9. Plug sapă. de inventator. „Vechiu militar, 

având fericirea a face războiul din 

1877/78 şi diferite manevre în cariera mea am simţit nevoe de a avea un pat unde 
să mă odihnesc după grele oboseli zilnice”. 

Brevetul 17, Rezervoare de ciment armat pentru păstrat păcură, a fost depus 
de Gogu Constantinescu, la data de 26 aprilie 1906, proaspăt absolvent al Școlii 
Naţionale de Poduri şi Şosele din Bucureşti. 

Brevetul 71, Procedeu pentru fabricare de pietre şi brichete de orice format 
din var hidraulic, a fost acordat prinţului Gheorghe Valentin Bibescu, cunoscut 
pentru activitatea din domeniul aviaţiei. 


10.4. ISTORIA INVENŢIILOR DIN ROMÂNIA ÎN PERIOADA 1948-1989 


Schimbarea regimului politic a avut o influență importantă în domeniul 
protecției proprietății industriale. Astfel, cererile înregistrate în perioada 1947-1967 

(cca 18.000) au fost analizate tot în baza Legii din 1906, iar în perioada 1954-1967 
au fost acordate cca 4.900 brevete. În perioada 1948-1954, deși s-au înregistrat mai 
multe cereri, nu s-a acordat niciun brevet, dar s-au promovat inovațiile. 

În 1967 a fost adoptată Legea privind invențiile, inovațiile şi raţionalizările şi 
s-au creat, la nivelului întreprinderilor şi institutelor de cercetare, compartimente 
prin care se urmărea intensificarea activităţii în domeniu. Creşterea interesului pentru 
protecţia proprietăţii industriale poate fi demonstrată și prin dinamica numărului 
mediu de cereri de brevet: 1.200 cereri în perioada 1920-1944, 1.000 cereri în perioada 
1951-1967, peste 3.000 cereri din 1968. 

În perioada 1971-1989, Comitetul executiv CAER a elaborat mai multe 
documente privind colaborarea țărilor membre în domeniul invențiilor. România 
a participat numai pentru schimbul de informaţii [1]. 

Prin Legea 62/1974 s-a introdus posibilitatea acordării de recompense băneşti 
pentru autorii invențiilor aplicate în practică. Activitatea în domeniul invențiilor era 
canalizată spre rezolvarea problemelor economiei fiind considerată sarcină pentru 
unitățile de cercetare, titularul brevetului fiind instituţia de stat în care lucra 
inventatorul, acesta primind doar un Certificat de inventator. 

De asemenea, brevetarea invențiilor românești în străinătate nu era făcută de 
către titular sau inventator, ci de către OSIM, căruia i se repartizau fonduri valutare 
în acest scop. Pentru exemplificare, se menţionează că în 1981 au fost obţinute 
64 de brevete în străinătate, iar în 1989 doar 9 [11]. 


10.5. ISTORIA INVENȚIILOR DIN ROMÂNIA DUPĂ 1989 


10.5.1. CARACTERIZAREA PERIOADEI DIN PUNCT DE VEDERE 
ECONOMIC ŞI TEHNIC 


Schimbarea politică din decembrie 1989 a însemnat trecerea la economia de 
piață, însoţită de schimbări majore în domeniul proprietăţii, inclusiv în domeniul 
proprietăţii industriale. Întreprinderile de stat au fost privatizate sub diverse forme, 
multe dintre acestea dispărând din peisajul economic. Institutele de cercetare au 
cunoscut aceleași transformări ca și întreprinderile industriale, multe fiind 
desfiinţate. Învăţământul tehnic s-a dezvoltat, dar interesul absolvenţilor de liceu a 
scăzut din multe cauze, inclusiv datorită lipsei locurilor de muncă. Au apărut multe 
întreprinderi mici şi mijlocii care au preluat domeniile de activitate devenite 
disponibile şi şi-au dezvoltat compartimente proprii de cercetare aplicativă, iar 
marile întreprinderi au fost preluate de societăți multinaționale. În acest context, a 
fost adoptată Legea nr. 64/1990 privind Brevetele de invenţie, Legea 350/2007 
privind modelele de utilitate (sau invenția mică) şi Legea nr. 83/2014 privind 

Invențiile de serviciu. OSIM cunoaşte transformări. Interesul pentru protecția 
proprietăţii industriale prin Brevet de invenţie capătă valenţe de fond, agenții 
economici fiind obligaţi de regulile economiei de piață să-şi protejeze soluțiile 
originale, atât în România, cât şi în Europa, pentru a face față concurenţei. 
Participarea la Saloane internaționale de invenţii sau organizarea în România de 
saloane regionale, naționale sau internaţionale de invenţii, acordarea de premii 
inventatorilor şi includerea brevetelor de invenţii în criteriile de apreciere a 
activităţii cercetătorilor, înființarea de Centre de promovare a proprietății industriale, 
înființarea Camerei Consilierilor în proprietate industrială, introducerea cursurilor 
de proprietate industrială în planurile de învățământ ale universităților, în special 
la masterat şi la doctorat, a condus la creşterea numărului de cereri şi de brevete. 

Se subliniază că s-au elaborat multe documente, cărți, dicţionare [12] care 
conțin informații detaliate despre inventatorii contemporani, despre invențiile 
realizate și aplicate în această perioadă. Tot în această perioadă s-a dezvoltat 
activitatea de transfer tehnologic prin care soluţiile brevetate sunt aplicate la agenţi 
economici, terțe persoane. S-au înființat entităţi [13], s-au elaborat standarde, dar 
acest drum este, în România, la început, iar schimbarea pe care ne-o dorim poate să 
vină şi pe acest drum. 


10.5.2. DINAMICA CERERILOR DE BREVET DE INVENŢIE 

Fig. 10.10. Repartiția cererilor de brevet pe tip de solicitanți români în perioada 2001-2016. 


Deşi din punct de vedere organizatoric s-au aplicat multe soluţii stimulative, 
numărul cererilor de brevete de invenţie depuse de persoane fizice a scăzut, 
ajungându-se la o stabilizare abia în ultimii. Se constată (Fig. 10.10) o creștere a 

numărului de cereri depuse de universități şi menţinerea relativ constantă a celor 
depuse de companii şi unitățile de cercetare. Numărul mediu de cereri de brevet 
de invenţie naţionale (Fig. 10.11) la 100.000 de locuitori, în perioada 2001-2016, 
au fost sub 20. De remarcat că deşi numărul de universităţi cu profil tehnic a 
crescut, numărul de CBI din perioada 2007-2016 este redus, doar 19 dintre acestea 
având un număr mediu mai mare decât media pe ţară [14]. 


Numărul mediu cereri de brevet de invenție, pe județe, la 100.000 de locuitori 
The average number of patent applications by counties, per 100,000 inhabitants 

Fig. 10.11. Număr mediu de CBI pe județe în perioada 2001-2016 [14]. 


Numărul de brevete europene validate în România a crescut în perioada 
2006-2016, iar raportul între numărul brevetelor româneşti şi europene a scăzut 
sistematic şi semnificativ de la 0,63, în 2006, la 0,1 în 2016 (Fig. 10.12). Desigur, 
analiza făcută poate fi extinsă pentru a trage concluzii şi a propune soluții de 
îmbunătățire a situației. 


2006 | 2007 | 2008 JEET 2011 |2012 |2013 [2014 12015 |2016 
DBrev ete europene validate’ EP 

validated in RO 1252 |1591 [1943 |1940 |2036 |2465 | 2508 | 2539 | 2661 | 2733 | 3295 
QBrevete naţionale/National patents | 795 646 


Fig. 10.12. Dinamica brevetelor naționale şi a celor europene validate în România [14]. 

10.6. ISTORIA PROPRIETĂȚII INDUSTRIALE CA INDICATOR 
AL EVOLUȚIEI TEHNICO-ECONOMICE 


Metoda statistică de analiză a istoriei proprietății industriale oferă o imagine 
sinoptică asupra evoluţiei tehnico-economice a României. Astfel, imediat după 
adoptarea Primei Legi a invențiilor, numărul de brevete acordate a fost comparabil 
cu numărul de cereri, iar perioada 1922-1940 a fost o perioadă de eficiență maximă 
(Fig. 10.13). Războiul şi schimbările politice de după Al Doilea Război Mondial au 
determinat scăderea numărului de brevete. Deşi în perioada 1966—1989 numărul 
de CBI a fost mare, numărul de brevete acordate a fost redus, aceasta reflectând 
eficiența strategiei adoptate în acea perioadă. Se observă că numărul mediu de 
brevete acordate în perioada 2010 — 2016 este comparabil cu cel din perioada 
1906-1912, respectiv 1956-1964. 


DCereri/Applications @Brevete/Patents 


Fig. 10.13. Cereri depuse şi brevete acordate de OSIM în perioada 1906-2016 [14]. 


Admiţând existenţa ciclurilor economice și având în vedere reglementările 
legislative actuale, se poate formula ipoteza că în perioada următoare este posibilă 
o creştere a numărului de brevete acordate dacă strategiile de dezvoltare economică 
vor fi adoptate pe baze ştiinţifice şi cu bună credinţă. 


10.7. BREVETE DE INVENŢIE OBȚINUTE DE ROMÂNI. EXEMPLIFICĂRI 


10.7.1. BREVETE DE INVENŢIE OBŢINUTE ÎNAINTE DE 1906 


Din documentele analizate rezultă că românii au obținut la sfârşitul secolului al 
XIX-lea peste 100 de Brevete de invenţie: 30 în Austria (1896-1902), cca 40 brevete 

(1898-1905) şi 26 modele de utilitate (1891-1905) în Germania, 14 în Elveţia 
(1888-1900). Se dau, în continuare, câteva exemple care demonstrează complexitatea 
soluţiilor propuse şi diversitatea domeniilor abordate de inventatorii români. 

Invenţia Condei portăreţ fără sfârşit, alimentându-se el însuşi cu cerneală 
a fost brevetată de Petrache Poenaru care, în 25.05.1827, a obținut Brevetul Francez 
3208. Această invenţie a revoluționat domeniul instrumentelor de scris, contribuind 
la crearea unui obiect folosit şi în prezent de milioane de oameni. Tocul cu rezervor 
al lui Poenaru elimina zgârieturile de pe hârtie şi scurgerile nedorite de cerneală şi 
propunea soluţii pentru îmbunătăţirea părților componente pentru a asigura un debit 
constant de cerneală, precum şi posibilitatea înlocuirii unor piese [7, 10]. 

Injectorul de combustibil (Fig. 10.14) inventat de Teodor Dragu în 1896 a 
fost montat pe 122 de locomotive cu abur. 

Ambarcaţiune cu reacţie — Propulsorul 
reactiv, numită apoi Propulsorul cu 
reacţie Ciurcu-Buisson a fost inventată de 
Alexandru Ciurcu şi Buisson, pentru care 
au primit Brevetul francez 179001/ 
12.10.1886. Soluţia a fost brevetată și în 
Germania — Brevet 39964/1886, Belgia — 
Brevet 77755/1887, Anglia — Brevet 
21863/1887 [10, 15]. Cei doi inventatori 
Fig. 10.14. Injector de combustibil. construiesc şi experimentează pentru 
prima dată în lume un motor cu reacție 
format dintr-o butelie de aramă, având o capacitate de 2 |, şi un orificiu de 
evacuare, cu diametrul de 3 mm. La 13 august 1886 au experimentat, cu succes, 
pentru prima oară în istoria tehnicii, o ambarcațiune cu un motor reactiv. 
Experienţa a avut loc pe Sena, contra cursului apei, şi a durat 15 minute [7]. 

Calorimetru şi metodă de 
determinare a echivalentului mecanic 
al caloriei a fost inventat de Miculescu 
Constantin în anul 1891. După aproape 
o sută de ani, în 1950, folosind 
instrumente mult perfecționate, s-a 
stabilit că echivalentul este 4,1855 J/cal 
fată de 4,1857 J/cal determinat de 
Constantin Miculescu în 1891. 

Becul de gaz a fost inventat în 
1900 de Nicolae Teclu, pe care l-a 
brevetat în Austria. Admisia gazului se face printr-un obturator conic care asigură 
obținerea unui amestec omogen şi o temperatură de ardere mai mare [17]. 

Automobilul cu abur (Fig. 10.15) a fost construit de Văsescu Dumitru în 1880, 
fiind student. Automobilul îndeplinea cerințele unui vehicul condus de un şofer: 


Fig, 10.15. Automobilul Văsescu Dumitru. 

manometre şi robineţi pentru reglarea presiunii aburului, manetă pentru schimbarea 
sensului de deplasare, sisteme de frânare independente, roțile elastice fiind prevăzute 
cu spiţe şi anvelope [15, 17]. 

Aeroplanul automobil (Fig. 10.16) a fost inventat de Aurel Vlaicu pentru care 
a obținut Brevetul francez nr. 332106/17.08.1903. A construit Avionul Vuia I, cu 
care a efectuat un zbor demonstrativ la data de 18 martie 1906 în zona Montesson 
din Paris. Avionul său avea tren de aterizare, aripă cu înclinare variabilă în zbor. 
A continuat experimentările şi a realizat Avionul Vuia II cu care a efectuat un zbor 
de 70 m în data de 17 iulie 1907. 


Fig. 10.16. Avionul Vuia I. 


10.7.2. BREVETE DE INVENŢIE OBŢINUTE ÎN PERIOADA 1906-1948 


Din analiza statistică a Cererilor depuse şi a brevetelor acordate de OSIM în 
perioada 1906-1940 [14] rezultă că, procentual, majoritatea soluţiilor depuse au 
primit Brevet de invenţie, ceea ce demonstrează că acestea au rezultat în urma unor 
studii temeinice. Se dau, în continuare, câteva exemple. 

Metodă pentru îmbunătăţirea randamentului şi perfecționarea forajului rotativ, 
prin rotaţie percutantă şi prin amortizarea presiunilor hidromecanice (Fig. 10.17) 
a fost brevetată de Basgan Șt. Ion, obținând Brevetul românesc nr. 22789/1934. 
Metoda a fost brevetată şi în SUA. A mai obținut Brevetul SUA nr. 2103137/1937 
pentru Rotary Well Drilling Apparatus şi Brevetul românesc nr. 37743/1945 pentru 
Forajul prin ciocan Rotary. Invenţia „Sistem de foraj rotativ şi percutant cu 
frecvenţe sonice a fost brevetată în 1967 în Franţa, Portugalia, SUA, Emiratele 
Arabe [10, 15]. 

Dispozitiv cu microelice pentru vizualizarea energiei cinetice a razelor canal, 
raze anodice, formate din ioni pozitivi. Dispozitivul, cu o greutate de 0,017 g a fost 
inventat în 1918 de către fizicianul român Eugen Bădărău [7]. 

Elicopterul cu patru elice portante a fost 
inventat şi realizat de Gheorghe Botezatu. L-a 
experimentat în data de 18 decembrie 1922, 
19 şi 23 ianuarie 1923. Pe baza rezultatelor a 
conceput varianta GB-5, considerat cel mai 
perfecţionat elicopter de până atunci [15]. 

Motor rotativ cu combustie internă, 
Brevet românesc nr. 2014/1912, a fost inventat 
de Brişcu Grigore. În 1911 a realizat macheta 
unui elicopter cu două elice coaxiale, contra- 
rotative echipată cu platou pentru variația 
pasului. Pe baza invențiilor sale a scris cartea 
Helicopterele. Studiu prin care se arată că 
acestea pot fi aparate de aviaţie, practice, 
economice și fără pericol, utilizate chiar de 
marele public [10, 15]. 

Primul avion cu reacție din lume a fost 
realizat de Coandă Henri. L-a expus la Paris în Fig. 10.17. Sistem de foraj Basgan. 
data de 16 decembrie 1910. În 1934 a obţinut 
Brevetul francez pentru Procedeu și dispozitiv pentru devierea unui fluid într-un 
alt fluid, cunoscut şi sub numele efectul Coandă [10, 15]. A obţinut mai multe 
brevete şi în România, printre care Brevetul nr. 4876/22.1 1.1922 pentru Procedeu 
de construcție Henry Coandă aplicabil la toate clădirile şi construcţiile din zidărie, 
numite mai târziu prefabricate. În 1935 a brevetat, în Franţa, Aerodina lenticulară. 
A realizat câteva modele pe care le-a experimentat până în 1956 când Brevetul a 
fost cumpărat de US Air Force [7]. 

Rezervoare de ciment armat pentru păstrarea păcurii este soluţia Brevetului 
românesc nr. 17/22.04.1906 depus de Gogu Constantinescu, care a elaborat teoria 
corectă a betonului armat, considerat ca material compozit, şi a construit mai multe 
poduri din beton armat, printre care şi cele de lângă Mănăstirea Lainici, Gorj. În 
1910 a plecat în Anglia unde, în 1916, a realizat un dispozitiv de tragere sincronă 
printre palele elicelor de avion, ca aplicaţie a teoriei sonicității. În 1926 a expus 
la Paris un automobil cu cutie de viteze automată. A obţinut 182 de Brevete de 
Invenţie în Anglia, SUA, Franța, România etc [7, 10]. 

Contribuţii notabile privind cinematografia în relief sau filmul 3D şi-a adus 
Dumitru Daponte care a construit o cameră de filmat cu două obiective (Fig. 10.18) 
plasate la 6 cm unul de altul. Distanţa se regla automat în funcţie de distanța dintre 


BAP A, pace 

cameră şi obiectul filmat. În 1923 a obţinut Brevetul englez 222173 și Brevetul 
francez 592963 pentru cinematografia în relief. În 1931 a obținut Brevetele engleze 
346454 şi 346406 [10, 15]. 


Fig. 10.18. Cameră de filmat Daponte. 


Un nou sistem de parașutare a fost inventat de Dragomir Anastase, care a 
obținut Brevetul francez 678566/02.04.1930. A experimentat invenţia și la Bucureşti, 
în octombrie 1929. A obținut Brevetul românesc 40658 din 01.04.1950 pentru 
Celulă parașutată. În data de 20.05.1959 a depus, la Oficiul de Stat pentru Invenţii, 
Cererea 40125/20.05.1959 privind realizarea unui avion prevăzut cu cabine 
catapultabile [10, 15]. 

Procedeu privind obținerea de imagini în relief, aplicabil în cinematografie 
şi televiziune, a fost brevetat în 1936 de Ionescu Theodor. Împreună cu V. Mihu 
a inventat şi construit, în 1946, o instalaţie pentru emisie stimulată, fiind astfel 
precursor al MASER-ului inventat abia în 1954 [15]. 

Telecomanda prin unde radio a unui vaporaș a fost prezentată de M. Konteschweller 
în toamna anului 1935, în cadrul Expoziţiei-târg organizată în Parcul Carol din 
București. A obţinut Brevetul românesc 34965 din 13 martie 1943 Alimentarea 
intermitentă cu ajutorul oscilaţiilor de relaxare. Are brevete din domeniul aero- 
dinamicii automobilului, fiind considerat părintele telemecanicii în România [7]. 

Telefonia armonică sau telefonia multiplă a fost experimentată de Augustin 
Sabiniu Maior la sfârşitul anului 1906, când a reuşit să transmită cinci convorbiri 
simultane între două centrale telefonice situate la 15 km distanţă şi legate printr-o 
singură linie telefonică formată din două conductoare electrice. Suportul teoretic 
l-a expus în 1907 în revista „Elektrotechnische Zeitschrift”. În 1908 a participat la 
Prima Conferinţă Internaţională a Inginerilor din Poştă, Telefonie şi Telegrafie, 
la care a prezentat lucrarea Telefonia armonică în care expunea rezultatele experimentale 
şi teoretice obținute [7]. 

Prima rachetă de mare distanță (Fig. 10.19) 
a fost proiectată în 1917 de Oberth Hermann. Drept 
combustibil propunea un amestec de alcool, apă şi aer 
lichid. În 1920 a finalizat proiectul unei rachete cu 
hidrogen şi oxigen, primul proiect din lume al unei 
rachete cu mai multe trepte şi combustibil lichid 
bazat pe calcule numerice. A proiectat şi o rachetă 
care trebuia să pătrundă în spaţiul cosmic cu oameni 
la bord, fiind astfel primul care a prezentat calcule 
matematice referitoare la lansarea unei rachete spre 
Lună şi aselenizare cu paraşuta [10, 15]. 

Automobilul cu formă aerodonamică a fost 
inventat de Persu Aurel, care a obținut Brevetul 
german 402683/14.11.192, Vierrădriger Stromlinien- 
krafiwagen mit innerhalb der Strom linienform, şi 

| | Fig. 10.19. Racheta 
Brevetul american 1.648.505/ 2.11.1932 Streamline Hermann Oberth. 
Power Vehicles pentru forma aerodinamică a 
autoturismelor (Fig. 10.20) şi încă zece brevete, pe alte teme, acordate de Elveția, 
Anglia, Belgia, Franţa, Austria, Ungaria, România [10, 15]. 

Fig. 10.20. Automobilul Aurel Persu. 


Pilă termoelectrică cu temperatură uniformă face obiectul cererii 1076/ 
16.06.1922 depusă la Oficiul Proprietății Industriale din Bucureşti de către 
Vasilescu Karpen Nicolae. A primit Brevetul nr. 6824, iar în 1950 a realizat 
prototipul (Fig. 10.21) pilei care funcționează şi în prezent. 

Fig. 10.21. Pila Karpen. Fig. 10.22. Maşina de zburat Aurel Vlaicu. 


Maşină de sburat ca un corp în formă de săgeată este titlul Brevetului 
RO2258 obținut de Aurel Vlaicu în 1910. A realizat mai multe machete de 
planoare (Fig. 10.22) [15] pe care a verificat soluţiile imaginate pentru un avion pe 
care l-a construit în 1909. După câteva încercări făcute în vara anului 1910, în data 
de 10 august a parcurs 4 km la înălțimea de câţiva metri. În 1912 a participat la 
concursul aviatic de la Aspern (Viena) şi a obţinut Premiul I pentru aruncarea 
la ţintă. În 1910 a participat la o misiune militară şi a transportat un mesaj de la 
Slatina la Piatra Olt, o premieră pentru armata română. 


10.7.3. BREVETE DE INVENȚIE OBȚINUTE ÎN PERIOADA 1948-1989 


Brevetele acordate demonstrează că inventatorii au găsit, şi în această perioadă, 
soluţii tehnice utile pentru economie, iar valoarea acestora este demonstrată inclusiv 
de brevetarea în străinătate. 

Aparat pentru măsurarea puterilor activă, reactivă şi deformantă a fost 
inventat de I. S. Antoniu, brevetat în România, SUA, Anglia, Elveţia, Franţa [15]. 

Procedeu de transmitere a semnalelor în bandă largă a tost inventat de 
Gheorghe Cartianu, care a primit Medalia de aur la expoziţia de invenţii de la 
Niirnberg din 1960 [7]. 

Instrumentele muzicale Viomixta (1945), Violena (Brevet 53621/1969), Vioda 
(Brevet 53931/1970) — Fig. 10.23, au fost inventate de Ion Delu şi brevetate în 
România, Italia, Austria, Franţa, Marea Britanie, SUA [10, 15, 18]. 

Aparat pentru stingerea sondelor şi captarea erupțiilor în exploatările de 
petrol şi gaze, Brevet RO64740/1955, a fost inventat de Ioachim Grigore [15]. 

Viograva D 


Fig. 10.23. Instrumente muzicale Ion Delu. Fig. 10.24. Traversă pentru 
ridicarea locomotivelor. 


Traversă pentru ridicarea locomotivelor (Fig. 10.24), Brevet RO 61005/ 


26.06.1976, inventată de Kaleder Alfred a fost folosită pentru încărcarea 
locomotivelor fabricate la Electroputere pe vapoarele din portul Constanţa. Până la 
aplicarea acestei soluţii locomotivele erau încărcate din portul Hamburg [19]. 

Capitolul 11 
PERSONALITĂȚI ALE INGINERIEI ROMÂNEŞTI 


DOREL BANABIC 


ALEXA Gheorghe (26 octombrie 1891, Vutcani, Vaslui, 
30 septembrie 1985, Iaşi). Inginer chimist, fondatorul şcolii 
româneşti de ingineria prelucrării pielii. 

Studii: Liceul „Gh. Roşca Codreanu” din Bârlad; Chimie 
Aplicată la Universitatea din laşi; Şcoala franceză de pielărie, 
Universitatea din Lyon (Franţa), primul inginer român cu 
specializare în pielărie. Activitate didactică: Profesor la 
Universitatea din laşi. Rezultate ştiinţifice: realizează primele 
cercetări româneşti recunoscute internațional în domeniul 
pielăriei, prezentate la Congresul Internaţional de la Praga (1929) şi publicate 
(1930) în revistele „Le cuir technique” şi „Journal of the Society of Leather Trades 
Chemistry”; autorul primului tratat de tăbăcărie din România. Distincții şi medalii: 
Medalia de aur a Asociaţiei Franceze a Chimiştilor Pielari (1968); Medalia de argint 
a Societăţii Internaţionale pentru Încurajarea Cercetării Ştiinţifice şi Invenţiilor 
(1971); Ordinul Muncii clasa a II-a; Ordinul Steaua Republicii Socialiste România 
clasa a II-a. 


ANDRONESCU Plautius (10 decembrie 1893, Ziirich — 
4 noiembrie 1975, Timișoara). Inginer electrotehnician. 

Studii: Liceul „Matei Basarab” din Bucureşti (1914); 
ETH Zürich, Elveţia (1918); doctor în ştiinţe tehnice la ETH 
Zürich, (1922); doctor docent (1923). Activitate tehnică: Fabrica 
de maşini electrice Oerlikon, Zürich; Uzinele metalurgice din 
Dornach; Fabrica de cabluri electrice din Cossonay. 
Activitate didactică: asistent la ETH Zürich (1919-1925); 
profesor la Politehnica din Timişoara (1925). Funcţii: 
director tehnic la Fabrica de maşini electrice „Energia” din Cluj (1925-1929); 
director general la Societatea Română de Poştă-Telegraf-Telefon (1929-1931); rector 
al Politehnicii din Timişoara (1941-1944). Rezultate ştiinţifice: dezvoltarea unor 
metode matematice avansate în electrotehnică; metode noi de proiectare a cutiilor 
de joncțiune pentru calea ferată electrificată; contribuţii în studiul unor materiale 


electrotehnice şi semiconductoare noi; fondatorul şcolii româneşti de electrotehnică 
teoretică. Lucrări esenţiale: Încadrarea matematică a fenomenelor electromagnetice 
(1934); Aplicarea calculului operaţional în studiul circuitelor electrice (1957); 
Bazele electrotehnicii (2 volume, 1972). Membru în organizaţii: membru titular al 
Academiei de Ştiinţe din România; membru corespondent al Federaţiei Internaţionale 
a Inginerilor. 


ANTON loan (18 iulie 1924, Vintere, jud. Bihor — 
12 aprilie 2011, Timişoara). Inginer hidraulician. 

Studii: Liceul „Samuil Vulcan” din Beiuş; Şcoala 
Politehnică Timişoara (1943-1948); doctor în ştiinţe tehnice 
(1961); doctor docent (1972). Activitate didactică: asistent 
(1949); şef de lucrări (1950), conferenţiar (1951); profesor 
(1962-1990). Funcţii: şef de catedră (1962-1973, 1982-1990); 
Prodecan (1951-1953); decan la Facultatea de Mecanică 
(1961-1963); prorector (1963-1966); rector (1971-1981) la Politehnica din 
Timişoara; director al Centrului de Cercetări Ştiinţifice din Timişoara al Academiei 
Române (1970-2009). Rezultate tehnice: studiul, proiectarea şi încercarea turbinelor 
axiale de pe Bistriţa, Argeş şi Olt şi a rotoarelor turbinelor de la Complexul 
hidroenergetic „Porţile de Fier I”; autor sau coautor la şapte invenţii brevetate de 
OSIM. Rezultate ştiinţifice: elaborarea unor noi relaţii de calcul a coeficienţilor de 
cavitaţie;, definirea curbelor interioare şi exterioare de cavitaţie la turbine; 
deducerea unor relaţii ale efectelor de scară energetice şi cavitaționale. Lucrări 
esenţiale: Cavitaţia (2 vol., 1984-1985); Hidrodinamica turbinelor şi pompelor 
bulb şi turbinelor-pompe bulb (1988); Energetic and Cavitational Scale-up Effect 
in Hydraulic Turbines (2002). Membru în organizații: membru titular al 
Academiei Române din 1 martie 1974 (membru corespondent din 21 martie 
1963); vicepreşedinte al Academiei Române (1974-1990); membru al Academiei 
Europene de Științe şi Arte din Salzburg. Distincţii şi medalii: Premiul de Stat 
(1953); Ordinul Naţional „Meritul Ştiinţific” cls. I (1970); Ordinul Naţional 
„Pentru Merit” în grad de Mare Ofiţer (2000). 


ARAMĂ Constantin (29 septembrie 1919, Iaşi — 24 martie 2003, Bucureşti). 
Inginer termotehnician. E, 

Studii: Liceul „Gh. Lazăr” din Bucureşti (1938); Imperial pi = 
College of Science and Technology din Londra (1938—1940); 
Şcoala Politehnică din Bucureşti (1940-1942). Activitate tehnică: 
Întreprinderea de Locomotive din Craiova; Întreprinderea 
„Timpuri Noi” din București; Întreprinderea de Automobile 
„ARO” din Câmpulung; Uzinele „Dacia? din Piteşti. 
Activitate didactică: Asistent (1943), şef de lucrări (1945); 
conferențiar (1948); profesor (1951) la Catedra de motoare 

din cadrul Institutului Politehnic din Bucureşti. Funcţii: şeful Secţiei de Termotehnică 
din Institutul de Energetică al Academiei Române (1948-1959); şef de catedră 
(1956-1961). Rezultate ştiinţifice: analiza surselor de malodoranţi şi a metodelor 
de eliminare a lor din gazele de evacuare ale motoarelor; metode de optimizare a 
circulaţiei în rețelele de trafic urban; fundamentarea unei noi discipline tehnice 
numită „terotehnică”. Lucrări esenţiale: Combustibili şi lubrifianţi pentru motoare 
(1962); Motoare cu ardere internă. Procese caracteristice (1966), Terotehnica 
(1976). Membru în organizații: membru titular al Academiei Române din 18 
decembrie 1991 (membru corespondent din 21 martie 1963). 


ASACHI Gheorghe (1 martie 1788, Herţa, Moldova — 
12 noiembrie 1869, laşi). Inginer hotarnic (topograf). 

Studii: Liceul din Lvov, Ucraina (1802); Universitatea 
Leopolitana din Lvov, Ucraina (1803-1804); Universitatea 
din Viena (1805-1808); Universitatea din Roma (1808-1012). 
Activitate didactică: o contribuție fundamentală la crearea şi 
organizarea sistemului de învățământ din Moldova; înființarea 
cursurilor de inginerie hotarnică (topografie) în cadrul Şcolii 

i Domneşti din laşi (1813), predă primul curs de inginerie şi 
hotărnicie la asi (1814); fondatorul învăţământului tehnic din Moldova; fondator al 
Academiei Mihăilene din laşi (1835), fondator al Şcolii de arte şi meşteşuguri din 
laşi (1841); profesor de inginerie civilă la Şcoala Domnească din laşi (1819). 
Funcţii: referent la Departamentul Afacerilor Externe (1813), agent diplomatic la 
Viena (1822-1827); referent al Epitropiei Învăţăturii Publice din Moldova (1828); 
secretar al Comisiei din Moldova pentru redactarea Regulamentului Organic (1830); 
director al Arhivelor Statului din Iaşi (1832). Lucrări esenţiale: Relaţie istorică 
asupra şcoalelor naţionale în Moldova de la a lor restatornicire 1828-1838 (1838). 
Membru în organizații: membru al Societăţii de Agricultură a Franţei (1828); 
membru al Societăţii Artelor Frumoase din Viena (1828). 


AVRAM Constantin (19 februarie 1911, Ciumaşi, jud. 
Bacău — 20 februarie 1987, Timişoara). Inginer constructor. 

Studii: Liceul „Ferdinand I” din Bacău. Şcoala de Ofiţeri 
de Geniu din Bucureşti; Ecole Militaire et d'Application du 
Genie de la Versailles; Şcoala Politehnică din Bucureşti (1940). 
Activitate tehnică: proiectant la Antrepriza de construcţii Bucureşti 
(1940-1948); participant la reconstrucția uzinelor Reşiţa şi la 
construcția Combinatului din Hunedoara etc. Activitate didactică: 
asistent universitar (1940) la Şcoala Politehnică din Bucureşti; 
profesor (1948) la Politehnica din Timişoara. Funcții: şef al Catedrei de beton 
armat şi clădiri (1953—1975); rector al Politehnicii din Timişoara (1963-1971). 
Rezultate ştiinţifice: dezvoltarea unor noi procedee de obţinere a prefabricatelor 


488 


din beton; studierea lianților la prepararea betoanelor, studierea mecanismelor 
fizico-mecanice în betoane etc. Lucrări esenţiale: Grinzi continue (5 ediţii, 1949-1981); 
Betonul armat (1952); Manual pentru calculul construcțiilor (1959), Rezistenţele şi 
deformaţiile betonului (1971); Structuri spaţiale (1978); Concrete strength and 
strains (1981); Structuri de beton armat (1984); Space Structures (1984); Numerical 
Analysis of Reinforced Concrete Structures (1992). Membru în organizații: membru 
corespondent al Academiei Române din 21 martie 1963; membru al Federației 
internaționale a precomprimării, al Comitetului european al betonului şi al 
Comitetului unificat pentru construcții înalte din S.U.A. 


BASGAN Ion Șt. (24 iunie 1902, Focşani— 15 decembrie i 
1980, Bucureşti). Inginer petrolist, inventator. K 

Studii: Liceul Internat din Iaşi (1920); Şcoala Superioară Ye 
de Mine şi Metalurgie (Montanistische Hochschule Leoben) din D 
Austria (1924); doctor inginer la Montanistische Hochschule A 
Leoben (1934). Specializări: exploatările de petrol de la Pechelbronn : 
din Alsacia (Franţa). Activitate tehnică: inginer de foraj la Societatea i 
Steaua Română; a revoluționat tehnica exploatării petrolului 
brevetând mai multe metode de forare: „Metoda pentru 
îmbunătățirea randamentului si perfecționarea forajului rotativ prin rotații 
percutante si prin amortizarea presiunilor hidromecanice”, brevet depus în 
România (1934); „Rotary Well Drilling Apparatus”, brevet depus în SUA (1934); 
„Procedura şi sistemul de forare rotativă cu vibrație sonică impuse fluidului de 
foraj”, brevet depus în SUA (1970). Invențiile lui Basgan au dus la mărirea vitezei 
de penetrare a sapei şi la creşterea adâncimii forajului la 5—6.000 m, ceea ce a făcut 
ca acestea să fie aplicate de companiile de exploatare a țițeiului de pe întregul 
mapamond. Rezultate ştiinţifice: a descoperit că „presiunea hidromecanică acţionând în 
sus, în direcţia opusă celei de penetrare a burghiului” trebuie echilibrată prin aplicarea 
unei forțe suplimentare deasupra sapei de foraj (cunoscut ca „efectul Basgan”). 
Membru în organizaţii: membru postmortem al Academiei de Ştiinţe Tehnice din 
România (2005). Distincţii şi medalii: Premiul „Cornel Nicoară” al Academiei 
Române (1935). 


BĂLAN Ştefan (1 ianuarie 1913, Brăila — 26 martie 1991, Bucureşti). Inginer 
constructor. 

Studii: Liceul „Nicolae Bălcescu” din Brăila; Şcoala 
Politehnică din Bucureşti (1937); doctor în ştiinţe tehnice 
(1945). Activitate didactică: conferenţiar (1941) ; profesor 
(1944) la Facultatea de Construcţii de la Şcoala Politehnică 
(1944-1948) şi la Institutul de Construcţii din Bucureşti 
(1948-1974). Funcţii: şef al Catedrei de mecanică teoretică la 
Institutul de Drumuri şi Poduri din Bucureşti (1948-1950); 
şef al Catedrei de mecanică teoretică şi aplicată la Institutul 

de Construcţii din Bucureşti (1948-1974); ministru al construcţiilor (1956-1957); 
ministru al învățământului (1963—1969); primar al oraşului Bucureşti (1954-1955). 
Rezultate ştiinţifice: a elaborat teorii noi în calculul plastic al structurilor (teoria 
densității mecanice), a introdus conceptul de «cromoplasticitate » folosit în 
modelarea elasto- plastică a structurilor; a dat o exprimare a gradului de siguranță 
în calculul structurilor elasto-plastice; contribuții semnificative la istoria tehnicii. 
Lucrări esenţiale: Lexicon tehnic român (ediţia I, 7 vol., 1949-1956; ediția a II-a, 
19 vol., 1957-1968); Mecanica teoretică şi aplicată (1959); Cromoplasticitatea 
(1963); Încercarea construcțiilor (1965); Din istoria mecanicii (1966); Istoria 
ştiinţei şi tehnicii din România (1985) etc. Membru în organizaţii: membru titular 
al Academiei Române din 21 martie 1963 (membru corespondent din 2 iulie 1955); 
preşedinte al Secţiei de Ştiinţe Tehnice (1984-1991); vicepreşedinte al Consiliului 
național al inginerilor şi tehnicienilor; membru al Academiei Internaţionale de 
Istoria Ştiinţei. Distincții şi medalii: Ordinul Ştiinţific cls. I (1956), Mare Ofiţer al 
Ordinului Naţional pentru Merit (1968); Medalia O.N.U. „Peace Medal” (1974); 
Om de Ştiinţă Emerit (1970). 


BĂRĂNESCU George (13 mai 1919, Odobeşti, jud. 
Vrancea — 6 aprilie 2001, Chicago, S.U.A.). Inginer de 
autovehicule. 

Studii: Liceul Real „Dr. Meşotă” din Braşov ; Şcoala 
Politehnică din Bucureşti (1942); doctor inginer (1968); 
doctor docent în ştiinţe (1970). Activitate tehnică: Direcţia 
Planificării C.F.R.; secretar general la Ministerul Asigurărilor 
Sociale. Activitate didactică: asistent (1947-1949); conferenţiar 
(1949-1962), profesor (1962-1978) la Institutul Politehnic 
din Bucureşti, profesor la Academia Tehnică Militară din Bucureşti (1950-1954); 
„Visiting professor” la Illinois Institute of Technology Chicago, S.U.A. (1982-1983) 
şi la University of Illinois-Chicago, S.U.A. (1988). Funcții: şef al Secţiei de termo- 
energetică la Institutul de Energetică al Academiei Române (1964-1968), şef al 
Catedrei de motoare cu ardere internă (1964—1978); prorector (1964-1968); rector 
(1968-1972) la Institutul Politehnic din Bucureşti. Fondator şi preşedinte al corporației 
Advanced Technology and Research. Rezultate ştiinţifice: conservarea energiei, 
folosirea combustibililor neconvenţionali, termodinamica, gazodinamica, dinamica 
motoarelor cu ardere internă, analiza tensiunilor termice etc. Autorul a patru 
invenţii patentate în S.U.A. Lucrări esențiale: Calculul termodinamic al armelor 
cu propulsie prin reacţie (1955); Calculul proceselor de ardere (1955), Motoare 
cu ardere internă. Metode de calcul termic (1977), A new perspective in thermo- 
dynamics (1992); A general natural principle (1991); ş.a. Membru în organizaţii: 
membru corespondent al Academiei Române din 21 martie 1963; preşedinte al 
Comisiei pentru combaterea poluării mediului înconjurător a Academiei Române 
(1967-1978). Distincţii şi medalii: Medalia de aur (Caracas, 1995). 


490 


BĂRGLĂZAN Aurel (27 martie 1905, Porumbacu de Sus, 
jud. Sibiu — 17 octombrie 1960, Timişoara). Inginer hidraulician. 

Studii: Liceul la Braşov şi Sibiu; Şcoala Politehnică din -s 
Timişoara (1923—1928); doctor inginer (1940) la Şcoala Politehnică s 
din Timişoara (prima teză de doctorat din România în domeniul 
hidraulic). Specializări: la Politehnicile din Viena, Praga, Zürich, 
Berlin, Budapesta, Torino şi Milano; la uzinele „I. M. Voith”, 
„St. Poltan” din Austria, „Esscher Wyss” din Zürich, „Siemens” 
din Berlin. Activitate didactică: asistent (1928-1931); conferenţiar 
(1931-1942), profesor (1942-1960) la Politehnica din Timişoara. Funcţii: şef al 
Catedrei de maşini hidraulice (1948-1960), decan al facultăţilor de Electro- 
mecanică şi Mecanică (1942-1960) de la Politehnica din Timişoara; contribuţii la 
înfiinţarea şi dezvoltarea Laboratorului de maşini hidraulice de la Politehnica din 
Timişoara. Rezultate ştiinţifice: studiul hidrodinamicii şi dezvoltarea de metode de 
proiectare a turbomaşinilor; analiza fenomenului de cavitaţie. Lucrări esenţiale: 
Maşini hidraulice (2 vol., 1948, 1951), Fenomenul de cavitație la maşinile hidraulice 
(1954); Turbotransmisiile hidraulice (1957); Încercarea maşinilor hidraulice şi 
pneumatice (1959). Rezultate tehnice-proiecte: turbinele din centralele hidroenergetice 
Suceava, Sâmbăta de Sus, Vălenii de Munte, Zărneşti, Moldova Nouă ş.a.; a proiectat 
o pompă pentru furnale denumită „pompa Bărglăzan”; împreună cu colaboratorii 
săi, turbinele Pelton (P = 3000 kw) şi Francis (P = 1100 kw) de la Văliug-Crăinicel 
(1949-1951) şi turbinele Kaplan de la Târgu Mureş (P = 2 x 750 kw) (1952); 
în 1938 a fost consilier la U.D. Reşiţa pentru domeniul maşinilor hidraulice şi 
pneumatice; a înfiinţat colectivele de proiectări pentru maşini hidraulice de la U.D. 
Reşiţa (1949) şi din cadrul Institutului de Cercetări şi Proiectări Echipamente 
Hidroenergetice de la Reşiţa. Membru în organizații: membru corespondent al 
Academiei Române din 2 iulie 1955. Distincţii şi medalii: Premiul de Stat, cls. I 
(1953); Ordinul Muncii, cls. H (1954). 


BELEŞ Aurel (7 aprilie 1891, Bucureşti — 10 ianuarie 
1976, Bucureşti). Inginer constructor. 

Studii: Liceul „Mihai Viteazul” din Bucureşti (1909); 
Şcoala Naţională de Poduri şi Şosele din Bucureşti (1914). 
Activitate didactică: asistent (1918); conferenţiar (1920-1938); 
profesor (1938-1948) la Şcoala Politehnică şi la Institutul de 
Construcţii (1963-1976) din Bucureşti. Activitate tehnică: 
inginer la Direcţia Generală de Poduri şi Șosele din Ministerul 
Lucrărilor Publice (1914-1919), unde a proiectat şi executat 
poduri de beton armat şi de cale ferată; inginer la Direcţia Consiliului Tehnic Superior 
(1919-1920); inginer la Creditul Tehnic Transilvan (1920-1921) şi la Întreprinderile 
Generale Tehnice (1921-1933); o intensă activitate de inginer proiectant şi de 
conducător de lucrări privind: fundaţiile Palatului Bursei şi ale Camerei de Comerţ 
din Galaţi, construcția uzinei de reparare a locomotivelor a Societăţii Franco-Române 


491 


din Brăila, construcția Palatului Băncii Naţionale, consolidarea şi supraînălțarea 
fostului hotel „Splendid”, dublarea liniei ferate Teiuş-Apahida, construcţia liniei 
ferate Bumbeşti-Livezeni, proiectarea coşurilor înalte din beton armat (80—120 m) 
la noua oţelărie de la Hunedoara, la centralele de la Doiceşti, Ovidiu, Paroşeni, 
a fundațiilor unor construcţii de la hidrocentrala Bicaz, a celor de la Combinatul 
Siderurgic Galaţi etc. Rezultate ştiinţifice: Calculul flambajului într-un mediu elastic 
omogen; Proiectarea construcţiilor antiseismice; Calculul plăcilor curbe subțiri etc. 
Lucrări esenţiale: Statica şi rezistența (1936); Cutremurul şi construcțiile (1941); 
Mecanica teoretică şi aplicată (3 vol., 1942-1950); Teoria plăcilor plane (1950); 
L'application de la méthode plurilocale au calcul des coques de translation (1961); 
Calculul plăcilor curbe subţiri (1969); Calculul construcțiilor amplasate pe terenuri 
deformabile (1977). Membru în organizaţii: membru titular al Academiei Române 
din 21 martie 1963 (membru corespondent din 2 iulie 1955); membru al: Asociației 
Internaţionale de Inginerie Seismică; Asociaţiei Internaționale pentru Structuri din 
Plăci Curbe Subţiri; Societăţii de Seismologie din S.U.A. Distincţii şi medalii: 
laureat al Premiului de Stat (1963); „Om de Ştiinţă Emerit” (1964). 


BERCOVICI Martin (24 august 1902, Bârlad, jud. 
Vaslui — 19 ianuarie 1971, Bucureşti). Inginer electrotehnician. 

Studii: Liceul la Bârlad; Şcoala Politehnică din București 
(1921-1926). Activitate tehnică: inginer (1927) în cadrul 
Societăţii de Gaz şi Electricitate. Activitate didactică: profesor la 
Institutul Politehnic (1948-1971) unde a creat o şcoală de 
rețele şi sisteme electrice. Funcții: subdirector tehnic al 
Întreprinderii de Gaz şi Electricitate (1944-1948); director în 
Ministerul Industriei şi Comerţului (din 1948); director al 
Institutului de Studii şi Proiectări Energetice (1949-1952), director general tehnic 
în Ministerul Energiei Electrice (1952-1954); director al Direcţiei energiei electrice 
din cadrul Comitetului de Stat al Planificării (1954-1967). A fost unul dintre 
pionierii planurilor de electrificare a României. Rezultate ştiinţifice: A dezvoltat 
metode de protecție a instalațiilor electrice adaptate structurilor reţelelor şi metode 
de calcul al curenților de scurtcircuit trifazaţi în maşini asincrone şi reţele electrice; 
a studiat configuraţia şi protecția reţelelor electrice de distribuţie; a dezvoltat teoria 
componentelor simetrice şi aplicațiile ei în electrotehnică; a analizat reglajul puterilor 
şi frecvenţei în sisteme electrice; a studiat influența liniilor de înaltă tensiune asupra 
liniilor de telecomunicaţii şi transportul energiei la mare distanţă în curent alternativ 
şi în curent continuu; a avut contribuţii la aplicarea teoriei grafurilor şi a calculului 
matriceal în studiul rețelelor electrice etc. Lucrări esențiale: Calculul circulației 
curenților în reţelele electrice buclate cu ajutorul maşinilor de calcul numeric 
(1960); Rețele electrice. Calculul mecanic (1963); Influenţa rețelei asupra puterii 
de rupere a întrerupătoarelor la deconectarea scurtcircuitelor trifazate (1967); 
Reţele electrice (2 vol. 1974, 1981). Membru în organizații: membru titular al 
Academiei Române din 21 martie 1963 (membru corespondent din 2 iulie 1955). 

BOTEZATU Gheorghe (7 iunie 1882, Sankt Petersburg, Rusia — 1 februarie 
1940, Boston, USA). Inginer aeronave, inventator. 

Studii: Liceul Internat din laşi; Universitatea din laşi; 
Institutul Politehnic din Harkov (1902-1908); Institutul 
Electrotehnic Montefiore din Liège (1905-1907); studii post- 
universitare la Universitățile Göttingen şi Humboldt din Berlin 
(1908-1909); doctorat la Universitatea Sorbona din Paris 
(primul doctorat în aeronautică) (1911). Activitate didactică: 
profesor la Institutul Politehnic Harkov (1911-1916); 
profesor la Universitatea din Dayton, Ohio, USA. Funcții: 
director al laboratoarelor de aerodinamică din Odesa; consultant științific la 
Ministerul de Război şi la Ministerul Educaţiei din Rusia (1917-1918); director al 
Laboratorului de Acrodinamică al Universităţii din Dayton, Ohio, USA (1918). 
Activitate tehnică: proiectează şi realizează un sistem giroscopic de control 
reprezentând prima formă de pilot automat din aviaţie (1917); inventator şi constructor 
al unui model original de elicopter (1922); a calculat traiectorii optimale Pământ- 
Lună-Pământ utilizate în programele Apollo. Lucrări esențiale: Etude de la 
stabilite de l'acroplane (1911); Théorie générale des régimes de l'acroplane 
(1913); Teoria generală a şurubului (1918); Fan engineering fundamentals (1935). 


BOTEZ Emil (10 martie 1914, București — 19 mai 1978, 
București). Inginer mecanic. 

Studii: Institutul Politehnic din laşi (1944); doctor inginer 
(1968); doctor docent (1973). Activitate tehnică: proiectant 
de scule şi dispositive (1941-1944); inginer şef al secției 
întreţinere şi reparare maşini-unelte (1944-1948) la Uzina F 
Mecanică din Cugir. Activitate didactică: profesor la Institutul 
Politehnic din Bucureşti. Funcții: fondatorul şi primul şef al 
Catedrei de maşini-unelte şi scule; decan al facultății de 
Mecanică de la Institutul Politehnic din Bucureşti (1962). Rezultate ştiinţifice: 
contribuţii la teoria angrenajelor; a elaborat o teorie a lanțurilor cinematice şi a 
generării suprafeţelor pe mașinile-unelte; inventator de mașini de danturat şi de 
dispozitive de măsurat roţi dinţate; întemeietorul şcolii româneşti de maşini-unelte. 
Lucrări esenţiale: Angrenaje (1953); Acţionarea hidraulică a maşinilor-unelte (1955); 
Cinematica mașinilor unelte (1961), Bazele generării suprafețelor pe mașini-unelte 
(1966); Maşini-unelte (3 vol., 1969, 1972, 1973); Tehnologia programării numerice 
a mașinilor-unelte (1973); Maşini-unelte: Teoria (1976); Proiectarea (1977). 


BUDEANU Constantin (16 februarie 1886, Buzău — 27 februarie 1959, 
Bucureşti). Inginer electrotehnician. 

Studii: Liceul „Vasile Alecsandri” din Buzău; Şcoala 
Naţională de Poduri şi Şosele din Bucureşti (1903—1908); 
Şcoala Superioară de Electricitate din Paris. Activitate tehnică: 
specializări în întreprinderi de electricitate din Paris şi Berlin 
(1908-1910); inginer la atelierele C.F.R. (1910-1919) şi la 
Societatea Tramvaielor din Bucureşti (1919-1921). Activitate 
didactică: asistent (1916); conferenţiar (1920); profesor 
(1926-1959) la Şcoala Politehnică din Bucureşti. Funcţii: 
director tehnic al Societăţii „Electrica” (1921-1931). Rezultate 
ştiinţifice: A realizat o nouă demonstraţie a proprietăţilor de conservare bazată pe 
realitatea fizică a mărimilor instantanee (putere, curent, tensiune); a introdus în 
electrotehnică noi definiţii şi denumiri pentru diverse mărimi, precum unitatea de 
putere reactivă şi cea de „putere deformată”; a aprofundat definirea unor mărimi 
fizice şi a unităţilor lor etc. Lucrări esențiale: Puissances reactives et fictives 
(1927); Măsuri electrice (1928), Tracţiune electrică şi diverse sisteme speciale de 
tracțiune (1930); Sur la structure des systemes d'unites et la definition des 
grandeurs en electrotehnique (1932), La question des grandeurs et unités 
electromagnetiques (1934), Problema electrificării căilor ferate în România 
(1937); Problema electrificării în România (1944); Electricitate şi electrotehnică 
(1950); Sistemul practic general de mărimi şi unităţi (1957); Bazele electrotehnicii 
(2 vol., 1958-1959) ş.a. Membru în organizaţii: membru titular al Academiei 
Române din 2 iulie 1955 (membru corespondent din 27 mai 1938); membru în 
consiliul de conducere al Societăţii Electricienilor din Paris; preşedinte al Comitetului 
internațional pentru studiul fenomenelor reactive şi deformante. Distincţii şi medalii: 
„Medalia Recunoștinței” (1946). 


BURILEANU Ştefan (10 ianuarie 1857, Burila Mare, 
jud. Mehedinţi — 1951, Bucureşti). General de artilerie, inginer 
metalurg, inventator. 

Studii: Liceul Militar din Craiova; Liceul „Saint Louis” 
din Paris (1891); Şcoala de Artilerie, Geniu şi Marină 
din Bucureşti; Şcoala Politehnică din Paris (1891-1893); 
Şcoala de Aplicaţie de Artilerie şi Geniu de la Fontainbleau 
(1894-1898), doctor în matematici la Universitatea Sorbona 
din Paris (1901). Activitate didactică: profesor la Şcoala 
de Ofiţeri de Artilerie, Geniu şi Marină (1898-1916); profesor de metalurgie la 
Şcoala de aplicaţie a ofiţerilor de artilerie; profesor de mecanică la Universitatea 
din Cluj (1923-1930). Funcţii: preşedintele Consiliului Superior Tehnic al Artileriei, 
Armamentului şi Muniţiei din Ministerul de Război (1916-1918); director general 
al Direcţiei Tehnice din Ministerul de Război (1918-1924). Activitate tehnică: 
A proiectat şi realizat tunul antiaerian calibrul 57 mm cu tragere rapidă, cunoscut 
ca „tunul Burileanu” (1917); a realizat afetele pentru ţevile tunurilor de calibru 

150 mm şi pentru obuzierele de calibru 120 mm; a inventat focoasele antiaeriene 
cu durată mare de ardere (1916). Lucrări esenţiale: Curs de balistică exterioară 
(1899); Probabilite de tir (1911); Metalurgia fontei, fierului și oțelului (1926); 
Curs de mecanică (2 col. 1942, 1944). Membru în organizaţii: membru titular al 
Academiei de Ştiinţe din România (1935). Distincții şi medalii: „Cavaler al 
Legiunii de Onoare” ; Ordinele „Steaua României” şi „Coroana României”. 


BUŞILĂ Constantin (4 mai 1877, Galaţi — 3 februarie 
1950, Aiud). Inginer. 

Studii: Liceul „Principatele Unite” din laşi, Şcoala 
Naţională de Poduri şi Şosele din Bucureşti (1900); Institutul 
Electrotehnic Montefiore din Liege (1901). Activitate tehnică: 
inginer în echipa ing. Anghel Saligny pentru construcția 
Portului Constanţa; director al Centralei Electrice din Portul 
Constanţa (1904-1909); subdirector la Societatea de Tramvaie 
Bucureşti (1909-1916); inginer la Direcţia Muniţiilor din IE 
Ministerul de Război (1918); specialist în Direcţia generală a construcţiilor de cale 
ferată din cadrul Ministerului comunicaţiilor (1923). A contribuit la electrificarea 
rețelei de cale ferată din România. Activitate didactică: asistent (1910), profesor 
(1916) la Şcoala Naţională de Poduri şi Şosele din Bucureşti, ulterior la Şcoala 
Politehnică din Bucureşti. A avut contribuţii esenţiale la formarea şi organizarea 
inginerilor şi la definirea unor programe de învățământ moderne pentru 
invățământul tehnic. Funcţii: secretar general în Ministerul Lucrărilor Publice 
(1918-1919); fondator al societăţii petroliere Creditul Minier (1919); conducătorul 
Societății Electrica (1920); administrator delegat la Uzinele Reşiţa (1924); 
fondatorul şi coordonatorul Institutului Român de Energie (1926); fondator al 
Comisiei Mondiale a Energiei (1926); fondator şi Vicepreşedinte al Comitetului 
Electrotehnic Român (1927); preşedintele al Societăţii Politehnica (1935-1944); 
decan şi prorector al Şcolii Politehnice din Bucureşti; ministru al transporturilor şi 
comunicaţiilor (1941-1943). Lucrări esenţiale: Învățământul tecnic superior 
(1919); Învățământul technic superior (1932); Învățământul profesional al 
meseriilor (1935); Electrificarea drumurilor de fer (1935); Organizarea inginerilor 
(1938); Formarea inginerilor (1938). Distincţii şi medalii: 

Medalia „Meritul comercial şi industrial” (1914); Ordinul l ia - 
„Coroana României” (1926). 


BUZDUGAN Gheorghe (11 decembrie 1916, Sighişoara, = 
jud. Mureş — 20 septembrie 2012, Bucureşti). Inginer 
mecanic. 

Studii: Liceul „Andrei Şaguna” din Braşov (1934); 
Şcoala Politehnică din Bucureşti (1939); doctor inginer 
(1968); doctor docent (1969). Activitate tehnică. inginer 
la Societatea de Gaz şi Electricitate din Bucureşti (1939—1940); Societatea 

AstraVagoane (1940-1946). Activitate didactică: cadru didactic la Şcoala de 
Subingineri din Bucureşti (1941-1949); Institutul de Căi Ferate din Bucureşti 
(1948-1952), asistent (1943—1948); conferenţiar (1948-1952); profesor (1952-1987) ; 
profesor consultant (din 1987) la Institutul Politehnic din Bucureşti. Funcții: şeful 
Catedrei de Rezistenţa materialelor (1974-1987); prorector al Institutului Politehnic 
(1953—1954); director general în Ministerul Învăţământului (1963-1969). Rezultate 
ştiinţifice: studiul efectului vântului asupra podurilor suspendate; a propus o nouă 
metodă pentru calculul coeficientului de siguranţă la solicitări variabile prin cicluri 
asimetrice; a dat o nouă definiţie unitară a coeficienţilor de siguranță la calculul de 
rezistenţă; a studiat dinamica sistemului maşină-fundaţie-sol etc. Lucrări esenţiale: 
Rezistenţa materialelor (10 ediţii între anii 1950-1991); Calculul de rezistență la 
solicitări variabile (1955); Fundaţii de maşini (1958); Măsurarea vibraţiilor 
mecanice (1964, ultimele două traduse şi în limba franceză. A coordonat publicarea 
mai multor manuale inginereşti: Manualul inginerului (2 vol., 1965, 1966); 
Manualul inginerului mecanic (3 vol., 1972, 1973, 1976) şi traducerea a două 
tratate din literatura străină: Calculul de rezistenţă în construcția de maşini (3 vol., 
1964, 1966, 1967); Şocuri şi vibrații (3 vol., 1968, 1969). Membru în organizaţii: 
membru titular al Academiei Române din 22 ianuarie 1990 (membru corespondent 
din 21 martie 1963); preşedinte al Secţiei de Ştiinte Tehnice (1993—1998); 
Preşedinte de onoare al Academiei de Ştiinţe Tehnice (1997—2012). Distincții şi 
medalii: profesor universitar emerit (1969). 


CARAFOLI Elie (15 septembrie 1901, Veria, Grecia — 
24 octombrie 1983, Bucureşti). Inginer aeronave. 

Studii: Liceul „Gh. Lazăr” din Bucureşti; Liceul de la 
Mănăstirea Dealu; Şcoala Politehnică din Bucureşti (1923); 
doctor în ştiinţe fizice la Sorbona, Paris (1928). Activitate 
tehnică: inginer-şef al Serviciului de studii şi construcții 
şi director al IAR Braşov (1928-1933) unde a proiectat şi 
realizat mai multe tipuri de avioane (IAR-CV-II, IAR-14, 
IAR-I15, IAR-16 etc.), fondatorul uzinei speciale „Industria 
Română Mecanică şi Chimică” Mija. Activitate didactică: asistent la Institutul 
Aeronautic de la Saint-Cyr al Sorbonei (1926-1928). A înfiinţat Catedra de aero- 
dinamică şi mecanica fluidelor de la Şcoala Politehnică din Bucureşti pe care 
a condus-o timp de 48 de ani. Funcţii: şef de catedră la Institutul Politehnic 
din Bucureşti; director al Institutului de Mecanică Aplicată (1949), fondator şi 
redactor-şef al revistelor „Studii şi cercetări de mecanică aplicată” şi „Revue 
roumaine des sciences techniques. Serie de Mécanique appliquée”. Rezultate ştiinţifice: 
a realizat „cuva Toussaint-Carafoli”; a proiectat şi realizat prima suflerie aero- 
dinamică subsonică din sud-estul Europei (1930); a proiectat profilele aripilor cu 
bordul de fugă rotunjit („profilele Carafoli” şi aripile de anvergură finită (1934); 
a elaborat analogia hidrodinamică pentru studiul aripilor în regim supersonic (1949); 

cercetări de aerodinamica mişcărilor supersonice (1955) şi în proiectarea aripilor cu 
jeturi laterale (1962) etc. Lucrări esențiale: Sur la théorie des ailes sustentatrices 
(1926); Sur le mouvement autour d'une plaque en rotation (1927); Méthode generale 
pour le trace des profils d'avion (1927); Acrodynamique des ailes des avions (1928); 
Sur le centrage des avions (1929), Recherches expérimentales sur ailes monoplanes 
(1932); Determinarea caracteristicilor geometrice principale ale unui avion (1936); 
Curs general de aeronautică (1936); Sur la théorie des ailerons (1944); Théorie des 
ailes monoplanes d'envergure finie (1945); Profile aerodinamice de mare viteză 
(1948); Despre teoria profilelor cu un contur dat (1949), Aerodinamica (1951); 
Mecanica fluidelor (2 vol., 1952, 1955); Mişcări conice în regim supersonic (1955); 
High Speed Aerodynamics (1956); Teoria aripii în zborul supersonic (1969), Dinamica 
fluidelor incompresibile (1981); Dinamica fluidelor compresibile (1983) ş.a. Membru 
în organizaţii: membru titular al Academiei Române din 12 august 1948; preşedinte al 
Secţiei de științe tehnice (1966-1983); membru al Academiei Internaţionale de 
Aeronautică şi al Academiei de Arte şi Ştiinţe din Toulouse (1960); membru al 
Societăţii Regale de Aeronautică din Londra (1973); membru al Societăţii de Astronomie 
„Hermann Oberth”; preşedinte al Federaţiei de Astronautică (1969-1972). Distincţii 
şi medalii: Premiul „Louis Breguet” (1927), „Médaille d’Honneur” (1928); Diploma 
„Paul Tissandier” (1956); Medalia „Gauss” a Societății Ştiinţifice din Braunschweig 
(1970); Medalia „Apollo 11” decernată de NASA (1970), Medalia „Tiolkovski” 
(1981); Ordinul Muncii, cls. I; Ordinul „Meritul Științific” cls. I, Ordinul Naţional 
„Steaua Republicii”; „Om de Ştiinţă Emerit”. 


CASASSOVICI Corneliu (11 martie 1886, Bucureşti — 
1 martie 1961, Bucureşti). Inginer textilist, fondatorul 
învățămului de textile în România. 

Studii: Liceul „I.C.Massim” din Brăila (1905), Academia 
de Mine din Freiburg (1905-1906); Şcoala Politehnică din 
Dresda (1906-1909). Activitate tehnică: inginer la Fabrica de 
celuloză din Brăila (1909-1910) şi la Fabrica de zahăr 
Roman (1910-1913); inginer la Țesătoria mecanică Rizescu 
(1913-1916; 1919-1925) şi la Pulberăria Armatei din laşi 
(1916-1919); director tehnic şi comercial la Întreprinderea Rizescu din Brăneşti, 
judeţul Dâmboviţa (1925-1938); a înfiinţat şi a condus „Filatura de Bumbac“ din 
Pucioasa, judeţul Dâmboviţa (1936); a fondat Asociaţia Profesională a Industriilor 
Textile (1938) şi Asociaţia a filaturilor de bumbac din România. Activitate didactică: 
profesor suplinitor la Academia de Înalte Studii Economice şi Industriale din 
Bucureşti (1919); conferenţiar la Academia de Comerţ din București (1922); 
conferențiar pentru industria textilă şi a zahărului la Şcoala Politehnică din 
București (1929); a fondat şi a condus Şcoala Superioară de Textile (1934-1945); 
profesor de industrie textilă (1936). Funcţii: director al Institutului de Încercări şi 
Analize al Şcolii Politehnice din Bucureşti. Lucrări esenţiale: Chestiunea zahărului 

în România (1916), Refacerea industriei (1919); Chestiunea inului şi cânepii 
în România (1919); Comercializarea produselor industriale (1922); Compoziţia şi 
decompoziția țesăturilor (1936), Utilizarea deșeurilor textile (1962). A înființat 
„Revista industriei textile române”. Distincţii şi medalii: Crucea Comemorativă a 
războiului 1916-1918. 


CIURCU Alexandru (29 ianuarie 1854, Șercaia, 
jud. Braşov — 22 ianuarie 1922, Bucureşti). Inventator. 

Studii: Liceul la Braşov (1872); Universitatea din Viena 
(1873-1876). Activitate tehnică: A proiectat şi realizat 
împreună cu Just Buisson un aerostat propulsat cu ajutorul 
unui motor electric (1881). Cei doi au obţinut primul brevet 
din Franţa referitor la posibilitatea zborului cu reacție. Au 
conceput şi realizat un motor bazat pe forța de reacție pe care 
l-au testat pe o barcă pe Sena (1886), aceasta fiind prima 
ambarcaţiune propulsată de un motor cu reacție. Invenţia a fost brevetată în mai 
multe țări europene şi în SUA. A utilizat propulsia cu un motor cu reacție la o 
drezină de cale ferată (1888). Este considerat un precursor al lui Henri Coandă 
privind cercetările motoarelor cu reacție. A organizat pavilionul românesc la 
Expoziţia Universală de la Paris din 1889, acesta fiind primul pavilion românesc 
realizat în cadrul unei expoziții internaţionale. 


COANDĂ Henri Marie (7 iunie 1886, Bucureşti — 
25 noiembrie 1972, Bucureşti). Inventator şi inginer. 

Studii: Liceul „Sf. Sava” din Bucureşti şi Liceul Militar 
din laşi; Şcoala de Artilerie, Geniu şi Marină din Bucureşti 
(1905); Școala Superioară de Aeronautică şi Construcţii 
Mecanice, la Paris (1905-1908); Technische Hochschule de 
la Charlottenburg. Perfecţionări: Institutul de Electricitate 
Montefiore din Torino; Universitatea din Liège. Activitate 
tehnică: şantierele lui Gustave Eiffel de la Nisa; Arsenalul 
Armatei din Bucureşti; director tehnic la Uzinele de avioane din Bristol (Marea 
Britanie) (1911-1914); inginer la Uzinele „Delauney-Belleville” din St. Denis 
(1914-1916). A fost unul din cei mai prolifici inventatori români (peste 250 de invenții 
realizate). Cele mai semnificative invenţii sunt: primul avion cu reacţie (1910); 
primul avion bimotor (1914); tunul fără recul pentru avioane (1914); metoda gas-lift 
pentru extracția țițeiului; dispozitiv pentru devierea unui fluid în alt fluid 1936); 
instalaţie solară de desalinizare a apei marine (1955); aerodina lenticulară, sistem 
de transport tubular pneumatic (1973) etc. A descoperit « efectul Coandă » (1934) 
pe baza căruia a dezvoltat mai multe invenţii. Funcții: consilier în Comitetul de Stat 
(1970). Membru în organizaţii: membru titular al Academiei Române din 16 decembrie 
1970; „Honorary Fellow” al Societăţii Regale de Aeronautică din Londra (1971); 
membru de onoare al Centrului Internaţional de Cercetări Biologice de la Geneva 

(1956). Distincţii şi medalii: Medalia de aur pentru invenţii (Padova, 1930); 
Medalia Aeronautică (Paris, 1961); Comandor al Ordinului de Merit pentru cercetare 
şi invenţie (Paris, 1960); Diploma de onoare „Harry Diamond Laboratories” (New 
York, 1965); Doctor honoris causa al Institutului Politehnic din Bucureşti (1967); 
Ordinul „Meritul Ştiinţific” (1970). 


CONSTANTINESCU Virgiliu Niculae (27 martie 1931, 
Bucureşti — 31 ianuarie 2009, Bucureşti). Inginer mecanic. 

Studii: Liceul „Gh. Lazăr” din Bucureşti (1948), Institutul 
Politehnic din Bucureşti (1952); doctorat în aerodinamică şi 
mecanica fluidelor la Institutul de Mecanică Aplicată al 
Academiei Române (1956); doctor docent (1974). Activitate 
didactică: asistent la Academia Militară Tehnică (1952-1954) 
şi la Institutul Politehnic din Bucureşti (1954-1958); şef de 
lucrări (1958-1968), conferenţiar (1968—1971); profesor (din 
1971); profesor emerit (din 1983); „Visiting researcher” la Mechanical Technology 
Inc. din Latham, New Yor; „Visiting professor” la Rensselaer Polytechnic Institute 
din Troy, New York (1972-1974); Universitatea din Poitiers (1993); INSA Lyon 
(1994); Universitatea din Liège (1998-2003). Funcţii: şef al Laboratorului de lubrificație 
cu gaze la Institutul de Mecanică Aplicată al Academiei Române (1952-1970), Rector 
al Institutului Politehnic din Bucureşti (1990-1992), Preşedinte al Agenţiei Spațiale 
Române (1991-1997), Ambasador al României în Belgia (1997-2003). Rezultate 
ştiinţifice: contribuţii privind curgerile vâscoase la numere Reynolds mici şi mari; 
stabilitatea mişcărilor laminare; mişcări turbulente în straturi subțiri; mişcări super- 
sonice cu unde de şoc detaşate; extinderea conceptului de linie portantă la curgerea 
supersonică; efecte compresibile şi vâscoase în straturi subțiri; caracteristicile dinamice 
şi stabilitatea lagărelor cu gaze; influenţa caracterului molecular al mişcării în lubrificația 
cu gaze; lubrificația turbulentă cu metale lichide; lagăre cu aer cu viteze tangenţiale 
mari; lagăre funcționând în regim de tranziţie între regimurile laminar şi turbulent etc. 
Lucrări esenţiale: Lubrificaţia cu gaze (1963); Teoria lubrificaţiei turbulente 
(1965); Lagăre cu alunecare (1980; Dinamica fluidelor incompresibile (1981); 
Dinamica fluidelor compresibile (1984), Dinamica fluidelor vâscoase în regim 
laminar (1987); Dinamica fluidelor vâscoase: stabilitatea mişcării laminare (1993); 
Dinamica fluidelor în regim turbulent (2008); Laminar Viscous Flow (1995) ş.a. 
Membru în organizaţii: membru titular al Academiei Române din 18 decembrie 1991 
(membru corespondent din13 noiembrie 1990); preşedinte al Academiei Române 
(1994-1998); preşedinte al Secţiei de ştiinţe tehnice (2008-2009); membru asociat al 
Academiei Regale de Ştiinţe, Litere şi Arte Frumoase a Belgiei; membru titular al 
Academiei Internaţionale de Astronautică; membru titular al Academiei Europea; 
membru al Academiei Mondiale de Arte şi Științe; membru fondator al Consiliului 
Internaţional de Tribologie din Londra. Distincţii şi medalii: Doctor honoris causa 
al Universităţii din Poitiers, al Universităţii din Liège, al Universităților Tehnice din 
Cluj-Napoca, Timişoara şi al Universităţii din Suceava; Ordinul „Marie de Hongrie” 

în grad de Cavaler, Medalia „Gustave Trasenster” a inginerilor din Belgia; Medalia 
de aur pentru tribologie (Marea Britanie, 1996); „Casca de Cristal” a Asociaţiei 
Exploratorilor Spaţiului Cosmic (1999); „Ordinul de Merit” în grad de Mare Cruce 
(2000); Ordinul „Leopold II” în grad de Mare Cruce (Belgia, 2003); ofiţer al Legiunii 
de Onoare (1995). 


CONSTANTINESCU Gogu (George) (4 octombrie 
1881, Craiova — 11/12 decembrie 1965, Coniston, Marea 
Britanie). Inventator şi inginer. 

Studii : Liceul „Carol I? din Craiova (1899); Şcoala 
Naţională de Poduri şi Şosele din Bucureşti (1904). Activitate 
didactică: asistent la Şcoala Naţională de Poduri şi Şosele 
(1906-1908). Activitate tehnică: a proiectat şi construit primul 
pod din beton armat din România (1906); inginer la Fabrica 
de avioane din Bristol, Anglia (1910); a proiectat şi realizat 
rezervoare de ciment armat pentru păstrarea păcurii; consilier al Amiralității britanice 
(1914-1918); inginer la Uzinele Malaxa din Bucureşti unde aplică convertorul 
de cuplu sonic la locomotivele şi automobilele Malaxa (1932-1934); a fondat 
Societatea „Sonica”. Considerat unul dintre marii inventatori ai lumii, are o operă 
ştiinţifică impresionantă, concretizată în peste 120 brevete de invenții (publicate în 
patru volume de „Patent Office” din Marea Britanie). Figurează printre cei 17 mari 
oameni de ştiinţă ai lumii din perioada 1900-1925 (Leaders in the march of 
progress, The Graphic din 16 ianuarie 1926). Rezultate ştiinţifice: Contribuţii 
privind betonul armat (1904), oscilarea vagoanelor în timpul mersului (1905), 
calculul bolților nearticulate (1905). A descoperit şi a fundamentat o nouă direcție 
de cercetare în mecanica fluidelor: sonicitatea. Majoritatea brevetelor sale de 
invenţie sunt aplicații industriale ale sonicității. Ca o recunoaştere adusă ştiinţei 
sonicității, o grupă a Clasificării internaţionale a brevetelor poartă numărul său 
(F 16H33/12 — Transmisia Constantinescu). Lucrări esenţiale: Theory of Sonics 
(1918); Sonicitatea (1919); Sonics (1959). Membru în organizaţii: membru de 
onoare al Academiei Române din 3 februarie 1965 (membru corespondent din 
10 iunie 1920). Distincții şi medalii: membru de onoare al Societăţii Inginerilor 
Civili din Londra; Doctor honoris causa al Institutului Politehnic din Bucureşti. 


DIMO, Paul Gh. (10 iunie 1905, Turnu Severin — 17 aprilie 1990, Bucureşti). 
Inginer energetician. 

Studii: Şcoala Politehnică din Bucureşti (1928), Şcoala 
Superioară de Electricitate din Paris (1929-1930); doctor 
inginer (1968), doctor docent (1970). Activitate tehnică: inginer 
proiectant şi director tehnic al Societăţii de Gaz şi Electricitate 
din Bucureşti (1930-1945), şef de sector la Institutul de 
Energetică al Academiei Române (1949-1969); consilier 
ştiinţific pentru sistemul hidroenergetic şi de navigație de la 
„Porţile de Fier P’. Rezultate ştiinţifice: concepte noi în 


500 


domeniul analizei sistemelor electromagnetice prin utilizarea curenților de 
scurtcircuit cu măsuri vectoriale. Creator al analizei nodale, cunoscută pe plan 
mondial sub numele de „analiza nodală Dimo”, ca şi al metodelor REI, denumite în 
literatura de specialitate „Dimo’s Rei Methods”. A studiat analiza nodală pentru 
asociat „analizatorului grafic Dimo” („anagraful Dimo”). A explicat fenomenul numit 
„inversiunea fazelor”, care apare la reţelele cu neutrul izolat, în cazul întreruperii 
unei faze. Lucrări esenţiale: Cauza supratensiunilor prelungite în reţelele cu 
neutrul izolat (1955), Studiul stabilității statice a sistemelor energetice (1961); 
Soluţia problemei pierderilor în rețelele electrice cu ajutorul echivalentului REI a 
„analizei nodale” asociat unui calculator numeric (1963), Une seule structure 
physique pour l'étude des réseaux. L 'equivalent REI (1964), Analiza nodală a 
sistemelor electroenergetice (1968), Graphes REI et leurs images nodales (1969); 
Les modèles REI. Solution generale pour l'information des réseaux d'energie; 
Nodal Analysis of Power Systems (1975), Ergonomie intelectuală cu modelul rețea 
(1983); Sistemul energetic planetar (1988) ş.a. A realizat mai multe invenţii 
(dispozitiv pentru evitarea supratensiunilor prelungite; analizatorul grafic „Dimo”, 
şi „anagraful Dimo” etc.). Membru în organizații: membru titular al Academiei 
Române din 22 ianuarie 1990 (membru corespondent din 21 martie 1963); membru 
al Societăţii Electricienilor din Franţa. Distincții şi medalii: Premiul „Traian Vuia” al 
Academiei Române (1968); Premiul internaţional „Montefiori”; premii pentru planul 
de electrificare al țării (1950) şi pentru proiectarea hidrocentralei Moreni (1954). 


DINCULESCU Constantin (23 noiembrie 1898, 
Alexandria — 15 septembrie 1990, Bucureşti). Inginer 
energetician. = 

Studii : Liceul Real din Alexandria (1917); Secţia de 
matematică a Universității din laşi (1917-1918); Politehnica 
din Bucureşti (1918-1922). Activitate tehnică: inginer la 
Institutul de Studii şi Proiectări Energetice (1924). Activitate 
didactică: asistent, şef de lucrări; conferenţiar, profesor (din 
1945) la Institutul Politehnic din Bucureşti. Funcții: şef de 
catedră (1948-1969), rector al Institutului Politehnic din Bucureşti (1954—1968); 
preşedinte al Comitetului național român pentru Comisia Mondială a Energiei 
(1954-1964); preşedinte al Consiliului naţional al inginerilor şi tehnicienilor. Rezultate 
tehnice: contribuţii la realizarea centralei hidroelectrice de la „Porţile de Fier”, la 
electrificarea căilor ferate române; a colaborat la planul general de electrificare a 
României (1945) şi la planul de electrificare şi folosire a apelor din România 
(1950-1960); a condus lucrările de proiectare şi execuţie a centralelor termoelectrice de 
la Doiceşti, Ovidiu II, Comăneşti, Borzești, Petroşani, a centralelor hidroelectrice de la 
Bicaz, Sadu V. Lucrări esenţiale: Asupra tensiunilor de încercare a izolatorilor (1928); 
Tracţiunea pe căile ferate prin locomotive Diesel (1933), Istoria energeticii şi 

electrotehnicii în România (1950); Centrale termoelectrice (1959), Analiza 
termodinamică a schemelor centralelor electrice (1967), Reţele termice şi hidro- 
pneumatice (1968), Istoria energeticii şi electrotehncii în România (1981). Membru 
în organizaţii: membru titular al Academiei Române din 22 ianuarie 1990 (membru 
corespondent din 23 martie 1952); membru al Comisiei Naţionale pentru UNESCO. 
Distincţii şi medalii: Ordinul „Steaua R.S.R.”, cls. I. „Ordinul Muncii”, cls. I. 


DRAGU Teodor (1848, Zăpodeni, jud. Vaslui — 1925, 
Bucureşti). Inginer şi inventator român, întemeietorul ingineriei 
mecanice în România. 

Studii: Liceul Naţional din laşi, Academia Mihăileană din laşi 
(1871); Şcoala Centrală de Arte și Meserii din Paris (1876). 
Activitate tehnică: a introdus pentru trenurile din reţeaua feroviară 
românească sistemul de încălzire cu abur a trenurilor (1887) şi 
mecanismul de frânare automată cu aer comprimat, sistem 
Westinghouse (1892). A iniţiat utilizarea în România a locomotivelor 
care foloseau combustibil lichid şi a inventat pentru aceatea un injector cu păcură 
pentru focarele cazanelor. Activitate didactică: profesor de construcții de maşini cu 
abur la Şcoala Naţională de Poduri şi Şosele (1880-1915). Funcţii: membru 
fondator al Societăţii Politehnica (1881); şef al serviciului de ateliere şi material 
rulant al CFR (1886); preşedinte al Societăţii Politehnica (1916-1919). Lucrări 
esențiale: Locomotivele tender şi locomotivele cu tender deosebit comparate din 
punct de vedere al aplicațiunilor lor pe căile secundare, în lărgime normală 
(1886); Description des installations et des appareils en usage aux chemins de fer 
de letat roumain pour l'emploi des locomotives (1907). 


DRĂGAN Gleb (6 iulie 1920, Tătar Copceac-Cahul, 
azi Republica Moldova — 24 octombrie 2014, Bucureşti). 
Inginer energetician. 

Studii: Liceul la Comrat şi Tighina; Şcoala Politehnică 
din Timişoara; Secţia de matematică a Facultăţii de Ştiinţe 
din Cluj (1941-1943); doctor inginer (1958). Activitate 
tehnică: inginer la Societatea „Astra Română” din Câmpina 
(1945-1946), Societatea de Gaz şi Electricitate (1946-1948), 
Centrala Industrială a Energiei Electrice (1948-1949), 
Institutul de Studii şi Proiectări Energetice (1949-1952), Ministerul Energiei Electrice 
(1952-1953); cercetător la Institutul de Energetică al Academiei Române (1951-1967). 
Activitate didactică: asistent (1948); şef de lucrări (1953); conferenţiar (1958); 
profesor (1964-1990) la Institutul Politehnic din Bucureşti, unde a realizat un laborator 
de tehnica tensiunilor înalte moderne şi foarte bine utilat la Institutul Politehnic 
din Bucureşti; profesor invitat la Ecole Polytechnique Federale din Lausanne, 
la The University of Western Ontario London-Canada, la Universită degli Studi di 

Roma „La Sapienza”. Funcţii: şef al Catedrei de reţele electrice (1971-1984); 
decan al Facultăţii de Energetică (1963-1971); preşedinte al Comisiei de Energetică 
a Academiei Române; preşedinte al Diviziei Istoria Științei a Comitetului Român 
de Istoria şi Filosofia Ştiinţei şi Tehnicii; președinte al Secţiei de Ştiinţe Tehnice 
(2009-2014). Rezultate ştiinţifice: contribuţii privind descărcarea corona de frecvenţă 
industrială şi de impuls; soluţii originale în calculul regimurilor tranzitorii pentru 
diferite circuite electrice; calculul supratensiunilor atmosferice şi de comutație. 
A publicat primul tratat în domeniul tensiunilor înalte pe plan mondial. Lucrări 
esenţiale: Montarea rețelelor electrice de distribuţie (2 vol., 1949); Tehnica tensiunilor 
înalte (1954); Supratensiuni interne în sisteme electroenergetice (1975), Protecţia 
instalaţiilor chimice contra loviturilor de trăsnet (1985); Supratensiuni atmosferice 
în instalaţii electroenergetice (1992), Tehnica tensiunilor înalte (3 vol., 1996-2003). 
Membru în organizații: membru titular al Academiei Române din 20 decembrie 2004 
(membru corespondent din 9 martie 1991); membru de onoare al Academiei de 
Ştiinţe din Republica Moldova ; Senior member IEEE (USA). Distincţii şi medalii: 
Doctor honoris causa al Universităţii Tehnice a Republicii Moldova şi al Universităţii 
din Oradea; Ordinul „Pentru Merit” în grad de Cavaler (1997). 


DRĂGHICEANU Mathei (15 mai 1844, Târgoviște — 
2 mai 1939, București). Inginer minier. 

Studii: Gimnaziul Sfântul Sava din Bucureşti, Universitatea 
din Bucureşti (1867, prima promoție de licenţiaţi ai 
universităţii), Şcoala Superioară de Mine din Paris (1872). 
Activitate tehnică: inginer miner la Ocnele Mari (1872). 
Activitate didactică: profesor la liceu; inspector şcolar în 
Muntenia; profesor la Școala de Poduri şi Şosele, Mine şi 
Arhitectură din Bucureşti (1878). Funcţii: inspector general al 
salinelor din România (1874), director al minelor statului (1880). Lucrări 
esenţiale: Salinele române din punct de vedere geologic, tehnic şi economic; Legea 
privind organizarea salinelor din România; Les tremblements de terre de la 
Roumanie et des pays environnants (1886), Studii asupra hidrogeologiei subterane 
din România (1895), L'Eur-Asie, tectonique-seismique (1937). Membru în 
organizaţii: membru de onoare al Academiei Române (1933). Distincții şi medalii: 
Ordinul „Coroana României” în grad de Mare Ofiţer. 


DUCA Gheorghe (3 februarie 1847, Galaţi — 7 august 
1899, Bucureşti). Inginer constructor, ctitor al învățământului 
superior politehnic. 

Studii: Liceul „Louis le Grand” din Paris (1864); 
Şcoala Centrală de Arte şi Manufacturi din Paris (1869). 
Activitate tehnică: Direcţia centrală a Antreprizei Guilloux 
(1876-1881; inginer la Circumscripţia de Poduri şi Şosele 

din laşi (1881; a înfiinţat Şcoala de Mecanici de tracțiune (1890), Şefi de 
întreţinere (1892) şi respectiv de Manipulanţi (1893). Activitate didactică: profesor 
la Liceul Militar din laşi (1869); profesor la Şcoala Naţională de Poduri şi Şosele 
din Bucureşti (1881). A transformat fosta Școală de Poduri și Șosele, Mine şi 
Arhitectură în Şcoala Naţională de Poduri şi Şosele din Bucureşti (1881). Funcții: 
director al liniei CFR laşi-Ungheni (1874); director al Şcolii Naţionale de Poduri şi 
Şosele din Bucureşti (1881); director general al CFR (1888); director al lucrărilor 
Portului Constanţa (1897). Membru în organizaţii: membru fondator al Societăţii 
Politehnica (1881); preşedinte al Societăţii Politehnica (1883 şi 1890). 


DUMITRESCU Dumitru (7 septembrie 1904, Buftea, jud. Ilfov — 20 
septembrie 1984, Bucureşti). Inginer hidraulician, fondator al şcolii moderne de 
hidraulică din România. 

Studii: Liceul „Gh. Lazăr” din Bucureşti; Şcoala 
Politehnică din Bucureşti (1930); Universitatea din Bucureşti 
(licenţiat în matematici, drept, litere şi filosofie); Ecole 
Supérieure d'Electricite din Paris; Ecole d” Aéronautique 
(1930-1934); Doctorat la Universitatea din Göttingen, 
Germania (1940). Activitate tehnică: inginer la Atelierele de 
construcţii de avioane SET din Bucureşti (1940-1941); 
inginer la IAR Braşov (1941-1944). Activitate didactică: 

K f asistent la Universitatea din Göttingen (1937-1940); asistent 
(1940-— 1048) contenha (1949-1950); profesor suplinitor (1949-1950) la Şcoala 
Politehnică din Bucureşti; profesor la Institutul de Construcţii din Bucureşti (1951-— 
1953); profesor la Institutul Politehnic din Bucureşti (1953—1974). A fost profesor şi la 
Universitatea din Bucureşti, la Institutul de Mine şi la Academia Tehnică Militară. 
Funcţii: şef al Catedrei de hidraulică şi maşini hidraulice la Institutul Politehnic din 
Bucureşti (1953—1974). Rezultate ştiinţifice: contribuţii la teoria similitudinii şi a 
modelării pentru amenajările de la Paroşeni, Bicaz, Sadu-Sibiu, Păuliş-Mureş, 
Săvineşti etc.; studiul mişcării cu suprafață liberă a fluidelor grele; a introdus 
metoda rețelelor în hidromecanica fluidelor cu mare vâscozitate; studiul stabilității 
mişcării fluidelor, sisteme noi pentru aerarea apei uzate; cercetări teoretice şi 
experimentale asupra mişcării bifazice în conducte circulare sub presiune; 
optimizarea şi perfecționarea manevrării evacuărilor de ape mari la amenajările 
hidroenergetice; optimizarea exploatării hidroenergetice a sistemelor de centrale 
etc. Lucrări esenţiale: Strömung an einet Luftblase in senkrechten Rohr, Göttingen 
(1942); Courbes caractéristiques de déversoires, Paris (1958), Contribuții la teoria 
încercărilor pe modele în hidraulică (1962), Probleme de mecanica fluidelor 
vâscoase (1967); Manualul inginerului hidrotehnician (2 vol., 1969-1970); 
Dicționarul ilustrat de construcții englezo-român (1981). Membru în organizații: 
membru titular al Academiei Române din 21 martie 1963 (membru corespondent 
din 2 iulie 1955); secretar general al Academiei Române (18 martie 1963 — 

4 februarie 1967); membru corespondent al Academiei de Ştiinţe, Inscripţii şi 
Litere Frumoase din Toulouse (1966). Distincții şi medalii: Premiul de Stat (1962); 
Om de Ştiinţă Emerit (1965). 


FĂLCOIANU Ştefan (6 martie 1835, Bucureşti — 
22 ianuarie 1905, Bucureşti). Inginer militar. General de divizie. 
Primul preşedinte al Societăţii Politehnica. Fondatorul Şcolii 
Superioare de Război. 

Studii: Şcoala Militară de Ofiţeri din Bucureşti; Şcoala 
Imperială de Aplicaţii de Stat Major din Paris; Şcoala Politehnică 
din Paris. Activitate didactică: profesor la Şcoala de Ofiţeri 
din Bucureşti. Funcții: director general în Ministerul de 
Război (1869); Şef al Marelui Stat Major, Ministru de Război 
(1884-1886), director general al Poştelor şi Telegrafului (1876—1877); director 
general al CFR; primul preşedinte al Societăţii Politehnica; fondatorul Școlii 
Superioare de Război, astăzi Universitatea Naţionala de Apărare (1889). Lucrări 
esenţiale: Istoria războiului din 1877-1878 ruso-româno-ture (1895). Membru în 
organizații: membru titular al Academiei Române din 1876; vicepreşedinte al 
Academiei Române. Distincţii şi medalii: ordinele „Steaua României” şi „Coroana 

României”; medaliile „Virtutea militară” şi „Crucea trecerii Dunării”. 


FILIPESCU Gheorghe Emanoil (28 martie 1882, 
Bucecea, jud. Botoşani — 25 noiembrie 1937, Bucureşti). 
Inginer mecanic. 

Studii: Liceul „A. T. Laurian” din Botoşani; Şcoala 
Naţională de Poduri şi Şosele din Bucureşti (1907). Activitate 
tehnică: Căile Ferate Române (1907-1909); Direcţia 
Serviciului hidraulic (1911); Direcţia Generală a Tramvaielor 
Comunale (1911-1937). A proiectat liniile de garaj ale Gării 
Triaj de la Ploieşti. A participat la construcţia liniei ferate 
Piatra-Prisăcani (1916-1918). A lucrat la Harta hidrografică a Dunării. A contribuit 
la modernizarea reţelelor de transport în comun în Bucureşti. Activitate didactică: 
asistent (1909); profesor (1916-1937) la Şcoala Naţională de Poduri şi Şosele din 
Bucureşti. Funcții: preşedinte al Secţiei de matematici a Societăţii române de ştiinţe. 
Rezultate ştiinţifice: cel dintâi inginer român cu contribuţii originale la teoria 
elasticităţii şi rezistenţa materialelor. A propus metoda coeficienţilor nedeterminaţi 
pentru rezolvarea sistemelor hiperstatice. Lucrări esenţiale: Torsiunea barelor de 
secțiune rectangulară (1920); Flambajul barelor într-un mediu elastic (1921); 
Arce încastrate (1928); Hypothèse sur la rupture des matériaux (1930), Rezistenţa 
materialelor şi statica grafică (1931), Calcul des cadres (1934); Statica construcțiilor 
şi rezistența materialelor (1940) ş.a. Membru în organizaţii: membru corespondent 
al Academiei Române din 25 mai 1936; membru al Societăţii române de ştiinţe; 

membru al societăţii „Gazeta matematică”; membru al Asociaţiei internaţionale de 
poduri şi şarpante. 


GERMANI Dionisie (17 martie 1877, Galați — 
1 septembrie 1948, Bucureşti). Inginer hidraulician. 

Studii: Liceului grecesc din Galaţi (1887-1895); Şcoala 
Naţională de Poduri şi Şosele din Bucureşti (1895-1900); 
Şcoala Superioară de Electricitate din Paris (1918-1919); 
specializări în Belgia, Germania şi Marea Britanie (1900-1904); 
Doctor în ştiinţe la Universitatea Sorbona, Paris. Activitate 
tehnică: a proiectat alimentarea cu apă a oraşelor: Craiova 
(1904-1905), Bucureşti — instalaţia de la Ulmi (1907-1909), 
Tulcea (1911), Turnu Măgurele (1912), Brăila (1913), Bucureşti — Arcuda (1919), 
Ploieşti (1923), Curtea de Argeş (1929), Satu Mare (1930) etc., respectiv instalații 
hidroelectrice moderne la Govora şi la Călimăneşti (1910-1916). Activitate 
didactică: profesor suplinitor (1910-1913) şi profesor definitiv de hidraulică 
(1913-1915) la Şcoala Naţională de Poduri şi Şosele şi Şcoala Politehnică din 
Bucureşti (1920-1946). A contribuit la înființarea Laboratorului de hidraulică. 
Funcţii: decan al Facultăţii de Construcţii a Şcolii Politehnice din Bucureşti; 
preşedinte al Consiliului Tehnic Superior (1944). Rezultate ştiinţifice: contribuţii în 
domeniul legilor similitudini; studii privind „lovitura de berbec” stabilind 
diagrame de calcul simplificate; a elaborat o metodă de calcul a tensiunilor în pereţii 
flexibili ai vaselor ce mărginesc mase lichide; contribuţii originale în problema 
determinării tensiunilor într-un lichid incompresibil şi în problema utilizării 
mărimilor complexe în studiul câmpurilor magnetice învârtitoare etc. Lucrări 
esenţiale: Amenajările hidroelectrice de la Reşiţa (1926); Consideraţii asupra 
câmpurilor magnetice ale maşinilor polifazate (1929); Complemente de hidraulică 
(2 vol., 1930); Alimentări cu apă şi canalizări în România (1931), Cadastru şi geniu 
rural (1941), Hidraulica teoretică şi aplicată (1942), Forţele de inerție în lumina 
principiilor dinamice (1946) ş.a. Membru în organizații: membru de onoare al 
Academiei Române din 4 iunie 1945 (repus în drepturi — 3 iulie 1990); membru 
al Consiliului Tehnic Superior; membru al Consiliului de administraţie al firmei 
de „Gaz şi Electricitate” din Bucureşti, al Societăţii de geografie din Lisabona, al 
Societăţii de ingineri civili din Franţa. 


GHEORGHIU Ion (24 august 1885, Bacău — 6 noiembrie 
1968, Bucureşti). Inginer electrotehnician. 

Studii: Liceul (1896-1904), Şcoala Naţională de Poduri şi 
Şosele (1904-1909); specializări în maşini electrice la Paris 
(1909-1910) şi Berlin (1910-1911). Activitate tehnică: inginer la 
instalaţiile electrice ale Portului Constanţa (1911-1912) şi la 
Societatea Tramvaielor din Bucureşti (1912-1914). A participat 

la: modernizarea şi extinderea uzinelor Grozăveşti şi Filaret şi la realizarea 
hidrocentralei Dobreşti; la punerea în funcțiune a primei linii electrice de 110 kw 
din România pe traseul Dobreşti — Târgovişte — Bucureşti. A întocmit proiectul de 
electrificare a liniei ferate Ploieşti — Braşov. A contribuit la proiectarea 
gazoductului din Câmpia Transilvaniei la Bucureşti. Activitate didactică: profesor 
la Politehnica din Bucureşti (1948-1962). Funcţii: şef al serviciului electrificare 
din cadrul Direcţiei Generale C.F.R. (1914-1924); director tehnic la Întreprinderea 
de Gaz şi Electricitate din Bucureşti (1924-1948); director al Institutului de 
Energetică al Academiei Române. Rezultate ştiinţifice: elaborarea unei teorii 
generale a maşinilor electrice; studiul mersului în paralel al maşinilor, 
transformatoarelor şi centralelor electrice; stabilirea unei formule noi pentru 
determinarea rampei de la care electrificarea liniei ferate este mai avantajoasă decât 
dublarea ei; a dezvoltat o teorie unitară a maşinilor electrice de curent alternativ; a 
propus o metodă originală „metoda generatorului unic”. Lucrări esențiale: Probleme 
de maşini electrice (3 vol., 1960-1966); Maşini electrice (4 vol., 1968-1972). 
Membru în organizații: membru titular al Academei Române din 23 martie 1952 
(membru corespondent din 1 noiembrie 1948); vicepreşedinte al Academiei Române 
(1959-1963), preşedinte al Secţiei de Ştiinţe Tehnice a Academiei Române 
(1959-1963), membru al Consiliului superior al energiei, al Consiliului superior 
al exploatărilor comunale şi al Consiliului tehnic superior. 


HAAS Conrad (1509 în Dornbach, Austria — 1579 
Sibiu). Armurier, inventator. 

Contribuţii tehnice: A efectuat calcule geometrice şi 
balistice specifice artileriei; a proiectat soluții pentru cuptoare 
mobile pentru obținerea manganului; a propus o metoda de 
distilare a titeiului; a realizat o ordonare a carburanţilor folosiți 
pentru propulsie; a propus utilizarea unor combustibili lichizi 
pe bază de alcool şi a unor compuşi ai antimoniului; a construit aae pentru dus- 
întors (bumerang); a inventat turnul de start pentru lansarea rachetelor; a propus 
bateriile de rachete de tip „orgă”; a prevăzut utilizarea aripioarelor stabilizatoare 
pentru rachete (aripioare de tip „delta”); a introdus termenul de rachetă. Principala 
contribuţie este proiectarea, construcția şi utilizarea rachetelor cu două şi trei trepte 
prin imbinare reciprocă, fiind considerat pionierul construcţiilor 
rachetelor cu mai multe trepte. Lucrări esenţiale: Coligatul 
de la Sibiu. 


IONESCU-BIZEȚ Ion (4 decembrie 1870, Creaţa-Leșile, 
Ilfov — 17 septembrie 1946, Bucureşti). Inginer constructor. 
Fondator al Gazetei Matematice. 

Studii: Şcoala comercială din Bucureşti, Şcoala Naţională 
de Poduri şi Şosele (1889-1904). Activitate tehnică: inginer la 

Direcţia Generală a Căilor Ferate Române (CFR); a elaborat proiectul şantierului 
naval din Turnu Severin; a realizat harta hidrografică a bazinului Dunării. Activitate 
didactică: profesor la Şcoala de Telegrafie din Bucureşti (1897); asistent (1898); 
profesor suplinitor (1903), profesor titular la Şcoala Naţională de Poduri şi Şosele, 
ulterior Şcoala Politehnică din Bucureşti (1914—1938) urmaşul lui Anghel Saligny la 
Catedra de Poduri. Funcții: preşedinte al Societăţii Române de Ştiinţe (1910); 
director al Serviciului hidraulic al CFR (1910); director general al Serviciului de 
poduri metalice; inginer inspector general (1919); secretar (1914-1923), 
vicepreşedinte (1923-1932) şi preşedinte al Societății Politehnica (1932-1934); 
preşedinte al Colegiului Inginerilor (1938-1941). Lucrări esenţiale: Calculul 
plăcilor de beton armat (1907), Betonul armat (1915); Istoria Societăţii Politehnice 
de la înființare până la inaugurarea localului propriu, 1881—1927 (1927); Istoria 
învățământului de ingineri din România (1932). Membru în organizații: membru 
corespondent al Academiei Române (1919); membru fondator al Gazetei 
Matematice; membru al Mathematical Society din Anglia (1914). Distincții şi 
medalii: „Bărbăţie şi Credinţă” cls. I. 

LAZĂR Gheorghe (5 iunie 1779, Avrig — 17 septembrie 
1823, Avrig). Inginer hotarnic (topograf). 

Studii: Gimnaziul Piariştilor din Cluj (1806); Universitatea 
din Viena (1811). Activitate didactică: profesor la Şcoala 
teologică ortodoxă din Sibiu (1811); profesor privat la 
Bucureşti (1815-1818), fondatorul şi directorul Colegiului 
„Sfântul Sava” din Bucureşti (Şcoala Academicească pentru 
Ştiinţele Filosoficeşti şi Matematiceşti) prima şcoală de 
învățământ tehnic superior din Țara Românească (1818); 
profesor la Colegiul „Sfântul Sava” (1818-1822); fondatorul învățământului în limba 
română şi a celui ingineresc din Țara Românească; inginer hotarnic (topograf) la Viena 
(1808-1811) şi la Bucureşti (1816-1818). 


LEONIDA Dimitrie (23 mai 1883, Fălticeni — 14 martie 
1965, Bucureşti). Inginer, fondatorul primului Muzeu Tehnic din 
România. 

Studii: Liceul „Sf. Sava” din Bucureşti, Gimnaziul 
„Mircea cel Bătrân” din Constanţa şi Liceul „Mihai Viteazu” din 
Bucureşti; Politehnica din Charlottenburg, Berlin (1903-1908). 
Activitate tehnică: inginer la Primăria capitalei Bucureşti (1908); 
a înființat primul Muzeu Tehnic din România (1909); a proiectat 
Centrala termoelectrică de la Grozăvești (1912); a proiectat 
Centrala de la Botoşani (1914); a înfiinţat Societatea „Energia”, prima societate 
particulară românească din domeniul electrotehnic (1913); a participat la planul de 
electrificare a României; a editat prima revistă cu tematică energetică din România 
„Energia” (1921). Activitate didactică: a înființat prima Şcoală de Electricieni şi 
Mecanici din România (1908); profesor la Politehnica din Timișoara (1924-1941) 

şi la Şcoala Politehnică din Bucureşti (1941-1945). Funcţii: membru al primului birou 
de conducere al Comitetului Electrotehnic Român (1927); director tehnic la Societatea 
Generală de Gaz şi Electricitate (1937-1942), Director al direcţiei electrificării din 
CFR (1942-1945). Membru în organizații: membru titular al Academiei de Ştiinţe 
din România (1935); membru al Royal Society of Arts din Londra (1935). 
Distincţii şi medalii: laureat al Premiului de Stat; Ordinul Muncii clasa I (1961). 


MAIOR Augustin (21 august 1882, Reghin — 
3 octombrie 1963, Cluj). Inginer electromecanic. 

Studii: Liceul Piarist din Târgu Mureş; Liceul Catolic 
din Budapesta (1900); Institutul Politehnic din Budapesta 
(1904); cursuri postuniversitare la universitățile din Viena, 
München şi Göttingen. Activitate tehnică: inginer la Staţia 
experimentală a poştelor din Budapesta (1905); a realizat prima 
transmisie simultană, pe o singură linie telefonică lungă de 
15 km, a 5 convorbiri fără ca semnalele să interfereze (1906). 
Activitate didactică: profesor titular la Universitatea din Cluj (1920); fondator al 
Şcoalii de Fizică Teoretică a Universităţii din Cluj. Funcții: director general al Poştelor, 
Telegrafelor şi Telefoanelor din Transilvania și Banat (1919); director al Institutului de 
Fizică Teoretică și Tehnologică din Cluj; decan al Facultăţii de Ştiinţe a Universităţii 
din Cluj (1929-1946). Lucrări esențiale: Uber Mehrfach-Fernsprechen (1907); The 
use of High-Frequency Alternating Currents in Telegraphy, Telephony and for Power 
Transmission (1914); Sur la télégraphie et la téléphonie multiple avec des courants 
de haute fréquence (1921); Electricitate şi magnetism (1921). Membru în organizaţii: 
membru titular al Academiei de Științe din România (1937); membru post-mortem 
al Academiei Române (2012). 


MALAXA Nicolae (23 decembrie 1884, Huşi, jud. 
Vaslui — 1965, New Jersey, USA). Inginer şi industriaş român. 

Studii: Liceul internat din laşi, Universitatea Politehnică 
din Karlsruhe, Germania. Activitate tehnică: a înfiinţat un atelier 
pentru a fabrica material rulant (1921); a construit Uzina Malaxa, 
cea mai performantă fabrică de material rulant din Europa la 
momentul respectiv (1923-1927); a construit prima prima 
locomotivă cu abur (1928); a început fabricarea de automotoare 
echipate cu motoare Diesel (1931); a proiectat şi construit 
şapte generaţii de automotoare (1934—1940); a aplicat brevetul lui Gogu Constantinescu 
„Convertorul sonic de cuplu” la locomotive şi automotoare (1932—1934); a proiectat 
şi fabricat prima locomotivă Diesel de concepţie românească (1936), iar datorită 
succesului şi performanţelor produselor fabricate la Uzinele Malaxa, începând din 
anul 1930, România nu a mai importat nicio locomotivă); a construit Fabrica de ţevi 
din oţel fără sudură după metoda Stiefel (1938); a construit Fabrica de muniții de 
artilerie şi armament (1936-1937), realizând prima tanchetă românească; a construit 

prima Fabrică de aparatură optică pentru armament (1938); a conceput, împreună 
cu ing. Petre Carp, de la IAR Braşov, şi fabricat la Reşiţa un automobil românesc 
cu numele de Malaxa (1945); a susţinut financiar şi a sprijinit editarea 
monumentalei lucrări Enciclopedia României a lui Dimitrie Gusti. În anul 1948 a 
emigrat în Statele Unite ale Americii. Malaxa a fost caracterizat de un fost 
colaborator astfel: „A fost omul și inginerul care a avut cutezanţa, priceperea şi 
simțirea patriotică să demonstreze lumii vocația industrială a românilor pe care 
străinii îi considerau sau îi vedeau a fi numai plugari şi păstori”. 


MANEA Gheorghe (8 aprilie 1904, Râmnicu Sărat — 3 ianuarie 1978, 
Bucureşti). Inginer mecanic. 
Studii: Liceul internat din Iaşi; Technische Hochschule Charlottenburg — 
Berlin (1928); doctorat la Technische Hochschule Charlottenburg — Berlin (1932). 
p Activitate tehnică: Regia Întreprinderilor Miniere şi Metalurgice 
E din Transilvania (1933—1934); Întreprinderea Unio-Astra-Vagoane 
d Arad (1934-1947). Activitate didactică: asistent (1933); 
conferențiar (1940); profesor (1944—1972) la Şcoala Politehnică 
din Bucureşti. Funcţii: şef al Catedrei organe de maşini din 
cadrul Institutului Politehnic Bucureşti; şef al Secţiei de 
maşini şi mecanisme a Institutului de Mecanică Aplicată al 
7 Academiei Române. Rezultate ştiinţifice: soluție originală 
= pentru descrierea proceselor curgerii fluidelor prin reţele 
constituite din profile cu formă oarecare şi cu grosime finită, modele de calcul 
pentru temperatura filmului de lubrifiant în interdependenţă cu portanța prin 
intermediul vâscozităţii şi grosimii stratului de fluid; cercetări în domeniul 
organelor de maşini din materiale plastice, îndeosebi privind lagărele şi roțile 
dințate. Lucrări esenţiale: Elemente de amenajarea, organizarea şi exploatarea 
fabricilor (1944); Organe de maşini (2 vol., 1956, 1958, ediţia a II-a 1970) — curs de 
referință pentru universităţile tehnice; Materiale plastice celulare (1978); Prelucrarea 
prin injecție a materialelor plastice (1986). Membru în organizaţii: membru 
corespondent al Academiei Române din 21 martie 1963. Distincţii şi medalii: 
„Profesor universitar emerit”, „Meritul Ştiinţific”, „Ordinul Muncii” (1963). 


MANICATIDE Radu (17 aprilie 1912, Iaşi — 18 
martie 2004, București). Inginer aeronautician. 

Studii: Şcoala Politehnică din Bucuresti; Şcoala de 
Aeronautică şi Construcţii Automobile din Paris (1931-— 
1937). Activitate tehnică: inginer la Liniile Aeriene Române 
Exploatate de Stat — LARES (1937); şef al secţiei „Celule” la 
IAR Braşov unde a contribuit la dezvoltarea avioanelor IAR 
39 şi IAR 80; aport esențial la asimilarea bombardierului 
italienesc Savoia-Marchetti 79 în producţie; a proiectat într-o 

concepţie proprie şi a construit avionul RM 9 şi planorul M 10; a produs la IAR 
Braşov un automobil de conceptie proprie (1945); a realizat avionul pentru şcoală 
şi antrenament IAR 811 (1948), iar, ulterior, modelele IAR 813 (1949), RM 12 
(1952), IAR 814 (1953); inginer la Întreprinderea de Avioane (1967) şi ulterior la 
Institutul de Mecanica Fluidelor şi Cercetări Aerospaţiale din Bucureşti unde a 
coordonat proiectarea avioanelor IAR 818-823 şi a primului avion turbopropulsor 
IAR 827 construite la I.C.A. Ghimbav. Distincţii şi medalii: Ordinul „Steaua 
României” în grad de cavaler (2002). 


MANOLESCU Nicolae (31 martie 1907, Adjudu Vechi, jud. Vrancea — 10 
octombrie 1993, Bucureşti). Inginer mecanic. 

Studii: Liceul la Focşani; Şcoala Politehnică din Timişoara P 
(1931); doctor inginer (1970); doctor docent (1972). Activitate 
tehnică: inginer în cadrul Serviciului Tehnic al Brăilei (1932); 
atelierele C.F.R. Braşov (1932-1936); Constanţa-Port şi la 
Palas (1936-1941); Direcţia Atelierelor C.F.R. (1941-1942); 
Direcţia  Electrificării C.F.R. (1942-1945); Direcţia de 
aprovizionare a materialelor C.F.R. din Ministerul Transporturilor 
(1945-1956). Activitate didactică: asistent la Politehnica din 
Timişoara; profesor la Şcoala superioară de ofiţeri (1949-1982) 
şi la Institutul de Petrol şi Gaze din Bucureşti; conferenţiar şi profesor la Catedra 
de teoria mecanismelor şi maşinilor din cadrul Institutului Politehnic din Bucureşti. 
A ţinut conferințe la RWTH Aachen, Braunschweig şi Hanovra, Ecole Centrale 
din Paris ş.a. Rezultate ştiinţifice: contribuţii la studiul cinematic şi dinamic al 
suspensiei boghiurilor, al motorului locomotivei Diesel electric, îndeosebi în 
legătură cu sistemul de comandă şi reglare automată; contribuţii la sinteza 
numerică, structurală şi cinematică a mecanismelor; a elaborat metode originale în 
domeniul analizei cinetostatice şi dinamice a mecanismelor. Lucrări esenţiale: 
Culegere de probleme din teoria mecanismelor şi a maşinilor (2 vol., 1963, 1968); 
Teoria mecanismelor şi a maşinilor (4 vol., 1956), Cinematostatice şi dinamica 
mecanismelor (1958). Membru în organizaţii: membru corespondent al Academei 
Române din 18 decembrie 1991; membru fondator al Federaţiei Internaţionale 
pentru Teoria Maşinilor şi Mecanismelor (IFTOMM);, membru de onoare al 
Comitetului Tehnic IFTOMM de Mecanisme şi Came. 


4, 


MATEESCU Cristea (10 august 1894, Caracal — 
14 iunie 1979, Bucureşti). Inginer hidrotehnician. 

Studii: Liceul la Craiova şi Buzău; Şcoala Naţională de 
Poduri şi Şosele din Bucureşti (1920); specializări în Elveţia 
(1920-1921) şi Franţa (1921-1922); doctorat (1938). Activitate 
tehnică: inginer la societatea „Electrica” (1922), instalarea 
uzinelor hidroelectrice de la Sinaia şi Tărlung, construcţia 

uzinei termoelectrice Floreşti, a stațiilor de transformare şi a liniilor aeriene pentru 
transportul energiei electrice. A întocmit proiectul uzinei hidro- şi termoelectrice 
Sadu, şef de proiect, la realizarea complexului hidroenergetic Vidraru-Corbeni. 
Activitate didactică: asistent (1926); conferenţiar (1939); profesor (1946) la 
Facultatea de Construcţii (1936-1939), la Facultatea de Chimie Industrială, la 
Facultatea de Silvicultură (1939-1941) şi la Institutul de Construcţii din Bucureşti 
(1942-1949). Funcții: şef al Catedrei de hidraulică şi construcţii hidraulice la 
Institutul de Construcţii din Bucureşti (1950-1964). Rezultate ştiinţifice: metode de 
calcul a liniilor aeriene pentru transportul energiei electrice şi unele prescripţii de 
calcul bazate pe rezistența-limită;, a studiat probleme de siguranţă şi stabilitate, 
îndeosebi pentru baraje, cabluri întinse, ziduri de sprijin; a elaborat modele de 
calcul pentru baraje; a studiat amenajarea prizelor de râuri şi a denisipatorilor, 
hidraulica conductelor, canalelor şi râurilor etc. Lucrări esențiale: Calculul 
fundațiilor pentru suporții liniilor aeriene (1929); La reduction des systèmes 
hyperstatique symétriques par la méthode des charges composés (1931); 
Contribuţie la studiul sistemelor hiperstatice (1935); Principii de amenajare 
integrală a apelor (1951); Metode noi de determinare a distribuţiei vitezelor în 
mişcarea uniformă a fluidelor vâscoase (1957), Consideraţii critice asupra 
calculului barajelor de beton (1958); Dimensionarea economică a infrastructurilor 
barajelor fluviale (1960); Hidraulica (1961) ş.a. Membru în organizaţii: membru 
titular al Academiei Române din 1 martie 1974 (membru corespondent din 2 iulie 
1955). Distincţii şi medalii: Laureat al Premiului de Stat. 


MATEESCU Dan (11 noiembrie 1911, Călăraşi — 
15 aprilie 2008, Timişoara), Inginer constructor. 

Studii : Liceul „Ştirbei Vodă” din Călăraşi, Şcoala 
Tehnică Superioară din Charlottenburg — Berlin (1934). 
Activitate tehnică: inginer la Fabrica de poduri şi construcții 
metalice din Reşiţa şi Bocşa Română (1935—1948), a introdus 
în practica execuţiei construcțiilor metalice tehnologia de 
sudare, a coordonat peste 100 de proiecte pentru construcţii 
unicat cu structură metalică, între care: structura metalică 
a Palatului administrativ C.F.R. din Bucureşti, Cupola pavilionului ROMEXPO din 
Bucureşti, Centrala hidroelectrică de la Porţile de Fier, săli de sport (Timişoara, 
Baia Mare, Arad, Tripoli (Libia) etc.), structurile metalice ale unor poduri de cale 
ferată etc. Activitate didactică: profesor suplinitor (1944—1948) şi profesor titular 
(1948-1981) la Facultatea de Construcţii a Politehnicii din Timişoara. Funcții: şef 
al Catedrei de construcţii metalice (1948-1981); decan al Facultăţii de Construcţii 
(1961-1976); vicepreşedinte al Asociaţiei Inginerilor Proiectanţi din România şi al 
Asociaţiei Inginerilor Constructori din România. Rezultate ştiinţifice: a elaborat 
modele de calcul şi verificare a stabilităţii barelor comprimate şi a barelor din profile 
cu pereți subţiri şi a acoperişurilor cu deschideri mari, folosind structuri spaţiale 

reticulate; a proiectat structuri metalice pe cabluri şi cupole, structuri metalice 
multietajate, profile metalice eficiente etc. Lucrări esenţiale: Linii de influenţă la 
sisteme static determinate (1949), Poduri metalice (1949); Linii de influenţă la sisteme 
static nedeterminate (1950); Construcţii metalice (2 vol., 1950-1951), Construcţii 
metalice speciale (1956, ediţia a Il-a 1962); Stabilitatea la compresiune a structurilor 
din bare de oțel (1980); Calculul şi proiectarea elementelor din oțel (1981); Conducte 
metalice cu diametru mare (1985); Construcţii metalice pretensionate (1989); 
Clădiri înalte cu schelet de oțel (1997) ş.a. Membru în organizații: membru titular 
al Academiei Române din 1 martie 1974. Distincţii şi medalii: Doctor honoris 
causa al: Universităţii Tehnice din Cluj-Napoca (1995), Universităţii Politehnice 
din Timişoara (1996), Universităţii Tehnice de Construcţii din Bucureşti (1997); 
„Profesor Emerit” (1971). 


MAZILU Panaite (21 martie 1915, Broşteni, jud. 
Vrancea — 21 mai 2015, Bucureşti). Inginer constructor. 

Studii: Liceul internat din Iaşi; Politehnica din Bucureşti 
(1938). Activitate tehnică: inginer la Direcţia de studii şi 
arhitectură a Căilor Ferate Române (1940-1945), a proiectat 
atelierele C.F.R. din Iaşi, Ploieşti, Braşov, Aerogara Băneasa, 
Teatru Municipal din Braşov, structura de rezistență a 
Combinatului Poligrafic Casa Presei Libere, Gara Braşov, 
ş.a. Activitate didactică: asistent (1945-1948); conferenţiar 
(1948-1955), profesor (1955-1986) la Institutul de Construcţii din Bucureşti, 
a predat şi la Academia Tehnică Militară şi la Institutul de Petrol şi Gaze din 
Bucureşti. Funcţii: preşedinte al Asociaţiei Inginerilor Constructori din România; 
preşedinte al comisiilor de experţi tehnici şi verificatori de proiecte în Ministerul 
Lucrărilor Publice (1992-2000). Rezultate ştiinţifice: calculul structurilor unor 
clădiri din Bucureşti (Hotel Intercontinental, Sala Palatului, Teatrul Naţional ş.a.) şi 
de consolidare a unor clădiri după cutremurul din 1977 (Aula Facultăţii de Drept, 
blocurile Bucur-Obor, Hotel Athenee Palace, Palatul de Justiţie din Bucureşti, ş.a.). 
Lucrări esenţiale: Statica construcţiilor (2 vol., 1955, 1959); Teoria şi calculul 
plăcilor ortotrope (1981), Aplicarea teoriei elasticităţii şi a plăcilor în calculul 
construcţiilor (1986) ş.a. Membru în organizaţii: membru de onoare al Academiei 
Române din 12 noiembrie 1993; membru al: Asociaţiei p 
Internaționale de Poduri şi Şarpante din Elveţia, Asociaţiei pentru Pe 
y 


Clădiri Înalte din S.U.A. Distincții şi medalii: Doctor honoris 
causa al Universității Tehnice de Construcții din Bucureşti 
(1998) şi al Universității „Transilvania? din Braşov (2007); 
Ordinul Naţional „Pentru Merit” în grad de Ofiţer (2000). 


MICLOŞI Corneliu (5 martie 1887, Covăsânţ, jud. Arad — 
10 august 1963, Timişoara). Inginer mecanic. 

Studii: Liceul din Arad; Universitatea Tehnică din Karlsruhe, Germania 
(Facultatea de Electrotehnică) şi Universitatea Tehnică din Budapesta (Facultatea de 
Mecanică, 1909); doctor inginer şi docent al Universităţii Tehnice din Budapesta 
(1912). Activitate tehnică: inginer în diferite unităţi industriale (1912-1918); 
director al Întreprinerilor comunale din Timişoara (1919-1948). Activitate 
didactică: asistent la Universitea Tehnică din Budapesta (1909-1912); profesor 
suplinitor la Şcoala Politehnică din Timişoara (1925-1930); profesor titular la 
Politehnica din Timişoara (1947-1963). Funcţii: director al revistei „Sudura” din 
Timişoara (1938-1945), şeful Secţiei de sudură din cadrul Bazei de Cercetări 
Ştiinţifice şi Tehnice din Timişoara (1951-1955), director al Centrului de Cercetări 
Tehnice din Baza Timişoara (1955-1963). Rezultate ştiinţifice: contribuţii esenţiale 
privind sudarea prin presiune cap la cap prin topire intermediară şi aplicarea ei 
pentru şinele de cale ferată; a inventat dispozitivul „Taurus” de sudat electric şinele 
pentru realizarea căilor ferate fără joante (1938), a stabilit metode de înmuiere şi 
topire a cenușii; a studiat însuşirile metalelor şi aliajelor în prezența apei şi a 
aburului; a avut contribuţii deosebite în încercarea materialelor, plasticitatea şi 
rezistenţa corpurilor eterogene. Lucrări esențiale: Tehnologia mecanică (1926); 
Aplicarea sudurii electrice la fabricarea pieselor de maşini şi la construcțiile 
metalice (1929), Maşinile pentru încercarea materialelor (1939), Uzura şinelor de 
tramvai (1940); Linii ferate sudate (1941); Sudura aluminiului şi aliajelor sale 
(1943), Procedeele industriale de sudură (2 vol., 1961), Tracţiunea electrică 
(1961); Sudarea metalelor (1965) ş.a. Membru în organizații: membru titular al 
Academiei Române din 2 iulie 1955. 


NĂDĂŞAN Ştefan (19 august 1901, Timişoara — 
23 septembrie 1967, Timişoara). Inginer mecanic. 

Studii: Liceul din Timişoara (1911-1915), Eisenstadt, 
Austria (1915-1918) şi Györ, Ungaria (1918); Şcoala 
Politehnică din Timişoara (1920-1924) prima promoţie; 
doctorat (1939). Activitate tehnică: inginer la Atelierele C.F.R. 
din Timişoara (1924-1948); a înființat primul Institut de 
rA Proiectare în Construcția de Maşini, ulterior IPROM (1949). 
CĂ Activitate didactică: asistent (1925); şef de lucrări (1939); 
profesor suplinitor (1940); profesor definitiv (1942) la Şcoala Politehnică din 
Timişoara. Funcții: decan al Facultăţii de Electrotehnică (1949); director al 
IPROM (1949-1954); şef al Catedrei de rezistența materialelor (1953); director al 
Bazei de Cercetări Ştiinţifice (1961-1962) şi al Centrului de Cercetări Tehnice 
(1963—1966); preşedinte al Comisiei de sudură a Academiei Române (1964-1967); 
redactor responsabil al periodicelor „Studii şi cercetări de metalurgie” şi „Revue 
Roumaine des Sciences Techniques. Série de Metalurgie” (1963—1967); vicepreşedinte 
al Consiliului naţional al inginerilor şi tehnicienilor. Rezultate ştiinţifice: a fundamentat 
introducerea sudării prin topirea intermediară la barele de oţel-beton şi la şinele 
de cale ferată, cercetări pentru introducerea construcțiilor sudate din oţel aliat 

cu mangan; a efectuat studii de oboseală, fragilitate şi fluaj. Lucrări esențiale: 
Rezistenţa materialelor (4 vol., 1957-1963), Probleme de rezistența materialelor 
(1926 în cinci ediții, 1931, 1939, 1941, 1943); Noţiuni elementare de rezistența 
materialelor (1947), Oboseala metalelor (1962), Studii şi cercetări de rezistenţă şi 
încercări de materiale (1965); Încercări şi analize de metale (1965) ş.a. Membru în 
organizații: membru titular al Academiei Române din 21 martie 1963 (membru 
corespondent din 2 iulie 1955); vicepreşedinte al Academiei Române (1963-1966); 
membru de onoare al Academiei de Ştiinţe din Budapesta (1965). Distincţii şi 
medalii: „Meritul Ştiinţific” (1966); „Profesor Emerit” (1964). 


NEGRESCU Traian (3 ianuarie 1900, Bucureşti — 
23 decembrie 1960, Bucureşti). Inginer metalurg. 

Studii: Liceul „Matei Basarab” din Bucureşti, Şcoala 
Naţională de Poduri şi Şosele din Bucureşti (1922); doctor inginer 
la Paris (1927). Activitate didactică: conferenţiar (1927), profesor 
(1934) la Politehnica din Bucureşti. Funcţii: director al Regiei 
autonome a întreprinderilor miniere şi metalurgice ale statului 
din Transilvania; director general al Uzinelor metalurgice din 
Hunedoara; director al Serviciului minelor şi metalurgiei din 
Ministerul Industriei şi Comerţului; director al Centrului de Cercetări Metalurgice 
din Bucureşti; fondator al revistelor: „Studii şi cercetări de metalurgie” şi „Revue 
Roumaine de Métallurgie”; rector al Institutului Politehnic din Bucureşti (1952-1954). 
Rezultate ştiinţifice: contribuţii la studiul determinării capacităţii de desulfurare a 
zgurelor de furnal, a capacităţii oxidante a zgurilor din cuptoarele de elaborare 
a oţelurilor, a termodinamicii zgurilor metalurgice lichide; a studiat compoziția şi 
structura carburilor de crom din oțeluri aliate; a pus bazele analizei cantitative 
spectografice a aliajelor în România. Lucrări esențiale: Fonte speciale (1932); 
Bronzuri obişnuite şi bronzuri speciale (1933), Fundamentele structurale ale activității 
termodinamice şi ale reacțiunilor diferiților oxizi în zgurile metalurgice (în limba 
rusă, 1957) ş.a. Membru în organizaţii: membru titular al Academiei Române din 
2 iulie 1955; membru al societăţilor miniere din Franţa, Marea Britanie şi S.U.A. 


OBERTH Hermann (25 iunie 1894, Sibiu — 28 decembrie 1989, Nürnberg). 
Unul din fondatorii astronauticii. 

Studii: Liceul „Teutsch” din Sighişoara; Universitatea 
de Medicină din Minchen; studii de fizică la Universitățile 
din Cluj (1923), München şi Göttingen. Activitate tehnică: 
Baza experimentală de rachete de la Penemiinde (1941-1944); 
Institutul Militar din Berna, Elveţia (1948-1950); baza 
Marinei italiene din Spezia (1950-1953); inginer consultant 
la Huntswille, Alabama, în cadrul programului cosmic al 
SUA coordonat de Wernher von Braun (1955-1958), a 

realizat — primul în lume — proiectul unei rachete de mare distanță, calculată pentru 
300 km, având combustibil alcool şi oxigen lichid (1917). A realizat proiectul 
primei rachete spaţiale multietajate, cu trei trepte, de 100 de tone (1920), a 
proiectat şi realizat „motorul conic” (Kegelduse), primul motor de rachetă cu 
combustibil lichid (1930), a proiectat o rachetă cu trei trepte (1947). Activitate 
didactică: profesor la liceul „Stephan Ludwig Roth” din Mediaş (1925-1938); 
profesor la Colegiul Tehnic din Viena (1938) şi la Colegiul Tehnic din Dresda 
(1939-1941). Funcţii: primul preşedinte al Ligii pentru navigaţie spaţială (Erster 
Vorsitzender des Vereins für Raumschiffahrt) din Berlin. Contribuţii ştiinţifice: 
deduce primele formule legate de zborul rachetei, între care și ecuaţia fundamentală a 
zborului acesteia (1914); descoperă fenomenul denumit „autoruperea picăturilor de 
combustibil în timpul arderii” (1929); a brevetat invenţia „Procedeu şi dispozitiv de 
combustie rapidă” (1931); a lansat la Mediaş prima rachetă cu combustibil lichid 
(1935). Lucrări esenţiale: Die Rakete zu den Planetenriumen (1923); Wege zur 
Raumschiffahrt (1929); Menschen im Weltraum. Neue Projekte für Raketen — und 
Raumfahrt (1954); Das Mondauto (1959). Membru în organizații: membru al 
Academiei Germane de Ştiinţă; membru de onoare al Academiei Române (1991). 
Distincţii şi medalii: REP-Hirsch (Prix International d'Astronautique) (1929); 
Ordinul „Meritul Ştiinţific” cls. I (1974); Doctor honoris causa al Universităţii 
din Cluj. 


OROVEANU Teodor (10 iulie 1920, Râmnicu Sărat — 
5 martie 2005, Bucureşti). Inginer hidraulician. 

Studii: Liceul din Râmnicu Sărat; Institutul Politehnic 
din Bucureşti, doctor inginer (1967); doctor docent (1970). 
Activitate tehnică: inginer la societatea „Steaua Română” din 
Câmpina şi la Centrala Industrială a Metalurgiei Prelucrătoare 
(1945-1949), Institutul de Mecanica Fluidelor (1948-1968). 
Activitate didactică: conferenţiar (1951), profesor (1968-— 
1969) la Institutul de Petrol şi Gaze din Bucureşti; profesor 
(1969-1984) la Institutul de Petrol şi Gaze din Ploieşti; profesor invitat la 
universitățile din Baku, Freiburg, Moscova, Paris, Rennes, Toulouse. Funcții: şef 
al Catedrei de Hidraulică (1971-1984) la Institutul de Petrol şi Gaze din Ploieşti; 
redactor-şef al publicației de profil: „Revue Roumaine des Sciences Techniques. 
Série de Mécanique Appliquée” (2003). Contribuţii ştiinţifice în domeniile: curgerii 
fluidelor prin medii poroase, difuziei convective în fluide; a mişcării fluidelor 
vâscoase (cu aplicaţii în domeniul extracției şi transportului petrolului şi gazelor), 
elaborării unor metode de calcul şi de proiectare în domeniul industriei petrolului, 
a fisurării hidraulice a zăcămintelor cu permeabilitate redusă. Lucrări esențiale: 
Mecanica fluidelor (2 vol., 1952, 1956), Mecanica fluidelor vâscoase (1967); 
Scurgerea fluidelor prin medii poroase neomogene (1963); Scurgerea fluidelor 
multifazice prin medii poroase (1966); Transportul petrolului (1985), Transferul 

de impuls şi aplicaţii (1985), Hidraulica şi transportul produselor petroliere (1966); 
Colectarea, transportul, depozitarea şi distribuţia produselor petroliere şi gazelor 
(1985). Membru în organizații: membru corespondent al Academiei Române din 
18 decembrie 1991; membru al Academiei Internaţionale de Astronautică din Paris. 


PATRAULEA Nicolae (28 iulie 1916, Târgu Jiu — 
3 mai 2007, Bucureşti). Inginer aeronautician. 

Studii: Liceul Militar de la Mănăstirea Dealu; Școala 
de Ofiţeri de Aviaţie. Şcoala Superioară de Aeronautică din 
Paris; Şcoala Politehnică din Bucureşti (1943); doctorat (1967). 
Activitate tehnică: a participat, ca pilot de vânătoare, la război, 
în perioada 1941-1944, cercetător la Institutul de Mecanică 
Aplicată al Academiei Române. Activitate didactică: asistent 
(1951); conferenţiar (1952); profesor la Academia Tehnică 
Militară (1955-1962). Contribuţii ştiinţifice privind aerodinamica mişcărilor conice în 
regim supersonic, dezvoltarea de teorii liniarizate ale unei clase de mişcări „cu dâre 
aproape rectilinii”; modelarea mişcării fluidelor în medii poroase şi mişcării fluidelor 
prin suprafeţe permeabile, cu aplicații la teoria aripii (aerodinamica suprafeţelor 
permeabile); a elaborat o teorie neliniarizată pentru suprafeţe permeabile cu aplicaţii la 
studiul ecranelor permeabile; a stabilit teoria aerodinamică a paraşutei; a propus o 
metodă pentru calculul unui avion cu aripă toroidală şi fuzelaj cilindric infinit de lung; 
a studiat mişcarea în jurul unui sistem de elice antagoniste. Lucrări esenţiale: 
Teoria mişcărilor subsonice cu dăre aproape rectilinii (1955), Aerodinamica 
suprafeţelor permeabile (1956); Zborul cu decolare şi aterizare scurtă sau la 
verticală (1962); Metode iterative pentru calculul aerodinamic al aripii subțiri în 
regim subsonic (1972) ş.a. Membru în organizaţii: membru titular al Academiei 
Române din 22 ianuarie 1990 (membru corespondent din 21 martie 1963); preşedinte 
al Comisiei de Aeronautică a Academiei Române. Distincţii şi medalii: Ordinul 

„Coroana României”; „Virtutea Aeronautică” cu spade, clasa „Crucea de Aur”. 


PAVEL Dorin (31 mai 1900, Sebeş — 1979). Inginer hidrotehnician. 

Studii: Liceul „Andrei Şaguna” din Braşov (1918); ETH Zürich (1923); 
doctor inginer la ETH Zürich (1925). Activitate tehnică: inginer la Societatea 
Anonimă Română Electrica (1925-1929), membru al Institutului 
Român de Energie (1927—1945); director adjunct pe şantierul 
Hidrocentralei Dobreşti (1929-1934); director tehnic la 
Uzinele Comunale Bucureşti (1934-1941). A realizat lucrări 
hidroenergetice importante: modernizarea centralei din Sinaia 
(1926-1928); participarea la construcţia hidrocentralei de la 
Dobreşti (1928-1934), proiectarea sistemului complex al 
Bârzavei, Nerei, Semenicului, Goznei şi Timişului (1942— 
1944); proiectarea şi conducerea construcţiei barajului de la 

Văliug şi a turbinelor Pelton şi Francis din centrala Crăinicel (în colaborare cu 
profesorul Aurel Bărglăzan) (1946-1951) etc. Activitate didactică: profesor la 
Şcoala Aeronautică din Bucureşti (1927-1929), conferenţiar (1929) şi docent 
(1931-1938) la Institutul Electrotehnic al Facultăţii de Ştiinţe a Universității din 
Bucureşti; profesor la Școala Politehnică, respectiv Institutul Politehnic din 
Bucureşti (1935-1970). Aici realizează primul Laborator de hidraulică şi maşini 
hidraulice (1938). Funcţii: vicepreşedinte al Societăţii Române de Fizică (1936-— 
1937); inginer şef la Uzinele Metalurgice şi Domeniile din Reşiţa (1924-1951); 
inginer şef şi apoi consilier la Institutul de Studii şi Proiectări Hidroenergetice din 
Bucureşti; preşedintele Comisiei Tehnice de Investiţii, membru în Consiliul Ştiinţific 
al Ministerului Energiei Electrice (1949-1971); membru permanent al Consiliului 
Naţional al Apelor (1953). Contribuţii ştiinţifice: cercetări pe modele mari de 
clapete automate şi disipatoare de energie (centrala Dobreşti, centrala Văliug) şi pe 
turbinele Pelton şi Francis din centrala Crăinicel; a realizat vizualizări de curgeri 
prin diferite obiecte hidrotehnice şi organe de turbine şi pompe; a studiat curgerea 
prin rotoare de turbomaşini şi rețele de profile, cavitaţia şi coroziuna, contracția 
venelor din orificii şi deversoare etc. Lucrări esenţiale: Plan general d 'amenagement 
des forces hydrauliques en Roumanie (1933). Membru în organizaţii: membru 
corespondent din 1934 şi membru titular (1936-1949) al Academiei de Ştiinţe din 
România. Distincţii şi medalii: Premiul de Stat clasa I-a (1950); Ordinul Muncii 
clasa I-a (1970); Ordinul „Meritul Științific” clasa I-a (1972); Ordinul „Steagul 
lugoslav” cu Stea de aur la colan. 


PERŞU Aurel Ștefan Nicolae (26 decembrie 1890, Bucureşti — 5 mai 1977, 
Bucureşti). Inginer mecanic. 

Studii: Liceul „Gh. Lazăr” şi „Mihai Viteazu” din 
Bucureşti (1909); Şcoala Regală de Studii Tehnice Superioare 
Berlin-Charlottenburg (1913). Activitate tehnică: inginer la 
Compania de Tracţiune Automobilă a armatei (1916); 
consilier tehnic la CFR (1930-1950). Activitate didactică: 
conferențiar (1924-1929); profesor (1944-1948) la Şcoala 
Politehnică din Bucureşti. Funcţii: director al IAR Braşov 
(1938-1940); şef de catedră la Şcoala Politehnică din 
Bucureşti (1944-1948). Rezultate ştiinţifice: brevetarea (în 
opt ţări), proiectarea şi realizarea automobilului cu formă aerodinamică cu roțile 
înglobate în interiorul caroseriei care a condus la realizarea unui coeficient al forței 
aerodinamice de 0,22 (1922); un rol decisiv în crearea renumitului avion românesc 
IAR-80; contribuţii în domeniile vibraţiilor mecanice şi în mecanica automobilelor, 
rezistența materialelor, motoare termice. Lucrări esenţiale: Aerodinamik und 
Mechanick der Flugzeuge (1914), L'automobile aérodynamique (1973); Mécanique 
appliquée. Mon testament scientifique (1975). Distincţii şi medalii: Ordinul 
„Coroana României”; membru corespondent al Academiei de Ştiinţe a României. 

POENARU Petrache (10 ianuarie 1799, Beneşti, 
jud. Vâlcea — 2 octombrie 1875, Bucureşti). Inginer, 
matematician, inventator. 

Studii: Şcoala de pe lângă Biserica Obedeanu din Craiova 
(1811-1818), Colegiul „Sf. Sava” (1819-1820), Universitatea 
din Viena (matematica, fizica, 1824-1825); Politehnica din 
Viena; Şcoala de Aplicații a Inginerilor Geografi din Paris 
(1826). În 1831 s-a specializat în industriile minieră şi 
metalurgică în Marea Britanie. Cariera didactică: profesor 
de fizică şi matematică şi director al Colegiului „Sf. Sava” (1832); inspector şi director 
al Eforiei Şcoalelor Naţionale (1832-1847); a redactat „Legiurea instrucţiunii 
publice” (1834), cea dintâi încercare de organizare a învățământului din Țara 
Românească; comis (1834); mare clucer (1841); agă (1851); director în Serviciul 
postelniciei (1850-1855). A iniţiat crearea Societăţii Agronomice şi a Şcolii de 
Agricultură din Pantelimon. În calitate de membru în Comisia tehnică a lucrărilor 
publice şi în Consiliul de Stat a contribuit la formarea ingineriei româneşti. 
Propune înființarea Şcolii de Poduri şi Şosele din Bucureşti şi a contribuit la 
organizarea ei. Contribuţii tehnice: a brevetat la Paris o invenţie, numită de el, 
„condei portăreţ, fără sfârşit, alimentându-se singur cu cerneală”, care a precedat 
stiloul (1827). Este primul român care a obţinut un brevet de invenţie. Lucrări 
esenţiale: Elemente de geometrie după Legendre (1837); Elemente de algebră după 
Appeltauer (1841); Vocabular franțezo-românesc (2 vol., 1840-1841). Membru în 
organizații: membru titular al Academiei Române din 10 septembrie 1870; 
membru al Academiei de Ştiinţe din Paris; membru de onoare al Asociaţiunii 
Transilvane pentru Literatura Română şi Cultura Poporului Român (ASTRA); 
preşedinte al Societăţii pentru Învățătura Poporului Român. 


PRAGER Emil (18 august 1888, Bucureşti — 1 februarie 
1985, Bucureşti). Inginer constructor. 

Studii: Liceul „Gheorghe Lazăr” din Bucureşti (1907); 
Şcoala Naţională de Poduri şi Şosele din Bucureşti (1912); 
doctor inginer la Paris (1927). Activitate tehnică: inginer la 
Direcţia Generală a Porturilor şi Căilor de Comunicaţii pe Apă 
(sub conducerea lui Anghel Saligny, 1912-1921). A înființat 
primul birou din ţară de studii, expertize şi proiecte pentru 
lucrări din beton armat (1921-1925), transformat ulterior în 
Antrepriza de Construcţii Emil Prager (1925-1948); inginer şef şi consilier tehnic la 
întreprinderi de stat (după 1948). Contribuţii tehnice: a contribuit la dezvoltarea tehnicii 
româneşti introducând mecanizarea pe şantierele de construcţii, betoniere şi 
elevatoare mecanice şi electrice (1925), macarale mobile (1929), conducte cu aer 
comprimat pentru transportarea betonului (1936) etc.; a executat numeroase clădiri 
monumentale în România: Muzeul Ţăranului Român, Palatul Regal, localul AGIR 

de pe Calea Victoriei, Spitalul Elias, Academia Militară, Casa de cultură a studenţilor, 
Sala Dalles, Biblioteca Centrală Universitară din laşi, Catedrala de la Hunedoara, 
construcţii industriale (Termocentrala Floreşti, Rafinăria de petrol Brazi, Fabrica 
de anvelope „Victoria” din Băicoi, silozuri de cereale), blocuri de locuinţe etc. 
Lucrări esenţiale: Betonul armat în România (1979). 


PROFIRI Nicolae (19 septembrie 1886, Murgeni, jud. 
Vaslui — 22 septembrie 1967, Bucureşti). Inginer constructor. 

Studii: Liceul Naţional din laşi; Şcoala Naţională de 
Poduri şi Şosele din Bucureşti; Politehnica Charlottenburg- 
Berlin (1911-1914). Activitate tehnică: inginer în cadrul 
Ministerului Lucrărilor Publice. Aici s-a preocupat de 
introducerea tehnicii noi în elaborarea proiectelor, stabilirea 
elementelor geometrice ale drumurilor, înnoirea metodelor de 
calcul și de investigare a calității materialelor şi a execuţiei, 
stabilirea soluțiilor de modernizare a drumurilor. A contribuit la elaborarea Legii 
drumurilor (1929). În 1938 a reuşit salvarea prin bituminizare a 1.200 km de drumuri 
pietruite. A întocmit un plan pe 5-7 ani de modernizare a 5.000 km de drumuri. 
A elaborat, norme şi instrucțiuni pentru lucrările de bituminizare la drumuri. 
A iniţiat crearea primului laborator pentru asfalturi. Activitate didactică: asistent (1914) 
la Şcoala Naţională de Poduri şi Şosele; profesor la Școala Politehnică (1940) şi la 
Institutul de Construcţii (1948). Funcţii: director general al drumurilor, ministru 
al comunicațiilor (1946-1951); şef al Catedrei de drumuri la Institutul de Construcții 
din Bucureşti; preşedinte al Asociației Generale a Inginerilor din România. Lucrări 
esenţiale: Construcţia străzilor (1916); Sisteme moderne de asfaltaj (1933); Problema 
drumurilor noastre (1937), Salvarea şoselelor prin bitumizări (1938). Membru în 
organizații: membru titular al Academiei Române din 12 august 1948 (membru 
corespondent din 1 iunie 1948); preşedinte al Secţiei de ştiinţe tehnice şi agricole 
(1948-1959). 


RADU Elie (20 aprilie 1853, Botoşani — 10 octombrie 
1931, Bucureşti). Inginer constructor. 

Studii: Şcoala Mihăileană din laşi; Şcoala Politehnică 
din Bruxelles (1872-1877). Activitate tehnică: inginer la 
Ministerul Lucrărilor Publice (1877); a avut o bogată activitate 
în domeniul proiectării şi execuţiei construcțiilor de căi ferate, 
poduri, drumuri, alimentare cu apă, clădiri publice; a coordonat: 
realizarea a peste 600 km de cale ferată (Ploieşti-Predeal, 
Câmpina-Doftana, Bacău-Piatra, Craiova-Calafat, Focşani- 
Odobeşti, Piteşti-Curtea de Argeş, Târgovişte-Pucioasa, Târgu Ocna-Comăneşti- 
Palanca, Comăneşti-Moineşti, Galaţi-Bârlad, Podu Iloaiei-Hârlău, Pucioasa-Pietroşiţa, 
Buda-Slănic (Prahova) şi a numeroase şosele naţionale (Moroieni-Sinaia; Lotru-Câineni; 

Ploieşti-Predeal;, Călăraşi-Lehliu,), poduri de şosele şi poduri de cale ferată peste 
râurile Siret, Olt, Jiu, Argeş, Trotuş etc.). Lungimea totală a podurilor proiectate şi 
executate de el însumează peste 20 km. A coordonat lucrările de alimentare cu apă 
şi canalizare ale oraşelor Brăila, Sinaia, Sulina, Botoşani, Piteşti, laşi, Târgovişte, 
Turnu Severin. A proiectat clădirile unor staţii de cale ferată precum cele din Calafat, 
Băileşti, Comăneşti, Curtea de Argeş, Fieni etc. A proiectat Centrala termoelectrică 
Grozăvești. A introdus un nou tip de şină grea care dădea siguranță şi rapiditate 
sporită în circulaţie. A introdus pe scară largă betonul armat în construcția podurilor 
de şosea (1900-1915). Este considerat constructorul primelor şosele din România. 
Activitate didactică: profesor la Şcoala de Poduri şi Şosele (1894—1903) şi la Şcoala 
Politehnică (1920-1927) din Bucureşti. Funcții: director al Direcţiei de Poduri şi 
Şosele; preşedinte al Societăţii Politehnica (1897-1898 şi 1903—1904); preşedinte 
al Consiliului Tehnic Superior (1919-1930). Lucrări esențiale: Alimentarea cu apă 
a oraşelor (1902); Alimentarea cu apă a capitalei Bucureşti (1902), Alimentarea cu 
apă a oraşelor de munte (1903), Istoricul alimentării oraşului Bucureşti cu apă 
potabilă (1905); Alimentarea cu apă din Dunăre a oraşului Turnu Severin (1909) ş.a. 
Membru în organizaţii: membru de onoare al Academiei Române din 5 iunie 1926. 


RĂDULEȚ Remus Baziliu (3 mai 1904, Brădeni, jud. 
Sibiu — 6 februarie 1984, Bucureşti). Inginer electrotehnician. 

Studii: Liceul la Sighişoara şi Braşov; Politehnica 
din Timişoara (1923-1927); doctorat la Şcoala Politehnică 
Federală din Ziirich (1929-1930). Activitate didactică: asistent 
(1927-1928); conferenţiar (1931-1946); profesor (1946-1951) la 
Şcoala Politehnică din Timişoara; profesor la Universitatea din 
Bucureşti (1948-1974), la Institutul de Căi Ferate (1948-1974) 
şi la Institutul Politehnic din Bucureşti (1951-1974). Funcții: m 
şef al Catedrei de fizică şi electrotehnică de la Institutul Politehnic din Bucureşti; 
director al Institutului de Energetică al Academiei Române (1956-1970); rector al 
Universității Cultural Ştiinţifice din Bucureşti; vicepreşedinte (1961—1964) şi preşedinte 
(1964-1967) al Comisiei Internaţionale de Electrotehnică. Contribuții ştiinţifice: a 
enunțat Legile generale şi Legile de material în electrotehnică; a determinat câmpuri 
electrice şi magnetice pentru configurații de corpuri mai generale decât cele cu soluţii 
cunoscute, în tuburi electronice şi instalaţii tehnice; a elaborat o teorie a comportării 
cuptoarelor de inducţie fără fier, a formulat expresia puterii necesare pentru sudarea 
în capete a barelor, folosită şi verificată la proiectarea instalaţiei „Taurus” de sudare 
în linie a şinelor de cale ferată şi de tramvai; a elaborat teorii privitoare la forța şi 
cuplul din frânele electrice de inducţie cu disc neferomagnetic şi feromagnetic, din 
ambreiajele de inducţie ş.a. De numele său se leagă crearea Școlii româneşti de 
electrotehnică şi energetică. Lucrări esenţiale: Transportul energiei electrice şi 
curenților slabi (1932); Echipamentul electric al exploatărilor de acetilenă (1944); 
Electricitatea şi magnetismul (2 vol., 1950-1951); Bazele teoretice ale electrotehnicii 

(2 vol., 1953-1954), Mijloace matematice ale electrotehnicii (1958), Metode de 
prognoză aplicate în energetică (1971); O teorie de câmp structurală a unei clase 
de sisteme lineare (1972), Perspectivele de dezvoltare a energeticii (1974); 
Proiectarea hidrogeneratoarelor şi a motoarelor sincrone (1980) ş.a. A coordonat 
Lexiconul tehnic român (7 vol. în prima ediţie şi 19 vol. în ediţia a II-a). Membru în 
organizaţii: membru titular al Academiei Române din 21 martie 1963 (membru 
corespondent din 2 iulie 1955); vicepreşedinte al Academiei Române (1966-1974); 
preşedinte al Secţiei de Ştiinte Tehnice (1963-1966), membru al: Academiei 
Saxone de Ştiinţe din Leipzig, al Academiei Lumii Latine din Paris, al Comisiei 
Internaţionale de Electrotehnică. Distincţii şi medalii: „Ordinul Muncii”, cls. I (1964). 


RĂU Alexandru (14 martie 1900, Bucureşti — 13 decembrie 
1993, Bucureşti). Inginer metalurg. 

Studii: Liceul la Bucureşti; Şcoala Politehnică din 
Timişoara; RWTH Aachen (1927-1930). Activitate tehnică: 
inginer la Laboratorul de metalografie de la Uzinele Reşiţa; 
şef al Secţiei oţelărie specială (1934-1941); director al 
Uzinelor de fier din Hunedoara (1941) calitate în care a pus 
în funcţiune oţelăria şi laminoarele de la Hunedoara, precum 
şi fabricarea de feromangan de la Târnăveni; inginer la Uzina 
„D. Voina” din Braşov, unde a introdus producţia de fontă maleabilă. A contribuit 
direct la îmbunătăţirea proceselor tehnologice siderurgice, la studiile de dezvoltare 
a producţiei de electrozi pentru cuptoarele electrice. A luat parte la acţiunea de 
amplasare a Combinatului Siderurgic de la Galaţi şi la elaborarea proiectului 
tehnologic general al acestuia. A obținut brevetul de invenţie pentru un procedeu 
de folosire directă a molibdenului la elaborarea oţelurilor (1942). Activitate 
didactică: profesor la Institutului Politehnic din Bucureşti (1950). Funcţii: consilier 
la Industria Metalurgică de Stat (1947); director general în Ministerul Metalurgiei 
şi Industriei Chimice; director tehnic al Institutului de Cercetări Siderurgice şi 
Materiale Refractare (1953); şef al Catedrei de siderurgie din cadrul Institutului 
Politehnic din Bucureşti (1950). Lucrări esenţiale: Elaborarea oțelurilor (1953); 
Metode noi de întreținere şi reparaţii la cuptoarele Martin (1954), Fabricarea 
feromanganului (1955), Elaborarea oţelurilor de scule (1964); Elaborarea oțelului 
în cuptoare electrice cu arc (1967), Incluziuni nemetalice în oţeluri (1972). 
Membru în organizaţii: membru de onoare al Academiei Române din 23 martie 
1993. Distincții şi medalii: „Ordinul Muncii”, cls. I (1970). 


SALIGNY Anghel (19 aprilie 1854, Şerbăneşti, jud. Galaţi — 17 iunie 1925, 
Bucureşti). Inginer constructor. 

Studii: Liceul la Potsdam, Germania; Universitatea din Berlin (astronomia); 
Şcoala Tehnică Superioară din Charlottenburg (1870-1874). Activitate tehnică: 
inginer pe şantierul căii ferate Cottbus-Frankfurt-am-Oder (1875); inginer la Serviciul 

de poduri şi şosele (construcţia căii ferate Ploieşti-Predeal) 
(1876). A coordonat lucrările liniilor ferate Adjud-Târgu 
Ocna şi Bârlad-Vaslui (1881). În calitate de şef al Serviciului 
de poduri şi căi ferate a construit podul de la Cosmeşti, peste 
Siret, cel dintâi mare pod proiectat (pod dublu de şosea şi cale 
ferată de 430 m lungime). Această realizare l-a consacrat ca 
proiectant şi constructor de poduri. A coordonat construcția 
docurilor şi antrepozitelor din porturile Brăila (1888) şi Galaţi 
(1889), elaborând soluții originale pentru construcția 
silozurilor de cereale executate, pentru prima oară în lume, din prefabricate din 
beton armat. A proiectat şi a condus lucrările de execuţie ale primelor poduri 
metalice cu console fără culee pe linia ferată Filiaşi-Târgu Jiu (1886). Realizarea sa 
cea mai importantă ca inginer este proiectarea (1888) şi construcţia podului peste 
Dunăre de la Cernavodă (1890-1895). La acea vreme acesta era cel mai lung pod din 
Europa (deschiderea centrală de 190 metri şi alte 4 deschideri de 140 metri) şi al 
treilea pe plan mondial. Pentru realizarea acestuia Saligny a adus două mari 
inovaţii în construcția de poduri: un nou sistem de grinzi cu console pentru 
suprastructura podului şi folosirea oţelului moale în locul fierului pudlat ca 
material de construcție pentru tabliere de poduri. A proiectat şi realizat silozurile 
din Portul Constanţa, adevărată operă de artă (1909-1915), utilizând soluții 
avansate (utilizarea betonului armat). Activitate didactică: profesor la Şcoala 
Naţională de Poduri şi Şosele din Bucureşti (1884). Funcţii: director în Serviciul de 
poduri şi şosele (1881); director al Serviciului de poduri şi căi ferate (1883); şef al 
Serviciului de docuri (1884-1901); director al lucrărilor Portului Constanţa (1899); 
director general al Căilor Ferate (1895-1911), şef al Catedrei de poduri la Şcoala 
Naţională de Poduri şi Şosele din Bucureşti (1884-1914); şef al Direcţiei generale 
a îmbunătăţirilor funciare (1911-1917); ministru al Lucrărilor Publice (1918-1919); 
preşedinte al Societăţii Politehnice (1895-1897) şi (1910-1911). Lucrări esenţiale: 
Pod peste râul Siret la Cosmeşti (1888); Memoriu asupra bazinelor şi cheiurilor 
din Galaţi şi Brăila (1888), Podul peste Dunăre la Cernavodă (1888). Opera 
inginerească a lui Saligny, operă de mândrie naţională, este un simbol pentru ingineria 
românească din perioada de început a acesteia. Prin opera sa a demonstrat capacitatea 
ingineriei româneşti de a rezolva probleme dintre cele mai complexe la un nivel 
comparabil cu cel al ingineriei din statele puternic dezvoltate industrial. Influenţa 
lui Saligny asupra modernizării României a fost profundă şi reprezentativă pentru 
perioada de sfârşit al secolului XIX. Membru în organizaţii: membru titular al 
Academiei Române din 7 aprilie 1897 (membru corespondent din 31 martie 1892); 
vicepreşedinte al Academiei Române (1901-1904); preşedinte al Academiei Române 
(1907-1910). Distincţii şi medalii: „Mare Ofiţer” al Legiunii de Onoare (1908). 


SOARE Mircea (31 iulie 1927, Bucureşti — 24 iulie 1999, Bucureşti). 
Inginer constructor. 

Studii: Liceul „Sf. Sava” din Bucureşti; Institutul de 
Construcţii Bucureşti (1951); doctor inginer (1963); doctor 
docent (1970). Activitate tehnică: cercetător la Institutul de 
Mecanică Aplicată al Academiei Române (1955-1957); 
şef laborator la INCERC (1957-1970). Activitate didactică: 
asistent (1951); şef de lucrări (1952) la Institutul de Căi Ferate 
din Bucureşti, conferenţiar (1970); profesor (1973) la 
Institutul de Construcţii din Bucureşti. Contribuţii ştiinţifice: 
stabilitatea plăcilor; plăci curbe; plăci plane în domeniile 
elastic şi plastic; plăci ortotrope; structuri spaţiale de tip planar etc. Lucrări 
esențiale: Aplicarea ecuaţiilor cu diferenţe finite la calculul plăcilor subțiri 
(1959); Paraboloidul eliptic şi hiperbolic în construcţii (1964); Calculul plăcilor 
curbe subțiri (1969); Structuri discrete şi structuri continue în mecanica 
construcţiilor (1986); Automatizarea calculelor de rezistență în construcții (1989). 
Funcţii: rector al Universităţii Tehnice de Construcţii Bucureşti (1990-1996). 
Membru în organizații: membru titular al Academiei de Ştiinţe Tehnice din 
România (1999). Distincţii şi medalii: Doctor honoris causa al Universităţii din 
Liege (1995) şi al Universităţii Tehnice din Cluj-Napoca; senator în Parlamentul 
României (1990-1992). 


E” TEODORESCU C. Constantin (22 martie 1892, 
= Bucureşti — 1972, Bucureşti). Inginer mecanic. 

| Studii: Liceul internat din laşi (1911); Şcoala Naţională 
de Poduri şi Şosele din Bucureşti (1916). Activitate tehnică: 
inginer în Ministerul Lucrărilor Publice (1916-1919). Activitate 
didactică: asistent (1919) la Politehnica din Bucureşti, profesor 
suplinitor (1920-1924) şi profesor titular (1926-1939) la 
Şcoala Politehnică din Timişoara; profesor la Politehnica din 
Bucureşti (1940-1948); profesor la Institutul de Căi Ferate 
din Bucureşti (1948-1960). A înfiinţat Laboratorul de încercări de materiale al 
Politehnicii din Timişoara. Funcții: director al Şcolii Superioare P.T.T. din Timişoara 
(1923-1929); rector al Politehnicii din Timişoara (1934-1939); rector al Politehnicii 
din Bucureşti (1941-1944). Contribuţii ştiinţifice: a aplicat metodele statistice şi 
teoria probabilităților (legea lui Gauss pentru două variabile) în problemele referitoare 
la încercările de materiale, iar în ceea ce priveşte încercările de materiale a aplicat 
legea lui Gauss pentru două variabile; a arătat că limitele impuse pentru caracteristicile 
materialelor sunt tangentele la elipsa de probabilitate; a elaborat o teorie originală a 
şinei fără joantă supusă la variații de temperatură şi a arătat cum are loc distributia 
tensiunilor în calea ferată sudată continuu. Lucrări esenţiale: Curs de rezistența 
materialelor (1921), primul curs de rezistenţa materialelor publicat în România; 
Calculul şi încercările îmbinărilor sudate (1947), Teoria şinei fără joantă supusă 
la variații de temperatură (1965); Îmbinări sudate (1967). 

TIPEI Nicolae (19 aprilie 1913, Călăraşi — 16 martie 
1999, New York). Inginer aeronautician. 

Studii: Liceul „Gheorghe Lazăr” din Bucureşti (1930); 
Institutul Politehnic din Bucureşti (1936); doctor inginer 
(1969). Activitate tehnică: inginer la Ministerul Aerului (1937); 
Societatea de Aviaţie „Lares” din Bucureşti (1938-1939); 
Institutului de Mecanică Aplicată şi Mecanica Fluidelor al 
Academiei Române (1949-1971); inginer consultant la 
companiile Total şi Electricite de France (1971-1972); 
cercetător la General Motors Research Laboratories în SUA (1972—1981). Activitate 
didactică: preparator (1936-1937); asistent (1937-1946); şef de lucrări (1946-1948); 
conferenţiar (1948-1964); profesor (1965-1971) la Institutul Politehnic din Bucureşti. 
Contribuţii ştiinţifice în: aerodinamică, mecanica avioanelor şi a rachetelor, mecanica 
fluidelor vâscoase. Lucrări esenţiale: Acrodynamique. Une nouvelle méthode pour 
le calcul des performances d'un avion (1939), Probleme de aerodinamică şi 
mecanica avionului (1942), Hidrodinamica lubrificaţiei (1957); Sur le calcul des 
ailes rectangulaires en fleche (1957); Asupra mişcării pe verticală a rachetelor 
(1957); Lagăre de alunecare (1961); Asupra mişcării rachetei în mediu rezistent. 
Ascensiunea rachetei (1961), Tribologia. Domeniul şi aplicaţiile sale (1970) ş.a. 
Membru în organizaţii: membru corespondent al Academiei Române din 21 martie 
1963; membru al Societăţii Inginerilor Mecanici din SUA; membru al Institutului 
de Aeronautică şi Astronautică din SUA. Distincţii şi medalii: Premiul „Mayo D. 
Hersey” al Societăţii Inginerilor Mecanici din SUA (ASME) (1980). 


TUGULEA Andrei (19 august 1928, Unteşti, Republica 
Moldova — 14 decembrie 2017, Bucureşti). Inginer electro- 
tehnician. 

Studii: Liceul Naţional din laşi (1938-1944); Liceul 
„Alexandru Lahovary” din Râmnicu Vâlcea (1944-1947); 
Institutul Politehnic din Bucureşti; doctor inginer (1958); 
doctor docent (1974); specializări în U.R.S.S. (1963) şi la 
Electricite de France în Franţa (1971-1981). Activitate 
didactică: asistent (1951-1957); şef de lucrări (1957-1964); 
conferenţiar (1964—1968); profesor (din 1968-1991) la Institutul Politehnic din 
Bucureşti. Funcţii: şef al Catedrei de electrotehnică (1972-1976, 1986-1991); decan 
al Facultăţii de Electrotehnică (1976-1984); adjunct al ministrului învăţământului 
(1990); secretar de stat la Ministerul Învăţământului şi Ştiinţei (1990-1991); senator 
în Senatul României (1992-1996); secretar de redacţie al revistei „Electrotehnica”; 
redactor-şef adjunct al „Revue Roumaine des Sciences Techniques — Serie 
d'Electrotechnique et d'Energetique”. Contribuţii ştiinţifice: dezvoltarea metodei 
încadrării soluţiilor ecuaţiei lui Laplace care prefigurează metoda elementului finit; 
analiza câmpurilor electromagnetice cvasistaţionare în conductoare masive cu 

aplicaţii la ecrane electromagnetice; introducerea parametrilor tranzitorii în circuitele 
electrice cu efect de câmp; aplicarea termodinamicii fenomenelor ireversibile la 
studiul fenomenelor de transport în semiconductoare; propunerea unei noi teorii a 
circulațiilor de puteri în regimuri deformante şi de nesimetrie în sistemele electrice; 
stabilirea unor ecuaţii de propagare bidimensionale pentru structurile planare de 
microunde. Lucrări esenţiale: Consideraţii asupra calculului circuitelor magnetice 
cu fier (1953); Încadrarea funcţionalei de energie pentru ecuaţia lui Laplace (1960); 
A structural field theory of a class of linear system (1972); Câmpul electromagnetic 
(1983); Bazele electrotehnicii (1994); Power flows under non-sinusoidal and 
steady-state of power systems (1994); Electrotehnica și electronica aplicată (1995); 
Power flows in distorting electromagnetic fields (1998), coordonator pentru electro- 
tehnică teoretică al Lexiconului tehnic român. Membru în organizaţii: membru 
titular al Academiei Române din 29 ianuarie 1999 (membru corespondent din 
18 decembrie 1991); secretar general al Academiei Române (1999-2002); membru 
al Asociaţiei Inginerilor Electricieni şi Electronişti din S.U.A. (din 1991). Distincții 
şi medalii: Ordinul naţional „Pentru Merit” în grad de Mare Ofiţer. 


VASILESCU-KARPEN Nicolae (28 noiembrie 1870, 
Craiova — 2 martie 1964, Bucureşti). Inginer, fizician şi 
inventator. 

Studii: Liceul Colegiul Naţional „Carol I” din Bucureşti; 
Şcoala Naţională de Poduri şi Şosele din Bucureşti (1891); 
Şcoala Superioară de Electricitate din Paris (1894-1900); 
Facultatea de ştiinţe la Universitatea din Paris (1902); doctorat 
la Sorbona, Paris (1904); Activitate tehnică: inginer la Ministerul 
Lucrărilor Publice (1891-1894); a construit stațiunea de telegrafie 
fără fir de la Băneasa (1915); s-a ocupat de electrificarea oraşelor Câmpina şi 
Constanţa. Activitate didactică: profesor la Universitatea din Lille (1904-1905); 
profesor la Şcoala de Poduri şi Şosele (din 1920 Şcoala Politehnică) din Bucureşti 
(1905-1940). Funcții: şef al Diviziei Tehnice a P.T.T. (1906-1907); membru al 
Consiliului Tehnic Superior (1904-1938); ministru al Industriei şi Comerţului 
(1931-1932), rector al Școlii Politehnice din Bucureşti (1920-1940). Contribuţii 
ştiinţifice: a propus folosirea curenților purtători de înaltă frecvenţă pentru telefonia 
prin cablu la mare distanță (1909); a demonstrat imposibilitatea punerii în evidență 
a mişcării de translație a Pământului prin măsurarea câmpului magnetic al corpurilor 
electrizate antrenate de această mişcare; a făcut cercetări asupra presiunii interne a 
lichidelor şi mecanismului presiunii osmotice; a determinat relaţiile dintre energiile 
câmpurilor magnetice şi electrice; a brevetat şi a construit „pilele Karpen”. Lucrări 
esenţiale: Sur la convention éléctrique (1903); Electricitatea (1924); Manual de 
electrotehnică generală (1925, 1927), Electrostatică (1925), Pile électrique utilisant 
l'energie d'oxidation de l'alcool (1934), Certains phénomènes physico-chimiques 
(1939); Electricitate (1942), Pila electrică cu clorură de argint (1953); Fenomene şi 

teorii noi în electrochimie şi chimie fizică (1957) ş.a. Membru în organizaţii: 
membru titular al Academiei Române din 6 iunie 1923, reprimit în 2 iulie 1955 
(membru corespondent din 5 iunie 1919); vicepreşedinte al Academiei Române 
(1929-1932; 1941-1944); preşedinte al Secţiunii ştiinţifice a Academiei Române 
(1945-1948), membru al Societăţii Electricienilor din Franţa. Distincții şi medalii: 
Doctor honoris causa al Institutului Politehnic din Bucureşti (1941). 


VLAICU Aurel (6 noiembrie 1882, Binţinţi, jud. Hunedoara 
— 13 septembrie 1913, Băneşti, jud. Prahova). Inginer şi pilot. 

Studii: Liceul la Orăştie şi Sibiu; Politehnica din Viena; 
Universitatea Tehnică din Miinchen. Activitate tehnică: inginer 
la Fabrica de automobile Oppel din Rüsselsheim (1908). A 
proiectat şi a construit unul dintre primele planoare româneşti, 
numit „Vlaicu-1909”, precum şi două tipuri de avioane monoplane 
„Vlaicu I” (1910) şi „Vlaicu II” (1911). Acestea prezentau o serie 
de caracteristici originale: corpul avionului alcătuit dintr-un 
singur tub de aluminiu purta toate celelalte elemente; centrul de greutate plasat jos, 
sub aripi, ceea ce asigura o foarte bună stabilitate; utilizarea a două elice contra- 
rotative coaxiale; trenul de aterizare cu roți independente; aripile cu profil variabil; 
greutatea aparatului extrem de redusă. A efectuat zboruri de încercare şi zboruri 
demonstrative cu avionul „Vlaicu II” la Bucureşti, Blaj, Sibiu, Braşov, laşi, 
Ploieşti, Lugoj, Orăştie, Alba Iulia, Târgu Mureş (1910-1912). A adus însemnate 
îmbunătăţiri avionului şi a proiectat un nou avion, „Vlaicu III”, concepând, în jurul 
cilindrului motorului, un inel metalic de răcire. S-a prăbuşit cu avionul „Vlaicu II” 
în timp ce încerca să treacă Carpaţii pentru a participa la serbările ASTRA de la 
Orăştie (1913). Membru în organizații: membru post-mortem al 
Academiei Române din 28 octombrie 1948. Distincţii şi medalii: 
Premiul „Gh. Lazăr” al Academiei Române (1912). 


VOINEA Radu (24 mai 1923, Craiova — 11 mai 2010, 
Bucureşti). Inginer constructor. 

Studii: Liceul „Fraţii Buzeşti” din Craiova; Institutul 
Politehnic din Bucureşti (1946); doctorat (1949), doctor docent 
(1963). Activitate didactică: asistent (1947-1949), şef de lucrări 
(1949-1951); conferenţiar (1951-1963); profesor (1963—1993) la 
Institutul Politehnic din Bucureşti şi Institutul de Construcţii din Bucureşti; profesor 
asociat la Academia Tehnică Militară din Bucureşti (1995-2001), la Academia 
Navală „Mircea cel Bătrân” şi la Universitatea „Ovidius” din Constanţa. Funcţii: 
prorector (1964-1967) şi rector (1972-1981) al Institutului Politehnic din 
Bucureşti ; rector al Universităţii Populare „loan I. Dalles” din Bucureşti (1984). 
Contribuţii ştiinţifice: a elaborat „metoda ciclurilor independente” pentru 
determinarea vitezelor şi acceleraţiilor mecanismelor, contribuţii la studiul 

stabilităţii elastice a podurilor suspendate şi a conductelor pentru transportul 
gazului metan; contribuţii la determinarea stării de tensiune şi a stabilităţii elastice 
a construcțiilor cu ajutorul vibraţiilor proprii; a propus o analogie între deformațiile 
mari ale unei grinzi drepte şi unele rezultate din teoria relativităţii restrânse; a 
demonstrat suficiența principiului lucrului mecanic virtual. Lucrări esenţiale: 
Mecanica teoretică (1958, 1963, 1968); Rezistenţa materialelor (1958); Metode 
analitice noi în teoria mecanismelor (1964), Mecanica (1975, 1983); Elasticitate şi 
plasticitate (1976), Vibraţii mecanice (1979); Introducere în mecanica solidului cu 
aplicații în inginerie (1989); Technical Mechanics (1993); Elasticity and Plasticity 
(1994); Technische Mechanik (1995), Introducere în teoria sistemelor dinamice 
(2000). Membru în organizaţii: membru titular al Academiei Române din 1 martie 
1974 (membru corespondent din 21 martie 1963); preşedinte (1984-1990) şi 
secretar general (1967-1974) al Academiei Române; preşedinte al Secţiei de Ştiinţe 
Tehnice (1983-1984, 1991-1993, 1998-2008); membru fondator al Academiei de 
Ştiinţe Tehnice din România (1997); membru titular al Academiei Europene de 
Arte, Ştiinţe şi Litere (1987). Distincţii şi medalii: Doctor honoris causa al 
Universităţii „Politehnica” din Timişoara (1996), al Universităţii din Craiova (1996), 
al Universităţii Tehnice „Gh. Asachi” din laşi (1998), al Universităţii Tehnice de 
Construcţii Bucureşti (1998), al Universităţii din Petroşani (1999), al Universităţii 
din Piteşti (1999), al Universităţii „Dunărea de Jos” din Galaţi (2000), al 
Universităţii „Ştefan cel Mare” din Suceava (2000), al Universităţii „Transilvania” din 
Braşov (2002), al Universităţii „Ovidius” din Constanţa (2002), al Universităţii din 
Bacău (2003), al Universităţii Tehnice din Cluj-Napoca (2004) şi al Academiei 
Tehnice Militare din Bucureşti (2004). 


VUIA Traian (30 august 1872, Surducu Mic, jud. Timiş — 
2 septembrie 1950, Bucureşti). Inventator, pionier al aviaţiei 
mondiale. 

Studii: Liceul de stat din Lugoj (1892); Şcoala Politehnică 
din Budapesta (1892); Facultatea de Drept a Universității din 
Budapesta (1897); doctor în drept (1901). Realizări tehnice: 
brevetează invenția „aeroplanului automobil” la Paris (1903); 
proiectează şi realizează aeroplanul „Vuia I’, poreclit „Liliacul” 
(1904-1906). Aeroplanul „Vuia I’ a zburat pentru prima dată în 
18 martie 1906 la Montesson, lângă Paris. Aparatul s-a ridicat la o înălțime de 
aproape un metru şi a zburat pe o distanță de 12 m, acesta fiind primul zbor al unui 
aparat mai greu decât aerul, echipat cu sisteme proprii de decolare, propulsie şi 
aterizare, Realizează modelul de aeroplan „Vuia 2” (1907) cu care zboară pe o 
distanță de 100 m. A brevetat şi construit un model nou de generator de abur de 
înaltă presiune (1925) şi două elicoptere (1918 şi 1922). Membru în organizaţii: 
membru de onoare al Academiei Române din 27 mai 1946. 

